Keiyo: Bible for 1 Corinthians, 1 John, 1 Peter, 1 Thessalonians, 1 Timothy, 2 Corinthians, 2 John, 2 Peter, 2 Thessalonians, 2 Timothy, 3 John, Acts, Colossians, Ephesians, Galatians, Hebrews, James, John, Jude, Luke, Mark, Matthew, Philemon, Philippians, Revelation, Romans, Titus

Formatted for Translators

©2022 Wycliffe Associates
Released under a Creative Commons Attribution-ShareAlike 4.0 International License.

Bible Text: The English Unlocked Literal Bible (ULB)
©2017 Wycliffe Associates
Available at https://bibleineverylanguage.org/translations
The English Unlocked Literal Bible is based on the unfoldingWord® Literal Text, CC BY-SA 4.0. The original work of the unfoldingWord® Literal Text is available at https://unfoldingword.bible/ult/.
The ULB is licensed under the Creative Commons Attribution-ShareAlike 4.0 International License.

Notes: English ULB Translation Notes
©2017 Wycliffe Associates
Available at https://bibleineverylanguage.org/translations
The English ULB Translation Notes is based on the unfoldingWord translationNotes, under CC BY-SA 4.0. The original unfoldingWord work is available at https://unfoldingword.bible/utn.
The ULB Notes is licensed under the Creative Commons Attribution-ShareAlike 4.0 International License.

To view a copy of the CC BY-SA 4.0 license visit http://creativecommons.org/licenses/by-sa/4.0/

Below is a human-readable summary of (and not a substitute for) the license.
You are free to:

Share — copy and redistribute the material in any medium or format.

Adapt — remix, transform, and build upon the material for any purpose, even commercially.

The licensor cannot revoke these freedoms as long as you follow the license terms.
Under the following conditions:

Attribution — You must attribute the work as follows: "Original work available at https://BibleInEveryLanguage.org." Attribution statements in derivative works should not in any way suggest that we endorse you or your use of this work.

ShareAlike — If you remix, transform, or build upon the material, you must distribute your contributions under the same license as the original.

No additional restrictions — You may not apply legal terms or technological measures that legally restrict others from doing anything the license permits.

Notices:
You do not have to comply with the license for elements of the material in the public domain or where your use is permitted by an applicable exception or limitation.
No warranties are given. The license may not give you all of the permissions necessary for your intended use. For example, other rights such as publicity, privacy, or moral rights may limit how you use the material.

Matthew

Chapter 1

¹Bukuit nebo oretab Jesio Kristo, weritab Daudi, weritab Abraham. ²Kisich Abraham Isak, ak kisich Isak Jakobo nebo Juda, ak chE tupcho. ³Ak kisich Juda Pares ak Zera eng' Tamar, ak kisich Pares Hesron ak kisich Hesron Ram.⁴Ak kisich Ram Aminadab, ak kisich Aminadab Nason, ak kisich Nason Salomon. ⁵Ak kisich Salomon Boas eng' Rahab, ak kisich Boas Obed eng' Ruth, ak kisich Obed Jesii. ⁶Ak kisich Jesii Laitoriat Daudi. Ak kisich Daudi Solomon eng chepyosetab Uriah.⁷Ak kisich Solomon Reoboam, ak kisich Reoboam Abija, ak kisich Abija Asa. ⁸Ak kisich Asa Jeosapat; ak kisich Jeosabat Joram, ak kisich Joram Usia.⁹Ak kisich Usia Jotam, ak kisich Jotam Ahas, ak kisich Ahas Hesekia. ¹⁰Ak kisich Hesekia Manase, ak kisich Manase Amon, ak kisich Amon Josia. ¹¹Ak kisich Josia Jekonia ak che tupcho eng' betusiek che kiga kimut biko koba Babulon .¹²Ak kingo kagemut koba Babulon, ak kisich Jekoniah Sealtiel, ak kisich Sealtiel Serubabel.¹³Ak kisich Serubabel Abiud;ak kisich Abiud Eliakim; ak kisich Eliakim Asor .¹⁴Ak kisich Asor Sadok, ak kisich Sadok Akim, ak kisich Akim Eliud.¹⁵Eliud ne kikwandab Eleasar, Eleasar ne ki kwanitab Matan, Matan ne kikwanitab Jakobo. ¹⁶Jakobo ne ki kwanitab Josep boiyotab Maria ne kisich Jeiso ni kiguure Kristo. ¹⁷Kiek ebenwek tugul taman ak ang'wan kong'etee Daudi agoi kamutet ne kigimut biko koba Babulon, ak kiek ebenwek taman ak ang'wan, kong'ete ng'emut koba Babulon agoi Kristo.¹⁸Sigetab Jesio Kristo ko kibiit eng oret ne u ni. Kingo kagochamyechi Josep Kotungei ak Maria kametab Jesio, ko kingo tomo kotuiyo, kotook kele managat inendet eng' Tamirmiriet Ne Tilil. ¹⁹Ako kimoche Josep, sandenyi , kole kobagakta eng' ung'ot amu kima cham kotewer inendet eng' taitab biko, amu ki chi ne bo imanda inendet.²⁰Ago kingoto kobwati tuguchuto, komongji inendet malaikaiyatab Kiptaiyat eng' karuotitoet, kole, "Josep weritab Daudi ameiywei imutyigei Maria chepyoseng'ung' amu managat inendet eng' Tamirmiriet Ne Tilil. ²¹Tun sichei inendet werit ne saru bikyii eng' tengekwogikwai".²²Ak kiyoogis tuguchu tugul, si kobiit kosulda ne kiga mwa kiptaiyat eng' maotiot kole, ²³"Keer, anyun manochi bergeiyat ak kosich werit, ak keguure kainennyi Imanueli"---- ne ngeweech ko, "Mito Jehovah kobotech."²⁴Ak king'eet Josep eng' rwondonyi ak koeei ko u ye king'at malaikaiyatab kiptaiyat ak kimutyigei chepyosennyi. ²⁵Ak kima rikyi inendet agoi kosich werit. Ak kiguree kainennyi Jeiso.MatayoKurget 1

Chapter 2

¹Ako kingo kagesich Jeiso eng' Betlehem nebo Judea eng' betusiek che kibo laitoriat Herod, keer anyun kipka Jerusalem biko che ng'omen kobunu kongasis koteeboti kole , ²"Mi ano inendet laitoriatab Yahudik ne kagesich? Amu kokigeer kogeliennyi eng' kongasis, ak kagibwa kegutungji inendet." ³AK kingogas noto laitoriat Herod, koimgee, koboto Jerusalem komugul.⁴Kiyum Herod tisiik che eechen tugul ak sirik chebo biko, ak koteebe kole, "Kisigchini ano Kristo?" ⁵Ak kiwolji koleji, "Kisigyini Betlehem nebo Judea, amu kisir maotiot ko u noto kole, ⁶'Ee inye Betlehem, emetab Juda, ma kele itigin mising eng' kandoikab Juda, amu mong'unenen bounindet ne tun egu mestewotab bikyu Israel."'⁷Kigur anyun Herod eng' ung'ot biko che ng'omen, si kogin ak konai kole kitoogu au kogeliet. ⁸Kiyokto koba Betlehem ak kileji, oba ocheng' komie lekwet ne mining. Ng'o kaonyoru inendet obka omwowo si anyo agane akutungji inendet."⁹Ak kingo kagogas ng'alegab laitoriat, koba bandangwai, ak ogeer anyun kiindoji icheket kogeliet ne kiga koroo eng' kong'asis kot koit ak kotonon eng' baragutab ole kimi lekwet ne mining. ¹⁰Ago kingogeer kogeliet noto koboiboitu eng' boiboiyet ne neo mising.¹¹Ak kiba got orit ,ak kigeer lekwet ne mining koboto kamennyi Maria. Ak kibutyi ng'weny ak kogutungji inendet. Kitiach konoraikwai che bo komonutiet ne kindet kogochi inendet, kagochinoikab tahabu, tuguk che nyamdut ak tuguuk che u igomoik. ¹²Kiiteechi Jehovah icheget eng' koruotitoet koleji, amoweekyige ole mi Herod, ak konaam anyun oret age koba emengwai.¹³Ak kingo kagoba icheket, komongji malaikaiyatab Kiptaiyat Josep eng' karuotitoet koleji, "Ngeet, imut lekwet ne mining ak kamennyi, ak omwechi Misiri. Otebee oloto agoi tun amwoun, amu chengei Herod kobar lekwet ne mining." ¹⁴King'eet anyun kembout noto Joseph komut lekwet ne mining ak kamet koba Misiri. ¹⁵Ak kitebee oloto agoi kome Herod. Kisulda anyun nito ng'olyot ne kimwa Kiptaiyat kobun maotiot kole, "Kiaguur werinnyu komong eng' Misiri".¹⁶Kingogeer Herod, anyun kole kiken inendet biko che ng'omen, konerech mising. Ak kiiyokto kebar leguk tugul che ng'etik che ki mi Betlehem ak eng' tabanwekyi tugul kong'etee chebo kenyisiek aeng ak korek ng'weny, kosubge ak kasarta ne kigamwa biko che ngomen.¹⁷Kisulda anyun eng' betunoto ng'olyot ne kigamwa maotiot Jeremia kole, ¹⁸"Kigigas tuget eng' Rama, rirek ak kateiyet ne kindet ko rirjini Rael legukyi, ak kitai kesaisai amu ki ma komi."¹⁹Ak kingo kagome Herod, ogeer anyun komongji malaikaiyatab Kiptaiyat Josep eng' Misiri eng' karuotitoet ak koleji, ²⁰"Ng'et imut lekwet ne mining' koboto kamenyi, oba emetab Israel, amu kogomeiyo icheket che kichenge kobar lekwanoto mining." ²¹King'eet anyun Josep, ak komut lekwet koboto kamet, ak kobwa emetab Israel.²²Ago ye kingogas kole bou Arkelau Judea eng' bounatet ne kibo kwandanyi Herod, koiywei kwo oloto. Ak kingoteechi Jehovah eng karuotitoet kowechigee komostab Galili ²³ak kiwo kotebe ng'anaset ne kiguure Nasaret. Ak kosulda nito ne ki kamwa maotik, kole kiguure inendet Nasaretintet.Kurget 2

Chapter 3

¹Ak kinyo eng' betusiechoto Johana kabatisanindet koamdaati eng' surkwenutab Judea kolen, ²" Osigu, amu kagorik bounatetab kipsengwet." ³Amu inendet ne ki kamwa maotiot Isaia kole, "Tugetab inendet ne kursei eng' surkwen, kolen 'Ochob oretab Kiptaiyat, olitit ortinwekchi."⁴Ak kiiloochi Johana sambutab tambesaik, ak kirotegei birirwetab muito eng suwennyi. Ak ki amitwogikyi ko chereng'enyik ak kumiatab kertit. ⁵Ak kimong' bikab Jerusalem ak Judea komugul ak komoswek che legite Jordan koba ole mi inendet. ⁶Ak kibatisan inendet icheket eng' Ainet ne kiguure Jordan, kong'anyei tengekwogikwai.⁷Ago ye kingogeer che chang che bo Parisaik ak Sadukaik kobwanjini kabatisanenyi, koleji icheket," Legochu bo erenok che ng'wonen, ng'o ne keteiywok oyestae nerekek che bwonii?. ⁸Oiiye anyun logoek che nyoljini sigunet. ⁹Ama tobwat eng' kwenung'wong omwoe ole, 'kitinye kwandanyo Abraham.' Amu amwawok ale imuchi Jehova kong'eetyi Abraham leguk eng' koichu.¹⁰Mbo raa ko kigendeno aiywet tikitikab ketik tugul. Ago kitile anyun ketit age tugul ne ma iye logoek che kororon ak kewirji mat. ¹¹Abatisonok iman eng' beko ne bo sigunet. Ago tinyei kimnatet kosiiro inendet ne rubwo, ma nyolunot mbo aipchii kweonikyi. Ibatisonok inendet eng' Tamirmiriet Ne Tilil ak eng mat. ¹²Tinye eng' eunyi keibenyi ak kotilili komie kieng'ut ak koumji nganuk chokennyi. Ak kobelei metetek eng mat ne ma ki muchi kebar."¹³Kinyo anyun Jeiso kobunu Galili, agoi Jordan ole ki mito Johana si kobiit kibatisan. ¹⁴Ago kimachei Johana kotai, kolejini, "Kanyol ibatisana inyendet, ago kechonjo ane?" ¹⁵Ago kiwolji Jeiso koleji, Chamjii raa, amu kanyoljech kesulde imanda tugul." Ko u noto kocham anyun Johana.¹⁶Ak kingo kagebatisan, komong anyun Jesio kolong' eng' beko, ak ogeero, kiyaatagis kipsengwetisiek. Ak kigeer Tamirmirietab Jehovah kowolu ko uu cheptuget ak kotonoon eng barakunyi. ¹⁷Ogeer anyun, kimong' tuget kobun kipsengwet, ne kimwa kole, "Ni ko werinnyu ne achame. Abaibai mising agobo inendet."Kurget 3

Chapter 4

¹Kiimut anyun Tamirmiriet Jeiso kwo agoi surkwen si kotiem inendet oindet. ²Ak ye kingo kagorugutgei betusiek artam ak kemousiek artam, koam inendet rubet. ³Ak kinyo tiemindet ak koleji inendet, "Ngot ko ii weritab Jehovah, ing'at koichu koek makatinik." ⁴Ago kiwolji Jeiso kole, "Sirat kole, 'masobei chito eng' makatiat inege, ago eng' ng'olyot age tugul ne mong'une kutitab Jehovah."'⁵Yeityo komut Chesawilyet inendet kwo nganaset ne tilil ak komut kolany ole toror mising nebo kotab hekalut, ⁶ak koleji inendet, "Ngot ko ii weritab Jehovah, iwirjigei ng'weny, amu sirat kole, "Ng'ate inendet malaikaisiekyi asi koribin inye,' Ak ko kalapten eng' eunekwai, si matui koita keldang'ung."'⁷Kileji Jeiso inendet, "Sirat kogeny kole, 'Metiem Kiptaiyat Jehovah neng'ung."' ⁸Kogeny, ko kiimut Chesawilyet inendet kwo tulwet ne kooi mising ak koborchi bororosiek tugul che bo ng'weny koboto torornateng'wai. ⁹Ak koleji, inendet, "Agonin tuguchu tugul, ngot ibutyi ng'weny ak ikutungcho."¹⁰Kileji Jeiso anyun inendet, "Ui eng yu Chesawilyeni ! Amu sirat kole, "Kutungji Kiptaiyat Jehovah neng'ung, ak iboisiechi inendet inegei." ¹¹Ak kibagakta Cheswilyet inendet anyun, ogeero, kibwa malaikaisiek ak koboisiechi inendet.¹²AK ko kingogas Jeiso kole ki kerat Johana kwo inendet Galili. ¹³Ak kibagach Nasaret ak kwo kotebe Kapernaum, ne mi tabandab araraita eng' emetab che bo Sebulun Naptali.¹⁴Si kosulda ne kiga mwa maotiot Isia kole, ¹⁵"Emetab Sebulun ak emetab Naptali, emet ne legite araraita, Jordan bitonin, Galili ne bo bororiosiek! ¹⁶Biko che kitebee tuindo ko kakogeer lapkeiyet ne o, ak che mito ngnaset ak che kitebsot eng' koreet nebo urwetab meet, ko kichoorchigei lapkeiyet."¹⁷Kong'ete yoto kotoi Jeiso koamda ak kole, "Osigu, amu kagorik bounatetab kipseng'wet."¹⁸Ak ngo wendote tabandab araraita ne bo Galili, kogeer biko aeng che tupcho, Simion ne kiguure Petero ak Andrea wering'wai, kowirjinoti regereiywot (borowonik) ne kinome njirenik eng araraita, amu ki ramikab njirenik. ¹⁹Ak koleji, "Obwa, orubwa anee si ayaak oegu ramikab biko." ²⁰Ak kibagakta ngunoto regereiywekwai ak korub inendet.²¹Ak kingoto kowendi eng' oloto, koroo biko aeng che tupcho Jakobo weriab Sebedi, ak Johana wering'wai. Kimito moingetab beko koboto Sebedi kwandangwai, konabe regereiywekkwai. Ak kiguur icheket, ²²ak kibagakta eng' sainoto moinget ak kwandngwai ak korub inendet.²³Ak kiwendot Jeiso eng' Galili komugul, konetisioti eng' sinagogisiekwai, ak koamdaati logoiywek che tililen che bo bounated, ak kosoobi che tinye korotwek alak tugul ak mianwek alak tugul eng' kwenutab biko. ²⁴Ak kimanda ngalek agobo inendet eng' Syria komugul, ak kigimutyi inendet biko tugul che miandos che kinam korotwek ak ng'woninwek che terotin, ak che kitinye oik, ak che kitanuitos, ak che ki meiyotin borwek, ak kisoob icheket tugul. ²⁵Ak kirub inendet tuiyosiek che eechen che kibunu Galili, ak Dekapoli, ak Jerusalem ak Judea ak bitetabJordan.Kurget 4

Chapter 5

¹Kingogeer Jeiso tuiyosiek, kolany tulwet barak. Ak kingo kagotebi ng'weny kobwonji alamalyenyi ole mi inendet. ²Ak kiyat kutinyi ak konet icheket koleji, ³"Boiboen che bononsot eng' tamirmiriet amu neng'wai bounatetab kipsengwet. ⁴Boiboen che iteitos amu tun kigoigoi.⁵Boiboen che talaen; amu tun bunjini ng'weny. ⁶Boiboen icheket che ame rubet ak melelda agobo imanda, amu tun ko biyongdos. ⁷Boiboen che tinye rirgei, amu tun nyoru icheket rirenet. ⁸Boiboen che tililen eng mugulelwek, amu tun keerei Jehovah.⁹Boiboen che yaei kalyet, amu kiguure werikab Jehovah. ¹⁰Boiboen che keusausi agobo imanda, amu neng'wai bounatetab kipsengwet.¹¹"Oboiboitu ye churok biko ak ye usausok ak komwaitaenak yaityo age tugul,ak kotamak agobo ane. ¹²Oboibaitu ak ogasgei mising amu oo melektang'wong' eng' kipsengwet. Amu kigiusaus ko u noto maotik che kimi eng tai.¹³"Oi munyekab ng'weny. Ago ngot ko kakobet anyinyindo munyek, keanyinyindoi ano kogeny? Ago ma kobo kiy, kobate ketarta koba sang ak kotiegat biko. ¹⁴Oii lapkeiyetab ng'weny. Ago magimuchi keuny nganaset ne mi tulwet barak.¹⁵Ak mainoomi biko tait, ak kondeno kitonget orit, ago indenoi kito ne tonone ak kokwenji biko tugul che mito eng got. ¹⁶Ingkokweng'ta lapkaiyeng'wong' ko u noto eng' taitab biko si komuch kogeer boisionikwok che kororon ak kotoror kwandang'wong' nemi kipsengwet.¹⁷"Amat obwat ole ki anyo ang'em ng'atutiet anan ko che bo maotik. Ki manyo abut ago asulda. ¹⁸Amu amwowok iman ale agoi kosiirto kipsengwet ak ing'weny, ago masirtoi mbo tisiet anan kiy ne tigin eng' ng'atutiet, agoi tun kosulda tuguk tugul.¹⁹Noto anyun, chi age tugul ne butei ng'atutiet mbo agenge ne kitigin eng' ng'tutichu, ak konet biko ko u noto, keguure inendet ne tigin eng' tugul eng' bounatetab kipsengwet. Ago chi tugul ne yaei ak koneti choto keguure inendet ne o eng' bounatetab kipsengwet. ²⁰Amu amwowok ale ngot ko masiir imandang'wong' imanda ne bo Sirik ak Parisaik, ko moite bounatetab kipsengwet matiny.²¹"Kiogas ole kigileji icheket che bo keny 'merumisiei,' ak 'age tugul ne rumisie ko kagorikyi kiruoget.' ²²Ago amwowok ale, age tugul ne nerkchini ne tupcho ko kagorikyi kiruoget; ak age tugul ne lejini ne tupcho, 'ii chi buch!' ko kagorikyi kapkiruoget; ak age tugul ne mwoe kole, "solwoni!" ko kagorikyi Gehenna oldab mat.²³Noto anyun ye imache igoite kagochinen'ung' eng' kaptisisiet, ak inan eng' oloto ile, ting'enen ne otupche ng'olyo, ²⁴ibagakte eng' oloto kagochineng'ung' eng' taitab kaptisisio ak iwe anyun ochamnyege si ichoni igoitei kagochineng'ung'.²⁵Ochamyegei ak bunyondeng'ung' koto imi oret koboto inendet si ma imutyin bunyondeng'ung' kiruogindet, ak ribindet ak eng let ketoorjin korgoret. ²⁶Amwaun iman ale, memong'u eng' oloto matiny agoi iyaakte sendiyot nebo let.²⁷Ki kogas kele kigimwa kele amoipge. ²⁸Ago amwowok ale age tugul ne kerei chepyoso, ak kogase kuruiyo tuwai ak inendet, ko kagoipge ak inendet eng' muguleldonyi.²⁹Ak ingoyain kondang'ung' nebo tai iterteren, ibalu ak iwirte. Amu keigei eng' inye ngo betenen kebeberta agenge eng' borto kosir ketorji oretab mat (gehena) bortong'ung' komugul. ³⁰Ak ngo nachin eung'ung 'nebo tai itil ak iwirte. Amu keigei eng' inye ngo betenen kebeberta agenge eng' borto kosir kwo oretab mat bortong'ung' tugul.³¹Kigimwa kogeny kele, 'Age tugul ne onei chepyosenyi kogochi anyun siret nebo besiet.' ³²Ago amwowok ale age tugul ne one chepyosenyi ama eng' sokset, ko kayai inendet koek chebaigeiyat. Ago age tugul ne ituni chepyosonata ne kigeon, kogayai ibetabge.³³Kiogas kogeny, kele kigemwachi icheget chebokeny, keleji 'Amemurte eng' 'lembech, ago yachi kiptaiyat kayosiosiekguk.' ³⁴Ago amwowok ale, amomurte mbo ngatigin, agobo kipsengwet, amu ng'echeretab Jehova noto; ³⁵nda ko agobo ng'weny, amu keldebesaikab kelyekyi; anan agobo Jerusalem amu ng'anasetab laitoriat ne o.³⁶Nda imurte agobo meting'ung' amu memuchi iyai sumeiyot agenge koleelit anan kotuuit. ³⁷Ago ingoek ng'alaleng'wong' Ee ko Ee, oloo ko oloo ak kiy age tugul ni sire chuto kobunu inendet ne ya.³⁸"Kiogas kele, kigimwa kele 'konda eng' konda ak keldet eng' keldet.' ³⁹Ago amwawok ale, amogerte chito ne ya. Ago age tugul ne irobochin togilgilietab tai komatirabach togilgilietab tai, ako iweekyi korabach komosta niin age.⁴⁰Ak ngomache komutyin chi age tugul kapkiruok komoche kosarenin sumbeng'ung', igooji ko ib ngorieng'ung' kora. ⁴¹Ak age tugul ne birjinin iwe mailit agenge obe tuwai malisiek aeng'. ⁴²Igochi inendet ne somin, amotubtochi batai inendet ne mechei kobesenenin .⁴³"Kiogas kele kigimwa kele, " Cham chitab kokweng'ung' ak isas bunyondeng'ung'. ⁴⁴Ago amwowok ale, ocham bunikwok ak osochi icheket che inyolilok, ⁴⁵asi oegu werikab kwandang'wong' ne mi kipsengwet. Amu igochini asistanyi kotilji che yaachen ak che kororon, ak iyokchini ropta che bo imanda ak che mo bo imanda.⁴⁶Amu ngot ko ochome icheket che chomok ko nee melekto ne otinye? Tos mayoe ko u noto mbo taagikab aisurut? ⁴⁷Ak ngot ko ogatii che otupche kityo, ko koyai nee ne siirei alak? Tos mayae ko u noto bororiosiek? ⁴⁸Noto anyun oegu akweget che igesunotinge ko u ye igesunotge Kwandang'wong' ne bo kipsengwet.Kurget 5

Chapter 6

¹"Oripge si moyai imandang'wong' eng' taitab biko si kogeerok icheket, ngoyai ko u noto ko monyoru melekto eng' Kwandang'wong' ne mi kipsengwet. ²Noto anyun ye kegoite kagochinoiguk che bo rirenetab ge, ko matibaraste eng' tain'gung', ko u ye yoei chombilik eng' sunagogisiek ak eng ortinwek si kobbiit konyor kalasunet kobun biko. Amwowok iman ale kagonyor icheket melektong'wai.³Ago ngigoite kagochinoik, ko matanai eung'ung' nebo kataam kito ne yoei eung'ung' ne bo tai. ⁴Si kobiit kobunji ung'ot konunoiguk. tiseiywekuk. Ak kokonin melekto Kwandang'ung ne keerei eng ung'ot.⁵Ak ye osoei ko mouitu chombilik amu chomei icheket kosae kotonondos eng' sunagogisiek ak ormarichok si kobiit kogeer biko icheket. Amwowok iman ale kagonyor icheket melektong'wai. ⁶Ago inye ye imache isa, iwe gongung orit, ak ye kaiger kurget, isa Kwandang'ung, ne keerin en ung'ot. ⁷Ak ngosaei ko matotes ngalegab buch ko u yo yae bororiosiek; amu leen kigosyini icheket amu chang'indab ng'alekwai.⁸Noto anyun amokergeituge ak icheket, amu ingen Kwandang'wong tuguk che omakchinige agot kotomo osom inendet. ⁹Noto anyun osa ko u ni: Kwandanyo ne mi kipsengwet ing'otililit kaineng'ung'. ¹⁰Ingonyo bounateng'ung. Ingoyaak mageng'ung eng' ing'weny ko u yo yaakse eng' kipsengwet.¹¹Konech amitwogigcho che bo rani. ¹²Ak inyoiwech kaat lelutikyo, ko u ye kinyochini kaat che lelwech. ¹³Amemutech ole mito tiemutiet, ago soruech eng' ne ya.¹⁴Amu ngot onyochini kaat biko kachililutikwai konyoiwok kaat agine Kwandang'wong' ne bo kipsengwet. ¹⁵Ago ngot ko monyochini kaat biko kachililutikwai ko manyoiwok kaat agine Kwandang'wong' kachililutikwok.¹⁶"Kogeny ng'orugutgei ko mokergeitugei ak chombilik, eng' togochik chebo cholatet; amu wale togochikwai, si kogeer biko kole koirugutge. Amwowok iman ale kagonyor ichek melektang'wai. ¹⁷Ago ye irugutge inye, iil meting'ung' ak iun togeng'ung' ¹⁸si mageer biko kole irugutigei ago si kogeer Kwandang'ung' ne mi eng' ung'ot; ak kokonin melekto Kwandang'ung' ne kerei eng ung'ot.¹⁹"Amogonorjige konoraik eng chogenikab ng'weny, ole amei kutiek ak kutuk ak olibutei chorik ak kochor. ²⁰Ako ogonorjige konoraik eng' kipsengwet ole maamei kutiek anan kutuk, ak ole mabute chorik ak kochor. ²¹Amu ole mi konorueng'ung', komito oloto muguleldong'ung' agine.²²Taitab borto konda. Noto anyun ngo kararan kondang'ung' ko nyiitat bortong'ung komugul lapkeiyet. ²³Ago ngo ya kondang'ung' ko nyiitat bortong'ung' komugul tuindo. Noto anyun ngot koek tuindo lapkeiyet ne mi oring'ung' ko o tuindo ne tia anyun! ²⁴Mami chi ne imuchi koot kiptainik aeng' amu ago kosas age ak kocham age nda konamge ak age,ak kosas age. Maimuchi ioot Jehovah ak mokornontit.²⁵Amwowok anyun ale, mogerer met agobo sobeng'wong' eng' che oame, nda che oee nda agobo borwekwok, tuguuk che oloochi. Tos ma sire sobondo amitwogik, ak masire borto ngoroik? ²⁶Otopen taritik che bo barak. Kagolse ama kesisie ama iumjini choge, ago baei icheket Kwandang'wong' ne bo kipsengwet. Tos ma ogeigeen akwee mising' kosiir icheket?²⁷Ak imuchi ng'o eng' akwee ne eng kereretab met komuchi kotesyi sobenyi koindab agenge ne bo eut? ²⁸Ak amunee anyun si ogerer met agobo ng'oroik? obwat taptok che bo kertit ole bititoi. Maboisie ago maleti ngoriet. ²⁹Ago amwowok ale, mbo Solomon eng' talbistonyi tugul ko kimailagat ko u agenge eng' chu.³⁰Ngot kologchini Jehovah ko u noto suswek chebo kertit che mi rani ak karoon kewirji mat ko tos mayaiwok ko u noto kosiir, eeh akwee che otinye kayanet ne kitigin? ³¹Noto anyun amogerer met ak ole, 'Ngo si keam nee?' anan 'Ngo si kee nee?' anan 'Kiloochi nee koek ngoroik ?'³²Amu cheng'e tuguchu tugul bororiosiek, amu inget Kwandang'wong' ne bo kipsengwet kole, omache tuguchuto. ³³Ago ocheng' korok bounatennyi ak imandannyi si keteswok tuguchu tugul. ³⁴Noto anyun amogerer met agobo karon amu emegee ak kaimutikchii betutab mutai. Tinye betut age tugul yaitienyi.Kurget 6

Chapter 7

¹Amoruokchi, si magirwokwok. ²Amu kiruoget ne oruochi ko tun keruogunenok noto, ak eng' kerutiet ne ogeree ko tu kegerunenok.³Ako kaine asi igeere betbetiat ne mi kondab ne otupche, ago megere musukwet ne mito kondang'ung' inyendet? ⁴Ara imwochindoi ano ne otupche ilejini inganemun betbetiat (bambaniat) eng' kondang'ung'; ago mito musukwet kondang'ung inyendet? ⁵Ee chombilindoni! icheru korok musukwet eng' kondang'ung' si igeer anyun komie inemu betbetiat eng' kondab ne otupche.⁶Amogochi tuguk che tililen sesenik, anan owirji torok sonoek che tinye kamanutiet ne o. Amu tieche eng' kelyekwai, ak koweekchogei ak kogererak.⁷"Osom, si kegonok. Ocheng' si onyoru. Ogonygony si keyotwok. ⁸Amu age tugul ne some kegochini, ak ne chenge konyoru, ak inendet ne igonygonyi keotyini. ⁹Nda mi ng'o eng' akwee ne ngo' som werinnyi makatiat, kogochi koita? ¹⁰Anan ngo som njiriot ko tos igochi erenet?¹¹Ngot onget anyun akwee che o yachen ogochi legukwok kogochinoik che kororon ko tos siire mising ne tia kwandang'wong' ne mi kipseng'wet? Tos maigochini che some inendet tuguk che kororon? ¹²Noto anyun tuguk tugul che omoche koyaiwok biko, ko kanyol oyachi agiche ko u noto, amu nito ne mwae ng'atutik ak maotik.¹³Obun anyun kurget ne mariich. Amu kurget ne baraa ak oret ne tebes ko noto ne wendi ng'emisiet ago chang' che bune oranata. ¹⁴Ago mariich kurget ak ko bichii oret, ne wendi sobondo, ak ng'ering' che nyoru.¹⁵"Oribge maotik chebo lembech, che bwonjinok eng' ngoroik che bo kechirek ago suik che ame bich. ¹⁶Onae icheket eng' logoekwai. Tos iyumi biko sabibuk eng' katok, nda logoekab monmoonik eng' katablelinik? ¹⁷Ko u noto anyun, ketit age tugul ne kararan koiye logoek che kororon, ago ketit ne ya koiye logoek che yachen.¹⁸Ma imuchi ketit ne kararan koi logoek che yachen ama imuchi ketit ne ya koi logoek che kororon. ¹⁹Ketit age tugul ne maiye logoek che kororon ketile ak kewirji mat. ²⁰Noto anyun, onae icheket eng logoekwai.²¹Ma tugul che kuro kole ' Kiptayandani, Kiptaiyandani,' che tun kochute bounatetab kipsengwet, ago icheget ichegee che yae magetab Kwanda ne mi kipsengwet. ²²Eng betunoto komwae che chang' kole, 'Kiptaiyandani, Kiptaiyandani, tos kima kiyai maoinatet eng' kaineng'ung', ak kigion oik eng' kaineng'ung' ak kigiae eng' kaineng'ung' boisionik che chang' che bo kimnatet?' ²³Ak amwochini anyun icheket eng' yoto ale, 'Mangenok kong'ete agoi! Oistoenoge akwee che oyae yaityo!'²⁴"Noto anyun , age tugul ne kasei ng'alekyu ak koyae kegergei ak chito ne ng'om ne kiteech gonnyi ruandet barak. ²⁵Ak kingo robon ak kous koristo neo, konyo kutyat ne ak korus koyoto, ago ma ilul amu kiga kiteekchi ruandet barak.²⁶Ago age tugul ne kasei ngalekyu ama yaei ko kegerkeite chito ne berber ne kiteech gonnyi eng' ng'aniek. ²⁷Ak kingo robon, kobka bekab kutiat, ak kicho kibuket ak korus goyoto, ak kilul, ak kieet mising lulennyi."²⁸Ak kingotar Jeiso ng'alechu kokwong'io tuiyosiek akobo kanetisiennyi, ²⁹amu kiinet icheket ko ne tinyei kimnatet, ama kergeit ak sirikwai.Kurget 7

Chapter 8

¹Ak ko kingowol Jeiso eng' tulwet korub inendet tuiyosiek che eechen. ²Ak ogeer anyun kicho chi ne kiome mogondosaik ak kogutungji indet, kole, 'Kiptayandani, ngimache, imuchi itililo. ³Ak kiiyogoito Jeiso eunnyi ak kotiiny inendet, kolen, "Atinye maget. Tililitu" Ak kitililit chichoto eng' sainata eng' mogondoisik.⁴Ak kimwochi Jeiso chichoto koleji, "ripge amat imwochi chi age tugul. Ago ui ak iborjige tisiindet, yeitio igoite tiseiwot ne king'at Musa, si koek barnatet eng' icheget."⁵Ak ye kingo kagomongji Kapernaum, kochonji Kiptayatab bogol kosaisai inendet ⁶ak koleji, "Kiptaiyandani , imioni ago meat bortab otwongindennyu eng' gaa kasat mising" ⁷Ak kileji Jeiso inendet, "Anyoni asoobi inendet."⁸Ak kiwolji, kiptayandanoto bo bogol kole, "Kiptaiyandani, manyolunot inyoo gonnyu. Ago mwa ng'olyo kityo ak kosobe otwogindennyu. ⁹Amu aii chi mbo ane ne kiboiwo, ak atinye asarik che abou, ak ngomwochi ni, alenji ui kwo; ak ngomwochi age aleji nyo, kocho ak ngomwochi otwoginendennyu aleji yai ni koyae." ¹⁰Ago kingogas Jeiso nito kokwong' ak koleji icheket che kirube inendet, "Amwowok, iman ale tomo anyoru chi ne tinye kayanet ne tee ni eng' Israel.¹¹Ak amwowok ale, bwonii che chang' eng' kong'asis ak cherongo kobwa kotebi ak Abraham, ak Isak, ak Jakob eng' bounatetab Kipsengwet. ¹²Ago kitoorjini werik che bo bounatet tuindo ne bo sang; ole mito rirek ak nyeetab kelek. ¹³Kileji anyun Jeiso kiptaiyandanoto, "Ui gong'ung'! Ingeyaun ko u ye kaiyan." Ak kisob eng' sainata otwogindennyi.¹⁴Ye kingwo Jeiso kaitab Petero kogeer chebyosetab igoi nebo Petero ne kiruei kotinye cheptigoniet. ¹⁵Ak kitiiny inendet eut , ak kibagakta inendet cheptigoniet. Ak kingeet koboisiechi inendet.¹⁶Ak kingo moche koimen, komutyi Jeiso biko icheket che chang che kitinye oik. Ak kioon tamirmirik eng' ng'olyot ak kosoob tugul che kimiandos. ¹⁷Si kobiit kosulda ne kigamwa maotiot Isaia, kole, "Kisut inendet nyalulnatennyo, ak kokesen mianwekcho."¹⁸Ak kingoro Jeiso tuiyosiek che eechen koga imuut inendet, kong'at kole kwo kwoiyo bitet niin age bo araraitab Galili. ¹⁹Ak kinyo sirindet age ak koleji "Konetindeni, arubin eng' wui age tugul ole iwendi". ²⁰Ak kileji Jeiso, "Tinye lelwek kebenonik, ak tinye taritikab barak keswonik, ago matinyei weritab chi ole ichuktoi inendet metinnyi."²¹Ak kimwochi age ne bo alamalayet koleji, "Kiptaiyandani, chomwo korok awo atub kwandanyu." ²²Ak kileji Jeiso, "Rubka bakakte che meiyotin kotub chekwai che meiyotin."²³Ak kingo kagolany moingetab beko korub inendet alamalyennyi. ²⁴Ogeero, king'et koristo ne kindet eng' araraita kot koluum moingetab beko. Ako kiinuchi Jeiso. ²⁵Kibwa anyun alamalyenyi kong'eet inendet koleji, "Soruech, Kiptaiyandani; kagibegu!".²⁶Kilenji Jeiso icheget, "Kaine si oiywei anyun, akwee che otinye kayanet ne tigin?" King'eet anyun ak koger kong' koristo ak kisis anyun araraita mising. ²⁷Ak kikwongio murenichoto, kole "Chi nee chichi, ne kasei iit inendet mbo koristo ak araraita?"²⁸Ak ye kingoit Jeiso bitoniin emetab Gadarenik, kotuiyo inendet ak biko aeng' che kitinyei oik. Ak kibunu oldab kererisiek ago ki koromen mising, koto kime muchi chi kosiirto oranato. ²⁹Ak ogeer anyun, kiwaakcho, kole, "Kiting'egee nee ak inye Weritab Jehova? Kecho yu inyalilech kotomo koit betut?"³⁰Ak ki kimi akwet nebo torook che chang che kiageti eng' ole loo. ³¹Ak kisom Jeiso oik kole, "Ngionech kemandee, iyoktech kebe kechut akwet ne bo torook."". ³²Ak kileji Jeiso ichek, "Oba!". Ak kimanda koba kochut torook, ak ogeer ne matianit koruai mising akwet komugul koregto chepng'esut koba araraita, ak kobekji beko.³³Ak kiyesta che kiiyoki torook choto koba ng'anaset ak komwaita kiy age tugul ak mising kito ne kiga kiyachi che kitinye oik. ³⁴Ogeer anyun, kimong' sang' nganaset komugul kobka kotuiyo ak Jeiso. Ak kingogeer inendet kosom kwo eng' koreng'wai.Kurget 8

Chapter 9

¹Kilany Jeiso moingetab beko, ak kolanda nganasennyi. ²Ogeer anyun, kigimutyi inendet chito ne kimioni ne ki meat borto korue eng' kitogut. Ak kingogeer Jeiso kayaneng'wai, koleji chito ne ki meat borto, "Weri, nyiganitu. Kagenyoun kaat tengekwogiguk."³Ak ogeer, anyun kimwa alak che bo sirik eng' mugulelwekwai kole, "Mwoei chichi ng'alek che yaachen agobo Jehovah." ⁴Ak kinai Jeiso kabwotutikwai ak koleji, "Kaine si obwat yaitiet eng' mugulelwekwok? ⁵Amu nee ne nyumnyum, kemwa kele kagenyoun kaat tengekwogiguk; nda kemwa kele 'ng'eet ak iwe?' ⁶Ago si onai ole tinye kimnatet weritab chi eng' ng'weny konyochi kaat biko tengekwogik" koleji anyun ne meat borto, "Ngeet ib kitogung'ung' ak iwe kang'ung.'"⁷King'eet anyun ak kwo kanyi. ⁸Ago kingoro tuiyosiek, koiywei, ak kolos Jehovah, ne kikegochi kimnotet biko ne u noto. ⁹Ak kingosiirto Jeiso eng' oloto, koroo chito ne kigiguure Matayo kotebe ole kitooge aisurut; ak kileji "rubwa" kong'eet anyun ak korub inendet.¹⁰Kingo tebi Jeiso ng'weny koamis eng' koot, ogeer anyun, kobga taagikab aisirut ak kipteng'eginik ak koamis koboto Jeiso ak alamalyennyi. ¹¹Ago kingogeer Paraisik, koleji alamalyennyi, amu nee si koamisie konetindeng'wong ak taagik che bo aisurut ak kiptengeginik?"¹²Ako kingogas Jeiso, koleji icheket, "Momochei biko che chomegei chepkerichot, kobate che miandos. ¹³Ago oba akwee, obonetge kito ne iboru ng'olyondoni: 'Amache rirenetabge ago ma tiseiywot.' Amu kima nyo aguur chebo imanda, ago kiptengeginik."¹⁴Kibwonji anyun alamalyetab Johana ak koleji, "Amu nee si kerugutigei ache ak Parisaik konyil che chang' ago merugutigei alamalyeng'ung'?" ¹⁵Ak kileji Jeiso, "Tos imuchi icheket che kogiguurji katunisiet konyolilyo koto komi ak sandet? Ago bwonii betusiek che tun kiistoe sandet icheket, ak korugutge anyun.¹⁶Maimuchi chi konapchi akwot ne leel ngoriet ne os, amu kereri akwot ne leel ngoriet ne os, ak koyait kosiir ole ko kererat.¹⁷Ama indenoi biko divaik che leelach lolotinwek che osen. Amu kereri lolotinwek ak kotartagee divaik ak kobek lolotinwek, ako kindeni divaik lolotinewek che leelach, ak koribogis tuwai."¹⁸Ye kingo takomwochini icheket ng'alechu, ogeero, kicho bounindo ak kong'urukyi inendet ak kole "Kagome cheptanyu raa, ago nyo igonoor inendet eung'ung si kosob inendet." ¹⁹Ak king'eet Jeiso korub inendet, ak kiirub alamalyennyi agichek.²⁰Ogeero, chepyoset ne kimondoe korotik eng' kenyisiek taman ak aeng', kiirubu Jeiso eng' let, ak kotiiny tabandab ngorienyi. ²¹Amu kimwa eng' muguleldonyi kole, "Ngot atiiny kityo ngorienyi, asobe." ²²Ago kiweechge Jeiso kogeer inendet, ak kole, "Chebi nyigantitu; kagobsoobin kayaneng'ung'." Ak kisob chepyoset kongete sainata.²³Ak kingoit Jeiso kaitab bounindet ak kogeer che kuute ndurerusiek ak biko che ki boldos. ²⁴Koleji, "Oistege; amu mame chepto ago inuuchi." Ago kirorichi icheket inendet eng chotet.²⁵Ago kingo kageon tuiyet koba sang' kwo got ak konam eutab cheboto, ak kong'eet inendet. ²⁶Ak kigos ng'olyondenoto eng' emonoto komugul.²⁷Ak kingosiirto Jeiso kwo eng' oloto korub inendet kipkoratinik aeng'u. Kiwogoti ak kolen, "Rirenech, eeh weritab Daudi!" ²⁸Ak kingo kakwo got kobwonji inendet kipkoratinichoto. Ak koleji Jeiso, "Oyaani ole amuchi ayai nito? Komwa kole, "Eeh kiptaiyandeni."²⁹Kotwa anyun konyekwai ak kole, "Ingoek eng' akwee ko u kayaneng'wong'," ³⁰ak kiyotogis konyekwai. Ak king'at Jeiso mising' koleji, "Amogany konai chi." ³¹Ago kiba, ak koleetat ng'olyot agobo inendet eng' emonoto komugul.³²Ak ye kingo bendi bichoto aeng, ogeero kigimutyi Jeiso chito ne namat kut ne kitinyei oindet. ³³Ak kingo kageon oindet, kong'alal chito ne namat kut. Ak kikwong'io tuiyosiek kole" Kitomo kegeere ne u ni eng' Israel!" ³⁴Ak kimwa Paraisik, kole "Onei oik koboisie kimantet nebo oik"³⁵Ak kitoi Jeiso kowendot eng nganasok tugul che eechen ak che mengeechen, Konetisioti eng' sunagogisiekwai, ak koamdaati logoiywek che tililen chebo bounatet, ak kosobooti che miandos eng' koroito age tugul ak eng' nyalulanet age tugul. ³⁶Ago kingogeer tuiyosiek koriree icheket amu ki nyorotin ak koiyestootin, ko u kechirek che matinyei mestewot.³⁷Kileji anyun, alamalyennyi, "O kesisiet iman, ago ng'ering kiboitinik. ³⁸Noto anyun osa kiptaiyat ne bo kesisiet, si kobiit koyokyi kiboitinik kesisienyi."Kurget 9

Chapter 10

¹Ak kiguur Jeiso alamalyennyi taman ak aeng' kobwonji inendet, ak kogochi kimnatet si koon tamirmiroik che muruonen, ak kosoob che miandos eng' koroito age tugul ak eng' nyalulnatet age tugul.²Chu ko kainaik che bo che kiyoktoi taman ak aeng' nebo tai ko Simion, ne kiguure Petero, ak Andrea, wering'wai, Jacobo weritab Zebedi, ak Johana wering'wai; ³Pilipu, ak Bartolamayo, Tomas ak Matayo taagindetab aisurut; Jakobo weritab Alpayo; ak Tadayo. ⁴Simion kananindet, ak Judas Iskariot ne king'wektoi inendet.⁵Kiiyokto Jeiso chuto taman ak aeng' ak kong'at icheket koleji. "Amobe oret age tugul ne bo Bororiosiek, amobe nganaset age tugul nebo bikab Samaria. ⁶Ago keigei obe ole mi kechirek che betyotin che bo kotab Israel; ⁷Ak ng'obendi oamdaaji oleji, 'Kagoleitit bounatetab kipsengwet.'⁸Osoob che miandos, ong'eet che kigobek, otilil che tinye mogondosik, oon oik. Kagekonok buch, ogoite buch. ⁹Amoibote tahabu nda ko feda nda ko sendeisiek eng' lolotinwekwok. ¹⁰Amoib lolet eng bandang'wong, anan ko sumotik aeng' nda ko kweonik nda ko kirokto; amu muchini kiboitiot amitwogikyi.¹¹Ak eng' nganaset age tugul ne omongjini, oteb chito ne nyolu (ne taachey too), ak oteebe yoto agoi obe. ¹²Ak ye obe got orit ogatisie. ¹³Ak ngo nyolu goyoto, ko ingotebee kalyeng'wong ago ngo manyolu ingoweekyokgei kalyeng'wong.¹⁴Ak age tugul ne matoochok nda kogas ng'alekwok, ko ngomande eng' goyoto nda nganasanato, olelekte temburiek eng' kelyekwok. ¹⁵Amwowok iman ale kaigaitu emetab Sodom ak Gomora eng' betutab kiruoget kosiir nganasanoto.¹⁶"Ogeer anyun, kayoktook ko u kechirek eng' kwenutab suik, noto anyun ong'omegitu ko u erenok, ak otalaitu kou cheptugenik. ¹⁷Ago oribge biko! Amu imutyinok kapkiruoget, ak kobirenok kipchoritisiek eng' sunagogisiekwai. ¹⁸Ak kimutyinok taitab bounik ak laitorinik agobo ane si koek baornatet eng' ichek ak eng' bororiosiek.¹⁹Ago ngo goitook, ko mogerer met agobo ole ong'ololdoi, ak kito ne omwoei, amu kigonok eng' sainoto kito ne omwoei. ²⁰Amu ma akwee che ong'alali, ago tamirmirietab kwandang'wong ne ngalali eng' akwee.²¹Ak kong'wekta chito wering'wai kong'wekyi meet, ak kong'wekta kwanda lekwenyi. Ak kong'eetyi leguk sigikwai ak kogoito kebar. ²²Ak kowechok biko tugul agobo kainenyu ago inendet ne muitoi agoi kagesunet kesoru. ²³Ago ye kinyalilak eng' nganasani, omwechi age, amu amwowok iman ale, mobendi otare nganasok che bo Israel kotomo koit Weritab chi.²⁴"Masiirei chito ne keneti konetintenyi, ama siirei otwogindet kiptaiyandennyi. ²⁵Ago yamei kotebi ne keneti kou konetindennyi, ak kotebi otwogindet ko u kiptaiyandennyi. Ak ngot ko kiguure icheket Beelsebul chitab kobo kaita, kotam nee ichekeket che bo gonnyi!.²⁶Moiywei icheket anyun amu noto, amu mami kiy ne tugot ne matun king'onyei ama mi kiy ne ung'at ne matun nayoksei . ²⁷Ne amwowok eng' tuindo, ongalale eng' lapkeiyet, ak kito ne okase eng' itit, omwaite eng' korik barak.²⁸Amoiywei icheket che borei borto, ago ma imuchi kobar sobondo; ago kaigai oiywei inendet ne imuchi kobar sobondo koboto borto eng' oretab mat (Gehenna). ²⁹Tos mogioldoe taritik aeng' che tiginen kebebertab taman nebo denarit?. Amaibutyini ing'weny agenge eng' icheket ko mainget Kwandang'wong'. ³⁰Ago iitotin mbo sumeek tugul che bo metewoikwok. ³¹Noto anyun amoiywei. Siire kamanutieng'wong' taritik che tiginen che chang'.³²Noto anyun age tugul ne ng'onyo eng' taitab biko abortoi agine eng' taitab Kwandanyu ne mi kipsengwet. ³³Ago age tugul ne ma mwaitoo eng' taitab biko atoe inendet agine eng' kipsengwet.³⁴"Mobwat ole kianyo aipchi ng'weny kalyet, ago kianyo aipchi rotwetab chok. ³⁵Amu kiacho apesie chi ak kwanda, chepto ak kamet, asotiotab werit, ak kametab werit. ³⁶Amu egu bunikab chi bikab konyi.³⁷Inednet ne chamei kwandanyi anan kamenyi kosiiro ko monyoljino ak inendet ne chamei werinyi anan cheptanyi kosiiro ko manyoljino. ³⁸Ak inendet ne maibe kimurtoiyondennyi ak korubwa ko manyoljino. ³⁹Inendet ne ribe sobondonyi kobeeti ak inendet ne ibeeti sobondonyi agobo ane ko tun nyoru.⁴⁰"Inendet ne toochok ko kataacha ak inendet ne toocho ko kataach ne kiyokwo. ⁴¹Inendet ne tooche maotiot eng' kainetab maotio konyoru melektab maotio, ak inendet ne tooche chi ne bo iman eng' kainetab chito ne bo imanda konyoru melektab chito ne bo imanda.⁴²Ak age tugul ne igochini agenge eng' chu tiginen kikombet ne bo beko che kaititen kityo eng' kainetab alamalyet amwowok iman ale mabetyini melektanyi ne matiny."Kurget 10

Chapter 11

¹Ak ko kingo kagong'at Jeiso alamalyennyi taman ak aeng', kwo eng' oloto konetisiot ak koamdoi eng nganasokwai. ²Ak kingogas Johana eng' korgoret boisionik che bo Kristo, koyoktoe alamalyennyi ng'olyo ³ak kotebe inendet kole, "Tos ii inendet ne choni nda kigonye age?"⁴Ak kiwolji Jeiso koleji, "Oba bandang'wong' ak omwochi Johana tukuk che ogose ak che ogeere. ⁵Kertoi che koriotin, ak kobendoti che solomonik, kitilili che tinyei mogondosaik ak kastoi che ming'iotin ak king'eeti che kikomeiyo, ak keamjini kibananok logoiywek che tililen. ⁶Ak baibai age tugul ne makinagi agobo ane".⁷Ak kingo takobendi bichu bandang'wai, kotoi Jeiso komwochi tuiyosiek agobo Johana koleji, "Kingomande surkwen oroo nee--tegat niitumdumi usonet? ⁸Ago kiomande oroo nee--chito ne ilochi ngoroik che tangusen? Tos iman, olo, icheket che iloochi ngoroik che tangusen komenye gorikab laitorinik.⁹Ago kiomandei obe ogeer - maotiot? Ee, amwowok ale siirei inendet maotiot. ¹⁰Nito ko inendet, ne kigisir kele, 'ogeer anyun, ayoktoi kiboitiondennyu kondoenin ne chobei oreng'ung eng' taing'ung'.'¹¹Amwowok iman ale tomo kobiit ne siirei Johana kabatisanindet eng' che kisich kwonyik. Ago inendet ne mining mising eng' bounatetab kipsegwet ko o kosiir inendet. ¹²Ak kong'ete betusiek che bo Johana kabatisanindet agoi raa koruechini biko bounatetab kipsengwet, ak namei biko che koromen eng' kimnatet.¹³Amu kimaotenyo maotik tugul ak ng'atutik agoi koit betusiekab Johana; ¹⁴ak ngomoche otaach ko u nito, ko Elijah nito ne nyonii. ¹⁵Inendet ne tinye itit che kostoe kogas.¹⁶Ago agergeite nee ebeni? kerge ak leguk che tebsot eng' orisiekab aldaisiet ak koguure alak, ¹⁷ak kole 'kigeguutwak kurerut ak ki ma ourerenie; kigiteiye ak kima oririe.'¹⁸Amu kicho Johana ak kima amis nda koee divaik ak ki omwa ole "tinyei oindet.' ¹⁹Kicho weritab chi koamis ak koeiso ak komwa biko kole, 'otopen chito ne chemoetyo ak eeindetab divaik choruetab togikab aisurut ak kipteng'eginik!' Ak naat ng'omnotet kele bo iman eng' boisionikyi."²⁰Kitoi anyun koger kong' nganasok che kigiyoe boisionik che bo kamuktaet che chang' kosiir, amu kimosik. ²¹"Bwo eng inye we Korasin! Bwo eng inye we Betsaida! Amu nda kiga kiyai eng' Tyre ak Sidon boisionik che bo kamuktaet che kigiyai eng' akwee nda kiga kosik keny kolaach kuniok ak koiilege aronik. ²²Ago amwowok ale, kaigaitu tun Tyre ak Sidon eng' betutab kiruoget kosiirok.²³Ak inye, Kapenaum, ko tos kitororin agoi kipsengwet? Olo, ichortoige agoi oldab che kigobek. Amu nda kiga kiyai eng' Sodom boisionik che bo kamuktaet che kigiyai eng' inye ko nda mito agoi rani. ²⁴Ago amwowok ale tun kaigaitu emetab Sodom eng' betutab kiruoget kosiirin."²⁵Eng' betusiechoto komwa Jeiso kole, "Alosun inye, we Kwanda, Kiptaiyatab kipsengwet ak ng'weny amu kiiung'e tuguchu che ng'omen ak che iguitos, ak kiing'onji icheket legoi che mengechen. ²⁶Ee Kwanda, amu kicham inye eng' kereng'ung'. ²⁷Kigogono tukuk tugul Kwanda ama mi ne inget Werit, kobate kwanda, ama mi ne inget kwanda kabate Werit, ak chi age tugul ne chamei Werit kong'ongjini.²⁸Obwonjo akwee tugul che oiimige ak che ogeseni tuguk che nyigisen, si agonok kamuung'et. ²⁹Olaach kaat choginnyu ak onetenage, amu atalaa ak atinye kamining'itetabge eng' mukuleldo, asi onyoru kamung'eet eng' sobonwekwok. ³⁰Amu nyumnyum chokinnyu ak wisis milennyu."Kurget 11

Chapter 12

¹Eng' betusichoto kobun Jeiso mbarenikab beka eng' betutab sabato ak kiome rubet alamalyennyi ak kitoi kobor mesisekab beka ak koam. ²Ago kingoroo Paraisaik koleji inendet, "topen yaei alamamlyeng'ung' ne ma chamdaat eng' ng'atutik keyai eng' Sabato."³Ago kileji icheket, "Tomo osoman kito ne kiyai Daudi ye ki ngoame rubet, ak che ki mito ak inendet? ⁴Kiwo gotab Jehovah ak koam makatinikab kabartaet, che ki ma chamdaat eng' ng'atutik koam inendet koboto che kimito ak inendet, kobate tisiik ichege.⁵Tomo osoman eng' ng'atutik, kele ing'waniti tisiik Sabato eng' hekalut, ama kiityini icheket tengekto? ⁶Ago amwowok ale eng yu komi ne o kosiir hekalut.⁷Ago nda kionai kito ne kimwoe eng ni, 'Amache rirenetabge momoche tiseiywot,' nda ma ogikyini che malel kiy. ⁸Amu Weritab chi ko Kiptaiyat ne bo Sabato."⁹Ak kiwo eng' oloto, agoi sunagoging'wai orit. ¹⁰Ogeer anyun, kimi chi ne meat eut. Ak kiteebe Parisaik Jeiso koleji, "Tos chamdaat eng' ng'atutik kesoob chi eng' betutab sabato?" si kobiit komwaitae tengekto.¹¹Ak kileji ichek Jeiso, ano chi eng' akwee ne tinye kechiriet agenge, ak ngo ko rorokyi kebenet betutab sabato ko tos mabolu komong? ¹²Siirtoot anyun ne tia kamanutietab chito eng' kechiriet noto anyun chamdaat keyai ne kararan eng' betutab sabato."¹³Ak Kimwochi Jeiso anyun chichoto koleji ,"Chul eung'ugung". Ak kichul ak kosob kogergeitge ak eut nin age. ¹⁴Ak kimanda anyun Paraisik ak koruoch agobo inendet ole bortoi.¹⁵Ak ye kingonai Jeiso, kwo eng' oloto, ak kirub inendet tuiyet ne o ak kisoob ichek tugul. ¹⁶Ak king'at ichek kole, si maibarta inendet, ¹⁷si kosulda ne ki kamwa maotiot Isaia kole,¹⁸"Oroo, otwogindennyu ne kialewen, chamanennyu, ne baibai sobondonnyu eng' inendet. Andeni inendet Tamirmiriennyu si komwochi bororiosiek kiruoget.¹⁹Mang'ichinige nda kobol; nda ko kas chi kutinnyi eng' ortinwekab nganaset . ²⁰Mairii tegat ne sisot; ama imisi inendet kitambit ne iyeni agoi koyokto kiruoget ne iterterisie, ²¹ak imang'u bororosiek kainennyi."²²Kigimutyi anyun chito ne kitinyei oindet, ne korat, ak ne namaat kut; ak kisoob inendet kot to ngalal ak kogeerto chito ne kimagertoi. ²³Kokwongio tuiyosiek tugul an kole, tos weritab Daudi nito?²⁴Ago kingogas Paraisik kole, "Maone chichi oiK, kobate eng' Beelsebul, ne o ne bo oik." ²⁵Ak kingonai Jeiso kabwatutikwai, koleji icheket "Bororiet age tugul ne pcheegei ko ma tononi, ak nganaset nda ko got age tugul ne pcheegei ko matononi.²⁶Ak ngot ko ng'et Chesawil ko on chesawil, ko kapcheigee inegei. Tonondoi ano anyun baunatenyi? ²⁷Ak ngot ko aone oik eng' Beelsebul, koone eng' ng'o werikwok? Eng nito anyun ko egu icheket che tun iruokwok.²⁸Ago ngaone oik eng' Tamirmirietab Jehovah ko kagoitwak anyun bounatetab Jehovah. ²⁹Nda imuktoi ano kwo chi gotab chito ne kim si kosare anyun tugukchi, kotomo korat inendet? Si komuc anyun kochore tugukchi che mi gonnyi. ³⁰Inendet ne magimi tuwai, kogirindaa ak inendet ne makiyumi tuwai koseeri.³¹Noto anyun amwowok ale kinyochini kaat biko tengekto age tugul, ak ng'olyot age tugul ne ya, ago ne mwaei ng'olyo ne ya agobo Tamirmiriet ko makinyochin kaat. ³²Ak age tugul ne mwoitoe yaitio weritab chi kenyochini kaat; ago age tugul ne mwoitoe yaitio Tamimiriet, ko ma kinyochini kaat eng' ng'wenyuni kimi anan ko eng' ne nyoni.³³Oyai ketit kogararanit ak logoekyi koek che kororon, nda oyai ketit koyait anan logoekyi, amu kinae ketit logoekyi. ³⁴Akwee legukab erenok amu oi cholwokik, omuktei ano akwee che oyachen, omwa tuguk che kororon? Amu ng'ololi kutit che nyiitat muguleldo. ³⁵Chi ne kararan korong'u tugul che kororon che bunu konoruennyi ne bo mugulelndannyi, ak rang'u chito ne ya tuguk che yaachen kobun konoruennyi ne bo muguleldo ne ya.³⁶Ak amwowok ale ngolyot age tugul ne bo buch ne mwoei biko ko tun tetu tuguchoto eng' betutab kiruoget. ³⁷Amu kiityinin imanda eng' ng'aleguk, ak kigikyinin eng' ngaleguk."³⁸Kiteeb anyun alak chebo sirik ak Parisaik kole, "Konetindoni, kimache kegeer kaborunet ne iboruech." ³⁹Ago kiwolji Jeiso koleji,"Eeh akwee ebendo ne ya ne cheng'e kaborunet ak magigochin kaboruno age tugul, kobate koborunetab maotiot Jona. ⁴⁰Amu ko u ye kimito Jona betusiek somok ak kemousiek somok moetab njiriot ne o mising; ko u noto tun tebe Weritab chi betusiek somok eng' muguleldab ng'weny.⁴¹Tun tonondos murenik chebo Ninebe koboto ebeni eng' kiruoget ak kogikyi amu kisik eng' mwaitaet nebo Jona; ak oroo, mi ne o kosiir Jona eng yu.⁴²Ng'eete tun laitoriat chepyoset ne bo murot ne bo tai koboto ebeni eng' kiruoget, ak kogikyi icheket. Amu kibun tabanwekab ng'weny chepyosoni si kogas ng'omnatetab Solomon, ak ogeer anyun mi yu ne o kosiir Solomon.⁴³Ago ngo kakomong'une chi tamirmiriet ne muruon, kwo kobunot ole yaamat, kocheng'oti ole imung'e amanyoru. ⁴⁴Noityo komwa kole 'Awektige gonnyu ole kiamong'une; ak ngoit konyor ko mami kiy-- ak ko ibugot ak ko chobot. ⁴⁵Kwo anyun komut tamirmirik alak tisab che yacheen kosiir inendet ak kochut ak komeny oloto, ak eng' let koyaitu atebtab chichoto kosiir ne kibo tai. Egu ko u noto eng' ebeni ya."⁴⁶Kingoto kong'ololjini Jeiso tuiyosiek, ogeer, kitonondos eng' sang' kamet ak che tupcho, kocheng'ee kong'ololji inendet. ⁴⁷Ak kimwochi anyun chito age koleji, "Keero tononi eng' sang' komet ak che otupche chenge kongololun."⁴⁸Ago kiwolji Jeiso chito ne kimwochini inendet koleji, "Ng'o kamennyu ak che werik che ketupche?" ⁴⁹Ak kochul eunnyi kotokyi alamalyennyi, ak kole, "Otopen, chu kamennyu ak che kitupche! ⁵⁰Amu age tugul ne yaei magetab Kwanda ne mi kipsengwet, noto werit ne ketupche, ak chepto ne kitupche, ak kamennyu."Kurget 12

Chapter 13

¹Eng betunoto ko komanda Jeiso eng' got kwo kotebe tapanutab araraita. ²Ak kiiumjige inendet tuiyosiek che eechen, kolany moingetab beko anyun, ak kotebe ng'weny; ak kitonone tuiyet komugul tabandab araraita.³Ak kimwochi icheket tugul che Chang' eng' kalewenaik, koleji, "Ogeer, anyun kiwo kolindet koleita kesuwek. ⁴Ak kingoto koleitoi, kobutyi kesuwek alak tabandab oret ak kibwa taritik koam ⁵ak kibutyi alak ole mito koik, ole kima kotinyei ny'ung'unyek che chang'; ak kobityo ngunoto amu kima ko tia ny'ung'unyek. ⁶Ago kingo til asista, komel ak kiyomyo amu kima kotinyei tigitik.⁷Ak kiibutyi alak katok; ak kobityo katok ak kogiich. ⁸Ak kiibutyi alak ny'ung'unyek che kororon, ak koiyo alak bokol, alak tamonwogik lo, ak alak sosom. ⁹Inendet ne tinye itik che kostoe, kogas."¹⁰Ak kibka alamalyet, ak koleji, "Kainee si ing'oloji iche eng' kolewenoik?" ¹¹Ak kiwolji ichek koleji, "Kigegonok akwee onai ung'otik che bo bounatetab kipsengwet ago ma kigochi icheket. ¹²Amu age tugul ne tinyei ko tun kigochini si konoyor che chang' kosiir; ago age tugul ne matinyei kesore mbo che katinyei.¹³Noto anyun ang'ololjini eng' kalewenoik amu mbo nda keertoi ko mageere kiy, ak kostoi ama kose kiy nda koguiyo. ¹⁴Ak isuldaat eng' ichek maoinatetab Isaia, ne len 'Eng' kaset ogase ago moguitosi mbo ngatigin, ak eng' keeret, ogeere ago mobestosi mbo ngatigin.¹⁵Amu kwalilenotin mugulelwekab bichu, ak mogostoi komie itikwai, ak kiger icheget konyekwai, si meroo eng' konyegkwai, nda kogas eng itikwai, nda koguiyo eng' mugulelwekwai si kowechge kogeny ak asoob ichek."¹⁶Ago boiboen konyekwok, amu tapentoi ak itikwok amu kostoi. ¹⁷Amu amwowok iman, ale kimache maotik che chang' che bo imanda koroo tuguk che ogeere, ago kima keer, ak kimach kogas ng'alek che ogase ago kima kas.¹⁸Ogase anyun akwee kalewenet ne bo kolindet. ¹⁹Ye kasei chi age tugul ng'olyotab bounatet ama iguiyo, ko chi anyun inendet, kochoni ne ya ak kosaree ne kiga kigolchi muguleldonyi. Nito ko kesuwot ne kigilechi tabantab oret.²⁰Ak inendet ne kigilechi ole mi koik nito inendet ne kose ng'olyot ak kotaach ngunoto eng' boiboiyet. ²¹Ago matinyei tigitik inendet, ago tebche ne matia; ak ngojo nyalilda nda usisiet agobo ng'olyot kobut ngunoto.²²Ak inendet ne kigigolji ole mi katok ko inendet ne kose ng'olyot ak kogiich ng'olyot kererwekab met che bo ng'weny ak kaberberisietab magomatet si mai logoek. ²³Ak inendet ne kigilechi nyung'unyek che kororon ko i inendet ne kase ng'olyot ak koguiyo; ne iyie logoek iman, alak bogol, alak tamanwogik lo, alak sosom."²⁴Kiiborji kalewenet age ichek, koleji, kergei bounatetab kipsengwet ak chito ne kigolji kesuwek che kororon mbarenyi. ²⁵Ago ye kita koruitos biko kocho bunyondennyi ak kogolji chemulbainik ole mito beka ak kwo. ²⁶Ago ye kingo bityo ak koi beka, kotook agichek chemulbainik.²⁷Ak kibwa otwogik chebo chitab got ak kileji, 'Kiptaiyandani, kima igolji kesuwek che kororon mbareng'ung'? kibun ano anyun chemulbainik?' ²⁸'Ak kileji ichek, 'Kiyaei noto bunyot.' Ak kileji otwogik, 'Tos imache kebe kengusate?'²⁹Ago kile, achicha; si ma ng'o ngusu chemulbainik ongusu beka . ³⁰Ingobityo tugul agoi kesisiet; ak eng' betutab kesisiet amwochi kesiik aleji "Oyum korok chemulbainik ak orat ratutik si obeel; ak oyumji chogennyu beka.""³¹Ak kiiborji Jeiso kalewenet age koleji, "Kergei bounatetab kipsengwet ak kesuwotab mogoiwet, ne kiib chito ak kominji mbarennyi. ³²Kesuwoni ko kitigin iman eng' kesuwek tugul ago ngo kagoeet ko o eng' mbarennyi tugul ak egu ketit ne tebe taritik temenikyi."³³Kimwochi kalewenet age koleji. "Kergei bounatetab kipsengwet ak mermerek (biteek) che kinam chepyoso ak kongolta busiek che bo kitongok somok, agoi kogut tugul."³⁴Kimwochi Jeiso tuiyosiek tuguchito tugul eng' kalewanaik; ak kima ng'ololji ichek ama eng' kalewenet. ³⁵Si kosulda ne kiga mwa maotiot kole "Ayate kutinnyu eng' kalewenoik. Amwoe tugul che kigiuny kong'ete kogakilumda ng'weny."³⁶Kibagakta Jeiso tuiyosiek, ak kwo kot orit. Ak kibwonji alamalyennyi koleji, "Iborueech kalewenetab kertit ne mi eng mbaret." ³⁷Ak kiwolji Jeiso kole, inendet ne kikol kesuwek che kororon ko Weritab chi. ³⁸Ak mbaret ko ng'weny; ak kesuwek che kororon ko werik che bo bounatetab Jehovah. Ak chemulbainik ko werikab inendet ne ya, ³⁹ako bunyot ne kigole chuto ko chesawilyet. Ak kesisiet ko kagesunetab ng'weny, ak kesiik ko malaikaisiek.⁴⁰Ko u yo kiyumi chemulbainik ak kebeel eng' mat, ko u noto eng' kagesunetab ng'weny. ⁴¹Iyoktoi Weritab Chi malaikaisiekyi koba koum komoong'une bounatennyi tuguk che inochi biko, ak icheket che yaei tengekto. ⁴²Ak kowirjini mat ne o, ole egu eng' oloto kateet ak nyeetab kelek. ⁴³Ak ikweng'toi anyun che bo imanda ko u asista eng' bounatetab Kwandangwai. Inendet ne tinye itik, kogas.⁴⁴Kergei bounatetab kipsengwet ak tugukab kamanut che ung'otin eng' mbaret. Ne kinyor chito ak kouny. Eng boiboiyet kwo kogosotegei ak koalda tuguk che kitinyei tugul ak koale mbaranoto. ⁴⁵Kogeny, kergei bounatetab kipsengwet ak chemung'araiyat ne cheng'ei sanaek che bo kamonut. ⁴⁶Ak ye kingo kagonyor sanaiyat agenge nebo alyet ne o, kwo koalda tugul che kitinyei ak koal sanaiyandanoto.⁴⁷"Kogeny, ko kergei bounatetab kipsengwet ak regereiywot ne kiname njirenik, ni kigiwirji araraita, ak konam njirenik alak tugul che terotin. ⁴⁸Ak ye kingo kagonyi, kochuut ramikab njirenik kocho tabandab araraita. Ak kotebi ng'weny koyumji che kororon kitongok, ago kowirta che yachen.⁴⁹Egu ko u noto eng' kagesunetab ng'weny. Tun bwoni malaikaisiek ak kobesio che yaachen eng' kwenutab che bo imanda. ⁵⁰Ak kowirji mat ne lalei, ole tuun mi kateeiyet ak nyeetab kelek"⁵¹"Kaoguiye tugucho tugul?" koleji, alamalaikchi "Ee". ⁵²Ak kileji Jeiso ichek, "Amu noto anyun sirindet age tugul ne kikoek alamalyet ak kongen komie ng'alegab bounatetab kipsengwet, ko kergei ak chito ne bo kot, ne inget ole konore tugukyi che bo kamanuut." ⁵³Ak kingo kagotar Jeiso kalewenoichu kwo eng' oloto.⁵⁴Ak kiit emennyi ak konet ichek eng' sunagoging'wai. Kikwong'io anyun ak kole, "Kanyorune ano chichi ng'omnotoni ak ak boisionichu kimen? ⁵⁵Tos ma weritab muswogindet nito? Magiguure kamet Maria? Ak werik che tupcho ko Jakobo, Joseph, Simion ak Judas? ⁵⁶Ak tibik che tupcho kotos ma kimi tugul ak icheget? Kinyorune ano anyun chichi tuguchu tugul?"⁵⁷Ak kiinach icheket ng'alekyi. Ago kileji Jeiso ichek, "Mabetyini maotio teegisto kobate eng' korenyi ak eng gonyi." ⁵⁸Ak kima yai boisionik che chang' che bo kimnotet eng' oloto amu bistoengwai.Kurget 13

Chapter 14

¹Kigas anyun eng' betusiechoto bounindet Herod logoiywek agobo Jeiso. ²Ak koleji otwogikyi, "Nito ko Johana Kabatisonindet; ne kagong'eet eng' che kigobek. Noto anyun boisie eng' inendet kimnatosiechu."³Amu kiga konam Herod Johana korat, ak kondeno korgoret agobo Herodias chepyosetab Pilipu wering'wai. ⁴Amu kileji Johana inendet, "Etat eng' ng'atutik obaigei ak kwonyito koek chepyoseng'ung". ⁵Ak kimachei Herod kobar inendet, ago kiiywei biko amu kigiit kele inendet ko maotiot.⁶Ago kingoit betut ne bo sigetab Herod, koureren cheptab Herodia eng' kwen, ak kiibaibait Herod. ⁷Ak kiiyosiechi kogochi kiy age tugul ne kasoom.⁸Ak ye kingo kagong'at kamet komwa kole, "Konoo metitab Johana kabatisanindet eng' tageito". ⁹Kiimgei anyun laitoriat eng ng'olyondoni; ago amu konyit ne kiting'e icheket che kitebsot ak inendet eng' amisiet, kong'at kegochi.¹⁰Ki iyokto anyun ketil metitab Johana eng' korgoret. ¹¹Ak kigiib metinnyi eng' tageito kigochi chepto; ak koipchi kamet. ¹²Kibwa anyun alamalyennyi koib musto ak kotub. Ak kiba komwochi Jeiso.¹³Ak kingogas Jeiso kwo eng' oloto kolany moingetab beko,ak kwo agoi surkwen kotabangei. Ak kingogas tuiyosiek, korub inendet kobun kelyek kong'eete nganasok che echeen. ¹⁴Ak kingo mong' kogeer tuiyet ne o. Ak kirire icheket, ak kisoob bikwai che kimiandos.¹⁵Kingoek koskoleng,' kobwonji alamalyennyi koleji, "Surkwen koroni, ak kagoimen; mete tuiyet koba nganasok, si koaljige amitwogik".¹⁶Ago kileji Jeiso "Manyoljini koba, ogochi kwomis." ¹⁷Ak kileji, "Kitinye eng' yu makatinik muut ak njirenik aeng" ¹⁸Ak kolelji Jeso, "oibwo".¹⁹Ak king'at tuiyosiek kotebi ng'weny eng' suswek. Ak kinam makatinichoto muut, ak njirenik aeng'. Ak kinyal kipsengwet, koberur ak kobutul ak kogochi alamalyennyi makatinik ak kogochi kasubik tuiyosiek, makatinik. ²⁰Ak kiamis tugul kobiong'io. Ak kiium katuganik che kinyi kitongesiek taman ak aeng'. ²¹Icheget che ki amis ko ki legit murenik elufusiek muut ama kiit chepyosok ak leguk.²²Ak kiichirchir eng' Noto alamalyennyi kolany moingetab beko, ak kobate bitonin kondoe inendet; ye kito koyomisi tuiyosiek koba. ²³Ak kingo kagotiagta tuiyosiek koba, kolany tulwet kwo kosa ;akoi koimenji oloto kimito inegei. ²⁴Ago kiga koit moingetab beko araraita kwen, kotumtumen eng' mildaetabgei ne bo beko, amu kigirindoi icheget usonet.²⁵Ak eng' ripset ne bo ang'wan ne bo kemoi kwo ole mi icheget, kobunei araraita barak. ²⁶Ak kingogeer alamalyennyi inendet kobune araraita barak koiyweis ak kole, "Nito ko tamirmiriet"; ak kowokcho amu kaiyweisiet. ²⁷Ago king'oloji Jeiso icheget eng' yoto koleji, "Onyiganitu! ane Nito! Amoiyweisie!²⁸Ago kiwolji Petero koleji "Kiptaiyandani, ngot ko inye ing'ata ajonjin abun beko barak." ²⁹Ak kile Jeiso, "Nyoo." Ak kiwol Petero eng' moingetab beko, kobun beko barak kwo ole mi Jeiso. ³⁰Ago king'oro usonet koiywei. Ak kingotoi kochut beko kowach kole "Kiptaiyandani sorwo!."³¹Ago kichuul Jeiso sainata eunnyi, konam inendetok koleji; "Ee inye ne itinyei kayanet ne tigin, kaine asi isage?" ³²Ak kingo kagolany ichek moinget, kosis usonet. ³³Ak kigutungji inendet icheket che ki mi moingetab beko kole iman ii Weritab Jehovah."³⁴Ako kingo kagolanda, koit emetab Gensaret. ³⁵Ako kingonai bikab koronoto inendet koyokto emonoto komugul komutyi inendet tugul che kimiendos. ³⁶Ak kiigaigai inendet kole kotiny mbo tabandab ngoriennyi, ak kisopcho tugul che kitiny.Kurget 14

Chapter 15

¹Kibwonji anyun Jeiso Paraisik ak sirik che kibunu Jerusalem. Koleji, ²"Amu ne si kobistoe alamalyeng'ung' bitonwekab boisiek? Amu amisie kotomo koun eunekwai". ³Ak kiwolji koleji amu nee si obistoe ak akwee ng'atutietab Jehovah amu bitonwekwok?⁴Amu king'at Jehovah kole, 'Konyit Kwandang'ung' ak komet', ak 'Inendet ne mwoe ne ya agobo kwandannyi anan ko kamet komee iman.' ⁵Ago amwoe ale, 'Age tugul ne leljini kwandannyi nda ko kamet kito age tugul ak kolejini, "Kito age tugul ne kata nyolu atoretenen ko koagochi Jehovah." ⁶Ko mateeche inendet kwanda ak kamet; kaowal anyun ng'olyotab Jehovah koek buch amu bitonwekwok.⁷Akwe chombilik! kimaoten Isaiah komie agobo akwee kole, ⁸'Konyito bichu eng' kutuswekwai, ago looen mugulelwekwai eng' ane. ⁹Ago iloswo buch amu ng'atutikab biko konetisiosiek che inetisie."¹⁰Ak kiguur inendet tuiyet kobwa ole mi ak koleji, "Ogase ak oguiye--- ¹¹Ma mi kiy ne bunei kutit che imuruoni chito, ago che mong'une kutit choto che imuruoni chito."¹²Kibwa anyun alamalyennyi koleji, "Tos inget ile kaginach paraisik kangogas mwaoni?" ¹³Ago kiwol Jeiso kole, kesuwot age tugul ne kima kole Kwandannyu ne mi kipsengwet kengusu. ¹⁴Obagakte icheget; kandoik chi koriotin ak ngondochi kipkoratiat kipkoratiat age kororokyini tuwai kebenet."¹⁵Ak kiwolji Petero koleji, "Mwowech kalewenonoto". ¹⁶Ak kile, kaga mbo tomo oguiye ak akwee? ¹⁷Ma onai ole kiy age tugul ne bune kutit kowendi moet komondoi sang'?¹⁸Ago tuguk che mong'une kutit kobunu muguleldo, choto che ing'woniti chito. ¹⁹Amu mong'une muguleldo kabwatutik che yaachen, rumisiosiek, ibetabge, soksosiek, chorsosiek, baornatetab lembech, ngalek che king'alalegei. ²⁰Chuto tuguk che ing'woniti chito; ago ngeamisie eunek che ma kiun koma ing'wanitu chi."²¹Ak kiwo Jeiso eng' oloto, kwo komoswek che bo Tyre ak Sidon. ²²Ak ogeer anyun kimong' eng' komoswechoto chepyoset ne bo canan, korir kole, "rirena eeh Kiptaiyandani inye Weritab Daudi! Tinye oik che chang cheptannyu mising." ²³Ago kimowolji Jeiso ng'olyo. Ak kibka alamalyennyi ak kogaigai inendet koleji, "Oon kwo, amu karirjinotech."²⁴Ago kiwolji Jeiso kole, "Kima kiyokwo kobate anyonji kechirek che betyotin che bo gotab Israel." ²⁵Ago kicho chepyosonata ak kogutunji inendet akolen, "Kiptaiyat toreto." ²⁶Ago kiwol ak kole, "Ma kararan kesare leguk kimnyengwai ak kewirji sesenik."²⁷Ago kimwa kole," Ee kiptaiyandani, mbo sesenik koame che ibutos kong'ete mesetab bikab kobo". ²⁸Kiwolji Jeiso anyun koleji, "Chepyosoni, o kayaneng'ung', ingoyaak ko u noto imoche." Ak kisob cheptonyi eng' sainata.²⁹Ak kiwo Jeiso eng' oloto agoi ole legite araraitab Galili. Ak kilany tulwet, ak kotebi ng'weny eng' oloto. ³⁰Ak kibwonji inendet tuiyosiek che eechen, komutu solomonik, ak che koriotin, che nomotin kut, che bo mugungon, ak alak che chang' ak kondeno ole bo kelyekyi ak kisoob ichek. ³¹Ak kikwong' tuiyet kingoroo kong'alalsot che ki nomotin kut, ko kagosobcho, che ki bo mugungon kobendoti, solomonik kobune kelyekwai, ak kotabentoi che ki koriotin. Ak kiilos Jehovah ne bo Israel.³²Ak kiguur Jeiso alamalyennyi ak koleji, "Atinye rirenetabge agobo tuiyet, amu kogetebi tugul betusiek somok ama tinye kiy ne ame. Amamoche atiagta koba koamoti rubet si matanuiyo eng' oret." ³³Ak kilenji alamalyet inendet, "Kinyorjini ano makatinik che te cho eng' emoni surkwen, si kegochi kobiyongio tuiyet ne te ni?" ³⁴Ak kilenji Jeiso, "Otinye makatinik ata?" ak kile, "Tisab ak njirenik che tiginen che ng'ering'." ³⁵King'at anyun Jeiso tuiyet kotebee ng'weny.³⁶Ak konam makatinichoto tisab ak njirenik; ak komwa kongoi ak kobutul ak kogochi alamalyet. Ak kigochi alamalyet tuiyosiek. ³⁷Ak kiam biko tugul ak kobiyong'io. Ak kiiyum katuganik lolotinwek tisab che murmuranik. ³⁸Ak kiek murenik che kiam elufusiek ang'wan ama kiit chepyosok ak leguk. ³⁹Ak kitiagta Jeiso tuiyosiek koba ak kolany moingetab beko kwo tabanwek che bo Magadan.Kurget 15

Chapter 16

¹Kibwa anyun Parisaik ak Sadukaik ak kotiem inendet kosom koborji kaborunet ne bunu barak. ²Ago kiwolji koleji "Yo kagoek koskoleny, omwoe ole, 'moeni mutai' amu birir barak.'³Ak eng kariron, omwoe ole, 'Usei rani, amu birir ak kotong'unot barak.' Onget obesie ole teptoi togetab barak, ago momuchi obesie kaborunoikab betusiek. ⁴Cheng'e kaborunet ebendo ne ya ne bo ibetabge, ago magiborjini kaborunet kobate kaborunetab Jona." Ak kibagaka ichek ak kwo.⁵Ak kingoit alamalyet bitonin age, ko kiutie koib makatinik. ⁶Ak kileji Jeiso, "Oribge mermerek che bo Parisaik ak Sadukaik." ⁷Ak king'ololjigei ichegei kole,"Tos amu ma kiibu makatinik" ⁸Ak kingonai Jeiso komwa kole, "Ee akwee che bo kayanet ne tigin, kaine si ong'ololjige, amu motinye makatinik?⁹Maonai nda maobwati makatinik mut ak kerebonik che te che kioumji?¹⁰Nda makatinik tisab eng' biko elufusiek angwan, ak lolotunwek che te che kioumji?¹¹Kiine si monai ole mangololwok agobo makatinik? Ago oribge mermerek chebo Paraisik ak Sadukaik.¹²Konam anyun kole kama iyomis ichek koribege mermerekab makatiat , ago konetisietab Paraisik ak Sadukaik.¹³Ak kingo che Jeiso komoswekab kaisarea Pilipi kotebe alamalyennyi kole, mwoe biko kole ng'o weritab chi?¹⁴Kole, mwaei alak kole, Johana kabatisenindet; len alak, Elijah kolen alak, Jeremia nda age eng' maotik.¹⁵Koleji ,ago Olen akwek a ng'o ?¹⁶Ak kiwol Simion Petero kole i Kristo weritab Jehovah ne sobe .¹⁷Ak kiwolji Jeiso koleji, "Iberurot inye Simion weritab Jona, amu ma ng'ang'un borto nda ko korotik, ago Kwandanyu ne mi kipsengwet. ¹⁸Ak amwoun agane ale, ii Petero, ak ateeche kanisennyu eng' koita nito. Ak maneneti kimnatosiekab oldab che kigobek.¹⁹Agonin yateiywek che bo bounatetab kipsengwet. Ak kiy age tugul ne irate eng' ng'weny kerote eng' kipsengwe,t ak kiy tugul ne itiachi eng' ng'weny kitiochi eng' kipsengwet." ²⁰King'at mising anyun alamalyet kole ama mwachi chi age tugul kole inendet ko Kristo.²¹Kong'ete yoto kotoi Jeiso komwochi Jeiso alamalyennyi koleji agoi kwo inendet Jerusalem, si kenyalil eng' tuguk che chang' eng' eunekab boisiek ak tisik che eechen ak sirik, ak kebar ak king'eet eng' betutab somok. ²²Ak kimut Petero inendet kwo taban ak kotoi koger Kong', kole "Ngolooit eng' inye, ng'alechu, Kiptaiyandani! Matajonjin nito agoi!" ²³Ago kiwechgei, Jeiso ak koleji Petero, "Wui let eng' ane,Chesawilyeni! Keegu kanagutiet eng' ane, amu maibwoti inye tukugab Jehovah ago tuguk che bo biko."²⁴Ago Kileji Jeiso ayun alamalyennyi, ngo mochei chi korubka, kotaige ak kosut kimurtoiyonennyi ak korubwa²⁵Amu age tugul ne mochei kosor sobondoyi kobeeti; ak age tugul ne ibeti sobondonyi agobo ane konyoru.²⁶Amu keljini nee chi, ngonyor ing'weny komugul ak kobeet sobondonyi? nda to igoito ne chi kowale sobondonyi?²⁷Amu tun choni weritab chi eng' torornatetab Kwandanyi koboto malaikaisiekyi. Ak koyookyi anyun chi age tugul ko u boisionikyi. ²⁸Amwowok iman, ale mi alak eng' che tonondos eng' yu che mochomjomi meet mating, agoi kogeer kochoni weritab chi eng' bounatenyi."Kurget 16

Chapter 17

¹At kingobata betusiek lo komut Jeiso Petero, ak Jakobo, ak Johana wering'wai, kolany tulwet ne koi koba ichegei. ²Ak kiwalak eng' taing'wai. Ak kiikwengta togennyi ko u asista, ak kileelagitu ngoroikyi kou lapkeiyet.³Ak ogeer anyun kitook eng' taingwai Musa ak Elijah kong'alalsot ak inendet. ⁴Ak kiwolji Petero Jeiso, koleji "Kiptaiyandani kararan eng' ache kemite yu. Ngichome, amuchi ateech eng' yuto keriosiek somok nengung' age, bo Musa age ak kobo Elijah age".⁵Ak king'oto kong'ololi, kouur icheket boldet ni iluu; ak ogeer anyun kimong'une kutit boldet kole, "Ni ko Werinnyu ne achame, abaibai mising ing' inendet. Ogas iit inendet." ⁶Ak kingogas alamalyet, kobutyo kotobeni ng'weny ak kocholyo mising. ⁷Ak kicho Jeiso ak kotwa ichek koleji, "Ong'etye amoiyweisie." ⁸Ak kingong'et met ko ma iroo chi kobate Jeiso inege.⁹Ak kingoto kowolu eng' tulwet, king'at Jeiso icheket koleji, "Amomwochi chi koborunonito, agoi tun kong'eet Weritab Chi eng' che kikomeyo." ¹⁰Ak kitebee alamalyennyi inendet kole, "Amu nee anyun si komwoe sirik kole choni Elijah korok kondou?"¹¹Ak kiwol Jeiso kole Oman indou Elijah, ak koweech tuguk tugul.¹²Ago amwowok ale kigocho Elijah ak kima nai iche inendet, ago kiechi inendet kiy age tugul ne kimochei mbo ko u nyoto tun nyalili weritab chi agine eng' eunekwai.¹³Konai anyun alamalyet kole king'ololjini ichek agobo Johana kabotisonindet .¹⁴Ak kingo kagobka ole mi tuiyet, kochonji inendet chito, ak kogutungji ak kole, ¹⁵"Kiptaiyandani riree werinnyu, tinye cheptoleit, ak nyalili mising. Amu ibutyini mat konyil che chang' ak kobutyini beko konyil che chang'. ¹⁶Ak koamutyi alamalyeng'ung' ak ma imuch kosoob inendet."¹⁷Ak kiwol Jeiso kole, "Ee ebendo ne matinye kayanet ak komastaat, atebche ak akwe agoi au? Amuitoi agoi au agobo akwe? Imutwa inendet." ¹⁸Ak kitor kong' Jeiso oindet, ak komanda oindet eng' inendet ak kosob weroto eng' sainata.¹⁹Kibwonji anyun alamalyet ole mi Jeiso eng' ung'ot ak kole, "Kaine si ma kimuch ache keon komanda?" ²⁰Ak kileji, "Amu kayaneng'wong' ne tigin. Amu amwowok iman ale ngot otinye kayanet ne te kesuwotab mogoiwet ko nda ngomwochi tulwoni oleji inakte ui olin konoktoi, ak mami kiy ne maimugakse eng' akwe. ²¹Ago mamondoi ne u ni kobate eng' saet ak karugutetabge.²²Ak ye kingo ta kobenie eng' Galili, komwachi Jeiso alamalyennyi koleji, "Kindenoi weritab chi eunekab biko, ²³ak kobar icheket inendet ak king'eet kogeny eng' betutab somok." Kiimgei anyun mising' alamalyennyi.²⁴Ak kingo kagoit Kapernaum, kobwonji Petero ichek che kitoochei drachma aeng che bo aisurut, ak kole, "Magonu konetindeng'wong' drachmaisiek aeng che bo aisurut?" ²⁵Komwa kole, "Eeh". Ak kingwo Petero got orit, kong'ololji Jeiso inendet ak koleji, "Ibwati nee inye Simion?Llaitorinik che bo ng'weny konyorune ng'o aisurut ? Eng' werikwai nda eng' che bo biko alak?"²⁶Ak kiwol Petero kole, "Eng' biko alak," Koleji Jeiso inendet, "Ara anyun itiogotin werik." ²⁷Ago, si ma kinach icheket, iwe araraita ak iwirji kipkomondet, ak njiriot ne kamong' eng' tai, inam; ak ngi yaat kutinyi inyoru sekeliat. Nam noto, ak igoite aisurut agobo ane ak inyendet."Kurget 17

Chapter 18

¹Kibwonji alamalyet Jeiso eng' sainato, koleji "Ng'o anyun ne o eng' tugul eng' bounatetab kipsengwet?" ²Ak kiguur lakwet ne tigin kocho ole mito inendet ak kotonone kwenungwai, ³ak kole, "Amwowok, iman ale ngot ko mowologisie ogergeitu leguk che mengechen, ko moite bounatetab kipsengwet.⁴Noto anyun age tugul ne imining'itige ko u lekwani tigin, ko o noto kosir tugul eng' bounatetab kipsengwet. ⁵Ak age tugul ne toochei lekwet agenge ne tigin ne u ni eng' kainennyu ko kataacha. ⁶Ago age tugul ne inachi agenge eng' chuto mengechen, ko keigei kechugta inendet kaatinnyi koitab bai ne kindet ak ketorji orititab araraita.⁷" Bwo ng'weny amu kanagutik! Amu bwonii kanagutik iman; ago bwo eng' chichoto bunu kanagutik! ⁸Ak ngonachin eung'ung' nda keldong'ung' itil ak ak iwirte. Amu keigei eng' inye imongji sobondo i bo mugung' nda i bo kelok kosiir itinye eunek aeng' anan ko kelyek aeng ak kewirjin mat ne bo koigeny.⁹Ak ngonachin kondang'ung' i bolu ak iwirte. Amu keigei eng' inye imongji sobondo ibo kong'ak kosiir itinye konyek aeng' ak kewirjin Gehenna oldab mat.¹⁰Orib si mosas age tugul eng' chuto tiginen. Amu amwowok ale, eng' kipsengwet ko mito malaikaisiekwai kotugul togetab Kwandanyu. ¹¹Amu kicho weritab Chi kosor ne kiga kobet.¹²Olin nee akwek? ngo tinye chi kechirek bogol, ak kwo age kobetot, kotos mabogoktoi chun tomonwogik sogol ak sogol, ak kwo tulondok ak kocheng'at ne betot? ¹³Ak ngonyor, amwowok, iman ale baibaitu agobo noto kosiir chun tomonwogik sogol ak sogol che mabetyo. ¹⁴Mbo ko u noto ko ma magetab kwandang'wong' ne mi kipsengwet kolus agot agenge eng' chu tiginen.¹⁵"Ak ngo lelun ne otupche, iwe ikerkong inendet, iborji lelutiennyi omite tuwai akwege. Ngo kasin, ko kagogelun ne otupche. ¹⁶Ago ngo magasin, imut agenge anan ko aeng' alak, amu si kogimit ng'olyot age tugul ko eng' kutuswekab baorinik aeng' nda ko somok.¹⁷Ak ngo tai kogas icheget, imwochi kaniset. Ako ngo tai kogas kaniset agine, ko ingoige sikoran eng' inye nda taagindetab aisurut.¹⁸Amwowok, iman, ale tuguk alak tugul che orate eng' ing'weny kerote eng' kipsengwet; ak tuguk alak tugul che otiochi eng' ing'weny ketiochi eng' kipsengwet. ¹⁹Amwowok kogeny, ale, ngo chomnyechi aengu eng' ing'weny agobo kiy age tugul ne some koyonchini Kwanda anyun ne mi kipsengwet. ²⁰Amu ole katuiyechi aengu anan ko somok eng' kainennyu, amite kwenung'wai eng'."²¹Kinyo anyun Petero, ak kotep kole," Kiptaiyandani, nyolu anyoochi kaat ne ketupche konyil ata ye kalelwo?". Agoi konyil tisab?" ²²Komwoji Jeiso kole," Momwoun ale konyil tisab, ago, agoi tomonwogik tisab konyil tisab.²³Noto anyun kigergeite bounatetab kipsengwet ak laitoriat agenge, ne ki machei koiit tuguk koboto otwogikyi. ²⁴Ye kingotoi koiit, kemutyi agenge ne kibesen talentaisiek elufusiek taman. ²⁵Ak amu kimotinye kiy ne yooktoe kong'at kiptanyandenyi kealda inendet, osotyonnyi, leguk ak tugul che ki tinyei, si koyaaktae besendo.²⁶Ak kiibutyi ng'weny anyun otwogindenoto kosaisai kole, kiptaiyandani, muitaiwa kitigin, si ayaagun tugul. ²⁷Ak kirire kiptaiyatab otwogindenoto, kotiach inendet ,ak Konyochi kaat eng' besendo.²⁸"28 Ago kimanda otwogindenoto ak konyor age ne kiboisie tuwai ne kibesen inendet denarisiek bogol; ak kinam inendet kaatit ak kole , 'Yookwo che kiibeseneno'. ²⁹Kibutyi ng'weny anyun ne kiboisie Kuwai, kosom inendet, kole kang'wo korok si ayaagun..³⁰Ak kima cham; ago kiwo kotoorji korgoret, agoi koyaak tugul che kiga besen. ³¹Ak king'oroo anyun che kiboisie tugul tukuk che kiyoogis kocholio mising ak kobka komwochi kiptaiyandeng'wai tuguk tugul che kagoyaagis.³²"Ngo ityo koguur anyun kiptaiyandennyi inendet kocho ak koleji, 'Ee otwogindet ne kimegeiya, kianyoun kaat eng' besento tugul amu kiisomo. ³³Tos kima nyoljini aginye irire ne kioboisiei tuwai, ko u yo kiarirenin?'³⁴Ak kinerech kiptaiyandennyi, ak kondeno inendet eunekab biko che birei agoi koyook tugul che kiga besen. ³⁵U noto aiywok agine Kwanda ne bo kipsengwet, ngo monyochi kaat age tugul eng' mugulelwekwok ne otupche".Kurget 18

Chapter 19

¹Ak kingo kagotar Jeiso ng'alechu kwo eng' Galili agoi koit tabanwekab Judea, noto ko kesirtoe Jordan komosin. ²Ak kiirub inendet tuiyosiek che echeen ak kiisoob ichek eng' oloto.³Ak kibwonji inendet Parisaik ak kotiem kole, "Tos chamdaat eng' ng'atutik koon chi chepyosennyi agobo kiy age tugul?" ⁴Ak kiwol Jeiso kole, "Tomo osoman ole inendet ne kiyai icheket eng, taunet ko kiyai muren ak tie?⁵Ak kile inendet ne kiyae icheket, 'Agobo nito anyun bogoktoi mureno kwanda ak kamet, ak konamge ak chepyosennyi, ak koek tuwai borto agenge'. ⁶Si ma ko aeng' ago borto agenge, noto anyun che kigotuiyo Jehovah ko matobesio chi."⁷Kileji anyun bichoto inendet, "Kiinee anyun si kong'atech Musa kole kigochini siret ne bo besiet ak keon kwo?" ⁸Komwochi ichek koleji, "Kichomwok Musa oon chepyosokwok amu uuindab mugulelwekwok, ago kima ko u noto kong'ete taunet. ⁹Ak amwowok ale, chi age tugul ne onei osotiondennyi ama eng ng'olyotab sokset ak kotun age, ko kabaige; ak inendet ne ituni ne kigeon ko kabaige."¹⁰Koleji alamalyennyi Jeiso, "Ngoto ateptab muren ak chepyosennyi ko u noto, ko ma kararan ketungei." ¹¹Ago kileji icheket, "Ma imuchi biko tugul kotaach mwaoni, kobate ichek che kigochini. ¹²Amu mito sirorinik che kigisich ko u noto kong'etee motinwekab kametisyekwai ak mito biko che kigimoch, ak mito biko che kiimochge agobo bounatetab kipsengwet. Inendet ne imuch ko ingotaach ni, kotaach."¹³Kigimutyi anyun leguk che tiginen si kobiit kogonoor eunekyi ichek ak kosa, ak kiger kong' alamalyet ichek. ¹⁴Ago kile Jeiso, "Ochomji leguk che tiginen kobwonjo amotoetee amu bo che u choto bounatetab kipsengwet. ¹⁵Ak kiigonoor eunekyi ichek ak kwo eng' oloto.¹⁶Ogeer, anyun kijonji chi age ak kole "Konetindoni ne kiy ne kararan ne tos ayai si anyor sobondab koigeny?" ¹⁷Ak koleji Jeiso, "Kaine si iteebena agobo noto ne kararan? Mi agenge kityo ne kararan, ago ngimoche imongji sobondo, inam ng'atutik."¹⁸Kilejichichoto inendet, "Ng'atutik che u nee?" Ak kile Jeiso, Ameborishe, Moipge, Mechorse, Mebaorionji lembech, ¹⁹Tegis kwandang'ung' ak komet, ak icham chitab kokwet ko u yo ichamege."²⁰Koleji murenoto, "Kiarib tuguchu tugul. Ta ko ng'etunot nee eng' ane?" ²¹Koleji Jesio inendet, "Ngimache iegu ne igesunotge iwe ialde che itinye ak igochi kibananok, si inyoru magornatet eng' kipsengwet; ak irubwa." ²²Ago kingogas murenoto mwaonato kwo eng' koimutik amu kitinye tuguk che chang'.²³Ak kileji Jesio alamalyennyi, "Amwowok iman ale, korom eng' mogoriot komang'ii bounatetab kipsengwet. ²⁴Ak kogeny amwowok ale, nyumnyum eng' tambesiet kochut kondab katet kosiir komongii mogoriot bounatetab Jehovah."²⁵Ak kingogas alamalyennyi ko u noto, ko kikwong'io missing ak kole, "Ara ng'o anyun ne sarunoksei?" ²⁶Ak kiroo Jeiso icheket ak koleji maimugase ni eng' biko, ago imugokse tuguk tugul eng' Jehovah." ²⁷Kiwolji Petero, anyun koleji, "Topen kigebagakte tuguk tugul ak kerubun inye. Kinyoru ne anyun achek?"²⁸Ak kileji Jeiso icheket, "Amwowok iman ale akwe che korubwa, ko tun eng' yaet ne leel ye tun tebee weritab chi ng'echeretab torornatennyi otebe ak akwee ng'echerok taman ak aeng' che bo laitornatet oruokyini ortinwek taman ak aeng' che bo Israel.²⁹Ak age tugul ne kikobagakta gorik, werikwai, tibikwai, kwanda, kamet, leguk anan mbaret agobo kainennyu kotooche konyil bogol ak kobor eng' sobondab koigeny. ³⁰Ago anyun tun egu che chang' che bo tai che bo let, ak koegu che bo let che bo tai.Kurget 19

Chapter 20

¹Amu kergei bounatetab kipsengwet ak chitab kobo got ne kimusta kariron kwo kuguur meek (kiboitinik) Kobwa mbarennyi ne bo sabibuk. ²Ak kingo kagochamnyechi ak meechoto kogochi denarit agenge eng' betut agenge, koyokto koba mbarennyi.³Ak kimanda kogeny ko legit sait somok ak koroo alak kotonondos eng' oldab aldaisiet ama tinye boisiet. ⁴Ak kileji, 'Oba ak akwee mbaretab sabibuk, si agonok ne nyolu'. Ak kiba anyun kobois.⁵Kimanda kogeny ko legit sait lo ak eng' sait sogol, akiyai ko u noto. ⁶Ak kimanda Kogeny olo bo sait taman ak agenge ak konyor alak kotonondos ak kileji icheket, 'kainee si otonone oli betut komugul amotinye baisio?' ⁷Kileji anyun bichoto inendet, 'Amu ma koneech chi boisiet'. Koleji icheket, 'Oba ak akwee, "mbaretab sabibuk'.⁸Ak kingoek koskoleny, komwochi chitab kobo mbaretab sabibuk kiboitondenyi ne o koleji, 'Kuur meek ak igochi melekwekwai, itaune ne bo let agoi ne bo tai'. ⁹"Ak kingobwa ichek che kiga kiguur ko legit sait taman ak agenge konyor chi tugul denarit agenge. ¹⁰Ak ko kingobwa che bo tai koleen nyoru che siire, akinyor agiche denarit agenge chi tugul.¹¹Ak kingotaachmelekogikwai, kong'ung'unji chitab kobo got. ¹²Komwa kole, 'Kabois chu bo let sait agenge kityo, ak keyai kokergeitge bichoto ak ache che kagibirtege betut kemugul eng' asista ne ng'wan.'¹³"Ago kiwolji koleji agenge eng' ichek, 'Choruani, ma yaun kiy ne ya. Tos kama kikosyine tuwai denarit agenge? ¹⁴Nam neng'ung ak iwe oreng'ung. Chamennyu ogochi chichito ne bo let ko u ye kagonin inye.¹⁵Tos ma nyoljino ayai ne amache eng' tuguk chu? Nda kaamjin ng'etkong amu ai chi ne kararan?' ¹⁶Ara egu anyun che bo let che bo tai ak egu che bo tai che bo let."¹⁷Ye kingolonye Jeiso Kowendi Jerusalem, komut alamalaik taman ak aeng, koba taban ichegei ak koleji ichek eng' oret. ¹⁸"Oroo, kilonye Jerusalem, ak kekoitoi weritab chi kwo eunegap tisik che echen ak sirik ak kiruokyi kele kome inendet ¹⁹ak kigoito inendet kegochi bororiosiek si ko mor inendet, kobir inendet ak kogartat inendet. Ago eng betutab somok keng'eti inendet"²⁰Kijonji anyun inendet kametab weritab zebedayo koboto werikyi, ak kogutungji ak kosom inendet kiy. ²¹Ak kileji Jeiso, "Imoche nee?" Koleji, "Ng'at ile kotebe werikchu aeng'u age eung'ung nebo tai ak age eungung nebo katam, eng' bounateng'ung."²²Ago kiwol Jeiso kole, "Mongen kito ne osome. Omuchi akwee oee kikombet ne legit aee?" Koleji Inendet, "Kimuchi." ²³Koleji ichek, "Oee iman kikombennyu. Ago ketebe eunnyu nebo tai ak eunnyu ne bo katam ko ma ane ne igoitoi, ago bo icheket che kikochopchi Kwandanyu." ²⁴Ak kingogas chun tamanu, konerekcho agobo choto aeng' che tupcho.²⁵Ago kiguur Jeiso icheget ak koleji, "Onget ole bou eng' kimnatet baunikab bororiosiek ak bou ichek bikwai che eechen. ²⁶Ago ma u noto eng' akwee. Ago age tugul ne moche koek ne o eng, kwenung'wong koek ne kiboitiondeng'wong. ²⁷Ak age tugul ne moche koek ne bo tai eng' kwenug'wong koek otwogindeng'wong, ²⁸Mbo ko u noto kima cho Weritab Chi keboisiechi ago si kobois inendet ak kogoito sobondonyi koek kito ne kitioge che chang'."²⁹Ako kingo mondoi ichek eng' Jeriko, korub inendet tuiyet ne o. ³⁰Kimi kipkoratinik aeng' che kitebsot eng' oret taban ye kingo kas kole siirtoi Jeiso , kowakcho kole ,"Kiptayat, weritab Daudi, rirenech ." ³¹Kiger kong' tuiyet bichoto kole, kosisyo, ako kites kowokcho kole, "Kiptaiyandani rirenech, eeh weritab Daudi."³²Ak kitonon Jeiso, ak koguur ichek ak koleji, "Omoche ayaiywok nee?" ³³Koleji inendet, "Kiptaiyandani, kimoche keyatwech konyekyo." ³⁴Ak kirire Jeiso, ak kitwa konyekwai. Ak kogeerto eng sainata ak korub inendet.Kurget 20

Chapter 21

¹Ye kiriktoi Jeiso ak alamalyennyi Jerusalem ak koit Betpage, agoi tulwetab Emitik, koyokto Jeiso aeng' che bo alamalyennyi, ²koleji, oba agoi nganaset ne mi taing'wong', ak onyoru ngunoto sigiriet ne ratat, komi ak moitanyi. Otiach tuwai ak ogetwo. ³Ak ngo mwawok chi kiy, oleji, 'Makyinigei Kiptaiyat', ak kogonok ngunoto."⁴Ak kayaakis chu tugul, si kobit kosulda ne kimwa maotiot kole, ⁵"Omwachi cheptab zion, 'Oroo chonjinin laitoriandeng'ung' ne tala, ak kolong'onu sigiriet--eng moita, moitab sigiriet."'⁶Ak kiba alamalyet ak koyai ko u yo kiiarojin Jeiso icheket. ⁷Ak Kikweri sigiriet ak moitanyi, ak koiitochi ngoroikwai, ak kotebee inendet barak. ⁸Ak kiito che chang chebo tuiyet ngoroikwai eng' oret, ak kotil alak temenikab ketik, ak koiito eng' oret.⁹Ak kimwaoti eng' kutit ne o tuiyosiek che kiindoe inendet ak che kirube koleen, "Hosana weritab Daudi, iberurot Inendet ne choni eng' kainetab Kiptaiyat! Hosanna eng' ole toror mising!" ¹⁰Ak kingoit Jeiso Jerusalem, kochirchiren nganaset komugul kole, "Ng'o ni?" ¹¹Ak kiwol tuiyosiek kole, "Ni ko maotiot Jeiso,ne bunu Nasaret ne bo Galili".¹²Ak kichut Jeiso hekalut. Ak kioon tugul che kioldoisie ak che kiolisie eng' goyoto ak komilda mesosiek che bo walikab chepkondok, ak ng'echerokab che kioldoi cheptugenik. ¹³Ak koleji icheket, "Sirat kele, 'Kiguure gonnyu gotab saet, ago kaowal koek kebenetab chorik." ¹⁴Ak kibwonji inendet eng' hekalut ichek che ki koriotin ak che ing'waldos ak kisoob icheket.¹⁵Ago ye kingoroo tisiik che eechen ak sirik tuguk che kiae che bo kowong'et ak kingogas leguk che komwoei eng' kutit ne o eng' hekalut kole, "Hosanna Weritab Daudi" konerekcho mising. ¹⁶Ak koleji, "Igose tuguk che mwaei ?" Kole Jeiso icheket, "Ee! Ago tomo osoman kele, 'kiiyai inye kalosunet kosulda eng' kutuswekab leguk ak che mengechen?" ¹⁷Ak kibagakta Jeiso icheket ak kwo komanda eng' nganaset kwo Betania ak koru oloto eng kemout.¹⁸Ak karon ye kingowechege kowendi nganaset koam rubet. ¹⁹Ak kingoroo eng' tabandab oret mogoiywet kwo ole mi ko manyorji kiy kobate sogek kityo. Ak kileji ketoto, "Kong'etee rani ko ma iiye logoek agoi koigeny," ak kitoi kores mogoywonoto.²⁰Ak ko kingogeer alamalyet, kokwong'io, kole "Katepto ano si kores mogoiywet sainita?" ²¹Kiwolji Jeiso koleji, "Amwowok iman ale ngo tinye kayanet amosage, ko moyae kityo ne kagoyaak eng mogoiywondoni, ago ngomwochi mbo tulwoni oleji, 'Ngetutin ak kewirjin araraita,' koyaakse. ²²Ak tuguk alak tugul che osome eng' saet oyani otoche."²³Ak kingoit Jeiso hekalut orit, ko kita konetisie kobwonji inendet tisiik che eechen ak boisiek che bo bichoto, ak koleji, "Nee kimnatet ne iyae tuguchu, ak kigonin ng'o kimnatoni?" ²⁴Ak kiwolji Jeiso koleji, "Amoche agine ateebenak ng'olyot agenge, ne ngo'mwowo, amwowok agane kimnatonoto ayae tuguchu.²⁵Kibunu ano kabatisanetab Johana? Bunu kipsengwet nda kibunu biko? Ak kichaamjige kole ngot kemwa kele, kibunu kipsengwet kimwowech inendet kole, 'Kiyai nee anyun si moyan inendet?' ²⁶Ago ngemwa kele, 'Kibunu biko', keiwei tuiyet amu iyoni tugul kole maotiot Johana." ²⁷Ak kiwolji biko Jeiso, koleji, "Makingen". Komwochi agine koleji, "Momwowok agine kimnatet ne ayae tuguchu.²⁸Ago Oleen nee? Kitinye chi werik aeng.' Ak kiwo ole mito weritab ne bo tai, ak koleji, 'Weri ui boisie rani eng' mbaretab sabibuk.' ²⁹Ak kiwol kole, 'Mawendi', ago eng' let kosik ak kwo. ³⁰Ng'oityo kwo ole mito ne bo aeng' ak komwochi ko u noto. Ak kiwol kole, 'Awendi,' ago mawo.³¹Ng'o eng' choto aeng' ne kiyai magetab kwandangwai? Komwa kole, "Ne bo tai." Komwochi Jeiso ichek koleji, "Amwowok iman ale sib kondoenok koitei bounatetab Jehovah taagikab aisurut ak chepkugonik. ³²Amu kichonjok Johana eng' oretab imanda, ago ma oyan inendet. Ago kiiyan inendet taagikab aisurut ak chepkugonik ago akwe ko king'oroo ko ma osigu si kobiit oyan inendet.³³"Ogas kalewenet age. Kimi chito age ne kitinye got ak kiminji sabibuk mbaret ak kong'ot ak kobal kebenet ole kikurung'e logoek ak kotech go ne koi, ak komanakyi meek ak kwo emet age. ³⁴Ak ye kingo kagorik ruratetab logoek koyokto otwogikyi koba ole mi meek, si koib logoekyi.³⁵Ak kinam meek otwogikyi ak kibir age, kibar age, ak kiwir age eng' koik. ³⁶Kiiyokto kogeny otwogik alak che siire che bo tai ak koyochi ichek ko u noto. ³⁷Ak eng' let koyokyi werinyi kole, 'teegisi werinnyu.'³⁸Ago ye kingoroo meet werit, komwochige kole, 'Nito ko ne bo tuguk. Obwa kebar inendet ak kenyaban tuguk che kata tun bunjini inendet.' ³⁹Ak kinam inendet, ak kotoorta komanda eng' mbar ak kobar.⁴⁰Noto anyun kingocho chitab kobo mbaretab sabibuk koyachini nee meechoto?" ⁴¹Kolenji, "Barei chichoto bo mbaret bichoto yaachen eng' mbaret ne ya, ak komanakyi mbaretab sabibuk, meek alak che igochini inendet logoek eng' ruratengwai."⁴²Kileji Jesiso ichek, "Tomo osoman sirutik kele, 'Koita ne kitoiyo teegik ko kigeyai noto koek koita ne bo luita. Kibunu nito Kiptaiyat ak kiek kwong'utiet eng' konyekyo'?⁴³Noto anyun amwowok ale, kisorenok bounatetab Jehovah ak kigochi bororiet age ne yiei logoekyi. ⁴⁴Ak inendet ne ibutyini koi barak koile konyaknyakanak ago age tugul ne tiringjinige koita konyinyirogse."⁴⁵Ak kingogas tisiik che eechen ak Parisaik kalewenaikyi konai kole kang'alali agobo icheket. ⁴⁶Ak ko kingocheng' konam inendet, ko kiiywei tuiyosiek amu kiiyoni kole maotiot inendet.Kurget 21

Chapter 22

¹Ak kingo'lolji Jeiso ichek kogeny eng' kalewenaik, koleji, ²Kigergeitege bounatab kipsengwet ak laitoriat agenge ne kiyochi werinnyi igortab katunisiet. ³Ak kii yokto otwogikyi koguur icheket che kiga kemwochi agobo igortab katunisiet ak kima cham kobwa.⁴Kiiyokto kogeny otwogik alak kole, 'omwochi ichek che kiga kemwochi, "Oleji kaachob amitwogikyu. Kageeny eikyu ak alak che akwaen, ak chobotin tuguk tugul. Obwa igortab katunisiet."⁵Ago mamake kiy anan kokas iit ng'alekyi, ak kiba ortinwekwai kwo age mbarennyi, kwo age boisiennyi ne bo mung'aret. ⁶Kong'et alak, konam otwogikyi ak konyalil ak kobar. ⁷Ago kineerech laitoriat, ak kiiyokto lugosikyi kobar rumichoto, ak kobeel nganasengwai.⁸Kimwochi anyuun otwokyi kolenji, 'Chobot katunisiet, ago ma muchini che kigaa ketaach. ⁹Ara anyun oba ole besiechini ortinwek ak oguurji igorta ne bo katunisiet tugul che konyoru. ¹⁰Kiba anyun otwogichoto ortinwek, ak koyum tugul che kinyor, che yaachen ak che kororon. Ak kinyi toek gotab katunisiet.¹¹Ago ko kingo mong' laitoriat kogeer toek, kogeer chito ne kima ilaach ngoroikab katunisiet. ¹²Ak kileji, 'Choruani, kejonde ano oli ametinye ngoroikab katunisiet? Ak kinamak kut mang'alal.¹³Ak king'et laitoriat kole kiboitinikyi, 'Orat chichi kelyek ak eunek, ak owirji sang ole mito tuindo, ole mito rirek ak nyeetab kelek' ¹⁴Amu chang biko che kigiguur, ago ng'ering che kikilewen'¹⁵Kiba anyun Parisaik koruoch ole namdoi inendet eng' ng'alekyi. ¹⁶Ak kiiyokyi kasubikwai koba ole mi inendet, koboto Herodik. Koleji Jeiso, "Konetindoni kingen kele i bo iman, ak ineti oretab Jehovah eng' iman. Ameiwei chi age tugul, ak mechile togochikab biko, ametinye kalotunet. ¹⁷Mwowech anyun, tos ilen nee inyee? Tos chamdaat eng' ng'atutik kegochi kodi kaisari nda ololo?"¹⁸Ago kinai Jeiso yaitengwai ak kole, "Amu nee si otiema akwe chombilichu? ¹⁹Oboruo chepkondet ne bo kodi." Ak kiipchi inendet denarit.²⁰Ak kileji Jeiso "Bo ng'o itondo ak kainet ne siret?" ²¹Koleji inendet, "Bo Kaisari." Koleji Jeiso anyun, "Ogochi Kaisari tuguk che bo Kaisari, ak ogochi Jehovah tuguk che bo Jehovah". ²²Ak ko kingogas, kokwong'io. Ak kibagakta inendet koba oreng'wai.²³Kibwonji inenedet betunoto Sadukai, che mwoe kole, momi ng'eetyetab che kigobek. Ak kiteebe inendet, ²⁴Kole, "Konetindoni, kimwa Musa kole, 'Ngo me chi, ama tinyei leguk, kondi wring'wai chepyosonata si kololji mat wering'wai'.²⁵Kimi kwenunnyo murenik tisabu che tupcho ak kiitunis ne bo tai, ak kime. Amu kima sich lekwa, kondi chepyosennyi wering'wai. ²⁶Kiai ko u noto ne bo aeng' agine ak ne bo somok agoi ne bo tisab. ²⁷ak Kingomeyo tugul, kome chepyoset agine. ²⁸Ara anyun eng' ng'eetyet kobunjini ng'o chepyosonata eng' choto tisab? Amu kiga kotun tugul".²⁹Ago kiwolji Jeiso koleji, "Ochilili amu mongen sirutik anan ko kimnatetab Jehovah. ³⁰Amu eng' ng'eetyet ko maitunisie, ama kigoitoi kitun. Ago kergeitu ak malaikaisiek che mi kipsengwet.³¹Ago anyun agobo ng'eetyetab biko che kigomeiyo, kotomo osoman ne kimwowok Jehovah kole, ³²'Aii Jehovah ne bo Abraham, aii Jehovah ne bo Isak, aii Jehovah ne bo Jakobo'? Jehovah ko ma Jehovah ne bo che kigomeiyo ago bo che saptos." ³³Ak ko kingogas tuiyosiek nito, kokwong'io agobo konetisiennyi.³⁴Ago kingogas Parisaik kole kagonam kut sadukaik ng'alekab Jeiso, koyumge. ³⁵Ak kiteebe agenge ne ng'omotiotab ng'atutik kotieme inendet---- ³⁶Kole, Konetindeni, anono ng'atutiet ne o eng' ngatutik?"³⁷Koleji Jeiso inendet, "Cham Kiptaiyat Jehovah neng'ung eng' muguleldang'ung' komugul, ak eng' sabondong'ung komugul, ak eng' ng'omnoteng'ung' komugul. ³⁸Nito ng'atutiet ne o ak ko ne bo tai.³⁹Ak ne bo aeng ne kerge ak nito ko ni--- 'Cham chitab kokweng'ung ko u ole ichamdoige.' ⁴⁰Tonone ng'atutik tugul ak maotik ng'atutichu aeng'."⁴¹Kingo ta komi Parisaik tugul yoto, kotebe Jeiso icheket ng'olyo. ⁴²Kole ,"Obwati nee akwee agobo Kristo? Weritab ng'o inendet?" Koleji inendet "Weritab Daudi."⁴³Koteebe ichek koleni, "Amu nee anyun si koguure Daudi inendet eng' Tamirmiriet, Kiptaiyat, kolen, ⁴⁴'Kileji Kiptaiyat, Kiptaiyandennyu, "Tebe eungu ne bo tai, agoi andene buniguk keldebesaikab kelyeguk"?⁴⁵Ngot koguure anyun Daudi inendet 'Kiptaiyat', ko werinyi kole nee?" ⁴⁶Ak kima imuch age tugul kowolji inendet ng'olyo, ak kong'ete betunoto agoi, ko mata kogany chi kotebee inendet ng'olyo kogeny.Kurget 22

Chapter 23

¹Ak king'oloji Jeiso anyun tuiyosiek ak alamalyennyi. ²Koleji, "Tebe sirik ak Parisaik ng'echeretab Musa. ³Noto anyun oyai ak orib tuguk alak tugul che ng'otok oyai. Ago morub ko u boisionikwai amu mwoe icheket kityo ama yaei.⁴Ee, rotei milotik che nyigisen ak ko che koromen kegeseni, ak kondeno tigigoikab biko. Amenoktoe icheget' mbo eng mornet agenge. ⁵Ago yaei boisionikwai tugul si kogeer biko. Amu yaei koteebeesitu lolotinwek che keibe sirutik ak kobaroi tabanwekab ngoroikwai.⁶Ak kochame ole toogunot eng' igorwek ak nge'echerok che eechen eng' sunagogisiek, ⁷ak kagatosiek eng' oldinwekab aldaisiet ak keguure icheket biko 'Rabbi'.⁸Ago moto geguurenok 'Rabbi,' amu otinye konetindeng'wong agenge kityo, ak otupche akwee tugul. ⁹Ak amoguure chi eng' ng'weng kwanda amu agenge Kwandang'wong', inendet ne mi kipsengwet. ¹⁰Amocham keguurenok 'kanetindet', amu agenge kanetindeng'wong, noto ko Kristo.¹¹Ago inendet ne o eng kwenung'wong koegu kiboitiondeng'wong'. ¹²Ak age tugul ne itororigee kemining'iti , ak age tugul ne imining'itige ketorori.¹³Ago bwo eng akwe, sirik ak Parisaik, chombilik! Ogere bounatetab kipsengwet si machut biko. Amu moite akweget oloto, ak amochamjini che machei koit oloto, koba. ¹⁴Bwo eng akwe sirik ak Parisaik chombilik! Amu oame gorikab mosogik ak osae sautik che koen eng' kenengwong' ¹⁵Bwo akwe, sirik ak Parisaik, chombilik! Amu oaitosi araraita ak emet owal chito kobunjok, ak ngo kagobunjok, oyai inendet koek lekwetab oretab mat (Gehenna) konyil aeng' kosiirok.¹⁶"Bwo eng akwe, kandoik che o koriotin, che omwoe ole, 'Age tugul ne murtoe hekalut ko ma kiy. Ago age tugul ne murtoe tahabu che bo hekalut kotinye besendo'. ¹⁷Akwe salonik che koriotin! Anono ne o, tahabu nda hekalut ne kitilile tahabu?¹⁸Ak, 'Age tugul ne murtoe kaptisisiet ko ma kiy. Ago age tugul ne murtoe kagochinet ne mito kaptisisiet, ko besenindet inendet.' ¹⁹Akwe bichu koriotin! Anono ne o, kagochinet nda kaptisisiet ni itilili kagochinet?²⁰Noto anyun, inendet ne murtoe kaptisisiet, komurtoe kaptisisionoto ak tuguk tugul che mito yoto. ²¹Ak inendet ne murtoe hekalut komurtoe oloto tilil, ak inendet ne menye oloto. ²²Ak inendet ne murtoe kipsengwet, komurtoe ng'echeretab Jehovah ak inendet ne tebe ng'echeranata.²³"Bwo eng akwe, sirik ak Parisaik, chombilik! Amu ogoitei kebebertab taman ne bo Heduosmn ak Bisalik ak kamon, ago kigomete amoae ng'alek che eechen che bo ng'atutik---choto ko imanda ak rirenetabge, ak oegu che kiyoni. Ago kanyoljinok oyae chuto, amobagach chun alak. ²⁴Ee akwe kandoik che koriotin, ogeneni tingwichet ago olugui tambesiet!²⁵Bwo eng akwe, sirik ak Parisiak, chombilil! Amu otilili kikombet ak sanit barak, ago nyiitotin orit chorset ak chameng'wong bo ge. ²⁶Inye Parisaindeni korat! Itilil korok kikombet ak sanit orit, si kobiit kotililitu barak agiche.²⁷"Bwo eng akwe, sirik ak Parisaik, chombilik! Amu o kerge ak kererisiek che kigesal koleelagitu che kororon iman barak eng' keeret, ago nyiitotin orit kowoik che bo biko che kigomeiyo, ak muruonindo tugul. ²⁸Ko u noto, akwe otoogu ko u bikab imanda eng' taitab biko ago nyiitat oring'wong' chombilisiet ak ngogisto.²⁹"Bwo eng akwe, sirik ak Parisaik, chombilik! Amu oteeche kererisiek che bo maotik ak olelesanjini kererisiekab che bo imanda. ³⁰Ak omwoe ole, 'Nda kikimite eng kenyisiekab kwanisiekcho, kita ma kitortoi koboto icheget korotikab maotik.' ³¹Noto obaorionjinige ole oi werikab icheket che kibar maotik.³²Onyiit anyun kerutiet ne bo kwanisiekwok. ³³Akwe erenok, ee legukab erenok che ng'wonen Ochilildoi ano eng' kiruogetab Gehenna?³⁴Noto anyun otopen ayokwok maotik, ak biko che ng'omen ak sirik. Obore alak eng' icheket ak ogortoti alak, ak obire kipcharitit alak eng' icheket eng' sunagogisiekwok, ak ousoti kong'eete nganaset age agoi nganaset age. ³⁵Si kobiit kobwanjok korotik tugul che bo imanda che kigetarta eng' ng'weny kongete korotikab Abel ne ki bo iman agoi korotikab Sakaria weritab Barakia, ne kiobar eng' kwenutab hekalut ak kaptisisiet. ³⁶Amwowok iman ale, bwonjini ebeni tuguchu tugul.³⁷"Ee Jerusalem, Jerusalem ne barei maotik, ak kowire koik icheket che kigiyokun! Kiamach konyil ata aum legukuk ko u yo iumi ngogiet warekchi eng' kebebaikyi ago mocham! ³⁸Otopen, kagebogokwok gong'wong koek kipkubere. ³⁹Amu amwowok ale ma ogeroo kogeny agoi omwa ole, iberurot intendet ne choni eng' kainetab kiptayat."Kurget 23

Chapter 24

¹Ak kimanda Jeiso eng' hekalut kwo bandanyi. Ak kibwanji alamalyennyi ak koborji inendet teeksosiekab hekalut. ²Ago kiwolji kole, "Ogere tuguchu tugul?Amwoko, iman ale, mang'etune koita agenge baragutab age, ne ma kiwirjini ng'weny."³Ak ko kingotebche ng'weny eng' tulwetab Emitik, kobwanji inendet alamalyennyi eng ung'ot, ak kole, "Mwaiwech, egu au tuguchu? Ak tun ko nee kaborunetab chonuneng'ung ak bekunetab ng'weny? ⁴Ak kiwolji Jeiso koleji, "Oripge si mebeetok chi. ⁵Amu bwanei che chang' eng kainenyu. Mwoe kolen, 'Ai Kristo,' ak kobeet che chang'.⁶Tun ogose agobo lugosiek ak ng'alek che bo baretabge, oripge si mocholie amu bwoni tuguchu ne matiny; ago tomo koit kagesunet. ⁷Amu wendi ko setyini bororiet age bororiet age. Ak kobiit rubosiek ak botanetab ng'weny eng' orisiek che terotin. ⁸Ago tuguchu tugul ko taunetab ng'woninwek che u che bo sigisiet.⁹Ak kondenok anyun ole mito nyalilda ak kobarak. Ak kosasok bororiosiek tugul agobo kainennyu. ¹⁰Ak kinachi che chang' anyun, ak kong'gwektoige, ak kosasge age ak age. ¹¹Ak tun ng'eetos maotik che chang' che bo lembech ak kobeeti che chang.¹²Ak amu tesoksei yaitiet, kogaitititu chamyetab che chang' ¹³Ago inendet ne muitoi agoi kagesunet kesaru. ¹⁴Ak keamdooti logoiywechu kororon bo bounatet eng' ngweny komugul koek baornatet eng' bororiosiek tugul. Ak koit anyun kagesunet.¹⁵"Ak ngogeer anyun kito ne kisase ne bo ng'emisiet, ne kimwa maotiot Daniel, kotonone ole tilil "(ingoguiyo inendet ne somoni), ¹⁶"Ngorwechi tulondok anyun icheket che mi Judea, ¹⁷ak inendet ne mi got barak ko mo wol kole si konem tuguk che mi gonnyi, ¹⁸ama weechge let inendet ne mi mbar si koib ngoriennyi.¹⁹Ago bwo eng' ichek che managotin ak ch tinye leguk che mengechen eng' betusiechoto! ²⁰Osa anyun si mabiit mweeng'wong' eng' betusiekab kaititindo nda eng' betutab sabato. ²¹Amu egu anyun nyalilda ne kindet, ne kitomo kobiitu kong'ete taunetab ng'weny agoi raa, ama ma kobiitu kogeng. ²²Ngot ko ki ma kitil konwogitu betusiek choto, nda magisoru chi. Ago kikitil betusiechoto agobo che lewenotin.²³Ngo mwowok chi age tugul eng' betunoto kole, 'Oroo mi oli Kristo' nda 'mi oloo, ko ma toyan. ²⁴Amu ng'eetos Krisoisiek che bo lembech ak maotik che bo lembech, ak kobortoi kaborunoik ak kwong'utik che kindon, si ngomugak kobeet mbo che lewenotin. ²⁵Ogeer anyun, kaasib amwowok kotomo sait.²⁶Noto anyun, ngemwowok kele, 'Ogeer, mito inendet surkweni ko mat obe. Anan, 'Oroo mito inendet got ne bo orit' ko mat oyan. ²⁷Amu u yo mong'u kalyelet eng' kong'asis, ak kotok agoi cherongo, ko u noto chonunetab Weritab Chi. ²⁸Oldo age tugul ole mito musto, korurugchinige oloto motonyik.²⁹"Ak ne matiana ko kagogesge nyalinda ne bo betusiechoto, kotuitu asista, ama kokwengtoi arawet, ak kororok kokelik eng' kipsengwet, ak ketumtum kimnatosiek che bo kipsengwet.³⁰Ak kotook anyun eng' kipsengwet kaborunetab Weritab Chi, ak koteiyo anyun bororiosiek tugul che bo ng'weny ak koroo konyonii Weritab Chi eng' baragutab bolik chebo kipsengwet eng kimnotet ak torornated ne o. ³¹Ak koyoktoi malaikaisekyi eng cheet ne o ne bo iriaget, ak koum lewenikyi kobunu usonaik ang'wan, kong'ete tabandab kipsengwet agoi tabandab age.³²Onetege anyun kalewenetab mogoiywet. Ngo ng'arng'aritu kipsakatinikyi (temenikyi) ak kong'otyo sogek onai ole legit kesisiet. ³³Ko u noto ak akwe, ngo roo tuguchu tugul onai ole kagolegtit, inendet, mito kurgotik.³⁴Amwowok, iman ale masiirtoi ebeni, ama isulda tuguchu tugul.³⁵Sirtoi kipsengwet ak ng'weny ago masirtoi ng'alekyu.³⁶Ago manoei chi age tugul agobo betunoto ak sainoto manoei mbo malaikaisiek che bo kipsengwet, nda ko Werit, ago Kwanda inege.³⁷Kou ole kiteptoi betusiechu ki bo Noa, egu ko u noto chonunetab Weritab Chi. ³⁸Amu u eng' betusiechoto ko kitomo kobiit maranet kiamisie ak kieese, kitunisie ak kiigoitoi kitun agoi betut ne kiwo Noa melit orit, ³⁹ak kima nai icheket agoi koit maranet ak koges ichek tugul,--egu ko u noto nyonunetab Weritab chi.⁴⁰Tun boisie murenik aengu' eng' mbar kimuti age, kebagakta age. ⁴¹Ng'oise chepyosok aeng'u eng' koitab bai agenge; kimuti age ak kebagakta age. ⁴²Oripse anyun, amu monget betut ne chonii Kiptaiyandeng'wong.⁴³Ago onai ole, nda kiga nai chitab kobo got kole sait anono ne chonii chorindet nda kiripsei ak nda kimo kochomdoi kebut gonnyi. ⁴⁴Noto anyun ochoboge ak akwe amu choni weritab chi eng' sait ne mobwotyini ole choni.⁴⁵"Ng'o anyun otwogindet ne kiyani ak ko ng'o ne kiindeno kiptaiyandennyi kotononji gonnyi ak kogochi biko amitwogikwai eng' betut ne eme? ⁴⁶Baibai otwogindonoto, ngo weechgei kiptaiyandennyi konyor koyoe ko u noto. ⁴⁷Amwowok iman ale indenoi inendet koboi tuguk tugul che tinye.⁴⁸Ago ngo mwa otwogindet ne ya muguleldonyi kole, 'Ta koenige Kiptaiyandennyu', ⁴⁹Ak kotoi kobir che otwogik koboto inendet, ak koamisie ak koeise koboto che bogitos, ⁵⁰Ko choni anyun kiptaiyatab otwogindonoto eng' betut ne leen inendet machoni ak sait ne menget. ⁵¹Ak kobir inendet missing ak kogochi inendet keberbertanyi koboto chombilik, ole eng' oloto komi rirek ak nyeetab kelek.Kurget 24

Chapter 25

¹"Kikergeite anyun bounatetab kipsengwet bergeinik taman, che kiib taisiekwai, koba kotorokta sandetab katunisiet. ²Kisalon mut eng' ichek ak, king'omen mut. ³Amu kingoib che salon taisiekwai ko ma ipto ichek kopoto mwanik. ⁴Ago kiib che ng'omen mwanik eng' chuboisiekwai koboto taisiekwai.⁵Ak kingoto koenige sandet, kobirto met tugul ak konukyo. ⁶Ago kibiit waaget kemoi kwen, 'Oroo kagoit sandet! Omonde ak otoroch inendet.'⁷King'eetyo anyun bergeiniechoto tugul, kochob taisiekwai. ⁸Ak kileji anyun, che salonoi che ng'omen, 'okonech mwanikwok amu meche komisogis taisiekyo.' ⁹Ago kiwolji che ng'omen koleji, "Amu maemech achek ak akwe, kaigai oba ole mi che oldoi ak oaljige.'¹⁰Ak kingoto kobendi koalisie koit sandet ak komongii anyun che chobotin, igortab katunisiet ak inendet, ak kigiger kurget. ¹¹Ak eng' let kobga bergeinik chagei agiche ak kole 'Kiptaiyandani, Kiptaiyandani yatwech.' ¹²Ak kiwolji koleji, 'Amwowok, iman ale mangetok.' ¹³Noto anyun oripse amu monget betut nda ko sait.¹⁴"Amu u yo kimache kwo chito emet age. Ak koguur otwogikyi, ak kogochi tugukyi. ¹⁵Kiigochi age talentaisiek mut, kogochi age aeng, kogochi age agenge. Kikigochi age tugul ko u kamugennyi, ak kwo chichoto bandanyi. ¹⁶Kiwo anyun inendet ne kitaach talentaisiek mut kwo koboisie, ak kinyor talentaisiek alak mut.¹⁷Ko u noto agine ne kitaach aeng' ko kinyor aeng' alak. ¹⁸Ago kiwo ne kitaach agenge kwo kobolji ng'weny ak kouny feda ne bo kiptaiyandennyi.¹⁹Kingobata anyun betuisiek che chang' kocho kiptaiyatab otwogichoto, ak koiit koboto icheget. ²⁰Ak kicho inendet ne kiga taach talentaisiek mut koibu talentaisiek mut alak. Ak kole, 'Kiptaiyandani kigonoo talentaisiek mut. Keer anyun angchu talendaisiek mut alak che kitesogis.' . ²¹Kileji, kiptaiyandennyi kiiyai ne kararan otwogindeni kararan ago ne kiyoni! Koiegu ne kiyoni eng' tuguk che ng'ering' kandenin anyun ibou tuguk che chang'. Mongji anyun boiboiyetab kiptaiyandeng'ung.'²²Ak kicho agine ne kigataach talentaisiek aeng' ak kole 'Kiptayandeni kigono talentaisiek aeng. Keer anyun kianyoru talentaisiek alak aeng'. ²³Kilenji kiptaiyandennyi, 'Kiiyai ne kararan otwogindoni kararan ago ne kiyoni, koiegu ne bo iman eng' tuguk che ng'ering' kandenin ibou tuguk che chang'. 'Mongji anyun boiboiyetab kiptaiyandeng'ung.'²⁴Ak kicho agine ne kiga taach talentait agenge ak kole, 'Kiptaiyandani, kiangetin ale ii chi ne korom, igese eng' ole ma igolji kiy ak ium eng' ole ma ilechi. ²⁵Ak kiaiywei, ak kiawe auny talentaing'ung eng' ng'weny. Angni anyun, ee naam king'ung.'²⁶Ago kiwolji Kiptaiyandennyi ak koleji, 'Inye otwogindet ne ya ak ko chemeatia, kiinai ile agese eng' ole ma gol, ak aumi eng' ole kima alechi. ²⁷Kiga nyoljin anyun indene fedaisiekyu ole teseksot fedaisiek nda kaatach ko kaweechge chechu koboto che kitesak.²⁸Noto anyun osare inendet talentait ak ogochi inendet ne tinye talentaisiek taman. ²⁹Amu kigochini age tugul ne tinye si konyor che chang' kosir. Ago kisore inendet ne matinye mbo ne tinye. ³⁰Ak owirji anyun otwogindet ne matilei kiy tuindo ne bo sang', ole egu rirek ak nyeetab kelek'.³¹"Tun kacho Weritab Chi eng' torornatenyi koboto malaikaisiek tugul, kotebe anyun ng'echeretab torornatennyi. ³²Ak kiyumji tainyi bororosiek tugul,ak kokwei ichek kobesio, ko u ye ibestos mestewot kechirek ak ng'ororek. ³³Ak kondeno kechirek eunnyi ne bo tai ak ng'ororek eng' eunyibo katam.³⁴Yeityo komwochi laitoriat ichek che mi eunnyi ne bo tai koleji, 'obwa, akwe che oberurotin che bo Kwanda, onam bounatet ne kigechobwok kong'ete ko kagilumda ng'weny. ³⁵Amu kiama rubet, ak kiogono aam, kiama melel ak kiogono aee; ki aii too ak kiotaacha; ³⁶Ki amite aach ngor, ak kiolaksewo, ki amiani ak kiobwa otopeno; kiomi korgoret ak kiobwonjo.'³⁷Kowolji anyun che bo imanda koleji, 'Kiptaiyandani, kigiroin au koamin rubet ak kebain? nda koamin melel akikikoni iee? ³⁸Ak kigiiroin au ko ii too, ak ketachin? nda imi kumetinye ngor ak kelokun, ³⁹Ak kigiiroin au imiani nda eng' kergoret ak kebwonjin? ⁴⁰Ak kowolji laitoriat koleji, 'Amwowok iman ale ko u yo kioyochi agenge eng' tupchosiechu chu, mbo chu tiginen eng' tugul ko kioyaiywo.'⁴¹Koleji anyun ichek che mi eutab katam, oba eng' ole ami akwe che o chubotiin, oba mat ne bo koigeny ne kigechopchi oindet ak malaikaisiekyi. ⁴²Amu kiama rubet, ak mokono aam, kiama melel ak kima ogono aee; ⁴³Ki aii too ak kima otaacha, kiami aach ngor, ak kima olokwo, kiamioni ak eng' korgoret, ak kimo obwa otopeno.'⁴⁴Kowol anyun agiche ak kole, 'Kiptaiyandani kigiroin au koamin rubet nda melel nda ko i too, nda imi aach ngor, nda imioni, nda imi korgoret ama kiboisieun?' ⁴⁵Kowolji anyun kole, 'Amwowok iman, ale, ko u yo mo yachi agenge eng' chu tiginen eng tugul ko ma oyaiywo.' ⁴⁶Ak bendi chu ole mi nyalilda ne bo koigeny ago bendi che bo imanda ole mi sobondab koigeny."Kurget 25

Chapter 26

¹Ye kingo kagotar Jeiso ng'alechuto tugul, koleji alamalyennyi, ²"Ongen ole ye ibata betusiek aeng'u koek *Paska, ak keng'wekta Weritab Chi kegartat eng' kimurtoiyot."³Ki yiumgei anyun tisiik che eechen ak boisiekab bichoto eng' seremutab gotab tisindet ne o, ne kiguure Caiaphas. ⁴Ak kichaam ichek ng'alek kole si kobiit konam Jeiso eng' ng'alset, ak kobar inendet. ⁵Ago kimwa kole, "Mayoei noto eng' betusiekab igorta, si mang'eet bolatet eng' biko."⁶Ak kingo mito Jeiso Betania, eng gotab Simion ne kiamei mogondosik, ⁷konyo ole mi inendet chebyoset ne kitinyei chubait ne mi mwaita ne nyamdut ne bichii mising' alyennyi ak korong'ji metitab Jeiso ko kita koamisie. ⁸Ago kingoroo alamalyet konerekcho kole, "Bo nee kaseroni? ⁹Amu kota kialdoi mwai eng alyet ne o, ak kigochi kibananok."¹⁰Ago kingonai Jeiso, koleji, "Kaine si oiim chebyosoni? Amu kayaiywo boisiet ne kararan? ¹¹Amu omi ak kibananok kotugul, ago mami ane kobotok kogutul.¹²Amu kingo rong'ji mwaita bortonyu, ko kachopcho tubennyu. ¹³Amwowok, iman, ale eng' oldo tugul ole tun kiamdaate logoiywechu kororon eng' ng'weny komugul kemwoei agine ne kagoyai chebyosonita koek ne kinondoe inendet."¹⁴Kiwo anyun agenge eng' choto taman ak aeng' ne keguure Judas Iskariot, ole mito tisiik che kindon (eechen) ¹⁵ak kole, "Ochome ogono nee si andene inendet eunekwok?" Ak kiigamanji inendet fedaisiek sosom. ¹⁶Ak kong'ete yoto kocheng' boroindo ne ng'wektoe inendet.¹⁷Ak kibwonji alamalyet Jeiso eng' betutab tai ne bo betusiekab makatinik che ma kindeno mermerek, ak koleji, "Imoche kechobun ano ole iome *Paska?" ¹⁸Ak kile, "Oba nganaset ole mi chi anum, ak oleji, 'Kale Konetindet, "Kagorik sainnyu. Ayaei Paska eng' gong'ung koboto alamalyennyu." ¹⁹Ak kiyai alamalyet ko u ye king'at Jeiso; ak kichob Pasaka.²⁰Ak ko kingoek koskoleny kotebi eng' amisiet koboto alamalyet taman ak aeng'. ²¹Ak kingo to koamisie; kole, "Amwowok, iman ale ng'wektoo agenge eng' akwe." ²²Ak kiimge mising ak kotoi komwochi inendet age tugul koleji, "Tos ane, Kiptaiyandani?"²³Ak kiwol ak kole, "Inendet ne kagichukte tuwai eng' tabet noto ne ng'wektoo. ²⁴Wendi Weritab Chi , ko u ye kigisir agobo inendet. Ago bwo eng chichoto ne king'wektoe Weritab Chi! Kita keigei eng' chichoto nda kima kisich." ²⁵Ak kimwa Judas ne king'wekoi inendet kole, "Tos anee, Rabbi?" Koleji inendet, "Kaimwa inyegee."²⁶Ak kingo'amisie, konam Jeiso makatiat, ak koberur, ak kobutul ak kogochi alamalyet, ak kole, "Onam ak oam. Ni ko bortonyu."²⁷Ak kinam kikombet ak komwa kongoi ak kogochi icheket, ak koleji, "Oee, akwe tugul chuto. ²⁸Omu chuto ko korotikyu che bo arorutiet che kitumdoi agobo che chang agobo nyoetab kaat ne bo tengekwogik. ²⁹Ago amwowok ale, kong'ete raa, koma aee kogeny che bo logoechu bo sabibuk, agoi betunoto ne aee che leelach kobotok eng' bounatetab Kwanda."³⁰Ak ye kingo kagotien tiendo, komanda koba Tuliwetab Emitik. ³¹Koityo komwochi Jeiso ichek koleji, "Kinochok akwe tugul agobo ane kemouni amu sirat kole, 'tun akwere mestwot ak koyesta kechirek che bo okwet.' ³²Ago tun ko kageng'eeta, andoenok awendi Galili."³³Ago kimwoji Petero koleji , "Mbo nginach tugul agobo inye, ko magoi kinacha ane." ³⁴Koleji Jeiso, "Amwaun iman ale kotomo kochei kipsoiywet kemouni, iesio konyil somok." ³⁵Koleji Petero, "Agot ngo nyolu ame koboten ko motoin." Kimwa ko u noto alamalyet tugul.³⁶Ak kiwo anyun Jeiso koboto icheget ole kiguure Getsemane ak koleji alamalyennyi, "otebi eng' yu si ko to awo yun asa." ³⁷Ak kiimut Petero ak werik aeng' che bo Zebedii ak kotoi koimge ak konyigisit muguleldonyi mising. ³⁸Kimwochi ichek anyun koleji, "Iimegei mising sobondanyu agoi meet. Otebee yu ak oripse koboto."³⁹Ak kiwo tai ng'atigin, ak kobutyi ng'weny ak kosa, kole, "Ee Kwanda, ngomugoksei kosiirtoeno kikombani ago, ma ko u ye amoche ane, ago ko ye imache inye." ⁴⁰Ak kicho ole mi alamalyet ak konyor ichek koruitos ak koleji Petero, "Nee momuchi mbo oripse koboto sait agenge? ⁴¹Oripse ,ak osae si mochut tiemutiet. Chamei tamirminet iman, ago nyalulilat borto."⁴²Kiwo kogeny ne bo aeng ak kisa kole, "Eeh Kwandanyu, ngo ma chamdaat kosiirtoeno kikombani, ama aee, ko ingoyaak anyun mageng'ung." ⁴³Ak kicho kogeny, ak konyor icheket koruitos, amu kinyigisen konyekwai. ⁴⁴Ak kibagach icheket kogeny, kwo nebo somok, ak kisa koketyi ng'alegita.⁴⁵Ak kinyonji anyun Jeiso alamalyet, ak koleji, "Torutosi kora ak omunnyi? Ogeer, kait sait, ak kangeng'wekyi Weritab Chi eunekab kiptengeginik. ⁴⁶Ong'eetye kebe. Ogeer kagolegitit inendet ne ng'wektoo."⁴⁷Ak kingoto kong'ololi, koit Judas, agenge eng' taman ak aeng,' koboto biko che chang' che tinyei rotonikab chok ak kurungusiek kobunu oldab tisiik che eechen ak boisekab biko. ⁴⁸Ak kiiborji ichek kaborunet, inendet ne king'wektoi Jeiso kole, "Inendet ne ang'ututu ko inendet noto. Onam."⁴⁹Ak kichonji Jeiso eng' yoto, ak kole, "Chamge, Rabbi!" ak kong'utut inendet. ⁵⁰Ak kileji Jeiso, "Choruani, yai kito ne kechonjini." Ak kibwa anyun bichuto, ak koyogoito eunekwai konam Jeiso.⁵¹Ak ogeer anyun, kiiyogoito eunyi age eng' ichek che kimi koboto Jeiso ak kong'us rorwenyi bo chok ak kotil otwogindetab tisindet ne O, kong'eti itinnyi. ⁵²Koleji Jeiso anyun, "Wekyi rotweng'ung ole kami' amu begu eng' rotonikab chok tugul che namei rotonikab chok. ⁵³Nda ileen ma muchi asoom Kwandanyu, ak koyokwo malaikaisiek che siirei lugosiek taman ak aeng?' ⁵⁴Ago isuldoitoi ano anyun sirutik che leen egu ko u nito ne matiny?"⁵⁵Kileji Jeiso tuiyosiek eng' sainoto, "Komong'u obwa onama, ko u yo osetyini inendet ne rebindet? Cham kemite tugul ak anetisiei eng hekalut ama onama ⁵⁶Ago kayaagis chu tugul si kobiit kosulda sirutik che bo maotik." Ak kibagakta inendet anyun alamalyet tugul ak komweiyo.⁵⁷Ak icheget che kiga nam Jeiso ko kiimut inendet kwo gotab tisiindet ne O ne kiguure Kaiapa, ale kiga koumjige sirik ak boisiek. ⁵⁸Ak kirubat Petero inendet eng' ole loo agoi kiyeng'utab tisiindet ne O. Ak kiwo got, ak kotebi ng'weny koboto askarik, kole, si koroo ole wetoi.⁵⁹Ak kicheng' tisiik che eechen ak kapkiruoget komugul baornatet nebo lembech agobo Jeiso, si kobiit kobar inendet. ⁶⁰Ak kimanyor, nga nda kibwa baorinik che chang' che bo lembech. Ago eng' let kobwa aeng'u ⁶¹ak kole, kimwa chichi kole, "Amuchi ang'em heklut ak atech eng' betusiek somok".⁶²Ak kitonon tisiindet ne O, ak koleji ,"Mewolu kiy? Nee baornatani baorionjinin bichu?" ⁶³Ak kisis Jeiso. Ak kileji tisiindet ne O "Ang'atin eng' Jehovah ne sobei ale mwowech ngot ii Kristo, weritab Jehovah" ⁶⁴Koleji Jeiso, "Kaimwa inyendet. Ago amwowok ale, kong'ete rani ak tun ogere Weritab Chi kotebchei eng' eutab tai ne bo kamuktaet ak kochoni eng' barakutab bolik che bo kipsengwet".⁶⁵Kigerer anyun tisiindet ne O ngoroikyi kole "Kagomwa ne ya ta kemage nee baorinik alak? Ogeer anyun, kaogas raa mwaet ne ya? ⁶⁶Olen nee?" kowol kole, Nyoljini kome."⁶⁷Yeityo kosingilji togennyi ak koluch ak korabach alak ⁶⁸ak kolejini, "Maotenwech, inye we Kristo. Ng'o ne ne kakwerin?"⁶⁹Ak kitebchei Petero eng' kiyeng'utab got, ak kiwo kiboitio ne chepto ole mito inendet, ak koleji, "Kemite aginye koboto Jeiso Galilindet." ⁷⁰Ago kitai eng' taitab tugul kole, "Monget noto imwoe."⁷¹Ak kingo kagomanda kwo Chepketer, koroo chepto age inendet ak koleji ichek che kimito oloto kimito, "Chichi agine ko komito koboto Jeiso Nasaretindet." ⁷²Ak kitai kogeny eng' kayosioet kole, "Mongen chichito!"⁷³Ak ne matianit, kobwa che kitonondos eng' ole legit ak koleji Petero, "Iman ii agenge ne bo bichoto, amu kang'angten ole ing'alaltei." ⁷⁴Ak kitoi anyun kochubis, ak komurto kole, "Mongen chichito," ak sainata kochei kipsoiywet. ⁷⁵Ak kibwat Petero ng'oloyot ne kiga komwa Jeiso kole kotomo kochei kipsoiywet itoo konyil somok. Ak kimanda sang' ak korir eng' ng'wanindo.Kurget 26

Chapter 27

¹Ak kingo kagoech, koruoch tisiik tugul che eechen ak boisiekab bichoto agobo Jeiso si kobar inendet. ²Ak ye kingo kagorat inendet, komut kwo kogochi Pilato, ne ki gavena.³Ye kingoroo Judas anyun, ne king'wektoi inendet, kole kagiruokyi Jeiso komwa ndara ak koweekyi tisiik che eechen ak boisiek fedaisiek sosom, ⁴ak kole, "Kaayai ngokisto amu kaang'wekte korotik che matinye tengek." Ago kile ichek, "Botech nee ache? Iraroti inyenge." ⁵Ak kiwirji fedaisek hekalut, ole tilil ak komanda, ak kiwo anyun kogetge.⁶Ak kinam tisiik che eechen fedaisiek ak kole, "Ma chamdaat eng' ng'atuiet kendeno chu ole kiumjini tuguk che kigoitoi amu bo korotik." ⁷Ak kiiruoch, ak kial mbaretab cheptereniot si ketupchi toek. ⁸Noto anyun, kigiguure mbaranato, "Mbaretab Korotik" agoi rani.⁹Kisulda anyun ne kiga kimwa eng' Jeremia maotiot, kole, "Kiib fedaisiek sosom, alyetab inendet ne kiga kigomonji, ne kigaman alak eng' legukab Israel, ¹⁰ak kiigoito ichek koale mbaret nebo cheptereniot ko u yo king'ata kiptaiyat."¹¹Ak kitonon Jeiso anyun eng' taitab bounindet, ak koteebe bounindet inendet koleji, "Tos ii inye Laitoriatab Yahudik? Ak kileji Jeiso, "Kaimwa ko u noto." ¹²Ak kingotaam inendet tisiik che echeen ak boisiek ko mawol kiy. ¹³Kimwochi anyun Pilato inendet koleji, "Megose ole teno baornatet ne baorianjinin bichu?" ¹⁴Ak kima wolji kiy, mbo ng'olyot agenge ko to kwong' mising gavana.¹⁵Ak kicham kotiokyini bounindet kimonjororiat agenge nikacham biko icheket eng' betutab igorta. ¹⁶Ak kitinyei kimonjororiat age ne kikorom ak kotoogunot ne kigiguure Barabas.¹⁷Kingo kakoumgei anyun koleji Pilato, "Ng'o ne omoche otiokwok? Baraba anan Jeiso ne kigiguure Kristo?" ¹⁸Amu Kinai kole kagigoito Jeiso kegochi inendet eng' ng'etkongda. ¹⁹Ak kingoto kotebe ng'echeretab kiruoget, koyokyi chepyosennyi ng'olyo kole, "Ameite kiy chicho matinye lelut. Amu kanyoru nyalilwogik che chang' rani eng' karuotitoet agobo inendet."²⁰Ak kibirji tisiik che echeen ak boisiek tuiyosiek kole kosom Baraba ak kobar Jeiso. ²¹Ago kitebee gavana icheket koleji, "Omache atiokwok anono eng' chu aeng'?" Ak kile, "Barabas." ²²Kileji Pilato anyun icheket, "Aite nee anyun Jeiso ne kiguure Kristo?" Kowol anyun tugul, "Ingegartat inendet."²³Ak kile, "Amu nee, kayi nee ne ya?" Ago kibolyo mising ak kolen, "Igartat inendet". ²⁴Noto anyun ko kingoroo Pilato mata komuch kiy, ago kitesak bolotet konam beko ak koun eunekyi eng' taitab tuiyet ak kole, "Matinye tengek eng' korotigab chichi bo iman. Ogeer akwege."²⁵Ak kiwol biko tugul kole, "Ingotebenech korotikyi ak eng' legukyo." ²⁶Kiitiokyi anyun Baraba icheket, ago kibir Jeiso kipchoritit ak kogoito kegartat.²⁷Kiimut anyun asikarikab gavana Jeiso kwo got ne O ne bo bounatet ak koumjige inendet askarik tugul. ²⁸Ak kiireegune ngoroikyi, ak kolookyi sambut ne birir. ²⁹Ak kichob kutwet ne bo katok ak kondeno metinnyi, kondeno kiroktab tegat eunnyi ne bo tai. Ak kigutingio eng' tainnyi ak kochot kole, "Kigatin Laitoriatab Yahudik!"³⁰Ak kisingilji inendet ak konam tegat ak kokwerakweri metinnyi . ³¹Ak ye kingo kago chot inendet, koreegune ngorionoto ak kolaakyi inendet ngoroikyi ak komut kegargat.³²Ye kingomong'u, konyor chitab kurene, ne kiguure Simion, ak kibirji inendet koib kimurtoiyondennyi. ³³Ye kingoit ole kiguure Golgota noto ko kele, "Oldab terta." ³⁴Kogochi ichek inendet siki koee che kiging'olda tuguk che ng'wonen. Ago kingo kagochamcham, kotai koee.³⁵Ak ye kingo kagogartat inendet, kopchechige ngoroikyi eng' kaseretab barbarek, ³⁶ak kitebi ng'weny korib inendet eng' oloto. ³⁷Ak kiindeno metinnyi barak kataamset agobo inendet ne kigisir kele "NI KO JEISO LAITORIAT NE BO YAHUDIK".³⁸Ki Kigigartat inendet ak choriik aeng', agenge eutab tai ak age eng' euut ne bo kaatam. ³⁹Kichurachur inendet che kisiirtoi kowirwiri metewaikwai ⁴⁰ak koleen, "Inye ne ing'eme hekalut ak iteech eng' betusiek somok saruge! Ngot ko ii weritab Jehovah wolu eng' kimurtoiyot."⁴¹Kichurchur ko u noto agiche tisiik che eechen koboto sirik ak boisiek koleen, ⁴²"Kisor alak; ame much kosorge inendet laitoriatab Israel. Ngowol raa eng' kimurtoiyot si keyan inendet.⁴³Koimong'u Jehovah, ngosor inendet raa, ngoto moche Jehovah kotiach inendet. Amu kile agot, Aii Weritab Jehovah." ⁴⁴Kichurachur agiche ko u noto choriik che kiga kigartat koboto inendet.⁴⁵Kituit anyun emonoto komugol kong'eete sait lo agoi sait sogol. ⁴⁶Ak ye kingoit olo bo sait sogol koguurso Jeiso eng' kutit ne o kole " Eli, Eli lama sabaktani?" noto ko, "Jehovah nenyu, Jehovah nenyu kaine si ibagakta?" ⁴⁷Ak kingogas alak eng ichek che kitonodos eng oloto, kole, "Kuure chichi Elija."⁴⁸Eng' yoto kolabat age eng' ichek kwo konem sibonjit, ak konyiit siki ak kondeno tegat ak kogochi koee. ⁴⁹Kimwa anyun chun alak kole, "Obagakte. Ongetepchi ng'o choni Elija si kosor inendet." ⁵⁰Ak kiguurso Jeiso kogeny eng' kutit ne O ak kogoito tamirmiennyi.⁵¹Ogeer, anyun kigerer anget ne kigitiche hekalut koek aeng' kongete barak agoi ng'weny, ak kitumtumen ng'weny ak kibetogis ruandosiek. ⁵²Kiyotogis kererisiek, ak kiging'eet borwekab biko chechang' che tililen che kiruitos. ⁵³Kingo kagong'eet Jeiso komong' bichoto agiche eng' kererisiekwai komong'ji nganaset ne tilil koborjige che chang.⁵⁴Ye kingo keree kiptaiyatab bogol ak icheget che kimi koboto inendet kogeere Jeiso kogeer botanetab ng'weny ak tuguk che kiyoogis koiywei mising' kole, "Iman Weritab Jehovah chichi." ⁵⁵Kimi eng' oloto chepyosok che chang' che kitopeni eng' ole loo che kiga kobendat ak Jeiso kong'ete Galili koboisiechinoti inendet. ⁵⁶Ki Maria, Magdalene, age eng' chepyosochoto koboto Maria kametab Jakobo ak Joses, ak kametab werik chebo Sebedi.⁵⁷Kingo kagoek koskoleny' kocho mogoriot nebo Arimatea, ne keguure Josep ne ki alamalyetab Jeiso agine. ⁵⁸Kiwo chichoto olemito Pilato kwo kosom mustab Jeiso. Ak king'at Pilato anyun kegochi.⁵⁹Ak kiib Josep musto, ak kotaae angetab katanit ne tilil, ⁶⁰ak komogon eng kererinnyi ne leel ne kiga kobal eng' ruandet. Ak komilji koita ne o kurget ne bo kererit, ak kwo. ⁶¹Ak kimito yoto Maria Magdalene, ak Maria age, kotebsot eng' taitab kererit.⁶²Eng betut ne bo aeng,' noto betut ne kiirube chobet, koumjige Pilato tisiik che eechen ak Parisak. ⁶³Ak koleji, "Kiptaiyandani, kinoni, kele kimwa kenindenoto koto kosobe, kole, 'Ngo bata betusiek somongu ang'eet kogeny.' ⁶⁴Ng'at anyun kerib kererit kemoi ago betut nebo somok si mabwa alamalyennyi kochor inendet koib, ak komwochi biko koleji, 'Kagong'eet inendet eng' che kigomeiyo,' si mayait kenisiet ne bo let kosir nebo tai."⁶⁵Koleji Pilato icheket, "Otinye ribik. Oba oreng'wong ak orib komie ko u yo omuchi." ⁶⁶Koba anyun, ak korib kererit komie, kong'och koita komi ribik koboto icheket.Kurget 27

Chapter 28

¹Kingo legit kobek betutab sabato, ko katoi koech emet, eng' betutab tai ne bo wigit, kobka Maria Magdalene ak Maria age kotopen kererit. ²Ak kibotan ng'weny mising, amu kiwol eng' kipsengwet malaikaiyatab kiptaiyat, ak kicho komilda koita ak kotebe koyata.³Ki u kalyelet itondanyi, ak ki leelach mising' ngoroikyi ko u teluji. ⁴Kibotonio ribik amu kiiywei inendet ak kogergeitge ak biko che kagobek⁵Ak kiwolji malaikaiyat chepyosok koleji, "Amwoiywei akwe, amu anget ale ocheng'e Jeiso ne kigigartat. ⁶Ma komi yu; amu kagong'eet ko u yo kiga mwa. Obwa otopen ole korue Kiptaiyat. ⁷Ak obe ochakte omwochi alamalyennyi oleji kagong'eet eng che kigobek. Ak ogeero kagondoenak inendet kwo Galili.Ogere inendet eng' oloto. Ogas, kaamwowok."⁸Ak kiba kochakta eng' kererit eng' kaiyweisiet ak boiboiyet ne o kiruai koba komochi alamalyennyi. ⁹Ak kituiye Jeiso icheket ak koleji, "Chamge!" Ak kibwa konam kelyekji ak kogutungji inendet. ¹⁰Ak kileji Jeiso icheket, "Amoiywei. Oba omwochi che kitupche koba Galili. Ak kgeero eng' olindo."¹¹Ye kita kobendi, chepyosok ogeer anyun komong'ji nganaset alak eng' ribik, ak komwochi tisiik che eechen tuguk tugul che kagoyoogis. ¹²Ak ye kingo kagoumgei koboto boisiek ak koruoch kogochi askarik fedaisiek che chang' ¹³ak koleji, "Omwa akwe ole kobwa alamalyennyi kemoi ak kochor inendet ak koib keruitosi.'¹⁴Ak ngo kas gavena ng'olyondonito, kegaigai inendet ak kesoruok eng' nyalilda." ¹⁵Kotaach anyun fedaisiek ak koyai ko u ye kaging'at. Ak kimanda ng'olyondonito eng Yahudik agoi rani.¹⁶Ago kiba Galili alamalyet tamanu ak agenge, agoi tulwet ole kiga koarorji Jeiso. ¹⁷Ye kingo keer inendet kogutungji ago kisage alag.¹⁸Ak kijonji Jeiso ichek ak kong'ololji koleji, "Kagegono kimnateet tugul eng' kipsengwet ak ng'weny. ¹⁹Noto anyun oba, ak oyai bikab bororosiek tugul koek alamalaik, obatisan ichek eng' kainetab Kwanda ak ne bo Werit ak ne bo Tamirmiriet Ne Tilil.²⁰Oneet icheket korub tuguk tugul che kaang'atak. Ak otopen, ami kobotok eng' betusiek tugul, agoi kagesunetab ng'weny."Kurget 28

Mark

Chapter 1

¹Nito ko taunetab logoiwek che tililen che bo Jeiso Kristo , Weritab Jehovah. ²Ko u ye kigisir eng maotiot Isaia kole, "Keero, ayoktoi kiboitiondennyu kondoenen, inendet ne chobei orengung. ³Kutitab chi ne kursei eng surkwen, 'Ochob oretab Kiptaiyat; olitit ak ochuul ortinwekchi."'⁴Kinyo Johanna, kobatisanishe eng surkwen ak koamdoi kabatisanet ne bo sigunet agobo nyoetab kaat ne bo tengekwogik. ⁵Ak kiba ole mi inendet emet komugul ne bo Judea ak tugul che bo Jerusalem. Ak kibatisan icheget eng ainet ne kiguure Jordan, kong'anyei tengekwogikwai. ⁶Ak kiilochi Johana sambut ne bo tambesik ak kiratee suwenyi birirwetab muito, ak kiamei cherengendet ak kumiatab tumin.⁷Ak kiamda kole, "rubwo inendet ne kim kosiiro; ak manyolunot ang'uruuk atiach anokab kweonikyi. ⁸Kiabatisanak eng beko , ako ibatisanok eng Tamirimiriet ne Tilil."⁹Ak eng betusiechoto ko kinyo anyun Jeiso kobunu Nasaret ne bo Galili, ak kiibatisan Johana inendet eng ainet ab Jordan. ¹⁰Yeityo ko mi kolong'u eng beko, kogeer kipsengwetisiek koyatogis, ak kochorjigei inendet Tamirmiriet ko u cheptuget. ¹¹Ak kimong' tuget eng kipsengwet kole " ii Werinnyu ne achame. Abaibai missing agobo innye".¹²Ak eng kasarato kochirchir Tamirmiriet inendet kwo surkwen. ¹³Ak kitebi eng surkwen betusiek artam kotieme Chesawilyet. Ak kitebche ak tiongik che bo tumin, ak kiboisiechi inendet malaikaisiek.¹⁴Ako kingo kakenam Johana, konyo Jeiso Galili koamdoi logoiwek che tililen che bo Jehova. ¹⁵Kimwa kole "Kagosulda betusiek, ak kakorik bounatetab Jehovah, osigu ak oyan logoiywek che tililen.¹⁶Ak ye kiwendi kobunei tabandab Araraita nebo Galili, kogeer Simon ak Andrea weringwai kowirjini araraita regereiywot ne kinamee njirenik, amu ki ramikab njirenik icheket. ¹⁷Ak kileji Jeiso, "Obwaa, orubkaa, si ayaak oegu ramikab biko." ¹⁸Ak kobagakta regereiywekwai eng yoto ak korub inendet.¹⁹Ak kingo wendi Jeiso kitigin, kogeer Jakobo weritab Sebedi, ak Johana weringwai, che kimi moinget agichee kochobei regereiywekwai. ²⁰Ak kiguur icheket ak kibagakta kwandang'wai Sebedi komi moinget koboto otwogik, ak korub inendet.²¹Kiba anyun Kapernaum, ak kiwo inendet sunagogit orit betunoto bo Sabato ak konetis. ²²Ak kikwong'io eng kanetisienyi, amu kineti icheket ko u ne tinye kimnatet ama ko u sirik.²³Ak kimi eng sinagoging'wai chi ne kitinye tamirmiriet ne muruon ak kiwaach, ²⁴kole, "Kiting'ege nee ak inye, Jeiso ne bo Nazareth? Kenyo ing'emech? Angenin ale ii ne Tilil Ne bo Jehovah!" ²⁵Ak kiger kong Jeiso inendet kole, "Sis ak imong'u eng inendet." ²⁶Ak ye kimandoi tamirmiriet ne muruon eng inendet, kobirobirto inendet, ak kowachei eng tuget ne o.²⁷Ak kitang'angyo tugul, ak koteebegei ichegei kole, "Nee ni? Konetisiet ne leel ne tinye kimnatet! Ng'atei agot tamirmirik che muruonen ak kasei it inendet!" ²⁸Ak kiba ng'alekyi oloo tugul agoi koratinwek tugul che bo Galili.²⁹Ak ye kingomong' eng sinagogit, kobwa gotab Simon ak Andrea, koboto Jakobo ak Johana. ³⁰Kikanam cheptigoniet kametab osotiot ne bo Simon ak kirueiinendet kiyo, ak komwachi icheket Jeiso agobo inendet. ³¹Ak kinyo, konam eunyi ak kong'eet inendet; ak kimeto cheptigoniet inendet, ak kotoi koboisiechi icheket.³²Ak eng koskoleng'unoto ko kakorokta asista, komutyi inendet tugul che kimiandos ak che kitinye oiik. ³³Ak kiiyumjige nganaset komugul eng kurgat. ³⁴Ak kiisoob che chang che kimiandos eng mianwogik che terter ak koon oik che chang komanda, ak kima chamji kong'alalyo amu kiingen oichoto inendet.³⁵Ak karon mising kota kotui, kong'eet ak komanda sang kwo surkwen kosa eng ole ma mi chi. ³⁶Kicheng anyun inendet Simon ak che ki mi koboto inendet. ³⁷Ak kinyor inendet ak koleji, " Cheng'in biko tugul."³⁸Ak komwochi ichek kole, "Ongebe oldo age, nganasok alak, si kobiit aamda eng oloto agine amu kianyo agobo nito." ³⁹Ak kiwa sinagogisiekwai che bo Galili komugul, koamdoti ak koonei oik.⁴⁰Kinyonji anyun inendet chito ne kitinyei mogondosik. Kogutungji ak koleji, "Ngicham imuchi, itililo." ⁴¹Ako amu kirire inendet, ko kiiyogoito eunnyi Jeiso ak kotwa inendet, kolejini, "Achame. tililitu." ⁴²Ak eng kasarata kobagakta mogondosaik chichoto, ak kotililit inendet.⁴³Ak king'at inendet mising, kobagakta inednet kowechige. ⁴⁴Ak kilenji, "Amat imwachi chi ng'olyo, ago wui bandang'ung ak iborjige tisiindet, ak igoite agobo tililindang'ung tuguk che king'at Musa, si koek baornatet eng icheket."⁴⁵Ago kiwo ak kotoi komwaitaat mising ak kobarastaat ng'olyondonoto, kot komata komuch Jeiso kwo nganaset kegeeroti, ago kitebote sang eng komoswekab surkwen. kibwonji anyun inendet che bunu komoswek tugul.

Chapter 2

¹Kingobata betusiek che ng'ering, komongji kogeny Kapernaum, ak kogas biko kele, mito gaa. ²Ak kiiyumgei biko che chang, kot ko mang'et boroindo agot eng kurgat: ak koamchi icheket ng'olyot.³Ak kibwonji biko alak komutu chito ne kitinye miando ne meat borto, konyo ole mi inendet; kogesenu biko ang'wanu. ⁴Ago kingo mata komuch korikyi amu ki chang biko, kosuul kot barak ole ki mi Jeiso, ak kingo kagobut, kochoortae kitogut ne kirue chito ne ki tinye miando ne meat borto.⁵Ak kingogeer Jeiso kayaneng'wai, koleji chito ne tinyei miando ne meat borto, "Weri, kagenyoun kaat tengekwogiguk". ⁶Ago kimito yoto sirik alak che kitebsot, ak kiibwat eng mugulelwekwai kolen, ⁷"Imuktoi ano komwa chichi ko u ni? Mwaei ne ya mising! Ngo ne imuchi konyochi chi kaat tengekwogik kobate Jehovah inege?"⁸Ak eng yoto konai Jeiso eng tamirmirienyi kito ne kibwati eng oriting'wai. Komwoji icheket kole, "Kainee si obwat tuguchu eng mugulelwekwok? ⁹Nee ne keigei, amwachi chito ne tinyei miando ne meat borto kele, 'Kagenyoun kaat tengekwogiguk; anan kele, 'Ng'eet, ib itogung'ung ak iwendote'?¹⁰Ago si onai ole tinye Weritab Chi kimnatet eng ng'weny konyochi kaat agobo tengekwogik," koleji chito ne kitinye miando ne meat borto, ¹¹"Amwaun ale, ng'eet, ib kitogungung ak iwe gong'ung." ¹²King'eet anyun ko u noto, ak koib kitogunnyi, ak komanda eng taitab biko tugul, ak kikwong'io tugul, ak kotoror Jehovah, kolen, "Tomo kegeere kiy ne u nito."¹³Ak kiwo kogeny tabandab araraita, ak kibwa tuiyet komugul ole mi inendet, ak kinet icheket. ¹⁴Ak ye kiisirtoi, kogeer Lawi weritab Alphayo kotebche eng ole kitaage aisurut, ak koleji inendet, "Rubwa." Ak king'eet ak korub inendet.¹⁵Kiamisie Jeiso eng kotab Lawi ak kimi taagikab aisurut che chang ak kiptengeginik koboto koboto inendet ak alamalyennyi, amu kimi che chang, ako kirub inendet. ¹⁶Ak kingogeer sirik, che ki Parisaik koamisiei inendet koboto kiptengeginik ak taagikab aisurut, koleji alamalyennyi, "Kainee si koamisie ak koeeisei inendet koboto taagikab aisurut ak kiptengeginik?"¹⁷Ak ye kingogas Jeiso, kolenji ichek, "Mamache chi ne chamege chepkericho; che miandos kityo ch mache chepkerichot. Kima anyo aguur che bo imanda, ago kiptengeginik."¹⁸Ak kiirugutege alamalyetab Johana ak che bo Parisaik. Ak kibwa anyun biko alak koleji inendet, "Amune si korugutege alamalyetab Johana ak alamalayetab Parisaik ago mairugutege alamalyeng'ung?" ¹⁹Ak kileji Jeiso icheket, "Imuktoi ano korugutge che kagiguurji katunisiet ko ta komi sandet koboto icheget? Kota komi sandet koboto ichek ko maimuchi korugutge.²⁰Ago bwanei betusiek che keistoe sandet ichek, ako eng betusiechoto, korugutege anyun. ²¹Mami chi ne napchini ngoriet ne leel ngoriet ne os. Si magerer ne leel ne os, ak kotesak ole kagerer.²²Ama mi chi ne indenoi divaik che leelach lolotinwek che osen. Amu ngo yai ko u noto kogereri divaik lolotinwek, ak kobetyo divaik koboto lolotinwek. Ago kindenoi divaik che leelachen lolotinwek che leelach."²³Ak eng betutab Sabato ko kibunei Jeiso mbarenikab beeka, ak kitoi alamalyennyi kobor mesisekab beeka ak kotese tai kobendi. ²⁴Ak kileji Parisaik inendet, "Keero, kaine si koyai eng betutab sabato kito ne kigitai eng ng'atutik?"²⁵Ak kileji icheget, "Tos kitomo osoman kito ne kiyai Daudi ye kima kotinye kiy ako kiamei rubet--- inendet, ak che kimi koboto inendet--- ²⁶kiwo gotab Jehovah eng betusiek chebo tisindet ne o Abiathar, ak koam magatinikab kabartaet, che tayotin eng ng'atutik kele makiamei kobate tisiik ichegei, ak kogochi che kimi koboto inendet agichek?"²⁷Ak kile Jeiso, "Kigiyai Sabato agobo chi, kima kiyai chito agobo Sabato. ²⁸Noto anyun, Weritab Chi ko Kiptaiyat, agot ne bo Sabato."

Chapter 3

¹Ak kiwo sunagogit kogeny, ak kimi chito ne ki resot eut. ²Ak kirib biko alak inendet kole kogeer ngo tos isoob chichoto eng betutab sabato si kobiit komwaita inendet.³Ak kileji chito ne resot eut, "Ng'et ak itonon eng yu kwenutab chi tugul." ⁴Ak kileji biko, "Tos chamdoi ng'atutik keyai ne kararan eng betutab Sabato anan keyai ne ya; kesor sobet, anan kebar?" Ago kisisyo.⁵Kigeer icheget che kimi komoswek tugul eng neregek, koimgee amu uuindab mugulelwekwai, ak koleji chichoto, "Chuul eung'ung." Kichuul anyun, ak kisob eunnyi. ⁶Ak kimanda sang Parisaik ak kotoi anyun kochob ng'alek ak Herodik agobo inendet, si konai ole bortoi.⁷Ak kiitabangei Jeiso ak alamalyennyi, ak koba araraita, ak kirub tuiyet ne o ne kibunu Galili ak ne kibunu Judea ⁸ak che bunu Jerusalem ak Idumea ak bitetab Jordan ak komoswekab Turo ak Sidon. Kibwonji inendet tuiyet ne o ,ye kingogas agobo tuguk che eechen che kiyae.⁹Ak kimwachi alamalyennyi kochobji moinget ne mining ne bo beeko amu chang'indab biko, si machiil inendet. ¹⁰Amu kiga kosoob che chang, kot kochonji inendet age tugul ne kitinyei korotwek che yaachen si kobiit kotiiny inendet.¹¹Ak eng uitugul ye kageer inendet tamirmirik che muruonen, kobutyi ng'weny eng tainyi ak koteiyo kole, "Inye ko i Weritab Jehovah." ¹²Ak king'at icheket mising si mamwaita inendet.¹³Ak kilany tulwet anyun, ak kiguurjigei che kimache, ak kibwonji inendet. ¹⁴Ak kilewen taman ak aeng (che kiguure che kiyoktoi) si kotebi ak inendet, si kobit koyokto icheket koba amdaetab logoiyot, ¹⁵ak konyor kimnatet ne onee oik. ¹⁶Kilewen taman ak aeng: Simon, ne kigochi kainet Petero;¹⁷Jakobo weritab Sebedi, ak Johana wering'wai, che kiigochi icheket kainet koguure Boarnerges, noto ko werikab ilat; ¹⁸ak Andrea, Pilipu, Bartolomayo, Matayo, Tomas, Jakobo ne bo kap Alpayo, ak Tadayo, ak Simon ne Kananindet, ¹⁹ak Judas Iskariot, ne king'wektoi inendet.²⁰Ak kiwo gaa, ako kiiyumge tuiyet kogeny, kot ko mata komuch agot koamis. ²¹Ak ye kingogas bikab konyi, koba konam inendet eng kimnatet amu kimwa kole, "Kagosogor met." ²²Ak kimwa sirik che kichorunegei Jerusalem, kole, "Tinyei inendet Beelsebul" ak "Onei oik eng kimnatet ne o ne bo oik."²³Ak kiguur Jeiso icheket kobwanji inendet, ak koleji eng kalewenaik, "Imuktoi ano Setani koon Setani?" ²⁴Ak ngo pcheak bounatet inegei eng inegei, ko maimuchi bounotonoto kotonon. ²⁵Ago ngo pcheak got inegei eng inegei, ko maimuchi goyoto kotonon.²⁶Ak ngo ng'eet setani koboriegei inegei, ak ngo pcheak inegei, ko maimuchi kotonon, ago kagoit kagesunenyi. ²⁷Ago maimuchi chi kwo got orit ne bo chito ne kim ak kosare tugukyi ngot ko ma rat korok chi choto kim, si kong'em gonnyi anyun.²⁸Amwawok iman ale, kinyochini kaat werikab biko tengekwogikwai tugul, agot ng'alek alak tugul che yaachen che mwaaei, ²⁹ago age tugul ne chubei Tamirmiriet ne Tilil ko magoi kenyochi kaat koigeny, ago tinyei ng'ogisto ne bo koigeny." ³⁰Ak kimwa Jeiso ko unoto amu kimwoe icheget kole, "Tinyei inendet tamirmiriet ne muruon."³¹Ak kicho anyun kamet ak werikwai ak kitononio eng sang. Ak kigiyokto keguur inendet. ³²Ak kitebchei tuiyet ko kaimut inendet, ak kileji inendet, "Mito sang kameting'ung ak werikwok ak tibikwok kochengin."³³Ak kiwolji icheket, koleji, "Ng'o kamennyu ak che kitupche?" ³⁴Ak kigeer che kiimut inendet, ak koleji, "Ogeero, chu mi yu ko kamennyu ak che kitupche! ³⁵Amu chi age tugul ne yaei magetab Jehovah, noto ko werit ne kitupche, ak chepto ne kitupche, ak kamennyu."

Chapter 4

¹Ak kitoi kogeny konetis eng tabandab araraita, ak kiiyumjige inendet tuiyet ne o mising. Ak kilany moingetab ne kimi araraita, ak kotebe. Kotebe anyun tuiyet tugul komogul tabandab araraita. ²Ak kiinet icheket tuguk che chang eng kalenawaik, ak eng konetisiennyi, ko kimwochi icheket ko u ni.³"Ogaste! Ak kiwo kolindet kolee kesuwekchi. ⁴Ak kingoleta, kobutyi keswek alak oret taban, ak kibwa taritik ak koam. ⁵Ak kiibutyi alak ole mi koik, ole kima ko tia nyung'unyek. Ak kibityo anyun kochok, amu ki ng'ering nyung'unyek.⁶Ago kingotil asista, kobel, ak kiyaamnyo, amu kima kotinye tigitik. ⁷Ak kiibutyi kesuwek alak ole kimi katok. Kibityo anyun katok ak kogiich, si maiiyo logoek.⁸Ak kiibutyi kesuwek alak nyung'unyek che kororon ak koiiyo logoek ak koechegitu ak kotesakis ak kiiyo sosom, ak tamanwogik lo, ak konyil bogol." ⁹Ak kimwa kole, " Age tugul ne tinye itik, kogasta.¹⁰Ak kingo mito Jeiso inegei, koteebe che kikaimut inendet kobot taman ak aeng agobo kalewenaichoto. ¹¹Ak kileji icheget, "Kagegonok akwe onai ung'otiet nebo bounatetab Jehovah. Ago icheket che mito sang, keyachini tuguk tugul eng kalewanaik, ¹²si eng keeret kogeerei ama ibestos, ak eng kaset kogasei, ama iguitos, si mawekchige Jehovah ak kenyochi kaat.¹³Ak kilenji icheket, "Tos mongen akwe kalewenoni? Onoitoi ano anyun kalewenaik tugul?" ¹⁴Letoi letoindet ng'olyot. ¹⁵Ak chuto che mito tabandab oret, ole kiletae ng'olyot. Ak ye kagogas, kocho kasarata Setani, ak konem ng'olyot ne kagegolji icheget.¹⁶Ak chu ko kesuwek choto che kagikolji ole mi koik, ak ye kagogas ng'olyot konam ngunoto eng boiboiyet. ¹⁷Ak matinye choto tigitik eng orit, ak tebsot eng betusiek che ng'ering. Ago ngo ng'eet nyalilda anan ko usisiet agobo ng'olyot, ngunoto anyun kenach ak kobutyo eng kayanet.¹⁸Ak alak ko che kagikolji ole mi katok. Choto ko icheget che kase ng'olyot, ¹⁹ago ng'et kaiimutikab ng'weny ak kaberberisiet ne bo magornatet, ak magutik che bo tuguk alak kobwa ak kogiich ng'olyot, si maie logoek. ²⁰Ak choto che kigikolji nyung'unyek che kororon ko icheget che kasei ng'olyot, ak kotaach ak koiiyo logoek, sosom, ak tamanwogik lo, ak konyil bogol.²¹Ak kileji Jeiso icheket, "Tos iibu tait kocho kot orit si indene kitonget orit anan ko kureretab kitogut? Iibu anyun ak indene kito ne tonone. ²²Amu mami kiy ne ung'at ne matun kenae, ago mami kiy ne bo ung'ot ne matun kesule. ²³Age tugul ne tinye itik che kostoe, kogas!"²⁴Ak kimwochi icheket kole, "Oribge tuguk che ogase, amu kerutiet ne ogeree ko tun kegerunenok noto, ak keteshinowok alak. ²⁵Amu inendet ne tinye, ketesyini ak inendet ne matinye, keibe mbo che tinye."²⁶Ak kimwa kora kole, "U bounatetab Jehovah chito ne koljini kesuwekyi ng'weny. ²⁷Ak koru kemoi ak kong'eet bet, ak kobityo kesuwek ak koechegitu, nga nda maingen ole bititoi. ²⁸Yiei ng'weny beka inegei: Indoune suswot, yeityo konyo metit, yeityo koiywa beka. ²⁹Ago ye kagorurio beka, eng yoto anyun koip ringet amu kait kesisiet."³⁰Ak kimwa kogeny kole," Kigergeite nee bounatetab bounatetab Jehovah, anan nee kalewenet ne kibortoe? ³¹Kergei ak keswotab karadali, ne, ye kageminji nyung'unyek, ko agot nganda mining eng keswek tugul che mi ng'weny. ³²Ko ye kagegol, kobit koeet, kosiir ketik tugul che bo ng'weny, ak kosamum kot komuchi koure uruennyi taritikab barak.³³Ak eng kalewanoik che chang' che u chuto komwochi ng'olyot ko u ye kiimuchi kogas, ³⁴Ak kima mwochi bichoto kiy komotesyi kalewenet. Ago kitetyi alamalyennyi ng'alek tugul ko mi taban ichegei.³⁵Ak kingo kagoek koskoleny eng betunoto, koleji icheket, "Ongelande bitonin." ³⁶Ak kibagakta tuiyet ak koba koboto Jeiso, eng moingetab beko. Ak kimi moingonik alak che mengech koboto ne kibunei inendet. ³⁷King'eet anyun usonet ne korom, ak korus moinget beek che mildogei, kot ki legit konyi beko moinget.³⁸Ago kimi Jeiso inendet moinget ole bo let, korue kito ne kitiie metit. Kiing'et anyun inendet, ak kolenji, "Konetindoni, memake kiy inye ago legit kemeiye?" ³⁹Kong'eet anyun, ak koger kong usonet, ak koleji araraita, "Kalyet! Ak sis! Kibeg anyun usonet, ak kosis mising.⁴⁰Ak kileji ichek, "Kalya si oiyweisie? Tomo onyoru kayanet?" ⁴¹Ak kiiyweis mising, ak kolejigei ichegei, "Ng'o nito, ne kase iit inendet agot koristo ak araraita?"

Chapter 5

¹Ak kiit bitet age ne bo araraita, agoi emetab Gerasenik. ²Ak kingo kangomong' eng moingetab beko, eng yoto anyun kotuiyo ak chito ne bunu oldab kererisiek ne tinyei tamirmiriet ne muruon.³Kimenyei chichoto oldab kererisiek. Kima komi chi ne kita komuchi korat inendet, agot eng sirimdo; ⁴Amu kiga kerate inendet mugurek ak sirimwek konyil che chang, ago king'etyei sirimwek ak kotonaton mugurek. Kima komi chi ne kiimuchi koboi inendet.⁵Ak kiwaagoti betusiek tugul, kemoi ak bet, eng kererisiek ak tulonok, ak kiwogei ak kotilegei koik che ng'atiben. ⁶Kingogeer Jeiso eng ole loo, kolabat ole mi ak kogutungji inendet.⁷Kowaach eng kutit ne o kole, "Ating'enen nee inye Jeiso, Weritab Jehovah ne Toror Mising? Asomin eng Jehovah inendet, ale amenyalila." ⁸Amu kilejini inendet, "Mong'une chichi, inye tamirmiriet ne muruon."⁹Ak kiteebe inendet koleji, "Kigurenen nee?" Ak kileji inendet, "Kainennyu ko Chang'indo,amu kichang." ¹⁰Ak kisom inendet mising kole, ama on komanda eng emonoto.¹¹Ak kimi tegeiyatab tulwet akwet ne o nebo torok che kiagetos, ¹²ak kisom inendet koleji, "Chamwech kechut torok." ¹³Kichamji anyun; ak kimanda tamirmirik che muruonen koba kochut torok, ak kiruai akwet kochortaege chemng'esut koba araraita, ak ki olo bo elfusiek aeng torochoto ak kibekchi araraita.¹⁴Ak rweiyo anyun che kiiyagi torok komwaita eng nganaset ak eng emet, ak kiba anyun biko kogeer kit ne kigagoyaak. ¹⁵Ak kibwa ole mi Jeiso, ak kogeer chito ne kitinye oik, inendet ne kitinye oik che chang,' kotebchinige, ko kagolaach ngoroik ak kagong'omit, inendet ; ak kiiyweis bichoto.¹⁶Icheket che kigeerei tuguk che kiyaakis eng chito ne kitinye oik komwachi icheket kiy tugul ne kiyaak, koboto ole katepto torok. ¹⁷Ak kitoi kogaigai inendet kole kwo eng kiwotosiekwai.¹⁸Ak kingomi kolanyei moingetab beko, kogaigai inendet ne kitinye oik kole kotebi tuwai. ¹⁹Ago kima chamji Jeiso, ago kileji, "Ui gong'ung ak ole mi chebo oreng'ung, ak imwoji tuguk che kagoyaun Kiptaiyat, ak ko u ole kagorirenen." ²⁰Ak kinam banda anyun ak kotoi koamda eng Dekapoli tuguk che eechen che kigayachi inendet Jeiso, ak kikwong'io biko tugul.²¹Ak kingo kagolanda Jeiso kogeny eng moinget kwo bitonin, koyumjigei inendet tuiyet ne o, amu kimi tabandab araraita. ²²Ak kinyo age eng bounikab sunagogit, ne kiguure Jairo, ak kingogeer inendet, kobutyi kelyekyi. ²³Ak kisom inendet mising kogeny ak kogeny, koleii, "Legit kome cheptannyu ne mining. Asomin inyo igonor inendet euneguk inendet si kosob, ak kotebi kochamegei." ²⁴Ak kiwo koboto inendet, ak kirub inendet tuiyet ne o ak kiigiich inendet.²⁵Kimi anyun chepyoset age ne kiga komandae korotik kenyisiek taman ak aeng. ²⁶Kiga konyalil mising eng eunekab chepkerichinik, ak kiga koboisie tugukyi tugul che kitinye, ama toret kiy ago kitesak miando koyait. ²⁷Ak kingogas agobo Jeiso, kocho let ne bo inendet eng tuiyet ak kobisingchige biko che ki chang ak kotiiny ngoriennyi.²⁸Amu kile, Ngatiiny mbo ngoroiky kityoi, asobe." ²⁹Ak kingo tiiny inendet, kosis ole kabunu korotik ak kigas eng bortannyi kole, kagisoob eng koroitannyi.³⁰Ak eng kasarata konai Jeiso inegei kole kagomanda kimnatet eng inendet. Kowelelgei eng tuiyet ak kole, "Ng'o ne katiiny ngoroikyu?" ³¹Ak kileji alamalyennyi inendet, "Igeere ko kaigichin tuiyet, ak ilen, "Ngo ne katinyo?"' ³²Ago kigusgong Jeiso si kobiit kogeer kole ng'o ne kayai kioto.³³Ak king'et Chepyosonoto, kongen kito ne kigagoyaak eng inendet, kobutyi tainnyi, koiyweisie ak kobotani, ak komwachi imanit tugul. ³⁴Ak kileji inendet, " Cheptonnyu, kagosoobin kayaneng'ung. Ui eng kalyet ak isob eng miandang'ung."³⁵Kingo ta kong'alali inendet, kobwa biko che bunu oldab bounindet ne bo sunagogit, ak kole, "Kagome cheptang'ung. Amu nee asi ta iimii kanetindet?"³⁶Ago kingo kas Jeiso ng'olyondonoto ko ma mage kiy, koleji bounindetab sunagogit, "Amechol. Iyan kityo." ³⁷Ak ma chamji chi korub inendet, kobate Petero, Jakobo ak Johana weritab mbo Jakobo. ³⁸Kiit anyun gotab bounindetab sunagogit ak kigeer biko che ki boldos, koboto che rirtos ak koteeitos mising.³⁹Ak ye kingo kochut got, koleji bichoto, "Kai nee si owasege ak orirtosi? Ma me lekwet, ago inuuchi." ⁴⁰Ak kirorichi inendet ak kochot. Ago ye kingo kagoon inendet bichoto tugul koba sang, komut kwandab lakwet ak kamet koboto che kimi ak inendet ak kwo go ole mi lakwet.⁴¹Ak ye kingo kagonam eutab lakwet, koleji, "Talita koumi! ye kiwal ko, "Chebi mining', amwaun ale ng'eet." ⁴²Ko u noto kong'eet cheboto ak kowendot (amu ki bo kenyisiek taman ak aeng). Eng yoto anyun kokwong'io eng kwong'et ne o. ⁴³Ak king'at icheket mising kole amat konai chi ng'olyondonito. Ak kileji icheket kogochi ki ne amei.

Chapter 6

¹Ak kimanda eng oloto; ak konyo agoi emennyi, ak kiirub inendet alamalyennyi. ²Ak kingoit sabato, kotoi konetis eng sunagogit. Kigas biko che chang inendet ak kokwong'io. Komwa kolen, "Kinyorune ano chichi kanetisiosiechui?" "Ago nee ng'omnatoni kigigochi chichi?" "Nee kwong'utichu che yae eng eunikyii?" ³"Tos ma muswogindetab bakoinik nito, weritab Maria, ago ne tupcho ak Jakobo, Joses, Juda, ak Simon? Tos ma kimite tugul kobo tibiikwai?" Ak kinyor kanagutiet eng Jeiso.⁴Ak kileji Jeiso icheket, "Mabetyini maotio teegisto, kobate eng emennyi, ak eng chebo orennyi, ak che bo gonnyi." ⁵Ak kimata komuch koyai boisiet age tugul ne kim eng oloto, kobate bik che ng'ering che kimiandos che kigonoor eunekyii ak kisoob icheket. ⁶Ak kikwong inendet amu bistoengwai. Ak kiwendot nganasok konetisioti.⁷Ak kiguur anyun choto taman ak aeng ak kotoi koyokto kobee aeng aeng ak kiigochi kimnatet koterter tamirmirik che muruonen, ⁸ak king'at icheket kole, amat koib kiy nebo bandangwai agot makatiat, anan ko lolet, anan chepkondok eng lolet kobate kirokto kityo--- ⁹ago kolaach kweonik, ak amat kolaach sumotik aeng.¹⁰Ak kileji icheket, "Got age tugul ne obendi, otebi eng yoto agoi obe eng oloto. ¹¹Ak oldo age tugul ne mataachak, ama cham kogasak, ye omande eng oloto, olelekte temburiek che mi kelyekwok si kobiit koek baornatet eng icheket."¹²Kimanda anyun ak kobarasta kole kanyol kosik biko. ¹³Ak kion oik che chang, ak koile mwaita che chang che kimiandos, ak kosoob icheket.¹⁴Ak kigas laitoriat Herod agobo noto, amu kiga konaak kainetab Jeiso. Ak kole alak, "Kagong'eet Johana Kabatisanindet eng che kibek, noto anyun boisiei kimnatosiechu eng orinnyi." ¹⁵Ago kimwaei alak kole, "Elija inendet." Ak kile alak kora, "Maotio inendet, anan u age eng maotik che ki mi keny."¹⁶Ago ye kingogas Herod, kole, "Johana nito, ne kiatile katit; ne kageng'eet." ¹⁷Amu kiga koyokto Herod kenam Johana ak kerat eng korgoret agobo Herodias (chepyosetab Pilip wering'wai), amu kiga kobaige tuwai.¹⁸Amu kimwochi Johana Herod koleji, "Ma chamat eng ng'atutik iib chepyosetab wering'wong". ¹⁹Ak kinerech Herodia inendet ak kicheng kobar inende, ago ma imuch, ²⁰amu kiiywei Herod Johana; amu kiingen kole inendet ko chi nebo imanda ak ko tilil, ak kirib inendet. Ak kingogas Herod ng'alekyii, koiimngei mising, ago kigasyi inendet eng boiboiyet.²¹Ak kibiit kasarta eng betut ne kiyai Herod igorta ne bo betutab sigennyi ak koyachi bikchi che eechen, kiptainik, ak che toogunotin che ki mi Galili. ²²Ak kichut got orit cheptab Herodia ak koureren kobaibai Herod ak icheket che kitebsot eng' amisiet koboto inendet. Ak kitebe laitoriat cheboto, koleji " Soma kiy age tugul ne imache, si agonin."²³Ak kimurto kole, "Kiy age tugul ne isoma, agonin, agot kebebertab bounatennyu." ²⁴Ak kimanda, ak koleji kamet, "Asom nee?" Ak kileji, "Metit ne bo Johana kabatisanindet." ²⁵Ak kilabat cheboto kochakta agoi ole mi laitoriat, ak kosom kole, "Amache ale igona nguno metit ne bo Johana kabatisanindet eng' tageito."²⁶Nga nda kiyai noto koimge anyun mising' laitoriat, ko kima kosikchini kotae inendet amu kiga komurto eng taitab icheget che kitebsot eng' amisiet. ²⁷Ak ngunoto koyokto laitoriat askarindet age eng' che kiripse, ak kong'at keib metitab Johana. Kiwo anyun kotil metit eng' korkoret. ²⁸Kiib anyun metoto bo Johana eng' tageito ak kogochi cheboto, ak kong'et cheboto kogochi kamet. ²⁹Ak ye kingogas alamalyennyi agobo ng'olyondonoto, kobwa kosut bortonyi, ak kondeno kererit.³⁰Ak kiiyumjigei Jeiso che kiiyoktoi ak komwochi inendet tuguk tugul, kit age tugul ne kiga koyai, ak kiy age tugul ne kiga konet. ³¹Ak kimwachi icheket koleji, "Obwa akwege taban ole surkwen, si omuuny kitigin." Amu kichang' che kibwanei ak kobendi, ak kima kotinyei agot boroindo ne amisie. ³²Ak kiba anyun ichegei eng' moingetab beko ole surkwen.³³Ak kigeeroti biko kobendi, ak kinai che chang' ak kiruai koba oloto kibagenge kobunu nganasok tugul, ak kondoe icheget. ³⁴Ak kingoit tabandab ainet, kogeer tuiyet ne o, ak korirei icheket, amu ki u kechirek che matinye mestowo. Ak kitoi konet icheket tuguk che chang'.³⁵Ak ye kimache koimen, kobwanji inendet alamalyennyi, ak koleji, "Surkwen oli, ak machei koimen nguno. ³⁶Itiagte biko koba emet ak nganasok che mi komoswek ole legit, si koaljigei tuguk che amei."³⁷Ak kiwolji koleji, "Ogochi akwe amitwogik." Ak kileji inendet, "Kibe keal makatinik che bo denariek bogol aeng', si kigochi koam?" ³⁸Ak kimwoji icheket kole, "Otinye makatinik ata? Oba ogeer. "Ak kingo kagonai, kole, "Makatinik mut ak njirenik aeng."³⁹Ak king'at biko tugul kole kotebi ng'weny eng' suswek che nyalilen. ⁴⁰Ak kiteb ng'weny korurugotin ak kotetatge, kobee bogol ak kobee konom. ⁴¹Ak kinam makatinichoto mut ak njirenik aeng,' ak kochile kipsengwet koberur ak kotonaton makatinik ak kogochi alamalyennyi si kondeno taitab biko. Ak kipchechi icheget tugul kora njirenichoto aeng'.⁴²Ak kiamis tugul koto biyong'io. ⁴³Ak koyum katuganikab makatinik, konyi kerebonik taman ak aeng', ak che bo njirenik agichek. ⁴⁴Ak icheget che kiam makatinichoto ko ki murenik elfusiek mut.⁴⁵Yeityo kochirchir alamalyennyi kolany moingetab beko, kondoe inendet koba bitonin agoi Betsaida, kingomi kosaisereti inendet tuiyet koba. ⁴⁶Ak ye kingo kagobagakta icheket, kwo tulwet barak kosa. ⁴⁷Ak kiit koskoleng ago kiga koit moinget kwenutab araraita, ak kimi inegei emet ne yaamat.⁴⁸Ak kingogeer icheget konyalildos eng' boisietab mugangok che kikwerie moinget, amu kigirgireni koristo. Ak kingo legit sait angwan ne bo kemoi, konyonji icheket, kowendote araraita barak, ak kimache kosiirtoe icheget. ⁴⁹Ago kingogeer icheket inendet kowendoti eng' araraita barak, kolen icheget tamirmir, ak kowokcho, ⁵⁰amu kigeer inendet, ak kocholyo. Ak ngunoto anyun kotwekyi icheket, ak koleji, "Onyiganitu! anendet! amoiyweisie!⁵¹Ak kilany moinget kwo ole mi icheket, ak kisis koristo mako kirgireni. Kikwong'io mising icheket. ⁵²Amu kima nai icheket agobo makatinik. Amu ki uuen mugulelwekwai.⁵³Ak ye kingo kagolanda, koit emetab Genesaret, korat moinget eng' ngegut. ⁵⁴Ak ye kingomong' eng' moinget konai biko inendet eng' sainoto, ⁵⁵ak koruaai eng' koronoto komugul, ak kotoi komut che miandos eng' kitogusiekwai, koba ole kiga kasyi kele mito inendet.⁵⁶Ak oldo tugul ole kimong'ji kochut nganasok che mengechen, anan ko che eechen, anan emet, ko kindenoi che miandos oldab sirosie. Kisaisai inendet kole kochamji kotiiny agot tabandab ngoriennyi, ak kisopcho tugul che kitiiny inendet.

Chapter 7

¹Kiyumjingei inendet Parisaik, ak alak eng sirik, che kibunu Jerusalem.²Ak kigeer alak eng alamalyennyi koamei makatinik eng eunek che muruonen, noto ko, eunek che ma kiun. ³(Amu maamisie Parisaiik ak Yahudik ngot ko maiun eunekwai komie, korube biteetab boisiek. ⁴Ngo bunu Parisaiik oldab aldaisiet, ko ngot ko maiungei, ko maamisiei: ak mitei bitonwek alak che chang, che kitaach si korib komie, ko u kaunetab kikombok, ak terenik, ak tuguk che bo sugunwet kobot che kiamisie.)⁵Ak kiteebe Jeiso Parisaik ak sirik kole, "Kainee si mabendote alamalyeng'ung korube biteetab boisiek, ago ame makatinik eng eunek che muruonen?"⁶Kimwachi icheket koleji, "Kisib komaoten Isaia iman agobo akwe chombilik. Ko u ye sirat, kole, "Teegiso bichu eng kutuswekwai, ago looen mugulelwekwai eng ane. ⁷Ago iloswo buch, koneti ng'atutikab biko koek konetisiosiek che inetisie.'⁸Obagaktoi ng'atutietab Jehova ak onam mising biteetab biko." ⁹Ak kileji icheket, "Ochei, ongen otaiye iman ng'atutietab Jehovah, si kobiit oriib biteengwong! ¹⁰Amu kile Musa, 'Tegis kwandang'ung ak komet', ak, 'Inendet ne mwaitae yaitio agobo kwandanyi anan kamet, kebare ne matiny.'¹¹Ago omwae akwe ole, 'Ngoleji chi kwandanyi anan ko kamet, "Kito ne kata atoretenen ko Korban," (ye kiweech ko, Kagochinet), ¹²ko u noto ko mata ochamji anyun inendet kotoret kwandanyi anan kamet. ¹³Oyae ng'olyotab Jehovah koek buch eng biteeng'wong ne kiong'at ak oyapte. Ak oyae tuguk alak che chang che u choto.¹⁴Ak kiguur tuiyet kogeny kobwa ye mi inendet, ak koleji, "Ogasa, akwe tugul ak oguiye. ¹⁵Mami kiy ne bunu chito sang ne imuchi kong'wanit inendet ngo chut orinnyi. Ago tuguk che mong'une chito, ko choto che ing'waniti chi. ¹⁶Ngo tinyei chi itik che kastoe, kogas.¹⁷Ak kingobagakta Jeiso tuiyet ak kwo got orit, koteebe alamalyennyi agobo kalewenonoto. ¹⁸Ak kileji icheket, "Tos tomo onyoru kaguiyet ak akwee? Mongen ole kiy tugul ne mi chi sang ak kwo orit, ko magoi imuch kong'wanit chi; ¹⁹amu ma chute muguleldanyi, ago chute moet, ak komanda koba kertit?" Ak eng ng'olyondoni kobarasta Jeiso kole tililen amitwogik tugul.²⁰Ak kimwa kole, "Kito ne mong'une chito ko noto ne ing'waniti chito. ²¹Amu mong'une orit eng muguleldab chi kabwatutik che yaachen, sokset, chorset, rumisiet, ²²ibetab ge, ng'etkongda, yaitiet, kenisiet, maget ne ya, kong ne ya, ng'alek che yaach, menotet, ak berberyet. ²³Mong'une orit tuguchuto tugul yaachen ak kong'wanit chito."²⁴Ak king'eet eng oloto kwo tabanwekab Turo ak Sidon. Kingoit ko kiwo got, ago kima mach konai chi, ago kima imuch koung'ak. ²⁵Ak ngunoto konyo chepyoso age ne kitinyei chepto ne mining ne kiga nam tamirmiriet ne muruon, kingogas agobo inendet, konyo kobutyi kelyekyii. ²⁶Ak ki bo Yunanik chepyosonoto, ne kisalu bororietab Suropoinike. Ak kisom inendet kole koon oindet eng cheptanyi.²⁷Ak kilechi inendet, "Ingobiyongyo leguk korok. Amu ma nyalu kenam amitwogikab leguk ak kewirji sesenik." ²⁸Ak kiwolji inendet koleji, "Eeh, Kiptaiyandani, agot sesenik koamei eng kureretab meset, amitwogik che iroroi che bo leguk."²⁹Ak kileji chepyosonoto, "Amu tuguk che kemwa, itiagat iwechige. Kagomanda oindet eng cheptang'ung." ³⁰Ak kiwektage gonnyi ak konyor lakwet koruei eng kitokut, ako kagomong'une oindet.³¹Ak kimanda kogeny eng tabanwekab Turo, ak kobun Sidon kot koit araraita ne bo Galili, ak kiwo agoi kwenutab tabanwekab Dekapoli. ³²Ak kigimutyi inendet chi agenge ne ki ming'at, ak ko uui kut, ak kosom si kobiit kogonoor inendet eunnyi.³³Ak kiimut chichoto kwo taban eng tuiyet, ak kichukta morikyi itikab chichoto, ak kong'utyi ak kotwa ng'elyeptanyi. ³⁴Ak kinyal anyun kipsengwet, kombus, ak koleji, "Epata," noto ko kakile, "Yatage." ³⁵Ak kiyatogis anyun itikyi, ak kotiagak kit ne kiratei ng'eleptanyi, ak kong'alal komie.³⁶Ak king'at icheket kole amat komwachi chi. Ago kingoteshi kong'at icheket, koteshi anyun bichoto komwaitaat. ³⁷Ak kikwong'io mising, kolen, "Kagoyai tuguk tugul komie. Igochini kogasta agot che ming'otin ak kong'alalyo che namotin kut."

Chapter 8

¹Eng betusiechoto, ko kimi kogeny tuiyet ne o, ak kima kotinyei kiy ne amei. Koguur Jeiso alamalyennyi kobwa ole mi inendet ak koleji, ²"Arire tuiyet amu kagotebi koboto nguno ko betusiek somok ama tinyei kiy ne amei. ³Ak ngot atiagte koba korikwai ama am kiy, kotanuitos eng oret. Ak kobunu alak ole loo." ⁴Ak kiwolji alamalyennyi kole, "Kimuchi kenyorji ano makatinik eng emoni surkwen che imuch kobai bichu tugul kot kobiyongyo?"⁵Ak kiteebe icheket koleji, "Otinye makatinik ata?" Ak kole, "Tisab." ⁶Ak king'at tuiyet kotebee ng'weny. Kinam anyun makatinichoto tisab, komwa kongoi, ak kobutul. Ak kogochi alamalyennyi, si kondeno taing'wai, ak kogochinot tuiyet.⁷Ak kitinye kogeny njirenik che mengechen che ng'ering, ak kingo kawekta kongoi, kong'at kondeno choto agichek taing'wai. ⁸Kiamis anyun kot kobiongyo, ak kiiriach katuganik, ak kinyi lolotinwek tisab. ⁹Ak ki biko olo bo elfusiek ang'wan. ak kisaiseret koba. ¹⁰Ak yeityo anyun kolany moingetab beko koboto alamalyennyi, koba komoswekab Dalmanuta.¹¹Ak kibwa Parisaik, ak kotoi kotebtebee inendet ng'alek. Komache kaborunet ne bunu kipsengwet, kotiemei inendet. ¹²Ak kiimbus ne nyigis eng tamirmirennyi, ak kole, "Amu nee si kocheng'ei ebeni kaborunet? Amwawok iman ale, magoi kigochi ebeni kaborunet." ¹³Ak kibagakta icheket, ak kolany moingetab beko kogeny, ak kolanda bitet age.¹⁴Ak kiutie alamalyennyi koib makatinik. Ak kima kotinyei kiy eng moinget kobate makatiat agenge kityo. ¹⁵Ak kiitigon ichek, koleji, "Oripge, ak oribege mermerekab Parisaik ak mermerek che bo Herod."¹⁶Ak king'alaljige alamalyet ichegei, kolen, agobo makatinik che kimakotinye. ¹⁷Ak kingonai Jeiso, kotebe icheket kole, "Kainee si otebegee agobo makatinik che motinye? Tomo onai, anan tomo oguiye? Tos uuen mugulelwekwok?¹⁸Otinye konyek, amogeere kiy? ak otinye itik, amogastoi? Amaonani? ¹⁹Kingabutulji makatinik mut bik elfusiek mut, ko kinyi kerebonik ata katuganik che kigoyum? Koleji inendet, "Taman ak aeng."²⁰"Kingabutul makatinik tisab eng biko elfusiek angwan, ko kinyi lolotinwek ata katuganik che kigoyum?" Ak koleji, "Tisab." ²¹Ak kimwa kole, "Tomo oguiye?"²²Ak kiit anyun Betsaida. Ak kigimutyi inendet chi ne korat ak kosom kotiny inendet. ²³Ak kinam eutab kipkoratiandanato ak komut komanda inendet eng nganaset. Ak ye kingo kagong'utyi konyekyi ak kogonoor eunekyi inendet, koteebe kole, "Tos igeere kiy?"²⁴Ak kiinyal barak, ak kole, "Ageere bikoche u ketiik che bendoti." ²⁵Ak kiigonor eunekyi kogeny konyekyi, ak kiyat konyekchi chihoto, ak kisob, ak kogeer tuguk tugul komie. ²⁶Ak kitiagta Jeiso kwo gaa, ak koleji, "Amewe nganaset agot kitigin."²⁷Ak kiwo anyun Keiso ak alamalyennyi agoi nganasok che bo Kaisaria Pilipi. Ak kiteebe alamalyennyi eng oret, koleji, "Mwaei biko kole aii ng'o anee?" ²⁸Ak kiwolji inendet koleji, "Len ii Johana Kabatisanindet. kolen alak, 'ii Elija,' ak len alak, "ii agenge ne bo maotik."'²⁹Ak kitebee icheget kole, Ago olen okwee a ii ng'o? Kowolji Petero koleji, "ii Kristo" ³⁰Ak king'at icheket kole, amat komwachi chi age tugul agobo inendet.³¹Ak kitoi konet icheket kole matiny agoi konyalil Weritab Chi eng' tuguk che chang', ak kotaiyo inendet boisiek ak tisiik che eechen ak sirik ak kebar, ak ye igesgei betusiek somogu, kong'eet kogeny. ³²Ak kimwa ng'olyondonoto kogase chi tugul. Ak kinam Petero inendet ak kotoi koger kong'.³³Ago kiwelelge Jeiso ak kogeer alamalyennyi ak koger kong' Petero ak koleji, "Ui let eng' ane, Chesawilyeni! Amu mebwati tugukab Jehovah, ago tugukab biko." ³⁴Kiguur anyun tuiyet koboto alamalyennyi kobwa ole ki mito inendet ak koleji icheket, "Ngo machei chi age tugul korubwa, koesioge, ak kogesen kimurtoiyondennyi, ak korubwa.³⁵Amu age tugul ne machei kosor sobondanyi kobeeti, ak age tugul ne ibeeti sobondanyi agobo ane ak logoiwek che tililen kosoru. ³⁶Amu nyoru borot nee chi, ngonyor ngweny komugul, ak kobeet sobondannyi? ³⁷Tos igoitoi nee chi kowale sobondanyi?³⁸Amu age tugul ne ililani agobo ane koboto ng'alekchu eng' ebenito bo sokset ak tengek, ko tun ililandoi agine Weritab chi inendet, ye tun nyonii eng' torornatetab Kwandanyi koboto malaikaisiek che tililen."

Chapter 9

¹Ak kileji icheket, "Amwawok iman ale, mito yu alak eng' chu tonondos che magoi chamcham meiyat kotomo kogeer bounatetab Jehova konyonii eng' kamuktaet." ²Ak kingobata betusuiek lo, komut Jeiso Petero ak Jakobo ak Johana kotogosta tulwet ne koi, koba koek ichegei. Ak kiwalak eng' taingwai. ³Ak kilil bich ngoroikchi mising', kolelagitu mising kosir teluchi; mami mwetindet ngweny ne imuchi komwet koleelagitu ko u choto.⁴Ak kitook eng' taingwai Elija ak Musa, ak king'alalsot koboto Jeiso. ⁵Ak kiwol Petero koleji Jeiso, "Konetindoni, kararan amu ki mi yu, kararan keteech keriosiek somok neng'ung age, ko bo Musa age, ko bo Elija age." ⁶(Amu kima kongen kiy ne mwae amu kicholyo mising.)⁷Ak kinyo boldet kotuch ichek. Ak kimong anyun tuget eng boldet, kole, "Ni ko werinnyu, chamanennyu. Ogas iit akwee inendet." ⁸Ago kigusgong' ngunoto kogeer komoswek tugul, ago mageer chi, kobate Jeiso inegei ak icheget.⁹Ak kingoregu eng' tulwet, kong'at icheket koleji, amat komwachi chi age tugul tuguk che kogeer agoi kong'eet Weritab chi eng' che kigomeiyo. ¹⁰Ak kirib ng'olyondonoto, ago kitebege ichege eng ichege agobo " keng'eet eng' che kigomeiyo" kole tos nee.¹¹Ak kiteebe inendet kole, "Amunee si ko mwae sirik kole agoi konyo Elija korok?" ¹²Ak kileji icheket, "Iman nyonii Elija korok ak koweek tuguk tugul. Amu nee anyun si kesir agobo Weritab Chi kele agoi konyalili eng tuguk che chang' ak kiit koek buch? ¹³Ago amwawok ale kigocho Elija, ak kigiyachi agine kito age tugul ne kimachei icheket, ko u yo kigisir agobo inendet."¹⁴Ak ye kigabwa ole mi alamalyet, kogeer tuiyet ne o ko kaimut icheket, ak sirik che kitebtepse icheket. ¹⁵Ak ye kingogeer Jeiso, kokwong'io tuiyet komugul mising', ak koruai kotorokta inendet ak kogat. ¹⁶Ak kiteebe alamalyennyi kole, "Ong'usang'usige agobo nee?¹⁷Kowolji chito age eng' tuiyet, kolenji, "Konetindoni, kaamutun werinnyu. Tinye inendet tamirmiriet ne namakse kut, amemuji kong'alal. ¹⁸Ak olo tugul ole kanamji kowirjinoti ngweny eng' kimnatet, ak komong'une bugaat kutinyi, ak konyeei kelek, ak yamta. Kaamwochi alamalyeng'ung koon komanda; ago ma imuch." ¹⁹Ak kiwolji anyun icheket koleji, "Ee, ebendo ne matinye kayanet, atebje kobotok kot kotianit? Amuitojinok agoi au? Omutwa inendet."²⁰Ak kiimutyi icheket inendet Jeiso. Ak ye kingogeer tamirmiriendonoto Jeiso, kobirobirto weroto mising'. Ak kibutyi weroto ng'weny, komilmilgei ak komong' bugaat eng kutinyi. ²¹Ak kitebee Jeiso kwandanyi koleji, "Kinamei kong'etee au kiito?" Ak kile, "Kong'ete ko lekwa. ²²Ak kigowirji konyil che chang' mat ak ole mi beok, komache kobar inendet. Ak ngimuchi iyai kiy age tugul irirenech ak itoretech."²³Ak kilenji Jeiso, "Ngimuchi? Imugaksei tuguk tugul eng' inendet ne iyani." ²⁴Ak kiwach anyun kwandab lekwanoto, ak kole, "Ayani! toreto eng bistoennyu." ²⁵Ak kingogeer Jeiso tuiyet koruou tugul, koger kong' tamirmiriet ne muruon, koleji, "Inye tamirmiriet ne namat kut ak ko ii ming'at, kang'atin ale, mong'u eng inendet, ak amatata ichut inendet kogeny."²⁶Ak kingo kagowaach ak kobirto weroto mising', komanda. Ak kigergeitge werotoak ne kogome, kot komwa che chang kole" Kagome." ²⁷Ago kinam Jeiso eut ak kong'eet kotonon, ak kitonon anyun weroto.²⁸Ak ye kingo kakwo got Jeiso, koteebe alamalyennyi inendet komi ichegei, kole, "Amu nee si ma kimuch ache keon?" ²⁹Ak kileji icheket, maimuchi komanda ne u ni eng kiy age tugul kobate saet ak karugutetab amitwogik."³⁰Kiba anyun eng' oloto, ak kobun kwenutab Galili. Ak kima mach konai chi age tugul. ³¹Amu kiineti alamalyennyi. Kolejini, "Kigoitoi Weritab chi kwo eunekab biko, ak kobar inendet. Ak ye kagebar, kong'eet kogeny, ko kagobata betusiek somogu." ³²Ago kima nai icheket ng'olyondonoto, ak kiiywei koteebe inendet.³³Ak kibwa Kapernaum. Ak kingo ka kochut got koteebe icheket koleji, "Ka nee ng'alek che komwaonu eng' oret?" ³⁴Ago kisisyo. Amu king'usang'usige ichege eng' ichege eng' oret kolen ng'o ne o. ³⁵Kitebee ng'weny anyun, ak koguur choto taman ak aeng' ak koleji icheket, "Ngo mache chi koeg ne bo tai, koeg ne bo let eng' tugul ak koek otwogindetab tugul."³⁶Ak kinam lekwa ne mining ak kondeno kwenung'wai. Ak kogeleb eng eunekyi ak koleji, ³⁷"Age tugul ne taache lekwa ne u ni eng' kainenyu, ko kataacha; ak age tugul ne kataacha, ko mataacha ane, ago inendet ne kiiyokwo."³⁸Kileji Johana inendet, "Konetindoni, kogigeer chi koonei oik eng' kaineng'ung' ak kogitae, amu koma ko rubech." ³⁹Ago kile Jeiso, "Amotae amu mami chi ne yaei boisiet ne bo kimanatet eng' kainennyu ak komuch kochepchebit komwaitaena yaitio.⁴⁰Amu inendet ne magirindoech ko nenyo. ⁴¹Amu age tugul ne konok beekab kikombet oee eng kainenyu amu o bo Kristo, amwawok iman, ale, mabetyini melektanyi.⁴²Ago chi age tugul ne inachi agenge eng' che mengechen che iyana, ko kaigai eng' inendet kerotyi kaatinyi koitab bai ne o, ak kewirji araraita. ⁴³Ak ngong'wilin eung'ung', itilte. Keigei eng' inye imong'ji sobondo iboe mugung' kosir itinye eunek aeng' ak iwe gehena, mat ne ma imisokse. ⁴⁴Ole mabegu kutikwai, ama misokse mat.⁴⁵Ak ngong'wilin keldang'ung', itilte, keigei eng' inye imong'ji sobondo iboe kelok kosiir kewirjin Gehenna ibo kelyek aeng'. ⁴⁶Ole mabegu kutikwai, ama misokse mat.⁴⁷Ak ngong'wilin kondang'ung', ibalu. Kaegei eng' inye iit bounatetab Jehova iboe kong'ak, kosir kewirjin Gehenna itinye konyek aeng', ⁴⁸Ole mabegu kutikwai ama misokse mat.⁴⁹Amu kindenoi chi age tugul munyek eng' maat. ⁵⁰Kororon munyek, ago ngobet anyinyindang'wai munyuk, ko ta ondenoi nee si kochom kogeny? Ingotebe munyek eng kwenung'wong', ak otebi eng' kalyet akwege eng' akwege."

Chapter 10

¹Kimanda anyun Jeiso eng' oloto ak kwo komaswekab Judea agoi bitetab Ainetab Jordan, ak kiiyumjige inendet tuiyosiek kogeny. Ak kiineti icheket kogeny ko u ye kicham koyaei. ²Ak kibwonji inendet Parisaik, koteebe kotieme inendet, kole, "Tos chamdaat eng' ng'atutik koon chi kwondonyi?" ³Ak kiwolji Jeiso koleji, "Nee ne king'atak Musa?" ⁴Ak kile icheket, "Kichamji Musa muren kosir siret ne bo besiet ak si koon indet kwo."⁵Ago kileni Jeiso icheket, "Kisirwak ng'atutionoto Musa amu uuindab mugulelwekwok, ⁶ago kong'ete taunetab yaetab ng'weny, ko 'kiyai Jehova icheket muren ak tie.'⁷Ak amu noto kobagaktoi chi kwanda ak kamet, ak konamgei ak osotiondennyi, ⁸ak koek choto aeng' borto agenge. ⁹Choto anyun che kagotuiyo Jehova, ko mat kobesio chi."¹⁰Ak kiteebe alamalyennyi inendet kogeny agobo tuguchuto eng' got orit. ¹¹Ak kileji icheket, "Chi age tugul ne onei chepyosennyi, ak kotun age, ko kayai ibetabge. ¹²Agot chepyosonoto agine ngo bagakta boiyondennyi, ak kotun age, ko ka yai ibetabge."¹³Ak kigimutyi inendet leguk che mengechen, si kobiit kotiny icheket, ak kiger kong' alamalyennyi. ¹⁴Ago kingogeer Jeiso, konyit ak koleji icheket, "Ochamji leguk che mengechen kobwonjo, amoete icheket, amu bo baunatetab Jehova che u chu.¹⁵Amwawok iman ale, chi age tugul ne mataachei bounatetab Jehovah ko u lakwet ne mining' ko machute oloto matiny." ¹⁶Ak kiganab leguk eng eunekyi ak koberur kogonori eunekyi icheket.¹⁷Ak ye kiwendi eng' oret, kolabatyi chito age inendet, ak kogutungji ak koteebe kole, "Konetindoni kararan, ayai nee si anyor sobondo ne bo koigeny?" ¹⁸Ak kileji Jeiso inendet, "Kainee si iguureno ne kararan? Mami chi ne kararan, kobate agenge inendet Jehova inege. ¹⁹Inget inye ng'atutik: 'Amerumisie, amoipge, amechorse, amebaorianji lembech, Amekenisie, Tegis kwandang'ung ak komet."²⁰Ago kileji chichoto, "Konetindoni, kiarib tuguchuto tugul kong'ete a mining." ²¹Kigeer anyun Jeiso inendet, ak kocham. Ak koleji, "Ta ko rartaat kito agenge eng' inye. Uui, alde tuguk tugul che itinye ak igochi kibananok, si inyoru magornatet eng' kipsengwet. Ak inyo iruba." ²²Ago kigerer met agobo ng'olyondonoto, ak kwo eng' arogenet amu kitinye inendet tuguk che chang'.²³Ak kigeer Jeiso komoswek tugul, ak koleji alamalyennyi, "Korom ne tia koit bounatetab Jehovah che tinyei magornatosiek!" ²⁴Ak kikwong'io alamalyennyi eng' ng'alekchi. Ago kimwochi Jeiso kogeny koleji, "Legochu, korom ne tia eng' ichek che tiiegei magornatosiek koit bounatetab Jehovah! ²⁵Nyumnyum eng' tambesiet kochut kondab katet ne kinobisie, kosiir komongji magoriot bounatetab Jehovah."²⁶Ak kikwong'io icheket mising' ak kolejige ichege eng ichege, "Ara ng'o anyun ne imuchi konyor sorunet?" ²⁷Ak kigeer Jeiso icheket ak kole, "Maimugaksei eng' biko, ago ma u noto eng' Jehovah." Amu imugaksei tuguk tugul eng' Jehovah." ²⁸Kitoi anyun Petero koleji, "Geero, kigebagakte tuguk tugul ak kigerubin."²⁹Ak kile Jeiso, "Amwawok iman ale, mami chi ne kibagach got, anan werikwai, anan tibikwai, anan kamet, anan kwanda, anan leguk, anan mbarenik, agobo ane, ak logoiwek che tililen, ³⁰ne manyoru konyil bogol nguno eng' butusiechu, gorik, ak werikwai, ak tibikwai, ak kametishekwai, ak leguk, ak mbarenik, koboto usisiosiek, ak eng' betusiek che tun bwanii, sobondab koigeny. ³¹Ago tun egu che chang' che bo tai che bo let, ak koek che bo let che bo tai."³²Ak kimi ichek eng' oret kotogostoi Jerusalem, ak kiindoi Jeiso. Ak kikwong'io alalmalaik, ak kicholyo che kirube icheket. Ak kiitaban kogeny Jeiso choto taman ak aeng' ak kotoi komwachi icheket tuguk che ityini inendet kolegit. ³³"Ogeero, kitogostoi Jerusalem, ak kigoitoi Weritab Chi kwo eunekab tisiik che eechen ak sirik. Ak koruokyi kiruoget ne bo meet, ak kondeno inendet eunekab bororiosiek. ³⁴Ago churochuri inendet, ak kong'utyi, ak kobire kipcharitit, ak kobar inendet. Ak ye ibata betusiek somogu kong'eet kogeny."³⁵Ak kirikyi inendet Jakobo ak Johana, werikab Sebedi, ak koleji, "Konetindoni, kimache iyaiywech kiy age tugul ne kisomin." ³⁶Ak kileji icheket, "Omache ayaiywok nee?" ³⁷Ak kileji, "Konech ketebee, age eung'ung' ne bo tai, ak age eung'ung' ne bo katam, eng' torornateng'ung'."³⁸Ago kiwolji Jeiso icheket, "Mongen kit ne osome. Tos omuchi oee kikombet ne aee? anan kibatisanenak kabatisanet ne kibatisanena?" ³⁹Ak kileji inendet, "Kimuchi." Kolenji anyun Jeiso icheket, "Kikombet ne aee ko tun oee ak akwe, ak kabatisanet ne kibatisanena ko tun kibatisanenok. ⁴⁰Ago ma ane ne igoitoi kotebe chi eunnyu ne bo tai anan eunnyu ne bo katam, ago bo icheget che kigechopchi."⁴¹Ak ye kingogas alamalyet chun tamanu, kotoi konerekyi mising' Jakobo ak Johana. ⁴²Ak kiguur Jeiso icheget kobwa ole mi, ak koleji icheket, "Ongen ole icheget che kiiti kele bou Bororiosiek, koyaegei koek kiptainik eng' icheket, ak chekwai che eechen kobou icheket.⁴³Ago ma u noto eng' akwe. Ago age tugul ne machei koek ne o eng' akwe agoi koek ne boisiewok, ⁴⁴ak chi age tugul ne mache koek ne bo tai eng' akwe agoi koek otwogindetab tugul. ⁴⁵Amu kima nyo Weritab chi si keboisiechi, ago si kobois inendet ak kogoito sobondanyi koek kito ne kitiage che chang."⁴⁶Ak kiit anyun Jeriko. Ak kingomanda eng Jeriko, koboto alamalyennyi ak tuiyet ne o, ko kitebche eng' oret taban, Bartimayo weritab Timayo, inendet kipkoratiat ne somsei. ⁴⁷Ak ye kingogas kole, nito ko Jeiso ne bo Nasaret, kotoi kowaach ak kole, "Jeiso, Weritab Daudi, rirena!" ⁴⁸Ak kiger kong' che chang' kole, kosis. Ago kites kowaach mising' kole, "Weritab Daudi, rirena!"⁴⁹Ak kitonon Jeiso ak kong'at keguur inendet. Ak kigiguur kipkoratiandanato, keleji, "Nyiganitu! Ng'eet, Kuurin inendet." ⁵⁰Ak kiwirta ngoriennyi, ak koriakta, kwo ole mi Jeiso.⁵¹Ak kiwolji Jeiso inendet koleji, "Imache ayaun nee?" Ak kile chichoto korat, "Rabboni, amache ageerto." ⁵²Ak kilenji Jeiso inendet, "Ui bandang'ung' kagosoobin kayaneng'ung'. Ak kigeerto kasarata anyun, ak korub inendet eng' oret.

Chapter 11

¹Ak ye kingorikta Jerusalem, ak Betpage ak Betania, eng' tulwetab Emitik, koyokto aeng' eng alamalyennyi ²ak koleji, "Oba nganaset ne mi taing'wong'. Ak onyoru eng' sainato oite, moitab sigiriet ko ratat, ne tomo koket chi. Otiach, ak ogetwo. ³Ak ngo teebenak chi kole, 'Kainee si oyai ko u ni?' oleji, 'Makyinige Kiptaiyat ak kogonok ogetu anyun ngunoto."'⁴Kiba anyun, ak konyor moitab sigiriet ko ratat, eng' sang'utab ormarich, eng' ole besiechin ortinwek ak kotiach. ⁵Ako kitebee alak che kitonondos eng oloto koleji, "Oyae nee, ngotiachi moitab sigiriet?" ⁶Komwachi icheket ko u ye kiga mwachi Jeiso, ak kibakach bichoto icheget kobechige.⁷Ak kiket moitab sigiriet konyo ole mi Jeiso, ak kiito ngoroikwai eng sigiriet; ak kitebe Jeiso sigirionoto. ⁸Ak kiito biko che chang ngoroikwai eng' oret, ak kiindenoti alak temenikab ketik che kitilei eng' mbarenik. ⁹Ak kimwaoti eng' kutit ne o che kiindoi, ak che kiirube, kolen, "Hosanna! Iberurot inendet ne nyonei eng' kainetab Kipataiyat. ¹⁰Iberurot laitornatet ne nyonii, ne bo kwandanyo Daudi! Hosanna eng' ole toror mising!"'¹¹Ak kimong'ji Jerusalem ak kwo hekalut orit ak ye kingo kagogeerot tuguk tugul. Ak amu kiga koek koskoleny kwo anyun Betania ak taman aka aeng'. ¹²Ak kingomong' icheget karon eng' Betania, koam rubet inendet.¹³Ak kingogeer eng' ole loo mogoiwet ne tinyei sogek, kwo kolen tamangab konyorji logoiyat, ak kingoit ye mi ketoto, ko ma konyorji kiy kobate sogek kityo, amu kitomo koit betusiek che rure logoekab mogoonik. ¹⁴Ak kileji ketoto, "Kong'ete nguno ko ma koamenen chi logoek agoi koigeny." Ak kigasei alamalyennyi.¹⁵Ak kiit Jerusalem, ak kiwo hekalut orit, ak kotoi koon che kialdaisiei ak che kialisie eng hekalut. Ak koabuch mesosiek che bo walikab silingisiek, ak ng'echerok che bo che kialdoi cheptugenik. ¹⁶Ak kima chamji chi age tugul kobun hekalut koibe kiy ne imuchi kealda.¹⁷Ak kiinet koleji icheket, "Tos ma sirat kole, 'Kiguure gonnyu gotab saet ne bo bororiosiek tugul'? ago kaoyai akwek koek kebenetab chorik. ¹⁸Ak kigas tisiik che eechen ak sirik, ak kocheng ole bartoi inendet. Amu kiiywei inendet amu kiga kwong'io tuiyet komugul agobo kanetisiennyi. ¹⁹Ak kingoek koskoleny, komanda eng' nganaset.²⁰Ak kingosiirtoi icheket karon, kogeer mogoiywonoto ko ka koyaam kot koit tigitik. ²¹Kobwat anyun Petero ak koleji, "Konetindoni, keero! kakoyaam mogoiywondoni koichube."²²Kowolji Jeiso koleji, "Oyan Jehovah. ²³Amwawok iman ale chi age tugul ne lejini tulwoni, 'Kitutin ak kewirjin araraita,' ako mabistoe eng' muguleldanyi ak koyan kole isuldoi tuguk che kamwa kosuldoi, ko noto ne yae Jehovah ak konyoru tuguchoto.²⁴Noto anyun amwawok ale: Tuguk alak tugul che osome eng' saet, oyan ole kaotaach, ak onyoru. ²⁵Ak ye otonon osae, ko chi ne tinye chi ng'olyo ko agoi onyochi kaat, si konyoiywok kaat lelutikwok Kwandang'wong' agine Kwandang'wong' ne mi kipsengwet. ²⁶Ago ngo monyochi kaat akwe ko manyoiywok kaat lelutikwok Kwandang'wong' agine ne mi kipsengwet."²⁷Ak kibwa kogeny Jerusalem. Ak kingota kowendoti eng' hekalut, kobwanji inendet tisiik che eechen, ak sirik, ak boisiek. ²⁸Ak kiteebe kole, "Nee kimnatet ne iyae tuguchu, anan ng'o ne kigonin kimnatoni iyae tuguchoto?"²⁹Ak kilenji Jeiso icheket, "Ateebenok ak ane ng'olyot agenge. Owolwo, si amwawok kimnatet ne ayae tuguchoto. ³⁰Tos kibunu kabatisanetab Johana kipsengwet anan kibunu biko? Owolwo."³¹Ak kitebege ichege eng icheke kolen, "Ngele, 'Kibunu kipsengwet,' kole inendet, 'Kiyai nee anyun si moyan?' ³²Ago ngot kele, 'Kibunu biko,'....Ko kiiywei biko, amu kiga koyan biko tugul kole maotiot Johana. ³³Ak kiwolji Jeiso kole, "Magingen." Ak kileji Jeiso anyun, "Mamwawok agot ane kimnatet ne ayae tuguchoto."

Chapter 12

¹Ak kitoi konet icheket eng' kelewenaik. Ak kole, "Kiminji chito age sabibuk mbaret, ak kong'ot, ak kobal keringet ole kirurung'e sabibuk. Ak kiteech got ne koi ak komanakyi kolikab sabibuk (meek), ak kwo emet age. ²Ak kingoit betusiekab kesisiet, koyokto otwogindet kwo ole mi meek, si kobiit konyorune meechoto logoek che bo mbaretab sabibuk. ³Ak kinam inendet, ak kobir, ak koon kwo buch.⁴Ak kiiyokyi kogeny otwogindet age, ak kibir metinnyi ak kotewer. ⁵Ak kiiyokto age, ak kobar inendet. Ak kiiyokto alak che chang', kobir alak ak kobar alak.⁶Kita kotinyei anyun chito agenge ne iyoktoi, noto ko werinnyi ne chemat. Kolejige, 'Konyiti werinnyu.' Kiiyoktto inendet eng let kwo ole mi icheket. ⁷Ago king'alalso meechoto ichegei, kolen, 'Nito ne namu tuguk. Obwa, kebar inendet, si kindii tuguk.'⁸Ak kinam inendet, ak kobar, ak kowirta komanda eng' mbaret ne bo sabibuk. ⁹Yaei ne anyun chitab kobo sabibuk? nyonii anyun kobarei meechoto ak komanakyi meek alak mbaranato ne bo sabibuk.¹⁰Tom osoman sirutichu? 'Koita ne kitoiyo tegiik, kigiyai noto koek koitab luita. ¹¹Kibunu ng'olyondoni Kiptaiyat, ak ko bo kwong'ut eng' konyekyok"' ¹²Ak kingobata nito ko kicheng'ei Yahudik ole namdoi Jeiso amu kinai kole kamwa kalewenoni agobo icheket. Ago kiiywei tuiyet. Ak kibagakta inendet ak koba.¹³Ak kiiyokyi Parisaik alak ak che bo Herodik, si korate ng'alekyi. ¹⁴Ak kingobwa, koleji inendet, "Konetindoni, kingen kele i bo iman, ameiti chi age tugul, amu megeere itondab chi, ago ineti iman oretab jehovah. Tos chamdoi ng'atutik kigochi kodi Kaisari, anan machamdoi? ¹⁵Kigoite anan olo?" Ago kinai inendet chombilileng'wai, ak koleji icheket, "Kainee si otiema? Oibwa denarit ageer."¹⁶Ak kiipchi Jeiso denarit agenge. Ak kileji icheket, "Bo ng'o itoni ak sironi?" Ak koleji, "Bo Kaisari." ¹⁷Ak kileji Jeiso, "Ogochi Kaisari tuguk che bo Kaisari, ak ogochi Jehovah tuguk che bo Jehovah." Ak kikwong'io mising agobo inendet.¹⁸Ak kibwanji inendet Sadukaik, che mwaei kole mami ng'eetyet. Ak koteebe inendet, kole, ¹⁹"Konetindoni, kisirwech Musa kole, 'Ngo me werit ne tupcho ak chi, ak kobagakta chepyosennyi, ama sich lekwa, kondii wering'wai chepyosonoto, si kobiit kolalji maat wering'wai.'²⁰Kimi werik tisabu che kitupcho, ak kiitunis werit ne o, kome ama sich lekwa. ²¹Ako kiindi agine ne bo aeng', kome ama sich lakwa, ak kiindi noto agine ne bo somok. ²²Ak ma biitune tugul tisab lekwa. Let kome agine chebiosonoto. ²³Tun eng' ng'eetyet kobunjini ng'o eng' icheket chepyosonoto? Amu kiga kobunji choto tisab."²⁴Ak kileji Jeiso icheket, "Tos ma noto ne kigonok olel, amu mongen sirutik anan ko kimnatetab Jehovah?" ²⁵Amu ye tun ng'eetyo icheket komong' eng' che ki komeiyo, ko maitunisie, ama kituni, ago u malaikaisek eng' kipsengwet.²⁶Ago agobo bik che kigobek kele tun ng'eetos, ko tomo osoman eng' bukuitab Musa, eng' ole kimi kertit, ko u ye kimwachi Jehovah inendet, koleji, 'Aii Jehovah ne bo Abraham, ak aii Jehovah ne bo Isak, ak aii Jehovah ne bo Jakobo'. ²⁷Inendet ko ma Jehovah ne bo che kigobek, ago bo che soptos. Olele mising."²⁸Ak kinyo age eng' sirik ak kogas koteebegei, ak kinai kole kawolji ichek Jeiso komie. Koteebe inendet, kole, "Nee ng'atutiet ne bo tai eng' tugul?" ²⁹Kowolji Jeiso koleji, "Ne bo komonut ko ni, "Ogaso, ee, Israel; Kiptaiyat Jehovah nenyo ko Kiptaiyat agenge. ³⁰Ak icham Kiptaiyat Jehovah neng'ung' eng muguleldang'ung' komugul, ak eng' sobondang'ung' komugul, ak eng ng'omnateng'ung' komugul, ak eng kimnateng'ung' komugul.' ³¹Nebo aeng' ko ni, 'Cham chitab kokweng'ung' ko u yo ichamege.' Mamito ng'atutiet age ne o kosir chu."³²Ak kileji sirindet, "Iman, Konetindoni! Kaimwa komie, ile inendet ko agenge ama mi age kobate inendet. ³³Ak kecham inendet eng muguleldo komugul, ak eng' kaguiyet komugul, ak eng' kimnatet komugul, ak ngocham chi chitab kokwenyi ko u yo chamege kosiirei noto kagochinoik tugul che kibeelei ak tiseiywek." ³⁴Ak kingogeer Jeiso kole kawol eng' ng'omnatet, koleji, "Ma i loo eng' bounatetab Jehovah." Ak kingobata noto ko mata kogany chi koteebe ng'olyo age tugul.³⁵Ak ye kiinetisie Jeiso eng' hekalut, komwa kole, "Kainee si komwaei sirik kole, Kristo ko weritab Daudi? ³⁶Kimwa Daudi inendet, eng' Tamirmiriet ne Tilil, kole, 'Kimwachi Kiptaiyat Kiptaiyandennyu, kole, "Tebee eunnyu ne bo tai, agoi andene buniguk keldebesaikab kelyeguk."' ³⁷Kuure Daudi inendet 'Kiptaiyat,' koegundoi ano anyun Kristo weritab Daudi?" Ak kiepchi iit tuiyet ne o inendet eng' boiboiyet.³⁸Ak eng' konetisiennyi koleji Jeiso, "Oribge sirik, che chamei kobendat kolaachi ngoroik che koen ak kagatosiek eng' oldinwekab aldaisiet, ³⁹ak ng'echerok che bo tai eng' sunagogisiek ak oldinwek che bo tai eng' igorwek. ⁴⁰Ak korebe icheket mosogik gorikwai, ak kosaei sautik che koen si kogeer biko. Nyoru bichu kiruoget ne o kosiir."⁴¹Ak kitebee ng'weny Jeiso kotokyigei ole kiyumjini tuguk che kigoitoi; kogeer ole indoitoi tuiyet chepkondok ole kiyumjini. Ak kiindeno magorek alak chepkondok che chang'. ⁴²Ak kinyo mosoget age ne kibanania ak kondeno sendeisiek aeng', che u kebeberta ne mining' ne bo denarit.⁴³Ak kiguur alamalyennyi kobwa anyun ole mi inendet, ak koleji, "Amwawok iman ale, kagonde mosogani banan che siirei che kagondeno biko tugul che kendeno tugukwai ole kiyumjini. ⁴⁴Amu kagondeno icheket tugul che bo chang'indab tugukwai. Ago kagondeno inendet che bo banandannyi tugul, che katinyei, agot che kosobee."

Chapter 13

¹Ak ye kimandoi eng' hekalut, koleji age eng' alamalyennyi, "Konetindoni, keero, kit ne u koichu ak ole u teeksoni!" ²Ak kileji Jeiso, "Tos igeere teeksosiechu eechen? Matun ng'etu koita agenge eng' baragutab age, ne magiwirjini ng'weny."³Ak kingotebchei ng'weny eng' tulwetab Emitik ye tokyindos ak hekalut, koteebe inendet Petero ak Jakobo ak Johana ak Andrea komi ichegei, kole, ⁴"Mwawech, yaaksei tuguchuto auiyo? Ak nee kaborunet ne tun iboru kole karik kosulda tuguchuto tugul?"⁵Ak kitoi Jeiso koleji, "Oribge si maibeetok chi. ⁶Bwanii tun che chang' eng' kainennyu, kolen, 'Aii inendet,' ak kobeeti che chang'.⁷Ak ye tun ogas agobo bariosiek ak ng'alek agobo baretabge, ko mocholie; yaakistos tuguchuto ne matiny , ago tomo koit kagesunet. ⁸Amu setyini bororiet age bororiet age, ak setyini bounatet age bounatet age. Ak kobiit botanetab ng'weny eng' orisiek che chang' ak kobiit rubosiek. Tuguchoto ko taunetab ng'woninwek che uu che bo sigisiet.⁹"Ago oribge akwee. Amu tun kimutyinok kapkiruok, ak kebirok eng' sunagogisiek. Ak oteleli eng' taitab bounik ak laitorinik agobo ane, si koek baornat eng icheket. ¹⁰Ak kanyol keamji korok logoiywek che tililen bororiosiek tugul.¹¹Ak ye tun kimutak kapkiruok, ak kindenok eunekab biko, ko mat ogerer met agobo kito ne tun omwae. Ago kit age tugul ne kigonok eng' sainato; ko noto ne omwae: amu ma akwee che ong'alali, ago Tamirmiriet ne Tilil. ¹²Ak kong'wektai chi wering'wai kebar, ak kong'wekta kwanda lakwennyi. Ak kong'eetyi leguk sigikwai, ak kogoito kebar. ¹³Ak kosasak biko tugul amu kainennyu. Ago ne muitoi agoi let, kesoru noto.¹⁴"Ago tun ngogeer kito ne kisasei ne bo ng'emisiet kotonone ole ma nyoljini kotonone," (ingoguiyo ne somani), ingomwechi anyun che mi Judea tulonok, ¹⁵ama chortage chi ne mi got barak anan kwo go, si kobiit konem kiy eng' gonnyi, ¹⁶amat koweektage chi ne mi mbar kwo koib ngoriennyi.¹⁷Bwo eng icheket che manakotin ak che chuchuni eng' betusiechoto! ¹⁸Ak osa si matun ko yaak choto eng' betusiek chebo kaititindo. ¹⁹Amu egu nyalilda eng' betusiechoto, ne kitom koegu ko u noto kong'ete taunetab yaetab ng'weny ne kiyai Jehovah, agoi nguno, ama kobiitu ko u noto kogeny agoi. ²⁰Ak nda kima til kiptaiyat betusiek konwagitu, ta ma kisoru chi. Ago kitil betusiechoto amu che lewenotin.²¹Ak ngolejok chi eng' betusiechoto, 'Ogeero, mi Kristo oli!' anan, 'Ogeero, mito olin!' ko mat oyan. ²²amu ng'eetos kristoisiek che bo lembech, ak maotik che bo lembech, ak kobortoi kaborunoik ak kwong'utik, si kobeet, agot che kigelewen, nda imugaksei. ²³Ago oribge! Ogeero, kasib amwawok tuguchu tugul.²⁴"Ago eng' betusiechoto ko kagobata nyalilata, 'kotuuit asista, ama koluu arawet, ²⁵ak kororok kokelik eng' kipsengwet, ak kotumdumgei kimnatosiek che mi kipsengwetisiek.' ²⁶Eng' sainato kogeer anyun Weritab chi kochonii eng' bolik koboto kimnatet ne o ak torornatet ne o. ²⁷Yeityo koyokto malaikaisiekchi ak koyum lewenikyii, kobun usonaik ang'wan, kobunu tabandab ng'weny agoi tabandab kipsengwet.²⁸Onetge kelewenetab mogoiywet. Ngong'arng'aritu temenikyii ak kong'atyo sogek, onai kole karik kesisiet. ²⁹Ko u noto ak akwee, ye ogeer kosuldoi tuguchu, onai kole kagorik inendet, mi kurget.³⁰Amwawok iman ale, masiirtoi ebeni, ama isulda tuguchoto tugul. ³¹Siirtoi kipsengwet ak ng'weny, ago masiirtoi ng'alekchu. ³²Ago mami chi ne naei agobo betunoto anan sainato, agot malaikaisiek che mi kipsengwet, agot Werit, kobate Kwanda inegei.³³"Oripse anyun! Okang'isie ak osae amu mongen ole sait ata. ³⁴U chi, ne kibagach gonnyi, ak koruto emet age, ak kogochi otwogikyii kimnatet, chi age tugul ak boisiennyi, ak kong'at ribindet koripso.³⁵Oripse anyun amu mongen ye itu chitab kobo got; ngo koskoleny, anan kemoi kwen, anan ye iteei kipsoiywet, anan karon. ³⁶Si ma nyachak ak konyoruok orutosi. ³⁷Ak ng'olyot ne amwawok akwee amwachini tugul, ale: Oripse!"

Chapter 14

¹Ak kigang'et betusiek aeng'u si kobiit igortab pasaka ak makatinik che ma kindenoi mermerek. Ak kicheng'e tisiik che eechen ak sirik ole imuktoi konam Jeiso eng' ng'alset, si kobiit kobar inendet. ²Amu kile icheget, "Ama tokany kenam eng' igorta, si mabolyo biko."³Ak ye kimi inendet Betania eng' gotab Simon ne kiamei mogondosik, kota kotebche eng amisiet, konyo chebioset ne kitinye chubait ne mi mwaita ne nyamdut ne bo kamanutiet ne o. Ak kitui chubainoto, ak korong'ji metinnyi. ⁴Ak kimi alak che kinerektos eng' orit kolen, "Amu nee si kibeet buch mwai? ⁵Amu kata yamei kealdae mwai che siirei denarisiek bogol somok, ak kigochi kibananok." Ak kibolji inendet.⁶Ago kile Jeiso, "Obagakte. Kainee si oiim inendet? Kagoyaiywa boisiet ne kararan. ⁷Amu otinye kotugul kibananok, ak eng' olo tugul ngomache, omuchi oyachi ne kararan, ago mami ane kobotok agoi. ⁸Kagoyai ne imuchi. Kasib koiil bortanyu agobo tubenyu. ⁹Ak amwawok iman ale, oloo tugul ole kiamjini logoiywek che tililen eng' ng'weny komugul, kemwaitoi agine ne kayai chebiosoni si kobiit koek kabwatet agobo inendet."¹⁰Ak kiwa Judas Iskariot, ne ki age eng' taman ak aeng', ole mi tisiik che eechen, si kobiit kong'wekyi icheget. ¹¹Ak kingab kagas icheket tisik che eechen, koboiboitu, ak koarorji kole igochini inendet fedaisiek. Ak kitoi kocheng' sait ne yamei si kong'wekta inendet.¹²Ak eng' betutab tai ne bo makatinik che ma kindeno mermerek, ye kienyei aruetab Pasaka, koleji alamalyennyi, "Imache kebe ano si kechobun ole iame Pasaka?" ¹³Ak kiiyokto aeng' che bo alamalyennyi, koleji, "Oba nganaset, ak otuiye chito ne ibu teretab beko. Orub inendet. ¹⁴Ak oldo tugul ole mong'jini inendet, oleji chitab kobo got, 'Kale konetindet, "Mi ano gonnyu ne bo toek, ole anyone aame igortab Pasaka koboto alamalyennyu?"'¹⁵Ak koboruok inendet got ne o ne bo barak ne tetat komie. Ochobwech oloto." ¹⁶Kiba anyun alamalyet, kot koit nganaset, konyor ko u ye kaga kemwachi, ak kichob anyun Pasaka.¹⁷Ak kingoek koskoleng, kocho koboto taman ak aeng. ¹⁸Ak ye kitebche eng' amisiet, kole Jeiso, "Amwawok iman ale, ng'wekto agenge eng' akwe, inendet ne kiamisiei tuwai." ¹⁹Kotoi anyun koimgee icheket tugul, ak koleji inendet agenge agenge, "Tos ane?"²⁰Ak kileji icheket, "Noto ko agenge eng' taman ak aeng', ne kiroktoi tuwai makatiat eng' bakulit. ²¹Amu wendi Weritab Chi, ko u ye sirat agobo inendet. Ago bwo eng chichoto king'wektae Weritab Chi! Kita keigei eng' chichoto ko ma kisich."²²Ak kingo amisiei icheget, konam makatiat, ak kingo kagoberur, kobutul. Kiigochi icheket ak kole, "Oam ni. Nito ko bortanyu." ²³Ak kinam kikombet, ak kingo kagomwa kongoi, kogochi icheket ak koee tugul. ²⁴Ak kileji, "Chu ko koroktikchu che bo arorutiet, che tumdogei agobo che chang'. ²⁵Amwawok iman ale, ma aee kogeny che bo logoekab sabibuk, agoi betunoto ne aee che leelach eng' bounatetab Jehovah."²⁶Ak kingo kagotien tiendo, komanda koba tulwet ne bo Emitik. ²⁷Koleji Jeiso icheket, "Kinachok akwee tugul ak ometoo anege, amu kigisir kele, 'Akwere mestowot, ak koyesta kechirek.'²⁸Ago, ye kaging'eeta, andoenak awe Galili." ²⁹Ago kileji Petero, "Agot ngo meten tugul, ko mameten anee."³⁰Ak kileji Jeiso inendet, "Amwaun iman ale, rani---- kemouni--- kotomo kochei kipsoiywet konyil aeng', itaiyo konyil somok." ³¹Ak kimwa eng' kimnatet ne o kole, "Mbo nda makat kemeiye tuwai, ko magoi atain." Ak kimwa agichek tugul ko u noto.³²Ak kiit koret ne kiguure Getsemane, ak kileji alamalyennyi, "Otebe yu, ye asae." ³³Ak kiimut Petero ak Jakobo ak Johana, ak kitoi koimge ak ko orogen mising. ³⁴Ak kileji icheket, "Iimegei sobondanyu mising,' agoi meet. Otebe yu ak oripse."³⁵Ak kiwo tai kitigin, ak kobutyi ng'weny Jeiso ak kosa kole ngomugaksei kosiirtoe inendet sainato. ³⁶Ak kimwa kole, "Abba, Kwanda, imugakse tuguk tugul eng' inye. Istaeno kikombani. Ago, ma ko u ye amache, ago ko u ye imache."³⁷Ak kiwechge ak konyor icheket koruitos, ak koleji Petero, "Simon, imi irue? Ma imuch iripse agot sait agenge? ³⁸Oripse ak osae si mochut tiemutik. Mache tamirmiriet iman, ago nyalulat borto." ³⁹Ak kiwo kogeny ak kosa komwa ng'alekita.⁴⁰Ak kinyo kogeny ak konyor koruitos, amu kiga nyigisitu mising' konyekwai. Ak kima kongen kit ne wolji inendet. ⁴¹Ak kinyo ne bo somok ak koleji icheket, "Toruitosi ak omuunyi? Kagoem! Kagoit sait. Ogeero! Kageng'wekyi Weritab Chi eunekab kiptengeginik. ⁴²Ong'etye, ongebe. Ogeer anyun, kagorik inendet ne ng'wektaa."⁴³Ak ngunoto kota kong'alali, kocho Judas age eng' taman ak aeng', koboto tuiyet che tinyei rotonikab chok ak siarisiek, kobunu ole mi tisiik che eechen ak sirik ak boisiek. ⁴⁴Ak kiga koarorji ng'wektaindet icheket, koleji, "Inendet ne ang'ututi, ko inendet noto. Onam, ak omut ak oribote." ⁴⁵Ak kingoit Judas, kwo eng' sainato ole mi inendet, ak kole, "Rabbi," ak kong'utut inendet. ⁴⁶Ak kiiyogoito bichoto eunekwai ak konam inendet.⁴⁷Ago king'us rotwennyi bo chok age eng' ichek che kitonondos eng' ye legit, ak kotil ititab otwogindetab tisiindet ne o. ⁴⁸Ak kiwolji Jeiso koleji, "Komong'u ak rotonikab chok ak siarisiek, ko u ye osetyini chorindet, si onama? ⁴⁹Ko ngomii kobotok betusiek tugul eng' hekalut ak anetisiei, ak kima onama. Ago kayaak ni si kobiit kosulda sirutik." ⁵⁰Ak kibagakta icheket tugul che kimi ak Jeiso inendet, ak korweiyo.⁵¹Ak kirub inendet mureno age, ne kiilaachi anget inegei ne bo katanit. Ak kingonam bichoto inendet, ⁵²kometo ngorionoto bo katanit, ak kolabat ach ngor.⁵³Kiimutyi Jeiso anyun kwo ole mi tisiindet ne o. Ak koyumjigei inendet tisiik tugul che eechen, ak boisiek ak sirik. ⁵⁴Ak kirub Petero inendet eng' ole loo, agoi koit kieng'utab gotab tisiindet ne o. Ak kitebche koboto ng'atiik, koue maat.⁵⁵Kicheng anyun tisiik che eechen ak kapkiruoget komugul baornatet eng' Jeiso si kobiit kobar inendet. Ago kimanyor agot agenge. ⁵⁶Amu kibaorinji che chang' lembech agobo inendet, ak ma namgei baornateng'wai.⁵⁷Ak kitononio alak kobaorian lembech agobo inendet; kole, ⁵⁸"Kigigas komwaei inendet kolen, 'Abute hekaluni kigiyae eunek, ak ateech age eng' betusiek somok ne magiyae eunek."' ⁵⁹Ago eng' noto ko ma namgei baornateng'wai.⁶⁰Kitonon anyun tisiindet ne o eng kwenung'wai ak kotebee Jeiso, kole, "Mewolu kiy? Nee ni baorianjinin bichu?" ⁶¹Ago kisis ama wol kiy. Kitebee kogeny tisiindet ne o, kole, "ii Kristo inye, Weritab Ne Iberurot?" ⁶²Ak kile Jeiso, "Aii inendet; ak tun ogeere Weritab Chi kotebche eng' eutab tai ne bo kamuktaet, konyonei eng' bolik che bo kipsengwet."⁶³Ak kigerer ngoroikyi tisiindet ne o, kolen, "Tos ta kemage nee baorinik alak? ⁶⁴Kaogas ng'alek che yaach che mwaei. Obwati nee?" Ak kiiruokyi tugul che ki mito kole nyoljini meet. ⁶⁵Ak kitoi alak kosingilji inendet ak kotuch togennyi ak koluche ak koleji, "Ng'orse!" Ak kinam ng'atiik inendet ak kobir.⁶⁶Ak kingota komi Petero kieng'ut ole bo ng'weny, konyo age eng' tibiik che bo otwogikab tisiindet ne o. ⁶⁷Ak kingogeer Petero koue mat, kochilji kong inendet, ak koleji, "Koimii aginye koboto Nasaretindonoto, Jeiso." ⁶⁸Ago kitai kole, "Mangen, amaguitosi choto imwae." Ak kimanda kwo kotokchige kurget. Ak kochei anyun kipsoiywet.⁶⁹Ak kigeer cheboto inendet, ak kotoi kogeny komwachi che kitonondos eng ole legit, koleji, "Chichi ko agenge eng' icheget!" ⁷⁰Ak kitai kogeny. Ak ne matia koleji icheket kogeny che kitonondos eng ole legit Petero, "Iman ii agenge eng' icheket, amu ii Galilindet."⁷¹Ak kitoi kochubge, ak komurtoi, kole, "Mangen chichi omwae." ⁷²Ak ngunoto kochei kipsoiywet ne bo aeng'. Ak kiinan anyun Petero ng'alekab Jeiso, ko u ye kiga komwachi Jeiso inendet kole, "Kotomo kochei kipsoiywet konyil aeng', itayo konyil somok". Ak kingonan ng'olyondonoto, korir mising.

Chapter 15

¹Ak eng kariron ko kaech, kotet nga'lek tisiik che eechen koboto boisiek ak sirik, ak kapkiruoget komugul. Ak korat Jeiso, ak komut kwo. Ak kigochi inendet Pilato. ²Ak kitebe Pilato kole, "Tos ii Laitoriatab Yahudik?" Ak kiwolji koleji, "Kaimwa." ³Ak kiitaam inendet tisiik che eechen eng' tuguk che chang'.⁴Ak kitebee Pilato kogeny, kole, "Mewolu kiy? Keero tuguk che chang' che kagotaamjin bichu! ⁵Ago mata kowol ng'olyo Jeiso, kot kokwong' Pilato.⁶Kicham kotiakyini Pilato biko kimonjororiot agenge eng' betutab igorta, ne kagosom icheket inendet. ⁷Ak kimi chito age ne kigiguure Baraba, ne ki ratat koboto ichek che kichaamsei, icheget che kiga ko rumis eng' chaamsonoto. ⁸Kitogosta tuiyet ak kotoi kosom inendet koyachi ko u ye cham koyaei kotugul.⁹Ak kiwolji Pilato ichek, koleji, "Tos omache atiakwok Laitoriatab Yahudik?" ¹⁰Amu kiga nai kole, kiigoito tisiik che eechen inendet amu ng'etkong'. ¹¹Ak kiilal tisiik che eechen tuiyet komwa kole, kitiakyi Baraba.¹²Ak kiwol Pilato kogeny kole, "Aite nee anyun Laitoriatab Yahudik?" ¹³Ak kibolyo ichek kogeny, kole, "Igartat inendet eng' kimurtoiyot."¹⁴Ak kileji Pilato icheket, "Koyai yaitio nee?" Ago kibolyo icheket mising' kole, "Igartat inendet eng' kimurtoiyot." ¹⁵Ak amu kimache Pilato kobaibai tuiyet, kotiakyi anyun Baraba. Ak kibire Jeiso kipcharitishek ak kogoito si kobiit kigartat.¹⁶Ak kiimut askarik inendet kwo kapkiruok orit, ne kiguure Praitorium; ak kiguur askarik tugul kobwa. ¹⁷Ak kiilaakyi ngoriet ne arus ne birir, ak kikesen kutwetab katok, ak kondeno metinnyi. ¹⁸Ak kitoi kogat inendet kopirjini surut kole, "Kigatin, Laitoriatab Yahudik!"¹⁹Ak kikwer metinnyi eng'kiroktab tegaat, ak kosing'ilji inendet. Ak kogutung'io ak kolos inendet. ²⁰Ak kingo kagotachatach inendet, koreegune ngoriet ne arus ne birir, ak kolaakyi ngoroikyi, ak kiimut kwo sang' kogartat eng kimurtoiyot. ²¹Ak kibirji chito ne kisiirtoi, Simonne ne bo Kurene, kwandab Aleksandro ak Rupo, kobunu koret age, koib kimurtoiyotab Jeiso.²²Ak kimut inendet kwo oldo ne kiguure Golgota, ye kiweech kelen, Oldab terta (rokyetab metit). ²³Ak kiigochi divaik che ng'olot ak tuguk che u igomoik, ago ma eei inendet. ²⁴Ak kigartat inendet ak kopchechigei ngoroikyi, ak koser barbarek, konai ne te ne ibei askarindet age tugul.²⁵Ak kiigartat inendet inendet, ko kait sait somok. ²⁶Ak kigisirji ng'alekab kataamset agobo inendet metinnyi barak kele, "LAITORIAT NE BO YAHUDIK." ²⁷Ak kiigartat chorik aeng koboto inendet; agenge eng' eunnyi ne bo tai ak age eng' eunnyi ne bo katam. ²⁸Ak kiisulda anyun siret ne mwaei kole, Ak kigiit inendet koboto kiptengeginik.²⁹Ak kichurochur che kisiirtoi, kowirwiri metigoikwai, ak kolen, "Haa! Inye ne ibute hekalut, ak iteeche eng' butusiek somok, ³⁰soruge, ak ichoruge eng' kimurtoiyot!"³¹Ak kichurochur inendet ko u noto tisiik che eechen agichek, koboto sirik kole, "Kisoru alak, ago maimuchi kosorgei. ³²Ingochorgei nguno Kristo, Laitoriatab Israel, eng' kimurtoiyot, si kobiit kegeer ak keyan." Ak kimor inendet kora agichek che kigigartat koboto inendet.³³Ak kingoit sait lo, koimenit emet komugul agoi sait sogol. ³⁴Ak eng sait sogol kowaach Jeiso eng kutit ne o kole, "Eloi, Eloi lama sabaktani?" ye kiweech kelen, Jehovah nenyu, Jehovah nenyu, kebagakta amu nee?" ³⁵Ak kingogas alak che kitonondos eng' ye legit, kole, "Ogeer anyun, kuurei Elija."³⁶Ak kilabat chito age, konyiit siki *sibonjit, ak kondeno tegat, ak kogochi koee. Ak kole, chichoto "Ingotebi ko u noto; ongegeer ngo nyonii Elija kochorge konyo ng'weny." ³⁷Kowaach anyun Jeiso eng tuget ne o, ak kochamji tamirmiriet kwo, ak kome. ³⁸Kigerer anget ne kiga kibesie hekakut kwen kong'ete barak agoi ng'weny.³⁹Ak kingogeer kiptaiyat ne bo kenyisiek bogol; ne kitononi eng' ole legite, inendet, kogoitoi tamirmiriet kwo ko u noto, kole, "Iman ko Weritab Jehovah chichi." ⁴⁰Ak kimi agichek chebiosok che kigerei eng' ole loo. Eng icheget ko kimi Maria Magdalena ak Maria kametab Jakobo ak ne bo Joses ak Salome. ⁴¹Che kirube ak koboisiechini inendet ye kimi Galili. Koboto chebiosok alak che chang' che kitogosune Jerusalem koboto inendet.⁴²Ak kingoit koskoleng , amu ki betutab chobet, amu ki noto ko betut ne indoune sabato, ⁴³konyo Josep ne bo Arimatea. Ki chito ne konyitot ne bo kapkiruok, ne kiigeni agine bounatetab Jehovah. Ak kiwo gab Pilato eng' nyiganatet kosom bortab Jeiso. ⁴⁴Ak kikwong' Pilato amu kiga kome; ak kiguur kiptaiyatab bogol, koteebe ngo kagome Jeiso.⁴⁵Ak kingo kagonai eng eng' kiptaiyandanato kole kagome Jeiso, kogochi anyun Josep borto. ⁴⁶Ak kiga kwal Josep anget ne bo katanit. Ak kichoor inendet kong'ete kimurtoiyot, ak kotae anganato bo katanit, ak kondeno kererit, ne kiga kebal eng' koita ne o; ak kimilji koita kogere kurgetab kererit. ⁴⁷Ak kigeerei Maria kametab Joses ole kagindeno bortab Jeiso.

Chapter 16

¹Ak kingo kagosirto sabato, koal Maria Magdalena, ak Maria kametab Jakobo, ak Salome, nyamdutik si kobwa koiil bortab Jeiso. ²Ak eng' karonet nebo betutab tai ne bo wigit, koba kererit ko kachor asista.³Ak king'alaljinige ichegei kole, "Mildoiywech ng'o koita eng' kurgetab kererit?" ⁴Ak kingong'et met, kogeer ko kagemilda koita, amu ki o mising'.⁵Ak kingochut kererit, kogeer muren kotebche eng' komostab tai, ne ilaachi ngoriet ne leel; ak kikwong'io. ⁶Ak kileji icheket, "Amokwong'ie. Ocheng'e Jeiso, Nasaretindet, ne kiga kigartat. Kagong'eet! Ma komi yu. Ogeer ole kiga kimokonji inendet. ⁷Ago oba, omwachi alamalyennyi ak Petero, oleji, 'Kagondoenak kwo Galili. Ogeere inendet eng' oloto, ko u ye kiga komwawok."'⁸Ak kimanda sang' eng' kererit ak korwei; amu kibotanso ak kokwong'io. Ak mamwachi chi kiy amu kiiywei.⁹Ak kingong'eet Jeiso anyun karon mising', eng' betutab tai ne bo wigit, kochonji korok Maria Magdalena, inendet ne kiga kocherune Jeiso oik tisab. ¹⁰Kiwa komwachi icheget che kimi koboto inendet, ye kita korirtos ak koteitos. ¹¹Ak kingogas icheket kole sobei, ak kole kagogeer inendet chebiosonoto, ko ma iyan.¹²Ak kingobata tuguchu, kong'angjige eng' itondo age aeng' eng' icheket kingobendi eng' koret age. ¹³Kiba anyun ak komwachi chun alak, ak kima iyan choto agiche.¹⁴Ak kingobata noto, kong'ang'jige icheget taman ak agenge kotebsot eng' amisiet ak koger kong' amu bistoeng'wai ak uuindab mugulelwekwai, amu kima iyan icheget che kigeer inendet ko kagong'eet. ¹⁵Ak kileji, "Oba ng'weny komugul, oamjinote logoiywek che tililen biko tugul. ¹⁶Inendet ne iyani ak kibatisan kesoru, ago inendet ne maiyani ko tun kiruokyini.¹⁷Kaborunoichu ko rube icheket che iyani: Onei oik eng' kainennyu. Ak kong'alalsot kutuswek che leelachen. ¹⁸Namei erenok eng eunekwai, ago ngo ee tuguk che barei bich, ko manyoru ng'wanindo ne matiny. Igonoori eunekwai biko che miandos ak kosopcho."¹⁹Ye kingo kagong'alal ak icheget, Kiptaiyat Jeiso, kimut anyun inendet, kwo kipsengwet, ak kotebe eutab tai ne bo Jehovah. ²⁰Ak kiba anyun, koamdaat eng' olo tugul, kobois Kiptaiyat koboto icheket, ak kogimit ng'olyot eng' kaborunoik che kiruboti icheket.

Luke

Chapter 1

¹Amu kigonde eunekwai che Chang kotet ngalek akobo tukuchoto kikosulda eng kwenunnyo, ²ko u yo kigogonech , che kii baorinik che kigeer kong'ngete taunet ak che kii kiboitinik chebo ng'olyot. ³kiageer agine ale , kararan atetun eng siret ko kaanai agine ole kibitunda tuguk tugul kong'etee taunet ,wei inye ne itoogunot Teopilo, ⁴asi kobiit inai eng iman ng'alechoto kiginetin.⁵kimi eng betusikab herod , laitoriatab judea tisiindet age ne kigiguure sakaria ne bo oretab Abija , ak kitinye chepyoset ne kibo oretab Aron;⁶ak kigiguree kainenyi Lisabet. Ak kibo iman icheket tuwai eng taitab Jehova, kibendote ng'atutik tugul ak tetutik chebo kiptayat, ama tinye lelut.⁷Ak kima tinye lakwa amu Lisabet ne ki soon ak kia ko osegitu tuwai.⁸Ak yo kita koyaei boisietab tisisiet eng taitab Jehova kou tetutikab ripsenyi. ⁹Ko u ateptab boisitab tisisio; ko kigikwei inendet kwo kapkorosutab Kiptayat kobeel korosek. ¹⁰Ak kimi sang tuiyet komugul ne bo biko kosae eng sait ne kibelee nyamdutik.¹¹Ak kimongji Malaikaiyatab kiptaiyat kotononi komastab tai ne bo kapkorosut ne kigibelee nyamdutik . ¹²Ak kingogeer Sakaria koimge ak kochut inendet nyokoriet. ¹³Ago kileji malaikaiyat inendet amaiyweisie Sakaria , amu kagegosun somengung ak kosigun chepyosengung Lisabet werit ak iguure kainenyi Johana.¹⁴Ak inyoru boiboiyet ak kagasetabge ak boiboitu biko che chang eng sigenyi. ¹⁵Amu tun egu ne o eng taitab Kiptaiyat, ama eei divaik nda ko maiywek, ago kinyiiti Tamirmiryet ne Tilil, kong'etee komi moetab kamet.¹⁶Ak wekchinige legukab Israel che chang Kiptayat Jehovah nying'wai. ¹⁷Ak kowendot eng taitab togennyi eng tamirmiryet ak kimnatetab Elija asi kowaal mugulelwek che bo kwanisiek kotokchige lleguk ak kowaal ngelelik asi kobendat eng ng'omnatetab chebo iman asi kochochi Kiptaiyat biko che chobotin agobo inendet.¹⁸Ak kileji Sakaria Malaikaiyat anae nee ng'olyondenito? amu kiaositu ak kigotar kenyisiek che chang chepyosenyu. ¹⁹Ak kiwolji malaikayat kole , aii Gabriel ne atononi eng taitab Jehovah Kagiyokwo ang'alalun ak aibun logoiwechu kororon. ²⁰Ak keer anyun, namoksen kut amemuchi ing'alaal agoi tun betut ne bitu ng'alechu amu maiyan nag'alekchu che tun isuldoi eng betung'wai ne chamat.²¹Ak kiigany biko Sakaria kotokwong'io amu kenge eng kapkorosut. ²²Ak ye kingomong sang koma komuji kong'alalji icheget ak kinai icheget kole imuchi kagogeer kaborunet ne bo kwong'ut eng kapkorosut ak king'alajine bichoto eut ak konget ko namat kut. ²³Ak yo kingakotar betusiekkab otisiennyi kowejigei gaa.²⁴Ak kingobata betusiechoto komanach chepyosenyi Lisabet ak kiunyge arawek mut ak komwa kolw, ²⁵koyaiwa kou nyito Kiptaiyat eng betusiek che kinaana asi koistoeno sosisiet ne tigeno biko.²⁶Ak arawetab lo kookto Jehovah malaikayat Gabriel kwo kokwet ne o ne bo Galili ni kiguure Nasaret, ²⁷kwo oritab chepto bergeiyat ne kiga kechamji murenet age ne kiguure Josep ne bo oretab Daudi ak kigiguure bergeiyandonoto Maria. ²⁸Ak kicho ole mi cheboto ak kileji chamge inye ne ichamat mising mi Kiptaiyat akinye. ²⁹Ago kiimge mising inendet eng ngallalenoto ak kibwat kole, egu nee kogatisioni?³⁰Ak kileji malaikaiyat inendet , ameiywei Maria , amu kainyoru chamet eng Jehovah . ³¹Ak geer anyun imanachii ak tun isiche werit ne kiguure kainennyi Jeiso. ³²Egu ne o ak tun keguure weritab inendet ne toroor mising, ak kogochini kiptaiyat jehovah ng'echeretab laitornatet ne bo kwaninnyi Daudi. ³³Ak tun laitorani eng gotab Jacobo koigeny , ama tinnye ole begune bounatennyi.³⁴Ak kileji Maria malaikayat egundoi ano ng'olyoni ko u nee, ako mangen muren? ³⁵ak kiwolji malaikayat koleji chonjinin Tamirmiryet ne Tilil ak kotuchin kimnatetab inendet ne toror mising , nyoto anyun ne kiguree ne Tilil, weritab Jehovah inendet ne tun kisiche.³⁶Ak keer anyun , managat aine Lisabet tupcheng'ung , ak tun siche werit eng osindonnyi. Ni ko arawet ne bo lo eng inendet ne kigiguure sonet. ³⁷Amu ma mi kiy ne maimugoksei eng' Jehovah." ³⁸Ak kileji Maria geer anyun ai chepto kiboitiot nebo Kiptaiyat . Ak ngo yaak kosupke ak ng'olyondeng'ung . Ak kiwo malaikayat kobagakta inendet.³⁹Kitonon anyun Maria eng betusiechoto kwo kochakta emetab tulonok , agoi emetab Judea. ⁴⁰Ak kichut gotab Sakaria ak kogaat Lisabet. ⁴¹ak kingogas Lisabet kagatetab Maria akobiren chereret eng moet ak kiinyi tamiririet ne Tilil Lisabet.⁴²Ak king'alal eng kutit ne o kole iberurot inye eng chepyosok tugul ak iberurot iendet ne isiche. ⁴³Kakikonyito ane ne tia koto cho kametab kiptayandennyu? ⁴⁴amu keero kingoit kagatisiet itik chu, kobiren chereret eng moennyu eng boiboiyet ne o. ⁴⁵Ak baibai chepyosonoto iyani amu tun kiotitoi tuguk che kigemwachi inendet che bunu Kiptaiyat.⁴⁶ak kile Maria , ilosu sobondannyu Kiptaiyat, ⁴⁷ak kigasge tamirmiriennyu eng Jehovah Kiptaiyandennyu.⁴⁸Amu kigeer nyalulnatetab kiboitiondennyi ne chepto amu ogeer anyun kong'etee rani kokurno ibinwek tugul ne iberurot. ⁴⁹Amu kagoeiwa inendet ne tinye kamuktaet tuguk che echen , ak tilil kainennyi.⁵⁰ak nyoru nyoetab gaat icheget che konyiti inendet kong'ete ibindo age agoi age. ⁵¹Kigobor kimnatet eng eunnyi, ak kiyesta che menyotin eng kabwatutikab mugulelwekwai.⁵²Kigowir ngweny bounik eng ng'echerokwai, ak kagosor che nyorotin. ⁵³Kagobai che amei rubet tuguk che kororon, ak kagoon makorek koba buch.⁵⁴Kagotoret kiboitiondennyi Israel , asi konam rirenetabge. ⁵⁵Ko u ye king'alalji kwanisiekcho eng Abraam ak iyotennyi agoi koigeny .⁵⁶Ak kimeng'iis ak Maria Lisabet arawek che legit somok ak koweektage kwo gaa. ⁵⁷Ago kiit anyun betut ne sigisie Lisabet kosich werit. ⁵⁸Ak kigas bikab orennyi ak kokwet kole kakotesyi kiptaiyat kaberuret kwonyoto ak kibaibait koboto inendet.⁵⁹Ak kingoit betut ne bo sisiit kobwa icheget kimuratan lakwet. Ago kimache koguure Sakaria kosubge ak kainetab kwandannyi. ⁶⁰Ak kiwol kamet ole , ololo, kiguure Johana . ⁶¹Ak kileji icheket inendet , mami chi eng orengwong ne keguure kainanato .⁶²King'alajige icheget eng eunek ak kwanitab lekwet kotebee kainet ne mache kemunchi. ⁶³Kisom kito ne kisire ak kosir kole Johana kainennyi, ak kikwong'io tugul .⁶⁴Koyatak anyun kutinnyi eng kasarta noto ak kotiag ng'elyeptanyi ak kong'alal kolos Jehovah. ⁶⁵Ak kichut icheget nyogoryet tugul che kimen'ikab komosechoto ak kigimwaita ngalek chuto tugul eng emetab tulondok che bo Judea. ⁶⁶kinde mugulelwekwai icheget tugul che kigas ng'alechu , tos eegu lekwa ne u nee nyito? Amu kimi koboto inendet eutab kiptaiyat.⁶⁷Ak kinyi inendet kwandannyi Sakaria Tamirmiryet ne Tilil ak kimaoten kole, ⁶⁸iberurot Kiptaiyat Jehovah ne bo Israel amu kirutochech ak kosoor bikchi.⁶⁹Kago kutwech ryambutab sarunet eng gotab Daudi kiboitiondennyi, ⁷⁰ko u ye kimwa eng kutuswekab maotickchi che tililen che kimi kong'ete eng keny, ⁷¹asi kosorwech eng bunikcho ak eng eunekab tugul che saseech.⁷²Asi korire kwanisiekcho, ak konaam kayamisennyi ne tilil, ⁷³murtoetab ne kibokokchi kwandannyo Abram. ⁷⁴asi komuch kogoneech ko kagosorwech eng eunekab bunikcho keboiechi inendet ama eng nyokoret, ⁷⁵eng imanda ak tililindo eng taitannyi eng betusiekcho tugul.⁷⁶Wei lakwani kiguuren maotiotab inendet ne toror ne bo iman , amu iwendi eng taitab kiptaiyat indoo asi imuch ichob ortinwekab chi, ⁷⁷asi kogochi bikchi naet ne bo sarunet eng nyoetab kaat nebo tengekwogikwai.⁷⁸Amu eng rirenosiekab Jehovah nenyo, si kochojech lapkeiyet ne bunu barak , ⁷⁹si koluuchi icheget che teptos eng tuindo ak che mi urwetab meet si kondochi kelyekcho kotoit oretab kalyet.⁸⁰Ak kiet lekwanato ak kinyor kimantet eng Tamirmiriet , kimeng'ot tumoo agoi betut ne kiborjige Israel.

Chapter 2

¹Kigiyok ng'atutiet kobun Kaisari Agusto eng betusiechoto kole, kesir kainaikab biko tugul. ²Kaitosionito ko kibo tai eng baunatetab Suria Kureno ko gobena nebo Asiria. ³Kwo anyun chi tugul emenyi , kokwenyi asi kesir.⁴ak kiwo agine Josep kolany kong'etee Galili komandae kokwetab Nasaret agoi Judea, emetab Daudi , ne kiguure Betlehem amu akot agine ko kibo oretab Daudi. ⁵Kimut inendet chamanennyi maria ne kia koborge komie kole managat, asi keiit.⁶Ak kigisich lekwet koto komi oloto. ⁷Ak kisich werinnyi ne bo tai ak kolokchi ngoroikab leguk ak komogonchi ng'erebtab tuga, amu kima komi korik che kerutos eng gotab toek.⁸Ak kimi kora mestowek kokwonoto che kiribe kiyakikwai kemoi. ⁹Ak kitonon malaikaiyatab kiptaiyat eng ole legite icheget ak kikweny lilindab Kiptaiyat komoswekwai tugul , konyogoritu anyun mising .¹⁰ak kileji malaikaiyat icheget moiyweisie, ogeer anyun ami aibwok logoiwek che kororon chebo boiboiyet ne o che ityini biko tugul. ¹¹Amu kagesikwok rani yetindet eng emetab Daudi , noto ko Kristo Kiptaiyat! ¹²Ago nyito ko kaborunet eng akwe , onyoruu lekwet ko kagitaachi ngoroikab lekwandit , kagi mogonji ng'erebto ne amisie tuga.¹³Ak kimi eng kasarta koboto malaikayandonoto che chang che bo kipsengwet kolosu Jehovah kobere, ¹⁴bo tororindo Jehovah eng ole toror mising ak kalyet eng ngeny eng biko che chamotin eng inendet.¹⁵kingab kagobechigee malaikainik ko ba kipsengwet kong'alaljigei mestewechoto , ongebe agoi Betlehem si kobiit kegeer ng'olyondonito kakoyaak , ne kagomwaiwech Kiptaiyat. ¹⁶Ak kiba kochakta ak kinyor Maria ak Josep ak lekwet ne kagimogonchi ng'erebtab tuga.¹⁷Ak ye kingagoger komwaita eng emotinwek che loen kiito ne kiagemwochi agobo lekwanoto. ¹⁸Ak kikwong'io icheget tugul che kigas ng'alek che kimwachi mestewek. ¹⁹Ago kigas Maria ng'alechoto k kobwati eng mugulelndonnyi. ²⁰Ak kiweektage anyun mestewek kolosu Jehovah , korori eng tuguk tugul che kagogas che kagogeer, ko u yo kaga kemwachi.²¹Ak kinggosirto betusiek sisitu kemuratan inendet ak keguure kainennyi Jeiso, kainet ne kia komunchi malaikaiyat kotomo kemanach.²²ak kingoitita betusiekab katililet kosubge ak ng'atutikab Musa komut inendet kwo Jerusalem si kigochi ak kiptaiyat. ²³Ko u ye kigisiir eng ng'atutikab Kiptaiyat kole , kigure werit age tugul ne kipyator ne tilil agobo Kiptaiyat. ²⁴ak kigoito korosek korubge ak ng'atutikab Kiptayat che kia keng'at cheptugenik aeng anan arek aeng chebo cheptugenik.²⁵Ak ogeer anyun, kimi chi eng Jerusalem ne kigiguree simion ,ago ki chi ne kaminen ak kosigunot ko kanye tegisto ak sarunet ne bunu Israel ak kinyiitat Tamirmiriet ne Tilil. ²⁶Ak Kiga kong'anji inendet Tamirmiriet ne Tilil kole , magere meet kotomo kogeer Kristo nebo Kiptaiyat.²⁷. Ak kinyo eng tamirmiriet ne tilil kapkorosut ak kingomut sigik lekwet Jeiso si koyachi inendet kou ateptab ng'atutiet, ²⁸konam anyun inendet Lekwet eng eunekchi ak kolos Jehovah kole, ²⁹wei Kiptaiyat , iyonjini ak nguno kiboitiondeng'ung kwo eng kalyet kosubge ak ng'olyondeng'ung.³⁰Amu kagogeer konyekchu soruneng'ung, ³¹ne kichob eng taitab biko tugul. ³²Lapkeiyetab ne bo ng'ang'utiet ne kia iboji bororiosiek, ak toror natetab biguk Israel.³³Ak kikwong'io Josep ak kametab lekwet eng ng'alek tugul che kigimwa agobo inendet. ³⁴kiberur simion icheket ak koleji Maria kamennyi, keer anyun , kigigoon lekwani si kebutyo che chang ak kong'eetyo che chang eng Israel asi koek kaborunet ne tun kitoee- ³⁵(wei nito inendet ko tun torin rotwetab chok muguleldong'ung) si kotok kabwotutikab mugulelwekab biko che hang.³⁶Ak kimito ana agine, cheptab Panue ne kimaotio, ne kibo oretab Asha. kigago osit mising , kimeng'is ak boyonyi kenyisiek tisap kong'ete ngitun, ³⁷ak ki mosok ne kia ko rikta kenyisiek tamonwogik sisit ak ang'wan , ak kimomondoi eng kapkorosut , kolosu ak koboto karugutetabgei ak samuti bet ak kemoi. ³⁸Ak kinyo eng kasarta noto ak kogochi Jehovah kongoi ak king'alalji tugul che kignaye sarunet eng Jerusalem agobo inendet.³⁹Ak kinga koyai tuguchuto tugul korubge ak ng'atutikab kiptaiyat koweektage kobun Galili agoi tun koit emeng'wai Nasaret. ⁴⁰Ak kieet lekwet ak kotesak kimnatet, ak kinyi ng'omnatet : ak kimi mieindab Jehovah koboto inendet.⁴¹Kicham kobendi sigikchi Jerusalem kenyiit age tugul eng igortab pasaka. ⁴²Ak king koit kenyisiek taman ak aeng, koba agoi Jerusalem kou ateptab igorwek. ⁴³Ak kingotar betusiek ak kowektagee , konget lekwet Jeiso eng Jerusalem ak kima nai sigikchi. ⁴⁴Kibwat icheget kole mii tugul , kiba banda nebo betut agenge ak kicheng inendet eng kwenutab kikab oret ak che kingengee.⁴⁵Ak kingo manyor inendet , kotil kwektage jerusalem kocheng'aat. ⁴⁶Ak yo kingobeek betusiek somogu konyorji inendet kapkorosut kotebche eng kwenutab kanetik koepchin it ng'alekwai ak kotepsee icheget. ⁴⁷Ak kikwong'io icheget tugul che kigase3 ng'alekchi amu naenyi ak ole kiwaundoi.⁴⁸ak kingogeer kikwong'io ak koteebe kamenyi inendet koleji lekwani amunee asi iyaywech kou nito, keer anyun ane ak kwaning'ung ko kagecheng'in ak keimigei. ⁴⁹. Ak kileji icheget amunee asi ocheng'a ? ma onai ole kanyoljo ayai boisietab kwandannyu? ⁵⁰Ak meguiyo icheket ng'olyondonoto kimwochi.⁵¹Kiba koregto ak icheget agoi tun Nasaret ak kigase iit icheget ak kinde kamet ng'alechoto tugul eng muguleldannyi. ⁵²kitesak ng'omnatetab Jeiso ak etunet ak mieindo eng Jehova ak biko.

Chapter 3

¹Eng kenyitab taman ak mut ko ki laitoriat Taiberia Kaisari , ye ki gabena nebo Judea Pontio pilato ak Herod ko ki kiruogindet nebo Galili, ak ki kiruogindtab Iturea ak Trachoniti , pilipu werit ne tucho ak Herod , ak Lusania ko Kiruogindet nebo abilene, ²eng betusiek che bo tisisiet ne o nebo Anas ak Kaiapa koityi ng'olyotab Jehovah Johana Johana weritab Sakaria eng tumoo.³Ak kinyo komoswek tugul eng tabanutab Jordan koamdoti kabatisanetab sigunet agobo nyoetab kaat ne bo tengkwogik .⁴ko u kigisir eng bukuitab ng'alekab maotiot Isaiah kole tugetab nyoto agenge ne rire eng tumoo kole, ochopchige nyonunetab kiptaiyat ak okararan ortinwekchi.⁵Tun kenyiti kererut age tugul , ak tun kiribribi tulwet age tugul ne o ak ne mining ak che kunuren kechule, ak che ortinwek che sing'oren ketabululi, ⁶ak chi age tugul konyoru sarunatetab Jehovah.⁷Kimwochi Johana anyun tuyosiek che kibendi ole mi inendet asi kebatisan koleji, oii akwee legukab erenokab ng'wonet ngo ne kagoteiwok omweunee nerekekab ne tun nyonii?⁸Oii anyun logoek che muchini sigunet ama taomwa eng mugulelwekwok ole kiboe kwandannyo Abram amu amwawok ale imuchi Jehovah koboisie koichu kochopchi Abram leguk.⁹Mbo nguno ko kaginde aiywet tigitikab ketik , nyoto anyun ketit age tugul ne maie logoek che kororon ketile ak kewirji ma.¹⁰Ak kitebe inendet tuiyet kole, ara tos kiyai nee anyun? ¹¹Ak kiwolji inendet icheket kole chi age tugul ne tinye ngoroik kogochi ne matinye ak agine ne tinye amitwogik koyai ko u noto.¹²Kibwa akiche taagikab aisurut si kibatisan ak kotebe inendet , kanetindoni kiyai nee? ¹³Kowolji koleji matoyach aisurut che chang kosir che mache bounatet.¹⁴Ak kiteebe askarik agichek kole kiyae nee anyun ache? Amomu chi age tugul, amotaam chi eng lembech ak koyamak chepkondok che onyoru.¹⁵Ak kingota koganye biko kolen itu Kristo, koleptos eng mugulelwekwai biko tugul agobo Johana, kobeere ng'o tos kristo inendet. ¹⁶Kowolji Johana icheget tugul koleji iman abatisonok eng beko ago nyoni inendet ne o kosiiro ne maumuchi mbo atiach anokab kweonikchi, ibotisonok inendet eng Tamirmiriet ne tilil ak maat.¹⁷Tinye kebet eng eunnyi ak kotilili komie kiyeng'ut ak koyumji nganuk chogennyi ago beele metetek eng mat ne ma rese.¹⁸Kiamji anyun biko logoiywek che kororon ak kotigonutik che chang. ¹⁹Ago ye kingo kagoger kong Johana kiruogindet Herod agobo Herodia , chepyosetab wering'wai Pilip ak tugul che yachen che kia koyai Herod, ²⁰kotesyi chuto anyun ak chun tugul , kowir korgoret.²¹Ak yo kingo kagibatisan biko tugul, ak kagibatisan Jaiso agine ak yo kitesetai kosae koyatak kipsengwet, ²²ak kichorjige inendet tamirmiryet ne tilil ne kerge ak cheptugetak komong'une tuget kipsengwet kole inyendet ko ii werinnyu chamanennyu abaibai mising eng inye.²³Ak kingotau Jeiso konetisiennyi , ko ki legit kenyisiek sosom (kobere bik ) weritab Josep weritab Heli, ²⁴ne ki weritab matat, weritab Lawi, weritab Melki, weritab Janna, weritab Josep.²⁵Weritab Matias weritab Amos, weritab Naum, weritab Esli, weritab Nagai, ²⁶weritab Maat , weritab Matias, weritab semei, weritab, Josep, weritab JudahJuda.²⁷Weritab Joanan , weritab Resa, Weritab Saobabel, weritab solatiel, weritab Neri, ²⁸weritab Melki, weritab Adi, weritab Kosam, weritab Elmadam, weritab Er, ²⁹weritab Jose, weritab Elieza, weritab, Jorim, weritab Matat, weritab Lawi.³⁰Weritab Simion, weritab Juda, weritab Josep, weritab Jonan, weritab, Eliakim, ³¹weritab Melea , weritab Menam, weritab Matata, weritab Nathan , weritab Daudi, ³²weritab Jesse ,weritab Obed, weritab Boaz , weritab salmon , weritab Nasion.³³Nasion weritab Aminadab , weritab Admin, weritab Arom, weritab Pres, weritab juda, ³⁴weritab Jakobo, weritab Isaak, weritab Abram, weritab Tera, weritab Nhor, ³⁵weritab sarug , weritab Reu, weritab Palak, weritab Eber, weritab Sela.³⁶Weritab kainan , weritab Arpaksad , weritab sem , weritab Noa, weritab Lamek, ³⁷weritab mMetusela, weritab Enok, werritab Jared , weritab Mahalel , weritab Kainan, ³⁸weritab enos, weritab Set, weritab Adam, weritab Jehovah.

Chapter 4

¹Kiwechge Jeiso konyiitat tamirmiriet ne tilil kobunu Jordan, kondochini tamirmiriet kowendote eng tumoo kwen, ²amu ki betusiek artam ko kitiem chesawilyet. Ak ng betusiechoto ko kiru kut agoi tun kobeek betusiek , kogas kole ame rubet.³Ak kileji chesawilyet, ngot ii weritab Jehovah ityem iwaal koichu koek amitwogik. ⁴Ak kiwolji jeiso inendet koleji kigisir kele masabe chi eng makatiat inege ama ng'olyotab Jehovah kotugul.⁵Ak kimut chesawilyet kwo tulwet barak ak kobarji ematinwek tugul chebo ngweny eng kasarta ne nwaach. ⁶Ak kileji anyun chesawilyet inendet , agonin kimnatoni tugul ,ak bounatet komugul, amu kigegona ak amuchi agochi chi age tugul ne kachaam. ⁷ak anyun ngitikutungjo ak iloswa akonin tugul.⁸ak kiwolji Jeiso koleji , istoenoge chesawilyeni kigisiir kele, ilosu Kiptaiyat Jehovah neng'ung ak iboisiechi inege⁹Ak kimut kwo Jesrusalem , kwo kotonone kimonjokutab got ne tilil ak koleji , ngoto ii weritab Jehovah isogorte iwe ngweny eng yu. ¹⁰Amu kigisiir kele kiyogu malaikaisiek agobo inye asi koribin . ¹¹Ak konamatin eng eunekwai koto matui koi keldong'ung.¹²Ak kiwolji Jeiso , kigimwa kele, metiem Kiptaiyandeng'ung Jehovah. ¹³Ak kingotar inendet tiemisiet , kobagakta eng kasarta ne nwaach.¹⁴kiwektage Jeiso Galili eng kimanatetab tamirmiryet ak kiletage logoiwekchi eng emeet tugul ak che legite oloto agobo inendet. ¹⁵kinetis eng kapkorosusiekwai ak kilos inendet biko tugul.¹⁶Ak kinyo anyun Nasaret , emt ne kietune ak eng ateptonyi kwo kapkorosut betutab sabato kou ye kicham kowendi. ¹⁷ak kigikochi inendet bukuitab maotiot Isaia. ak kisiach bukuit, konyor ole kigakisir kele,¹⁸mi tamirmirietab kiptaiyat ak ane amu kigiila asi aamdoji kibananok logoiywek che kororo, kiyokwao asi amuch aamdoji che iimige katiaget, asi komuch kogeerto kipkoratinik , ak atiach icheget che kigigoten, ¹⁹si amuch aamda kenyit ne chamat eng Kiptaiyat.²⁰Ak kiger bukuit ak kowekchi kogeny kiboitiot ak kotebi ngweny. ak kichilji kong inendet bik o tugul che kimi kapkorosut. ²¹ak kiytou koleji icheget , kagosulda rani sirutieni eng itikwok. ²²ak kigeercgige tugul inendet ak kokwong'io eng ng'alek che bo kororindo che kimong'une kutinyi, ak kile icheket , tos ma weritab Josep nyito?²³Ak kiwolji icheget kole iman , ara ngamwowok kalewenet , tos imuch konyage chepkericho, ko u yo kigegas kito ne kiyaak eng Kapenaum , tos yaak kora eng emaning'ung. ²⁴Ak kileji amwowok iman ale mami maotio ne chamakse eng emenyi.²⁵Ago amwowok imanda ale , kimi mosokik che chang israel eng betusiekab Elija yo kingkegeer kurkotikab kipsengwet kenyisiek somok ak arawek lo, yo kimi rubet ne o emet komugul. ²⁶Ago kimakiyokto Elija kwo gotab age tugul eng icheket kobate serepta eng kokwetab Sidon , ago koityi chepyoso ne ki mosok. ²⁷Ak kimi che chang che kitinye konjorio eng Israel eng betusiekab maotiot Elisha ago kima kisoobbage tugul eng icheget kobate Naaman nebo siria.³⁰²⁸Ak kinerekcho tugul eng kapkorosut kingogas ng'alechoto. ²⁹Ak king'eetio ak kookta inendet komanda eng kokwet ak kimut kwo chepngesutab tulwet barak ole kigateech korik asi korta inendet kobun met. 30 Ak kibun kwenung'wai ak kwechige.³¹

³²ak kikwong'io agobo ng'atutikchi , amu kitinye ng'olyondenyi kimnatet.³³Ak kimi chi kapkorosut ne kitinye tamirmiryetab chesawil, ak kiwaach eng tuget ne o mising, ³⁴kole bagaktech kitinge ge nee ak inye , ii inye Jeiso nebo Nasaret , kenyo icheitarech angenin ale ii inye ne tilil ne bo Jehovah.³⁵Ak kiger kong Jeiso inendet ak koleji, sis ak imong'u eng inendet .ak kinga kowirji chesawilyet kwenung'wai komong'une inendet anyun komaita kiy. ³⁶Ak kikwong'io bicoto ak kingalaljige ichegee kole nee ng'olyondoni ! amu kang'at eng kimnatet ak kamuktaet tamirmirik che matililen komong. ³⁷. Ak kiletage logoiywek koba oloo tugul eng emet komugul ak che legite olotto agobo inendet.³⁸Ak kimanda eng kapkorosut kwo kap simion ak kiame chepyosetab igoi nebo simion eset ne kolgol ak kichngat ak kosaisai biko Jeiso agobo inendet. ³⁹Ak kitonon eng ole legit ak koger kong eset komanda , kiistoge anyun eset eng inendet ak eng kasarata kongeet ak koboisiechi icheget.⁴⁰ak kingo legit kongir asista , komutyi biko tugul bikwai che kimiands eng korotwek che magerge ak kigonor eunekchi agenge eng agenge eng icheget ak kisobcho. ⁴¹. Kimongune anyun chesailok biko che chang korortos kobeeree ii inye Kristo weritab Jehovah, koger kong Jeiso icheget machamchi kong'ala, amu kingen icheget kole inendet ko Kristo.⁴²Ak kingo ka koech koweechige kwo tumoo kwen ak kichengaat tuiyosiek inendet ak kingo nyor inendet kosaisai asi mabagakta icheget. ⁴³Ak kiwolji , amache aamdoji kokwetunwek alak ng'olyotab Jehovah amu kigiyokwo ayai boisionito. ⁴⁴. ak kiamdaat anyun eng kapkorosusiekab Galili.

Chapter 5

¹Ak kingota kochikchini tuiyet inedet ak kogase ng'olyotab Jehovah , kotonon inendet eng tabandab araraita ne bo Genesaret. ²Ak kigeer moingonik aeng che bo beko ko teleldos eg tabandab araraita ago kima komi namikab njirenik, kiba koun netisiekwai che kinamee njirenik. ³Ak kilany moinget age ne kibo simion kosom koole konaktae kwo ainet orit kitigin. Ak kitebee ngweny anyun ak konet tuiyosiek eng barakutab moinget.⁴Ak ye kinga kotar konetishee , koleji simion kweri moinget ta konakta orit ole chang beko , ak orekte netisiekwok konamis. ⁵Ak kiwolji simion koleji inendet Kiptayandani kogiboisie kemoi koech ama kinyoru kiy, ago amu ng'olyondeng'ung arekti netit. ⁶Ak kingo yai choto tugul ko kinam njirenik che chang ak kegerer netingwai . ⁷Ak kiguur choronokwai che kimi moingonik alak asi kotort, kobwa anyun ak konyiit maingonik tuwai, kot kotoi moingonik koba kebeber.⁸Ago kingogeer simion petero , kobutyi kutung'oikab Jeiso ak kole weechige eng yub amu aii kiptengekchoo eeh kiptayandani. ⁹Amu kikwong'io , ak tugul che kimi ako inendet agobo njirenik che kiga konam. ¹⁰Ak kiwong'io aiche Jakobo ak johana werikab Sebedi che kiboisie tugul eng kibagenge ak Simion . Ak kileji Jeiso simion , ameiyweisie kong'eete nguno iegu ne irame biko. ¹¹Ak yo kingo kagokweri moingonikwai kobwa tabandab araraita , kobgakta tuguk tugul ak korub inendet.¹²Ak kingo ta komi kokwet age , kogimi chi ne kinyitat konjoriosiek , ak yo kingo geer bindendet Jeiso , kobut kosyeb mo , ak ko saisai kole kiptayandani , ngicham imuchi inyaa. ¹³Ak kiogoito anyun eunyi kotiny inendet ak kole amuchi anyain . Ak kasarata koistoke konjoriok eng inendet¹⁴Ak king'at anyun koleji koto memwoji chi ago weui ak iborjige tisindet ak igoite chebo kanyaet, ko u yo king'at Musa koek baornatet eng icheget.¹⁵ago kiletage koem bororiosiek che chang che loen agobo inendet , ak kibwa tuiyosiek konyo kogas tugul ak asi konya icheget tugul agobo mianwekwai. ¹⁶Ago kiistoke kwo tumoo kwen bo kosa.¹⁷ak kingo to konetisie eng betut age ko mui Parisaik ak kanetikab ng'atutik koteptos eng oloto , xhe kibunu kokwotunwek tugul chebo Galili ak judea ak Jerusalem ak kimi kamuktaetab kiptaiyat ak inendet si nkonya icheket.¹⁸Ak keer anyun kigimut chi age komi eng kitogunyi ne kimakong'ete , ak kicheng oret ne imuchi komut inendet agoi tait ab Jeiso. ¹⁹ak kingo mata konyor oret amu chang'indab biko , kolany Kipkesiekut ab kot ak kochorta inendet komi kitogunyi agoi kwenut eng taitab Jeiso.²⁰kingo geeer Jeiso kayaneng'wai koleji chichi, kagenyoun kaat tengekwogiguk. ²¹Ak kitoi sirik ak paresaik, kobwat agobo logoiyondonoto kole, ng'o nyito mwae ng'alechu yaachen? ng'o ne imuchi konyochi chi kaat ne ma jehovah inege?²²Ago yo kingo nai Jeiso kabwatutikwai , kowolji koleji, obwati nee eng mukulelwekwok? ²³Nee ne keigei, ngele kiginyoun kaat tengekwogiguk, nda ngele , ng'eet ak iwechigei? ²⁴Ako si onai ole tinye kimnatet weritab chi eng ngweny konyochi kaat biko tengekwagik ( koleji chito ne kimeat borta) Amwaun ale ng'eet kesen kitogung'ung ak iwechigei kong'ung.²⁵Ak king'et kasarata anyun eng taingwai ak kiib kitokunyi ak kwo konyi kolosunoti Jehovah. ²⁶Ak kikwong'io icheket ak kilos Jehovah ak kicholyo mising kolen , kagegeer kwong'utik che chang rani.²⁷Ak kingobata tuguchoto tugul kwo tai konyor taagikab aisurut ne kigiguure Lawi kotebche gweny eng ole kitaage aisurut ak koleji rubaa. ²⁸ak kibagakta tuguk tugul ak korub inendet.²⁹Ak kigkwongji Lawi eng koinyi ak kimi taagikab aisurut che chang ak biko alak che kiteptos ngweny tugul koamistos ak inendet. ³⁰ak king'ung'ungji parisaik ak sirikwai kayaktoik, kole kaine asi oamisiei ak oeisei ak taagikab aisuru ak kiptengekinik? ³¹ak kiwolji Jeiso koleji mamage kiy chepkerichot biko che chamege , kobate che miandos. ³²Kima nyo aguur che bo iman ago kiptengeginik si kosiik.³³Ak kileji inendet, irugutige konyil che chang kayoktoikab johana ak kosaa ak yae ko u noto agiche che bo parisaik a koamisie cheguket ak koeise. ³⁴ak kileji Jeiso icheket tos omuchi orugut che kagiguurji katunisiet koto komi sandet ak icheget? ³⁵Ago bwanii betisiek che tun istoege icheget sandet , korugutgei anyun eng betusiechoto.³⁶Ak kimwochi icheget kalewenet kogeny koleji mami chi ne kereri kebeberta ne bo ngoriet ne leel ak konapchi ngoriet ne os , amu ngo yai ko u noto ko palei nyoto leel ak kogeny ko manamege kebeberta ne leel ak ne os.³⁷Ama mi chi ne rongjini divaik che lelach lolotinwek che osen, ngo yai ko u noto ko kereri divaik lolotinwek ak kotumda ge ak kong'emogis lolotinwek. ³⁸Ago muchini kendeno divai che leelach lolotinwek che leelachen . ³⁹Ama mi chi ne ngo kagoe divaik chebo keny koto komache che leelach, amu mwae kole anyinyen che bo keny.

Chapter 6

¹ak kibune mbarenikab bek eng betutab sabato ne bo aeng , ak kibutotkayaktoikchi mesisekab bek kobore ak konyei. ²Ak kimwa alak chebo parisaik kole , amu nee so yai eng betutab sabato ago ma chamdaat eng ng'atutik.³Ak kiwolji Jeiso koleji, tomo osoman mbo ngolyondoni , ne kiyai Daudi yo kingo am rubet koboto che kimito ak inendet? ⁴Ak kiwo gotab Jehovah ak kocher makatinik che bo kabartaet koam ak kogochi che kimi koboto inendet agiche, che ki ma chamdaat eng ng'atutik koam chi age kobate tisiik ichege . ⁵Ak kiwolji icheket koleji mbo weritab chi ko Kiptayatab sabato.⁶Ak kiwo kapkorosut eng sabato age ak konet biko, ak kimi chi ne kimeat eunnyi nebo tai. ⁷Ak kitopeni siriik ak parisaik , ngoto tos konya chi eng betutab sabato, nda ma ra konyor oret ne itamee. ⁸Ago kinai kabwatutikwai ak koleji chichoto kia kome eunnyi, ng'eet , tonon eng kwen akking'eet ak kotonon.⁹Ak kileji Jeiso icheket, atebenok ale tos chamdaat eng ng'atutik keyai ne kararan eng sabato, nds keyai ne ya? kesor sobon nda kebar? ¹⁰Ak kigeerot Jeiso biko tugul ak koleji chichoto, chuul eung'ung ak kiyai kou nyoto ak kisoob eunnyi. ¹¹Ak kinerekcho ak koruruchge tugul ak kotet kito ne imuchi koita Jeiso.¹²Kiwo Jeiso anyun eng betusichoto tulwet kosa , ak kisa Jehovah kembout komugul. ¹³Kingoech , koguur kayoktoikchi, ak kilewen eng choto taman ak aeng che kiguure kainengwai che kiyoktoi.¹⁴Simion ne kiguure kainenyi ne bo aeng Petero, ak Andrea ne tupcho ak Jakobo, ak johana ak Pilipu, ak Bartolomayo, ¹⁵ak Matayo ak Tomas ak Jakobo, weritab Alpayo ak Simion ne kiguure selote, ¹⁶ak Juda weritab Jakobo, ak Judas iskariot ne ki ng'wektaindet.¹⁷Ak kibwa koreek ak inendet ak kotonone ye ribrib koboto tuiyet ne o nebo kayaktoi ak bikoche chang che kibunu Judea komugul ak Jerusalem ak tabandab nyanjet ole bo komostab Turo ak sidon kibwoni kogase inendet ak kisoobcho eng mianwekwai, ¹⁸ak kigisoob icheget he kiinyalili tamirmirik che yaachen. ¹⁹Ak kicheng tuiyet komugul kotiiny inendet amu kibunu inendet kamuktaet, ak kisobcho icheget tugul.²⁰Ak kitoben koyoktoikchi ak kole, oberurotin akwee che oi bonon , amu neng'wong bounatetab Jehovah. ²¹Oberurotin akwe che amok rubet nguno, amu tun obiyongtosi, oberurotin akwe che orirtosi nguno amu tun orortosi.²²Oberurotin akwe che sosok biko ak kotabanak ak kochurok ak kemwaita kainengwong kole ya, agobo weritab chi. ²³Oboiboitu eng betunoto ako sokorye eng boiboindo amu oger anyun , O melektang'wong eng kipsengwet , amu kiyochi kwanisiekwok maotik ko u nyoto.²⁴Ako mutyo akwe che oi magore ! amu kiotaach kagaigaeng'wong. ²⁵Mutyo akwe che obiyongyotin nguno amu tatuun koamok rubet. Mutyo eng akwe che ororitosi nguno! amu tatun otei ak orirtosi!²⁶Mutyo akwe yo mwoe biko tugul che kororon agobo akwe! amu kigoyachiko u nyoto kwanisiekwai maotik che bo lembech.²⁷Ago amwowok akwe che ogase ale ocham bunikwok , oyachi che kororon icheget che sosook. ²⁸Oberur icheket che chubok ak osachi icheket che matinye kong ne kerenok.²⁹Ak inendet ne irabachin togilgiliet age, igochi togilgiliet age ak inendet ne sarenin ngorieng'ung ko me-ete mbo sambung'ung. ³⁰Igochi age tugul ne some ak inendet ne sarenen tukuguk ko mata ta iwekune kogeny.³¹Ak kou yo omache koyaiwok biko , oyachi ak akwe kou noto. ³²Ngocham anyun icheget che chamok, otinye melekto nee? amu mbo kiptengeginik kochame agiche icheget che chame. ³³Ak ngo yachi che kororon icheget che yaiywok che kororon , otiny kongoi omu mbo kiptengeginik koyae kou noto. ³⁴Ak ngibesendochi biko che ibwotii ile tun wegu, otinye kongoi nee? amu mbo kiptengekinik ko besendochini kiptengekinik alak asi konyor che teno chegichet.³⁵Ago ocham bunikwok , ak oyai ne kararan , ak obesende , amogany onyoru kogeny si koeet melektang'wong , ak oegu werikab inendet ne toror mising ,. amutalaa inendet eng icheget che matinye kongoi ak che aachen. ³⁶Oegu che tinye rirge amu ko u kwandang'ong ne tinye rirenetab ge.³⁷A moruokchi , asi makirwokwok , amos, uschi chi asi tun koma kisuschok, otiach asi tun kitiachak ,³⁸ogoite asi tun kegonok, okere ne kararan ne kigi nyit, ne kisachasach koto korara, choto che tun indoi biko tegetikwok. Amu kereiwekwok ne ogeree ko nyoto ne tun kigerurenok ak akwe.³⁹Ak kimwoji alewenet koleji , imuchi kipkoratiat kondochi kipkoratiat? Tos mororokchi tuwai kebenet? ⁴⁰Masiire kayoktoik kanetindetago inendet ne kigonetak kogergeitu ak kanetindennyi.⁴¹Amu nee si geere betbetiat ne mite kondab werit ne otupche, ago mebwati musukyet ne mi kondang'ung inendet? ⁴²Nda imuktoi ano ileji lemeng'ung tupchenyu , inganemun betbetiet ne mito kondang'ngung ago mebkat musukyet ne mi kondang'ung inyendet? wei chombilindoni inemu korok musukyet ne mi kondang'ung inyendet si yo kaigeerte komie , imuch anyun inemu betbetiat ne mi kondab tupcheng'ung.⁴³Amu mami ketit ne kararan ne iye logoek che yachen , ama mi ketit ne ya ne iye logoek che kororon. ⁴⁴Amu naat ketit age tugul eng logoek che iye, amu mabute biko logoekab mogoonik eng katok ak abute biko logoekab sabibu eng ketitab katok.⁴⁵Inemu chito ne kararan kito ne kararan kobun konoruet ne kararan ne mi muguleldannyi, ak i nemu chito ne ya kito ne ya kobunu konorwennyi ne ya ne mi muguleldannyi, amu che mwae kutinyi ko che nyiitat muguleldo.⁴⁶Amu nee si oguurena kiptaiyat amoyae tuguk che amwae? ⁴⁷Chi age tugul ne nyonjino ak kogas ngalekchu ak koyai , aboruok kit ne kerge. ⁴⁸Kerge inendet ak chito ne teche got ne kibaal kwo ngweny missing ak konde tiik atyet ak ye kingo changit beek korus beekab kutyat ama imuch kotumtum, amu kig kiteech komie.⁴⁹Ago inendet ne kase ama yaei ko kerge ak chito ne kiteech goy eng nyung'unyek ama lumji ngweny tiik , kirus beekab kutyat ak kilul kasarata ak kieet luletab koyoto.

Chapter 7

¹ Ak kingo kagotarji ng'alekchi tugul itikab biko, kwo anyun Kapernaum.²Kimi kiptayatab bogol ne kitinye otwogindet ne kichame komie , ak kimiani otwogindonoto ne ki legit kome. ³Ak kingogas agobo Jeiso, koyokto boisiekab Yahudik kosaisai inendet kwo konya otwogindennyi. ⁴Ak kingoiit icheget ole mi Jeiso, kosaisai inendet eng chokchinet , koleji nyoljini inendet iyachi kou nyoto, ⁵amu kichame emenyi ago kitekweech kapkorosut.⁶Kwo anyun Jeiso ak icheget ak yo kima ko loo eng koyoto, kiptaiyandanoto koyokto choronokchi koba ole mi inendet ak koleji Kiptayandani ama ta iimchige amu ane ko mai chito ne muchini inyo gonyu. ⁷Nyoto anyun mamuchino mbo anyo anyorun, mwa ngolyot kityo kosoobe otwogindenyu. ⁸mbo ane aii chi ne kiboiywo , atinye murenikab luget che abou ngaleji ni wui kwo ak ngaleji age , nyo , konyo ak ngaleji otwogindenyu yai ni koyae.⁹Ak yo kingogas Jeiso ngalechoto, kokwong agobo inendet, kiweechge kotopen ak koleji tuiyet che kirube inendet amwawok ale tomo anyoru kayanet ne o ne teno ni, ololo mbo eng Israel. ¹⁰Ak kingo weektage anyun che kig yook koba ga konyor otwokindenoto kagosoob.¹¹Ak yo kingo kagobata betunoto , kwo kokwet ne kiguure Nain, ak kiba kayotoik koboto inendet ak tuiyet ne o. ¹²ak yo kingo rikta kaborutab kokwonoto geer anyun kigisute musyo ne ki bo werit ne kibo kamet inege ak ki mosok chepyosonoto ak kimi inendet koboto biko che chang chebo kokwet. ¹³Ak kingegeer Kiptayat inendet , korire ak koleji amatirir. ¹⁴Ak kirikta ye legit ak kotwa kita ne kigisute inendet , ak kitononyo anyun che kisute , ak kileji Jeiso inendet , kiptoiyondani kamwaun ale ng'eet. ¹⁵Ak king'eet anyun ne kia kome ak kotoi kong'alal , ak kimutyi Jeiso kamenyi.¹⁶Ak kiiyweis , ak kolos Jehovah , kole kangongeet eng kwenenyo maotiot ne o ak kagorutochi Jehovah bikchi. ¹⁷ak kiltage ngalyondonoto agoboinendet koem Judea komugul ak korotinwek tugul che imuti oloto.¹⁸Ak kiborji koyoktoikab Johana ng'alechu tugul. ¹⁹Ak kiguurjige Johana aeng che bo kayoktoikchi ak koyokto koba ole mi Jeiso kotebe kole tos inendet ne nyoni , nda kigonye age? ²⁰Ak yo kia iit biko ole mi inendet koleji kago yakweech Johana , kabatisanindet kebwa ole imite, kale, tos inendet ne nyoni , nda kigone age?²¹Eng kasarata kosobcho che chang che kitinye mianwokik ak korotwek ak tamirmirik che yaachen,ak kigochi kipkoratinik che chang kogerto. ²²Kowolji koleji, oba omwachi Johana tuguk che kaoger ak che kaogas, kigo chini kipkoratinik kogerto ak bendoti che kaing'waldos , kitilili che tinye konjoriosiek ak kostoi che ming'otin , king'eti che kigobek , kiamdajini kibananok logoiywek che kororon. ²³Ak iberurot age tugul ne tese tai koyani eng anee agobo tuguk che ayae.²⁴Kingo kagoba kayoktaoikab Johana, kotoi komwachi tuiyosiek agobo Johana , kole , kinge mande tumoo kwen ogeer nee? Sosiat ne tumtumi koristo? ²⁵ago kiomande ogeer nee akwe? chito ne ilaachi ngoroik che tabululen ? ogeer icheget che ilachi ngoroik che bo lelesta , ak che meng'isie eng tagurnat komito gorikab laitorinik. ²⁶ago kiomande ogeer nee? maotiot? wei amwawok ale , siire maotiot.²⁷Nyito ne kigisir agobo inendet kele , ogeero ayoktoi kiboitiondenyu kondoenen, ne chobe oreng'ung eng taing'ung. ²⁸Amwowok ale , eng che kisich chepyosokomami neo ne sire Johana kabatisanindet kobate inendet ne mining eng bounatetab Jehovah ko o kosiir inendet.²⁹Ak yo kingogas biko tugul koboto taagikab aisurut koiityi imanda Jehovah , amu kiga kibatisan eng kabatisanetab Johana. ³⁰Ago macham Parisaik , ak ngamotikab ng'atutik, kiruogutikab Jehovah, ma makchige amu kima ibatisan inendet icheget.³¹Ak kile Kiptaiyat, akergeiti ak nee bikab ibini, ak kerge ak nee? ³²Kerge ak legoi che tepsot eng sirosiek ak kuregee kolen ,kigekutwak iriambusiek ak ma oureren, kikitien nebo rirek ama oririe.³³Amu kinyo Johana kabatisanindet ama am makatia anan divai, ak omwa ole tinye chesawilyet. ³⁴Kinyo weritab chi koamis ak koeeiso, ak omwae ole , ogeer anyun chemoetyo chichi ak eeindetab divaik , choruetab taagigab aisurut ak kiptengeginik! ³⁵Ak naat ng'omnatet kele bo iman eng lagokchi tugul.³⁶Ak kimach age eng parisaik kole koamis ak inendet. Ak kiwo gotab parisaindonoto ak kotebi ng'weny koamis. ³⁷Ak geer anyun , chepyoso age ne kimi kokwet ne o ne ki kiptengekcho, yo kingonai kole tebche ngweny Jeiso koamisie eng gotab parisaindenoto koib sotet ne mi mwaita ne nyamdut ak ko ng'uu. ³⁸Ak kitonon eng let ole legite kelyekchi korire ak kitoi kosochi rerekab kong ak kobuche sumeekchi, ak kong'utut kelyekchi koile mwaita.³⁹Ak yo kingogeer nyoto parisaindenoto ne kiguure inendet komwa eng muguleldanyi kole , nda ka maotio chichi , nda kagonai kole ng'o chepyosoni katiny inendet, ako chi ne u nee, kele kiptengekcho. ⁴⁰Ak kiwolji Jeiso inendet koleji, simion, atinye ng'olyo ne amache amwaun. Ak kile, kanetindet mwa anyun!⁴¹kole kimi besendindet anyun ne kitinye besenichi aeng, kibesen age rabisiek bogol mut ak kibesen age konom. ⁴²Ak yo kima kotinye kiy ne yaakchin, konyochi kaat icheket tuwai. Ng'o anyun eng icheket tuwai ne chame inendet kosir? ⁴³Kowol Simion kole, abeere inendet kiginyochi kaat che chang , ak kileji kairuoch komie.⁴⁴Kiweechke kogeer chepyosonoto, ak kileji simion ichile chepyosoni ? Kaanyo gong'ung ama ikonoo beko aune kelyekchu, ago kagosachi kelyekchu beekchi bo kong chepyosoni, ak kobuche sumeekchi. ⁴⁵Ma ing'ututa ago inendet kongeete kaitu kotomo kobagakta kong'ututi kelyekchu.⁴⁶Ma iile metinyu mwaita, ago kogoiile kelyekchu mwaita ne nyamdut. ⁴⁷Nyoto anyun ne kamwaun ale , kagenyochi kaat tengekwokikchi che ka chang , amu chame mising, ago inendet ne kinyochini kaat kitigin kochame agine kitigin.⁴⁸Koleji chepyosonoto , kagenyoun kaat tengekwogikuk. ⁴⁹Ak kitoi icheget che kimie amisiet ak inendet koamchinige kole ng'o ni imuchi konyochi kaat biko tengekwogik? ⁵⁰Ak kileji chepyosonoto, kago sorun kayaneng'ung wui eng kalyet.

Chapter 8

¹Ak kingobata, nyoto ne matia kowendote kokwatunwek cheechen ak che mengechen, ak koborjini ak komwaitati logoiwek che kororon che bo bounatetab Jehovah, ak kimi tamanu ak aeng koboto inendet, ²ak chepyosok alak che kiga kosoob eng tamirmirik che yaachen ak miianwek , Maria ne kiguure Magdalena ne kimandae chesawilok tisabu; ³ak Joana kwondab chusa kiboitiotab Herode, ak Susana ak aak che chang , che kiboisiechini inendet eng tugukwai.⁴Ak kingo tuyoge tuiyet ne o , ak kobwanji inendet che kibunu kokwert age tugul , kong'alal eng kalewenet kole: ⁵kiwo kolindet koiss kesuuek chi, ak yo kita koletoi kobutyi alak oret taban, ak kigitiekgatak koam taritik che bo barak. ⁶Ak kibutyi alak atiet ak kingoruut koyamio, amu manyor beko.⁷Ak kibutyi alak kwenutab katok, ak kitor katok koboto kesueechoto ak kogiich. ⁸Ak kibutyi alak nyung'unyek che kororon, ak kiruut ak koi age tugul bogol. Ak ye kita komwae tuguchu, komwa eng kutit ne o, kole inendet ne tinye itik che kostoe, kogas.⁹Ak kiteebe kayoktoikchi ole teptoi kalewenoni . ¹⁰Ak kile kagigonok akwe onai ung'otik che bo bounatetab Jehovah, ago kimwachini alak eng kalewenoik asi yo keertoi ko mageere kiy, asi yo kase ko manae.¹¹Kalewenonoto ko ni kesuek ko ng'olyotab Jehova. ¹²Ak choto mi oret taban ko icheget che kigogas nda ityo konyo chesawilyet, ak koisto ng'olyot eng mugulelwekwai si manyor kayanet ak kesor. ¹³ak icheget che mi atiet barak ko yo kagas ngalek koyan eng boiboiyet ak matinye tigitik , iyani kitigin, ak kochuchuch ge eng betutab tiemutik.¹⁴ak che kibutyi katok ko icheget che kigas ak ye kakoba kotitir kereretab met ak magornondit ak boiboiyetab tugukab soboni, ama iiyo logoek che nyiitotin. ¹⁵ak che mi nyung'unyek che kororon ko icheget che yo kagogas ng'olyot konam komie eng mugulelwek che bo muitaet ak ko kararonen , ak koiiyo logoek eng kagiiletabge.¹⁶Mami chi ne yo kagonaam tait kotuche kiy nda konde kureretab kitogut, ago indenoi kito ne tonone tait si komuch kogeer lapkeiyet biko. ¹⁷Amu mami kiy ne ung'at ne matun koboruge, mami kiy ne keunye ne matun naakse eng ole lapkei. ¹⁸ogaste komie amu age tugul ne tinye ko tun kigochini ak inendet ne matinye , ko tun kesare mbo ne len tinye.¹⁹Ak kibwa konyor inendet kamet ak che tupcho ago maimuch korikchi amu chang'indab biko. ²⁰Ak kigimwachi lkeleji tonondos komet ak che otupche eng sang mache kogeerin. ²¹ago kiwolji koleji , kamenyu ak tupchosiekchu ko chu kase ng'olyotab Jehovah ak koyai.²²Kilany moingetab beko eng betut age ak koyoktoik ak koleji , ongelandae araraita kebe bitoni, kotoi anyun koba tai. ²³Ak kingo to kobendi koru ak konuch Jeiso, kowasokis beko eng araraita, kotumtum ak komache konyi beko moinget orit ak kichonji ng'oyondit.²⁴Ak kibwa ole mi inendet , ak kong'eet , koleji kanetindoni, kanetindoni, legit kemeiye! kong'eet anyun ak koger kong katumtumet ak wasetab ge nebo beko , kosis anyun araraita komung'io. ²⁵Ak kileji icheket , mi anao kayaneng'wong? kiyweis ak kokwong'io , kolejige ichege ng'o chichi anyun ne itononi mbo beekab araraita che kawasakis kot kogas iit inendet.²⁶Kiit anyun emetab Gerasenik ne legityini Galili. ²⁷Ak yokingonyo tabandab araraita kotuiyo ak inendet chito age ne kibunu kokwet ne kitinye chesawil, ak kima kolaachi ngoroi kongete betusiek che chang, ak kima komenye go, ago kitebe kererisiek.²⁸Ak kingo geer Jeiso , kowaach ak kobutyi tainyi ak komwa eng kutit ne o kole , atingenin ne Jeiso weritab Jehovah ne toror mising? kasomin ale amenyalila. ²⁹Amu kingat tamirmiriet ne ya komong eng chichoto, amu kiga nam betusiek che chang, ak kigiribe missing, ak kiga korate irimwek ak mugurek, ak king'etye tuguk che kirate ak kione chesawilyetbinendet kwo tumoo kwen.³⁰Ak kitebe Jeiso koleji, kigurenen ngo? Ak kile che chang, amu kiga chut chesawilok che chang inendet. ³¹Ak kisom kole, si ma ng'at koba kebenet ne matinye ole bekchini.³²Ak kimi oloto torok che chang che kiagetos eng tulwetak isom icheget missing kole kochamji kochut torochoto, koyanji anyun. ³³Ak kimonganyun chesawilok eng chichto ak kochut torok , ak kirwai torochoto chang ko chortage chemgasut koba araraita ak komeiyo.³⁴Ak kingo geer mestewek tugul che kibiit korweiyo koba komwaita eng kokwatunwek che eechen eng emet agobo nyoto. ³⁵Kiba kogeer kito ne kogoyaak , ak kibwa ole mi Jeiso , konyor chichoto kigamandae chesawilok kotebche eng kelyekab Jeiso kolagaat ak kotinye ng'omnatennyi ak kiiywei.³⁶ak kimwachi icheget che kageere tuguk che kabiit ole kagisopto chito ne kitinye chesawilok. ³⁷Ak kisom anyun biko tugul che ole legite emetab Gerasenik kole, kwo kobagakta icheget , amu kichut icheget kayweisiet ne o, ak kilany moingetab beko ak koweektage.³⁸Ak kisom inendet chito ne kimandae chesawlyet kole kotebi tuwai, ago kimwachi , koleji wechigei, ³⁹iwektege gong'ung ak imwaite tuguk che eechen che kagoyaun Jehovah, ak kiwo anyun komwaitat eng kokwet ne okomugul tuguk che eechn che kagoyachi Jeiso.⁴⁰Ak yo kiweekse Jeiso kotach tuiyet amu kiganye biko tugul inendet. ⁴¹Ak geer anyun, kinyo chito age ne kigiguree Jairo ne ki agenge eng kandoikab kapkorosutak kobutyi kelyekab Jeiso ak kosaisai inendet kole, konyo gonyi, ⁴²amu kitinye cheptonyi ne ki inege ne kibo olo bo kenyisiek taman ak aeng ak kilegit kome. Ago kirurukchigee tuiyosiek inendet kowendi.⁴³Ak kimi chepyoso age ne kimondoe korotik kenyisiek taaman ak aeng ne kiga koboisiei tugukchi tugul eng chepkerichinik, ama imuch kosoob inendet age tugul eng icheget. ⁴⁴kinyo anyun kobun let eng inendet ak kotwa tabandab ngoriennyi ak kasarata kosisyo korotik.⁴⁵Ak kile jeiso ng'o ne katinyo? Ak kiingo tiiyo chitugul, koleji Petero konetindoni, karichkin biko che chang ak kagegichin. ⁴⁶Ago kile Jeiso kagotinyo chi, amu kaanai ale kagomanda kimnatennyu.⁴⁷Ak kingogeer chepyosonoto kole ma imuch koung'ak konyo tai kobotananu, ak kobutyi ngweny eng tainnyi ak komwaita eng taitab biko tugul kito ne kayai kotiiny inendet ak ole kagisoopto inendet eng kasarata. ⁴⁸Ak kileji chebi, kagosoobin kayaneng'ung , wui eng kalyet.⁴⁹Ak yo kita kong'alali kocho chi ne kibunu kotab baunindetab sinakogit, kole kagome cheptang'ung ama tata iim kanetindet. ⁵⁰Ako kogas Jeiso, kowolji koleji, matiywei iyan kityo si kisob.⁵¹Ak ye kingo kagoit got koma chamji che age tugul kwo got koboto inendet, kobate Petero ak Johana ak Jacobo ak kwanitab cheboto ak kamet. ⁵²Ak kirirtos biko tugul ak kowaaktos agobo inendet ago kile , morirtosi, amu ma me inendet ago inuchi. ⁵³Ak kirorichi inendet anyun kochwees , amu kingen kole kagome.⁵⁴Ago kinam inendet eutab cheboto ak koguur kole ng'eet! ⁵⁵koweechge anyun tamirmirienyi, ak kong'eet kasarata ak king'at kole kigochi kiy ne ame. ⁵⁶Koleji amomwachi chi age tugul kito ne kagoyaak.

Chapter 9

¹Ak kigur kayoktoikchi tugul taman ak aeng kogachi icheket kimnatet ak bounatet koboi chesawilok tugul ak kossob che miandos. ²Ak kiyokto koamda bounatetab Jehovah ak kosoob che miandos.³koleji amoib kiy ne bo bandang'wong' mbo kirokto nda lolet, nda makatiat, nda ko chepkondok, amoibote sumbotik oeng. ⁴Ak kot age tugul ne ko mongji, otebee oloto agoi obe.⁵Ak alak tugul che mataachok , ye omande eng kokwonoto olelekte temburiek eng keelyekwok si koek baornatet agobo icheket. ⁶Koba anyun kobunot kokwatunwek koamdoi logoiwek che kororon, ak kosoobot eng ole tugul.⁷Ak kigas anyun kirwogindet Herodtuguk tugul che kigoyaak. kiimge mising amu kimwae alak kole, kagong'eet johana eng che kimeiyo, ⁸ak kibere alak , kagotook Elija, ak kobere alak , kong'eet age eng maotik cho ki bo keny. ⁹Ak kile Herod, kiatil metitab Johana , ago ngo anyun chichi ne agase tuguk che u choto agobo inendet? Ak kicheng kogeer inendet.¹⁰Ak kingoweek che kiyoktoi, komwachi inendet tuguk che kagoyai. Ak kimut icheget koba taban ichege agoi kokwet ne kiguure Betsaida. ¹¹Ago kingonai tuiyosiek korub, ak kitaach icheget a kong'alalchi agobo bounatetab Jehovah, ak kiisob icheget che kimache kisoob.¹²ak yo kimache koimen, kobka anyun tamanu ak aeng koleji inendet, oonde tuiyet koba si koit kokwotunwek ak emet , si konyor ole rutos ak amitwogik, amu kimi tumoo kwen. ¹³Ago kileji icheget, ogochi akwee amitwogik, ak kile magitinye kiy kobate makatinik mut ak njirenik aeng , kobate kebe kealji amitwogik bichu tugul. ¹⁴Amu ki oloo bo elfusiek mut murenik. ak kileji kayoktoik, ochob kobebee ng'weny ak ingobeate konom.¹⁵Ak kiyai anyun kou nyoto, ak kichob tugul kotebe ng'weny. ¹⁶Kinam makatinichoto mut ak njirenichoto aeng ak konyaal barak kipsengwet, ak koberur ak kimurmur ak kogachi kayoktoik kogochi tuiyet. ¹⁷Ak kiamis kot kobiyong'io tugul ak kigium murmuranik che kingeet eng kerebonik taman ak aeng.¹⁸Ak yo kisae inege, ko kimi kayoktoik koboto inendet ak kitebe icheget koleji, mwae tuiyosiek kole aii ng'o? ¹⁹kiwolji icheket koleji, len johana kabatisanindet, kobere alak Elija, kobere alak kagong'eet maotiot eng che kibo keny.²⁰n Ak kileji icheket, ago obere akwe aii ng'o? Ak kiwol Petero kole , ii Kristo ne bo Jehovah. ²¹Ago kitigon icheket , ak kung'at kolechi amomwachi chi ng'olyononito, ²²kole kanyolji weritab chi konyalil eng tuguk che chang ak kotai boisiek inendet ak tisiik che eechen ak sirik ak kebar ak king'eet eng betutab somok.²³Kimwochi icheket tugul , ngo mache chi age tugul korubwa, ko taigee ak koib kimurtoiyondennyi betut age tugul ak koruba. ²⁴Amu age tugul ne mache kosor sobondannyi kobeti, ak age tugul ne ibeeti sobondannyi agobo ane, ko nyoto ne soru. ²⁵Tos keljin nee ne nyoru chi koboi ingweny komugul ak kobet sobondannyi?²⁶Amu age tugul ne jistoenogee ak ng'alekchu kotun ajistoege agine weritab chi chichoto tun nyoni eng torornatetenyi, ak ne bo kwand, ak nebo malaikaisiek che tililen. ²⁷Ak amwowok iman ale mito alak eng che tonondos eng yu che magere meiya kotomo kogeer bounatetab Jehovah.²⁸Ak kingobek betusiek alo bo sisit kong'etee ngomwa ng'alechoto , komut Petero ak Johana ak Jakobo kolanda tulwet koba kosa. ²⁹ak yo kito kosae, kowalak itondab togenyi ak kolelagitu ngoroikchi koto lil bich.³⁰Ak ogeer ak king'ololyo ak inendet biko aengu, che ki Musa ak Elija, ³¹kingoto eng lilindo ak kiga ng'alal agobo meenyi ne kimache kosulda eng Jerusalem.³²Ak kia kobirto met Petero koboto icheget che kimi ak inendet, ago kingokos, kogeer lilindannyi ak bichoto aeng che kitonondos koboto inendet. ³³Ak kingomache kobesio ak inendet koleji Petero Jeiso, kanetindeni, kararan amu kimi yuto , si keteech keriosiek somok, neng'ung, age kobo Musa, age kobo Elija. komwaoe ama nai kito ne mwae.³⁴Ak yo kita komwae tuguchuto, konyo boldet ak kotuch icheget ak kiiyweis ye kingochut boldet. ³⁵Ak kimong tuget eng boldet ak kole , ni ko werinnyu ne kialewen ogas inendet. ³⁶Ak yo kingobata kutinoto, kotook Jeiso inegee ak kosisyo anyun ama mwachi chi eng betusiechotokito age tugul ne kiga kogeer.³⁷Ak betut ne kirube betunoto yo kingoregu eng tulwet , kotuyo ak inendet tuiyet ne o. ³⁸Ak keer anyun , kowaach chito age eng tuiyet kole kanetindeni, asain ale rire werinyu amu kiasiich inegee. ³⁹Ak keer anyun , name inendet tamirmiriyet ak kowaach , ak kobiabirtage, kotobun bugaat kutinyi, konyalil mising ama chame kobagakta. ⁴⁰Ak kiasaisai kayoktoikuk ale koonda ago ma imuch.⁴¹Ak kiwolji Jeiso koleji, wei, ibini matinye kayanet ak kogunur, atebche kobotok ak amuitoi agobo akwe agoi au? Imutu wering'ung konyo yu. ⁴²Ak kingota konyoni, kowirji ngwony chesawilyet inendet ak kobirabirtage mising. ago kiger kong Jeiso tamirmiriet ne ya ak kosoob lakwet, ak koweekchi kwandanyi.⁴³ak kikwong'io tugul agobo kimnatet ne o nebo Jehovah. Ago kingoto kokwongtos tugul agobo tuguk che kayai Jeiso koleji kayaktoikchi, ⁴⁴ingochut ng'alechu itikwok amu tun kigoitoi weritab chi, kwo eunekab biko. ⁴⁵Ago ma iguiyo icheket mwaenoto kiung'ak si manai ak kiiywei kotebe inendet agobo mwaonoto.⁴⁶Kotoi anyun kotebege ichegee eng ichegee kole anonoo eng ache ne egu ne o? ⁴⁷Ak kingonai Jeiso kabwatutikab mugulelwekwai konam lakwet ne mining ak konde ole legit inendet ⁴⁸ak kileji icheget , chi age tugul ne taache lakwani mining eng kainenyu ko kataacha, ak chi age tugul ne taacho ko kataach inendet ne kiyokwo. Amu age tugul ne mining eng akwe tugul , ko ne o.⁴⁹Ak kiwolji Johana koleji kanetindeni kigeer chi koone chesawilok eng kaineng'ung ak kigitae amu magi bendoti tugul. ⁵⁰Ago kileji Jeiso inendet amotae inendet, amu inendet ne magertook ko neng'wong.⁵¹Ak ye kilegit mising koit betusiek che kitache inendet eng barak, kogiljige kotokchi togenyi ak kwo Jerusalem. ⁵²Koyokto che ibe ng'alek koba kondoe inendet, koba anyun komandae kokwet age nebo Samarik ak kochopchi ole tebe. ⁵³Ak ma taach inendet , amu kiga kotokchi togenyi kwo Jerusalem.⁵⁴Ak yo kingogeer kayaktoik Jakobo ak Johana koleji, kiptayandani tos imache keng'at kweir mat ne bunu kipsengwet si kotar icheget ko u ye kiyai Elija? ⁵⁵Ago kwekchjige kogeer icheget, ak koger kong, ⁵⁶amu kimanyo weritab chi si kobar sobonwek, ago si kosor, ak koba anyun nganaset age.⁵⁷Ak kingota kobendi eng oret, koleji chito age arubin oloo tugul iwendote. ⁵⁸Koleji Jeiso inendet, tinye lelwek kebenonik, ago tinye taritik che bo barak keswenikwai ago matinye weritab che ole indenoi metinyi.⁵⁹Ak kileji age rubwa, ago kileji chichoto kiptaiyandani, chmwo awo korok atub kwandanyu. ⁶⁰Ak kilji mete che meiytos kotub chekwai, ago wui inye ak iamdate ng'alekab bounatetab Jehovah.⁶¹Kole age, agine arubin kiptaiyat , chomwo korok awo amwachi bikab gonnyu saisere. ⁶²Ago kileji Jeiso inendet mami chi ne name magombetab eik, ak kogus koger let, ne nyoljini bounatetab Jehovah.

Chapter 10

¹Kingobata tuguchuto tugul , kolewen kiptaiyat biko alak tamanwokik tisab ak koyokto aeng aeng kole, kondoe inendet koba kokwet age tugul ak komosta age tugul ole bunoti. ²Ago kileji icheket, o kesisiet. ago ng'ering kesick nyoto anyun osom kiptaiyat nebo kesisiet asi komuch koyokchi kesiik kesisienyi.³Oba ortinwekwok , ogeer anyun, kayoktok kou arekab kechirek eng kwenutab suik. ⁴Amoib lolet, nda chepkondok, nda ko kweonik, amokat chi eng oret.⁵Ak got age tugul ne omongjini, omwa ole ingo tebi kalyet eng koii. ⁶Ak ngo mite werikab kalyet yoto, kotebe kalyeng'wong inendet, ak ngoto mami, koweekchinoge akwee. ⁷Ak otebe goyoto anyun ak tuguk che konok oam ak oee amu nyoljini kiboitiot melektonyi, amoitote gorik.⁸Ak kokwet age tugul ne omongjiniak kotaachak oam tuguk che kakindeno taing'wong ⁹ak osoob che miandos eng oloto, ak oleji icheget kagorikchok bounatetab Jehovah.¹⁰Ago kokwet age tugul ne omongjini amataachak omande obe ortinwekchi ak omwa ole, ¹¹kagibukchok temburiek che bo kokweng'wong che kanam kelyekcho, ago onai ni ole kagorik bounatetab Jehovah. ¹²Ak amwawok ale tun keigeitu sodom eng betunoto kosiir kokwonoto.¹³Aya we Korasin! Aya we Betsaida! amu nda kiga kiyai eng Turo ak sidon boisionik chebo kamuktaet ko u che kogiyai eng akwee nda kiga kosikkeny, ak kotebe aronik ak kolachi kuniok. ¹⁴Ago tun keigeitu Turo ak Sidon eng kiruoget kosiirok. ¹⁵Ak inye Kapernaum, tos tun kitororin iwe kipsengwet? Kiwirjinin nwenykoto iit ole mi che kigobek.¹⁶Inendet ne kosok kogkagokasa agane, ak inendt ne took kagotaa agane, ak inendet ne taa kotoe inendet ne kiiyokwo.¹⁷Kiweechge anyun bichoto tamanwogik tisabu eng boiboiyet, ak komwa kole kiptaiyandani mbo chesawilok kogaseech iit eng kaineng'ung. ¹⁸Ak kileji kiageer cheswlyet kororoku eng kipsengwet ko u kalyelet. ¹⁹Ogeero kaagonok kamuget si omuch otiech erenok ak melmelwek ak oterter kimnatet tugul ne bo bunyot, ak mami kiy ne imuchu kong'emak. ²⁰Ago amoboiboitu amu ng'olyondoni, amu kasok iit chesawilok, ago oboiboitu amu sirotin kainaikwok eng kipsengwet.²¹Eng kasarato, kobaibait Jeiso eng tamirmiriet ne tilil ak kole , aweegun kongoi, we kwanda, kiptaiyat nebo kipsengwetak ngweny , amu kiung'e tuguchu che ng'omen ak che ingenak kiborji chererok, we kwandanyo, amu kichamak ko u nyoto eng taing'ung²²Kigogono tuguk tugul kwanda, ak mami chi ne inget werit kobate Kwanda, ama nai chi Kwanda kole ng'o, kobate werit ak chi age tugul ne chame werit koborchi.²³Ak kiweekchige koger kayoktoik, ak koleji eng ung'ot, iberurotin konyek che keere tuguk che ogere. ²⁴Amu amwawok ale kimache maotik che chang ak laitorinik kogeer tuguk che ogeere , ago kima geer ak kimache kogas tuguk che ogase ago kima kas.²⁵Ak ogeero, kitonon ng'omotiot age ne bo ng'atutik kotiem inendet kole kanetindeni, ayae ne si tun anyoru sobondab koigeny? ²⁶Ak kileji , kigisir ne eng ng'atutik, isomandoi ano? ²⁷ak kiwolji inendet koleji, cham kiptayat Jehovah nyeng'ung eng muguleldang'ung komugul, ak eng sobondang'ung komugul ak eng kimnateng'ung komugul, ak eng ng'omnateng'ung komugul, ak icham chitab kokweng'ung ko u yo ichamegee. ²⁸Ak kileji, kewolu komie, yai kou nyoto si isob.²⁹Ago amu kimache kokararan ge koleji Jeiso, ngo chitab kokwenyu? ³⁰Kowolji Jeiso koleji, kirekto chito age Jerusalem agoi Jeriko, ak kituiyo ak chorik che kisare ngoroik ak kobir ak koba, kobagakta kolegit kome.³¹Ak kirekto tisiindet age oranato, ak kingogeer inendet korob taban. ³²ak ye kingoit lawindet yoto, ak kogeer korob taban agine ko u nyoto.³³Ago ye kita kowendi samarindet ageeng bandanyi, koit ole mi chichoto, ak ye kingogeer inendet korire. ³⁴Kwo ole mi inendet koratyi ole kagibir ak kosochinot mwaita ak divaik ak kikelepchi chichoto sigiryenyi ak komut kwo gotab toek, ak korib inendet. ³⁵ak mutai, koneem denarisiek aeng kogachi chitab kobo kot ak koleji rib inendet ak tuguk alak tugul che kotesakis, ko tun kawechge anyo ayaagun.³⁶Eng chuto tugul ko somok ibeere ng'o ne kiek chitab kokwenyi eng chichoto kituye chorik? ³⁷ak kile inendet ne kirire chichoto. Ak kileji Jeiso wui, iyai ko u nyoto.³⁸Ak ye kito komi bandang'wai komogji anyun kokwet age ak kitaach eng gonnyi chepyoso age ne keguure Marta. ³⁹Ak kitinye cheptong'wai ne kiguure Maria ne kitebche eng ole bo kelyekab Kiptaiyat kogase ng'olkyondennyi.⁴⁰Ago kingortot Marta agobo boisionik che chang, ak konyonji inendet ak koleji, kiptaiyandani memake kiy ak kameto tupchennyu abois kityo? Mwachi so konyo kotoreto. ⁴¹Ak kiwolji kiptaiyat Jeiso koleji Marta, Marta igereri met ak iimige agobo tuguk che chang, ⁴²ago kito agenge ne kamache , amu kagolewen Marta kebeberta ne kararan ne ma kisore.

Chapter 11

¹Ak kingota kosae eng orit age , ak kingotar koleji age eng kayoktoikchi, kipatayandani, inetech kesa, ko u yo kineti Johana kayoktoikchi.²Ak kileji icheket yo osae, omwa ole, kwandannyo ne mi kipsengwet, ingotililit kaineng'ung, ingonyo bounateng'ung , ingoyaak megengun'ung eng ng'weny ko u eng kipsengwet.³Koneech amitwogikcho eng betut age tugul. ⁴Ak inyoiwech kaat tengekwogikcho, ko u ye kinyochini kaat besenikcho, amemutech ole mi tiemisiet.⁵Ak kileji , ngo eng akwe ne tinye chorweny ak kwo ole mi kemoi kwen, ak koleji choruenyu toreto makatinik somok abesen, ⁶amu kagoi choruennyune bunu rutoi, amatinye kiy ne agochini. ⁷Kowolji ne mi go koleji, amate iima, kaager kurget ak kageruiye ak agokchu, ma muchi ang'eet akonin. ⁸Amwawok ale , mbo ngo mang'eet kogochi amu chorwenyi, ko amu somenyi ko ne igochini kong'eet kogochi kiy tugul ne mache.⁹Ak amwowok agine ale osom si kekonok, ocheng si onyoru, ogonygony si keyotwok. ¹⁰Amu age tugul ne some kegochini, ak age tugul ne cheng'e konyoru, inendet ne igonygonyi keyotchini.¹¹Ng'o eng akwe kwanda, ne ngosom werinyi makatiat kogochi koita? nda tos ngosom njiriot kogachi erenet? ¹²Nda ngosom koitab ingokchet, ko tos igochi melmeldo? ¹³Ngong'eet akwe che oyaachen ogochi lagokwok tuguk che kororon, siire anyun ne tia kagoitoet ne igochini kwandang'wong ne mi kipsengwet, Tamirmiriet ne Tilil icheket che some inendet?¹⁴Ak kingo onda chesawilyet eng ne namat kut, ak yo kingo kago manda chesawilyet, kong'alal anyun ne ki namat kut, kikwong'io tuyosiek. ¹⁵Ago kimwa alak kole ondoi chesawilok komanda eng Beelsabul,laitoriat ne bo chesawilok.¹⁶Ak kitiem alak, inendet komage kaborunet ne bunu kipsengwet. ¹⁷ago kinai kabwatutikwai, koleji bororiet age tugul ne pcheege ko ng'emakse, ak kot age tugul ne pcheegei kolule.¹⁸Ak ngo besioge agine chesawil kotonondoi ano bororienyi? Amu omwae ole aone chesawilok eng Beelzebul. ¹⁹Ngotko aone cheswilok eng beelzebul kooone weri kwok eng ngo? nyoto anyun ne igochini icheget koek kirwogikwok. ²⁰Ago ngoto aone chesawilok eng mornetab Jehovah, ko kakochonchok anyun bounatetab Jehovah.²¹Ak chi ne tinye kimnatet ak kotinye karikchi che ribe gonyi, koteche tugukchi eng kalyet, ²²Ak yo kanyo chito ne kim kosiir inendet ak koterter kosare anyun inendet karikchi tugul che cham kowalege, ak kopcheita sakanikchi. ²³inendet ne magimi tuwai kogirindo, ak inendet ne magiyumi tuwai kosertoi.²⁴Yo kago manda tamirmiriet ne ya eng chito kosiir ole mami beko, kocheng'ote ole imung'e ak yo mata konyor, komwa anyun kole kawektege gonyu ole kiabunuu. ²⁵Ak yo kaiit, konyor kobugot ak ko chobot. ²⁶Kwo anyun komut tamirmirik tisab alak che yaachen kosiir inendet, kochiut anyun orit ak komeny oloto, ak yaitu atebetab chichoto kosiir ne bo tai.²⁸²⁷Ak yo kita komwae ng'alechu, komwa chepyoso age eng tuiyet kole, iberurot moet ne kisichin, ak kinaik che kichuchun. Ago kile inendet iberurotin kosiir che kase ng'olyotab Jehovah ak korib.²⁹Ak yo kingorurukchige inendet tuiyosiek kotoi komwa kole, ibini ko ibindo ne kunuur , cheng'e koborunet, ago magikochini kaborunet kobate kaborunetab Jona ne ki maotiot. ³⁰Amu kiek Jona kaborunet eng bikab Ninebe, ko u noto weritab chi eng ibini.³¹Tun ng'ete laitoriat ne chepyoso nebo murot tai eng kiruoget koboto bikab ibini ak koruokchi icheket, amu kibunu tabanwekab emet konyo kogas ng'omnatetab Solomon, ak ogeero mito yu ne o kosiir Solomon.³²Tun tonondos bikab Ninebe ak ibini eng kiruoget ak kiruokchi, amu kisik icheget eng amdaetab Jona ak ogeero, mi yu ne o kosir Jonah.³³Mami chi ne ngo kagonaam tait konde ole ung'at nda kitonget orit anan ko kurere, ago indeno kito ne tononi si komuch kogeer lapkeiyet che bendi kot. ³⁴Taitab bortang'ung kondang'ung, ingo kararan kondang'ung ko nyiitat bortang'ung komugul lapkeiyet, ago ngo ya kondang'ung konyiitat bortang'ung agine tuindo. ³⁵Keer anyun ngo lapkeiyet ne mi oriting'ung nda ko tuindo. ³⁶Ngo nyiitaat bortang'ung komugul lapkeiyet amatinye ole tui, kolapkeitu anyun bortang'ung tugul, ko u ye konin lapkeiyet tait ne ikwengtoi komie.³⁷Ak yo kita kong'alali, koguur parisaindet age kwo koamis tuwai, ak kiwo go ak kotebingeny koamis. ³⁸Ak kingogeer parisaindet kokwong, amu kiamis ama iun eut korok.³⁹koleji kiptaiyatakwe parisaik ouni barak tageito ak ketubet, ago nyiitat oriting'wong suiyondit ak yaitiet. ⁴⁰Akwe oberberen , inendet ne kyae sang ko ma ne kiyae orit agine? ⁴¹Ogoite kagochinoik che bo tuguk che mi orit ak ogeero, tililitu tuguk tugul eng akwee.⁴²Ago mutyo akwe parisaik! ogoitoi kebebertab taman ne bo ketik che mengech che nguu, ak che bo sage alak tugul, ak ometoi kiruoget ak chamyetab Jehovah, ago kita muchini oyai chuto amomete chun alak.⁴³Mutyo akwe parisaik! amu ochame ng'echerok che tororen eng kapkorosusiek ak kagatisiet ne kigatok eng orisiekab oldoisiet. ⁴⁴Mutyo akwe siriik ak parisaik! Okerge ak keringonik che matoogu, ama nae biko che bunoti barak.⁴⁵Ak kiwolji ng'omotiot age nebo ng'atutik koleji, kanetindoni, ngoto imwa ko u nyoto ko ketewerech agache. ⁴⁶Ak kole mutyo akwe ng'omotikab ng'atutik! amu okelepchini biko milotik che nyigiseneng laiset, ago akwe ko motwae milotichoto mbo eng mornet agenge.⁴⁷Mutyo akwe! amu oteeche kererisiekab maotik ago kibare kwanisiekwok. ⁴⁸Kioegu anyun baorinik ak ochamnyechi boisionikab kwanisiekwok, amu icheget che kibare ak oteeche akwe kererisiekwai.⁴⁹Kile anyun ng'omnatetab Jehovah , amu nyoto tun aokchini maotik ak che kiyokjtoi, ak kobar alak eng icheket ak konyalil alak. ⁵⁰Si komuch koruokyi ibini karotikab maotik tugul che kigitumda kongete ko kakilumda ngweny, ⁵¹Kongetee korotikab Abel agoi korotikab Sakaria ne kime eng kwenutab kaptisisiet ak gotab Jehovah. Wei amwawok ak tun ketebe ibini.⁵²Mutyo akwe ng'omotikab bg'atutik! amu kiosut yateiwot ne bo ng'omnatet ama obe orit akweget ak kiogerte che kita chute orit.⁵³Ak yo kingomong eng oloto kotoi sirik ak parisaik korikchi inendet mising ak kochikchi, si komuch komwa ng'alek che chang, ⁵⁴koribe kole ndamangab konyor ng'olyo ne mang'une kutinye asi koratee inendet.

Chapter 12

¹Eng kasarata, yo kingoruruchge biko ngisiat che bo ntuiyet, koto kotiech ge ichege, kosib kotoi koleji kayoktoik, oistoegee bitekab parisaik, nyoto chombilisiet.²Ago mami kiy ne tuchot ne matun kesule nda ne ung'at ne matun naakse. ³Amu kiy age tugul ne omwae eng tuindo kotun kegase eng ole lakei, ak che kiochamji itit eng got orit kotun kemwoitoi eng got barak (kipkesieb).⁴Ak amwawok choronkchu ale , amoiywei che bare borto, ng'otyo ko mata komuch koyai kiy age. ⁵Ago ateiwok si onai inendet , ne nyolu keiwei. Oywei inendet ne ngo kagobar komuchi kowirji maatab kipchulio. Wei amwawok ale , oywei inendet.⁶Tos makialdae taritik mut che mengechen kebebertab mut, ne bo tongiloisiek ? ama metoo Jehovah mbo agenge. ⁷Ago iitotin sumeek tugul che bo metigoikwok. Amoiywe anyun, osiire akwe taitik che chang che mengechen.⁸Ak amwawok ale, age tugul ne iborto eng taitab biko kotun ibortoi agine weritab chi chichoto eng taitab malaikaisiek che bo Jehovah, ⁹ago inendet ne taya eng taitab biko kotun ketoe agine eng taitab malaikaisiek che bo Jehovah. ¹⁰Ak age tugul ne mwae ng'olyo ne ya agobo weritab chi, kenyochini kaat, ago inendet ne chube tamirmiriet ne Tilil ko maginyochini kaat inendet.¹¹Ak yo ka kimutak oritab kapkorosusiek ak bounik , ko mata olebche agobo kito ne owolu nda ko ne omwae, ¹²amu inetok Tamirmiriet ne Tilil eng kasarata kito ne muchini omwa.¹³Kileji anyun chito age eng tuiyet kanetindoni, mwachinowo werit ne kitupche kopcheiwo kebebertanyu nebo tugukab gaa. ¹⁴Ago kileji inendet, chichi, ngo ne kindeno aek kiruogindet ana ko pcheindet eng akwe? ¹⁵Ak kileji icheget, ogeer, ak oribge eng magetab tugun, amu metebche sobondab chi eng chang'utikab tuguk che tinye¹⁶Ak kimwach kalewenet koleji kimi magoiot age ne kiga rur mbarenyi mising, ¹⁷ak kibwati eng muguleldanyi kole, ayae nee amu matinye ole agonore bekchu? ¹⁸Ak kile, ayae ko u ni abute chogenikchu si ateech che eechen kosiir chu, si agonore bekchu, ak tugukchu tugul che kororon. ¹⁹si aleji sobondannyu, sobondannyu, itinye tuguk che chang che kororon che konorotin che ime kenyisiek che chang, imuny, amisie, eise, ak ibaibaitu.²⁰Ago kileji Jehovah, ii berber inye kimache sobondang'ung kembouni bo rani, tos bunjini ng'o anyun tuguchoto kiinyorchige? ²¹Uu nyoto anyun chito ne konorjinige magornatet inege, ne ma magorio eng Jehovah.²²Kileji anyun kayoktoikchi,nyoto anyun , amwawok ale, amogerer met agobo sobeng'wong , eng tuguk che oame, nda agobo borwekwok eng tuguk che olaachi. ²³Amu siire sobet amitwogik, ak sire borto ngoroik.²⁴Obwat chepkuginik, amu makole, ama kese, ama tinye ole konore nda choget , ago Jehovah ne bae. Osiire taritik konyil ata! ²⁵Ak ngo eng akwe ne imuchi ko kogerer met si kotes koindanyi eng koindab kekwa agenge ne bo eut? ²⁶Ngo momuchi anyun oyai mbo kiy kitigin , ko amu ne anyun si ogerer met agobo tuguk alak?²⁷Obwat taptok, ole bitito, maboisie, nda koletis, ago amwowok ale , mbo solomon eng tagurtanyi tugul, ko kima kolochige ko u agenge eng chuto. ²⁸Ago ngolakchi Jehovah ko u nyoto suswek che bo kewet che mi rani ak karon kowirji ma, ko tos siire ne tia anyun kolaakwok, akwe che otinye kayanet ne mining!²⁹Amo cheng che oame, nda che oee, ama namak kaimutik. ³⁰Amu chenge tuguchuto tugul bororiosiekab ngweny , ago inget Kwandang'wong kole omakchinige tuguchuto.³¹Ago ocheng akwe bounatetab Jehova, si ketewok tuguchuto tugul. ³²Amoiywei akwe amu ong'ering, amu baibai kwandang'wong kogonok bounatet.³³Oalde che otinye, si ogoite kagochinoik. Onapchige lolonik che maosegitu, konorutik eng kipsengwetisiek ne mabegu, ole marikchini chorik ama ng'eme talamik. ³⁴amu ole mi konorweng'ung, ko oloto ole mi muguleldong'ung agine.³⁵Ongegimit suwetikcho ak ingololyo taisiekwok, ³⁶ak ogerggeitu ak biko che kanye kiptaiyandengwai kowechgei kobunu tumtab katunisiet si ngo nyo ak kogonykony koatyi kasarata.³⁷Iberurotin , otwogichoto, che nyoru kiptayandanoto koribse ye nyo amwowok iman ale ratege ak inendet ak chobe bichoto koteb ngweny eng ole amisie ak kwo kobai icheget. ³⁸Ak ngo nyo eng ripset ne bo aeng, nda ne bo somok , ak konyor ko u nyoto, ko iberurotin anyun otwogichoto.³⁹Ago onai ni ole nda kinget kiptaiyatab go kasarta ne nyoni chorindet ta kiripse ko to kima kobagaktoi gonyi kobut chorindet. ⁴⁰Ochopge ak akwe amu nyoni weritab chi eng kasarta ne mobwati.⁴¹Koleji anyun Petero, kiptayandani, imwawech ache kalewenoni nda imwachini biko tugul? ⁴²kole anyun kiptayat ngo anyun ribindet ne kiyoni ak ko ngom, ne indoi kiptayandenyi kotononji gonyi, ak kogochi amitwogikwai che ame eng kasarta ne makaat? ⁴³Baibai otwogindonoto, ne nyoru kiptaiyandenyi koyae ko u nyoto. ⁴⁴Amwowok iman ale, indeno chichoto kotononji tugukchi tugul.⁴⁵Ago ngo mwa otwogindonoto eng muguleldanyi kole, igeigei kiptayandennyu masib koit, ak kotoi kobar otwogik che murenik ak che tibik , ak koamis ak koeeiso ak kobogit, ⁴⁶weechege anyun kiptaiyat ne bo otwogindonoto eng betut ne kama kiganye ak eng kasrata ne mane, ak kobir mising , ak kopchechi kebebertanyi koboto che matinye kayanet.⁴⁷Ak otwogindonoto ne kiinget ole magdo kiptaiyandennyi, ama kochopge nda koyai ko u magenyi, kebire birutik che chang. ⁴⁸Ago inendet ne kima konget ak koyai tuguk che muchini biret , kebire birutik che ng'ering. Ak age tugul ne kigigochi che chang kotun kemage che chang; ak indet ne kigochi korib tuguk che chang kotun kimage inendet che sire choto.⁴⁹Kianyo awirji maat ngweny, ne anyun amache nda kokagolal kasarita! ⁵⁰Ago atinye kabatisanet ne tatuun kibatisanena, kamarigityo ne tia agoi koitita.⁵¹tos obere kiacho agonu kalyet konyo ngweny? amwawok ale , ololo ago besiet. ⁵²Amu kong'etee rani kopcheegee biko mut che mi got agenge, taitos somogu, aeng ak kotoiyo aeng somok. ⁵³Pcheegee kwanda ak werit, ak werit ak wanda, kamet ak cheptannyi, ak chepto ak kamet, ak chepyosetab werit ak kametab werit.⁵⁴Kimwachi anyun tuiyet koleji, yo ogeer kotogosu boldet eng cherongo ole mache korobon ak koaak ko u nyoto. ⁵⁵ak yo ogeer chepchurchuryet ne churchureni murot ne bo tai , ole mache koit kemeut ne ng'wan, ak koyaak ko u nyoto. ⁵⁶Kipchabairumisiek onget obesie ole teptoi ngweny ak kipsengwet, kainee anyun si monai ole teptoi betusiechu?⁵⁷Kaine si moruoch akwege agobo tuguk chebo imanda? ⁵⁸Amu yoto obendi ak bunyondeng'ung taitab kiruogindet, igiilge obendi eng oret si koundin, si mata ngomutin taitab kiruogindet, ak komutyin kiruogindet ribindet ak kotoorjin riibindet korkoret. ⁵⁹Amwaun ale magoi imong'une oloto agoi iyaakte tongiloyot ne bo let.

Chapter 13

¹Kimi biko alak eng betusiechoto che kimwoji inendet kole mii Galilik che kingol pilato korotikwai ak tiseiwekwai. ²Ak kiwolji kole tos ibwati ile Galilik chu ko ki kiptengekin kosir Galilik tugul amu kinyalilyo? ³Amwowok akwe ale ngoto mosigu obeku ko u noto.⁴Nda kochoo taman ak sisit che kilulji kot eng Siloam ak kobar icheket kobwati ole kii kiptengekin kosir biko tugul ce kemeng'ikab Jerusalem? ⁵Amwowok akwe , olo ngoto mosigu obeku ko u nyoto.⁶Ak kimwa kolewenoik kole kimi chi ne kikol mokoiywet eng mbarenyi , ako kiwechke kocheng logoek amanyor akot agenge. ⁷Ak kimwoji kiboitiot nebo mbareni koleji kiawechkei eng kenyisiek somok kinyacheng logoek eng mogoiwoni amanyoru. til kolul amune si koamei nyungunyek buch⁸Ak kiwolji koleji kiptayandani ngotebi kenyini inege si asemberji ak andene ng'atatek. ⁹Ak ngotomaii logoek nda koii kongete rani komie, ak ngotomaii atil anyun kolul.¹⁰Ak kinetisie eng kapkorosut egenge eng betutab sabatho. ¹¹Ak keero kimi chepyoso ne kimongeete kenyisiek taman ak sisit ak kigeng'uruch ak kimemuchi kotonon.¹²Ak kingogeer Jeiso inendet kokur ak koleji chepyosoni kaketiachin. ¹³Ak kikonor eunegchi inendet ak kitonon ak kolos Jehovah. ¹⁴Ak kinerech kandoindetab kapkorosunoto amu kinyoiso Jeiso eng betutab saet ak kimwoji biko kole , mi betusiek Lo chebo boisiet si kobwa keenya, ama eng betutab Sabato.¹⁵Ak kiwolji kiptaiyat kole kiptengekinichu tos eng akwe tugul otiachi tukwok nda ko sikiroikwok ak okweri koee beko? ¹⁶Ak cheepyosoni ne cheptab Abraham ne kiraat chesawil kenyisiek taman ak sisit makimuchi ketiach eng betutab saet?¹⁷Ak kingoto komwae ng'alechu , konerekyo bunikyik ak kokass koya, ak kiboiboitu biko tugul ak koloos Kiptaiyat.¹⁸Kimwa kole kergei bounatetab kiptaiyat ak nee? tos keerge ak nee? ¹⁹Tos keerge ak kesuiyotab logoiywet ne kisuut chi ake ak kowirchi mbarenyi ak korut ak koek ketit komie ne o ak kitekchi taritik korikwai barakutab sokeek.²⁰Ak kimwa kogeny kole tos kerge bounatetab kiptaiyat ak nee? ²¹Tos kergei ak bitek che kiuny chepyoso ak kongol mang'ang'a somok ak busiek okoi tun koruryo tugul.²²Ak kiwo inendet kubuunot kokwatunwek ak suktosiek konetisiote ak koruto kotokchigei Jerusalem. ²³Ak kileji chito ake, kiptayandeni tos mii che ng'ering che tun kesoru? Ak kiwolji kole, ²⁴ogiljigei ochut kaborut ne marich, amu amwowok ale iite kocheng kochut che chang orit amemuch konyor.²⁵Ak tun kang'eet chitab kobo kaita ak koger kurget ak otou otononse eng sang ak ogonygony kurget, ak ole kiptaiyandani yatwech ak kowolwok inendet kole mangenok ak ole obunu. ²⁶Kitou icheket kole kikeamisie ak keere tugul ak kinetisie eng ortunwekcho. ²⁷Ak tun mwae kole mangen ole obunu obechigee oistoenokee akwe yaikab cholwok.²⁸Ako tun anyun ko mi rirek ak nyeetab kelek nda tun ogeer Abram ak Isak ak Jacobo ak kiboitinikab kiptaiyat ak kewirchok akweket sang. ²⁹Ak tun bunu kongasis ak cherongo ak chebunu murot tai ak chebunu murot kataam ak kotebi ingweny eng oltab kiptaiyat. ³⁰Ak keero mi che bo let che tun egu chebo tai ak mi che bo tai che tun egu che bo let.³¹Kibwa parisaik eng betunoto ak koleji nget ak iwechike amu mache Herod si kobarin. ³²Ak kileji icheget oba omwachi cheleleinoto oleji keero aone oik ak anyaii biko rani ak mutai ak betut nebo somok ko kaatar boisiennyu. ³³Ago awendi bandanyu rani ak karoon ak betut ne rube amu magoi keng'em kiboitiotab kiptaiyat eng sang ne bo Jerusalem.³⁴Ee Jerusalem, Jerusalem, inye ne ibare kiboitinikab kiptaiyat ak iwire ng koiik icheget che kakiok. Kiamach konyil ata aruruch legukuk ko u ingokiet ne iruruchi arekchi eng kebebaickchi ako mochaam. ³⁵Keero kikebokokun kong'wong koek kiratia ak amwawok ale mokero agoi tun omwa ole iberurot ne kichoni eng kainetab kiptaiyat.

Chapter 14

¹Ak kingwo kotab bounintet agenge ne o nebo parisaek koamis eng betutab sabato, keribot inendet. ²Ak keero , kimi chi eng taitanyi ne kitinye kanuket ne ya. ³Ak kitebe Jeiso kongololjini kirwogikab ng'atutik ak parisaek, koleji tos chamtaat kiinya chi eng betutab saet?⁴Ak kisisyo, ak kimuut inendet ak konya ak kotiakta kowejikee. ⁵ak kimwoji icheket koleji, ng'o eng akwee ne ngochut sikiryenyi nda ko eitonyi keben komosoru amu betutab sabato? ⁶Ak kisiisyo icheket eng ngalek tugul, mawolji kiy.⁷Ak kimwoji kalewenet eng icheket che kikakikurji tumdo, koker icheget koleweni ngecherok chebo tai, kowolji icheket koleji, ⁸Ngoto kakiguurjin tumdab katunisiet, ngot koitebee ngecherok chebo taai , ngotocho chi neo ne kekonyiti ako kakikuur inendet. ⁹Ak si konyo agenge eng akwek tugul che kakiguurok ak kolejin ikochi chichi ng'echeret nebo tai , itou anyun iwe ng'echerokab let ak ing'ortoti.¹⁰Ago ngekuurin iwe itebe ng'echerok chebo let, asi ngo cho chito ne kaguurin komuchi kolejin , chorwenyu imuchi itebe ng'echerok che mi tai, ak inyoru anyun tegiis eng kwenutab che oamisiei tugul. ¹¹Amu age tugul ne itororige , kemining'iti, ago ne imining'itigee ketorori.¹²Ak kileji anyun chichoto kigataach inendet, kole tos ngichob amitwokikab bet nda ko che bo koskoleny, ko matiguur choronokuk che otupche, nda ko tilionutikuk, nda ko magorekab kokwet, ak ile si tun koguuro icheket ak kowegun chekuget.¹⁴¹³Ago ngichob amiwokikab tumdo, iguur che bonondos, ak chebo mugungonik, ak che ingwoldos ak che koriotin, si keberurin, amu matinye icheket cheweegun amu tuun kewegun eng ng'etietab chebo iman.¹⁵Ak kingogas tuguchuto chito age ne kiamistos tugul , kowolji koleji, iberurot inendet ne tun koamisie eng bounatetab Jehovah. ¹⁶Ago kileji, kimi chito ne kichob amitwogikab koskoleny ak kotaach che chang. ¹⁷Ak kiyokto otwogindenyi eng saitab amitwogik koguur che kiga kemwoji keleji kobwa, amu kagocobokis tuguk tugul.¹⁸Ak Kiwool tugul eng kibagenge amu nee si memuchi kobwa. Nebo tai kowolji, kiaal mbaret ara awendi bo ageere, ara asome itiaktaa. ¹⁹Ak kiwol age kole, kiaal eikchu c chokisiek mut, awendi atieme ara asomi iitiaktaa. ²⁰Ak kole age koatun kwandannyu ara mamuchi acho.²¹Ak kwechke otwogindenyi ak ng'alek tugul che kiwol bichoto. Koepchi iit mokoryonyi ak kinerech mokoryotab koot, koleji otwogindenyi, wui ichakte iwe ortinwek che eechen ak che mengechen eng emet ak imutu kibananok, chebo mgungonik, che ingwaldos ak che koriotin. ²²Ak kile otwogindonoto, kiptayandani, kigoyaak amu kou ye keng'aat, ako manyi biko.²³Koleji anyun kiptaiyat otwogindennyi, ui ortinwek che eechen ak rotiosiekab marenik ak isaisai kobwa go , si konyi konyu. ²⁴Amu amwoun ale bicho tugul ki kagur ko makoi chamcham amitwokikchu.²⁵Ak kiba inendet ak sikom neo ak kiwechke inendet kogeer let ak kole, ²⁶ngo wekchoke chi ak mata saas konunyi ak kamet ak kwondonyi, ak legukchi ak che tupcho ak tibikwai, wei ak sobondanyi, ko makoi oegu kayoktoikchu. ²⁷Ak chi age tugul ne makeseni kimurtoiyonyi ak korupkaa ko makoi koegu kayoktoindenyu.²⁸Amu ngo eng akwe ne mache kotech got ne koi ko mateb ngweny korok ak kotet ak koit , ngoto tinye tuguk che imei kotar tekset? ²⁹Si ma ngakotononio tiik koitita ko maimuch kotar , keero ketou kechotachot inendet ne keerei, ³⁰kole kitoi chichi koteekso ago ma imuch kotar.³¹Nda ngo laitoriat ne wendi boriet ak laitoriat age korok ko tomo kotebi ng'weny korok ak kotebee bikchi ngoto imuuchi elubusiek tamanu koborio ak chito ne tinye elubusiek tiptem? ³²Nda ngoto tokomi age ole loo koyokto ng'olio ak komach inendet koyai kalyet. ³³Ara anyun chi age tugul eng akwe ne mabogoktoi tugukchi tugul ko maimuchi koek kayoktoindenyu.³⁴Munyek ko kororon, ako ngo ne teese anyinyindonnyi ko kakobek, anan kianyinyindoi ano kokeny? ³⁵Ma ko bo kiy eng emet agot eng eng kapng'ataat. Kiwirtoi kityo. Inendet ne tinye itiik che kikostoe, koep iit.

Chapter 15

¹Ak kiriikyi inendet taagikab koti tugul ak kiptengekinik asi kogas inendet. ²Ak kiing'ung'ungyo parisaik ak siriik kele taachei chichi kiptengekinik ak kaamisiei tugul.³Ak kimwoji icheket kalewenoni koleji, ⁴ngo chi eng akwe ne ngo tinyei kechirek bogol ak ngobet agenge eng choto ke tos mabagakta choto tamanwogik sogol ak sogol eng tumoo kwen ak kwo kocheng'aat noto kobet agoi kenyor? ⁵Ak kingonyor konde tigikyennyi ak kobaibait.⁶Ak kingoit gaa , koguur chorondokyi ak bikab kokwet kururuch, ak koleji ongebaibaitu ak ane amu kanyoru kechennyu ni kya kobet. ⁷U nyoto anyun amwowok ale , egu nyoto tun boiboiyet eng kipsengwet eng kiptengekyot agenge ne kasiik, sirei bik che bo iman tamanwogik sogol ak sogol chemamage kiy sigunet.⁸Ngo chepyoso ne tinye tongiloisiek taman,ak ngobet tongiliot agenge , ko tos mailal matap romoriot ak kobuch got ak kocheng missing agoi konyor? ⁹Ak kingonyor koguur chorondokyi ak bikab kokwet koruruch ak koleji ongebaibaitu ak ane , amu kaanyoru tongilyonnyu ne kia kobet. ¹⁰U nyoto anyun amwowok ale mitei baiboiyet eng malaikaisiekab kiptaiyat eng kiptengekyot agenge ne kasik.¹¹Ak kile , kimi chii anyun ne kitinye werikyi aeng, ¹²ak kileji werit ne mining konunyi, aboo, kona tuguk ce tun ipchewo, ak kipchechi icheket tugukchi.¹³Ak kingobata betusiek che ng'ering , korach weroto tugukchi tugul, ak kwo emet ne loo, kwo konyernyere eng oloto tukukchi eng atepto ne ya. ¹⁴Ak kingo kagotar tugul konyo rubet ne o emonoto, kotoi anyun kobanan.¹⁵Ak kiwo inendet kotisyike chi ne bo emonoto ak kwo koyokto koyaga torok eng mbaret. ¹⁶Ak kimache missing kole kobiyony metetek che kiame torok amu kimegochi chi kiy age tugul.¹⁷7Ak kibwat komwa kole, tia otwogikab aboonyu che tinye amitwogik che eme koto nget, ago ami ko kabara ruba eng yu! ¹⁸Angeete ak awe ole mi konunyuak aleji, aboo kiacholwogenji kipsengwet ak eng taing'ung. ¹⁹Ma ko nyaljino kie kegureno wering'ung, ingaeku agenge eng otwogiguk.²⁰King'eet anyun kw ole mi konunyi. Ago kingo to komi ole loo, kogeer inendet konunyi ak korire inendet, ak kilabat kwo ak koleji aasak ak kong'utut. ²¹Ak kileji weri, Aboo kiacholwogenji kipsengwet , ak eng taingun'ung, ak ma ko nyoljino koto keguureno wering'ung.²²Ago kileji konut otwogikyi oibu ochogune ngoriet ne kararan ne sirei tugul ak ondenochi muguriot mornenyi ak olookyi kweinik. ²³Ak ogetu moita ne nerat ak oeny si keamak keboiboitu! ²⁴Amu werinnyu ne kia kome, ago kagosob kogeny, kia kobet ak kwanyoru, kitoi anyun koboiboitu.²⁵Ak kimi werinyi ne o mbar ak kingorik olelegit got kogas cheetab tiendo ak ureriet. ²⁶Ak kiguur agenge eng otwogik, ak kotebe kole nee tuguchu. ²⁷Ak kileji kagoit kesendang'ung ak kagoenji aboong'ung moita ne nerat amu kagotaach inendet kotakosabei.²⁸Ak kinerech ak kitai kwo go ak komong knunyi sang kosaisai. ²⁹Ago kiwolji konunyi koleji, keero kiaotin eng kenyisiek che chang ama but ng'atutieng'ung ak kima igonoo arua asi keboiboitu ak choronokchu, ³⁰ago ki ngakonyo wering'ung ne kibogoam tugukuk ak chepkugonik iengji anyun moita ne nerat.³¹Ak kilji weri, imi uwai betusiek tugul ak tugukchuu tugul kocheguk. ³²Ak kanyolu keboiboitu ak kegaasge amu kesendang'ung nyi ko kia kome , ago kagosob kogeny, kia kobet ago kakenyoru.

Chapter 16

¹Ak kilji kayoktoikchi, kimi chi ne kimokorio ne kitinyei ribindetab konyi ne kiging'ololen kele kinyernyere tugukab mogorionyi. ²Ak kiguur inendet ak koleji nee ngalechu aagase akobo inye, iboru kira boisietab ripseng'ung, amu ageere ale imuchi maiegu ribindetab konyu kogeny.³Ak kimwa ribindonoto eng muguleldonnyi kole, ngo sayai nee anyun? Amu kigoistoo kiptayandennyu eng boisiet amatinnye kimnatet abatis, ale asomso ko katewerge. ⁴Kaanai kito ne ayae, asi ngo kageona eng boisiet, komuchi kotaacha eng gorikwai.⁵Ara kiguur icheket tugul che tinyei besendab kiptayandennyi ak koleji nebo tai, itinye inye besenwokik che tia chebo kiptayandennyu? ⁶Ak kileji, terenik bogol chebo mwanik, ak kileji nam balalieng'ung ak isir konom. ⁷Koleji age kibesen inye ata? Kole terenik bogol chebo nganuk, ak koleji nam balalieng'ung ak isir tamanwogik sisiit.⁸Ak kiloos kiptaiyat otwogindonoto ima kobo iman, amu kayai eng ngomnotetamu ngomen werikab ngwenyuni eng ibindagwai kosiir werikab labkeiyet. ⁹Ak amwawok ale ochengchige chorondok eng oretab magornondi asi tun ngog, ndama tun ngogesgei ,, ndama tun kotaachak eng gorikab koigeny.¹⁰Inendet ne kiyani eng che ng'ering, kiyani agine eng che chang, ak inendet ni makiyani eng che ng'ering ko makiyani eng ole mi che chang. ¹¹Ngoto ki maiegu nebo iman eng magornatet ne ma bo imanda , ko ngo ne imuchi koyanin eng magornatosiekuk che bo iman? ¹²Ak ngoto kimata iegu ne kiyani eng tugukab chito age ko tos ngo anyun ne konok tuguk chekwok?¹³Mami otwogindet ne imuchi koboisiechi kiptainik aeng, amu akoi konyernyere age, ak kocham age, nda konamgei ak age ak kosaas age. Momuchi oboisiechi Kiptaiyat ak magornotet.¹⁴Ak anyun Parisaik che kichame silingisiek ko kigas tuguchoto tugul ak kororichi inendet. ¹⁵Ak kileji, akweget che okararanige eng taitab bik, ago inget kiptaiyat mugulelwogikwok, amu age tugul ne iloosubik ko machamdaat eng taitab kiptaiyat.¹⁶Kitebi ng'atutik ak maotik agoi koit Johana . Kong'eete betunoto keamdoi logoiwek che tililen che bo bounatetab kiptaiyat, ak mangjini chi age tugul eng kimnatet. ¹⁷Ago wisiis kosiirto kipsengwet ak ng'weny, kosiir kebut sirutiet agenge ne bo ng'atutik.¹⁸Age tugul ne oone chepyosenyi ak kotun age kobaegei, ak chito ne ituni inendet ne kiagoon sandennyi ko chebaigeiya.¹⁹Kimi chi anyun ne kimagorio ak kiloji ngoroik che kiga kimarmare che arusen ne birir ago ki nyikisen, ago ki kiptaguria ne kiamisie komie betut age tugul. ²⁰Ak kimi kibanania ne kisome ne kigiguree Lasaru, ne kigakimogon eng kurgenyi, ago kitinye mook eng bortannyi tugul, ²¹ak kimache inendet kebae tuguk che irarau eng mesetab mogoriandeni ago kibwa seseni ak komeel mookab chichoto.²²Ak kisiirto kibananianoto etut age, ak kimutyi malaikaisiek inendet konde tegetab Abram, ak kime agine magoriondonoto ak kigitub, ²³ak kingo mi oritab che kigobek konyal barak komi nyalida neo, koger abram komi ole loo komi Lasaru tegennyi.²⁴Ak kite ak kole , Aboo abram rirena ak ikoji Lasaru kotiny beko eng walitab mornennyi , si kotiswo ng'elieptannyu amu ami ngw'anindo eng mai lalei mising.²⁵Ago kile Abram, weri inaan ile kingo isobe ko kiinyoru tugukuk che kororon, ko u nyoto Lasaru kinyoor agine tuguk che yaachen, ago ra kibaibai inendet eng yu, ago inye imi ng'wanindo ne o. ²⁶Ak tabanutab tuguchu tugul, ak eng kwenunnyo komi kererut ne o ne ibesiech ache ak akwe asi che mache kolong oloo omi ko maimuchi, ak che mache kolong oli kimi ko maimuchi.²⁷Ak kile asaisain anyun baba ale iyokte inendt kwo gotab kwandannyu- ²⁸amu atinye tupchosiekchu mut, kwo koteechi icheket asi mabwa ole mi nyalilda ne o.²⁹Ak kileji Abram, tinye Musa ak maotik, ngogas icheket. ³⁰Ak kileji ololo Aboo abram, ago ngoto wo chi ole miicheget ne bunu oritab che kikomeiyo ko sigu. ³¹Ak kileji inendet ngoto magas chebo Musa ak maotik, kotoe koyan mbo chito ne ng'ete eng che kikomeiyo.

Chapter 17

¹Ak kileji Jeiso kayoktoichi, imuchi ko memukakse, age anyun ko bwani kaimutik ne matiny, mutyo eng inye ne bunun! ²Kita keigei eng inendet keratyi koitab bai katinyi ak kewirji ainet neo , kosir kotaachtach che mengechen kobutyo.³Oripge akweket , ingoto lelun ne otupche ikergong, ak ngoto siik inyochigaat. ⁴Ak ngoto lelun konyiil tisap eng betut agenge ak kowechke konyiil tisap ak kole kaasiku, inyochi kaat.⁵Ak kileji che kiyoktoi, kiptayandani, tesweech kayanenyo. ⁶Ak kile kiptaiyat, ngot ko itinye kayanet ne kerke ak kesuekab karandila, imuchi imwoji mogoiywoni ile ketutun imang'une tikitik ak keminjin ainet ne o, ak kogasak iit.⁷Ago mi ngo eng akwe ne tinye otwogindet ne ibatisiei nda kobae tuga, ne leji yo kait kobunu mbar, nyo itebi ngweny ak iamisie? ⁸Tos maleji inendet, keigei ichobwa tuguk che aame ak igona, ngo kaamisie ak aeise asi ngaitie, imuchi iamisie ak ieise aginye?⁹Tos wekji kongoi otwogindennyi amu kayai tuguk che kakearorji? ¹⁰Ara u nyoto eng akwe , ngaoyai tuguk tugul che kaororwok, omwa ole kii otwogik che matilei kiy, kagiyai kityo tuguk che kikakiororwech keyai.¹¹Ak kingo mi oret kowendi Jerusalem, kobunu kwenutab Samaria ak Galili. ¹²Ak kingo it suktet age kotuyo ak murenik taman che kiame kerenganik, kinondos eng ole loo ¹³ak kigurso eng kimnatet neo, kole Jeiso kiptaiyat rirenech.¹⁴Ak kingogeer icheget koleji oba bonyoru tisiik, ak kingobendi kotililitu. ¹⁵Ak kingogeer agenge eng icheket kole kagosob, kowektage ak kotienot eng kutiit ne o kolosunoti Jehovah. ¹⁶Ak kibutyi kelyekab Jeiso komwachini kongoi. Ak ki samarindet chichoto.¹⁷Ak kimwa Jeiso , kole , tos ma ka taman che kakisoob? miano chigei alak sogolu? ¹⁸Tos mi mbo alak che kawechke kolos Jehovah nda kipsirtoyondoni kityo. ¹⁹Ak kileji inendet ngeet ak iwechike kagonyain kayaneng'ung.²⁰Ak kingo teebe parisaek koleji tos choni au bounatetab Jehovah, kiwolji icheget koleji, machoni kegeronu. ²¹Ama kimwoei kele geero mitei oli, nda komi olin! ogeero mito bounatetab Jehovah kwenung'wong.²²Ak kimwoji kayoktoikchi koleji tatun bwani betusiek che omache ogeer betut agenge ne bo weritab chi, ago maomuchi ogeer. ²³Ak tun kelejinok ogeer mi yu, nda ogeermi yun amat obe , nda oub icheket. ²⁴Amu kerge ak kaweket ne ilyelune kebeberta age eng kipsengwet ak kokwenyi agoi komoswek alak chebo kipsengwet, tun u nyoto weritab chi agine eng betunyi²⁵Ago iite konyalil inendet eng tuguk che chang ak kesaas eng ibini. ²⁶Ak ko u ye ki u eng betusiekab Noa, ko u nyoto agine eng betusiekab weritab chi. ²⁷Kiamis, koeiso ak kiib chepyosok che chang, kigoito ketun, agoi betut ne kichu Noa maingenyi ak kinyo chemurwambei ak kibar icheket tugul.²⁸Kerge ak betusiek che kibo lot, kiamisie , kieise, kialisie, kiodoi, kigolso ak kitekso. ²⁹Ago betut ne kimanda Lot eng Sodom ak kirobon maat ak koik che laldoskobun kipsengwet ak kobar icheket tugul.³⁰Ko u nyoto anyun , ngoit betut ne kiboru weritab chi. ³¹Eng betunoto, chi age tugul ni mi got barak matiwalu chisut tugukuk che mi got oriit, ko u nyoto matiwechke mbo inyo ne imite mbar koto mewechke.³²Onaan chepyosetab Lot. ³³Age tugul ne tieme kosor sobondannyi kobeeti, ak age tugul ne ibeti sobondannyi kesoru³⁴Amwawok ale eng kembounoto, kenyoru bik aeng eng kitogut ageneg, kimuti agenge kemeto age. ³⁵Tun ng'oisei chepyosok aengu kibagenge, kimuti age kemeeto age. ³⁶Tun mi biko aengu mbar, kimuti age kemeto age.³⁷Ak kitebe inendet koleji, ano kiptayandani. ak kileji ole mi musyot, korurukchinige oloto motongwek agiche.

Chapter 18

¹Kimwachi anyun kalewenet ole nyolu kosa betusiek tugul ama meiyo mugulel, ²kolwji kimi kirwogindetab ng'atutik eng kokwet age , ne kimogokonyiti Jehovah ak kimeiti chi.³Ak kimi mosog eng kokwonoto ak kinyor inendet ak koleji yoktowo mogetut eng bunyondennyu. ⁴Ak kitai eng betusiek che chang, ago eng let komwa eng muguleldannyi orit , agot ngo maiyweiJehovah , amaitii chi, ⁵ago amu inyolilo mosogeni, kole ayoktoji mogetut, ngototo konyil kochoni atkai kora,si mako choni konyil age koimo.⁶Ak kile kiptaiyat ogas kiito ne kimwa kirwogindet ne kunuur. ⁷Tos mayaji Jehovah imanda che lewenotin che rirjini inendet bet ak kemoi? Igae ge iman inendet eng icheget? ⁸Amwowok ale yachini inendet icheket imanda kochokchini, ago tun ngo wechge weritab chi , kotos nyoru kayanet eng ingweny?⁹Ak kimwoji kalewenet eng icheket che kiyonige kole, kibo imanda , ak kochoos biko tugul. ¹⁰Koleji kiba biko aeng kotogosta kotokchige kapkorosut bo kosa, agenge ko ki parisaindet, ko age ko ki togindetab aisurut.¹¹Kitonon parisaindet kosa, komwa inegei ko u ni kole, Jehovah amwaun kongoi amu ma kikerge ak biko alak, che chorik, che mobo iman, che ibege, nda ko togindoni bo koti. ¹²Arue kut konyil aeng eng egosiek tisap, agoiti kebebertab taman eng tuguk chu che anyoru.¹³Ak kitonon tagindetab aisuru eng ole loo ago macham kochil kipsengwet, kobir tegenyi kolen , Jehovah nyoiwo kaat lelutikchu. ¹⁴Amwawok , kirekto chichi kwo konyi ko koek nebo iman kosiir nin age, amu age tugul ne itororege kemining'iti , ak age tugul ne imining'itige kotun ketorori.¹⁵Kigimutyi inendet chererok si kootiny , ak kingogeer kayoktokchi koger kong. ¹⁶Ago kiguur Jeiso icheket kobwa ak koleji, ochamji lagok che mengech kobwa ama totaee amu bo che u chu bounatetab Jehovah. ¹⁷Amwawok iman ale age tugul ne mataache counatetab Jehovah ko u lekwet ne mining ko magoi kochut oloto ne matiny.¹⁸Ak kiteebe bounindet age kol, kanetindoni makaat ayai ne ane si anyor sobondab koigeny. ¹⁹Ak kileji Jeiso , amu nee si iguureno ne kararan , mami age ne kararan kubate agenge noto ko Jehovah. ²⁰Ingen ng'atutik, amoipge, amerumisie, amechorse, amemwa lembech, tegis kon ak komet. ²¹Ak kile kiarib tuguchuto tugul kong'ete amining.²²Ak kingogas Jeiso koleji toko betoot kito agenge eng inye, alde tugul che itinye ak iropchi che banandos asi inyoru konorwet eng kipsengwet, ak irupka. ²³Ak kingokas inendet tuguchu kochool mising amu ki mogorio kosoob.²⁴Ak kingogeer Jeiso inendet, komwa kole korom ne tia eng che tinye magornandit kochuutbounatetab Jehovah! ²⁵Amu nyumnyum eng tamesiet kochutkondab katet kosiir kochut magoriot bounatetab Jehovah.²⁶Kimwa anyun che kigase kole, ara ng'o anyun ne kesoru? ²⁷Kiwolji Jeiso anyun kole, tuguk che koromen eng biko komugakse eng Jehovah.²⁸Kowol Petero kole, keero, kagebagakte tugukcho tugul ak kerubin. ²⁹Ak kileji icheket, kole amwawok iman ale mami chi ne kimeeto got nda ko sigiik nda ko chetupcho, nda ko chepyoset nda ko leguk agobo sobondab koigeny, ³⁰ne manyoru che changkosiir eng betusiechu, ak sobondab koigeny eng betusiek che bwani.³¹Kimut taman ak aeng koba ole mi ak koleji ogeero , bgebe agoi Jerusalem, ak kosulda tuguktugul che kisiir maotik agobo weritab chi. ³²Amu kindeni inendet eunekab bororiosiek asi kechoo, ak kitewer, ak kesingilji. ³³A kibire kipchoritit ak kebar ak kong'eet kogeny eng betutab somok.³⁴Ak kimanai icheket tuguchoto mbo agenge, ak kiung'ak ngalechuta eng icheket ak kimaibesio tuguk che kikamwa.³⁵Ak kingorikta Jeriko, kotepche ngweny eng oret taban kipkoratia ak kosomse., ³⁶ak kingogas kosirtoi tuiyet keteeb kole nechu. ³⁷Ak kimwochi icheket koleji , Jeiso ne bo Nasaret ne sirtoi.³⁸Ak kiwaach kole Jeiso weritab Daudi rirena. ³⁹Ak kiger kong inendet anyun che kiindoi, kole kosis, ago kiteshi kowaach mising kole, weritab Daudi rirena.⁴⁰Ak kitonon Jeiso ak kong'at kimutyi inendet kwo ole mi, ak kingo rikta koteebe inendet , ⁴¹kole imache ayaun nee? Ak kile kiptaiyandani amache ageerto.⁴²Ak kileji Jeiso, keerte. Kagosobin kayaneng'ung. ⁴³Kigeerto anyun kasarata ak korub inendet kolosunoti Jehovah ak kingogeer tuiyet komugul kogonyit Jehovah.

Chapter 19

¹Kimongji ak kobun kwenutab Jeriko. ²Ak keero, kimi chi ne kigigure Sakayo ne ki ne o eng taagikab aisurut ak ki mogorio³Ak kicheng'e kogeer Jeiso, ak konai kole ng'o inendet, ak kimaimuch amu tuiyet amu kinwach. ⁴Ak kilabat kondoe ak kolany mogoiywet barak si kogeer amu kigas kole bunu oranata.⁵Ak kingoiit Jeiso yoto, kochil ketoto ak kiger inendet Sakayo, ak koleji, tiem woluamu rani arue kong'ung. ⁶Ak kiwol eng chokchinet ak kotaach inendet eng boiboiyet. ⁷Ak kingogeer bichoto kongunynguny tugul, kole kawa kotebi eng gotab chito ne kiptengekcho.⁸Ak kitonon Sakayo akkoleji Kiptaiyat, keero kiptayandani, akochini kibananok kebebertab tugukchu, ak ngoto mi chi age tugul ne kiaibe kiy eng kenisiet awekchini konyil angwan. ⁹Ak kileji Jeiso kagonyo sarunet rani goi, amu weritab Abram agine inendet. ¹⁰Amu kinyo weritab chi kocheng ak kosor ne kia kobet.¹¹Ak kingoto kogase tuguchu, kitees ak komwa kalewenet, amu kilegit Jesrusalem, ak kibwati icheget kole toogu bounatetab Jehovah eng baanata. ¹²Kimwa anyun kole, kimi chi anyun ne togunot eng emonoto ne kiwo ole loo bo konaam bounatet kobunji ak kowechke.¹³v 13 Ak kiguur otwogikchi taman ak kogochi robiisiek taman, ak koleji oripwo agoi tun awechke. ¹⁴Ago kisaas inendet bikab emenyi, koyokto ng'olyot korube inendet kole makimache chichi koboiywech. ¹⁵Ak kingowechke kogeny, kakonam bounatet kiguur inendet otwogikchi tugul che kigochi robiisiek , asi konai kole kinyor age tugul ata eng boisiet ne kiyai.¹⁶Kinyo ne bo tai ak kole , kiptaiyandani, kinyor robiisiekuk robiisiek alak taman. ¹⁷Ak kileji inendet kiyai ne ko kararanit amu kiyai ne mie eng kito ne mining, kagonin kokwatunwek taman ibou.¹⁸Ak kinyo ne bo aeng ak kole kiptaiyandani robiiisiekuk ko kinyor robiiseiek muut alak. ¹⁹Ak kileji nyoto agine bou kokwatunwek muut.²⁰Ak kinyo age ak kole kiptayandani , aranyi robiiyeng'ung, ne kia konorun komie, ²¹amu kiaiywein , amu ii chi ne korom , inemu ne ngoto kimende ngweny , nda ko iges che kima igol.²²Koleji anyun inendet, aruogun agobo ne kemwa eng kuting'ung inye otwogindeni ya kiigen ile ai chii ne korom, anemu ne ngoto kimande ngwony ak agese che kima agol. ²³Kiyainee anyun si mende robiisiekchu ole kiwalawali , nda kaanyoru ko kaitu koboto che kitesakis.²⁴Ak kimwochi icheket che kitonondos eng ole legit , osare inendet robiisiek ak ogachi inendet ne tinye robiisiek taman. ²⁵Ak kileji icheket inendet, Kiptayandani, tinye inendet robiisiek taman.²⁶Amwawok ale chi age tugul ne tinye kigochiniago inendet ne matinye, kesore mbo ne tinye. ²⁷Ago omutu anyun bunikchutu chuget kobka yu che machameaboi asi obar eng tainnyu.²⁸Ak kinga komwa ko u nyoto, kwo kondo kolonye kotokchinige Jerusalem.²⁹Ak kinga kagorikchi Betpage ak Betania, eng tulwet ne kiguure tulwetab emitik, koyokto aeng che ki kayoktoikchi, ³⁰koleji oba agoi oiit kokwet ne mi taing'wong ak ngoiit ogeer nmoitab sigiriet ne ratat ne tomo kolany chi, otiach ak ogetu. ³¹Ak ngoto teebenak chi age tugul , kole kaiine asi otiachi? Oleji anyun makchinige kiptayat.³²Koba anyun che kiga kiyokto ak konyor ko u ye kiga mwachi inendet icheket. ³³Ak kingo to kitiachi moitab dsigiriet koleji bikab kobo , kaiiine asi otiach moitab sigiriet? ³⁴Ak kileji makchinige kiptaiyat. ³⁵Ak kikweri kwo ole mi Jeiso ak kiitochi ngoroikwai eng moata bo sigiriet, koketyi Jeiso ak kolany Jeiso barak. ³⁶Ak kingo wendi koiito ngoroikwai eng oret.³⁷Ak kingorikchi tegeiyatab tulwetab emitikkotoi tuiyet tugul nebo kayoktoik koboiboitu ak kolos Jehovah eng kutit ne o agobo boisionik tugul che bo kamuktaet che kiga kogeer. ³⁸Kolen iberurot laitoriat ne nyonii eng kainetab kiptaiyat! kalyet eng kipsengwet ak barak ne toror.³⁹Ak kileji parisaek alak che bo tuiyet inendet , kanetindoni ker kong koyoktoikuk. ⁴⁰Ak kiwolji koleji, amwowok ale ngoto ko sisyo chu koboldos mbo koik.⁴¹Ak kingorik kogeer kokwet ak korirji, ⁴²kolen nda kengen eng betuni , tuguk che bo kalyet! Ago nguni ko kagoung'ogis eng konyekuk.⁴³Amu bwani betusiek che tun teechei buniguk kererusiek eng komoswek tugul ak kekerjin go eng komoswek tugul. ⁴⁴Ak kiwirji ngweny ak leguguk che mi orengung ama bagagun mbo koita agenge ne mi baragutab age amu kima inai betutab rutoitong'ung.⁴⁵Ak kiwo kapkorosut orit ak koonda chw kialisie ak che kioldoisie, ⁴⁶koleji icheket kigisiir kele , egu gonnyu gotab saet, ago kaoyai koek kebenetab chorik.⁴⁷Ak kiinetisie betut age tugul eng kapkorosut. Ak kicheng tisiik che echen ak sirik ak che toogunotin eng biko kebar inendet. ⁴⁸Ak manyor kito ne kiimuchi koyai amu kepchini it biko tugul inendet mising

Chapter 20

¹Ak kingo neti biko eng betut age eng Kapkorosut, ak koamdoi logoiywek che miach, kobwa tisiik che eechen ak sirik konyor inendet ak kitesonu boisiek. ²Ak kimwochi inendet koleji mwawech, iyae tuguchu tugul eng kimnatetab ngo? nda ko ngo ne kigonin kimnatoni.³Ak kiwolji koleji ateebenok agine ngolyo ak owolwo. ⁴Kabatisanetab Johana ko kibunu kipsengwet nda kibunu biko?⁵Ak kingololjige ichege , kole ngot kemwa kele kibunu kipsengwet, komwa kole koine asi moyan inendet? ⁶Nda kimwa kele kibunu biko, kowirech biko tugul eng koik amu kiyoni icheket kole ki maotio Johana.⁷Ak kiwol kole , kimaimuch komwa ole kibunu. ⁸Ak kileji Jeiso icheket, mbo ane ko mamwowokkimnatet ne ayae tuguchu.⁹Ak kitoi komwachi biko kalewenoni, kole kikol chi sabibuk eng mbar ak ko bokokchi bich alak k kwo emet age ne loo eng betusiek che chang. ¹⁰Ak kingoit betut koyokchi otwogindet bichoto asi kogochi icheket inendet logoekab mbaranoto, ago kibir bichoto inendet ak koon kwo buch.¹¹Ak kiyokto kogeny otwogindet age ak kigibir noto agine ak ketewer ak koon kwo buch. ¹²Ak kiyokto kogeny ne bo somok , kebir aine ak kowirji sang.¹³Ak kile chitab kobo mbaret, atyaene anyun? Ayakti werinnyu ne achame nda mangab kogonyit. ¹⁴Ak kingogeer bichoto inendet kong'alaljige ichegei kole nyiito ne tun bunchi tuguk , ngebar inendet nda ma tun kendie tuguk.¹⁵Ak kitoorta komanda eng mbaretab sabibuk ak kobar. Ara itoi nee anyun chitab kobo mbaret bichoto? ¹⁶Nyoni anyun inendet ak kobar bichoto tugul ak kogochi biko alak mbaretab sabibuk. Ak kingogas icheket, komwa kole ololo matkoek nyoto!¹⁷Ak kichiilji kong icheket ak kole , nee anyun ne kigisir: koita ne kisas tegik ko nyoto ne ka koek toloitab lugta? ¹⁸Ak chi age tugul ne ibutchin koita koile konyaknyakani ak inendet ne ibutchini koita kong'ae koek bumbus.¹⁹Ak kicheng sirik ak tisiik che eechen konam inendet banata , ak kiiywei icheket biko amu kinai kole mwae kalewenoni agobo icheket. ²⁰Ak kiribot icheket inendet ak koyokto segeik che kiyaegei koek che bo iman asi koname inendet ngalekchi asi kogoito inendet kwo tai ne bo bounatet ak kimnatetab bounindet.²¹Ak kitebee inendet kole kanetindoni kinget kele imwae ak inetisiei eng iman ago metitii chi ak ineti iman oretab Jehovah. ²²Tos chame ng'atutik kegochi aisurut kaisari nda olo?²³Ago kinai kenisiengwai, ak kileji icheket, ²⁴obaruo tongiloyot, bo ng'o itondo ak sinitik che tinye. Ak kile bo Kaisari.²⁵Ak kileji icheket ogochi kaisari tuguk che bo kaisari ak ogochi Jehovah tuguk che bo Jehovah. ²⁶Ak kima imuch koname ngalechoto eng taitab biko ak kikwongio eng wolunennyo ak kisisyo.²⁷Ak kibwa alak eng sadukaik, konyor inendet icheget che mwae kole mamito ngeetyet ak kiteebe inendet, ²⁸kole kanetindoni kisirwech Musa kole ngo ne werit ne otupche , ago tinye chepyoset ne tomo kosich lekwa kondi ne otupche chepyosonoto asi kolalji mat kesendannyi.²⁹Kimi anyun werik tisabu che kitupcho ak kitunii ne bo tai ak kime ko masich lekwa, ³⁰ak kiindi ne bo aeng. ³¹Ak ko u noto nebo somok ak kiek ko u nyoto tugul ko tisab kibek komasich lekwa. ³²Ak kingobata kome agine chepyosonata. ³³Ara anyun tun koegu chepyosetab ng'o eng icheget? Ago kitun icheket tugul ko tisab.³⁴Ak kiwolji Jeiso icheket kole, werikab turgui kotunisie ak keildoi alak ketun. ³⁵Ago che kiityini kele nyoljinikonyor betusiechoto bwani ak ng;etyet eng che kikobek, ko ma tun itunisie ama kigoitoi ketun. ³⁶Amu ma komuchi kobek kogeny, amu kergeitu ak malaikaisiek ak icheket ko werikab Jehovah amu werikab ng'eetiet.³⁷Ago ng'etoos che kigobek, kiibor Musa agine eng ole kigisir agobo kertit , ole kiguure kiptaiyat , Jehova ne bo Abram ak Jehovah ne bo Isak ak Jehovah ne bo Jakobo. ³⁸Inendet ko ma Jehovah ne bo che kigobek, ago bo che saptos, amu saptos tugul eng inendet.³⁹Ak kiwolji sirik alak koleji kanetindoni, kaimwa komie . ⁴⁰Amu kimata kogany icheket koteebe inendet teebut age tugul kogeny.⁴¹Ak kileji icheket, oteptoi ano asi komwae icheket kole Kristo ko weritab Daudi? ⁴²Amu kimwa Daudi inendet eng bukuitab tienwogikab kolosunet kole, kileji kiptaiyat kiptaiyandennyu tebe eunnyu ne bo tai, ⁴³agoi tun ayai buniguk koek ngecheretab kelyeguk. ⁴⁴Kuure anyun Daudi inendet kiptaiyat, ara egundoi ano anyun werinnyi?⁴⁵Ak kimwachi kayoktikchi kogasei biko tugul koleji, ⁴⁶oripge eng sirichu che chame kobendoti kolaachi ngoroik che koen ak kochamei kakatisiet eng siroisiekab oldoisiet ak ngecherok che bo tai eng igorwek. ⁴⁷Ak kosare mosogik gorikwaiak kosae sautik che koen, kogenisie. Ta tun nyoru biko che u chuto kiruoget ne o mising.

Chapter 21

¹Ak king'eet metit ak ak kogeer mogorek kodenoi konunoikwai ole kirurukchini. ²Ak kigeer mosoget age ne ki kibanania kondoi ndururusiek aeng che u kebebertab robiisiek. ³Ak kile amwawok iman ale, kagokoon mosogoni banan che siirei chi tugul. ⁴Amu kagonde chi tugul eng chang'indang'wai ole kindoi kagochinoik, ago kagonde inendet eng banandannyi tugul che tinye mbo che kosobee.⁵Ak kingo ta kong'alali alak agobo kapkorosut ole kikararanda eng koik che kororon ak kagochinoik kole, ⁶Eng tuguchu ogeere, ko tun bwani betusiek che mang'etune koita mbo agenge , eng baragutab age , ne ma tun kiwirjini ngweny.⁷Kiteebe kole kanetindoni egu anyun tuguchuto auyo? Ak unee kaborunet ne tun mache korik kosulda tuguchuto? ⁸Ak kile oripge asi ma kibeetok , amu tun bwani biko che chang eng kainennyu kolen aiinendet , ak kagorik betusiek , amorub icheket. ⁹Ak nda tun ogas agobao lugosiek ak chemarget ko mato cholye, amu nyalunot kosub kosulda tuguchoto korok, ago tomo korik kagesunet.¹⁰Koleji anyun icheket, tun setyini bororiet age bororiet age , ak setyini bounatet age bounatet age. ¹¹Ak kobiit botanet che eechen chebo ng'weny ak kemeito eng orisiek alak ak mianwokik ak kobiit kamuisiet ak kaborunoik che eechen che bunu kipsengwet.¹²Ago ngo tomo kobiit chuto konamok eng eunekwai ak konyalilak ak komutak obe kapkorosusiek ak korgorosiek komutak taitab laitorinik ak bounik agobo kainennyu. ¹³Egu kasartab baornatet eng akwe.¹⁴Oegu che otile eng mugulelwekwok asi mosib oimchige agobo ole owoldi, ¹⁵amu agonok ngalekab ng'omnatet ne maimuchi bunikwok tugul kowolkiy nda kogirindaak.¹⁶Ak kong'wektak sigikwok ak che otupche ak chhe bo oreng'wong ak choronok ak kobar alak eng akwe. ¹⁷Ak kosasaak biko tugul agobo kainennyu. ¹⁸Ak mabete sumeiyot agenge ne bo metigoikwok. ¹⁹Ak eng muitaeng'wong onyoru sobonwekwok.²⁰Ak tun ngoger lugosiek komuuti Jerusalem, onai anyun ole kagorik ngemisienyi. ²¹Ingo mwechi anyun che mi Judea tulonok ak ingomanda che mi kwenutab kokwet ak mata koba orit icheket che mi emonoto. ²²Amu chuto ko betusiekab mugetut asi kobiit kosulda tuguk tugul che kigisir.²³Aya wee akwe che tinye che chuchunieng betusiechoto! amu bitu bichiindo ne o eng ngweny ak nerekek eng bichuto. ²⁴Ak kobutyo icheket eng ngatibindab rotwetab chok , kimut che kaluulyo koba bororiosiek tugul, ak kotiechatiech bororiosiek Jerusalem agoi kosuldabetusiekab bororiosiek.²⁵Ak kobiit kabarunet eng asista ak eng arawet ak eng kogelik , ak kobiiteng ng'weny bichiindab bororiosiek, ak kwonget amu kamuutetab ainet ne o ak beko che mildogei. ²⁶Ak kobek mugulelwekab biko amu cholatet ak eng kanyisietab tuguk che bwanjini ngweny amu kitumdumi kimnatosiekab kipsengwet.²⁷Ak eng betunoto kogeer anyun weritab chi konyoni eng boldet koboto kimnatet ak torornatet ne o. ²⁸Ak ngotoi kosulda tuguchuto ogeer barak ak ongeet metigoikwok, amu karik katiageng'wong.²⁹Ak kimwachi icheket kalewenet kole, ogeero mogoiwet ak ketik tugul. ³⁰Ne ngorut ogeere ak onae akwe ole karik kesisiet. ³¹U nyoto anyun ak akwe ngo geer koyaagis tuguchuto onai ole karik bounatetab Jehovah.³²Amwawok iman ale, masirtoi ibini agoi kosulda tuguk tugul. ³³Kipsengwet ak nweny kosiirtoi ak magoi siirto ngalekchu.³⁴Ago oripge anyun akwe asi manyi mugulelwekwok eeiset akbogitet ak kaimutikab sobetab betusiechu asi matun konyachak betunoto, ³⁵konamak ko u mestet , amu u nyoto tun nyonjini biko tugul che menyei ngweny komugul.³⁶Ago oripge eng betut age tugul ak osaeasi onyoru oterterisie, ochilile tuguchoto tugul bwani ak otononye eng taitab weritab chi.³⁷Ak kiinetisie ebg kapkorosut ak betut age tugul ak kimondoi kembout age tugul kowendi kotepche eng tulwe ne kigiguure tulwetab emitik. ³⁸Ak kimuschini biko tugul inendet eng kapkorosut asi komuch kogas inendet.

Chapter 22

¹Kirik anyun tumdo nebo makatinik che ma kinde bitek ne kiguure pasaka. ²Ak kicheng tisiik che eechen ole imuch kobarta inendet amu kiiywei icheket biko.³Ak kichut ceswilyet Judas ne kigiguure Isacriot, ne ki age eng taman ak aeng. ⁴Ak kiwo kong'alal ak tisiik che eechen ak kiptainik ole ng'wektochindoi Jeiso inendet.⁵Ak kiboiboitu anyun bichoto ak kichomyechi kogochi inendet robiisiek. ⁶Kochaam anyun inendet ak kocheng boroindo kongwekchi inendet icheket eng ole mami biko che chang.⁷Ak kiit anyun betut ne bo makatinik che makindeno bitek, betut ne kikanyol koeny arutab pasaka. ⁸Ak kiyokto Petero ak Johana kole oba ochabwech Pasaka asi kobiit keam . ⁹Ak kileji , imache kebe kechobe eng ano?¹⁰Ak kileji icheket ogeero , ngomande eg kokwet ne o kotuyenok chito ne ibei teretab beeko, orub inendet ago i got orit ole wendi. ¹¹Ak omwachi chirtab kobo kot oleji katebenen kanetindet kole , mi ano gotab toek ,ole achoni aame pasaka koboto kayoktoikchu.¹²Koborok anyun got ne o ne mi barak. Ochob anyun tetutik tugul eng oloto. ¹³Ak kiba anyun ak konyor ko u yo kaga kemwachi ak kichob pasaka.¹⁴Ak kingoit sait koteb ngweny koboto che kiyoktoi. ¹⁵Ak kileji icheget, eng aget ko koamach aam pasaka ak akwe kotomo anyalil. ¹⁶Amu amwawok ale, kong'ete nguni ko maaame agoi kosulda eng bounatetab Jehovah.¹⁷Ak kitaach kikombet , ak kingo kagogoito kongoikole,onam ni ak opchechige akwegee. ¹⁸Amu amwawok ale kong'etee nguni ko ma aee che bo logoekab sabibuk agoi koit bounatetab Jehovah.¹⁹Ak kinam makatiat ak kingo kagomwa kongoi kobutul ak kogochi icheget ak kole ni ko bortnnyu ne kigoitoi agobo akwek , oyai ko u ni eng kabwatet ne obwateno. ²⁰Ko u nyoto kikombet agine , kingobata amitwogik che bo kosgoleny, kole arorutiet ne leel kikombani eng korotikchu che kitumdoi agobo akwe.²¹Ago ogeero ni eutab inendet ne ng'wektaa koboto eng mesani. ²²Amu wendi weritab chi iman ko u ole kiging'at, ago ayoo eng chichoto ng'wektoi inendet! ²³Ak kitoi anyun kotebegei ichegei kole ng'o eng icheket ne yae kii.²⁴King'eet anyun tiiyet eng kwenung'wai kole ngo ne keiti kele ne o eng icheket. ²⁵Ak kileji icheket, laitorinik eng bororriosiek ak icheket che tinye bounatet eng icheket keguure toretik.²⁶Ago ma u nyoto eng akwe ago ingokerkeitge ne o eng akwe ne mining, ak inendet neo koigei ne ootisie. ²⁷Ng'o ne o anyun, inendet ne tebche eng omisiet nda inendet ne ootisie? tos ma inendet netebche eng amisiet? Ago ami kwenung'wongko u chito ne ootisie.²⁸Ago akwe ko u che kiotebi koboto eng kanyalilet. ²⁹Ak kaagonok bounatet ko u yo kigogona kwandannyu, ³⁰asi kobiit oamisie ak oeeise mesenyu eng bounatennyu, ak tun otebe ngecherok che bo laitornatet oruokchini ortinwek taman che bo Israel.³¹Simion, Simion, keero kagosom chesawilyet kole konamak asi kosesak ko u nganuk. ³²Ago kiasa agobo inye asi maibut kayaneng'ung ak yo kaiwalage, igimit che otupche.³³Ak kileji inendet, kiptaiyandani , kaachobge kebetuwai korgooret, mbo meet. ³⁴Ak kimwa kole amwaun Petero kotomo kochei kipsiywet rani, iitoe konyil somok ile mengeno.³⁵Ak kileji icheket kinga yoktok ko motinye mbo lolet nda ko ngoroik che iwale ak kweonik , ko tos kirarwok kiy eng akwe. Ak kile mararweh kiy. ³⁶Ak kileji ago inendetne tinye lolet koibot nguni, ak u nyoto ngoroik che iwale agine , ak inendet ne matinye rotwetab chok koalda ngorienyi asi koale.³⁷Amu amwawok ale kiito ne kigisir ko konyol kosulda eng ane kele kigitesta inendet koboto kiptengeginik, amu tinye kagesunet ng'al;ek che kigisir agobo ane. ³⁸akkile kiptayandani, keero mi yu rotonikab chok aengu. Akkileji icheket kagoem.³⁹Komong sang anyun ak kwo agoi tulwetab Emitik , ak kirub kayoktoikchi inendet. ⁴⁰Ak yo kingo kagoit oloto,koleji icheket, osa asi mochut tiemutik.⁴¹ak kiistoege icheket yo itei koita ngewirta, ak kokutuny kosa, ⁴²kole Baba , ngicham iistoeno kikombani. ago a ko u magenyu, ago ingoyaak ko u mageng'ung.⁴³Ak kimongji inendet malikaiyat ne kibunu kipsengwet kogimit inendet. ⁴⁴Ak yo kimi nyalilda inendet ne ngwan koteshi kosa mising ak kigergeitu aotikchi ak korotik che sachini ngweny.⁴⁵Ak kingoit eng saennyi konyo ole mi kayoktokchi, ak konyor korutos amu kaimutik ⁴⁶ak kitebe icheket , kaine asi oruiye? ong'eetye osa asi mochut tiemutik.⁴⁷Ak kingota ko ngalali , ogeero tuiyet koboto inendet ne kiguure Judas age eng taman ak aeng, kindoune icheket ak korikchi inendet Jeiso asi kong'utut, ⁴⁸ak kileji Jeiso Judas ing'wektooi weritab chi eng ng'ututet?⁴⁹Ak kingogeer che kimi koboto inendet kito ne mache koyaak kole kiptaiyandani ieb eng rotwetab chok? ⁵⁰Ak kinget age eng icheket che otwogindetab tisiindet neo , ketil itinyi ne bo tai. ⁵¹Ak kiwolji Jeiso koleji obagakte, kagoem! Ak kitiny itinnyi ak kosoob inendet.⁵²Ak kileji Jeiso tisiik che eechen, ak kiptainikab kapkorosut ak boisiek che kigabwa kogiringda inendet, kobwa ak rotonikab chok ak siarissiek, kou yo bwanjini chorindet? ⁵³Yo koami kobotok betut age tugul eng kapkorosut, ko ma onyonama eng eunekwok, ago kasartang'wong nito ak kimnatet ne bo tuindo.⁵⁴Kinam anyun inendet ak komut kwo gotab tisiindet ne o. Ak kirub Petero eg ole loo. ⁵⁵Kingo kakolal mat eng kok kotebe ngweny tugul, ak kitebe Petero kwenung'wai.⁵⁶Ak kingo geer chepto age inendet kotebche eng ole mi lapkeiyetab mat kochilji kong inendet kole , kimi chichi agine koboto inendet. ⁵⁷Ago kitai kole, chepyosoni, mangen inendet. ⁵⁸Ak ne matia kogeer chito age ak kole ii agenge aginye eng icheket. Ak kile Petero, chichi ma ii agenge eng icheket.⁵⁹Ak kingo bek olo bo sait agenge, kokimkim chito age eng kimnatet kole, iman kimi chichi agine koboto inendet, amu Galilindet inendet. ⁶⁰Ak kile Petero, chichi mangen cho imwaei. Ak ngota komwae kochei kipsoiywet kasarata.⁶¹Ak kiguskong anyun kiptaiyat ak kotopen Petero, ak kinan Petero ng'olyotab Kiptaiyat ko u yo kiga komwachi kole kotom kochei kipsoiywet rani, itayo konyil somok. ⁶²Akkimanda sang kwo koriir eng ng'wonindo.⁶³Ak kichwess biko Jeiso che kiname inendet ak kobir. ⁶⁴bak kitich knyekchi ak koteebe kole, ng'orse , ngo ne kamasin? ⁶⁵Ak kimwa ng'alek alak che chang che yaachen agobo inendet kochweschwesi.⁶⁶Ak kingoeech koruruchge boisiekab bichoto, tisiick che eechen ak sirik. Ak kimut inendet kwo kapkirwogengwai kole, ⁶⁷ngoto ii Kristo imwawech. ago kileji icheket mbo ndamwawok ko moyani, ⁶⁸ak ngoto atebenak ko mowolu.⁶⁹Ago kongeete nguni kotebee weritab chi eutab tai ne bo kamuktaet ne bo Jehovah. ⁷⁰ak kile icheket tugul, tos ii weritab Jehovah anyun? koleji omwae ole aii inendet. ⁷¹Ak kile icheket, ta kemage nee baornatet age? Ako kagegas acheget kobun eng kutinyi.

Chapter 23

¹Ak king'eetio tuiyet komugul ak komutchi inendet Pilato. ²Kitoi anyun komwaitae ngaal kole, kiginyoru chichi komaasi bororienyo ak koete kegochi aisurut kaisari inendet, ak kolen ai Kristo , laitoriat.³Ak kitebee Pilato, kole, ii laitoriatab Yahudik? Kiwolji kole kaimwa. ⁴Ak kileji Pilato tisiik che eechen ak tuiyosiek manyorji lelut chichi. ⁵Ago kititirjimising kole kiibei biko, konetoti eng Judea komugul, kotoune Galili agoi koit olito.⁶Ago kingogas Pilato ngolyondonoto, kotebee kole ngot ko tos Galilindet chichi. ⁷Ak kingonai kolebo bounatetab Herod , koyokto kemututa Jeiso kwo ne kimi inendet agine Jerusalem betusiechoto⁸Ak kingogeer Herod Jeiso, kobaibait mising, amu kimache kong'etee keny kogeer inendet, amu kia ko kas tuguk che chang agobo inendet ak kimache nda keer kwong'utk koyaak eng inendet. ⁹Kiteepse inendet eng ngalek che chang ago ma wol kiy. ¹⁰Ak kitonondos tisiik che eechen ak siriik, kititirji inendet eng kimnatet.¹¹Kiimining inendet Herod ak askarikchi ak kochoosinendetak kolakchi ngoriet ne kararan mising ak kowekta ole mi Pilato kogeny. ¹²Ak kiek chorondok pilato ak Herod eng betunoto, amu kita kosastos icheget eng tai.¹³Ak kiguur Pilato tisiik che eechen ak bounik koboto biko kobwa tugul ¹⁴ak koleji icheket, komutwa chichi ak komwa ole imoosi biko, ak ogeero kaatebee anendet eng taing'wongak manyorji chichi lelu eng ng'alechoto omwaitae inendet.¹⁵Ololo, mbo Herod agine , amu kawekkwech inendet ak ogeero, ma yai kiy inendet ne nyoljini meet! ¹⁶Noto anyun , abire inendet asi atiakta. ¹⁷Amu ki ng'atutiet kotiakchi agenge eng betutab tumdo.¹⁸Ak kibolyo tugul, kole iste chichi ak itiakwech Barabas. ¹⁹Barabas ko chi nekiga ketoorji korgoret akobo wasetab biko eng nganaset ak borisiet.²⁰Ak king'ololji Pilato icheket kogeny komache kotiach Jeiso. ²¹Ako kibolyo icheket kole igartat eng kimurtoiyot, igartat inendet. ²²Ak kimwachi icheket nebo somok koleji, kayai nee ne ya chichi? Manyorji ngolyo inendet ne nyoljini kome. Noto anyun abire inendet asi atiach.²³Ak kitees kobolyo mising ,komache kole kigartat. Ak kiyai kutuswekwai koyan Pilato. ²⁴Ak kitilanyun Pilato kiruoget koyaak ko u ye kimache icheket. ²⁵Ak kitiakchi inendet ne kiga ketoorji korgoret agobo wasetab biko ak borisiet ne kigo soom icheket. Ago kiigoito inendet Jeiso asi koyachi ko u ole moktoi.²⁶Ak kingo ta komuti inendet kogiich Simon kurenindet, ne kibunu koret age, ak kikilapchi kimurtaoiyot asi koib korube Jeiso.²⁷Ak kirub tuiyet neo ne bo biko koboto chepyosok che kiwaktos ak korirjinoti inendet. ²⁸Ago kigushikong Jeiso icheket, koleji tibichu bo Jerusalem, matorirye agobo ane , ago orirjige ak legukwok.²⁹Amu ogeero , bwoni betusiek che tun len icheket iberurotin sononik ak mootinwek che iiyo ak kinaik che ma kichuchun. ³⁰Ngoiyo kotoi icheket kongalalji tulonok olulchech, ak koleji tulonok che mengechen kotuch. ³¹Amu ngotko yai tuguchu eng keti ne nyalil, koteptoi ano anyun eng ne yaamat.³²Ak kimi kiptengekinik aengu che kigimuti koboto inendet asi ba kobar.³³Akkingoi yo kiguure calvary, ko yoto ole kigigartate inendet ak kiptengekinichoto age eng komostab tai ak age eng komostab katam. ³⁴Ak kile Jeiso, Aboo, nyochi kaat icheket amu ma nai kito ne yaei. Ak kipchechige ngoroikji eng wirtoisietab barbarek.³⁵Ak kitononyo biko kogeere, ak kirorichi inendet bounik, kole kisoru alak. Ingosoge kira ngo Kristo nyito, ne lewnot ne bo Jehovah.³⁶Ak kichurachur agiche askarik inendet kobwani ole mi me inendet, kogochi maiyek che midililen, ³⁷kolen , ngiti ii laitoriatab Yahudik isoruge. ³⁸Ak kimi sirutik eng barakutab metinnyi che mwae kolen, NI KO LAITORIAT NEBO YAHUDIK.³⁹Ak kichuachur inendet ageneg eng kiptengeginichoto kiga kigartat kole tos ma ii Kristo inye? Soruge ak isorwech agache. ⁴⁰Ago kiwol age ak koger kong kole meiweii Jehovah mbo inye ak imi kiruoget agenge ak inendet? ⁴¹Ago bo iman nyinyo amu kagigonech kou boisionikcho, ago mayai chichi kiy ne ma nyolunot.⁴²Ak kileji Jeiso, inaana yo tun inyoni eng bounateng'ung. ⁴³Ak kileji Jeiso inendet, amwaun iman ale, kitebche tuwai rani eng paradiso⁴⁵⁴⁴Ak olo bo sait lo, kobiit tuindo eng emet komugul agoi sait sogol, ak kimato kokwengtoi asista, ak kigereerak kwenutab anget ne kigo kiito eng ole tilil nebo ekalut kobun aeng.⁴⁶Ak king'alal Jeiso eng kutit ne o , kole Aboo, kaande tamirmiriennyu euneguk, ak kingo ka komwa nyitokogoito tamirmiriet. ⁴⁷Ak ingogeer kiptaiyatab bogol tuguk che kayaagis kolos Jehovah, kole ngagaa kibo iman chichi.⁴⁸Ak kingogeer tuguk che kiyaagis tuiyosiechoto tugul che kigaruruchge asi korat setio, kowektage, kowektagei kolugoti tegetik. ⁴⁹Ak kitonondos eng ole loo tugul che kiingen ge ak chepyosok che kirubu inende kobunu Galili kole asi kogeer tuguchoto.⁵⁰Ak ogeero, kimi chi anun ne kigiguure Joseph, ne ki chitab kapkirwok chi ne kaminen ak ki chi ne kirube imanda. ⁵¹Ak kima cham chichoto kiruogeng'wai ak boisionikwai. Ki bo Arimatea, koretab Yahudik , ne kigonye agine bounatetab Jehovah.⁵²Kiwo chichoto ole mi pilato ak kosom bortab Jeiso. ⁵³Kiwolune kocho ngweny ak komaise nget ne nyigiis ak momogoon eng kererit ne kikabalchi koita, ole kitomo ketupchi chi age.⁵⁴Ak betut ne kigichobekee ak kika korik sabato. ⁵⁵Ak kirubu chepyosok che kigabwa koboto inendet kobunu Galili ak kogeer kererit ak ole kigakimogonda bortanyi. ⁵⁶Ak kiwektage koba asi kocob nyamdutik ak mwanik ak komuny eng betutab sabato komungyo ko u ng'atutiet.

Chapter 24

¹Ak eng betut ne bo tai nebo wikit ko kariroon emet, kobwa kererit koibu nyomdutik che kiga kochob. ²Ak kinyor ko kagemilda kota eng kererit. ³Ak kichut kererit oriit ak manyor bortab kiptaiyat Jeiso.⁴Ak kingab komi kotobtomentos agobo nyoto ogeero kitonondos eng yo legit icheket murenik aengu che tinye ngoroik che lile bich. ⁵Ak kingo to kocholdos, kong'urukcho kotorjini togochikwai ngweny, koleji icheket amu nee so chengee che sabdos eng oritab che kikobek?⁶Ma komi yu, kakong'eet, onnan kito ne kimwawok yo kito komi Galili, ⁷kole kanyol kendeno eunekab kikab tengekto, weritab chi ak kigartat , ak kong'eet eng betutab somok.⁸Ak kinaan anyun ng'alekchi ⁹ak kiwechke kobunu kererit ak komwaji tuguchu tugul icheket taman ak agenge ak biko alak tugul. ¹⁰Ki Mariamagdalena ak Joan, ak Maria kametab Jacobo, ak chepyosok alak che kobotoge, che kimwachi che kiyoktoi tuguchuto.¹¹Ak kiu ngalekwai tangoi eng che kiyoktoi, ago maiiyan icheket chepyosok. ¹²ak king'eet petero ak kolabat ole mi kererit, koit ak kole geero mi ngoroik che nyikisen ichegei, ak kiwo kokwong'oti agobo tuguk che kago yaagis.¹³Ak geero, kiba biko aengu eng icheket kokwet ne kigure Emmau ne kima ko loo mising ki mailisiek somok kong'etee Jerusalem. ¹⁴Ak kingololjige tugul agobo ng'alechuto tugul kiyaagis¹⁵Ak kingo ta kong'alaljinatege ak kotebege, korikchi Jeiso icheket ak koba tugul. ¹⁶Ako kigerogis konyekwai si manai inendet.¹⁷Ak kileji icheket, nee ng'alechu omwachinotige akwegee obendi? ¹⁸ak kiwolji age eng icheket ne keguure Kleoa, koleji, tos ii inye too eng Jerusalem asi menai tuguk che koyaagis oloto eng betusiechu?¹⁹Ak kileji icheket, nee tuguchuto? ak kileji tuuk che kiyaak agobo Jeiso ne bo Nasaret ne ki maotiot ne ki ki eng boisiet ak ng'olyo eng taitab Jehovah ak eng biko tugul, ²⁰ak kou ole kiingoito tisiik che eechen ak bounikcho kiruokchi kiruoget ne bo meet ak kigartat.²¹ Ago kigitinye kayanet kele inendet ne itiachi Israel. Wei ak koboto choto tugul ko betutab somok rani kongeete ngaa kobata ngalechuto.²²Ak kagoneech chepyosok alak che kigimi tugul kekwong ole ki mustaita kererit. ²³Ak kinga mato konyor bortanyi , kobwa kole kamongji icheket, malaikaisiek che kamwa kole inendet. ²⁴Ak kaba alak kererit che kami kobotech. , konyor kou nyoto ko u yo kiga mwa chepyosok, ago ma keer inendet.²⁵Ak kileji anyun bichoto, ochei we abusanichu ak ko nyalulen mugulelwek che mayani tuguchu tugul che kiga komwa maotik. ²⁶Kima kosikchini Kristo konyalil eng tuguchu asi komangji torornatennyi? ²⁷Kitoi kongeet Musa ak maotik tugul ak kiiarorji icheket eng sirutik tugul ngalek agobo inendet.²⁸Ak kingorikta kokwet , ole kibendi, kaegei inendet ne mache kosiirto. ²⁹Ak kikimkim inendet koleji iyanech itebi ak che amu karikta koimen ak mache koratarat, ak kiwo go kotebi tugul.³²³⁰Ak ye kingo kagotebi ngweny tugul koamisie konam makatiat koberur, kobutul ak kogochi icheket. ³¹Ak kiyotogis konyekwai, konai inendet kobetio eng taingwai. 32 Ak king'eetyo eng sainata koweektagee.³³Ak kingeetyo eng sainata koweektage Jerusalem; ak kinyor taman ak agenge ko keruruchke ak che ki mii koboto icheket, ³⁴kole kangeet kiptaiyat iman, ak koborjige Simon. ³⁵Ak kimwachi ngalek che kayaak eng oret, ak ko u yo kagonyit inendet kobutuli makatiat.³⁶Ak kingo to kongalale tuguchu, kotonon Jeiso inendet eng kwenung'wai, ak koleji icheget ingotebi kalyet eng akwe. ³⁷Ago kiorogenio ak koiweis, ak kibwati kole kageer tamirmir.³⁸Ak kileji icheket kocholji nee? Ak amu nee si kongeeto kereretab met eng mugulelwekwok? ³⁹Ogeer eunekchu ak kelyeckchu, ole anee, nyito. Onam ak ogeer amu matinye tamirmiriet borto ak kowoik, kou yo ogeere atinye. ⁴⁰Ago kinga komwa ni kobarji icheket eunekchi ak kelyekchi.⁴¹Ak ki tomo koyan icheket amu boiboiyet , ak kwonget. Koleji icheket Jeiso otinye kiy ne kiame eng yu? ⁴²Ak kigochi kebebertab injiriot ne kigibo eng beko, ⁴³ak kinam ak koam eng taing'wai.⁴⁴Ak kileji icheket, chu ko ng'alekchu che kigamwawok yo kingo tami kobotok, ko u yo kinyol kosulda tuguk tugul, che kigisir eng ng'atutik chebo Musa, ak eng Maotik ak eng tienwogikab kolosunet agobo ane.⁴⁵Koyat anyun ng'omnatosiekwai asi kobiit konai sirutik. ⁴⁶Ak kileji icheket kigisir ko u nyoto kele, nyoljini Kristo konyalil ak kong'eet kogeny eng che kigobek eng betutab somok. ⁴⁷Ak keamdaat ent bororiosiek tugul sigunet ak nyoetab kaat ne bo tengekwogikeng kainennyi kotoune Jerusalem.⁴⁸Oii akwe baorinik eng tuguchuto. ⁴⁹Ak ogeero, ayogu kayamisetab Kwandannyu kotebi eng akwe. Ago otebi akweket eng nganaset agoi kilaakwok kimnatet ne bunu tororot.⁵⁰Ak kitokosta kondochini Jeiso agoi tun koit Betania. Ak kinamji barak eunekchi ak koberur icheket. ⁵¹Ak kingo ta koberuri icheket kobagach icheget anyun ak kikimut kwo kipsengwet.⁵²Ak kiilos inendet ak koweektage Jerusalem eng boiboiyet ne o. ⁵³Ak kimi kotugul kapkorosut kolosu ak koberuri Jehovah.

John

Chapter 1

¹Eng' taunet ko kimi ng'olyot ak kimi ng'olyot ak Jehovah, ak ki Jehovah ngolyot. ²Kimi inendet ak Jehovah eng' taunet. ³Kigiyai tuguk tugul eng' inendet, ak kimagiyai kiy age tugul ne kiga keyai ne kima yai inendet.⁴Kimi sobondo eng' inendet, ak ki lapkeiyetab biko sobonoto. ⁵Ak iluu lapkeiyet ing' tuinto, ak kima iterter tuinto lapkeiyonoto.⁶Kinyo chi ni kiyook Jehovah, ni kigiguure Joana. ⁷Kinyo chichoto koek baoriat, si kobaorianji lapkeiyet, si kobit koyan biko tugul amu inendet. ⁸Kima ko lapkeiyonoto inendet, kobate kinyo si kobaorianji lapkeiyonoto.⁹Kimi lapkeiyet ne bo iman ne nyoni ng'weny, ni kwengjini chi tugul.¹⁰Kimi ng'weny inendet, ak kigiyai ng'weny ing' inendet ak kima nai ng'weny inendet. ¹¹Kinyonji chechi,ak kima taach inendet bichoto chii.¹²Ako tugul chi kitaach inendet, ko kiigochi kamuget koek legukab Jehovah, choto che iyani kainennyi. ¹³Icheget che kigisich, ama eng' korotik nda eng' magetab borto,nda eng' magetab chi, ago eng' magetab Jehovah.¹⁴Ak kiek ng'olyot borto, ak komeny kwenunyo ak kigigeer torornatennyi, torornatet ne bo ne kigisich inegei kobun Kwanda, ne nyitat kororindo ak imanda. ¹⁵Kibaorianji inendet Joana ak kogurso kole," Inendet ni, ne kiamwoitoi ale, inendet ne rubko ko egu nebo tai eng' ane, amu ki bo tai inendet eng' ane".¹⁶Amu kigitaach ache tugul che bo nyienyi, ak korororindo eng' korororindo. ¹⁷Amu kigigon ng'atutiet eng' Musa. Ako kibwa korororindo ak imanda eng' Jeiso Kristo. ¹⁸Mami chi ne kigogeer Jehovah kong'ete; kobate kigong'ang'wech inendet werit ne kigisich inegei ne mi teget ab Kwanda.¹⁹Ak ni baornatetab Joana, ye king'oyok Yahutik tisiik ak Lawik kobwa kong'ete Jerusalem si kotebe Joana koleji, "i ngo inye?" ²⁰Ako kimwa inendet Johana ama tiiyo, kole inendet ko ma Kristo. ²¹Ak kitebe inendet koleji nee anyun? Elija? ak kile, ma inendet. I maotiontonoto? ak kile, "achicha".²²Ak kileji anyun inendet, i ng'o inye? si kobit keibchi wolunet icheget che kaiyokwech. Imwoe ile i ng'o inyendet?. ²³Ak kile a i kutitab chi ne kursei eng' surkwen, olitit oretab Kiptaiyat kou ye kimwa maotiot Isaiah.²⁴Ak icheget che kigagiyok ko bo Parisaik, ²⁵Ako kitebe icheget inendet, koleji, "Kaine anyun si i batisianisiei, ama i Kristo, nda Elija, nda maotiondonoto?"²⁶Kowolji Joana bichoto koleji, abatisianisie beko ago tononi eng' kwenung'wong' age ne mong'et. ²⁷Inendet ne rubwo ko chamat kondo amanyoljina atiach anokab kweonikyi. ²⁸Kiyaogis tuguchuto eng' Betania, Jordan komosin,ole kibatisanisie Joana.²⁹Eng' betut ne kirube, kogeer Joana Jeiso konyonjini, ak kole, ogeero Aruet ne bo Jehovah ne ibei tengektab ng'weny, ³⁰Inendet ni ne kiamwa ale, rupwo chito ne egu ne tai eng' ane amu ki bo tai eng' ane. ³¹Kima ang'et ane inendet, ago si kobit kibarta inendet eng' Israel, anyo anyun amu noto abatisianisie beko.³²Ak kibaorian Joana kole, "kiageer tamirmiriet kowolu eng' Kipseng'wet kou cheptuget, ak kotebe inendet. ³³Kima ang'et inendet ago inendet ne kiyokwa abatisane beko, ko inendet ne kimwaiwa kolejo, chichoto igeere kochorchinige Tamirmiriet ak kong'et, Konoto ne ibatisane Tamirmiriet ne Tilil. ³⁴Ak kiageer, ak abaorian ale nito ko weritab Jehovah".³⁵Kogeny eng' betut ne kirube ko kitononi Joana ak alak aeng' che bo alamalienyi, ³⁶Ak ye king'ogeer Jeiso kowendoti, kole, "ogeero, aruet ne bo Jehovah!"³⁷Kogas alamalaichoto aeng' kongalali ak korup Jeiso. ³⁸Ak kigusgong' Jeiso ak kogeer icheget korupu, ak kole ochenge nee? ak kiwolji koleji "Rabbi" ( ye kiwech ko konetindet), imenye ano? ³⁹Koleji icheget, obwa si ogeer. kibwa anyun kogeer ole menyei, ak kotebi ak inendet betunoto; Ki olobo sait taman.⁴⁰Agenge eng' aeng' ne kigas Joana kongalali ak korup inendet, ko ki Andrea ne tupcho ak Simon Petero. ⁴¹Kisib konyor Simon ne tupcho tuwai, ak koleji inendet kagenyoru Mesia ( yekiwech ko Kristo). ⁴²Kiimutyi inendet Jeiso ak kigeer Jeiso inendet, ak koleji, "i Simon weritab Joana. ta kegurenen Kepa "( yekiwech ko "Petero").⁴³Kimach anyun Jeiso kwo Galili eng' betut ne kirube, ak kinyor Pilipu ak koleji "rubwa." ⁴⁴Kibo Pilipu Betsaida, ng'anasetab Andrea ak Petero. ⁴⁵Kinyor Pilipu Natanael ak koleji, kagenyoru inendet ne kisir Musa eng' Ng'atutiet ak maotik, Jeiso ne bo Nasaret, weritab Josep.⁴⁶Ak koleji Natanael, inendet, "tos imuchi kiy age tugul ne kararan kobun Nasaret?" Koleji Pilipu inendet, nyo si igerjige. ⁴⁷Kigeer Jeiso Natanael konyonjini inendet, ak kole, "ogeer o, Israelindet iman, matinye kenisiet." ⁴⁸Koleji Nataniel inendet, kenaena nee?, kowolji Jeiso koleji, ye katom kogurin Pilipu ye kemi Mokoiywet kel, ko kageerin.⁴⁹Kowolji Natanael koleji, "Rabbi, i weritab Jehovah, i laitoriatab Israel!" ⁵⁰Kowolji Jeiso koleji, iyani amu kamwaun ale, kaagerin ye kemi mogoiwet kel?, tatun igeere tuguk che echen che sirei chu. ⁵¹Ak kimwachi inendet kolechi, amwaun "Iman iman ale, tatun ogeere kipseng'wet koyatoksei ak kolonye Malaikaisiek ab Jehovah ak kowolu weritab chi".

Chapter 2

¹Ak eng' betutab somok, ko kimi katunisiet eng' Kana ne bo Galili, ak kimi oloto akine kametab Jeiso. ²Ak kiga kigurji katunisiet Jeiso agine koboto alamalyennyi.³Ak kingoror divaik, koleji kametab Jeiso inendet, "makotinye biko divak". ⁴Koleji Jeiso inendet , Chebiosoni kiting'ege nee ak inye? tomo koit sainyu". ⁵Kimwochi kamet otwogik koleji, "kiy age tugul ne kamwowok, oyai".⁶Ak kimi yoto terenik lo che eechen che bo beko, ago bo koik kou bitetab katililetab yahudik, kiyamege age tugul ak debeisiek mut nta ko lo. ⁷Koleji Jeiso iche, "onyit beko terenichoto," kiinyit anyun mising'. ⁸Ak kileji Otwokik,"osilu ak oibchi ra bounintetab tumto, ak kiipchi anyun".⁹Ak ye kingochamcham bounintetab tumdo beko che kagoek divaik amanai ole kabunu (ago kinget otwogik che kisile beko) kogur anyun bounintet sandet. ¹⁰Ak koleji, "igoitoi chi tugul divaik che onyinyen korok, ak ye kagoe biko mising', kogon che ma onyiny, ago kaigonor inye divaik che onyiny agoi nguno."¹¹Taunet nito ne bo kaborunoikyi ne kiyai Jeiso eng' Kana ne bo Galili; kiibortoi torornatenyi, ak kiyan inendet alamalyenyi.¹²Kingobata nito kochortage kwo Kabernaum, koboto kamet ak che tupcho ak alamalyenyi agiche, ak kobeni oloto betusiek che matia.¹³Ak kigarik Paska ne bo yahudik, ak kitogosta Jeiso Jerusalem. ¹⁴Ak kinyor kotebye eng' hekalut icheget che kialdoi eik, kechirek ak cheptugenik, koboto walik ab siling'isiek.¹⁵Ak kiyai kipcharitit ne bo o rogoonik che kisach, ak koon komanda eng' hekalut, koboto kechirek ak eik, ak koranda siling'isiek che bo walik ak koabuch mesosiekwai. ¹⁶Ak kilechi icheget che kialdoi cheptugenik, "oib tuguchu koba eng' yu; amoyai gotab Babanyu koek ole oyae mungaret".¹⁷Ak kinyonji kabwatet alamalyenyi ne kigisir kele "ama ng'etkong'da agobo gong'ung'". ¹⁸Ak kiwolji anyun Yahudik Jeiso koleji, "nee kabarunet ne iborwech ( iboru) amu iyae tuguchu?" ¹⁹Kowolji Jeiso koleji "ong'em hekaluni si ang'eet kogeny eng' betusiek somok."²⁰Kile anyun Yahudik, kigiteech hekaluni eng' kenyisiek artam ak lo, tos ing'eet inye eng' betusiek somok?. ²¹Ago king'alali inendet agobo hekalut ne noto ko bortanyi. ²²Ye king'ong'eet anyun inendet komong' eng' che kibek, kobwat alamalyenyi kole kiga komwachi iche ng'olyondonoto ak kiyan sirutiet ak ng'olyot ne kigamwa Jeiso.²³Ye kimi Jerusalem eng' igorta nebo betutab Paska, koyan biko che chang' eng' kainenyi kogere kaborunoik che kiyai. ²⁴Ago kima chamdage Jeiso amu king'et biko tugul. ²⁵Ak kima mage kiy kobaorian chi agobo chito age, amu king'et inendet kito ne mi chi orit.

Chapter 3

¹Kimi chi ne bo Parisaik, ne kigigure Nikodemo, ki bounindet nebo Yahudik. ²Kinyo chichoto ole kimi Jeiso kemoi ak koleji "Rabbi, king'et kele i konetindet ne bunu Jehovah, amu mami chi ne imuchi koyai kaborunaichu iyae inye ngo mami Jehovah koboto inendet."³Kowolji Jeiso koleji, "amwaun komie Iman, iman ale ng'ot ko ma kisich chi eng' siget ne leel ko magoi imuch kogeer bounadetab Jehovah." ⁴koleji Nikodemu inendet, "kisiktoi ano chi ye kagoosit? imuchu kogetyige moetab kamenyi kogeny, ak kesich?"⁵Kowolji, Jeiso Iman iman koleji, " Amwaun ale ng'ot koma kisich chi eng' beko ak Tamirmiriet, ko makoi imuch komong'ji bounadetab Jehovah." ⁶Ne kigisich eng' borto ko borto ak ne kigisich eng' Tamirmiriet ko Tamirmiriet.⁷Amekwong' amu kamwaun ale 'kanyol kesichok eng' siget ne leel.' ⁸Usyin koristo ole mache; ak igase cheenyi ago meng'et ole bunu nda ko ole wendi. kou noto chi age tugul ne kigisich eng' Tamirmiriet."⁹Kowolji Nikodemu koleji, "imuchi kobitunda ano tuguchu?" ¹⁰Kowolji Jeiso koleji, "i konetindet ab Israel ako meguitosi tuguchu? ¹¹Amwaun Iman, iman ale, kimwae ne king'et ak kebaorianjini ne kigeg'eer, amotache baornadenyo.¹²Ndamwawok tugul che bo ng'weny amoyani, omuktoi ano oyan ng'amwawok tuguk che bo kipseng'wet? ¹³Mami chi ne kigotogosta Kipseng'wet, kobate inendet weritab chi ne kinyo kobun Kipseng'wet.¹⁴Ak kou ye kiigartat Musa erenet eng' ong'atet, kigartati kou noto weritab chi matiny, ¹⁵Si konyor sobondab koigeny tugul che iyani eng' inendet.¹⁶Amu kicham Jehovah ng'weny mising,' kot kogoito werinyi ne kigisich inegei, si malus age tugul ne iyani inendet, ago si konyor sobondab koigeny. ¹⁷Amu kima iyokyi Jehovah werit ng'weny koruokyi ng'weny, ako si kesor ng'weny eng' inendet. ¹⁸Makiruokyini chi ne iyani inendet, ago inendet ne maiyani ko kageruokyi, amu ma iyan eng' kainetab Weritab Jehovah ne kigisich inege.¹⁹Ak ni kiruoget: amu kinyonji ng'weny labkeiyet ak kicham biko mesundeito kosiir labkeiyet, amu ki yachen boisionikwai. ²⁰Amu sose lapkeiyet chi age tugul ne yae yaitio, ama nyoni ole mi lapkeiyet si mang'ong'og'is boisionikyi. ²¹Ago nyoni ole mi lapkeiyet inendet ne yaei imanda, si kobiit kobarta boisinikyi, kele kigiyai eng' Jehovah.²²Kingobata tuguchu konyo Jeiso ak alamalyennyi emet ne kiguure Judea; ak kibeni oloto koboto icheget, ak kobatisanis. ²³Ak kibatisanisie Johana agine eng' Aenon ne legite Salim, amu kimi beko che chang' oloto, kibwa biko ak kigibatisan, ²⁴Amu kitomo ketorchi Johana korgoret.²⁵Kibiit anyun tebutiet eng' alak che bo alamalyetab Joana ak Yahudik agobo katililet. ²⁶Ak kibwanji Johana ak koleji, "Rabbi, ibatisanisiei inendet ne kimi koboten eng' Jordan komosin, kiigebaorian agobo inendet ak bwanjini inendet biko tugul."²⁷Kowolji Joana koleji, "Magoi imuch chi kotaach kiy ng'o ma kigochi eng' kipseng'wet. ²⁸Kiobaorianjo akweget ole kiamwa ale, 'ma a i Kristo' ago 'kigiyokwa andoune inendet'.²⁹Sandet inendet ne tinye mureret, ago baibai mising' choruetab sandet ne tononi koepchini iit inendet amu kutitab sandet ; isuldaat anyun boiboiyenyu. ³⁰Nyoljini inendet kolandae ne matiny, ago ajujuji ne matiny.³¹O inendet ne bunu barak kosiir tugul, inendet ne bo ng'weny kobo ng'weny, ako ngololi che bo ng'weny, inendet ne bunu barak ko O kosiir tugul. ³²Baorianjini inendet kito ne kigogeer ak ne kigogas, ama mi chi ne taache baornatenyi. ³³Inendet ne kagotaach baornatenyi ko kagonde ng'oksenyi kole bo iman Jehovah.³⁴Amu ng'alali ng'alekab Jehovah inendet ne kiyogu Jehovah amu magonu inendet Tamirmiriet eng' karogendoet. ³⁵Chame Kwanda Werit ak kigonde tuguk tugul eunyi. ³⁶Tinye sobondab koigeny ne iyani Werit ama geere sobondo ne magose iit Werit, ago tebe nereg'ek ab Jehovah baragunyi."

Chapter 4

¹Ye kingonai Kiptaiyat kole kigogas Parisaik kole kiyai Jeiso biko koek alamaliyiet ak kobatisani chisiire che kibatisan Joana, ²(Ngaanda ma Jeiso inendet ne kibatisanisiei ago alamalienyi). ³Kon'geet eng' Judea kwo kogeny Galili.⁴Ak ki kanyol kobun samaria. ⁵Kiit anyun nganaset ne bo Samaria, ne kiguure Sukar, ne legite koret ne kiigochi Jakobo werinyi Josep.⁶Ak kimi oloto keringetab beek chebo Jakobo. Kitebyei anyun Jeiso eng' ole legite oinetab beko, amu ng'etatetab bandanyi, ki olobo sait lo. ⁷Kinyo kobogoriot ne bo Samaria kosiil beko, koleji Jeiso "kono beko aee". ⁸Amu kigaba alamalyenyi nganaset koal amitwogik.⁹Kileji anyun chepyoset ne bo Samaria inendet, "katebto ano si isoma beko iee, ago inye ko i Yahudiot, ak ane ko a i chepyosetab Samaria? "Amu manamege Yahudik ak Samarik". ¹⁰Kowolji Jeiso koleji, "nda keng'en konunetab Jehovah, ak inendet ne kalejin, kono beko aee,' nda kesome inendet si kogonin bekab sobon."¹¹Koleji, chepyoset"Kiptayandani, metinye kiit ne isiile beko ago loo oinet, inyorjini ano anyun bechoto bo sobon? ¹²Tos i o inye eng' Kwandanyo Jakobo ne kigonech oinet, ne kiee inendet ak lagokyi ak tukyi?"¹³Kowolji Jeiso koleji, "age tugul ne eei beechu kota koamei melelda kogeny, ¹⁴ago age tugul ne eei beko che agochini, ko ma koame melel agoi, ago egu beko che agochini kondab beko eng' inendet che kutu agoi sobondab koigeny."¹⁵KolejiJeiso chepyosanoto, ''Kiptayandani, kono bechoto si ma koamo melel si ma a nyoni asile bechu." ¹⁶Koleji Jeisochepyosanoto, ''ui, ak iguur boiyondeng'ung' ak obwa yuto."¹⁷Kowolji chepysanoto koleji, ''matinye boiyot'', koleji Jeiso, "kaimwa komie, ile metinye boiyot ¹⁸Amu ki otebi ak boisiek mut, ak inendet ne omi tuwai raa ko ma boiyondeng'ung', kaimwa iman. eng' nyito."¹⁹Koleji chepyosanoto, "Kiptaiyandani, kaageer ale i maotio. ²⁰Kisae kwanisiekyo eng' tulwoni ak olen akwe, Jerusalem ole kanyol kosae biko".²¹Koleji Jeiso, chepyosani, iyana, choni sait ne ma osae Kwanda eng' tulwoni, nda ko eng' Jerusalem. ²²Osae ne mong'et. Kisae ache ne king'et, amu bunu yetunet Yahudik.²³Ago choni sait, ago kagoit raa ye saei Kwanda saei che bo iman, eng' Tamirmiriet ak imanit, amu chenge Kwanda che u choto koek che sae inendet. ²⁴Jehovah ko Tamirmiriet, ak kanyol kosa inendet eng' Tamirmiriet ak iman che saei inendet.²⁵Koleji chepyoset, "anget ale nyoni Mesia (ne keguure Kristo), ng'o nyo inendet, komwawech tuguk tugul." ²⁶Koleji Jeiso inendet, ane ni, angalalun."²⁷Kibwa anyun alamalyenyi ak kigwong'io amu king'ololi ak chepyosanoto ago mamwochi chi koleji "ichenge nee,?"nda "kalya si ong'alal ak inendet?"²⁸Kibagakta anyun chepyosanoto terenyi bo bei, ak kwo nganaset, ak komwachi biko koleji, ²⁹"Obwa ogeer chito ne kagomwowo tuguk tugul che kiayai atkinye kora, tos Kristo nito?" ³⁰Kimong' anyun nganaset kobwa ole mi inendet.³¹Kingota kobwoni, kosom alamalyenyi inendet kole, "Rabbi, amisie". ³²Ago kileji iche, "atinye amitwogik che aame che mongen.'' ³³Kolejige anyun alamalyenyi, "Tos kagoipchi chi kiy ne ame?"³⁴Koleji Jeiso,amitwogikyu ko ayai magetab inendet ne kiyokwo ak agesu boisyenyi. ³⁵Momwae akwe ole ta komi aroek ang'wanu si koit kesisiet? Ogeero, amwawok ale, ong'et met, ak ogeer mbarenik, ole kagolelagitu, kagoem keges. ³⁶Inendet ne kese kotaache melekto, ak koumi logoek che bo sobondab koigeny, si koboiboitu tuwai ne kole ak ne kese.³⁷Amu bo iman mwaoni, kole age ko kese age. ³⁸Kiayoktok oges che kima nyalilji, kigonyalilji alage ak kaonam akwe uuindab boisyengwai."³⁹Kiiyan anyun inendet Samarik che chang' che bo ng'anasanato amu ng'olyotab chepyoset, ne kibaorian kole "kamwawa tuguk tugul che kiayai atkinye kora." ⁴⁰Noto anyun ye kingobwanji inendet Samarik, kosom kole kotebi koboto iche, ak kibeni oloto betusiek aeng'.⁴¹Ak kiiyan che chang' amu ng'olyondenyi. ⁴²Koleji chepyoset, "kiiyani raa, ma amu nga'laleng'ung', ago amu kagegasyige ak kingen kele nito ko Yetindetab ng'weny."⁴³Ak king'obata betusiechoto aengu, kong'eet eng' oloto kwo Galili. ⁴⁴Amu kibaorian Jeiso inendet kole, matinye maotiondo tegisto eng' emenyi. ⁴⁵Ak kingonyo anyun Galili, kotaach inendet Galilik, ko kagogeer tuguk tugul che kiyai eng' igorta ne kimi Jerusalem, amu kigaba agiche igorta.⁴⁶Kinyo anyun Jeiso kogeny Kana ne bo Galili ole kigayae beko koek divaik, ak kimi kiboitiot age ne bo kaplaitoriat ne kimiani werinnyi eng' Kapernaum. ⁴⁷Ye kingogas kole kagomong' Jeiso eng' Judea konyo Galili, kwo ole mi inendet, ak kosom kochorge kosob werinyi amu ki legit kome.⁴⁸Koleji anyun Jeiso inendet, "ngot ko mogeer kabarunoik ak kwong'utik ko magoi oyan matiny." ⁴⁹Koleji kiboityondonoto, "Kiptaiyandani, wolu kotomo kome lekwenyu." ⁵⁰Koleji Jeiso ui inye, sobe wering'ung', koyan anyun chichoto ng'olyot ne kimwachi Jeiso ak kwo.⁵¹Ak ye kita kowolu kotuiyo ak otwogikyi ak komwochi koleji sobe wering'ung'. ⁵²Kotebe anyun kole, "kogaigaitu kotia?" koleji anyun bichoto inendet, "kobagakta eset inendet amut eng' sait tisab."⁵³Konai any'un Kwanda kole ko sainoto ne komwachini Jeiso koleji "sobe wering'ung'." Ak kiiyan inendet ak konyi komugul. ⁵⁴Nito kaborunet ne bo aeng' ne kiyai Jeiso kong'eete ng'omong' eng' Judea konyo Galili.

Chapter 5

¹Kingobata tuguchu kobiit igorta ne bo Yahudik ak kolang'ta Jeiso Jerusalem. ²Ak kimi Jerusalem tamboiyot ne kainenyi ko Betesta eng' kutitab Hebranik, ole legite ormarichetab kechirek ne kitinye keterusiek mut. ³Ak ki chang biko che kimiandos, che ki koriotin , che matinye kelyen, anan ko che meiyotin borwekwai ko kiruitos eng yoto. ⁴Amu kichorchige Malaikayat ne bo Kiptaiyat tamboiyot betusiek alak kowendi kowase beko eng' miondo age tugul ne kitinye.⁵Ak kimi yoto chito age ne kiga komian kenyisiek sosom ak sisit. ⁶Ako kingogeer Jeiso chichoto korue, ak konai kole kiu noto eng' betusiek che chang', koleji "imache kesoobin?"⁷Kowolji chichoto kimiani koleji, "Kiptaiyandani, matinye chi ne indea Tamboiyot ko kawasge beko amu ng'otanyoni kosib kowolu age." ⁸Koleji Jeiso anyun, "ng'et ib kitokung'ung' ak iwechige."⁹Ak kisob chichoto ng'unoto ak koib kitogunyi ak kwo ak ki sabato betunoto.¹⁰Kileji anyun Yahudik inendet ne ki kisob, "betutab Sabato rani, ma chamdaat eng' ng'atutik iib kitog'ung'ung'." ¹¹Ago kiwolji icheget koleji, "inendet ne kagosobo, ko kamwaiywo kolecho 'ib kitog'ung'ung ak iwe."'¹²Kotebe anyun bichoto inendet kole, "ng'o chichoto kamwaun kole 'ib kitog'ung'ung' ak iwe'?" ¹³Ago inendet ne kigagisoob ko kima nai kole ng'o inendet ne kisoobi, amu kiga kwo Jeiso ago kimi biko che chang' oloto.¹⁴Kingobata noto, konyorji Jeiso inendet Hekalut, ak koleji, "keer, kagisobin, amata ta iyai teng'ek si manyonjin kito age ne ya ne sirei ni." ¹⁵Kiwo anyun chichoto ak komwachi Yahudik kole Jeiso ne kigaisoob inendet.¹⁶Kigius anyun Jeiso Yahudik amu ng'olyondonoto amu kiyai tuguchu eng' betutab sabato. ¹⁷Ak kiwolji Jeiso icheget koleji, "boisie Babanyu agoi kora, ak aboisiei agane." ¹⁸Kicheng' anyun Yahudik mising kole kobar inendet amu ma kele kityo kibistoe ng'atutik, ago kimwachi kole Jehovah ko Kwandanyi, koyaege kogergeit ak Jehovah.¹⁹Kiwolji anyun Jeiso iche koleji, "amwowok Iman, iman ale mayae kiy werit inege, ago ne keere koyaei Kwanda, amu tuguk che yae inendet koyae agine werit ko u nyoto" ²⁰Amu chame Kwanda werit ak koborjini tuguk tugul che yae inendet, ak ta koborjini boisionik che eechen che sire chu, si kobiit okwong'ie.²¹Amu kou ye ing'eeti kwanda che kigobek ak kosoobi, isoobi werit kou noto agine che mache. ²²Amu mairuokyini Kwanda chi age tugul, ago kigogochi werit kiruoget tugul. ²³Si kobit koteegis tugul werit ko u ye teegisi Kwanda. inendet ne ma teegisi Werit ko ma teegisi Kwanda ne kiyok inendet.²⁴Amwowok Iman, iman ale, inendet ne kase ng'olyondenyu ak koyani inendet ne kiyokwo, kotinye sobondab koigeny, ama wendi ole mi kiruoget, ago kagomong' eng' meet komong'ji sobondab koigeny.²⁵Amwowok Iman, iman ale, nyonei sait, ak kagoit sait ne kase che kigobek kutitab weritab Jehovah ak sabtos icheget che kase.²⁶Amu kou ye tinye Kwanda sobondo inege, ko u noto kigogochi Werit konom sobondo, ²⁷Ak kigochi kimnatet koyai kiruoget amu inendet ko weritab chi.²⁸Amokwong'e nito, amu nyoni sait ne tun kase kutinyi tugul che mi kererisiek, ²⁹Ak komong': ng'eetyini sobondo che kiyai ne kararan, ak kongeetyi kiruoget icheget che kiyai ne ya.³⁰Mamuchi ayai kiy anegei, aruochi kou ye agase, ako bo iman kiruogenyu amu machenge ayai magenyu ago magetab inendet, inendet ne kiyokwo. ³¹Ng'otgabaorionjige ko ma bo iman baornatenyu. ³²Mi age ne baorianjina ak ang'et ale bo iman baornatet ne baorinjina.³³Kiyokyi ng'olyot Joana ak kibaoryanji imanda. ³⁴Ago motooche baornatet kobun chi, ago amwae tuguchu si kobit kesoruok. ³⁵Ki tait inendet ne kilole kokwengisie ak kiocham oboiboitune lapkeiyenyi eng' betusiek che matia.³⁶Ago baornatet ne atinye ko O kosir ne bo Joana, amu boisionik che kigona Kwanda ages, ko choto che ayae, ako choto che baorianjina kole kiiyokwo kwanda. ³⁷Ak kibaorianja Kwanda inendet ne kiyokwa, tomo ogas kutinyi kong'ete ole kiigoi nda ogeer itondanyi. ³⁸Ama tebye eng' akwe ng'olyondenyi amu maoyan inendet ne kiiyogu Jehovah.³⁹Osiachi sirutik olen otinye sobondab koigeny eng' choto kobate choto che baorianjino. ⁴⁰Ago mochame obwanjo si kobit onyoru sobondo.⁴¹Matooche kalosunet nebunu biko ⁴²Ago ang'enok ale motinye chamyetab Jehovah eng' oriting'wong'.⁴³Kianyo eng' kainetab Babanyu, ama otacha, ng'onyo age eng' kainenyi otoche inendet. ⁴⁴Omuktai ano oyan che otaagege kalosunet ne bunwok akweget, amochenge kalosunet ne bunu Jehovah ne inegei?⁴⁵Amobwat ole ang'angtok eng' Kwanda, mi age ne ng'ongtok, noto ko Musa ne omong'u. ⁴⁶Amu nda kigoyan Musa ko nda ko yono, amu kisir agobo ane. ⁴⁷Ago ng'o moyani sirutikyi, omuktoi ano oyan ng'alekyu?"

Chapter 6

¹Kingobata tuguchu, kwo Jeiso bitet age ne bo Araraitab Galili, noto ko Araraitab Tiberia. ²Ak kirub inendet ne o amu kigeer kaborunoik che kiyochi che miandos. ³Ak kilany Jeiso Tulwet kwo kotebi ng'weny ak alamalyennyi.⁴(Ak kigarik Paska, igorta ne bo Yahudik.) ⁵King'onyal barak ak ko geer tuiyet ne o, konyonjini inendet, koleji Pilipu, "kiole ano makatinik che ome bichu?" ⁶(Kimwoe kotieme inendet, amu king'et kito ne kimoche koyai).⁷Kowolji Pilipu inendet koleji, "mayome icheget tugul magatinik che bo denarisiek bogol aeng' si konyor agetugul kitigin." ⁸Koleji inendet age nebo alamalieynyi, Andrea ne tupcho ak Simon Petero ne agenge eng' alamalieyenyi, ⁹"Mi yu werit age ne tinye Magatinik mut che bo sairi ak injirenik aeng', ago tos eme nee anyun chuto eng' biko che tee chu?"¹⁰Kimwa Jeiso kole, "ochob biko kotebi ng'weny." Ak kimi suswek che chang' oloto. Kitebi ng'weny anyun ak ki olobo elfusiek mut murenjoto. ¹¹Kinam anyun jeiso makatinik ak ye kingo kagogoito kongoi, kopchechi alamalyennyi ak kiropchi icheget che kitepyei ng'weny ak kou noto agiche injirenik che tee che kimoche. ¹²Ak ye kingo biyong'io, koleji alamalyennyi, "oyum katuganik che kang'et si mabet kiy."¹³Koyum anyun katuganichoto ak konyit kerebonik taman ak aeng', choto ko katuganikab makatinik mut che bo sairi che kang'etune icheget che kiomisie. ¹⁴Ye kingogeer anyun bichoto kabarunet ne kiyai, kole "ni maotiot iman ne nyonjini ng'weny." ¹⁵Kingonai Jeiso kole legit kobwa si konam inendet eng' kimnatet, koyai inendet koek Laitoriat, kwo kogeny tulwet inegei.¹⁶Ak ye kingoek koskoleng', kowol alamalyennyi koba araraita. ¹⁷Ak kilany moingetab beko kolandae araraita koba Kapernaum ak kigagoimen ak kotom koit Jeiso ole kimi icheget. ¹⁸Ak Kiwasege araraita amu kiuse usonet ne o.¹⁹Kingo kagoba anyun eng' araraita olo bo mailisiek somok nda somok ak kebeber, kogeer Jeiso kowendoti eng' araraita barak ak konyo korikyi moinget koyweis. ²⁰Ago kileji icheget, "ane, amoiyweisie." ²¹Kocham anyun kotaach inendet eng' moinget, ak kiit moinget ngunoto emet ole kibendi²²Ki betut ne kirube noto kogeer tuiyet ne kimi eng' araraita bitonin; kole mami moinget age oloto kobate agenge noto kiga lany alamalyenyi ichegei ago kimalany Jeiso koboto alamalyenyi. ²³Ago kibwa moingonik alak kobunu Tiberia ole legite koret ole kiame makatinik ye kingo kago koito Kiptaiyat kongoi.²⁴Ye kingogeer tuiyet anyun kole mami Jeiso oloto anan alamalyennyi, kolany iche moingonikab beko ak koba kapernaum kocheng'oti Jeiso. ²⁵Ak ye king'onyor inendet eng' bitet age nebo araraita, koleji, "Rabbi, koinyoni au oli?"²⁶Kowolji Jeiso icheget koleji, "Amwawok Iman, iman, ale, ocheng'o ma amu kogeer kaborunoik ako amu koam makatinik ak obiyong'ie. ²⁷Amogiljige oboisie agobo amitwokik che begu,ako ogiljige ocheng' amitwokik che tebyei agoi sobondab koigeny che konok weritab chi: amu kigong'och inendet Kwanda, ne inendet ko Jehovah."²⁸Kileji anyun icheget inendet, "kiyai nee si kobit keyai boisinikab Jehovah?" ²⁹Kowolji Jeiso koleji, "ni boisietab Jehovah, ale oyan inendet ne kiiyogu Jehovah."³⁰Koleji icheget inendet, "ne kaborunet ne iyae si kegeer ak keyanin? Nee ne iyae? ³¹Kiam kwanisiekyo Mana eng' ong'atet ko u ye kigisir kele 'kiigochi icheget Makatiat ne bunu Kipseng'wet koam."'³²Koleji anyun Jeiso icheget, "amwowok Iman, iman, ale, kima ko Musa ne kigonok Magatiandanoto kibunu Kipseng'wet, ago konok Babanyu Makatiat ne bo iman ne bunu Kipseng'wet. ³³Amu makatiat ne bo Jehovah ko noto wolu eng' Kipseng'wet ak kogochi ng'weny sobondo. ³⁴Koleji anyun iche inendet, "Kiptayandani, konech makatiandani eng' kotugul."³⁵Koleji Jeiso icheget, "A i makatiat ne bo sobon, inendet ne nyonjino ko mogose rubet ago, ak inendet ne iyano ko maome melel agoi. ³⁶Ago amwowok ale, koogero, amoyoni. ³⁷Bwonjino tugul che kono Kwanda ak inendet ne nyonjino ko maone matiny.³⁸Amu kiawolu eng' Kipsengwet ma si ayai magenyu ago magetab inendet ne kiyokwo. ³⁹Ak ni magetab inendet ne kiyokwo ale eng' tugul che kigono inendet ko mabeteno agot agenge ago tatun ang'eeti eng' betutab let. ⁴⁰Amu ni magetab Babanyu, ale chi age tugul ne keere werit ak koyan inendet konyoru sobondab koigeny ak ang'eeti inendet eng' betutab let."⁴¹King'ung'ngung'so anyun Yahudik agobo inendet amu kimwa kole "A i makatiat ne kowolu eng' Kipseng'wet." ⁴²Ak kimwa kole, "tos ma Jeiso nito weritab Josep ne king'et Kwandanyi ak Kamet? Kotepto ano anyun si komwa kole 'kiachoruge eng' Kipseng'wet'?"⁴³Kowolji Jeiso anyun koleji "among'unyng'ung'se akwege eng' akwege. ⁴⁴Maimuji chi konyonjo ama ichut Kwanda ne kiyokwo, ak ang'eeti inendet eng' betutab let. ⁴⁵Kigisir eng' maotik ak king'eeti tugul eng' Jehovah, age tugul ne kagogas eng' Kwanda ak kagonetge konyonjino.⁴⁶Molen kigogeer chi age tugul Kwanda, kobate inendet ne bunu Jehovah, kigogeer inendet Kwanda. ⁴⁷Amwowok Iman, iman, ale inendet ne iyani kotinye sobondab koigeny.⁴⁸A i makatiat ne bo sobon. ⁴⁹Kiam kwanisiekwok mana eng' ong'atet ak kibek.⁵⁰Ni makatiat ne wolu eng' Kipseng'wet ne ng'oam chi ko mamee. ⁵¹A i makatiat ne sobe ne kiwol eng' Kipseng'wet, ng'oam chi age tugul makatiandani kosobe koigeny, ee, ak bortonyu makatiat ne agoitoi agobo sobondo ne bo ng'weny.⁵²Kiborio anyun Yahudik ichegei kole "imuktoi ano chichi kogonech bortanyi keam?" ⁵³Koleji Jeiso anyun icheget, "amwowok Iman, iman ale, ng'oto moam bortab weritab chi ak oee korotikyi ko motinye sobondo eng' oring'wong'.⁵⁴Inendet ne amei bortanyu ak koe korotikyu kotinye sobondab koigeny ak ang'eeti inendet eng' betutab let. ⁵⁵Amu omdit iman bortonyu, ak korotikyu ko che kiee iman. ⁵⁶Inendet ne ome bortanyu ak koee korotikyu, komenyo ak amenye inendet.⁵⁷Kou ye kiyokwo Kwanda ne sobe, ak asobe amu Kwanda, kou noto inendet ne amo, ko sobe agine amu ane. ⁵⁸Ni makatiandanato ne kiwol eng' Kipseng'wet, ma kou ye kiam Kwanisiek ak kobek, inendet ne ame makatiandani kosobe koigeny." ⁵⁹Kimwa tuguchu eng' sunagogit kota konetisiei eng' Kapernaum.⁶⁰Ye kingogas ni che chang' eng' alamalyennyi, komwa kole, "wei ng'olyondoni, imuchi ng'o kogas?" ⁶¹Ago kinai Jeiso eng' oritinyi kole ing'unyng'ung'jini alamalyennyi ng'olyondonito, koleji icheket, "tos kagonachak nito?"⁶²Ara tos teptoi ano anyun ng'ot go tun ogeer weritab chi kotogostoi ole kimi atkinye? ⁶³Tamirmiriet ne igoitoi sobondo, matile kiy borto, tamirmiriet ak sobondo ng'alek che kamwowok.⁶⁴Ago mito alak eng' akwe che maiyoni. Amu kinai Jeiso koboch taunet icheget che maiyoni ak inendet ne kimoche kong'wekta inendet. ⁶⁵Ak kile, "amu nito anyun' kamwowok ale, magoi imuch chi konyonjo kobate ne igochini Kwanda."⁶⁶Kongete yoto, kochuchuchge che chang' che bo alamalyennyi amata kobendot ak inendet. ⁶⁷Kileji anyun Jeiso choto taman ak aeng', "ara obendi ak akwe?" ⁶⁸Kowolji anyun Simon Petero koleji, "Kiptaiyandani, kibendi ole mi ng'o? Itinye ng'alek chebo sobondab koigeny, ⁶⁹ago kigiyan ak kenai kele i ne tilil ne bo Jehovah."⁷⁰Kowolji Jeiso icheget koleji, "kima alewenok taman ak aeng', ago oindet age eng' akwe?" ⁷¹Kimwoe anyun agobo Judas ne bo kap Simon Iscariot, amu ine ne kimoche kong'wekta inendet ng'anda ki agenge eng' taman ak aeng'.

Chapter 7

¹Ak kingobata tuguchu kowendot Jeiso eng' Galili, amu macham kowendot eng' Judea amu kichenge Yahudik kobar inendet. ²Ak kiga rik igortab Yahudik ne bo keriosiek.³Kileji anyun tupchosiekyi inendet "ui eng' oli agoi Judea, si kogeer alamalyeng'ung' agiche boisioniguk che iyoe. ⁴Amu mami chi ne yae kiy eng' ungot ak kocheng' kobartage ak kotok, ng'iyai tuguchu ibartege eng' ing'weny."⁵Amu agot tupchosiekyi agiche ko kima iyan inendet. ⁶Koleji anyun Jeiso icheget, "tomo koit betunyu ago mi betung'wong' kotugul. ⁷Maimuchi ng'weny kosasaak, ago soso ane amu abaoriani agobo ng'weny ale yachen boisionikyi.⁸Olangte akwe oba igorta; ma longti ane awendi igorta amu tomo kosulda betunyu." ⁹Ak kingo kagomwa tuguchu, kota kotebi eng' Galili.¹⁰Ago ye king'okagolng'ta tupchosiekyi kopa igorta, kolang'ta agine ago ma ibartage ago kiwo ku yo ung'otege. ¹¹Kichenge anyun Yahudik inendet eng' igorta, ak koteeb kole "mi ano inendet?"¹²Ak kimi kang'unyng'unyet ne o eng' tuiyosiek agobo inendet amu kile alak "kararan chichi." kole alak, "achicha imaasi biko koba taban." ¹³Ago ma mwa chi ng'olyo kotook agobo inendet amu kiiywei Yahudik.¹⁴Ago ye kingo kagoit kwenutab igorta, kolang'ta Jeiso kwo hekalut ak konetis. ¹⁵Kokwong'io anyun Yahudik kole "kinaita ano chichi sirutik? Ago tomo konetge." ¹⁶Kowolji Jeiso anyun koleji, "konetisienyu ko ma nenyu ago bo inendet ne kiyokwo.¹⁷Ng'o moche chi age tugul koyai magetab Jehovah, konai konetisioni ng'o bo Jehovah nda amwoe anege. ¹⁸Inendet ne mwoe chechi inegei kochenge torornatenyi, ago ne chenge torornatetab ne kiiyoku ko bo iman, ama mi kiy ne ma bo imanda eng' inendet¹⁹Tos kima konok Musa ng'atutiet? Nga mami chi eng' akwe ne yoe ng'atutiet. Amu ne si ochenge obara?" ²⁰Kowol tuiyet kole, "itinye oindet. Ng'o ne chenge kobarin?"²¹Kowolji Jeiso koleji, kiayai boisiet agenge okwongie akwe tugul. ²²Kigonok Musa kamuratanet (amu noto ko mabun Musa kamuratanet ago bo kwanisiek), ak omuratani chi eng' sabato.'²³Ng'eyotitoi chi eng' betutab sabato si mabutok ng'atutietab Musa, kotos onerekyina amu kasoob chi komie eng' betutab sabato? ²⁴Amoruoch ko u ye ogeere ago oruoch kiruoget ne bo imanda."²⁵Kimwa alak eng' bichoto bo Jerusalem kole, "ma inendet ni ne kochenge iche kobar? ²⁶Ogeero, mwaitoti kotook, ama mwoji kiy iche inendet. Tos ing'et bunik komie kole nito ko Kristo? ²⁷King'et ole bunu chichi, ago ngo nyo Jeiso Kristo ko manae chi ole bunu."²⁸Kingalal anyun Jeiso eng' kutit ne o konetisyei eng' hegalut ak komwae kolen, "ong'eto ak ong'et ole abunu, ako kima nyo anegei ago bo iman inendet ne kiiyokwo ne monget akwe. ²⁹Anget inendet amu abunu ole mi inendet, amu kiiyokwo."³⁰Kicheng' anyun bichoto konam inendet ago manam chi amu kitomo koit betunyi. ³¹Ak kiiyan inendet che chang' che bo tuiyet ak kole, "ngo nyo Kristo kotos yai kaborunaik che siirei chu yae chichi?" ³²Kigas Parisaik kong'ung'ung'jini tuiyet tuguchuto agobo inendet, kiiyok tiisik che eechen, Parisaik ak Kiptainik kobwa konam inendet.³³Koleji Jeiso icheket anyun, "ta ami kobotok ne matia, si awa ole mi inendet ne kiiyokwa. ³⁴Tun ochengo amonyorwo, ak ole ami ko momuji obwa."³⁵Komwachige anyun Yahudik kole, "tos wendi ano chichi ole makinyoru? Tos wendi ole mi iche che kigoyestochi Yunanik konet icheket? ³⁶Nee anyun ng'olyondoni kamwa kole ochengo amonyoruo ak ole ami komomuchi obga?"³⁷Eng' betut ne o ne kibo let eng' igorta, kotonon Jeiso ak komwa eng' kutit ne o kole ngo ame chi melel ko ngo nyonjo ak koee. ³⁸"Inendet ne iyana, ko u olemwoitoi sirutiet, ko bunu moenyi ainosiekab beko che saptos."³⁹Kimwoe nito agobo tamirmiriet ne tun taache icheget che iyani inendet, amu kitomo kegon tamirmiriet, amu kitomo ketoror Jeiso.⁴⁰Kingogas alak che bo tuiyet ng'alechuto, komwa kole, "nito anyun maotiot iman." ⁴¹Ako kimwa alak kole, "nito ko Kristo." kole alage, tos bunu Kristo Galili?" ⁴²"Ma mwoe sirutiet kole mong'une Kristo oretab keswek ab Daudi ak kobun nganasetab Betlehem ole kimi Daudi?"⁴³Kibiit anyun toiyet eng' tuiyet agobo inendet. ⁴⁴Ak kimache alak konam inendet ago ma nam chi inendet.⁴⁵Kiwechge anyun kiptainik kobwa ole mi tisiik che eechen ak Parisaik, kotebe koleji, kalya si momutu inendet?" ⁴⁶Kowol kiptainichoto kole, "kitomo kongololi chi age tugul ko u ni."⁴⁷Kowolji anyun Parisaik iche koleji, "kagibeetok ak akwe? ⁴⁸Kiioyan inendet akwe tugul eng' bounik ak Parisaik? ⁴⁹Ago chubotin bichu manaei ng'atutiet.⁵⁰Kileji Nikodemo (agenge eng' parisaik, ne kigakwo kemoi atkinye eng' tai ole mi Jeiso, ⁵¹"Tos iruokyini chi ng'atutienyo kotomo kogas ng'alekyi ak kenai kito ne yae?" ⁵²Kowolji anyun inendet koleji, "ibunu akinye Galili? Cheng' ak igeer ile mamangune Galili maotiondo."⁵³Kiwechige anyun chi tugul gonyi.

Chapter 8

¹Ako kiwo Jeiso tulwetab emitik. ²Ak kimus karon konyo hekalut, ak kibwa biko tugul ole mi inendet, kitebi ng'weny, ak konet iche. ³Kiimut sirik ak Parisaik chepyoset ne kiginamji kesesnatet. Ak kinde inendet kwenut.⁴Koleji inendet, "Konetindoni, kaginam chepyosani koyae kesesnatet. ⁵Kingatech Musa eng' ng'atutiet kole, kiwire koik neu nito, ara tos ilen ne inye?" ⁶Kimwoe ng'olyoni si kosich kito ne itaame, Ago king'uruk Jeiso kosir ng'weny eng' mornenyi.⁷Ago kingo tese tai kotepe inendet, kotonon Jeiso ak koleji iche, "ngotoi nematinye tengek eng' akwe kowir eng' koita." ⁸Ak king'uruk kogeny kosir ng'weny eng' mornenyi.⁹Ak ye kingogas ng'olyondonito, kotoi komanda ak koba agenge agenge kong'ete ne o. Ak king'et Jeiso inege ak chepyosonoto kotononi eng' kwen. ¹⁰Kotonon anyun Jeiso anyun ak koleji" Chepyosani, mi ano iche che kaigikyin? Maigikyin chi?" ¹¹Ak kile "maikigyo chi Kamuktoindoni." Ak kilechi Jeiso, "makigchinin agine. Ui amatiteiyai tengek kogeny."¹²Kimwachi Jeiso anyun icheket koleji, " A lapkeiyet nebo ng'weny, inendet ne rubwo ko ma wendoti eng' tuindo ago nyoru lapkeiyetab sobondo." ¹³koleji Parisaik inendet "ibaoryiajinige ama bo iman baornateng'ung';"¹⁴Kowolji Jeiso koleji, "agot ngabaoryanjinige ko bo iman baornatenyu amu ang'et ole abunu ak ole awendi, ago monget ole abunu nda ole awendi. ¹⁵Oruochi kou magetab borto; Maruokyini chi ane. ¹⁶Ee agot ngaruoch, kobo iman kiruogenyu amu mami anege, ago kimi ak Kwanda ne kiyokwo.¹⁷Ee, ak kigisir eng' ng'atutieng'wong' kele bo iman baornatetab biko aeng'. ¹⁸A i inendet ne baorianjinige ak baoryanjina Kwanda ne kiyokwa."¹⁹Koleji anyun iche inendet, "mi ano Kwandang'ung'?" Kowolji Jeiso koleji, "mongeno among'et Babanyu; Nda kigonaa nda kionai Babanyu agine." ²⁰Kimwa inendet ng'alechu eng' ole kigonore silingisiek ye kinetisyei eng' hekalut ak ma nam chi inendet amu kitomo koit sainyi.²¹Kimwochi anyun icheget kogeny koleji, " awendi ak tun ochengo ak obegu eng' tengektanwong', ole awendi ko momuji obwa." ²²Kile anyun Yahudik, "tos baregei, amu mwoe kole ole awendi ko momuji obwa?"²³Ak kileji iche "obo oli bo ng'weny abo barak, o bo ng'wenduni ma bo ane ng'wenduni. ²⁴Noto kamwowok ale obegu eng' tengekwogikwok. amu ng'o moyani ole A I inendet obegu eng' tengekwogikwok."²⁵Kileji anyun iche inendet, "i ng'o?" Koleji Jeiso, "noto kiamwowok kong'ete taunet. ²⁶Atinye tuguk che chang' che amwoe ak che aruochi agobo akwe ago bo iman inendet ne kiyokwo ak amwochini ng'weny tuguk che kiagas eng' inendet." ²⁷Ago ma iguiyo kole mwochini agobo Kwanda.²⁸Kileji Jeiso iche anyun, "ye kaouite weritab chi, onai anyun eng' betunoto ole A I inendet ama yae kiy anege ago amwae tuguchu kou ye kineta Kwanda. ²⁹Inendet ne kiyokwo kemi tuwai, ma bagakta anege amu ayae kotugul tuguchuto chomokse eng' inendet." ³⁰Ak kingo tokomwoe tuguchu, koyan inendet che chang'.³¹Kilechi Jeiso anyun Yahudichoto kiga koyan inendet, "ngot otebi akwe eng' ng'olyondenyu ko o i alamalyenyu iman; ³²Ak onai imanda ak kotiachak imanda." ³³Kowolji iche inendet koleji, ki keswek ab Abraham ak tomo keegu otwogikab chi age tugul; Ara imuktoi ano ile, 'Kitiochok'?"³⁴Kowolji Jeiso koleji, "amwowok Iman, iman ale, age tugul ne yae tengek ko otwokindetab tengek. ³⁵Ak matebye otwokindet eng' got koigeny, tebyei werit koigeny. ³⁶Ng'otiachak anyun werit, ko otiogotin iman.³⁷Anget ale o i keswekab Abraham ago ochenge obara amu motinye ng'olyondenyu oletebe eng' akwe. ³⁸Amwoe tuguk che kiageer eng' Babanyu ak oyae tuguchoto kiogas eng' kwandang'wong'."³⁹Kowolji kolechi, "Kwandanyo ko Abraham." koleji Jeiso, "nda ki o i legukab Amraham nda kioyae boisionikab Abraham. ⁴⁰Ago nguno ochenge obara, chito ne kamwowok ng'alek che bo iman che kiagas eng' Jehovah. Kima yai kounoto Abraham. ⁴¹Oyoe boisionik che bo kwandang'wong'." Kilechi anyun icheket inendet, "kimagisichech eng' sokset; kitinye Kwanda agenge noto ko Jehovah."⁴²Komwochi Jeiso icheget koleji, "nda ka Kwandang'wong' Jehovah, nda kochama amu kianyo abunu Jehovah, kima nyo anege ago kiyokwo inendet. ⁴³Amu nee si monai choto amwoe? Amu momuchi ogas ng'olyondenyu. ⁴⁴O bo kwandang'wong' oindet ak ochome oyai magutigab kwandang'wong'. Ki rumindet kong'ete taunet ama tononi eng' imanda amu mami imanda eng' inendet. Ye mwoe lembech komwoe agobo tugukyi amu kiplembechwa inendet ak kwanda ne bo lembech.⁴⁵Ago moyana amu amwoe imanda. ⁴⁶Ng'o eng' akwe ne igikyino kole atinye tengek? ngot amwoe imanda ko amu nee anyun si moyana? ⁴⁷Inendet ne bo Jehovah kogasei ng'alekab Jehovah; noto anyun mogose akwe amu mo bo Jehovah."⁴⁸Kowolji anyun Yahudik koleji, "Tos makimwoe ache iman kele i samarindet ak itinye oindet?" ⁴⁹Kowol Jeiso kole, "Matinye oindet ogo agonyiti Babanyu, ak otewero.⁵⁰Ago mocheng'e torornatenyu; Mito agenge ne cheng'e ak koruochi. ⁵¹Amwowok Iman, iman ale, ng'orib chi ng'olyondenyu ko mageere meet agoi."⁵²Koleji anyun Yahudik inendet, "king'et nguno kele itinye oindet. Kigome Abraham ago kigobek maotik; ak imwoe ile 'ngorib chi ng'olyondenyu ko machamchami meet agoi'. ⁵³Tos i o isiir kwandanyo Abraham ne kigome? Ak kigobek maotik. Iyaege inye iegu ng'o?⁵⁴Kowol Jeiso kole, "ngot atororige ko buch torornatenyu; Kwandanyu ne itororo- ne omwoe ole inendet ko Jehovah neng'wong'. ⁵⁵Ak tomo onai inendet, ago ang'et ane inendet. Ak ngot amwa ale mang'et inendet, aegu kiplembechwa ko u akwe, ago ang'et ane inendet ak aribe ng'olyondenyi. ⁵⁶Kibaibai kwandang'wong' Abraham kogeer betunyu; ak kigeer ak kogasgei."⁵⁷Koleji anyun Yahudik inendet, "tomo iit kenyisiek konom ako kiigeer Abraham?" ⁵⁸Koleji Jeiso, "amwowok Iman, iman ale, kingo tomo kobiit Abraham A MI. ⁵⁹"Kinem anyun bichoto koik komoche kowire inendet ago kiunyge Jeiso ak komanda eng' hekalut.

Chapter 9

¹Ak ye kingo siirtoi Jeiso, kogeer chito ne ki korat kong'ete ko kagisich. ²Ak kitebe inendet alamalyennyi koleji, "Rabii, ng'o ne kiyai tengekto, chichi anan sikikyi, si kesich ko korat?"³Kowol Jeiso koleji, "kimayai chichi tengekto, nda sikikyi, ago si kobit kotook boisionikab Jehovah eng' inendet. ⁴Kanyol ayai boisionikab inendet ne kiiyokwo ko ta kobeet. Amu nyoni kemout ne ma komuchi chi kobois. ⁵Kote ko to mi ng'weny ko a lapkeiyet ab ng'weny."⁶Ye kingo kagomwa ko u noto, kong'utyi nyung'unyek ak kotangwar ak koiile konyekyi nyung'unyechoto. ⁷Ak kolenji inendet, "ui iunde eng' tamboiyot ab Siloam" (ye kiweech kele "kiyokto"). kiwa anyun koun ak kowechge kokagogerto.⁸Kimwa anyun bikab kokwet ak biko che kigageer eng' tai ko korat ak kole "tos ma inendet ni ne kicham kotebye ak kosomse?" ⁹Kole alak, "inendet". Kole alage, "achicha ago kerge ak inendet." Ago kile chichoto "a i inendet."¹⁰Kolenji anyun iche inendet, "kogiyatita ano konyekuk?" ¹¹Kowol kole, "kotangwar nyung'unyek chi ne kegure Jeiso ak koilie konyekyu ak kolejo 'ui Siloam ak iunde .' Aawe anyun aun ak ageerte." ¹²Kileji, "mi ano inendet?" kowolji koleji, "mongen."¹³Kiimut anyun iche chichoto ki korat eng' tai kwo ole mi Parisaik. ¹⁴Ak sabato betu noto kitangwari Jeiso nyung'unyek si koyaate konyekab chichoto. ¹⁵Kotebe Parisaik kogeny kole katebto ano si igeerte, kowolji icheget koleji, "kaiile konyekyu nyung'unyek chi katangwar, ak kaun, ak agerte."¹⁶Kole alak che bo Parisaik anyun, "mabunu Jehovah chichi amu mariibe Sabato." kole alage, "imuktoi ano chi kipteng'ekyo koyai kaborunoik chi u chu?" Ak kibiit toiyet eng' kwenung'wai. ¹⁷Kigileji kogeny chito ne korat , "imwoe nee agobo inendet, amu kayaat konyekuk?" Ak kiwol kole, "maotio." ¹⁸Ma iyan anyun Yahudik agobo inendet kole kogorat ago kagogeerto agoi koguur sigiikab chichoto.¹⁹Ak kotebe koleji, "tos wering'wong' ni ne omwoe ole kigisich ko korat? Ko katebto ano si kogeertoi ng'uno?" ²⁰Kowol sigikyi kole, "werinyo nito ak king'et kele kigisich ko korat. ²¹Ago making'et ole katepto si kogeerto nguno ak making'et chito ne kayote konyekyi, oteebe amu kagoeet inendet, ng'omwa inegei."²²Kimwa ngalechu sigikyi amu kiiywei Yahudik. Kigagosib kochamnyeji Yahudik kole ngong'aany chi age tugul kole inendet ko Kristo, kibeetoi eng' sunagogit. ²³Amu eng' nito anyun, komwa sigikyi kole, "otebe amu kagoet."²⁴Kiguur ne bo aeng' bichoto, chichoto ki korat ak koleji, "igochi Jehovah kalasunet, amu king'et kele kipteng'ekyo chichi." ²⁵Kowol anyun inendet kole, "ng'o kipteng'ekyo chichoto ko mangen, kit agenge ne angen ko kia korat ago ageertoi nguno."²⁶Koleji anyun iche inendet, "kayaun nee? Kayatita ano konyekuk?" ²⁷Kowolji inendet icheget koleji, "kamwawok ama ogas, kalya si omache ogas kogeny? Omache oegu ak akwe alamalyennyi, tos?"²⁸Kong'emji kut iche inendet koleji "i alamalyennyi, ago kii ache alamalyetab Musa. ²⁹Kingen kele king'ololji Jehovah Musa ago magingen ole bo chichi."³⁰Kowolji chichoto icheget koleji, "kwongut nito anyun amu mongen ole bunu ano, ago kagoyaat konyekyu." ³¹Kingen kele magose Jehovah kipteng'eginik, ago ng'olosu chi age tugul Jehovah, ak koyae magenyi kogase inendet.³²Kong'ete ng'etoi ng'weny ko ma kigas kele kiyat chi konyekab chi ne kigisich kogorat. ³³Nda ma bunu Jehovah chichi ko magoi imuch koyai kiy. ³⁴Kowolji inendet koleji, "kigisikten iman teng'ekwogik ak iyaege inetech?" Ak kitoorta inendet kwo sang'.³⁵Kigas Jeiso kole kagetorta inendet kwo sang', ak ye kingo nyor inendet koleji, " tos iyoni weritab Jehovah?" ³⁶Ak kiwol kole "ngo noto Kiptaiyandani, si kobit ayan inendet?" ³⁷Koleji Jeiso "kaigeer inendet, ago inendet ni ng'ololi ak inye ." ³⁸Ak kile, "Kiptaiyandani, ayoni," ak kigutungji kolos inendet.³⁹Ak kile Jeiso, "kianyo ng'wenyuni amu kiruoget si kobiit kogeerto che magertoi ak kogorio che keertoi." ⁴⁰Kigas tuguchuto alak che bo Parisaik che kimi koboto inendet ak koleji, "kigoryotin agiche?" ⁴¹Koleji Jeiso, "nda kiogoryotin akwe, nda motinye tengek, ago amu nguno omwoe ole kigeertoi, kotebye anyun tengektong'wong'."

Chapter 10

¹Amwowok Iman , iman ale, chorin ak ko rebin inendet ne mabunu kurget ak kochut biutab kechirek, ago sire kerwa. ²Ago mestowotab kechirek inendet ne bune kurget.³Yotyini inendet ribindetab kurget ago kose kechirek kutinyi ak koguur kechirekyi eng' kainaikwai ak kondoe iche. ⁴Ye kagomanda tugul koba sang', kondoe ak korub kechirek inendet amu ingen kutinyi.⁵Ak marube toondet ago mwee, amu manoe kutitab toek. ⁶Ak kimwochi Jeiso iche kalewenoni ago maiguiyo iche kole nee tuguchoto kiga mwochi.⁷Koleji anyun Jeiso iche kogeny, "amwawok Iman, iman ale, a i kurgetab kechirek. ⁸Chorik ago rebik tugul che kindouneno ago ma kas kechirek ichee.⁹A i kurget.Ngwo chi age tugul go ne buno ane, kesoru ak kwo ak komanda sang' ak konyor ole kiyage. ¹⁰Nyoni chorindet si kochor ak kobar ak kong'em. Kianyo si kobit konyor sobondo ak kotebto sobondo inne.¹¹A i mestowot ne kararan, igoitoi mestowot ne kararan sobondanyi agobo kechirekyi. ¹²Ago inendet ne otwogin ne ma mestowot ama chitab kobo kechirek kogere konyoni kimaget, kobokoktoi kechirek ak komwei ak konyo kimagetiet ak konam iche ak koyesta. ¹³Komwee inendet amu otwogin ak mamoge kiy kechirek.¹⁴A i mestowot ne kararan ak anget kechirekyu ak kong'eno chechu. ¹⁵Kou ye ing'eno Kwanda ak angen Kwanda ak agoitoi sobondanyu agobo kechirek. ¹⁶Ak atinye kechirek alak che ma bo biuni, kanyol aget choto agiche si kogas kutinyu ak koek akwet agenge ak mestowot agenge.¹⁷Chomo anyun Kwanda amu noto, amu agoitoi sobondanyu si kobit anam kogeny ¹⁸Masoreno chi ago agoitoi anege, atinye kimnotet agoito ak atinye kimnatet anam kogeny, kiataach ng'atutioni eng' Babanyu."¹⁹Ak kibiit toiyet kogeny eng' Yahudik agobo ng'alechuto. ²⁰Ak kile che chang' eng' iche, "tinyei oindet ago ame iywek, kalya si ogas inendet?" ²¹Kole alage, "ma bo ng'alechu chi ne tinyei oindet. Tos imuchi oindet koyat konyekab chito ne korat?"²²Ak kimi igortab katabanet eng' Jerusalem ak ki betusek ab kaititindo, ²³Ak kiwendot Jeiso eng' hekalut eng' keterut ne bo solomon. ²⁴Kibwa anyun Yahudik komut inendet ak koleji "igonech ketebi eng' saget kot kotianit? Ng'ot i Kristo imwoiwech komie."²⁵Kowolji Jeiso koleji, "kiamwowok amoyoni boisiosiek che ayae eng' kainetab Babanyu ko choto che baoryianjino. ²⁶Ago moyoni amu mo bo kechirekyu²⁷Kase kutinyu kechirekyu ak angen iche ak korubwo. ²⁸Ak agochini iche sobondab koigeny ak magoi lusyo amasareno chi eng' eunyu.²⁹O Babanyu ne kigono iche kosiir tugul ama mi chi ne imuchi kosar iche eng' eutab Baba. ³⁰Ane ak Kwanda ko ki agenge. ³¹Konam anyun Yahudik koik kogeny kolen kowir inendet.³²Kowolji Jeiso koleji, "kaborwok boisiosiek che chang' che kororon che bunu Kwanda, owiro agobo boisio nee eng' choto? ³³Kowolji Yahudik inendet koleji, "makiwirin amu boisiet ne kararan ago amu mulset, inye ne i chi iyaege iegu Jehovah."³⁴Kowolji Jeiso bichoto koleji, "tos ma sirat eng' ng'atutieng'wong' kele kiamwa ale o i cheptailelisiek? ³⁵Ng'o kigoguure inendet iche cheptailelisiek, icheket che kinyonji ng'olyotab Jehovah, (ako ma imukogse kebut ngatutiet), ³⁶Tos omwoe agobo inendet ne kitabaan Kwanda ak koyokto kwo ng'weny olejini 'imulsei amu kiole a i Weritab Jehovah'?³⁷Ng'ot ko mayai boisiosiekab Kwandanyu, ko mat oyana. ³⁸Ago ng'ot ko kiayai, ko agot ng'o moyana, oyan boisiosiek si kobit onai ak oyan ole mi Kwanda eng' ane ak ane eng' Kwanda." ³⁹Kicheng' anyun kogeny konam inendet ago kichilile eng' eunekwai.⁴⁰Ak kiwo kogeny Jordan komosin ole kibotisionisie Joana eng' tai ak kitebi eng' oloto. ⁴¹Ak kibwonji inendet che chang' ak komwa kole "kima yai Joana kaborunet ago tuguk alak tugul che kimwa Joana agobo chichi ko bo iman." ⁴²Ak kiiyan inendet che chang' eng' oloto.

Chapter 11

¹Kimian chito age ne keguure Lasaro ne bo Betania Ng'anaset ne bo Maria ak chepto ne tupcho ak Marta. ²Nito ko Maria ne kiil Kiptayat ak kouuse kelyekyi sumeekyi ne kimioni tupchenyi Lasaro.³Kiiyokyi tipichoto tupcho inendet ng'olyot koleji, "Kiptayandani, keero, imioni inendet ne ichome." ⁴Ago kingogas Jeiso nito, komwa kole, "ma bo meet mionito ago bo torornatetab Jehovah ak kilosune noto weritab Jehovah."⁵Ak anyun kichome Jeiso Marta koboto Maria ne tupcho tuwai ak Lasaro. ⁶Kingogas kole mioni kota kotebi betusiek aeng' eng' ole kimi. ⁷Kingobata nito, koleji alamaliennyi, "ongebe anyun Judea kogeny."⁸Koleji alamalyet, "Rabbi, kocheng'e Yahudik kowirin eng' koik ak iwendi olindo kogeny?" ⁹Kowolji Jeiso koleji, tos momi saisiek tamanu ak aeng' eng' betut? Ng'o wendot chi eng' bet ko makinachi amu keerei lapkeiyetab ng'wenyuni.¹⁰Ago ng'o wendot chi kemoi, kinachi amu momi lapkeiyet eng' inendet." ¹¹Komwa tuguchu ak ye king'obata koleji icheket, "inuchi chorwenyo Lasaro, ago awendi ang'eeti inendet eng' ruondo."¹²Koleji anyun alamalyennyi inendet, Kiptaiyandani, ng'ot konuuchi ko ka ga tokosobe." ¹³Ago kimwoe Jeiso agobo meenyi, nga kilen iche alen mwoe agobo ruondo ne kagonuuch. ¹⁴Kimwochi anyun Jeiso iche komie koleji, "kagome Lasaro.¹⁵Ago abaibai agobo akwe amu kimomi olindo si kobit oyan. Ago ongebe ole mi inendet." ¹⁶Koleji anyun Tomas ne keguure Didumo alamalyet chun alak, "ongebe ak ache si kobit kebegu ak inendet."¹⁷Ye king'oit Jeiso anyun, konyor kole kiga kotebe kererit betusiek angwan. ¹⁸Betania ko kilegite Jerusalem, ki olo bo mailisiek aeng'. ¹⁹Ak kigabwa che chang' che bo Yahudik kogaigai Marta ak Maria agobo weringwai. ²⁰Kingogas anyun Marta kole nyoni Jeiso, kwo kotorokta inendet ago kita kotebi Maria eng' got.²¹Koleji Marta anyun Jeiso, "Kiptaiyandani, nda kiimi yu ta kima komee werit ne ketupche. ²²Ago ang'et mbo raa ale, kito age tugul ne isome Jehovah kogonin Jehovah." ²³Koleji Jeiso inendet, "ta kong'eete tupcheng'ung'."²⁴Koleji Marta inendet, "ang'et ale ng'eete eng' ng'eetyet ne bo betutab let." ²⁵koleji Jeiso, "A ng'eetyet ak sobondo; inendet ne iyono agot ng'ome, ko ta kosobe; ²⁶Ak chi age tugul ne sobe agoyono, ko ma mee matiny. Tos iyoni inye nito?"²⁷Koleji "wei, Kiptaiyandani, ayoni ale i Kristo weritab Jehovah ne nyoni ng'weny." ²⁸Ak ye kingo kagomwa nito chepoto, kwo koguur Maria chepto ne tupcho eng' ung'ot koleji, "mi yu konetindet ago kuurin." ²⁹Ak ye king'ogas nito, kong'eet kochakta kwo ole mi inendet.³⁰Ago kitomo koit Jeiso nganaset ago ki kitogomi ole kigatuiyo ak Marta. ³¹Kiirub anyun Yahudik, chepoto che kimi tugul eng' go kogoigoi, ye king'ogeer kong'eet Maria kochakta komanda sang', kolen wendi kererit korire eng' oloto. ³²King'oit anyun Maria ole mi Jeiso ak kogeer inendet, kobutyi kelyekyi ak koleji, "Kiptaiyandani, nda kiimi yu nda kimakomee werit ne ketupche."³³King'ogeer Jeiso anyun inendet korire, ak korirtos agiche Yahudik che kigabwa koboto inendet, kogas kongwan mising' eng' Tamirmiriet ak kochol; ³⁴Kole, "kionde ano?" Koleji, " Kiptaiyandani nyo keer." ³⁵Korir Jeiso.³⁶Kole anyun Yahudik, "ogeer anyun o, ole kiichamdoi inendet Lazaro." ³⁷Ago kile alak eng' iche, kigatemene nee chichi ne kiyote konyekab chito ne ki korat koger,ago ka koyai chichi mame ?"³⁸Kogas anyun Jeiso kong'wan kogeny eng' orinyi, konyoni kererit. Ki kebenet ne kiga kigere koita kurget. ³⁹Kole Jeiso, "oiste koita." Koleji Maria chepto ne tupcho ak Lazaro, "Kiptaiyandani, kogosamisit amu kong'etege ng'ome, ko betusiek angwan. ⁴⁰Koleji Jeiso inendet, "kama mwoun ale ng'iyoni, igeere torornatetab Jehovah?"⁴¹Koisto anyun koita ak king'et met Jeiso ak kole, "Baba, amwoun kongoi ale kaigasa. ⁴²Ak kaanai ale igoso eng' ui tugul ago kaamwa ni amu tuiyoni tononi eng' yuto si kobiit koyan kole kiiyokwo."⁴³Ak ye kingo kagomwa ko u noto, komwa eng' ne o kole, "Lazaro, mongu!" ⁴⁴Komong' anyun inendet ne kiga kome ko rototin eunek ak kelyek eng' ngoroik che bo kererit, ak kigakirate togenyi anget. koleji anyun Jeiso bichoto, "otiach ak ounde kwo."⁴⁵Kiyan anyun inendet che chang' che bo Yahudik che kigabwa ole mi Maria ak kogeer tuguk che kiyai Jeiso. ⁴⁶Ago kiba alak ole mi Parisaik ak komwochi iche tuguk che kagoyai Jeiso.⁴⁷Kiguur anyun kiruoget tisiik che eechen ak Pharisaik ak kole "kiyai nee? Amu yae chichi kaborunoik che chang'. ⁴⁸Ng'ot kebagakte inendet ko u ni koyoni inendet biko tugul asi kobwa Romanik kosarenech emenyo ak bororyenyo."⁴⁹Ak age eng' icheget ne kigiguure Kaiapa ne ki tisiindet ne o kenyinoto koleji, "monget akwe kiy age tugul. ⁵⁰Monget ole kororonitu eng' akwe ngomechi chito agenge biko si ma bet bororiet komugul."⁵¹Kima komwoe inegei nito. Ago kimaoten amu ki tisiindet neo inendet eng' kenyinoto, kole kanyol komechi Jeiso bororiet; ⁵²Ma agobo bororiet nito inege, ago si kobiit koum legukab Jehovah che yestootin si kobiit koek agenge. ⁵³Kong'etege betunoto anyun ak kwo tai, koruogot agobo ole bortoi inendet.⁵⁴Mata kowendot Jeiso anyun eng' ole toogu eng' Yahudik ago kiwo eng' oloto agoi emet ne legite surkwen eng' nganaset ne kiguure Epraim ak kitebi eng' oloto koboto alamalyennyi. ⁵⁵Kigarik Paska ne bo Yahudik ak kiba che chang' eng' emet kolangta Jerusalem kotomo koit Paska koba koanyinyige.⁵⁶Ak kichenge anyun icheget Jeiso, ago ng'alalchinige ichegei eng' ichegei kotononsot eng' hekalut ago len, "obwati nee akwe? Tos olen manyoni inendet igorta?" ⁵⁷Kiga ng'at tisiik che eechen ak Parisaik kole ng'onai chi age tugul ole mi inendet, komwoi si kobiit konam icheget inendet.

Chapter 12

¹Ak kingota komi betusiek lo si koit Paska, konyo Jeiso Betania ole kimi Lasaro ne kiging'eeti komong' eng' che kibek. ²Kichopchi iche inendet eng' oloto amitwogik che bo koskoleng', koboisiechi Marta, ago kimi Lasaro koboto iche che kiamisie. ³Kinem anyun Maria mwaita ne bo kamanutiet neo ne kibo ratilit agenge ak koile kelyekab Jeiso ak kobuge sumeekyi kelyekyi ak kinyi got nyamdutiet ne bo mwaita.⁴Ago kile Judas Skariot ne ki agenge ne bo alamalyennyi ne kimoche kongwekta inendet. ⁵"Ko amu nee si ma kialdae mwai denarisiek bogol somok si kigochi kibananok?" ⁶Kimwa ni anyun ma amu kirire kibananok ago amu ki chorin ago kitinyei lolet ak koibe tuguk che mi orit.⁷Kole Jeiso, "Obagakte kogonorji betutab tubenyu. ⁸Amu mi kibananok kobotok kotugul ago mami ane ak akwe kotugul."⁹Kinai anyun biko che chang' che bo Yahudik kole mi oloto, ak kibwa ma agobo Jeiso inege ago si kobiit kogeer Lasaro agine ne kiga kong'eet inendet eng' che kibek. ¹⁰Ago kiruoch tisiik che eechen kole kobar Lasaro agine; ¹¹Amu kiitabang'e che chang' che bo Yahudik koba koyan Jeiso amu inendet.¹²Ak eng' betut ne kirube noto, kogas tuiyet ne o ne bo biko che kigabwa igorta kole nyoni Jeiso Jerusalem, ¹³Konam temenik che bo sosik ak koba kotorokta inendet ak komwa eng' kutit ne o kole Hosana! iberurot inendet ne nyoni eng' kainetab kiptaiyat noto Laitoriatab Israel."¹⁴Ak ye kingo kagonyor Jeiso moitab Sigiriet; kolany ko u ye kigisir kele, ¹⁵"A meiywei inyee cheptab Sion; keer o, nyoni Laitoriandeng'ung' kobunu moitab Sigiriet."¹⁶Kima iguiyo alamalyennyi eng' tai tuguchuto ago kingo kagitoror Jeiso, kobwat anyun iche kole kigisir tuguchuto agobo inendet ak kiga keyachi inendet tuguchuto.¹⁷Kibaorian anyun tuiyet ne kimi koboto inendet ye kiguure Lasaro eng' kererit ye king'eeti inendet eng' che kibek. ¹⁸Kiba anyun tuiyet kotorokta inendet amu noto kigagogas kole kiyai kaborunouni. ¹⁹Kimwochige anyun Parisaik ichege kole, "ogeero, ma oterter amu; ogeero, kagorub inendet biko tugul che bo ng'weny."²⁰Ak kimi Yunanik alage eng' che kiba kotogosta koba kosa eng' igorta. ²¹Kibwa bichoto anyun ole mi Pilipu ne bo Betsaida ne bo Galili ak kotebe inendet kole, "Kiptaiyandani, kimoche kegeer Jeiso." ²²Kinyo Pilipu komwochi Andrea ak kobwa tuwai Pilipu ak Andrea komwochi Jeiso.²³Ak kiwolji Jeiso koleji, "kait sait ne kitorore weritab chi. ²⁴Amwowok Iman, iman ale, ng'o ma me baywat ne ibutyini nyung'uny'ek, kotebche inegei; ago ng'ome, koiyie logoek che chang'.²⁵Inendet ne chome sobondonyi kobeeti ak inendet ne sose sobondanyi eng' ng'wenyuni koribe kot koit sobondab koigeny. ²⁶Ngo boisiewo chi age tugul, ko nyolu korubata ak si ole ami komi oloto agine kiboitiondenyu. Ng'oboisiewo chi, koteegisi inendet Kwanda.²⁷Nyolili nguno sobondanyu ago amwoe nee anyun? Baba, soruo eng' saini'? Ago kianyonji saini amu ng'olyondonito. ²⁸Baba itoror kaineng'ung', kimong' anyun tuget eng' Kipseng'wet kole, kiatoror ak ta atorori kogeny." ²⁹Kimwa anyun tuiyet ne kitononi eng' oloto kogose kole katul, kole alak "kangololji malaikayat."³⁰Kowolji Jeiso koleji, "kama nyo kutini agobo ane, agobo akwe. ³¹Kabiit nguno kiruogetab ng'wenyuni: Ak kagitoorta anyun nguno ne o ne bo ng'weny komanda.³²Ak ye kiuito eng' ng'weny, amutyige biko tugul." ³³Ago kimwa ni kobortoi meet ole meitoi.³⁴Ak kiwolji anyun tuiyet inendet koleji, "kigegas eng' ng'atutik kele tebyei Kristo koig'eny. Teptoi ano anyun si imwa ile kanyol keuto Weritab chi? Ng'o weroto bo chi?" ³⁵Koleji Jeiso anyun, "ta komi lapkeiyet eng' kwenung'wong' eng' betusiek che matia. Obendote eng' lapkeiyet ye ta otinye lapkeiyet si manamak tuinto. Ak inendet ne wendoti eng' tuinto ko manoei ole wendi. ³⁶Ye ta otinye lapkeiyet, oyan lapkeiyet si kobiit oegu werikab labkeiyet." Kimwa Jeiso tuguchu ak kwo kounyege icheket.³⁷Ago ng'a kiga koyai kaborunoik che chang' che te cho eng' taingwai, koma iyan iche inendet. ³⁸Si kobiit kosulda ng'olyotab maotiot Isaia ne kimwa kole, "Kiptayandani, kiiyan ng'o ng'alekyo? Ak kigeng'onji ng'o eutab Kiptaiyat?"³⁹Ma imuchi anyun koyan amu ng'olyondonito amu kimwa Isaia kogeny kole, ⁴⁰"Kigotich inendet konyekwai ak kogochi mugulelwekwai kouegitu si me keere konyekwai nda konai eng' mugulelwekwai ak kowechge ak asoob icheget."⁴¹Kimwa tuguchu Isaia amu kigeer torornatenyi ak kingalal agobo inendet. ⁴²Ago kiiyan inendet che chang' agot eng' bounik ago ma ng'any inendet si ma oon icheget Parisaik eng' sunagogit. ⁴³Amu kichome kalosunetab biko kosir kalosunetab Jehovah.⁴⁴Ago kimwa Jeiso eng' kutit ne o kole, "inendet ne iyono koma iyono ane ago kaiyan inendet ne kiyokwo, ⁴⁵Ak inendet ne keero, kogeere inendet kiiyokwo.⁴⁶Kianyo aegu lapkeiyet eng' ng'weny, si ma kotebye eng' tuinto chi age tugul ne iyono. ⁴⁷Ak ng'o kas chi age tugul ng'alekyu, ama rib komoruokyini inendet amu kima nyo aruokyi ng'weny ago kianyo asoru ng'weny.⁴⁸Inendet ne toyo ama tooche ng'alekyu, kotinyei ne iruokyini. Ng'olyot ne kiamwa ko noto ne iruokyini inendet eng' betutab let. ⁴⁹Amu kima mwoe anege, kigono Kwanda ne kiiyokwo ng'atutiet ne kanyol aamda. ⁵⁰Ak ang'et ale sobondab koig'eny ng'atutienyi, tuguk che amwoe anyun, ko u ye kimwowo Kwanda amwoe kou noto.

Chapter 13

¹Ak ye king'otomo koit igortab Paska, Konai Jeiso kole kagoit sainyi ne wendi eng' ng'weny kwo ole mi kwanda. Ko kagocham chechi che mi ng'weny, kocham anyun agoi betutab let. ²Ak eng' saitab amitwogikab kiskoleng' , kogagonde oindet ng'wektaet muguleltab Judas Iskariot ne bo kap Simon.³Koganai Jeiso kole kagonde tuguk tugul eunekyi ak kole kibunu Jehovah ak kowendi ole mi Jehovah. ⁴Kong'eet eng' amitwogik ak konde taban ng'oroikyi. Ak konam ang'et ne kibugege kotaege. ⁵Ak korongji beko sanit ak kotoi koun kelyekab alamalyet ak kobuche anganato kiga taege.⁶Konyo ole mi Simon Petero, ago kileji Petero, "Kiptaiyandani, tos iuni inye kelyekyu?" ⁷Kowolji Jeiso inendet koleji, "kito ne ayae ko meng'et nguno, ago tatun inae." ⁸Koleji Petero, "magoi iun kelyekyu." Kowolji Jeiso koleji, "ng'o maunin, komagiting'ege kiy." ⁹Koleji Simon Petero inendet, "Kiptayandani, ma kelyekyu kityo, ago eunekyu ak metinyu."¹⁰Koleji Jeiso inendet, "ne kagoung'e ko ma komoche koung'e kogeny kobate kelyekyi amu iunot inne; ounotin akwe ago ma akwe tugul." ¹¹(Amu kiing'et ne kimoche kongwekta inendet ak kimwa amu noto kole "maounotin tugul.")¹²Ak ye kingo kagoun anyun kelyekwai ak konem ng'oroikyi ak kotebi ng'weny kogeny, koleji icheget, "tos ongen ne kaiyaiwok? ¹³Ogureno 'konetindet' ak 'Kiptaiyat', ak omwoe anyun komie, amu a i inendet. ¹⁴Ng'o ane anyun ne a Kiptaiyat ak Konetindet, ne kaun kelyekwok, ko kanyoljok ak akwe ounjige kelyek. ¹⁵Amu kaboruok si oyai ak akwe kou ne kayaiwok.¹⁶Amwowok Iman, iman, ale, ma o otwogindet kosir Kiptaiyandenyi; Ama o inendet ne kigiyok kosiir inendet ne kiiyoku. ¹⁷Ng'onai tuguchuto ko oboiboien ng'oyai. ¹⁸Ma mwoe agobo akwe tugul, ang'et che kialewen ago si kobiit kosulda sirutiet ne kile inendet: 'Ne ame magatiandenyu ko kagong'et kwariandenyi koyaiwo ne ya.'¹⁹Kasib amwowok kong'ete nguno kotomo kosulda si ng'osulda oyan ole A l inendet. ²⁰Amwowok, Iman, iman, akwe ale, inendet ne tooche age tugul ne ayogu, ko kataacha, ak inendet ne toocho ko kataach inendet ne kiiyokwo."²¹Kingo kagomwa Jeiso kou noto, konyor nyalilda eng' tamirmiryenyi ak kobaorian kole, "amwowok Iman, iman, ale, ng'wegto age eng' akwe." ²²Kotobeng'ee anyun alamalyet ama nai kole ng'o, mwoe agobo ngo.²³Ak kimi meset agenge ne bo alamalyet ne kitiegei tegetab Jeiso ne ki chamat eng' Jeiso. ²⁴Kong'wech Simon Petero inendet ak kolechi, "tebe ilechi, tos mwoe agobo ngo?" ²⁵Koleji anyun noto kitiege tegetab Jeiso, "Kiptaiyandani, ng'o noto?"²⁶Kowolji Jeiso anyun kole, "inendet ne agochini kererutiet ye kaaburburte, ak ye king'o kagoburburto kererutiet, kogochi Judas ne bo kap Simon Skariot. ²⁷Ak ye king'o kagotaach kererutiet kochut chesawiliet inendet, koleji Jeiso anyun, "yai chokji ne imoche iyai."²⁸Kimanai chi eng' che kimi amisiet kole kamwochi inendet agobo nee. ²⁹Amu kilen alak eng' icheget, kaleji Jeiso ial tuguk che kimoche eng' igorta amu kiting'oti Judas lolet, anan ko kaleji igochi kiy kibananok. ³⁰Kingo kagotaach anyun inendet kererutiet, komanda ngunoto. Ki kemoi.³¹Ye kingo kagomanda sang', komwa Jeiso kole, "kagitoror ng'uno weritab chi, ak kagitoror Jehova eng' inendet. ³²Ak tun itorori Jehovah inendet eng' orinyi ak kotorori inendet eng' sainato. ³³Leguchu mengechen, ta atebye kobotok ne matia. Tun ocheng'o ak ko u ye kiamwachi Yahudik aleji, 'ole awendi, komomuchi obga.' amwowok nguno ak akwe kou noto.³⁴Agonok ng'atutiet ne leel, ale ochamye ak akwe. ³⁵Eng' nito anyun, konae biko kole, oi alamalyennyu ngochamsoti."³⁶Kileji anyun Simon Petero, "Kiptayandani, iwendi ano?" Kowolji Jeiso koleji, "ole awendi, komemuchi irupga nguno, ago tatun irupgo." ³⁷Koleji Petero, "Kiptayandani, kalya si mamuchi arubun mbo raa? Agoitoi sobondanyu agobo inye." ³⁸Kowolji Jeiso koleji, "igoitoi sobondang'ung' agobo ane? Amwaun iman, Iman, ale, kotom kochei kipsoiywet, itoyo konyil somok."

Chapter 14

¹Amogochi mugulelwekwok koimgei. Oyoni Jehovah; oyono agane. ²Mi gorik che chang' gotab Babanyu, nda kima kou noto, ta kiamwowok, awendi achobwok koret. ³Ak ye awe achobwok koret, anyoni kogeny amutok, si ole ami omite ak akwe.⁴Ak ole awendi onget oret." ⁵Koleji Tomas, "Kiptayandani, maging'et ole iwendi, kinoitoi ano anyun oret?" ⁶Koleji Jeiso, "A i oret ak iman ak sobondo; Manyonjini chi Kwanda ama eng' ane. ⁷Nda kionaa, nda kionai Baba agine. Ak kaonai inendet anyun kong'ete raa ak kaogeer inendet."⁸Koleji Pilipu, "Kiptaiyandani, iboruech Kwanda, ago si koemech noto." ⁹Koleji Jeiso, "kigetebi tugul ak akwe betusiek che chang' ako tomo inaa wee Pilipu? Inendet ne kigoroa, kogakoro Kwanda. Amunee anyun asimwa ile, 'iborwech Kwanda'?¹⁰Tos meyoni ile ami eng' Kwanda ak Kwanda eng' ane? Ng'alek che amwowok ko mamwoe anege, ago Kwanda ne menyo ne yaei boisionikyi. ¹¹Iyana amu ami eng' Kwanda ak Kwanda eng' ane, nda oyana agobo boisionik icheget.¹²Amwowok, Iman, iman, ale, inendet ne iyono, koyaei agine boisionik che ayae ak koyae boisionik che eechen che sirei chuto amu awendi ole mi Kwanda. ¹³Ak kito age tugul ne osome eng' kainenyu, ayae si kegonyit Kwanda eng' Werit. ¹⁴Ng'ot osom kiy age tugul eng' kainenyu, ayae kioto.¹⁵Ng'ot ochomo, oribe ng'atutikyu, ¹⁶Ak osome Kwanda , ak kogonok kagaigainet age si kotebi kobotok koigeny, ¹⁷Noto Tamirmiriet ne bo imanda ne maimuchi ng'weny kotaach amu mageere inendet. Ago onget akwe inendet amu tebye kobotok ak tun tebye eng' oriting'wong'.¹⁸Mabagaktook kou kibananok; ago anyonjinok kogeny. ¹⁹Ta komi ng'atigin si ma kogeero ng'weny, ago ogeero akwe, amu asobe, osabsoti ak akwe. ²⁰Eng' betunoto, onai ole ami eng' Babanyu, ak akwe eng' ane, ak ane eng' akwe.²¹Inendet ne tinyei ng'atutikyu ak koribe, ko noto ne chomo, ak inendet ne chomo, ko chamat eng' Babanyu, ak achome inendet ak ang'ong'jinige inendet." ²²Koleji Judas (ma Skariot) "Kiptayandani, kalya si ing'ongwechge ama ing'ong'jige ng'weny?"²³Kowolji Jeiso koleji, ng'o chama chi, korib ng'olyondenyu. Ak kocham Babanyu inendet, kebwonjini ak kemeny koboto inendet. ²⁴Inendet ne machomo ko maribe ng'alekyu ak manenyu ng'olyot ne ogose ago bo Kwanda ne kiiyokwo.²⁵Kaamwowok tuguchu, kota ami kobotok. ²⁶Ago inetook tuguk tugul kagaigaindet, Tamirmiriet ne Tilil ne iyogu Kwanda eng' kainenyu ak kobwotwok tugul che kamwawok. ²⁷Abogokwok kalyet; agonok kalyenyu. Magonok kou ye konu ng'weny. Amokany koimge mugulelwekwok anan koiyweis.²⁸Kaogas ko u ye kaamwowok ale "awendi ak anyoni ole omi'. Ng'ot ochama, ko oboiboitu amu awendi ole mi Kwanda amu o Kwanda eng' ane. ²⁹Ak kamwowok nguno kotom koaak si ye kagoaak oyan.³⁰Makotong'ololwok che chang' mising', amu nyoni ne bounindetab ng'weny, ama tinye kiy eng' ane, ³¹ago si konai ng'weny kole achome Kwanda, ak ko u ye kigono Kwanda ng'atutiet, ayae ko u noto. Ong'eetye kebe."

Chapter 15

¹"A ketit ne bo iman, ne bo sabibuk ak semberindet Babanyu. ²Tilei temenet age tugul ne mi eng' ane ne maiyi logoek ak kotilili temenet age tugul ne iyie logoek si koi logoek alak.³O tililen raa amu ngalek che kaamwowok. ⁴Omenya, ak amenyok, ko u ye maimuchi temet koi logoek inegei ng'ot go mamenye ketit, ko momuchi ak akwe ng'ot ko momenyo.⁵Aii ketitab sabibuk, ko o i temenik. inendet ne menyo ak amenye inendet, ko noto ne siche logoek che chang' amu momuchi oyai kiy akwege ngo momi ane kobotok. ⁶Ng'o mamenyo chi, kewirtoi inendet ko u temet si koyam ak koum biko ak kowirji ma ak kololyo. ⁷Ng'ot omenyo, ak komenyok ng'alekyu, osom anyun kiy age tugul ne omeche si keyaiwok.⁸Kigonyiti Babanyu eng' nito ye oiyie logoek che chang' si oegu alamalyennyu. ⁹Kou ye kichama Kwanda, ko u noto kiachamak agine. Otebi eng' chamnyenyu.¹⁰Ng'ot oribe ng'atutikyu, otebye anyun eng' chamnyenyu ko u ye kiarib ng'atutik che bo Babanyu ak atepche eng' chamnyenyi. ¹¹Kaamwowok tuguchu si kotebi eng' akwe boiboiyenyu si kobiit kosulda boiboiyeng'wong'.¹²Ng'atutienyu ni ale, ochomnye kou ye kiachamak. ¹³Motinye chi chomnyet ne siire ni, ale kogoito chi sobondanyi agobo choronokyi¹⁴O i choronokyu ng'ot oyai tuguk che ang'atok. ¹⁵Ma aguurenok otwogik amu manoe otwogindet kit ne yoe Kiptayandenyi, ago agurenok choronok, amu kang'ang'wok tugul che kiagase Babanyu.¹⁶Kima oleweno, ago kialewenok ak kiandeak ale obe ak oii logoek si kobiit kotebi logoekwok si kobiit kogonok Kwanda kito age tugul ne osome eng' kainenyu. ¹⁷Ang'atwok tuguchu ale ochamnye akwe eng' akwe.¹⁸Ng'o sasaak ng'weny, onai ole kigosasa kotomo kosasaak. ¹⁹Nda o bo ng'weny, nda ka chome ng'weny chechi, ago amu mobo ng'weny, ago kialewenok eng' ng'weny, kososok ng'weny anyun amu noto.²⁰Onan ng'olyot ne kiamwowok, 'masiire otwogindet kiptaiyandenyi.' Ng'ot ko kigonyalila ane, konyolilok ak akwe; ngot ko kinam ng'olyondenyu, koname neng'wong' agine. ²¹Ago aiwok tuguchu tugul agobo kainenyu amu manai inendet ne kiiyokwo. ²²Nda kima anyo angololji icheket, nda motinye teng'ek, ago ng'uno komotinye kito ne itiogege agobo teng'ektong'wai.²³Inendet ne soso, ko kasas Babanyu agine. ²⁴Nda kima yai eng' kwenung'wai boisionik che kima yai chito age, nda kima kotinye teng'ek, ago ng'uno ko kagonerech ak kogosasech ane ak Babanyu ²⁵Ago si kosulda ng'olyot ne kigisir eng' ng'atutikwai kele, 'kigosasa buch.'²⁶Ago ye kagoit kagaigaiyanet ne tun ayokwok kobunu Kwanda, Tamirmiriet ne bo imanda ne bunu Kwanda konyo kobaoryanjo. ²⁷Ak obaorioni ak akwe amu kiomi koboto kong'ete taunet.

Chapter 16

¹"Kaamwowok tuguchu si ma kinachak. ²Onok eng' sunagogisiek. Ee nyoni sait ne ibwoti chi tugul ne barok kole yochini Jehovah boisiet.³Ak yaei tuguchu amu ma nai Kwanda nds ane. ⁴Ago kamwowok tuguchu si ng'o nyo saing'wai, omuchi onan ole kiamwowok agobo chuto ago kima amwowok tuguchu eng' taunet amu kiami kobotok.⁵Ago kawe nguno ole mi inendet ne kiiyokwo ama mi chi age eng' akwe ni tebeeno kole iwendi ano? ⁶Amu kaamwowok tuguchu ko kanyi mugullelwekwok cholet. ⁷Ago amwowok ne bo iman, kararan eng' akwe ngawe amu ngo mawe, ko manyonjinok kagaigainatet, ago ngot awe, ayokwok inendet.⁸Ak ye kagonyo inendet, kogikyi ng'weny agobo tengekto ak imanda ak kiruoget. ⁹Agobo tengekto ko amu ma iyana; ¹⁰Agobo imanda ko amu awendi ole mi Kwanda, ama ogeero kogeny; ¹¹Agobo kiruoget ko amu kigiruokyi ne o nebo ng'wenyuni.¹²Ta atinye tuguk che chang' che kata ta amwowok ago ma omuchi omuite raa. ¹³Ago ye tun kagonyo inendet tamirmiriet ne bo imanit, kondoiwok agoi oit imanda tugul, amu ma mwae inegei. Ago mwoe tuguk tugul che kase ak kong'ong'wok tuguk che bwoni. ¹⁴Itororo amu name chechu ak kong'ang'wok.¹⁵Chechu tuguk tugul che tinyei Kwanda. Noto kamwowok ale name Tamirmiriet chechu ak koboruok. ¹⁶Tomo ng'atigin si ma ogeero kogeny ak mi ng'atigin kogeny si ogeero."¹⁷Kong'ololjige anyun alak eng' alamalyenyi kole "nee ni kamwowech kole mi ng'atigin si ma ogeero ak mi ng'atigin kogeny si ogeero ak amu 'awendi ole mi Kwanda'?" ¹⁸Kole anyun "nee ni kamwa kole, 'mi ng'atigin'? Ng'o maging'et kito ne mwoe."¹⁹Kinai anyun Jeiso kole mochi kotebe bichoto inendet, ak koleji, "tos otebege akwe agobo ng'olyondoni kaamwa ale, 'mi ng'atigin si maogeero ak mi ng'atigin kogeny si ogeero'? Amwowok Iman, iman, ale, ²⁰orirsoti ak oteisoti, ago baibai ng'weny. Oimigee ak kewole kaimutikwok koek boiboiyet. ²¹Chole tomonet ye moche kosigis amu kait sainyi, ago ye kagosich lekwet, ko ma kononi ng'wonindo kogeny eng' boiboiyet amu kagesikyi chi ng'weny.²²Noto anyun otinye cholet raa, ago ta ageerok kogeny ak boiboien mugulelwekwok ama sarenok chi boiboiyeng'wong' . ²³Ama otebeno kiy eng' betunoto. Amwowok Iman, iman, ale, ngot osom kwanda kiy age tugul eng' kainenyu, kogonok. ²⁴Agoi raa ko tomo osom kiy eng' kainenyu. Osom si onyoru, si kobiit kosulda boiboiyeng'wong'.²⁵"Kaamwowok tuguchu eng' kalewenaik ago nyoni saitb ye ma angalalwok eng' kalewenoik ago aboruok komie agobo Kwanda.²⁶Osome betunoto eng' kainenyu ago mamwowok ale ateebe Kwanda kiy agobo akwe, ²⁷Amu Kwanda inendet ko chomok amu kiochama ak kioyan ole kiabunu Kwanda. ²⁸Kiabunu Kwanda, ak anyonji ng'weny. Abogoktoi ng'weny kogeny ak awektege ole mi Kwanda."²⁹Koleji alamalyennyi inendet, "keero, ingololi raa komie kotook, ama imwoe kalewenet. ³⁰King'et nguno kele, ing'et tuguk tugul , amanyoljini chi kotebenen kiy, kiyoni eng' nito, kele kiibunu Jehovah." ³¹Kowolji Jeiso koleji, " Ara oyani raa?³²Ogeero, nyoni sait, ee, kagonyo raa, ye kiyestook kwo chi tugul oldonyi ak obagakta anege, ago momi anege amu mi Kwanda koboto. ³³Kaamwowok tuguchu si kobiit onyoruneno kalyet. Eng' ng'weny onyoru nyalilda, ago onyiganitu amu kaaterter ng'weny."

Chapter 17

¹Kimwa Jeiso ngalechu ak konyal Kipseng'wet, ak kole, "Baba, kago nyo sait itoror wering'ung' so kotororin Werit ²kou ye kiigochi sobondab koigeny tugul che kiigochi inendet.³Ak ni sobondab koigeny: Ale konain, Jehovah ne inyendet inyege ne bo iman, ak Jeiso Kristo ne kiiyoku. ⁴Kiatororin eng' ng'weny amu kaagesu boisiet ne kiigono ayai. ⁵Ak nguno ee Baba, itororo eng' inyendet inyege eng' torornatet ne kiatinye kemi tuwai kotomo kelumda ng'weny.⁶Kiaborji kaineng'ung' biko che kiigono eng' ng'weny. Ki chechu ak kiigono ak kigorib ng'olyondeng'ung'. ⁷Kagonai nguno kole bunun tuguk tugul che kiigono. ⁸Amu kiigochi icheket ng'alek che kiigono ak kigotaach ak konai iman kole kiabunu ole imi ak koyan kole kiiyokwo.⁹Asoe akobo icheget. Mosoe agobo ng'weny agobo icheget che kiigono, amu cheguk. ¹⁰Ak tuguk tugul cheguk ko chechu, ak chechu ko cheguk, ak kiitororo eng' icheket. ¹¹Ak ma amite ng'weny, ako mito ng'weny chu, ak anyoni ole imi. Baba ne Tilil, rib eng' kaineng'ung' icheget che kiigono si kobiit koek agenge ko u ache.¹²Kiarib eng' kaineng'ung' icheget che kiigono ye kota ami ak icheget. Kiarib icheget ama bet agot agenge eng' icheket, kobate weritab luset si kobiit kosulda sirutiet. ¹³Ak kanyonjin nguno ak amwoe tuguchu eng' ng'weny si kobiit konyor icheget kasuldaet ab boiboiyenyu eng' icheket. ¹⁴Kiagochi ng'olyondeng'ung', ak kasas ng'weny icheget amu ma bo ng'weny ko u ye mo bo ng'weny ane.¹⁵Mosoe ale imut icheget eng' ng'weny, ago ale irib icheget eng' inendet ne ya. ¹⁶Ma bo ng'weny icheget, ko u ye ma bo ng'weny ane. ¹⁷Itilil icheget eng' imanda. imanda ng'olyondeng'ung'.¹⁸Ko u ye kiiyokwo anyo ng'weny, ko u noto anyun, kokaayokte icheket koba ng'weny. ¹⁹Ak atabanige agobo icheget si kobiit kotobon icheget eng' imanda.²⁰Amosoe agobo chu kityo, ago asoe agobo icheget che tun iyono amu ng'olyong'wai ²¹Si kobiit koek icheget tugul agenge ko u ye imi inye Baba eng' ane ak ane eng' inye. si kobiit kotebi icheket eng' ache si kobiit koyan ng'weny kole kiiyokwo.²²Ak kaagochi icheget torornatet ne kiigono si kobiit koek agenge ko u ye kii agenge ache: ²³Ane eng' icheket ak inye eng' ane, si kobiit koek icheket che igesunotinge eng' agenge, si kobiit konai ng'weny kole, kiiyokwo ak ichome icheget ko u ye ichomo.²⁴Baba, amoche kotebi koboto eng' ole ami icheget che kiigono si kobiit kogeer torornatenyu ne kiigono amu kiichama kotomo kelumda ng'weny.²⁵Ee baba ne bo Tililindo, ki ma ingeti ng'weny ago kiang'etin ak kigonai chu kole kiiyokwo. ²⁶Kiong'ong'ji icheket kaineng'ung' ako ta ang'ong'jini, si kobiit kotebe icheket chamnyet ne kiichamena ak ane eng' icheket."

Chapter 18

¹Ye kingo kagomwa Jeiso ng'alechu, koba ak alamalyennyi kolanda eng' kererut ne kiguure Kedron, ole kimi mbaret ole kiwo koboto alamalyennyi. ²Ak kiing'et koronoto Judas agine, ne king'wektoi inendet amu kicham kowendi Jeiso yoto koboto alamalyennyi. ³Ak kingo kagonyor Judas lugetab askarik, ak kiptainik che bunu tisiik che eechen ak Parisaik, kobwa kotinye taisiek ak romoriek[torchinik], ak Karik ab luget.⁴Kwo anyun Jeiso, ko ganai tuguk tugul che bwonchini inendet ak koleji, "ocheng'e ng'o?" ⁵Kowolji koleji, "Jeiso ne bo Nasaret." Kowolji Jeiso koleji, "A i inendet." Ak kitononi Judas ne king'wektoi inendet, koboto icheget.⁶Ye king'omwochi anyun icheket koleji, " A i inendet," kobun batai ak kobutyo. ⁷Kiteebe anyun inendet icheget koigeny koleji, " ochenge ng'o?" Ak kole, Jeiso nebo Nasaret."⁸Kowol Jeiso kole, "kaamwowok ale, 'A i inendet'. Noto anyun ng'ot ocheng'o, okany chu koba." ⁹Si kosulda ng'olyot ne kimwa kole: Mabeteno mbo agenge eng' choto kiigono."¹⁰Kingus anyun Simon Petero rotwetab chok ne kitinye, ak kotil otwogindetab tisindet ne o, kotil itinyi ne bo tai. Kigigure otwokindenoto Malko. ¹¹Koleji Jeiso Petero, "Weekyi rotwet choget, 'tos maee kigombet ne kigono Kwanda?"¹²Konam anyun luget ak kiptaiyat ne o koboto kiptainikab Yahudik Jeiso ak korat inendet. ¹³Ak komutyi Annas korok, amu ki boiyotab igoi ne bo Kaiaba, ne ki tisiindet ne o eng' kenyinoto. ¹⁴Ki Kaiapa nito ne kiga iiborji Yahudik eng' tai kole, nyolu komechi chito agenge biko.¹⁵Kiirub anyun Simon Petero Jeiso ak age ne bo alamalyet ne kiingetge ak tisiindet ne o, ak koba got orit koboto Jeiso agoi kapkiruogetab tisiindet ne o, ¹⁶Ago kitononi Petero eng' kurget sang'. Kimanda anyun chichoto age ne bo alamalyet ne kiingetge ak tisiindet ne o, ak kong'ololji chito ne kiribe kurget, ak kiimut Petero kochut orit.¹⁷Koleji anyun Chepto ne kiribe kurget, "tos ma i age eng' alamalyet ab chichi?" Kole, "ma ane." ¹⁸Ak kitononsot eng' yoto otwogik ak kiptainik che kiga kolaal mat ne bo nesenik, amu ki kaitit, kotononi Petero agine, koue mat koboto icheget.¹⁹Kiteebe anyun tisiindet ne o Jeiso agobo alamalyennyi ak konetisienyi. ²⁰Kowolji Jeiso koleji, "kiangololji ng'weny, amauny ng'olyo, kianetisie kotugul eng' sunagogisiek ak eng' hekalut ole tuiyechini Yahudik tugul. Amamwa kiy eng' ungot. ²¹Amu nee si iteebena? Teebe iche che kigas kito ne kiamwoji, keero, ing'et chu tuguk che kia mwa."²²Ak ye kingo kagomwa ko u noto, korabach Jeiso age, eng' kiptainik che kitononsot eng' yoto, ak kole, "iwoljini tisindet neo ko u noto?" ²³Kowolji Jeiso koleji, "ngot ko kaamwa ne ya, ibaorian agobo noto ya, ago ng'ot ko kararan, ko amu nee si irabacha?" ²⁴Kiiyokto anyun Annas inendet ko ratat kwo oldab Kaiapa tisindet ne o.²⁵Ak kitononi Simon Petero koue mat. Koleji anyun icheget inendet, "ma i age aginye ne bo alamalyennyi?" kotai kole "ma i inendet." ²⁶kole otwokindet age ne bo tisindet ne o ne tupcho ak chichoto kigatil Petero itinyi, " kima geerin eng' mbar omi ak inendet?" ²⁷Kotiiyo anyun Petero kogeny, ak eng' sainoto; kochei kipsoiwet.²⁸Kiimut Jeiso anyun kengeete gap Kaiaba, kwo Praitoriam, ak kito kogaron mising' ak maba icheget Praitoriam orit si ma ng'wonegitu ago si kobiit koam Paska. ²⁹Kimanda Plato anyun kwo ole mi icheget , ak kole, "nee ng'olyo ne oruokyine chichi?" ³⁰Kowolji koleji, "Nda ka ma ko cholwogin chichi, nda ka ma kimutu inendet konyo taing'ung'."³¹Koleji Pilato icheget anyun, "onam inendet akwe ak oruokyi ko u ng'atutieng'wong'." Koleji anyun Yahudik inendet, "ma chamdaat eng' ache kebar chi age tugul." ³²Si kobiit kosulda ng'olyotab Jeiso ne kimwa koboru meet ole meitoi inendet.³³Kiwo anyun kogeny Pilato Praitorium orit ak kogur Jeiso koleji, "tos I Laitoriatab Yahudik?" ³⁴Kowolji Jeiso koleji, "imwoe ng'olyondoni inyege, nda komwoun alak, agobo ane?" ³⁵Kowolji Plato koleji, "Ma a i Yahudiot, tos a i?" kagomutun tainyu bororyeng'ung' ak tisiik che eechen, kiiyai nee?"³⁶Kowolji Jeiso kole, "ma bo ng'wenyuni Laitornatenyu. Nda ka bo ng'wenyuni Laitornatenyu, ko nda ka yae boriet kiboitinikyu si ma kindea eunekab Yahudik, ago nguno, ko ma bo Laitornatenyu oli." ³⁷Koleji anyun Pilato inendet, "ara I Laitoriat so?" Kowolji Jeiso kole, "imwoe ile, a i Laitoriat. Kigisicho amu nito, si kobiit abaorianji imanda. Kose kutinyu chi age tugul ne bo iman."³⁸Koleji Pilato, "nee imanda?" Ak ye Kongo kagomwa, ko u ni, komanda kogeny ole mi Yahudik ak koleji, "ma anyorji ane lelut inendet." ³⁹Ago amu otinye biteet ole atiakwok agenge eng' Paska, ara omeje atiokwok Laitoriatab Yahudik?" ⁴⁰Ago kibolyo icheget kole, "ma chichi, ago Baraba." nga nda Baraba ko ki chorindet.

Chapter 19

¹Kinam anyun Pilato Jeiso ak kobire kipcharitit. ²Ak kitaa askarik ng'atiet ne bo katok ak konde metit ak kolaakyi inendet ng'oriet ne arus ne birir. ³Ak kobwa ole mi inendet kolen, "kigatin, Laitoriatab Yahudik!" Ak korabach inendet.⁴Ak kimanda Pilato kogeny ak koleji icheket, "ogeero, kamutwak inendet konyo taing'wong' si onai ole manyorji ane lelut inendet." ⁵Komong' Jeiso anyun Konyo sang' ko kerat metit eng' ng'atiet ab katok ak kolaagonu ngorionoto arus ne birir. Ak koleji Pilato bichoto, "ogeero, chichi anyun o!" ⁶Ye kingogeer anyun inendet tisiik che eechen ak kiptainik, kobolyo kole, "igartat, igartat," koleji Pilato icheget, omut akwe inendet ak igartat amu ma anyorji lelut."⁷Kowolji Yahudik koleji, "kitinye ng'atutiet ak kanyol kome amu ng'atutionoto, amu kiyaige koek weritab Jehovah." ⁸Ye Kongo gas anyun Pilato mwaonoto, koiywei mising', ⁹Ak kiwa Praitorium orit kogeny ak koleji Jeiso, "ibunu ano?" Ago ma wolji Jeiso inendet.¹⁰Koleji Pilato anyun inendet, "metwekwo?, menget ile atinye kimnatet ameten ak atinye kimnatet agartatin?" ¹¹Kowolji Jeiso koleji, "kama tetinye kimnatet iyaiwa kiy nda kama kigonin eng' barak. Noto anyun, tinye inendet ne koindeno euneguk tengekto neo kosir."¹²Kongetege yoto, kocheng' Pilato kotiach inended, ago kibolyo Yahudik kole, "ng'ot itiach chichi, ko ma i choruet ne bo Kaisari. Renye Kaisari chi age tugul ne yaege koek laitoriat." ¹³Kingogas anyun PIlato ng'alechuto, komut Jeiso komong' sang' ak kotebi ng'weny eng' ng'echeretab kiruoget eng' ole kiguure "Tetetab koik ," ago kiguure eng' kutitab Hebranik "Gabata."¹⁴Ki chobetab Paska betunoto ak ki olo bo sait lo. Ak kileji Yahudik, "ogeero, Laitoriandeng'wong'!" ¹⁵Kobolyo anyun bichoto kole, "iste inendet, iste inendet; Igartat inendet!" Koleji Pilato anyun icheget, "Agartat Laitorianteng'wong'? kowol tisiik che eechen kole, "makitinye laitoria kobate Kaisari." ¹⁶Kogoito anyun Piilato inendet kigartat, konam anyun Jeiso icheget ak komut.¹⁷Ak kimut anyun icheget Jeiso komanda, ako kiibe inegei kimurtoiyot agoi koit ole kiguure, "koretab Terta, ne kiguure Golgota eng' kutitab Hebranik." ¹⁸Ole kiigartate iche inendet koboto Alak aeng, age komosi, ak age komosi ak komi Jeiso Kwen.¹⁹Ak kisir anyun Pilato siret ak konde kimurtoiyot. Kosir kole: JEISO NE BO NASARET, LAITORIAT NE BO YAHUDIK. ²⁰Kosoman anyun Yahudik che chang' sironito amu kilegite ng'anaset ole kigigartate Jeiso, ako kigisir eng' kutitab Hebranik, Romanik ak Yunanik.²¹Koleji anyun tisiik che eechen che bo Yahudik Pilato, "Amesir ile, 'Laitoriat ne bo Yahudik, ago kimwa kole, 'A i Laitoriat ne bo Yahudik." ²²Kowol Pilato kole, "kito ne kaasir ko kaasir."²³Ye kingo kagogartat anyun askarik Jeiso, konam ng'oroikyi kopchei koek kebeberwek ang'wan, koib askarindet age tugul kebeberta agenge; ko u no to sumet agine. Ak kima tinye sumet ole kigituiyo amu kigaginab koek agenge kong'eete barak agoi kapkelyen. ²⁴Kolejige anyun ichegei, amatokany kegerer ago "ongeser barbarek, si kenai chito ne bunjini." Si kosulda sirutiet ne mwoe kole, "Kipchejige ingoroikyu ak koltjige ng'oryenyu." Kiyai anyun askarik tuguchuto.²⁵Ago kitononsot eng' ole lekite kimurtoiyotab Jeiso' kamet ak chepto ne tupcho ak kamet, Maria ne bo Klopa ak Maria Magdalena. ²⁶kingo kagogeer Jeiso anyun kamet, ak alamalyet noto kichamei, kotononsot eng' yoto, koleji kamet, "keer wering'ung'!" ²⁷Ak koleji kora alamalyanoto, "keer, komet!" Ak kong'etee sainoto, komut inendet chebiosonato kwo gonnyi.²⁸Kingobata choto, ko kagonai Jeiso kole kagogesgei tuguk tugul si kobiit kosulda sirutiet, komwa kole, "amo melel." ²⁹Kiga kindeno yoto teret ne nyitat siki: konyiit *sibonjit anyun, an koyogochine *husop konde kutinyi. ³⁰Ye kingo kagotaach Jeiso siki, komwa kole, "kagokesge:" Ak koabuch metinyi ak kogoito tamirmiryenyi.³¹Amu ki chobet ago kimakimakjini muswek kotebe kimurtoiyot eng' betutab Sabato, (amu ki o betunoto bo sabato), kosom Yahudik Pilato kole keiri kelyekwai ak keisto. ³²Kobga anyun asikarik ak koiri kelyekab chito ne bo tai ak chebo chito nebo aeng' ne kigagigartat koboto inendet. ³³Ago kingobga ole mi Jeiso, ak kogeer kole kagome, komato koiri kelyekji.³⁴Kobate, kitor agenge eng' asikarik choto karastanyi koboisye ngotit, ak ng'unoto komong' korotik ak beko. ³⁵Ak kibaorian inendet ne kigeer ak ko bo iman baornatenyi, akonget inendet kole mwaei iman so kobiit oyan ak akwe.³⁶Kiyaak tuguchu si kobiit kosulda sirutiet ne kile, "makiiriei kowenyi." ³⁷Ak komwae kogeny sirutiet age kole, "tun keere iche inendet ne kitore."³⁸Ak kingobata tuguchu, kwo Josep ne bo Arimatea, ne ki age eng' alamalyetab Jeiso, (kwo eng' ungot amu kiiywei Yahudik kosom Pilato kole kosut mustab Jeiso. Konyo anyun Josep koib bortanyi kogachamji Pilato. ³⁹Kinyo agine Nikodemo, ne kiganyonji Jeiso kemoi atkinye tai, koibu tuguk che u igomoik che kigingolda nyamdutik che ki olo bo ratilisiek bogol.⁴⁰Kisut anyun mustab Jeiso ak kotae ng'oroik che bo katanit koboto nyamdutik ko u biteetab Yahudik yo tubisiei. ⁴¹Kimi mbaret ole kigagigartate inendet ago kimi mbaranoto, kererit ne leel ne kitomo ketupchi chi. ⁴²Kiinde anyun Jeiso oloto amu ki betutab chobetab Yahudik ago ki legit kererit.

Chapter 20

¹Kinyo Kererit Maria Magdalene Karon ko kairir emet, eng' betut ne bo tai ne bo wigit ak kogeer koita ko kageisto eng' kererit. ²Kolabat agoi ole mi Simon Petero ak nyoto age ne bo alamalyet ne kichame Jeiso ak koleji iche, "Kageib Kiptaiyat eng' kererit ama kingen ole kaginde."³Koba anyun Petero ak noto age ne bo alamalyet kotokyige kererit. ⁴Kiruai tuwai kibagenge ak kilabat nyi age ne bo alamalyet kondoe Petero ak korub koit kererit. ⁵Kinguruk kogeer orit, ak koro ng'oroik ab katanit ko iitootin, ago mawo orit.⁶Konyo anyun Simon Petero agine korubu inendet ak kwo kererit orit. Ak koro ng'oroik che bo katanit ko iitootin ⁷ak ang'et ne kimi metinyi, ko kima komi koboto ng'oroik che bo katanit, ago kimamanat inege eng' olda age.⁸Kiwo orit agine noto age ne bo alamalyet ne kiga Sib koit kererit ak kigeer ak koyan. ⁹Amu kitomo konai sirutiet ne kiile, "ng'eete kogeny eng' chegibek. ¹⁰Kowektage Koba gaa anyun kogeny, choto bo alamalyet.¹¹Ago kitononi Maria eng' sang' ne bo kererit ako rirei. Ago kingotakorirei, kong'uruk koiit kererit. ¹²Ak kigeer Malaikaisiek aeng' che kilochi ngoroik che lelach, kotebyei ng'weny , age eng' ole bo metit ak age eng' ole bo kelyek eng' ole kimi bortab Jeiso. ¹³Ak kileji, "chepyosoni, kalya si irir?" Koleji, "amu kageib Kiptaiyandenyu, amang'et ole kaginde inendet."¹⁴Ak Kongo kagomwa ko u noto, kowechge ak kogeer Jeiso kotononi, amanai kole Jeiso noto. ¹⁵Koleji Jeiso, "chepyosoni, kalya si irir? ichenge ng'o?" Kiibwati kolen abere inendet ko ribindetab mbaret, ak kole, "Kiptaiyandani, ng'o keiib inendet, imwawo ole kende si aib."¹⁶Koguur Jeiso koleji, "Maria." Kowechge ak koleji eng' kutitab Hebranic, "Rabboni" nge weech kele, "konetindoni". ¹⁷Koleji Jeiso, " ametinyoo, amu tomo atogosyi oldab Kwanda, ago ui ole mi tupchosiekyu ak ileji, atogosyini oldab Babanyu, ago Baba neng'wong, Jehovah nenyu ago Jehovah neng'wong'." ¹⁸Konyo Maria Magdalene koleji alamalyet, "Kaageer Kiptaiyat" ak kagomwachi tuguchu inendet¹⁹Ak ye kingoek koskoleng', eng' betunoto bo tai ne bo wigit, ye kiga keger kurgotik eng' ole kimi alamalyet amu kiiywei Yahudik , Konyo Jeiso kotonone kwenung'wai ak koleji, "ng'otebi kalyet eng' akwe." ²⁰Ak ye kingo kagomwa nito, koborji eunekyi ak karastanyi. Koboiboitu anyun alamalyet ye kingogeer Kiptaiyat.²¹Koleji Jeiso anyun kogeny, "ngotebi kalyet eng' akwe. Kou ye kiiyokwo Kwanda, ayoktook ak akwe ko u noto." ²²Ak ye kingo kagomwa nyoto, kobusyi ak koleji, "otaach Tamirmiriet ne Tilil. ²³Biko alak tugul che onyojini kaat tengekwogikwai, kenyojini kaat; Ak alak tugul che oeisioi onyochi kaat, keesioi kenyochi kaat ."²⁴Ago kima komi Tomas ne kigiguure Didumo, ne ki age eng' taman ak aeng' koboto icheket ye kinyoni Jeiso. ²⁵Koleji inendet anyun chun alak che bo alamalyet, Kageger Kiptaiyat." Ago koleji Tomas icheget, "ng'ot ko mageer eng' eunekyi berutik che bo kipchumarisiek, ak ande mornenyu berutik ab kipchumarisiek ak ande eunyu karastanyi, komayani."²⁶Ak kingo bata betusiek sisiitu, ko kimi go' alamalyet kogeny, ago kimi Tomas koboto icheget. Konyo anyun Jeiso ko kerotin kurgotik, ak kotonon eng' kwenungwai ak komwa kole, "ngotebi kalyet eng' akwe." ²⁷Ak koleji Tomas, "iyogou morneng'ung' ak inde karastanyu. Ameegu ne matinye kayanet, ago iyan."²⁸Kowolji Tomas koleji, "Kiptaiyandenyu, ago Jehovah nenyu. ²⁹Koleji Jeiso inendet, " kaiyan amu kaigeero, iberurotin iche che iyani ama geer."³⁰Kiyai Jeiso kaborunoik alak che Chang' eng' taitab alamalyet che ma sirotin eng' bukuini, ³¹Ago kigisir chu so kobiit oyan ole Jeiso ko Kristo, weritab Jehovah, ak si kobiit ye oyani, onyoru sobondo eng' kainennyi.

Chapter 21

¹Kingo bata tuguchu kobrojige Jeiso kogeny alamalyet eng' araraita ne bo Tiberia. Ak kiborjige ko u ni: ²Kingo mi tugul, Simon Petero ak Tomas ne kigiguure Didimo, ak Nathanael ne bo Kana eng' Galili, ak werikab Sebedi, ak aeng' alak che bo alamalyet. ³Koleji Simion Petero icheget, "kawe aram Njirenik." ak koleji chun alak agiche, "kibendi tugul." Koba anyun kolany moingetab beko, ago manam kiy eng' kemounoto.⁴Ago kingo eech, kotonon Jeiso eng' tabanda, ago manai alamalyet kole Jeiso. ⁵Koleji anyun icheget, "murenichu tiginen, otinye kiy ne oame?" Kowol kole "oolo". ⁶Ak kileji iche, " owirji regereiwot ne kiname njirenik komostab tai ne bo moinget, si onyoru njirenik." Kowirji anyun ak mata komemuch kochuut amu changintab njirenik.⁷Komwachi age ne bo alamalyet no to ne kichame Jeiso Petero koleji, "Kiptaiyat nito," Kingogas anyun Simon Petero kole Kiptaiyat, kolaach kotit 'amu kimi ach ingor' ak kowirjige araraita. ⁸Ago kibwa chun alage che bo alamalyet kobunu moinget ne mining' amu kima ko loen eng' tabanda, ago ki olo bo kagwautik bogol aeng' che bo eut, kichuutu regereiywondonoto kogagonyi njirenik. ⁹Nyoto anyun kingoit tabanda, kogeer eng' yoto mat ne bo nesenik ak kiwatanat njiriot eng' yoto, ak makatiat.¹⁰Koleji Jeiso, "oibu njirenik alak chun korame raa." ¹¹Kolany Simon Petero moinget ak kochuut regereiwot konyo taban, konyitat njirenik che eechen, Bohol agenge ak konom ak somok. Ak nga nda ki chang' njirenik mising', ko magerer regereiwondonoto.¹²Koleji Jeiso iche, "obwa oamisie ak ma kany age tugul eng' alamalyet koteebe kole, "I ngo" amu king'et kole inendet ko Kiptaiyat. ¹³Konyo anyun Jeiso ak konam makatiat ak kogochi koboto njirenik agiche. ¹⁴Nyito ko ne bo somok koborjinige Jeiso alamalyet kogagong'eet inendet komongu eng' che kibek.¹⁵Kingo kagoamis anyun, koleji Jeiso Simon Petero, "Simon weritab Joana, tos ichamo kosiir chu?" Koleji inendet, "ee Kiptaiyandani, ing'et ile achamin." koleji, "bai arekyu." ¹⁶Koleji kogeny ne bo aeng', "Simon weritab Joanna, ichamo?" koleji Petero, "ee Kiptayandani, ing'et ile achamin." koleji Jeiso, "iyage kechirekyu."¹⁷Koleji ne bo somok, "Simon weritab Joana, ichamo?" Kochol Petero amu kamwochi ne bo somok koleji, "ichamo?" Ak koleji, "Kiptaiyandani, ing'et tuguk tugul, ing'et ile achamin." Koleji Jeiso inendet, " bai kechirekyu. ¹⁸Amwaun Iman, iman, ale kingo ta iminig', ko ki laksejinige, ak iwendi ole imoche, ago tun keositu, iitoi eunekuk ak kolaakseun age ak komutin ole memoche."¹⁹Komwa ni kobortoi ole teptoi meet ne ke konyite Jehovah, ak kingo kagomwa nito, koleji Petero, "rubwa."²⁰Koweigei Petero ak kogeer nyoto bo alamalyet he chame Jeiso, korube ne kotiiege tegetab Jeiso eng' amisietab koskoleng' ak koleji, " Kiptayandani, ng'o inendet ne ng'wekten?" ²¹Kigeer Petero inendet ak koleji, "Kiptayandani, yoe nee chichi?"²²Koleji Jeiso, "ng'ot amach kotebi agoi tun anyo, image nee? Rubwa inye." ²³leitage anyun ng'olyondoni tupchosiek kole mamee chichoto. Ago kima mwochi Jeiso inendet kole mamee ago kileji, "ng'ot amach kotebi agoi tun anyo image nee?"²⁴Nyito anyun ko nyoto bo alamalyet ne baorianjini tuguchu ak ne kisirei tuguchuto ak keng'et kele, bo iman baornatenyi. ²⁵Ago mi kogeny tuguk alak che chang' che kiyai Jeiso che nda kisirei age tugul, alen nda ma eme ng'weny bukuisiek che kata kisirjini.

Acts

Chapter 1

¹Ee Teopilo, kiatet eng' baruet ne bo tai,tugul che kitoi Jeiso koyai ak konet, ²agoi betut ne kigimuti kwo barak, ye kingo kagogochi ng'atutiet eng' Tamirmiriet ne Tilil che kiyoktoi che kiga kolewen. ³Icheget che kiiborjigei kosobei ye kingobata nyalildanyi, eng' kaborunoik che chang'. King'ang'jigei icheket eng' betusiek artam, ak kong'alalji icheket agobo tuguk che bo bounatetab Jehovah.⁴Ak kingo kagoyumjigei koboto icheget, kong'at koleji, amat obe eng' Jerusalem, ago ogany kayomisiet ne bo Kwanda, noto kiogasena ⁵amu kiibatisanis Johana iman eng' beko; ago kibatisanok eng' Tamirmiriet ne Tilil kotomo kogesgei betusiek che matia.⁶Noto anyun, ye kingo kagoyumgei, koteebe inendet, koleji, Kiptaiyandani, iwekyini Israel bounatet eng' betusiechoto? ⁷Koleji icheket, "Mabotok onai betusiek anan kenyisiek, che kigonde Kwanda eng' bounatennyi inegei. ⁸Ago otaache kamuktaet, ye tun kanyonjok Tamirmiriet ne Tilil: ak oegu baorinikyu eng' Jerusalem ak eng' Judea komugul ak Samaria, ak agoi tabandab ng'weny."⁹Ak ye kingo kagomwa Kiptaiyat Jeiso tuguchu, ye kito kogeerei kimut inendet kwo barak; ak kitaach boldet inendet ak kobetito eng' taing'wai. ¹⁰Ak ye kingoto konyali kipsengwet kochiljini kong' koto kowendi, ogeer anyun, kitononso biko aeng'u eng' ye negite icheget kolaachi ngoroik che leelachen. ¹¹Che kimwa agichek, kole, Akwe bikab Galili, kainee si otononse ak onyali kipsengwet? tun nyonei Jeiso nito, ne kagimut kwo kipsengwet kobunei oling'wong', ko u yu kogeere kowendi kipsengwet.¹²Koweektage anyun koba Jerusalem kobunu tulwet ne kiguure tulwetab Emitik, ne legite Jerusalem, ne imegei ak bandab betutab sabato. ¹³Ye kingo kagoba go, kolany got ne bo barak, ole kitebe; agot Petero, Johana, Jakobo, Andrea, Pilipu, Tomas, Bartolomayo, Matayo, Jakobo ne bo gab Alpayo, Simon Selote, ak Judas ne bo gab Jakobo. ¹⁴Kitebi tugul eng' kabwatet agenge eng' kagiiletab ge ne bo saet, koboto chebiosok, ak Maria kametab Jeiso, ak tupchosiekab Jeiso.¹⁵Ak kitonon Petero eng' kwenutab che tupcho eng' betusiechoto, (ki chang' bik che kiga tuiyo, ki olo bo bogol agenge ak tiptem), ak kile, ¹⁶Che kitupche, ko nyolu kosulda sirutik, che kiga mwa Tamirmiriet ne Tilil eng' tai eng' kutitab Daudi agobo Judas, ne ki kandoindet ne kiindochini ichek che kinamei Jeiso.¹⁷Amu kigiititech, ak kinyor kebebertannyi eng' boisioni. ¹⁸(Ak kinyor chichi mbaret eng' melektab tengektannyi: ak kingobut kosieb mo, kobetak moet, komong' agutanikyi tugul. ¹⁹Ak kinaak ng'olyondonoto eng' tugul che menyei Jerusalem; kot keguure mbaranato Akeldama eng' kuting'wai, noto ko, Mbaret ne bo korotik.²⁰Amu sirat eng' bukuit ne bo Tienwogikab kalosunet, kole, Ingoek karatia ole menyei, Ak amat komeny chi oloto: ak, Ingonam chito age boisiennyi.²¹Ingobiit age eng' biko che kicham kebendoti tugul eng' betusiek tugul ye kicham komong'u Kiptaiyat Jeiso ak komandoi eng' kwenunnyo, ²²kotaune kabatisanetab Johana, agoi betut ne kigimuti kwo barak kobunei olinyo, ak kanyol koek age eng' bichuto baoriat kobotech agobo ng'eetyennyi. ²³Ak kilewen biko aeng', Josep ne kigiguure Barsaba, ne kigiguure kainennyi ne bo aeng' Justo, ak Matia.²⁴Ak kisa, kole, "Inye, Kiptaiyat, ne ingen mugulelwekab biko tugul, iboruech eng' bichu aeng', ne kailewen ²⁵si kobiit konam kebeberta eng' boisioni ak kayoktaoni, ne kiibute Judas, si kobiit kwo oldanyi." ²⁶Ak kiser barbarek agobo icheket; ak kiibutyi barbariat Matia, ak kigiitito che kiyoktoi taman ak agenge.

Chapter 2

¹Ak kingoit betutab Pentakost, ko kimi tugul komosta agenge. ²Ak kimong' eng' sainoto cheet ne bunu kipsengwet ko u kibuget ne usei eng' kimnatet ne o, ak kinyi got komugul ole kitebe. ³Ak kimong'ji ng'elyebwek che pcheotin, ko u che bo mat; ak kitebe age tugul eng ichek. ⁴Ak kinyi ichek tugul Tamirmiriet ne Tilil, ak kitoi kong'alale kutuswek alak, ko u ye kiigochi Tamirmiriet kong'alal.⁵Ak kimi Yahudik che kimenye Jerusalem, bik che kigonyiti Jehovah, che kibunu bororiet age tugul ne mi kureretab kipsengwet. ⁶Ak kingogas cheonoto, koyumjigei tuiyet, ak kokowong'io, kolen, ⁷Ogeer anyun, tos ma Galilik chu tugul ng'alaldos?⁸Ak katepto ano si kegas ache chi tugul eng' kutinnyo, ne kigisiktech? ⁹Partik ak Medoik ak Elamik, ak che menye Mesopotamia, ak Judea ak Kapadokia, ak Ponto ak Asia, ¹⁰ak Prugia ak Pampulia, ak Misri ak komoswek che bo Libya che legite Kurene, ak toek che bunu Rom, Yahudik koboto che kibunji Yahudik eng' kayaneng'wai, ¹¹Kretik ak Marabuk, kigase ichek kong'alali eng' kutuswekyo boisionik che eechen che bo Jehovah.¹²Ak kitang'any tugul, ak kogerer met, kolejigei ichegei, Egu nee ng'olyondoni? ¹³Ago kichombil alak kole, Kabogityo eng' divaik che leelach.¹⁴Ago kitotonon Petero koboto taman ak aeng', ak koleji, eng' kutit ne o, Akwe bikab Judea, ak akwe tugul che omenye Jerusalem, ingonaak ni eng' akwe, ak oepchi it ng'alekyu. ¹⁵Amu mabogityo bichu, ko u ye obwati; amu ta ko sait somok kityo;¹⁶ago nito ne kimwaei maotiot Joel; kole, ¹⁷Mwaei Jehovah kole, Tun eng' betusiek che bo let, Arong'jini bik tugul tamirmirennyu, Ak komaoten werikwok, Ak kogeer murenikwok ng'ang'utik, Ak koruotyi boisiekwok karuotitaosiek:¹⁸Arong'jini tamirmirennyu eng' betusiechoto; Ee, agot otwogikyu murenik ak tibik, si komaoten. ¹⁹Ak abarte kwang'utik eng' kipsengwet barak, Ak kaborunoik eng' oli bo ng'weny; Korotik, ak mat, ak iyenetab iyeto.²⁰Kiwale asista koik mesundeito, Ak kewal arawet koek korotik, kotom koit betutab Kiptaiyat, Betut ne o ago ne toogunot: ²¹Ak tun kisoru age tugul ne kuurei kainetab Kiptaiyat.²²Akwe bikab Israel, ogas ng'alechu: Jesu ne bo Nasaret, chito ne kiibarta Jehovah eng' akwe eng' boisionikab kimnatet ak kwong'utik ak kaborunoik, che kiyai Jehovah eng' inendet eng' kwenung'wong', ko u ye ongen akwe; ²³Inendet ne kiigoito Jehovah eng' begechinetab ng'olyondennyi ak naet ne kiga kechob eng' tai, kiogartat akwe inendet ak obar eng' eunekab bik che bistoe n'gatutik: ²⁴Inendet ne kiing'et Jehovah ko kagotiach eng' ng'wanindo ne bo meet: amu kima komuchi meet konam inendet.²⁵Amu kimwa Daudi agobo inendet, kole, Kiageere Kiptaiyat kotugul komi tainnyu; Amu mi inendet eunnyu ne bo tai, si ma kitumduma: ²⁶Amu noto anyun kiigasgei muguleldanyu, ak kibaibait ng'eleyptanyu ak koboto noto komeng'isiei bortanyu agine eng' kamang'unet.²⁷Amu mebagakyini sobondanyu oldab che kigobek, Amegoitoi neng'ung' Ne Tilil kogeer nunet. ²⁸Kiigona anai ortinwekab sobondo; Inyiitwa boiboiyet eng' taing'ung'.²⁹Mureju ak che kitupche, amwawok komie agobo boiyot ne o Daudi, ale, kime ak kigitub, ak mitei kererinnyi kwenunnyo agoi ra. ³⁰Ak amu ki maotio, ak kiingen kole kiga koyosiechi Jehovah inendet kole, indoi Jehovah ng'echerennyi chito ne tun bunu iyotennyi. ³¹Kingogeer nito anyun, kong'alal agobo ng'etyeetab Kristo kole, ma kibagakyin inendet oldab che kibek, ama nunei bortanyi.³²Kiing'et Jehovah Jeiso nito, ne ki baorinikyi ache tugul. ³³Amu itororot inendet eng' eutab tai ne bo Jehovah, ak ko kagetaach eng' Kwanda kayomisiet ne bo Tamirmiriet ne Tilil, ko kagorong' anyun nito ogeere ak ogase.³⁴Kimatogosta Daudi kipsengwetisiek, ago kimwa inendet kole, Kileji Kiptaiyat Kiptaiyandennyu, Tebe eunnyu ne bo tai, ³⁵Agoi ayai buniguk koek ng'echeretab kelyeguk. ³⁶Ingonai anyun komie got komugul ne bo Israel, kole, kigoyai Jehovah inendet koek Kiptaiyat ak ko Kristo, Jeiso nito ne kiogartat.³⁷Kingogas anyun nito, kotoor mugulelwekwai, ak koleji ichek Petero ak che kiyoktoi chun alak, Che kitupche, kiyai nee? ³⁸Koleji Petero ichek, Osigu, si kibatisan age tugul eng' akwe eng kainetab Jeiso Kristo agobo nyoetab kaat ne bo tengekwogikwok; si otaach konunetab Tamirmiriet ne Tilil. ³⁹Amu neng'wong' kayomisoni, ak lagokwok, ak tugul che mi ole loo, ak tugul che ta koguurei Kiptaiyat Jehovah nenyo kobwanji inendet.⁴⁰Ak kibaorian eng ng'alek alak che chang', ak kogiil, koleji, Osoruge eng' ibini kunur. ⁴¹Kigibatisan anyun icheget che kitaach ng'olyondennyi: ak kigitesyi ichek betunoto bik olo bo elfusiek somok. ⁴²Kiigiiljigei ichek tugul konetisietab che kiyoktoi ak yamdaet, eng' butuletab makatiat ak sautik.⁴³Ak kinyor chi tugul kaiyweisiet: ak kiyaak kwong'utik che chang' ak kaborunoik eng' che kiyoktoi. ⁴⁴Ak kimi tugul kibagenge che kiga koyan, ak kiyamdoi tuguk tugul; ⁴⁵ak kialda mbarenikwai ak tuguk alak che kitinyei, ak kopchechi ichek tugul che te che kinyalili chi age tugul.⁴⁶Ak kimi hekalut betut age tugul kotebchei eng' kabwatet agenge, ak eng' butuletab makatiat eng' ga, ak kiamisiei eng' kagasetab ge, ak eng' muguleldo agenge, ⁴⁷kolosu Jehovah, ak kiiboiboi ichek bik tugul. Ak kitesyin Kiptaiyat betut age tugul icheget che nyoru sorunet.

Chapter 3

¹1Ak kitogostoi Petero ak Johana hekalut eng' sait ne bo saet, sait sogol. ²Ak kigiganabi chito ne ki solomwo kong'ete komi moetab kamet, ne kicham kindoi betut age tugul kurgetab hekalut ne kigiguure kararan, si kosomei tuguk bik che kibendi hekalut orit. ³Ko ye kingogeer inendet Petero ak Johana komachei koba hekalut orit, kosom kole kogochi kagochinet.⁴Ak kiichiilji kong' Petero inendet koboto Johana, ak koleji, Keerech. ⁵Ak kiinyal inendet ichek, kolen nyorune kiy. ⁶Ago kile Petero, Matinye feda ak tahabu; ago agonin ne atinye. Ng'eet eng' kainetab Jeiso Kristo ne bo Nasaret, ak iwendote.⁷7Konam anyun inendet eut ne bo tai, ak kong'eet: ak kinyor kimnatet ngunoto kelyekyi ak kowekab ng'woniot. ⁸Ak king'eet kochokyi, ak kotonon, ak kitoi kowendot; ak kiba hekalut orit koboto icheget, kowendoti, kosogoroti, ak kolosu Jehova.⁹Ak kigeer bik tugul inendet kowendoti ak kolosu Jehovah. ¹⁰Ak kinai icheget kole, inendet ne kicham kotebche kosome konunoik eng' kurget ne kiguure Kararan ne bo hekalut: ak kikwong'io mising' ak kotang'any agobo noto kagoyaak eng' inendet.¹¹Ak kingota konamoti chichoto Petero ak Johana, koruai bik tugul ole mi ichek eng' keterut ne kiguure ne bo Solomon, kokwong'dos mising'. ¹²Ak ye kingogeer Petero, kowolji bik koleji, Akwe bikab Israel, kalya si okwong'ie agobo ni? anan kalya si ochiiljech kong' ko u ne olen ache che kagigochi inendet kowendot eng' kamugennyo anan eng' imandanyo?¹³Jehovah ne bo Abraham, ak ne bo Isak, ak ne bo Jakobo, Jehovah ne bo kwanisiekyo, ko kagotoror Kiboitiondennyi Jeiso, ne kiogoite ak kioeesye inendet eng' taitab Pilato, ye kiga kobegechi kotiach inendet. ¹⁴Ago kioeesye akwe Inendet ne Tilil ak ko bo Imanda, ak osom ole kegonok rumindet,¹⁵Ak kiobar Ne o ne bo sobondo; ne kiing'eet Jehovah eng' che kibek; ki baorinikab noto ache. ¹⁶Ak kagogochi kainennyi chichi kimnatet, mu kayanet eng' kainennyi, chichi ogeere ak ongen akwe; ee, kayanet ne mi eng' Jeiso ko kagogochi chichi sobet¹⁷Ak nguno nyun, che kitupche, angen ale, kioyai noto amu kima ongen, ko u ye kiyai bounikwok agichek. ¹⁸Ago tuguk che kiga kobor Jehovah eng' tai eng' kutuswekab maotik tugul, kole tun nyalili Kristo nenyi, ko kagoyai noto kosulda.¹⁹Osigu anyun ak owalage, si kobiit kibukto tengekwogikwok, si kobwa nyun betusiek che bo kamuung'et che bunu taitab kiptaiyat; ²⁰si koyok Kristo ne kigilewenwok, inendet Jeiso:²¹Ne kanyol kotaach kipsengwet agoi betusiek che kiwale tuguk tugul komiagitu, che king'alale Jehovah eng' kutuswekab maotikyik che tililen che kimi kong'ete taunetab ng'weny. ²²Kimwa Musa iman, kole, Ing'etwok Kiptaiyat Jehovah maotiot ne bunu che otupche, ne u ane; ogas it inendet eng' tuguk tugul che te che mwawok. ²³Ak tun king'emei kiwong'u eng' kwenutab bik, chito age tugul ne magase it maotiondonoto.²⁴Ee, ak maotik tugul kong'ete Samuel, ak ichek che kipkoni let eng' inendet, tugul che te che king'alal, ko kimwa agichek agobo betusiechu. ²⁵O werikab maotik, ak che bo kayomiset ne kiiyomisgei Jehovah ak kwanisiekwok.Kileji Abraham, Kiberuri bororiosiek tugul che bo ng'weny eng' keswondeng'ung'. ²⁶Ak ye kingo kagong'eet Jehovah Kiboitiondennyi, koyokwok akwe korok si koberurok, ak koistoe chi age tugul eng' akwe tengekwogikyi.

Chapter 4

¹Ak kingot kong'alaljin ichek bik, kopkonji icheget tisiik ak kiptaiyatab hekalut ak Sadukaik. ²Kotinyei neregek amu kiinet bik ak koamda eng' Jeiso ng'eetyetab che kibek. ³Ak kinam icheget, ak kotoorji korgoret agoi mutai: amu kiga koimen. ⁴Ago kiiyan che chang' eng' ichek che kigas ng'olyot; ak kiek koitetab murenik olo bo elfusiek mut.⁵Ak eng betut ne kiirube noto koyumgei bounik ak boisiek ak sirik eng' Jerusalem. ⁶Ak Anas tisiindet ne o, ak Kaiapa, ak Johana, ak Aleksandaro, ak tugul che bo oretab tisiindet ne o. ⁷Ak kingo kagonde ichek kwenung'wai, koteebe kole, Nee kamuget ne koyae ni, anan eng' kainetab ng'o?⁸Kingonyi anyun Petero Tamirmiriet ne Tilil, koleji ichek, Akwe bounikab bik ak boisiek, ⁹ngemache keginech rani agobo boisiet ne mie ne kogiyachi chito ne nyalulat, ole kogisoopto chichito; ¹⁰ingonaak anyun eng' akwe tugul, ak eng bik tugul che bo Israel ole, eng' kainetab Jeiso Kristo ne bo Nasaret, ne kiogartat akwe, ne kiing'et Jehovah eng' che kibek, tononi chichi eng' yu, eng taing'wong', ko kagosob eng inendet.¹¹Inendet koita ne kiosas akwe teegik, ne kiga kiyai koek metitab luita. ¹²Ama mi yetunet eng' chito age: amu mami kainet age eng' kureretab kipsengwet, ne kigigochi bik, ne kanyol kesorunenech.¹³Ak kingogeer nyiganatetab Petero ak Johana, ak konai kole bik che ma kinet, ama toogunotin, kokwong'io; ak kinai kole, kicham komi koboto Jeiso. ¹⁴Ak kingogeer chito ne kogisoob kotononi koboto ichek, ko mata komuch komwa kiy agobo noto.¹⁵Ago ye kingo kagong'at ichek komanda eng' kapkiruok, kong'alal ichegei. ¹⁶Kole, Kiitoi nee bichu? amu naat eng' bik tugul che menyei Jerusalem kele koyaak iman eng ichek kwong'utiet ne o, ama kimuchi ketiiye. ¹⁷Ago si mata koiyestaat eng' kwenutab bik, konyolu keger kong' ichek, si mata kong'alalji chi age tugul eng' kainanito kogeny. ¹⁸Ak kiguur ichek, ak kong'at ichek, koleji, amatata kong'alal agot kitigin anan konetis eng' kainetab Jeiso.¹⁹Ago kiwolji Peter ak Johana ichek koleji, Ngo mie eng' taitab Jehovah kegasak kosiir Jehovah, oruoch akwe. ²⁰Amu magimuchi kesisye kobate kemwa tuguk che kigegeer ak che kigegas.²¹Ak kingo kagoger kong' ichek kogeny, kounda koba, ko mata konyor ng'olyot ne iruokyine, amu bik; amu kiitoror bik tugul Jehovah agobo noto koyaak. ²²Amu kisiirei artam kenyisiekab chichoto kiyaak eng' inendet kwong'utionoto bo kasoobet.²³Ak kingo kageunda, koba ole mi bikwai, ak komwaita tugul che kamwachi tisiik che eechen ak boisiek. ²⁴Ak kingogas ichek, komwachi Jehovah eng' kutit ne o eng' kabwatet agenge, koleji, Ee Kiptaiyat, inye ne kiiyai kipsengwet ak ng'weny ak tugul che mi oloto. ²⁵Ne kiimwa eng' Tamirmiriet ne Tilil eng' kutitab kwandanyo Daudi kiboitiondeng'ung', ile, Kilya si kobolyo Bororiosiek, Ak kobwatoti bik tuguk che manamegei ak kiy?²⁶Kitetgei laitorinikab ng'weny, ak koyumgei bounik, Agobo Kiptaiyat, ak Kristo nenyi:²⁷Amu iman kituitos eng' nganasani Herod ak Pontio Pilato agine koboto Bororiosiek ak bikab Israel, kole kogirinda Kiboitiondeng'ung ne Tilil Jeiso, ne kiil, ²⁸Si koyai kit age tugul ne kisib kong'at eung'ung' ak ng'omnateng'ung' kole kosulda.²⁹Ak nguno anyun Kiptaiyandani, keer kertaeng'wai bo kong'. Ak igochi otwogiguk komwa ng'olyondeng'ung eng' nyiganet tugul. ³⁰Ye iitoi inye eung'ung' isoobi bik; si koyaak kaborunoik ak kwong'utik eng' kainetab Kiboitiondeng'ung' ne Tilil, noto ko Jeiso. ³¹Ak kingo kagosa, kotumdumgei ole kiga koyumjigei; ak kinyi ichek tugul Tamirmiriet ne Tilil, ak kimwa ng'olyotab Jehovah eng' nyiganatet,³²Ak kibo muguleldo agenge ak sobondo agenge tuiyet ne kiga koyan. Ak ma mwa chi agot agenge kole, nenyi kiy age tugul ne kitinyei; ago kiyamdoi tugukwai tugul. ³³Ak kibaorian che kiyoktoi eng' kamuget ne o agobo ng'etyetab Kiptaiyat Jeiso, ak kitebe mieindo ne o ichek tugul.³⁴Amu kima komi agot agenge eng' kwenung'wai ne kibanani kiy: amu tugul che kitinyei korotinwek anan gorik, ko kialda, ak koib tuguk che kiga alde kobwa ³⁵konde kelyekab che kiyoktoi: ak kigipchechi chi age tugul ne kinyalili.³⁶Ak kialda Josep mbaret ne kitinye, inendet ne kitochi che kiyoktoi kainet ne bo aeng' koguure Barnaba (ne ye kiweech, ko Weritab kagaigaet), Lawindet, chito ne kibunu Kupro, ³⁷ak koib siling'isiek konde kelyekab che kiyoktoi.

Chapter 5

¹Ago kialda chito age ne kigiguure Anania, ak osotiondennyi Saphira, korennyi, ²ak kiituuch kebebertab che kigialdae, kongen agine osotiondennyi, ak kiib kebeberta age, konde kelyekab che kiyoktoi.³Ago kile Petero, Anania, kalya si konyi Setani muguleldang'ung' kot iberber Tamirmiriet ne Tilil, ak ituuch kebebertab che kigialdae koret? ⁴Kingota komi, ko kima ko neng'ung'? ak kingo kagealda, ko kima ibou? Kalya si ichob kii eng' muguleldang'ung'? Ma iberber chi, ago Jehovah. ⁵Ak kingogas Anania ng'alechu, kobut ak kome: ak kinyonji kaiyweisiet ne o tugul che kigas. ⁶Ak king'eetyo murenik ak kotaae borto anget, ak kisut kwo sang' ak kotub.⁷Ak ye ki legit kogesgei saisiek somogu, koit osotiondennyi agine, ak kima kongen kiy ne kagoyaak. ⁸Ak kiwolji Petero koleji, Mwawa ngo kioldae koret tuguk che te choto. Kole, Ee, te choto.⁹Ago kileji Petero inendet, Katepto ano kot ochamnyechi tuwai oyom Tamirmirietab Kiptaiyat? keer anyun, mi kurgat kelyekab icheget che katubei manong'otiondeng'ung', ak sutin aginye imande. ¹⁰Ak kiibutyi kelyekyi ngunoto, ak kome: kopka go anyun murenik konyor ko kagome, ak kisut kwo sang' ak kotupchi ye legite manong'otiondennyi. ¹¹Konyonji anyun kaiweiysiet ne o kaniset komugul, koboto tugul che kigas tuguchoto.¹²Ak kiyaagis eng' eunekab che kiyoktoi kaborunoik ak kwong'utik che chang' eng' kwenutab bik; ak kimi tugul eng' kabwatet agenge eng' keterut ne bo Solomon. ¹³Ago eng' bik alak ko kimata kobiit chi ne kita kogany konamgei ak icheget; ago kiitoror bik ichek.¹⁴Ak kitesak kayanik eng' Kiptaiyat kosiir, kichang'a murenik koboto chebiosok; ¹⁵kot komut ichek che miandos koba ortinwek, ak komongji itogusiek ak kiplusisiek, kole, tamangab kokwer uruetab Petero alak eng' ichek, kosiirtoi. ¹⁶Ak kiiyomogei tuiyet ne bunu nganasok che legite Jerusalem, komutu che miandos, koboto che kiinyalili tamirmirik che muruonen, ak kigisoob age tugul eng' ichek.¹⁷Ak kitononon tisiindet ne o, ak tugul che kimi koboto inendet (kasubikab Sadukaik choto), ak ki nyiitat ichek ng'et konda, ¹⁸ak kinam che kiyoktoi, ak kotoorji korgoret ne bo bik tugul.¹⁹Ago kiyat malaikayatab Kiptaiyat kurgotikab korgoret kemoi, ak komut ichek komong' sang', ak koleji, ²⁰Oba, ak otonon eng' hekalut ak omwachi bik ng'alek tugul che bo Soboni. ²¹Ak kingogas ko u noto, koba hekalut ko kaech, ak konetis. Ago kinyo tisiindet ne o, ak che kimi koboto inendet, ak koguur kiruoget, ak boisiek tugul che bo lagogab Israel, ak koyokto kimut ichek kobwa eng' ole kigiratyi.²²Ago kingoit askarik korgoret ko manyor ichek; ak kiweektagei, ak komwaita, ²³kole, Kaginyoru ko kerat komie korgoret, ak kotonondos ribik eng' kurgotik: ak ye kangeyat, koma kenyorji chi orit.²⁴Ak kingogas ng'alechu kiptaiyatab hekalut ak tisiik che eechen, koiimgei mising' agobo ichek kole egu nee anyun ng'alechu. ²⁵Ak kinyo chi ak koleji, ogeer anyun, bicho kogotoorji korgoret, kotonondos eng' hekalut ak koneti bik.²⁶Kwo anyun kiptaiyat koboto askarik, ak komut kobwa, ago ma eng' kimnatet; amu kiiywei bik kole si ma kilach ichek eng' koik. ²⁷Ak kingo kagomut ichek kopka, konde taitab kapkiruok. Koteebe tisiindet ne o ichek, kole, ²⁸Kigeetenak inne kele, amatata onet bik eng' kainani: ak ogeer anyun, kionyiit Jerusalem konetisieng'wong', ak omache oibwech korotikab chichito kobwanjech.²⁹Ago kiwol Petero ak che kiyoktoi kole, Kanyol kegas it Jehovah kosiir bik. ³⁰King'eet Jehovah ne bo kwanisiekyok Jeiso, ne inendet ne kiobar ogartat eng' ketit. ³¹Inendet ne kitoror Jehovah eng' eunyi ne bo tai koek ne o, ago yetindet, si kogochi Israel sigunet, ak nyoetab kaat ne bo tengekwogik. ³²Ak kii baorinik ache che bo tuguchu, ak tamirmiriet ne tilil agine, ne kigogochi Jehovah icheget che kase it inendet.³³Ak kingogas ichek nito, kong'wanit mising' eng' mugulelwekwai kot komach kole kobar ichek. ³⁴Ak kitonon chito age eng' kapkiruok ne kigigure Gamaliel, ne ki konetindetab ng'atutik, ne kigonyiti bik tugul, ak kong'at kole kimut bichoto koba sang ne matia.³⁵Ak kolenji ichek (kapkiruok), Akwe bikab Israel, oripge eng' bichu ak eng' kit ne omache oyachi. ³⁶Amu kingo tomo koit betusiechu kemi, koit Teudas ak kochoige kole inendet ko chito ne o, ak konamge ak inendet bik che itei olo bo bogol ang'wan, ak kingebar inendet koiyesta tugul che kigase it inendet ak kibetyo. ³⁷Kingobata chichoto, kong'eet Judas ne bo Galili eng' betusiek che bo sirisietab kainaikab bik, ak kochuut bik alak kosub inendet, kime agine ak kiyesta tugul che kigase it inendet.³⁸Ara anyun amwawok nguno ale, oistoegei bichu ak obagakte ichek, amu ngo bo bik ng'alechu anan boisioni, kowong'ugei. ³⁹Ago ngot kobo Jehovah ko momuchi owong'u, si ma kinyoruok obortosi aka Jehovah.⁴⁰Kocham anyun ng'alekyi, ak ye kingo kagogur che kiyoktoi kobwa ole mi ichek, Kobir ak kong'at koleji amatata kong'alale kainetab Jeiso, ak kounda koba. ⁴¹Koba anyun eng' taitab kapkiruok koboiboi amu kogiit kele nyoljin konyor tewernatet agobo kainanato. ⁴²Ak kima sisyo eng betut age tugul konetis ak koamdoi eng' hekalut ak eng gorik, kole Jeiso ko Kristo.

Chapter 6

¹Ak eng' betusiechoto ye kitesoksei koitetab alamalyet, kong'eet kang'unyng'ung'et eng' Yahudik che ki kuting'wai ko Yunanik, ak kong'ung'ung'ji Hebranik ak kole kiginyasta mosogikwai eng tuguk che kicham kigochini kotugul.²Koguur anyun tamanu ak aeng tuiyet ne bo alamalyet ak koleji, Ma mie kebagakte ng'olyotab Jehovah ak keboisie eng' Mesosiek. ³Noto anyun che kitupche, Ocheng' bik tisab che togunotin eng' akwe kele miachen, che nyiitotin tamirmiriet ak ng'omnatet, ak che kimuchi kinde boisioni. ⁴Ago si ketestai ache kigiiljigei saet, ak konetisietab ng'olyot.⁵Kicham anyun tuiyet komugul ng'olyondonoto, ak kilewen Stepano, chito ne nyiitat kayanet ak Tamirmiriet ne Tilil, ak Pilipu, ak Prokoro, ak Nikanor, ak Timon, ak Parmena, ak Nikola ne bo Antiokia ne kiwalak koek Yahudiot. ⁶Kiinde icheget anyun taitab che kiyoktoi ak ye kingo kagosa kogonoor ichek eunekwai.⁷Kitesak anyun ng'olyotab Jehovah, ak kotesak mising' koitetab alamalyet eng' Jerusalem, ak kogas it kayanet tuiyet ne o ne bo tisiik.⁸Ak kinyiitat Stepano mieindo ak kamuget, koyai anyun kwong'utik che eechen ak kaborunoik eng' kwenutab bik. ⁹Ago king'eetyo alak che bo sunagogit, ne kiguure Sunagogitab che Itiagotin ak ne bo Kurenik ak ne bo Aleksandrianik ak ne bo bikab Klikia ak Asia, ak kobelgei ak Stepano.¹⁰Ak kima imuch ichek kogirinda ng'omnatet ak tamirmiriet ne king'alale inendet. ¹¹Kogaigai anyun bik komwa kole, kigegas komwae inendet ng'alek che bo chubisiet agobo Musa ak Jehovah.¹²Ak kong'eet ng'eet bik konerekso, ak boisiek ak sirik, che kibwanji inendet ak konam ak komut kwo kapkiruok. ¹³Ak konde baorinik che bo lembech, che kimwa kole, Mabagaktoi chichi komwa ng'alek che yaachen agobo yu tilil ak ng'atutiet. ¹⁴Amu kigegas inendet komwae kolen, tatun kobute yuto Jeiso nito bo Nasaret ak kowal bitonwek che kigonech Musa. ¹⁵Ak kiichiilji kong' anyun inendet bik che kitebche eng kapkiruok, ak kogeer togennyi ko u tagetab malaikaiyat.

Chapter 7

¹Ak kole anyun tisiindet ne o, Tos u choto tuguchu? ²2Kole Stepano, Mureju, che kitupche, ak kwanisiekyok, ogaso, Kimongji Jehovah ne bo torornatet kwandanyo Abraham, kimi Mesopotamia, kitomo komeny Haran. ³3Ak koleji, Mong'u eng emeng'ung' ak ole mi biguk, ak inyo emet ne ta aborun.⁴Komong' anyun eng' emetab Kaldeik ak komeny Haran, ak kingo kagome kwandanyi, kouu Jehovah inendet konyo emonito omenye rani. ⁵Ak kima igochi borotet inendet eng' oloto, acha, agot ole indoi keldanyi: ak kiiarorji kole, tun igochin inendet ak iyotennyi eng' let, ye kitom kosich lakwa.⁶Ak kimwa Jehovah ko u ni, Kole egu lagokyi bunotik eng' emetab bik alak, ak koyai ichek koek ak keyachi ne ya eng' kenyisiek bogol ang'wan. ⁷Ak eng bororionoto ratei ichek, komwa Jehovah kole, aruokyini, ak ye ibata noto komong' ak koboisiewa eng' olito. ⁸Ak kiigochi inendet (Abraham) arorutiet ne bo kamuratanet, ak kosich anyun Abraham Isak ak komuratan inendet eng' betut ne bo sisit, ak kosich Isak Jakobo ak kisich Jakobo kwanisiekyo taman ak aeng'.⁹Ak ye kingoam ng'et kong' boisiechoto agobo Joseph koaldochi inendet Misiri, ago kimi Jehovah koboto inendet. ¹⁰Ak kisor inedet eng' nyalilwogikyi tugul ak kogochi chamet ak ng'omnatet eng' taitab Parao, laitoriatab Misiri ne kiinde inendet koek bounindet eng emetab Misiri ak eng gonnyi tugul.¹¹Kinyo anyun rubet eng' emetab Misri komugul ak Kanan, ak nyalilda ne o, amu manyor kwanisiekyo amitwogik. ¹²Ye kingogas Jakobo kole mitei bek Misiri, koyokto kwanisiekyo eng banda ne bo tai. ¹³Ak eng' banda ne bo aeng' koborjigei Joseph tupchosiekyi ak kinaak anyun eng' Parao bikab Josep.¹⁴Eng' yoto anyun koyokto Josep kole keguur kwandannyi Jakobo, ak bikyi tugul che kiitei bik tamanwogik tisab ak mut. ¹⁵Ak kochortagei anyun Jakobo kwo Misiri, ak komechi oloto inendet ak kwanisiekyo agichek. ¹⁶Ak kigila ichek koba Sekem ak ketupchi Kererit ne kiga goale Abraham kamanutietab feda eng' werikab Hamor kwandab Sekem.¹⁷Ak ye kingorik betut ne bo arorutiet, ne kigaiiyosiechi Jehovah Abraham, koyabak anyun bik ak kotesogis eng' Misiri, ¹⁸agoi kobiit laitoriat age eng' Misri, ne kima kongen Josep. ¹⁹King'omenji inendet bororiennyo, ak koyachi ne ya kwanisiekyo, si kolakta manyurunikwai si masopcho.²⁰Ak kigisich Musa eng' betusiechoto, ak ki kararan inendet mising'; ak kigigu inendet eng' gotab kwandanyi arawek somok. ²¹Ak kingo kagemeto, konyo chebo Parao, komut, ak kogu koek werinnyi.²²Ak kiginet Musa ng'omnatet tugul ne bo Misrik; ak ki kim eng' ng'alekyi ak boisionikyi. ²³Ak ye kingoit olobo kenyisiek artam, kobwat eng' muguleldanyi korutochi tupchosiekyi, lakogab Israel. ²⁴Ak ye kinyalili age eng' ichek, kotoret inendet, ak koyaaktochi mugetut inendet ne kaginyalili, kokwer Misirindet kobar: ²⁵ak kilen inendet naei tupchosiekyi kole igochin Jehovah ichek sorunet eng' eunnyi; ago ma nai.²⁶Ak eng' betut ne kisubi noto kochunji ichek kobortos, ak kimachei kooiyo ichek, koleji, Mureju, otupche akwe; kalya si oyachige ne ya? ²⁷Ago kitoorta inendet ne kiyachi nin age ne ya, ak kole, Ng'o ne koindein iegu bounindet ak kiruoget kot iruokwech? ²⁸Imache ibara ko u ye koibar Misrindet amut?²⁹Kimwee Musa anyun amu ng'olyondonoto, kwo koek bunotyo eng' emetab Midian, ole kisikyi werik aeng'. ³⁰Ak kingobata kenyisiek artamu, komong'ji inendet malaikaiyatab Kiptaiyat eng' ong'atet ne bo tulwetab Sinai, eng mat ne kilale eng ketit ne samum.³¹Ak kingogeer Musa kioto, kokwong', ak kingorikta kole kogeer, kotwek kutitab Kiptaiyat, ³²kole, Ai Jehovah ne bo kwanisieguk, Jehovah ne bo Abraham, ak ne bo Isak, ak ne bo Jakobo. Kobotan Musa, ko mata kogany kogeer.³³Koleji anyun Kiptaiyat inendet, Icheru kweoniguk eng' kelyeguk, amu tilil ng'onyut yoto itonone. ³⁴Kiageer iman nyalildab bikyu che mite Misri, ak kiagas tigeneng'wai, ak kaachoruge si kobiit asor ichek: nyo anyun nguno, ayokten iwe Misri.³⁵Ki Musa nito ne kiga esio ichek, kolen, Ng'o ne koindein iegu bounindet ak kiruogindet? Inendet kora ne kiiyokto Jehovah eng' eutab malaikaiyatab ne kimong'ji inendet eng' ketit si kobiit koek bounindet ak katiagindet. ³⁶Kiimut anyun inendet ichek komanda, ye kingo kagoyai kwong'utik ak kaborunoik eng' emetab Misiri, ak eng' Nyanjet ne Birir, ak eng' kenyisiek artam eng' ong'atet. ³⁷Musa nito ko noto ne kileji lagogab Israel, Ing'eetwok Jehovah maotiot ne tun bunu che otupche, ne u ane.³⁸Nito ko inendet ne kimi kaniset eng' ong'atet koboto malaikaiyat ne king'alalji inendet eng' tulwetab Sinai, ak koboto kwanisiekyo: ne kitaach ng'alek che soptos si kogonech. ³⁹Ago kima kas it kwanisiekyo inendet, ago kiesio inendet, ak kiweektagei mugulelwekwai Misri. ⁴⁰Koleji Aron, Yaiywech kanamonik kondoenech: amu magingen ole katepto Musa nito, ne kiimutwech kemong'une emetab Misri.⁴¹Ak kiyai anyun moita eng betusiechoto, ak koipchi tiseiywot kanamwonoto, ak koboiboitu eng' boisionikab eunekwai. ⁴²Ak kotuptochi anyun Jehovah batai ichek, ak kogoito ichek koot lugetab kipsengwet; ko u ye sirat eng' bukuitab maotik, kele, Tos kiogona che kiyagi che kageeny ak tiseiywek eng' kenyisiek artamu eng' ong'atet?⁴³Ak kioib akwe emait ne bo Molok. Ak kecheiyat ne bo kanamwet Repan, kanamonik che kioyai si osa: Ak autok obe Babulon bitonin.⁴⁴Kitinyei kwanisiekyo emait ne bo baornatet eng' ong'atet, ko u ye kiga koaror, ak kora ko inendet ne kimwachi Musa koleji ko u kergeindo ne kiga kogeer. ⁴⁵Noto ne kiib kwanisiekyo agichek eng' betusiekwai koboto Josua , ye kingo namei bororiosiek che kion Jehovah eng' taitab kwanisiekyo, agoi betusiekab Daudi; ⁴⁶ne kinyor chamet eng' taitab Jehovah, ak kosom konyor meng'otetab Jehovah ne bo Jakobo.⁴⁷Ago Solomon ne kiitekyi got. ⁴⁸Ago inendet ne toror mising mamenye gorik che kigiyae eunek, ko u ye mwae maotiot, kole, ⁴⁹Ng'echerenyu ne bo laitornatet kipsengwet, Ak ng'weny ko ng'echeretab kelyekyu: Tos oteekwa got ne u nee? mwaei Kiptaiyat: Anan ano ole amuung'e? ⁵⁰Tos ma eunnyu ne kiyae tuguchu tugul?⁵¹Akwe che uui kaat che ma kimuratan mugulelwek ak itik, ogirindoi Tamirmiriet ne Tilil kotugul: ko u ye kiyae kwanisiekwok, oyae ak akwe ko u noto. ⁵²Ng'o eng maotik ne ma us kwanisiekwok? ak kibar che kisib kobar nyonunetab Chito ne bo Imanda; ne kaoegu akwe nguno ng'wektoik ak rumik. ⁵³Akwe che kiotaach Ng'atutiet ko u ye kiging'at eng' malaikaisiek, ak ma orib.⁵⁴Ak ye kingogas ng'alechuto kong'wonegitu mising eng' mugulelwekwai, ak konyei kelek agobo inendet. ⁵⁵Ago kiinyal kipsengwet kochiilji kong' ko nyiitat inendet Tamirmiriet ne Tilil, ak kigeer lilindab Jehovah, ak Jesu kotononi eng' eutab ne bo Jehovah. ⁵⁶Ak kile, Ogeer anyun, ageere kipsengwetisiek ko kagoyatagis, ak kotononi Weritab chi eng' eutab tai ne bo Jehovah.⁵⁷Ago kibolyo eng' kutit ne o, ak koger itikwai, ak kotorombenji kibagenge. ⁵⁸Ak kitoorta inendet komanda eng' nganaset, ak kolage koik: ak kiinde baorinik ngoroikwai kelyekab muren age ne kigigure Saul.⁵⁹Kolach anyun Stepano, koguurei Kiptaiyat, kolen, Kiptaiyat Jeiso, taach tamirmiriennyu. ⁶⁰Ak kigutuny, ak komwa eng' kutit ne o, kole, Kiptaiyat, ameiityi ichek tengegi. Ak kingo kagomwa nito, konuuch.

Chapter 8

¹Ak kichamnyechin agine Saul meenyi. Ak king'eet betunoto usisiet ne o agobo kaniset ne kimi Jerusalem; ak kiyesta ichek tugul koyom emotinwekab Judea ak Samaria, kobate che kiyoktoi. ²Kotub anyun Stepano bik che kigonyiti Jehovah, ak koteiyo mising' agobo inendet. ³Ago kiinyal mising' Saul kaniset, ak kowendi got age tugul, kochuutu murenik ak chebiosok ak kotoorjin korgoret.⁴Kiba anyun che kiga koyesta, koamdaat ng'olyot. ⁵Ak kichortagei Pilipu nganaset ne bo Samaria, ak koamji ichek Kristo.⁶Ak kiepchi it tuiyosiek eng' yamdaet agenge ng'alek che kimwae Pilipu, ye kingogas ak kogeer kaborunoik che kiyai. ⁷Amu kimanda tamirmirik che muruonen, eng' che chang' che kitinyei, kowaaktos eng' kutit ne o: ak kigisoob che chang' che meiyotin borwek, ak che kiing'waldos. ⁸Ak kibiit boiboiyet ne o eng' nganasanato.⁹Ak kimi chito age ne kigiguure Simon, ne kicham kong'orsei eng' betusiek alak eng' nganasanato, ak kiigochi bororietab Samaria kokwong'io, komwae inendet kole, Ai chito ne o. ¹⁰Kiephin it tugul inendet, kong'ete ne mining' agoi ne o, kolen, Kimnatetab Jehovah chichi, ne kiguure ne O. ¹¹A kiepchin it inendet, amu kicham kogochin kokwong'io eng' betusiek che chang' eng' ng'orsosiekyi.¹²Ago ye kingoyan ng'alekab Pilipu ye kiamdoi logoiywek che miach agobo bounatetab Jehovah ak kainetab Jeiso Kristo, kibatisan anyun murenik koboto chebiosok. ¹³Ak kiiyan Simon agine: ak kingo kagibatisan kotebi koboto Pilipu: ak kingogeer koyaagis kaborunoik ak boisionikab kimnatet kokwong'.¹⁴Kingogas anyun che kiyoktoi che kimi Jerusalem kole, kogotaach Samaria ng'olyotab Jehovah, koyokyi Petero ak Johana. ¹⁵Ak ye kingo kagochorgei ichek, kosa agobo ichek, kole, kotaach Tamirmiriet ne Tilil. ¹⁶Amu kitom kochorjigei agot agenge eng' bichoto: kiga kibatisan ichek eng' kainetab Kiptaiyat Jeiso kityo. ¹⁷Yeityo kogonoor ichek eunekwai, ak kitaach Tamirmiriet ne Tilil.¹⁸Ye kingogeer anyun Simon kole kaga ngo konoor alamalyet chi eunekwai, kigochi Tamirmiriet ne Tilil, kogochi ichek silingisiek. ¹⁹Kole, Ogono agane kimnatoni, si ngagonoor chi age tugul eunekyu, kotaach Tamirmiriet ne Tilil.²⁰Ago kileji Petero inendet, Ingobetyo siling'isieguk koboten, amu kelen inyoru konunetab Jehovah eng' siling'isiek. ²¹Metinye kebeberta anan motwet eng' ng'olyondoni: amu ma mie muguleldang'ung' eng' taitab Jehovah. ²²Sigu anyun eng' tengeging'ung', ak isa Kiptaiyat, tamangab kenyoun kaat amu kabwatetab muguleldang'ung'. ²³Amu ageere ale imi eng' ng'wanindo ak eng' ratutietab tengekto.²⁴Ak kiwol Simon kole, Osaiywa Kiptaiyat, si mabwanja agot agenge tuguk che kaomwawa.²⁵Ye kingo kagobaorian anyun ak komwa ng'olyotab Kiptaiyat, koweektagei Jerusalem, ak koamji logoiywek che miach nganasok che chang' che bo Samarik.²⁶Ago kimwachi Pilipu malaikaiyatab Kiptaiyat, koleji, Ng'eet ak iwe murot ne bo tai ak oret ne chortagei ne wendi Gasa kong'eete Jerusalem: ne surkwen. ²⁷Ak king'eet anyun kwo: ak keero, chitab Etiopia, ne kigimoch, ne kitinyei bounatet ne o eng' eutab Kandake, laitoriat kwondo ne bo Etiopik, ne kiribei tugukyi tugul che bo kamanutiet ne o, ne kiga nyo Jerusalem kosa. ²⁸Kiweeksei anyun, kotebe karinnyi, ak kosomani bukuitab maotiot Isaia.²⁹Ak kileji Tamirmiriet Pilipu anyun, Ui rikte, onamge ak karina. ³⁰Ak kilabat Pilipu ak kogas inendet kosomani bukuitab maotiot Isaia, ak kileji, Iguitosi ki ne isomani? ³¹Ak kile, Amuktoi ano, ngo maiborua chi? Ak kiigaigai Pilipu kole, kolany karit ak kotebi tuwai.³²Ak chu sirutik che kisomanoti, Kigimut ko u kechiriet ne kikwerie kwo eng'set; Ak ko u aruetab kechiriet ne sisei eng' taitab chito ne tilei kororokyi, U noto agine mang'any kutinyi: ³³Kigiisto kiruogennyi eng' kaming'inennyi bo ge: Ng'o ne tun mwaitoi ibindanyi? Amu kinemu sobondonyi eng' ng'weny.³⁴Ak kiwolji chichoto kigimoch Pilipu koleji, Asomin ale, mwae maotiot ng'olyondoni agobo ng'o? agobo inendet, anan agobo chito age? ³⁵Kong'any anyun Pilipu kutinyi, ak kotoi eng' sirutioni koamji inendet agobo Jeiso.³⁶Ak ye kingota kobendi eng' oret, koit ye mi beek, kole chichoto, Keer beechu-o, nee ne kera si ma kibatisana? ³⁷Ak kile Pilipu, Ngiyan eng' muguleldang'ung' tugul, kimuchi kibatisanin. Ak kiwol kole, Ayani ale Jeiso Kristo ko Weritab Jehovah. ³⁸Kong'at anyun kotonon karit: ak kichortagei tuwai koba beek, Pilipu; ak chichoto; ak kiibatisan inendet.³⁹Ak ye kingolong' eng' beek, komut Tamirmirietab Kiptaiyat Pilipu; ak mata kogeer anyun chichoto kigimoch Pilipu, amu kiwa chichoto eng' boiboindo. ⁴⁰Ak kitook Pilipu eng' Asoto: ak kosiirto, koamjinoti logoiywek che miach nganasok tugul, agoi koit Kaisaria.

Chapter 9

¹Ak ye kita konerechi Saul koboisie kamuiset ak barisiet agobo alamalyetab Kiptaiyat, kwo oldab tisiindet ne o, ²ak kosom inendet baronok che ibei koba Damasko agobo sunagogisiek, kole ngonyor alak tugul che bo Oranato, ngo murenik anan chebiosok, komuchi komut kobwa Jerusalem ko ratotin.³Ak ye kita kowendi, ko karikta Damasko: koluu ngunoto lapkeiyet ne kibunu kipsengwet koluuchi inendet komoswek tugul; ⁴ak kiibutyi ng'weny, ak kogas kutit kolejin inendet, Saul, Saul, amu nee si iusa?⁵Ak kile, I ng'o Kiptaiyandani? Ak kile, Ai Jeiso ne iuse: ⁶ago ng'eet, ui nganaset, si kemwaun kit ne kanyol iyai. ⁷Ak kitononso konam kuy bik che kibendi koboto inendet, kogasei twegunet, ama keerei chi.⁸Kong'eet anyun Saul; ak kingo kagoyatogis konyekyi, ko ma kogeerei kiy; komut anyun ichek inendet konamoti eut, agoi Damasko. ⁹Ak kitar betusiek somok ak magerei kiy, ama amisiei anan koeeiso.¹⁰Ak kimi alamalyet age Damasko, ne kigiguure Anania; ak kileji Kiptaiyat inendet eng' ng'ang'utiet, Anania. Kowol kole, Ami yu, Kiptaiyandani. ¹¹Koleji Kiptaiyat, Ng'eet, ui oret ne kiguure Ne Litit, ak iteeb eng' gotab Judas chito ne kiguure Saul, chitab Tarso: keer anyun, saei. ¹²Ak kagogeer inendet chito ne kiguure Anania, konyonei agoi go, ak kogonoor inendet eunikyi, si kogeerto.¹³Ago kiwol Anania, kole, Kiptaiyandani, kiagas eng' bik che chang' agobo chichito, ole te yaitiet ne kigoyachi biguk che tililen eng' Jerusalem. ¹⁴Ak tinyei eng' yuto kimnatet ne bunu tisiik che eechen si korat tugul che kuurei kaineng'ung'. ¹⁵Ago kileji Kiptaiyat, Ui inye: amu kinnyu inendet ne aboisie, ne kialewen, si koib kainennyu taitab Bororosiek ak laitorinik, ak lagokab Israel; ¹⁶amu aborjini inendet ole te chang'indab tuguk che kanyol konyorune nyalilda agobo kainennyu.¹⁷Kiwa anyun Anania, ak kiwa agoi go; ak ye kiigonor inendet eunekyi, koleji, Tupchennyu Saul, kagoyokwa Kiptaiyat, inendet Jeiso, ne kichumjin eng' oret ne kiibunu, kole igeerte, ak kinyiitun Tamirmiriet ne Tilil. ¹⁸Ak eng' sainato, kobutyo eng' konyekyi tuguk che u berik, ak kigeerto; ak king'eet anyun ak kigibatisan. ¹⁹Ak kiamis ak kinyor kimnatet. Ak kitebi betusiek alak koboto alamalyet che kimi Damasko.²⁰Ak ne matianit, koamda agobo Jeiso eng' sunagogisiek kole, Inendet ko Weritab Jehovah. ²¹Ak kikwong'io tugul che kigas inendet, ak kole, Tos ma chichi ne kotar bik eng' Jerusalem, icheget che cham koguurei kainani? ak kagonyo oli agobo ng'oyondonito, ²²si kobiit komut ichek ko ratotin koba taitab tisiik che eechen.²³Ak ye kingogesgei betusiek che chang', kotuiyo Yahudik koruoch kole kobar inendet. ²⁴Ago kinaak eng' Saul chobeng'wai ne bo ung'ot. Ak kirib ormarichok bet ak kemoi, kole kobar. ²⁵Ago kiimut alamalyennyi kemoi ak kochoorta kosiir irimet, komitei mesendet orit.²⁶Ak ye kingonyo Jerusalem kotiem kole koyomogei ak alamalyet: ago kiiywei ichek tugul inendet, ama iyan kole alamalyet inendet. ²⁷Ago kiimut Barnaba inendet kwo ole mi che kiyoktoi, ak kotetyi anyun ole kigeerto inendet Kiptaiyat eng' oret, ak kole kiga kong'alalji inendet, ak ko u ye kigoamda eng' nyiganatet eng' Damasko eng' kainetab Jeiso.²⁸Ak kimi koboto ichek eng' Jerusalem. Komandoi ak komong'u, ²⁹koamdoi eng' nyiganatet eng' kainetab Kiptaiyat: ak kong'alal kobeligei koboto Yahudik che ki kuting'wai ko Yunanik; ago kicheng'e kotugul kole kobar inendet. ³⁰Ak ye kingonai tupchosiek, komut inendet kochortagei kwo Kaisaria, ak koyokto kwo Tarso.³¹Konyor anyun kamung'et kaniset ne kimi Judea komugul ak Galili ak Samaria, koteegak; ak ye kibendoti eng' kaiyweisietab Kiptaiyat ak eng' kagaigaet ne bo Tamirmiriet ne Tilil, kotesak. ³²Ak ye kiwendote Petero komoswek tugul, kochortagei ole kimi che tililen che kimenyei Luda.³³Ak kinyorji oloto chito age ne kigigure Ainea, ne kiga korue itogunnyi kenyisiek sisit; amu ki meat borto. ³⁴Koleji anyun Petero inendet, Ainea, isoobin Jeiso Kristo: ng'eet, ak iite itogung'ung'. Kong'eet anyun ngunoto. ³⁵Ak kigeer inendet tugul che kimenyei Luda ak Saron, ak koyan Kiptaiyat.³⁶Ak kimi age ne bo alamalyet Jopa ne kigiguure Tabitha, ne ye kiweech kele Dorkas. Kitinyei chebiosoni boisionik che chang' che miach ak kagochinoik che kiigoitoi. ³⁷Ak kimian eng' betusiechoto, ak kime; ak kingo kagoun, konde got age ne mi barak.³⁸Ak amu ki legityin Luda ak Jopa, ko ye kingogas alamalyet kole, mi Petero oloto, koyokyi bik aeng' inendet, kosom kole, Nyonjech, amegage. ³⁹Kong'eet anyun Petero ak koba ak ichek. Ak kingo kagoit, komut inendet kwo got ne bo barak: ak kitonondos mosogik tugul korirtos eng' ye legit inendet, ak koborji sumotik ak ngoroik che kinabei Dorkas, ye kita komi koboto ichek.⁴⁰Komaanda Petero tugul koba sang', ak kogutuny, kosa; ak kingoweleljigei borto, koleji, Ng'eet, Tabita. Ak kiyat konyekyi: ak kingogeer inendet Petero, kong'eet koteb ng'weny. ⁴¹Ak kogochi inendet eunyi, ak konam inendet kong'eet; ak ye kingo kagoguur che tililen ak mosogik, konde inendet taing'wai ko kagosob. ⁴²Ak kinaak eng' Jopa komugul: ak kiiyan che chang' Kiptaiyat. ⁴³Ak kitebi eng' Jopa betusiek che chang' koboto chito age ne kigiguure Simon ne teiteindetab muiywek.

Chapter 10

¹Kimi chito age Kaisaria ne kigiguure kainennyi Kornelio, ne ki kiptaiyatab bogol ne bo luget ne kigiguure luget ne bo Italia. ²Chito ne kigonyiti Jehovah ak koiywei inendet koboto gonnyi tugul, ne kiigochin bik kagochinoik che chang', ak kosaei Jehovah kotugul.³Ak kigeer eng' ng'ang'utiet kimni, olo bo sogol ne bo bet, malaikaiyatab Jehovah konyonjin inendet, ak koleji, Kornelio. ⁴Ak kingogeer inendet mising' eng' kaiyweisiet, kole, Tos nee, Kiptaiyandani? Koleji, Kigoit barak sautiguk ak kagochinoiguk koek kabwatet eng' taitab Jehovah. ⁵Iyokte anyun bik koba Jopa, koguur chi ne kiguure Simon, ne kainennyi ne bo aeng' ko Petero: ⁶Inendet ko toondetab Simon ne teiteindetab muiywek, ne mi gonnyi tabandab araraita.⁷Ak ye kingo kakwa malaikaiyat ne king'alalji inendet, koguur otwogik aeng' che bo gonnyi, ak askarindet ne kigonyiti Jehovah ne ki age eng' che kiboisiechin inendet kotugul. ⁸Ak kingo kagomwachi ichek ng'alek tugul, koyokto koba Jopa.⁹Ak eng' betut ne kiisubi betunoto ye kita kobendi, ko karikta nganaset, kotogosta Petero got barak, eng' olo bo sait lo, kwo kosa. ¹⁰Ak kiam rubet, ak kimach koamis: ak ye kigichobei amitwogik, kobutyi kiy ne u ruon; ¹¹ak kigeer kipsengwet koyatak, ak kochurugei kit ne u anget ne o kot, kechooru eng' kuinoik ang'wan agoi ng'weny. ¹²Kimi orit tiong'ik alak tugul che bo kelyek ang'wan ak tuguk che ichuutegei che bo ng'weny ak taritik che bo barak.¹³Kinyonji anyun kutit, ak koleji, Ng'eet, Petero; eny ak iam. ¹⁴Ago kile Petero, Ma u noto, Kiptaiyandani; amu tom aam kiy ne ma tilil anan ne ng'wan kong'ete atkinye kora. ¹⁵Kinyonji anyun kutit kogeny ne bo aeng' koleji, Kit ne kagotilil Jehovah, ko mata ile ng'wan. ¹⁶Ak kiyaak kiito konyil somok: ak ngunoto ketaach kioto eng' kipsengwet.¹⁷Ak ye kita koiimegei Petero mising' eng' muguleldanyi kole, iboru nee ng'ang'utioni kagogeer, geer anyun, kotononso eng' kurgat bik che kiga koyok Kornelio, ko kagoteeb ole mi gotab Simon. ¹⁸Ak koguurso ak koteeb ngo mi Simon oloto, ne kainennyi ne bo aeng' ko Petero.¹⁹Ak ye kita kobwati Petero agobo ng'ang'utionoto, koleji Tamirmiriet inendet, Keer anyun, cheng'in bik somogu. ²⁰Ago ng'eet, ak ichortege, ak obe tugul, amesage kiy: amu kaayogu ichek. ²¹Ak kichortagei anyun Petero kwo ole mi bichoto, ak kole, Ogeer anyun, ai anendet ne ocheng'e: nee ne kagonok obwa?²²Ak kile anyun ichek, Kornelio ne kiptaiyatab bogol, chito ne bo imanda ak koiywei Jehovah ak kobaorianjin bororiet tugul ne bo Yahudik, ko kiiborji Jehovah komie eng' malaikaiyat ne tilil koyok bik kobwa kole si kogasenen ng'alek. ²³Kogur anyun kopka go ak kochopchi ichek ole ruitos. Ak king'eet karon koba koboto bichoto ak tupchosiek alak che kibunu Jopa.²⁴Ak betut ne kiisubi betunoto koit Kaisaria. Ak kiigeni ichek Kornelio, ko kagoguur tupchosiek ak choronokyi che kiingengei komie.²⁵Ak ye kingwo go Petero, kotoroch Kornelio inendet, ak kobutyi kelyekyi, kogutung'ji. ²⁶Ago kiing'eet Petero inendet, koleji, Tonon, anendet ko a chito agane.²⁷Ak kingota kong'alaljindos tuwai, kwo go ak konyor bik che chang' che kagoyumgei. ²⁸Koleji anyun ichek, Ongen akwe ole kiy ne etan eng' ngatutik eng' chi ne Yahudio konamgei ak chi ne bo boror age anan konyo ole mi; ago kagoborua ane Jehovah kole, si mata aguure chi age ne ma tilil anan ne ng'wan. ²⁹Noto anyun kaanyo amata asich kiy ne amwae, ye kingo kageguura. Noto anyun ateebe ale nee ne koguurja.³⁰Kole anyun Kornelio, Betusiek ang'wan rani kong'ete yoto agoi saini, ye kiasae eng' sait sogol eng' gonnyu; ak keer anyun, kitonon eng' tainnyu mureno ne ilaachi ngoroik che lilei bich. ³¹Ak kole, Kornelio, kigegas saeng'ung', ak kogoek kabwatet eng' taitab Jehovah kagochinoiguk. ³²Iyokte anyun bik koba Jopa, koguurun Simon ne kainet ne bo aeng' ko Petero; mitei inendet ko toondet eng' gotab Simon teiteindetab muiywek. ³³ye legite tabandab nyanjet. Kiayogu anyun bik eng' sainato kopka ole imi; ak kaiyai ne mie amu kainyo. Kimi anyun yu nguno achek tugul eng' taitab Jehovah, si kegas tuguk tugul che king'atin Kiptaiyat.³⁴Ak king'any anyun Petero kutinnyi, kole, Iman ageere ale machamei Jehovah bik alak kosiir alak: ³⁵Ago taachaksei eng' inendet chito ne iywei inendet, ak koyaei iman eng' bororiet age tugul.³⁶Ng'olyot ne kiiyokyi inendet lagokab Israel, ko koamda ng'alek che miach che bo kalyet eng' Jeiso Kristo (inendet ko Kiptaiyat ne bo tugul) ³⁷ongen akwe ng'olyondonoto, ne kigiamda eng' Judea komugul, ketaune Galili, kingobata kabatisanet ne kiamdoi Johana; ³⁸ko ye kiil Jehovah Jesu ne bo Nasaret, eng' Tamirmiriet ne Tilil ak eng' kamuktaet: ne kiwendot ak koyaei ne mie, ak kosoobi tugul che kiinyalili oindet; amu kimi Jehovah koboto inendet.³⁹Ak ki baorinik achek che bo tuguk tugul che kiyai eng' emetab Yahudik, ak eng' Jerusalem; ne kibar ichek inendet kogartat eng' ketit. ⁴⁰Kiing'et Jehovah inendet eng' betutab somok, ak kogoito kotook, ⁴¹ma eng' bik tugul, ago eng' baorinik che kiga sib kolewen Jehovah, acheget choto che kigiamisiei ak keeisiei koboto inendet ko kagong'eet komong' eng' che kibek.⁴²Ak king'atech keamji bik, ak kebaorian kele nito ko inendet ne kiinde Jehovah koek Kiruogindet ne bo che soptos ak che kigobek. ⁴³Baoriani maotik tugul agobo inendet, kole, nyoru nyoetab kaat amu tengekwogikyi eng' kainennyi age tugul ne iyani inendet.⁴⁴Ye kita komwaei Petero ng'alechu, kochorjigei Tamirmiriet ne Tilil tugul che kigase ng'olyot. ⁴⁵Ak kikwong'io ichek che bo kamuratanet che kiiyani, tugul che kipkoni koboto Petero, amu kagerong'ji Bororiosiek agichek konunetab Tamirmiret ne Tilil.⁴⁶Amu kigase ichek kong'alali eng' kutuswek che terotin, ak kotorori Jehovah. Kowol anyun Petero kole, ⁴⁷Imuchi chi koete beek si ma kibatisan bichu, che kagotaach Tamirmiriet ne Tilil ko u achek? ⁴⁸Ak king'at kole kibatisan ichek eng' kainetab Jeiso Kristo. Kosom anyun ichek inendet kole kota kobeni betusiek alak.

Chapter 11

¹Ak kigas anyun che kiyoktoi ak tupchosiek che kimi Judea kole kogotaach agichek Bororiosiek ng'olyotab Jehovah. ²Ak kingo kagonyo Petero Jerusalem, kobelgei ak inendet ichek che bo kamuratanet, ³kolen, Kiiwe oldab bik che ma kimuratan ak iamisie koboto ichek,⁴Ago kitoi Petero kotetyi ichek komie ng'alechato, koleji, ⁵Kiami nganasetab Jopa asae: ak kingobutya kiy ne u ruon ageer ng'ang'utiet, ne bo kiy ne kichorugei, ne u anget ne o kot, ne kigichor kobunu kipsengwet eng' kuinoik ang'wan; ak kinyo agoi ole ami. ⁶Ak ye kingageer mising' abwat, ageer tiong'ikab ng'weny che bo kelyek ang'wan ak tiong'ik che bo timin ak tuguk che ichuutegei ak taritik che bo barak.⁷Ak kiagas kutit kolenja, Ng'eet, Petero; eny ak iam. ⁸Ak kiamwa ale, Ma u noto, Kiptaiyandani: amu tom kochut kutinnyu kiy ne ma tilil anan ne ng'wan. ⁹Ago kiwol kutinato ne bo aeng' kobunu kipsengwet kole, Amata ing'wanit kit ne kagotilil Jehovah. ¹⁰Ak kiyaak kioto konyil somok, ak kigichuut kogeny tugul koba kipsengwet.¹¹Ak ogeer anyun, kitonondos eng' sainato bik somogu eng' taitab got ole kigimi, che kigiyok eng' Kaisaria kopka ole ami. ¹²Kong'ata anyun Tamirmiriet, kole, kebe tugul, amat isage. Ak kigibe tugul ak tupchosiechu lo agichek; kebe agoi gotab chichoto. ¹³Ak kimwawech ko u ye kiga keer malaikaiyat kotononi eng' gonnyi, kole, Iyokte bik koba Jopa koguur Simon, ne kiguure kainennyi ne bo aeng' Petero. ¹⁴konyo komwaun ng'alek, che kisorunenen, inye ak gong'ung' tugul.¹⁵Ak ye kingatau ang'alal, kochorjigei Tamirmiriet ne Tilil ichek, ko u ye kichorjech ge agachek eng' taunet. ¹⁶Abwat anyun ng'olyotab Kiptaiyat, ko u ye kimwa, kole, Kiibatisanis Johana eng' beek; ago kibatisanok akwe eng' Tamirmiriet ne Tilil.¹⁷Ngo kiigochi anyun Jehovah ichek konunet ne kergei ak ne kigonech ye kingiyan Kiptaiyat Jeiso Kristo, ko tos, kia ng'o anyun, kot amuch agirinda Jehovah? ¹⁸Ak kingogas ng'alechuto, kosisyo, kolos Jehovah, ak komwa kole, Kaga kagogochi Jehovah Bororiosiek agichek sigunet ne ibu sobondo.¹⁹Kiba anyun ichek che kiga yesta amu usisiet ne king'eet agobo Stepano agoi koit Poinike, ak Kupro, ak Antiokia, ko mang'alaljin chi age ng'olyot kobate Yahudik. ²⁰Ago kimi alak eng' ichek bikab Kupro ak Kurene, che kingobwa Antiokia kong'alalji Yunanik agichek, koamdoi Kiptaiyat Jeiso. ²¹Ak kimi eutab Kiptaiyat koboto ichek: ak kiiyan bik che chang' konam ng'alekab Kiptaiyat.²²Ak kigas ng'alek agobo ichek kaniset ne kimi Jerusalem: ak kiiyokto Barnaba kwo kot koit Antiokia. ²³Ak kingoit inendet, ak kogeer mieindab Jehovah, kobaibait; ak kogiil ichek tugul konamgei ak Kiptaiyat eng' mugulelwek che bekyinotin. ²⁴Amu ki chi ne mie, ak ko nyiitat Tamirmiriet ne Tilil ak kayanet: ak kitesak bik che chang' kobunji Kiptaiyat.²⁵Ak kiwa Barnaba agoi Tarso kocheng' Saul. ²⁶Ak kingo kagonyor, komut konyo Antiokia. Ak kiiyumgei eng' kenyit agenge koboto kaniset, ak konet bik che chang'; ak kigitoi keguure alamalyet Kristianik eng' Antiokia.²⁷Ak eng' betusiechoto kochorgei maotik eng' Jerusalem kopka Antiokia. ²⁸Ak kitonon age eng' ichek ne kigiguure Agabo, ak kobor eng' Tamirmiriet kole tun biitu rubet ne o eng' ng'weny komugul: ne kiisulda eng' betusiekab Klaudio.²⁹Ak kichopgei komie alamalyet koyokchi toretet tupchosiek che kimenyei Judea, chi tugul ko u ye kiimuchi. ³⁰Kiyai anyun ko u noto, kiiyokyi boisiek eng' eunekab Barnaba ak Saul.

Chapter 12

¹Ak ye ki legite betusiechoto kotoi laitoriat Herod kous alak che bo kaniset. ²Ak kibar eng' rotwetab chok Jakobo ne tupchetab Johana.³Ak ye kingogeer kole kiibaibai noto Yahudik, kotoi konam Petero agine. Ak ki betusiekab makatiat ne ma kinde mermerek , betusiechoto. ⁴Ak kingo kagonam inendet, konde korgoret: ak kogochi askarik ang'wan konyil ang'wan korib inendet; kolen ye ibata Pasaka komutyi bik.⁵Kigirib Petero anyun eng' korgoret: ago kisa kaniset Jehovah mising' agobo inendet. ⁶Ak ye kimachei komoong' Herod inendet, ko kirue Petero kwenutab askarik aeng' eng' kemounoto, koratate sirimwek aeng': ak kirib korgoret ribik eng' taitab kurget.⁷Ak ogeer anyun, kitonon malaikaiyatab Kiptaiyat eng' ye legite inendet, ak kiikweny lapkeiyet got: ak kiirabach karastab Petero, ak kong'eet koleji, Ng'eet chokyi. Ak kiibutyo sirimwek che kimi eunekyi. ⁸Ak koleji malaikaiyat inendet, Ratge, indege kweoniguk ak irat. Ak kiyai ko u noto. Ak kileji, Ilaach ngorieng'ung' ak isubwa.⁹Ak kiwa sang' ak kosub; ak kima nai kole iman kit ne kayai malaikaiyat, ago kilen kageer ng'ang'utiet. ¹⁰Ak kingo kagosiir ripset ne bo tai ak ne bo aeng', kobka agoi kiratut ne bo karnet ne kibunei kebendi nganaset; koyatak inegei: ak kimanda sang', ak koba kobun oret agenge; ak eng' sainoto kobagakta inendet malaikaiyat kwo.¹¹Ak ye kingobwat Petero, komwa kole, Kaanai nguno iman, ale, kagoyok Kiptaiyat malaikaiyandennyi ak kasorua eng' eutab Herod, ak eng' kagenisiet tugul ne bo bikab Yahudik. ¹²Ak ye kingo kagobwat komie, konyo gotab Maria kametab Johana ne kiguure kainennyi ne bo aeng' Mariko; ole kiga koyumjigei che chang' ak kosaei.¹³Ak ye kingogongony kurgetab kiratut, konyo chepto ne kigiguure Roda kogas. ¹⁴Ak kingonai cheboto kutitab Petero, koma koyat kiratut amu boiboiyet, ago kilabat go, ak komwaita kole tononi Petero eng' kiratut. ¹⁵Ak kileji ichek inendet, Amin iywek. Ago kimwa eng' kimnatet kole, u noto. Ak kimwa ichek kole, Malaikaiyandennyi.¹⁶Ago kites Petero kogongony: ak kingo kagoyat, kogeer inendet, ak kokwong'io. ¹⁷Ago kiiborjine ichek eut kosisyo, ak kotetyi ole kagomutunda Kiptaiyat inendet komong' eng' korgoret. Ak kimwa kole, Omwachi ng'alechu Jakobo, ak tupchosiek. Ak kiwa agoi komosta age.¹⁸Ak kingo kagoech, kotoptobenso askarik mising', kole, katepto ano Petero. ¹⁹Ak ye kingo kagocheng' Herod inendet, ama konyor, kogin ribik, ak kong'at kole kanyol kebar. Ak kichortagei eng' Judea ak kwo Kaisaria, ak kotebe oloto.²⁰Ak kinerekyi mising' Herod bikab Turo ak Sidon: ak kobwanji inendet eng' kabwatet agenge, ak, Kingonam chorua ak Blasto, ne kiribei ole kirue laitoriat, kosom kalyet, amu kibaei emetab laitaoriat emeng'wai. ²¹Ak eng' betut ne kiging'at, kolaach Herod ngoroikab laitornatet, ak kotebe ng'echeratab kiruoget, ak kong'alalji bichoto.²²Ak kibolyo bik, kole, Kutitab cheptalelit nito, ma bo chi. ²³Eng' sainoto anyun kobir inendet malaikaiyatab Kiptaiyat, amu ma konyit Jehovah: ak kiam inendet kutik, ak kime.²⁴Ago kiner ng'olyotab Jehovah, ak kotesak. ²⁵Kiweektagei Barnaba ak Saul Jerusalem, ye kingo kagoges boisieng'wai, komuti Johana, ne ki kainennyi ne bo aeng' ko Mariko.

Chapter 13

¹Ak kimi kaniset ne kimi Antiokia, maotik ak konetik, Barnaba, ak Simion ne kigiguure Niger, ak Lukio ne bo Kurene, ak Manaen ne ne kigigui koboto kiruogindet Herod, ak Saul. ²Ak kiboisiechin Kiptaiyat ak korugutegei, kole Tamirmiriet ne Tilil, Otabanwa Barnaba ak Saul agobo boisiet ne kiaguurji. ³Ak ye kingo kagorugutgei ak kosaei ak kogonoor ichek eunekwai, koyokto koba.⁴Ak kingo kagoyokto ichek Tamirmiriet ne Tilil, kochorjigei Seleukia; ak kiba eng' oloto kobun melit agoi Kupro. ⁵Ak ye kimitei Salamis, koamda ng'olyotab Jehovah eng' sunagogisiekab Yahudik: ak kimi koboto Johana ne kiboisiechinoti.⁶Ak kingo kagobun emet komugul ne kiikwen beek agoi koit Papos, konyorji oloto bonin, maotio ne bo lembech, ne Yahudiot, ne kigiguure Bar-Jeiso. ⁷Ne kimi koboto bounindet, Sergio Paulos, chito ne ng'om. Kiguur chichito Barnaba ak Saul koba ole mi inendet, ak kimachei kogas ng'olyotab Jehovah. ⁸Ago kigirinda ichek Bluma ng'orindet (amu u noto kainennyi ye kiweech), kigirinda bounindonoto, kocheng'ei komaas kole si manyor kayanet.⁹Ago kinyi Tamirmiriet ne Tilil Saul, ne kiguure Paulo, ak kiichiilji kong', ¹⁰ak kole, Ee inye ne nyiitat ng'alset tugul ak ng'omnatet tugul ne bo kabeetet, inye weritab oindet, inye bunyotab imanda tugul, mebagaktoi imaas ortinwek che lititen che bo Kiptaiyat?¹¹Ak keer nguno anyun-o, mi eutab Kiptaiyat baragung'ung', ak iegu kipkoratia, si mata igeer asista eng' betusiek alak. Ak kiibutyi ngunoto mirmirindo ak mesundeito; ak kiwendot kocheng'at bik che namoti inendet eut. ¹²Kingogeer anyun bounindet kit ne kayaak, koyan, kokwong' agobo konetisietab Kiptaiyat.¹³Kiba anyun Paulo ak che kimi koboto inendet kobun melit eng' Papos, ak koit Perga eng' Pampulia; ak kiwa Johana koweektagei Jerusalem kobagakta ichek. ¹⁴Ak kingobun ichek Perga, koit Antiokia ne bo Pisidia; ak kiba sunagogit eng' betutab sabato, ak koteb ng'weny. ¹⁵Ak kingobata somanetab Ng'atutiet ak sirutikab maotik, koyokto bounikab sunagogit bik koba ole mi ichek, koleji, Che kitupche, ngotinye ng'olyo age tugul ne imuchi kotoret bichu, omwa.¹⁶Kotonon anyun Paulo ak koborjine eut, kole, Ogaso akwek bikab Israel, ak akwe che oiywei Jehovah. ¹⁷Kilewen Jehovah ne bo bichu Israel kwanisiekyo, ak kotoror bichoto ye ki bunotik eng' emetab Misri, ak kiimut ichek komong' eng' eut ne kim. ¹⁸Ak kimuitochi ichek eng' atebosiekwai eng' olo bo kenyisiek artam eng' ong'atet.¹⁹Ak kingo kagong'em bororiosiek tisab eng' emetab Kanan, kogochi ichek emeng'wai koek borotet, eng' olo bo kenyisiek bogol ang'wan ak konam. ²⁰Ak kingobata tuguchu, kogochi ichek kiruogik agoi Samuel maotiot.²¹Ak kingobata kosom laitoriat: ak kiigochi Jehovah ichek Saul weritab Kis eng' kenyisiek artam, chito ne bo oretab Benjamin. ²²Ak kingo kagoisto inendet, kong'eetyi Daudi koek laitoriandeng'wai; ne kibaorianji agine kole, Kaanyoru Daudi weritab Jesii, chito ne iboiboi muguleldanyu, ne tun yaei magutikyu tugul.²³Ak kiimutyi Jehovah Israel Yetindet, Jeiso, eng' keswekab chichito, ko u arorutiet. ²⁴Ye kiga sib koamji Johana bik tugul che bo Israel, kabatisanet ne bo sigunet, ye kitomo konyo inendet. ²⁵Ak ki legit koges Johana bandanyi, komwa kole, Olen ai ng'o? Ma i inendet. Ago ogeer anyun, isubwa age, ne manyoljina atiakyi kweonikab kelyekyi.²⁶Che kitupche, lagokab keswek che bo Abraham, ak alak che mi kwenung'wong' che iywei Jehovah, kagiyokwech achek ng'olyondoni bo yetunet. ²⁷Ichek che menyei Jerusalem, koboto bounikwai, amu kima nai inendet, anan kutuswekab maotik che kisomani eng' sabato age tugul, kosuldae kutuswechoto kiruoget ne kiiruokyi inendet.²⁸Ak nganda kimanyor eng' inendet ng'olyot ne igochin kome, ago kisom ichek Pilato kole, kebar inendet. ²⁹Ak ye kingo kagoges tuguk tugul che kiga kisir agobo inendet eng' ketit, ak konde kererit.³⁰Ago kiing'et Jehovah inendet komong' eng' che kibek: ³¹Ak kigeer inendet eng' betusiek che chang' ichek che kitogosu koboto inendet kobunu Galili kobkoni Jerusalem, che nguno ko baorinik eng' bik.³²Ak kiibwok logoiywek che miach che bo arorutiet, ne kigigochi kwanisiekyo, ³³ko u ye kigosuldochi Jehovah lagokyo noto, amu kiing'eet Jesu; ko u ye sirat eng' Tiendab Kalosunet ne bo aeng', kole, I Werinnyu, kaasichin rani. ³⁴Ak ko ye kiing'eet inendet eng' che kibek, ma koweekyingei anyun inendet kogeny nunet, kimwa ko u ni, kole, Tun agonin kaberuroik che tililen, ak ko bo iman, che bo Daudi.³⁵Amu kimwa agine eng' Tiendo age kole, Matun igochini neng'ung' Ne Tilil kogeer nunet. ³⁶Amu ye kingo kagoboisiechi Daudi kiruogutikab Jehovah eng' ibindanyi, konuuch, ak kigitub koboto kwanisiekyi, ak kogeer nunet. ³⁷Ago mager nunet inendet ne kiing'eet Jehovah.³⁸Ingonaak anyun eng' akwek, che kitupche, kele, kimwawok eng' chichi nyoetab kaat ne bo tengekwogik. ³⁹Ak kiityin imanda eng' inendet age tugul ne iyani, eng' tuguk tugul, che koma komuchi koiityok imanda Ng'atutietab Musa.⁴⁰Oripge anyun si manyonjok ne kigimwa eng' maotik; kele, ⁴¹Ogeer anyun, akwek sasik, okwong'ie, ak olusye; Amu ayae boisiet eng' betusiekwok, Boisiet ne magoi oyan matiny, agot ngo mwawok chi.⁴²Ak kingota komandoi ichek, kosom kole, tun ko ta koamji ichek ng'alechoto eng' ne nyonei. ⁴³Ak kingo kagomanda tuiyet eng' sunagogit, kosub Paulo ak Barnaba che chang' che bo Yahudik ak che konyiti Jehovah che kiwalak kobunji Yahudik: ye kingong'alaljin ichek, kogiil kole koba tai eng' mieindab Jehovah.⁴⁴Ak eng' sabato ne isubi noto, koyumgei nganaset che legit tugul kole kogas ng'olyotab Jehovah. ⁴⁵Ago ye kingogeer Yahudik tuiyosiek, koam ng'et kong', ak koesio eng' kimnatet ng'alek che kimwaei Paulo, ak komwa ng'alek che yaachen kochubis.⁴⁶Kong'alal anyun Paulo ak Barnaba eng' nyiganatet, kolen, Konyolu kemwawok korok ng'olyotab Jehovah. Amu ogirindoi, ak oruokyinige akwege ole manyolu onyoru sobondab koigeny, ogeer anyun, kagibe oldab Bororiosiek. ⁴⁷Amu king'atech Kiptaiyat ko u noto, kole, Kaandein iegu lapkeiyet ne bo Bororiosiek, Si kobiit iegu yetunet agoi tabandab ng'weny.⁴⁸Ak kingogas Bororiosiek ng'olyondonito, koboiboitu, ak kogonyit ng'olyotab Jehovah; ak koyan tugul che kiga kelewenji sobondab koigeny. ⁴⁹Ak kiyom ng'olyotab Kiptaiyat koronoto tugul.⁵⁰Ago kiinde Yahudik ng'alekab chaamset che konyiti Jehovah ak ko toogunotin, ak bik che eechen eng' nganaset, ak kong'eet usisiet kous Paulo ak Barnaba ak koon komanda eng' kiwotosiekwai. ⁵¹Ago kilelekyi ichek temburek che mi kelyekwai, ak kiit ikonio. ⁵²Ak kinyi alamalyet boiboindo ak Tamirmiriet ne Tilil.

Chapter 14

¹Ak ye kimi Ikonio, koba tuwai agoi sunagogitab Yahudik, ak kong'alal kot koyan tuiyet ne o ne bo Yahudik ak Yunanik. ²Ago kiim Yahudik che ki bistoik sobonwekab Bororiosiek kot kogochi kowech tupchosiek.³Kitebe oloto anyun betusiek che chang' ak kong'alali eng' nyiganatet agobo Kiptaiyat, ne kibaorianji ng'olyotab mieindanyi, ak kogochin koyaak kaborunoik ak kwong'utik eng' eunekwai. ⁴Ago kipcheigei tuiyet ne bo nganaset; ak kinamgei alage ak Yahudik, konamgei alage ak che kiyoktoi.⁵Ak ye kimachei Bororiosiek ak Yahudik koboto bounikwai kobokyi ichek, kole koyachi ne ya, ak kolach eng' koik, ⁶kosib konai, ak kimwechi Lustra ak Derbe, nganasok che bo Lukaonia, ak korotinwek che legiite oloto, ⁷ak kiamda logoiywek che miach eng' oloto.⁸Ak kitepche chito age eng' Lustra, ne kima ko kimen kelyekyi, ne ki solomwo konge'te komi moetab kamet, ne kitomo kowendot. ⁹Kigas chichoto Paulo kong'alali: ak kingochiilji kong' inendet chichoto, ak kogeer kole tinyei kayanet ne kimuchi kisoob. ¹⁰Komwa eng' kutit ne o kole, Tonon komie eng' kelyeguk. Ak kitoromben ak kowendot.¹¹Ak kingogeer tuiyosiek kit ne kayai Paulo, kobolyo eng' ng'alekab Lukaonia, kole, Kachorjech ge cheptalelisiek eng' kergeindab bik. ¹²Ak kiguure Barnaba, Seu; koguure Paulo, Henne, amu ki ng'alalindet ne o inendet. ¹³Ak kiget tisiindetab Seu ne kimi hekalunnyi taitab nganaset, tuga ak sinendoik kobwa kurgotik, ak kimachei inendet koboto tuiyosiek kogoito tiseiywot.¹⁴Ago kingogas agobo noto che kiyoktoi Barnaba ak Paulo, kogerer ngoroikwai, ak koruai koba kenutab tuiyet, koboldos, ¹⁵kolen, Mureju, kalya si oyai tuguchu? Ki bik agachek, che kergei ak akwek, ak kagiibkwok logoiywek che miach, si kobiit oweige omete tuguchu matilei kiy ak obwanji Jehovah ne sobei, inendet ne kiyaei kipsengwet ak ng'weny ak nyanjet, ak tugul che mi oloto: ¹⁶Kibagakyi inendet bororiosiek tugul eng' ibinwek che kigosiirto, kobendat eng' ortinwekwai.¹⁷Ago kima tebi buch inendet ama tinyei baoria, amu kiyai ne mie, ak kogonok ropta ne bunu kipsengwet ak betusiekab ruratet, kogochin kobiyong'so mugulelwekwok eng' amitwogik ak kagasetab ge. ¹⁸Ak ki legit kotemene koger tuiyosiek eng' ng'alechu si mata kogochi tiseiywot.¹⁹Ago kibwa Yahudik che kibunu Antiokia ak Ikonia: ak kingo kagolom tuiyosiek, kolach Paulo eng' koik, ak kochuut komanda eng' nganaset, kolen kagome. ²⁰Ago ye kitonondos alamalyet ko kaimut inendet, kong'eet, ak kwo nganaset: ak eng' betut ne kiisubi noto koba Derbe ak Barnaba.²¹Ak ye kingo kagoamji logoiywek che miach nganasanato, ak ko kagoyai che chang' koek alamalyet, koweektagei koba Lustra, ak Ikonia, agoi Antiokia. ²²Kogimitoti sobonwekab alamalyet, kogiili koba tai eng' kayanet, ak koleji, kanyol keit bounatetab Jehovah eng' nyalilwogik che chang'.²³Ak kingo kagolewenji ichek boisiek eng' kaniset age tugul, ak kosa eng' karugutetab ge, konde ichek eutab Kiptaiyat, ne kiga koyan. ²⁴Ak kibun Pisida, koit Pampulia. ²⁵Ak kingo kagoamda ng'olyot eng' Perga, kochortagei Attalia. ²⁶Ak kibun melit eng' oloto agoi Antiokia, oloto ole kigindae mieindab Jehovah agobo boisiet ne kiga koyai kosulda.²⁷Ak kingo kagobwa, koyum kaniset komugul, komwachi tuguk tugul che kiga koyai Jehovah eng' ichek, ak ko u ye kiga koyatyi Bororiosiek kurget ne bo kayanet. ²⁸Ak kitebi betusiek che chang' koboto alamalyet.

Chapter 15

¹Ak kichorgei bik alak che kibunu Judea ak konet tupchosiek, kole, Ngot ko magimuratanak ko u biteetab Musa, ko momuchi onyoru sorunet. ²Ak ye kingo kagotiiyo Paulo ak Barnaba mising' ak koteebegei mising' koboto ichek, kolewen tupchosiek Paulo ak Barnaba, ak alak eng' ichek, kotogosta koba Jerusalem ole mi che kiyoktoi ak boisiek agobo ng'olyondonito.³Ak kingo kagoyomis anyun ichek kaniset eng' bandang'wai, kobun Poinike ak Samaria, komwaitaati agobo che kigowalogis koyan Jehovah eng' Bororiosiek: ak kiigochi ng'olyondonoto tupchosiek tugul boiboiyet ne o. ⁴Ak kingo kagoit Jerusalem, kotaach ichek kaniset ak che kiyoktoi ak boisiek, ak komwachi ichek tuguk tugul che kiga koyai Jehovah koboto icheget.⁵Ago kitononso alak eng' kasubikab Parisaik che iyanotin, kole, Kanyol kimuratan ichek, ak keng'at ichek korib Ng'atutietab Musa. ⁶Ak kiiyumgei che kiyoktoi ak boisiek si kobiit kogeer ole teptoi ng'olyondonito.⁷7Ak kingo kagoteebegei mising', kotonon Petero ak komwachi ichek, kole, ⁸Che kitupche, ongen akwek ole kigolewen Jehovah eng' kwenung'wong' kong'ete ye bo ui, kole, kogas. ⁹Bororiosiek ng'olyot ne bo logoiywek che miach eng' kutinnyu, ak koyan; ak kima ibesiech ak icheget, ye kiitilili mugulelwekwai eng' kayanet.¹⁰Kalya nguno anyun si otiem Jehovah kot onde chogit kaatitab alamalyet, ne kima imuch koib kwanisiekyo anan achek? ¹¹Ago kiyani kele kisoruech eng' mieindab Kiptaiyat Jeiso, ko u ye kisoru agichek.¹²Kosisyo anyun tuiyet komugul; ak koepchi it Barnaba ak Paulo kotetyin ichek kaborunoik ak kwong'utik che kiga koyai Jehovah eng' ichek eng' kwenutab Bororiosiek.¹³Ak kingo kagosisyo, kowol Jakobo, kole, Che kitupche, Ogaso. ¹⁴Kagomwa Simion ko u ye kirutochi Jehovah Bororiosiek eng' tai, si kobiit kolewenji kainennyi bik eng' ichek.¹⁵Ak kanamge nito ak ng'alekab maotik; ko ye sirat, kole, ¹⁶Ye ibata tuguchu aweege, Ak ateech kogeny gotab Daudi, ne kigolul; Ak ateech kogeny komoswek che kigolulyo, Ak alum kotonon, ¹⁷Si kocheng' Kiptaiyat bik che ng'etunotin, Ak Bororiosiek tugul che kiguurtoe kainennyu. ¹⁸Mwaei Kiptaiyat, ne yaei tuguchu si konaak kong'ete taunetab ng'weny.¹⁹Noto anyun, atile kiruoget ko u ni ale, amata kinyalil achek che bo Bororiosiek che bwanjin Jehovah. ²⁰Ago ongesirji ichek, keleji kotabanegei muruonindab kanamonik, ak sokset, ak ne bo tuguk che kagiget, ak korotik. ²¹Amu kitinyei Musa kong'ete ibinwek che bo keny eng' nganasok tugul, icheget che amdoi agobo inendet, che kisomani eng' sunagogisiek eng' sabato age tugul.²²Kogeer anyun che kiyoktoi ak boisiek, koboto kaniset komugul, kole mie kolewen bik alak eng' ichek, ak koyokto koba Antiokia koboto Paulo ak Barnaba, ak Sila, bik che eechen eng' tupchosiek. ²³Ak kisir ko u ni ak koyoktoe ichek, Kisirjini achek che kiyoktoi ak tupchosiek che boisiek, tupchosiek che bo Bororiosiek che mi Antiokia ak Suria ak Kilikia, kigatok:²⁴Amu kigegas kele, inyalilok eng' ng'alek bik alak che kibunei kwenunnyo, kong'emei sobonwekwok; bik che kima king'at ko u noto. ²⁵Kagigeer kele mie eng' achek, che kagechamyechi, kelewen bik ak kiyokwok koboto chamanikyo Barnaba ak Paulo, ²⁶bik che kigogoito sobonwekwai amu kainetab Kiptaiyandennyo Jeiso Kristo.²⁷Kagiyogu anyun Juda ak Sila, si komwawok icheget agichek tuguchuto eng' kutuswekwai. ²⁸Amu kigeere kele mie eng' Tamirmiriet ne Tilil, ak eng' achek kele, magigesenjok milet ne nyigis kosiir tuguchu nyolu: ²⁹kele otabenege tuguk che kieng'jin kanamonik, ak korotik, ak banyekab che kagiget, ak sokset; ngotabanege choto, komietu eng' akwek. Saisere.³⁰Ye kingo kagiyokto koba anyun, kochortagei koba Antiokia; ak kingo kagoyum tuiyet, kogochi baruet. ³¹Ak kingo kagosoman koboiboitu agobo kagaigaet. ³²Ak kiigiil Juda ak Sila, tupchosiek eng' ng'alek che chang', ak kogimit amu ki maotik agichek.³³Ak kingo kagotebe oloto betusiek alak, kounda tupchosiek ichek eng' kalyet koba ole mi ichek che kiiyogu. ³⁴Ago kicham Sila kota kotebe oloto. ³⁵Ago kitebe Paulo ak sila Antiokia, koneti ak koamdoi ng'olyotab Kiptaiyat, koboto bik alak che chang' agichek.³⁶Ak kingobata betusiek alak koleji Paulo Barnaba, ingeweege nguno kerutochi tupchosiek eng' nganaset age tugul ole kigeamdae ng'olyotab Kiptaiyat, ak kegeer ole teptoi. ³⁷Ak kimachei Barnaba mising' komut Johana, ne kigiguure Mariko, koba tugul. ³⁸Ago kiibwat Paulo kole, ma mie kimut inendet ne kiga kobagkta ichek eng' Pampulia, ama cham koba boisiet koboto ichek.³⁹Ak king'etyo ng'alek che koromen, kot kopcheigei ichegei, ak kiimut Barnaba Mariko, ak kobun melit agoi Kupro; ago kilewen Paulo Sila. ⁴⁰Ak koba, ko kagonde tupchosiek ichek mieindab Kiptaiyat. ⁴¹Ak kobun Suria ak Kilikia, kogimitoi kanisosiek.

Chapter 16

¹Ak kinyo agine Derbe ak Lustra: ak ogeer anyun, kimi age ne bo alamalyet oloto, ne kigiguure Timoteo, weritab chebyahudiot ne kiiyani; ago ki Yunanindet kwandanyi. ²Kibaorinjin inendet tupchosiek che kimi Lustra ak Ikonio kole mie. ³Kimache Paulo chichito koba tuwai; ak kiimut inendet ak komuratan amu Yahudik che kimi komoswechoto: amu kiingen tugul kole Yunanindet kwandanyi.⁴Ak ye kibendi bandang'wai kobunoti nganasok kogochi ichek ng'atutik, che kiga ng'at che kiyoktoi ak boisiek che kimi Jerusalem, si korib. ⁵Kigigimit anyun kanisosiek eng' kayanet, ak kotesak koiteng'wai betut age tugul.⁶Kiba anyun kobun koret ne bo Prugia ak Galatia, ko kagoete ichek Tamirmiriet ne Tilil komwaita ng'olyot eng' Asia. ⁷Ak ye kingotorjigei Musia, kotiem koba Bitinia; ago machamji ichek Tamirmirietab Jeiso. ⁸Ak kingosiir Musia kochortagei Troa.⁹Kinyonji anyun ng'atutiet Paulo kemoi; kimi chitab Makedonia ne kitononi, kogoigoi inendet, kolen, Long'u Makedonia, nyo toretech. ¹⁰Ak ye kingo kagogeer ng'atutiet, eng' sainato kemach kebe Makedonia ko kagenai kele kogoguurech Jehovah si kobiit keamji ichek logoiywek che miach.¹¹Kigibun anyun melit kebunu Troa, kitorjige Samotrake, ak betut ne kiisubi noto keit Neapoli. ¹²Ak keng'eetye oloto kebe Pilipi, ne nganasetab Makedonia, ne ki toogunot eng' emonoto, ne kiuchi Romanik: ak kigitebe nganasanato betusiek alak. ¹³Ak eng' betutab sabato kemandae ormarichet kebe ole legite ainet, ole kigilen oldab saet; ak kigiteb ng'weny ak kenga'lalji chebiosok che kiga tuiyo.¹⁴Ak kigasech chebioset age, ne kigiguure Ludia, aldaindetab ngoroik che arusen ne birir, ne bo nganaset ne kiguure Tuatera, ne kiilosu Jehovah: ne kiyat Kiptaiyat muguleldanyi, si koepchi it tuguk che kimwaei Paulo. ¹⁵Ak ye kiga kibatisan inendet, ak bikab gonnyi, kogaigaech, kole, Ngo kaogeer ole ayani Kiptaiyat, obka gonnyu, ak otebi. Ak kibirjech kebe.¹⁶Ak ye kigibendi oldab saet, kotuiyenech chepto ne kitinyei tamirmiriet ne ng'orsei ne kiipchi kiptainikyi tuguk che chang' amu ng'orset. ¹⁷Kiisubot Paulo kebendi tugul, ak komwaei eng' kutit ne o, kolen, Bichu ko otwogikab Jehovah ne Toror Mising', che mwawok oretab yetunet. ¹⁸Ak kiyai inendet ko u noto eng' betusiek che chang'. Ago kiarogen Paulo mising', ak kowelelgei ak koleji tamirmirionoto, kang'atin eng' kainetab Jeiso Kristo ale, mong'u eng' inendet. Ak kimong'u eng' sainato.¹⁹Ago kingogeer kiptainikyi kole, kagobet kamang'unetab keljineng'wai, konam Paulo ak Sila, ak kochuut koba taitab bounik eng' oldab aldaisiet. ²⁰Ak kingo kagomut ichek taitab kiruogik, komwa kole, Inyalili bichu nganasennyo mising', ago icheget ko Yahudik. ²¹Ak ineti bitonwek che ma chamdaat eng' ng'atutik ketaach, anan kisub, amu achek ko ki Romanik.²²Ak king'eet tuiyet kibagenge kobogokyi ichek: ak kogerer kiruogik ngoroikab bichoto, ak kong'at kebir eng' kirokwek. ²³Ak kingo kagobir ichek mising' kotoorji korgoret, ak kong'at ribindetab korgoret korib komie. ²⁴Ak kingo kagonyor ng'atutiet ne u noto, kotoorji ichek got ne bo orit, ak koratyi kelyekwai temeleiywek.²⁵Ago kisaei Paulo ak Sila ak kotienjin Jehovah tienwogik olo bo kemoi kwen, ak kiepchin it ichek kimonjoronik. ²⁶Ak kibotan emet mising' eng' sainato, kot kotumdumgei lumeiywekab korgoret: ak eng' sainato koyatogis kurgotik tugul; ak kiitiagogis tuguk che kigirate chi tugul.²⁷Ak kingosiir eng' ruondo ribindetab korgoret, ak kogeer kurgotikab korgoret ko yatotin, kong'us rotwennyi bo chok, ak ki legit ko kobargei, kolen, kagochililyo kimonjorinik. ²⁸Ago kimwa Paulo eng' kutit ne o, kole, Ameyachige kiy ne ya: amu kimi yu achek tugul.²⁹Ak kiguur keib taisiek, ak kotoromben kwo orit, ak kiibutyi kelyekab Paulo ak Sila kobotananu eng' kaiyweisiet, ³⁰ak kiimut komong' sang', ak kole, Kiptainichu, ayai nee si kesorua? ³¹Koleji, Iyan Kiptaiyat Jeiso si kesorun, inye ak gong'ung'.³²Ak kimwachi inendet ng'olyotab Kiptaiyat, koboto tugul che kimi gonnyi. ³³Ak kiimut ichek sainato bo kemoi, ak kounji birutikwai; ak kigibatisan inendet ak bikyi eng' sainato. ³⁴Ak kiimut koba gonnyi ak kogochi amitwogik, ak kiboiboitu mising', koboto gonnyi tugul, amu kagoyan Jehovah.³⁵Ak ye kingoech, koyokto kiruogik kiptainikab askarik, kole, Ounde bicho koba. ³⁶Ak kimwachi ribindetab korgoret Paulo ng'alechato, kole, Kagoyok kiruogik kole keundak obe: omong'u anyun, ak obe eng' kalyet.³⁷Ago kileji Paulo ichek, Kagobirech eng' taitab bik, ama kiruokwech, achek bik che ki Romanik, ak kogotoorjech korgoret; ak nguno komachei koonech eng' ung'ot? achicha, mau noto; ago ingobwa icheget komutech kemande. ³⁸Ak kimwachi kiptainikab askarik ng'alechuto kiruogik: ak kiiywei, kingogas kole icheget ko Romanik. ³⁹Ak kibwa kogaigai ichek; ak kngo kagomut ichek kobwa sang', kosom, koleji, Oba eng' nganaset.⁴⁰Ak kimanda eng' korgoret, ak kiba agoi gotab Ludia: ak kingo kagogeer tupchosiek, kogaigaiichek, ak koba.

Chapter 17

¹Ak kingo kagobun Ampipoli ak Apolonia, koit Tesalonike, ole kimi sunagogitab Yahudik: ²Ak kiwa Paulo ole mi ichek, ko u ye kicham koyaei, ak kong'alal koboto bichoto eng' sabatosiek somok eng' sirutik.³Kong'ang'jin ak koborjin komie kole kiga nyolji Kristo konyalil, ak kong'eet kogeny eng' che kibek;ak kole Jeiso nito aamwok, ko Kristo. ⁴Kiiyan anyun alage eng' ichek, ak konamgei ak Paulo ak Sila; ak tuiyet ne o ne bo Yunanik che kigonyiti Jehovah, ak che chang' eng' chebiosok che toogunotin.⁵Ago ye kingoam ng'etkonda Yahudik, konamgei ak bik che yaachen che matilei kiy, ak kiiyumtuiyet, ak kong'eet ichek bolatet eng' nganaset; ak kibut gotab Jason, komachei kole komut icheksang' koba ole mi bik. ⁶Ak ye kimata konyor, kochuut Jason ak tupchosiek alak koba taitabkiruogikab nganaset, koboldos, kolen, Kagobwa oli kogeny bichu kogowal ng'weny. ⁷Bik chekagotaach Jason: ak yaei bichuto tugul, tuguk che etei ng'atutikab Kaisari, komwaei kolen miteilaitoriat age, ne inendet Jeiso.⁸Ak ye kingogas tuguchuto, koiim tuiyet ak kiruogikab nganaset. ⁹Ak kingo kagoname Jason ak bik alak, tuguk, kounda koba.¹⁰Ak ne matianit koyokto tupchosiek Paulo ak Sila kemoi koba Berea: ak kingoit oloto, kobasunagogitab Yahudik. ¹¹Ak ki miachen bichu kosiir choto bo Tesalonike, amu kitaach ng'olyot akkocham mising', kosiachi sirutik betut age tugul, si kobiit konai ngo iman tuguchu. ¹²Kiiyan anyunche chang' eng' icheget; ak chebiosok che bo Yunanik che toogunotin, ak murenik che chang'.¹³Ago kingonai Yahudik che bo Tesalonike kole, amdoi Paulo ng'olyotab Jehovah eng' Berea agine,koba oloto agine, ak kowas ak konyalil tuiyosiek. ¹⁴Koyokto anyun ngunoto tupchosiek Paulo kotkoit nyanjet: ak kita kotebi eng' oloto Sila ak Timoteo. ¹⁵Ago icheget che kiimuti Paulo ko kiimut agoi Atene: ak kingotaach ng'atutiet koipchi Sila ak Timoteo kole kobwa ole mi inendet kochok,koba anyun.¹⁶Ak kingota kogenyi Paulo ichek eng' Atene, koiimak tamirmiriennyi eng' orinnyi, ye kingogeernganaset ko nyiitat kanamonik. ¹⁷Kong'alal anyun eng' sunagogit koboto Yahudik ak bik chekonyiti Jehovah, ak eng' oldab aldaisiet eng' betut age tugul koboto che kituitos ak inendet.¹⁸Ak kituiyo koboto inendet alak che bo ng'omotikab Epikurio ak Stoiko. Ak kole alak, Mwaei nee kipchang'alaini ne bo cheptalelisiek che ter: amu kiamdoi Jeiso ak ng'eetyet.¹⁹Ak konam inendet, ak komut kwo Areopago, kole, Tos kimuchi kenai kele nee konetisioni leel,imwae? ²⁰Amu keipchi itikyok tuguk alak che leelach: noto anyun kimache kenai kit ne iborutuguchoto. ²¹Ak kima kotinyei bik tugul che bo Atene, ak toek che kimi oloto, boroindo ne bo kiyage kobate komwa anan kogas ng'al che too.²²Ak kitonon Paulo eng' kwenutab Areopago, ak kole, Akwek bikab Atene, kaageer ale eng' tuguktugul ogiilige mising' eng' sautik. ²³Amu ye kiasiirtoi, ak ageer tuguk che osae, anyoru aginekapkorosut ne tinyei sirutichu, BO CHEPTALELIT NE MANAEI CHI. Noto anyun ne osae amongen,aboruok anyun nito.²⁴Mamenyei hekalusiek che kigiyae eunek Jehovah ne kiyai ng'weny ak tuguk tugul che miteioloto, amu inendet ko Kiptaiyatab kipsengwet ak ng'weny. ²⁵Ama kiboisiechin eng' eunekab bik,ko u ne banani kiy, amu inendet ne igochin tugul sobondo, ak kabuset, ak tuguk tugul;²⁶Ak kiyai eng' chito agenge bororiet age tugul ne bo bik si komeny ng'weny komugul, kokagoborji kenyisiek che kiging'at, ak kiwotosiekab meng'oteng'wai; ²⁷si kobiit kocheng' Jehovah,komang'u kole tamangab kotamdamat, ak konyor inendet, nganda ma loo eng' age tugul eng'achek:²⁸Amu kisoptosi eng' inendet, ak kebendoti, ak kemi; ko u ye kigomwa alage eng' sirikwok che bong'alek che kergei ak tienwogikab kalosunet, kole, Amu ki lagokyik ak achek. ²⁹Ngo ki lagokabJehovah anyun, ko manyoljech kibwat kele kergei Jehovah ak tahabu, anan feda, anan koita, chekigiyai eng' musoknatet ak eng' ng'omnatetab bik.³⁰Kima mage kiy anyun Jehovah betusiek che kima komi naet; ago kang'at nguno kole kosik biktugul eng' komosta age tugul: ³¹Amu kigochob betut, ne tun iruokyine ng'weny eng' imanda eng'chichoto kigonde; ak kigoborji komie bik tugul agobo noto, amu kiing'et inendet komong' eng' chekibek.³²Ye kingogas anyun agobo ng'etyeetab che kibek, kochombil alage; ago kile alak, Ta kegasun nito betut age. ³³Kimanda anyun Paulo eng' kwenung'wai. ³⁴Ago kinamgei bik alak ak inendet, ak koyan; ki age eng' icheget Dionusio Areopagindet, ak chebioset ne kiguure Damaris, ak alak che kimi koboto icheget.

Chapter 18

¹Kingobata tuguchu kwo Paulo eng' Atene, ak koit Korinto. ²Ak kinyor Yahudiot age ne kiguureAkula, chito ne bo Ponto, ne kita kobunu Italia, koboto osotiondennyi Prisila, amu kiga ng'atKlaudio kole koba Yahudik tugul eng' Rom. Ak kinyo ole mi ichek; ³amu kikergei boisiennyi akneng'wai, kotebi anyun koboto ichek, ak kobois tugul, amu ki nabik che bo emaisiek icheget.⁴Ak king'alali eng' sunagogit sabato age tugul, ak kochuutu Yahudik ak Yunanik. ⁵Ago yekingochorgei Sila ak Timoteo kobunu Makedonia, konyonji Paulo kachirjiret ne bo ng'olyot,kobaorianjin Yahudik kole Jeiso ko Kristo. ⁶Ak ye kingogirindagei ak inendet, ak komwa ng'alekkochubis, koleglekta ngoriennyi, ak koleji, Ingotebi korotikwok eng' merowekwok; ai tilil ane:kong'ete nguno ko kawe oldab Bororiosiek.⁷Ak kiwa eng' oloto, ak kwo gotab chito age ne kiguure Tito Justo, chito ne kiilosu Jehovah, nekinamegei gonnyi ak sunagogit. ⁸Ak kiiyan Krispo Kiptaiyat, ne ki bounindetab sunagogit, koboto gonnyi tugul; ak kingogas che chang' che bo Korintoek, koyan, ak kigibatisan.⁹Ak kileji Kiptaiyat Paulo kemoi eng' ng'ang'utiet, Ameiywei, ago ng'alal inye, amat isis. ¹⁰Amu ami koboten, ama mi chi ne twain koyaun ne ya: amu atinye bik che chang' eng' nganasani. ¹¹Akkimeny oloto kenyit agenge ak arawek lo, koneti ng'olyotab Jehovah eng' kwenung'wai.¹²Ago ye kingo kiruogindetab Akayo Gallo, kong'eetyi Yahudik Paulo eng' maget agenge, akkomut inendet kwo taitab ng'echeretab kiruoget, ¹³kole, Ichuuti chichi bik kole kolos Jehovah eng'oret ne etei Ng'atutiet.¹⁴Ago ye kimache Pulo kotwek, koleji Galio Yahudik, Akwek Yahudichu, nda bo yaitio ng'alechuiman, anan ko bo chalwok ne ya, ta nyolu agaswok. ¹⁵Ago nda teebutik agobo ng'alek ak kainaikak ng'atutieng'wong' akweget, oyai akwege. mamache aek kiruogindetab ng'alechuto.¹⁶Ak kion ichek koba eng' oldab ng'echeretab kiruoget. ¹⁷Ak kinam tugul Sostene, bounindetab sunagogit, ak kobir inendet eng' taitab ng'echeranoto bo kiruoget. Ak kima mage kiy Galiong'alechoto tugul.¹⁸Ak kingobata ni, ak ko kagotebi Paulo betusiek che chang', kobagakta inendet tupchosiek kobun melit kwo Suria, koboto Prisila ak Akula; ye kiga kocher metit eng' Kenkrea: amu kiga koarorta kiy eng' kayosiet. ¹⁹Ak kiit Epeso, ak kobagakta ichek eng' oloto: ago kiwa inendet sunagogit, akkong'alal ak Yahudik.²⁰Ak kingomwachi kole, kota kotebi ak ichek, koma kocham. ²¹Ago kingobagaktoi ichek, komwa kole, Aweekyinoge kogeny ngo cham Jehovah. Ak kibun melit kwo Epeso.²²Ak ye kingo kagolanda Kaisaria, kotogosta kwo kogat kaniset, ak kochortagei kwo Antiokia. ²³Ak kingo kagotebi eng' oloto betusiek alak, kwo kobunot koret ne bo Galatia ak ne bo Prugia, ko u yerubegei, kogimitoti alamalaik tugul.²⁵²⁴Ak kinyo Epeso Yahudiot age ne keguure Apolo, ne bo Aleksandria, chito ne ng'om; ak ki kimeng' sirutik. 25Kiga kinet chichito oretab Kiptaiyat; ak amu kitinye kagiiletab ge eng'tamirmiriennyi, kong'alal ak konet komie ng'alek agobo Jeiso, kongen kabatisanetab Johana kityo. ²⁶Ak kitoi kong'alal eng' nyiganatet eng' sunagogit. Ago ye kingogas Prisila ak Akula, komutinendet kwo oldang'wai, ak koborji inendet oretab Jehovah komie kosiir.²⁷Ak ye kimache kolanda kwo Akaya, kogimit tupchosiek inendet, ak kosirji alamalyet kole kotaach inendet ichek mising' che kiga koyan eng' mieindo. ²⁸Amu kiiguiyechi Yahudik komie eng'kimnatet, eng' taitab bik, koborjin eng' sirutik kole Jeiso ko Kristo.

Chapter 19

¹Ak ye kita komi Apolo Korinto, ko kagobun Paulo emet kwen, koit Epeso, ak konyor alamalyet. ²Ak kileji ichek, Tos kiotaach Tamirmiriet ne Tilil ye kingoyan? Koleji, Achicha, tomo agot kegas ngomitei Tamirmiriet ne Tilil.³Ak kileji, Kigibatisanjok nee anyun? Ak kile, Kigibatisanjech kabatisanetab Johana. ⁴Kole, Paulo, Kiibatisanis Johana eng' kabatisanetab sigunet, koleji bik kanyol koyan inendet ne isubu inendet, noto ko Jeiso.⁵Ak ye kingogas nito, kibatisan eng' kainetab Kiptaiyat Jeiso. ⁶Ak ye kingo kagogonoor Pauloeunekyi icheget, konyonji anyun Tamirmiriet ne Tilil ichek; ak king'alal eng' kutuswek che terotin,ak koamda. ⁷Ak ki olo bo taman ak aeng' bichoto tugul.⁸Ak kiwa eng' sunagogit orit ak kong'alal eng' nyiganatet eng' arawek somok, kong'alali akkolomei agobo tuguk che bo bounatetab Jehovah. ⁹Ago ye kingo uuegitu mugulelwekab alak akkobistoe, ak komwaei ne ya agobo Oranato eng' taitab tuiyet, kwo eng' ole mi, ak kotabanalamalyet, kong'alaljin betut age tugul eng' skulitab Turano. ¹⁰Kiyaak ko u noto eng' betusiekaeng'; kot kogas ng'olyotab Kiptaiyat tugul che kimenyei Asia, Yahudik koboto Yunanik.¹¹Ak kiyai Jehovah boisionikab kimnatet che ter eng' eunekab Paulo: ¹²kot keipchi che miandoskitambaok ak angok che kiga kotiiny bortanyi, ak kiistogei mianwek eng' bichoto, ak kimandatamirmirik che yaachen eng' ichek.¹³Ak kitoi Yahudik alage che kiombenoti, che kilen koon oik, komwa kainetab Kiptaiyat Jeiso eng'icheget che kitinyei tamirmirik che yaachen, kolen, Ayosiewok eng' Jesu ne amdoi Paulo. ¹⁴Ak kimiwerik tisabu che bo Skeba, inendet Yahudiot, tisiindet ne o che kiyai ng'olyondonoto.¹⁵Ak kiwolji tamirmiriet ne ya ichek, koleji, Angen Jeiso, ak angen Paulo; ago akwek ko o ng'o? ¹⁶Ak kitorombenji chichoto ne kitinyei tamirmiriet ne ya ichek, ak konenet ichek, ak koterter, kot komwei komanda eng' goyoto ach ngor ko kagiguoten. ¹⁷Ak kinaak nito eng' tugul, Yahudik, che kimenyei Epeso; ak kinyor kaiyweisiet ichek tugul, ak kinyor teegisto kainetab Kiptaiyat Jeiso.¹⁸Kibka agichek che chang' che kiiyan, kong'anyei, ak kobortoi boisionikwai. ¹⁹Ak kiibbukuisiekwai bik che chang eng' ichek che kiyaei ng'orset, ak kobeel eng' taitab bichoto tugul: akkiit kamanutieng'wai, konyor kole kiitei fedaisiek elfusiek konam. ²⁰Kotesak ko u noto anyunng'olyotab Kiptaiyat eng' kimnatet ak koterter.²¹Kingobata anyun tuguchoto, komach Paulo eng' tamirmiriennyi kwo Jerusalem, ko kagobunMakedonia ak Akaya, kolen, Ye kaawe oloto, ko kanyol ageer Rom agine. ²²Ye kingo kagoyoktoaeng' eng' ichek che kiboisiechin inendet koba Makedonia, Timoteo ak Erasto, kota kotebi inendeteng' Asia ne matia.²³Ak king'et bolatet ne o eng' betusiechoto agobo Oranoto. ²⁴Amu chito age ne kiguure Demetrio, kitang'indet ne bo feda, ne kiitanyi kanamonik che bo feda che bo Artemi, ne kiipchin tuguk che chang' kitang'ik. ²⁵Che kiiyum kibagenge koboto bik che kitinyei boisiet ne u noto, ak koleji, Mureju, ongen akwe ole, bunu magomatennyo boisioni.²⁶Ak ogeere ak ogase ole, ma eng' Epeso kityo, ago legit Asia tugul, kagochuut bik che chang'Paulo-inito, ak koweechi,kolejin, choto kagiyae eunek ko ma cheptalelisiek. ²⁷Ak ma kele kityo biitu bichiindab sasisiet ne kisasei boisiennyo; ago kiiti kele makiy hekalutab cheptalelit ne o nechebioset Artemi, ak keistoe inendet teegistannyi, ne koilosu Asia tugul koboto ng'weny.²⁸Ak ye kingogas nito, konerekso inne, ak kobolyo, kole, O Artemi ne bo Episoek. ²⁹Ak konyi anyun nganaset bolatet: ak koruai kibagenge oldab ureriet, ko kagonam Gaio ak Aristarko, bikabMakedonia, che kibendoti ak Paulo.³⁰Ak ye kimachei kwo Paulo orit ole mi bik, ko ma kochamji alamalyet. ³¹Ak kiiyokto ng'olyot bik alage che eechen che bo Asia, amu ki choronokyi, si mat kogoitogei kwo oldab ureriet orit. ³²Kiboldos anyun alage, komwaei ni, komwaei alage kit age: amu kibiit bolatet eng' tuiyet; ak kimakongen che chang' kit ne kiigochi kotuiyo.³³Ak kiimut Aleksandro komong' eng' tuiyet, kogoito Yahudik inendet. Ak kiiborji Aleksandrobichoto eng' eut, ak kimachei kosorgei eng' bichoto. ³⁴Ago ye kingonai kole inendet ko Yahudiot,kobolyo tugul eng' kutit agenge, eng' olo bo saisiek aeng', kolen, O Artemi ne bo Epesoek.³⁵Ak kingo kagomwachi sirindetab nganaset tuiyet kosisyo, kole, Akwek bikab Epeso, tos mi ng'one maingen kole nganasetab Epesoek ko ribindetab hekalutab Artemi ne o, ak kanamwet ne kiibutkobunu barak? ³⁶Ak ngo magimuchi ketiiyo agobo tuguchu, ko kanyol osisye, amat osartaeng'olyo. ³⁷Amu kaomutu bichu, che ma rebikab hekalusiek ama chubei cheptalelinnyo ne kwondo.³⁸Ngo tinyei anyun Demetrio ak musogik che mi koboto inendet ng'olyo agobo chi, ko yatotinkapkiruogik, ak mitei bounik: ingoruokyin anyun ichegei. ³⁹Ago ngocheng'e akwe ng'olyo agobotuguk alak, ko tun kilititi eng' tuiyet ne cham komi. ⁴⁰Amu mi bichiindo ne tos kiruokwech agobobolatet ne bo rani, amu mami kito ne bo: ak magimuchi ketetu kiy agobo tuiyoni. Ak kingokagomwa ko u noto, komwachi tuiyet koba.

Chapter 20

¹Ak kingobata bolatet, ko kagoyokto Paulo alamalyet kobwa ak kogimit ichek, koyomisge, si kwo Makedonia. ²Ak kingo kagobun komoswechoto, ko kagogimit ichek eng' ng'alek che cheng', koit emetab Yunanik. ³Ak kingo kagotebe oloto arawek somok, kochob Yahudik ng'alek eng' ung'ot agobo inendet, ye kimachei kobun melit kwo Suria, komachei kole koweegegei oretab Makedonia.⁴Ak kiba koboto inendet agoi Asia Sopatro ne Berea, ne bo gab Puro; ak che bo TesalonikekAristarko ak Sekundo; ak Gaio ne bo Derbe, ak Timoteo; ak Tukiko ak Tropimo che bo Asia. ⁵Ago kiga kondo chuto, ak kiigenech eng' Troa. ⁶Ak kigibun melit eng' Pilipi ko kagobata betusiekabmakatiat ne ma kinde mermerek, ak keit ole mi ichek eng' Troa eng' betusiek mut; ole kigitebeeng' betusiek tisab.⁷Ak eng' betutab tai ne bo wigit ye kiga kiyumge si kebutul makatiat, koamji Paulo ichek, yekimachei kwo eng' betut nebo aeng'; kong'alal koek keny agoi kemoi kwen. ⁸Ak kimi taisiek chechang' eng' got ne bo barak, ole kiga kiyumjige.⁹Ak kitebe tirisiet neranet age ne kigiguure Eutuko ak kibirto met eng' ruondo; ak kita koamjiPaulo, koek keny, ak kingobirto met, kotururtogei kong'eete got ne bo somok, ak kigisut kokagome, ¹⁰Ak kichortagei Paulo, ak koitaegei inendet, ak kosuube eunekyi, komwa kole, Moiimge;amu ta kosobei.¹¹Ak kingotogosta, ak kobutul makatiat ak koam, ak kong'alal keny koboto ichek, agoi koech, kwoanyun. ¹²Ak kiimut nerananato ko kagosob, ak kinyor kagaigaet ne o.¹³Ago kigindoi achek kebe melit, kebe Asos, amu kigimache kimut Paulo eng' oloto: amu kigakong'at inendet ko u noto, komach inendet kole kobun keldo. ¹⁴Ak ye kingetuiye ak inendet eng'Asos, kimut inendet konyo melit, ak keit Mitulene.¹⁵Ak kigibe eng' oloto kebun melit, keit Kio eng' betut ne bo tai; ak betut ne bo aeng' keit Samo; akbetut ne bo somok keit Mileto. ¹⁶Amu kiga kobegechi Paulo kwo kosiirtoe Epeso eng' melit, simaigagei eng' Asia; amu kiigirgiri, kole tamangab koit Jerusalem eng' betutab Pentekost.¹⁷Ak kiiyokto eng' Mileto keguur boisiekab kaniset eng' Epeso. ¹⁸Ak ye kingobwa ole mi inendet, koleji, Ongen okweget kong'ete betut ne bo tai ye kingatau atiech Asia, ole kiateptoi kobotok tugul, ¹⁹aboisiechini Kiptaiyat eng' kamining'etab ge tugul, ak eng' beekab kong', ak eng' tiemisiosiek che kibwanja eng' chobutik che bo ung'ot che bo Yahudik. ²⁰Ko u ye kima ariny amwawok kiy age tugul ne imuchi kotoretok, ak anetak eng' taitab bik, ak ang'eete got age agoi got age, ²¹abaorinjini Yahudik koboto Yunanik sigunet eng' taitab Jehovah ak kayanet eng'Kiptaiyandannyo Jeiso Kristo.²²Ak ogeer anyun, nguno, awendi Jerusalem korata tamirmiriet, amangen tuguk che bwanjinaeng' oloto: ²³kobate kityo baorianjina Tamirmiriet ne Tilil eng' nganaset age tugul, kolen, igena ratisiosiek ak nyalilwogik. ²⁴Ago maiiti sobondanyu ale kiy ne achame kot, si kobiit ages bandanyu, ak boisiet ne kiataach eng' Kiptaiyat Jeiso, abaorianji logoiywek che miach che bo mieindab Jehovah.²⁵Ak nguno anyun, ogeero, angen ale akwe tugul che kiaamdate bounatetab Jehovah engkwenung'wong', koma ogeere togennyu kogeny. ²⁶Abaoriani anyun eng' taing'wong', betuni, ale,atilil eng' korotikab chi age tugul. ²⁷Amu matuch kiy age tugul, ki abarasteiywok magetab Jehovah tugul.²⁸Oripge anyun akweget, koboto akwet tugul, ne kigonok Tamirmiriet ne Tilil oegu ribik, obaikanisetab Jehovah, ne kiale korotikyi. ²⁹Angen ale ye kaawe komong'jok suik che koromen, amarire akwet. ³⁰Ak tun ng'eetos alage eng' kwenung'wong' komwaei ng'alek che imaasi bich, sikochuut alamalyet kosub ichek.³¹Oripse anyun ak obwat ole ma abagakte atigon chi age tugul eng' beekab kong' eng' kenyisiek somok kemoi ak bet. ³²Ara anyun, kabagakyok nguno eutab Jehovah, ak ng'olyotab mieindanyi, ne imuchi koteechak, ak kogonok borotet koboto ichek tugul che kitilili.³³Ma aamjo ng'et kong' feda anan tahabu anan ngoroik che bo chi age tugul. ³⁴Ongen akwek ole kiabois eunechu agobo tuguk che kianyalili, ak agobo ichek che kimi kobota. ³⁵Kiagonokkaborunet eng' tuguk tugul, ale ye oboisiei ko nyolu otoret che matinyei kimnatet, ak obwating'alekab Kiptaiyat Jeiso, ko u ye kimwa inendet kole, Tinyei boiboiyet kagoitoet kosir taaget.³⁶Ak kingo kagomwa ko u noto, kogutuny, kosa koboto ichek tugul. ³⁷A kiririo ichek tugul mising' ak kosuub kaatitab Paulo, ak kong'utut inendet. ³⁸Koarogendos kosiir agobo ng'olyot ne kiga komwa, kole matun kogeerei togennyi kogeny. Ak kiiyomis inendet kowendi kolanyei melit.

Chapter 21

¹Ak ye kingo kagebesie ak icheget, ak ketau kebe eng' melit, kilitit banda ak kitorjige Kos, ak betut ne kiisubi noto keit Rodo, kebe eng' oloto agoi keit Patara: ²ak ye kingenyoru melit ne landoikowendi Poinike, kelany, ak kebe.³A ye kiga kegeer Kupro, kesiirtoe komi eut ne bo katam, kebe agoi Suria, ak kechoruge eng' meliteng' Turo: amu yoto ye kinemune tugukab melit. ⁴Ak ye kiga kenyoru alamalyet, ketebi eng' olotobetusiek tisab: ak kimwachi ichek Paulo eng' Tamirmiriet koleji, amat kotiech Jerusalem.⁵Ak ye kingo kagigesu betusiechoto, kebe bandanyo; ak kiiyomisech ichek tugul koboto osotik ak lagok, agoi kemande eng' nganaset: ak kegutung'se eng' tabandab araraita, kesa, ⁶ak kigochige saisere; kelany anyun melit, koweek ichek koba ga.⁷Ak ye kiga kigesu banda ne bo melit kebunu Turo, keit Ptolemai; ak kigat tupchosiek, ak ketebikoboto ichek betut agenge. ⁸Ak eng' betut ne bo aeng' kebe, agoi keit Kaisaria: ak kebe gotabPilipu amdoindet ne bo logoiywek che miach, inendet ko agenge eng' bik tisab, ak kigitebi akinendet. ⁹Kitinyei chichoto tibik ang'wan, bergeinik, che kimaoteni.¹⁰Ak ye kingo kagetebe oloto betusiek che chang', kochorgei maotiot age ne kigiguure Agabokobunu Judea. ¹¹Ak kingo kagoit ole kimi, konam birenetab Paulo, ak korate kelyekyi ak eunekyi, ak kole, Mwaei Tamirmiriet ne Tilil u ni kole, Ratei ko u nito Yahudik che mi Jerusalem chitab koba birenoni, ak tun indoi inendet eunekab Bororiosiek.¹²Ak kingegas ng'alechuto, kesaisai anyun inendet acheget koboto bikab oloto si matogostaJerusalem. ¹³Ago kiwol Paulo kole, Amu nee si orirtosi ak onyarati muguleldanyu? amu aneachobot ma kerata kityo ago ame eng' Jerusalem agobo kainetab Kiptaiyat Jeiso. ¹⁴Ak yekimatagocham kogasech kesisye ak kemwa kele ng'oyaak magetab Kiptaiyat.¹⁵Ak kingobata betusiechoto kenam tugukyok ketogoste Jerusalem. ¹⁶Ak kigibe koboto alamalyet che kibunu Kaisaria, komutu Mnason ne bo Kupro, ne agenge ne bo alamalyet ne bo keny, nekigibendi ketebe gonnyi.¹⁷Ak kingeit Jerusalem, kotaachech tupchosiek eng' boiboiyet. ¹⁸Ak betut ne kiisubi betunoto kebe achek ak Paulo gab Jakobo; ak kimi boisiek tugul. ¹⁹Ak kingo kagogat ichek, kotetyi tuguk tugul agenge agenge che kiga koyai Jehovah eng' boisiennyi eng' Bororiosiek.²⁰Ak kingogas ichek ng'olyondonoto, kogonyit Jehovah; ak koleji ichek inendet, Igeere anyun, nekitupche, ole te elfusiek ng'isiat eng' kwenutab Yahudik che kigoyan; ak tinyei tugul kagiiletab geagobo Ng'atutiet. ²¹Ak kigiborji ichek agobo inye, kele, ineti Yahudik tugul che mi oldabBororiosiek kobagakta Musa, ilejini amat komuratan, anan kosub bitonwek.²²Nee anyun nguno? magogas ichek iman kole kaiitu. ²³Yai anyun ni kimwaun: Kitinye bikang'wan che kigoarorta kiy eng' kayosiet. ²⁴Imut anyun bichu, ak ianyinyge koboto ichek, akigamanji feda, si kobiit kicherji metonwek: si konai tugul kole mami imanit eng' ruguchoto kigiborjiagobo inye; ago inye iwendoti komie, iribe Ng'atutiet.²⁵Ago eng' Bororiosiek che kigoyan, ko kigesir ketil kiruoget kele, kotabanegei tuguk che kieng'jinkanamonik, ak korotik, ak banyek che bo che kagiget, ak sokset. ²⁶Komut anyun Paulo murenjoto, ak eng' betut ne bo aeng' koanyinygei koboto icheget ak kwo hekalut orit, kobortoi kasuldaetab betusiek che bo kaanyinyet, agoi kigoito kagochinet ne bo age tugul eng' ichek.²⁷Ak ye kimachei kogesgei betusiek tisabu, kowas tuiyet Yahudik che kibunu Asia, ye kingogeerinendet komi hekalut, ak konam inendet. ²⁸Koboldos, kolen, Akwek Israel, otoretech! Chichito ne ineti bik tugul eng' komosta age tugul kowech bik, ak Ng'atutiet, ak yuto: ak koboto noto koimutYunanik agichek kobwa hekalut, ak kagong'wanit yuto tilil. ²⁹Amu kiga kogeer Tropimo Epesoindet komi koboto inendet eng' nganaset, ne kilen kiimutu Paulo konyo hekalut.³⁰Kowasgei anyun nganaset komugul, ak kiruai bik kibagenge: ak konam Paulo, ak kochuutkomong' eng' hekalut: ak kigiger kurgotik eng' sainato. ³¹Ak ye kicheng'ei kobar inendet, koitying'alek kiptaiyat ne o ne bo murenikab luget kole, mitei chemarget Jerusalem komugul.³²Komut ngunoto askarik ak kiptainikab bogolwogik koruai kochortagei ole mi ichek; ak kingogeer ichek kiptaiyat ne o ak askarik, kobagakta biret ne kibirei Paulo. ³³Konyo anyun kiptaiyat ne o korik, ak konam inendet, ak kong'at kole, kerat inendet eng' sirimwek aeng'; ak koteebe kole, ng'onito? ak kayai nee?³⁴Ak kobolyo alak eng' tuiyet komwaei kit age, komwaei alage kit age: ak ye kimaimuch konaikomie kit ne bo bolatet, kong'at kole kimut inendet kwo irimet. ³⁵Ak kingoit long'eiywot, koganabaskarik inendet amu koromnatetab tuiyet. ³⁶Amu kiisubi tuiyet ne bo bik, koboldos, kolen, Oisteinendet.³⁷Ak ye kigimachei kimut Paulo kwo irimet, koleji kiptaiyat ne o, Ichamwa amwaun Koleji, Tos ingen kutitab Yunanik? ³⁸Tos ma i Misrindet ne kiing'et lomset yaginye ak komut bikelfusiek ang'wan koba ong'atet, bik che kiguure Rumik? ng'olyo?³⁹Ago kile Paulo, A Yahudiot, ne bo Tarso eng' Kilikia, a bo nganaset ne ma nyerat: ak asomin ale,chamwa ang'alalji bik. ⁴⁰Ak kingo kagochamji, kotonon Paulo long'eiywot, ak koborji bik eng' eutkosisyo, ak ye kingo kagosisyo inne, kong'alalji ichek eng' kutitab Hebranik, kole.

Chapter 22

¹Che kitupche ak kwanisiekyok, ogas ng'alek che amwae nguno eng' taing'wong' che asorunege. ²Ak kingogas kole ng'alaljin ichek eng' kutitab Hebranik, kosisyo mising'; ak kile,³Ai Yahudiot kigisikya Tarso ne bo Kilikia, ago kianerji nganasani, ak kiineta Gamaliel, ak kiginetakomie ko u ole teptoi Ng'atutietab kwanisiekyo, ak kiatinye kagiletab ge eng' Jehovah, ko u oleoteptoi akwek tugul rani. ⁴Ak kiausausi Orani agoi meet, ak arate ak atoorjini korgoret murenik akchebiosok. ⁵Ko u ye baorinjina tisiindet ne o, ak kapkiruoget tugul ne bo boisiek: che kianyorunebaronok, che kiaibe koba oldab tupchosiek, ak kiawe Damasko, ale amut ichek che kimi olotokobka Jerusalem ko ratotin, si kobiit kebir.⁶Ak ye kiawendi, ko karikyi Damasko, ko katonon asis, kokweny eng' sainoto lapkeiyet ne o nekibunu kipsengwet kolilja komoswek tugul. ⁷Ak kiabutyi ng'weny, ak agas kutit kolenja, Saul, amunee si iusa? ⁸Ak kiabutyi ng'weny, ak agas kutit kolenja, Saul, Saul, amu nee si iusa? Ak kiawoluale, I ng'o inye, Kiptaiyandanni? Ak kilenja, Ai Jeiso ne bo Nasaret ne iuse.⁹Ak kigeer lapkeiyet iman che kimi kobota, ago kima kas kutitab inendet ne king'alalwa. ¹⁰Ale,Ayai nee anyun, Kiptaiyandani? Kolenja Kiptaiyat, Ng'eet, ui Damasko; si kemwaun eng' olototuguk che kigeng'at iyai. ¹¹Ak kima kota amuchi ageer kiy amu liletab lapkeiyonoto, ait Damasko,konamota eut ichek che kimi kobota.¹²Ak kinyo ole ami, chito age ne keguure Anania, chito ne bo iman eng' ribetab Ng'atutiet, nekibaorinjin Yahudik tugul che kimenyei oloto kole mie. ¹³Ak ye kitononi eng' ye legitena, kolenja,Ne kitpche Saul, keerte. Ak eng' sainoto ageer inendet.¹⁴Ak kile, kogolewenin Jehovah ne bo kwanisiekyo si kobiit inai magennyi, ak igeer inendet ne bo imanda, ak igas ng'olyot ne bunu kutinnyi. ¹⁵Amu iegu baoriandennyi eng' bik tugul agobo tugul che koigeer ak che koigas. ¹⁶Ta igeni nee anyun nguno? ng'eet kibatisanin, ak kiundo tengekwogiguk iguure kainennyi.¹⁷Ak kingo kaaweektege Jerusalem, ak kingota asae eng' hakalut, kobutya kit ne u ruon. ¹⁸Ageer inendet kolejina, Igirgir, chakte, mande eng' Jerusalem: amu mataachei baornatet eng' inye agobo ane.¹⁹Ak kiale, Kiptaiyandani, Ingen icheget kole kiarate ak abire eng' sunagogit age tugul ichek chekiiyanin. ²⁰Ak ye kingetumdoi korotikab Stepano baoriandeng'ung', ko, kiatononi agane eng' yoto,ak achame, ak aribe ngoroikab icheget che kibarei inendet. ²¹Ak kileja inendet, Ui: amu ayoktiniwe ole loo agoi oldab Bororiosiek.²²Koepchi it anyun inendet agoi ng'olyondonito; yeityo komwa eng' kutit ne o, kole, Oiste chito neu nito kwo eng' ng'weny: amu manyolu kosob. ²³Ak kita koboldos, ak kowirtoi ngoroikwai, akkowastoi temburek koba barak. ²⁴Kong'at kiptaiyat ne o kole kimut inendet kwo irimet, kong'atkole, Ogine eng' biret ne bo kipcharitisiek, si konai inendet kit ne kabolji ichek ko u noto agoboinendet.²⁵Ak ye kingo kagorate inendet anok, koleji Paulo kiptaiyatab bogol ne kitononi eng' yoto, Toschamdoi ng'atutik eng' akwek obir chi ne Romanindet, ama kiruokyi? ²⁶Ak kingogaskiptaiyandanoto bo bogol noto, kwo ole mi kiptaiyat ne o, ak komwachi inendet koleji, Imache iyainee nguno? amu Romanindet chichi.²⁷Konyo anyun kiptaiyat ne o, ak koleji inendet, Mwawa, tos i Romanin? Ak kile, Ee. ²⁸Kowolkiptaiyat ne o kole,Kiaegu chitab bororioni eng' alyet ne o. Ak kile Paulo, Kigiskya bororionito. ²⁹Koba anyun eng' sainoto ichek che kimachei kogine inendet: ak kiiywei agine kiptaiyat ne o, yekingonai kole kaga Romanindet inendet, ak amu kiga korat inendet.³⁰Ago ye kimachei konai komie eng' betut ne bo aeng', kit ne koitaame Yahudik, kotiach inendet,ak kong'at tisiik che eechen ak kapkiruoget tugul kotuiyo, ak komut Paulo kochorgei, ak kondeinendet taing'wai.

Chapter 23

¹Ak kingogeer Paulo kapkiruogonoto komie, komwa kole, Che kitupche, kiatebe kotugul kabwatet ne mie eng' taitab Jehovah agoi rani. ²Kong'at Anania, tisiindet ne o, ichek che kitonondos eng' yoto kole, korabach kutinnyi. ³Koleji anyun Paulo inendet, Tun birin Jehovah, inye inatut ne kigisal koleelit: itebye ak iruokwa ko u ye mwaei Ng'atutiet, ak ing'ate kebira ama chamdoi Ng'atutiet?⁴Komwa ichek che kitonondos eng' yoto kole, Ichube tisiindet ne o ne bo Jehovah? ⁵Kole anyun Paulo, Kama anai, che kitupche, ale inendet ko tisiindet ne o: amu kigisir kele,Amemwa ne ya agobo bounindetab biguk.⁶Ago ye kingonai Paulo kole, Sadukaik alage, ko Parisaik alage, komwa eng' kutit ne o eng'kapkiruok kole, Che kitupche, ai Parisaindet, weritab Parisaik: kagiruokwa agobo kamang'unet akng'eetyet ne bo che kigobek. ⁷Ak kingo kagomwa ko u noto, kong'eet anyun toiyet eng' Parisaik ak Sadukaik: ak kipcheak tuiyet. ⁸Amu mwaei Sadukaik kole, mami ng'eetyet eng' che kibek, anan malaika, anan tamirmiriet: ago iyani tugul Parisaik.⁹Kong'eet anyun bolatet ne o: ak kitononso sirik alak che bo Parisaik, ak koborio kolen, Ma kinyoruyaitio eng' chichi: ak tos nee eng' akwek ngot ko kang'alal ak inendet tamirmiriet, anan malaika? ¹⁰Ak ye kingong'eet toiyet ne o, koiywei kiptaiyat ne o kole, abere togot kotonaton bichu Paulo,kong'at anyun askarik kochortagei ak komut inendet eng' kimnatet eng' kwenung'wai, ak komutkonyo irimet.¹¹Ak kemout ne kiisubi noto kotonon Kiptaiyat eng' ye legite inendet ak koleji, Nyiganitu Paulo:amu ko u ye kiibaoriania eng' Jerusalem, ko u noto kanyol ibaorian eng' Rom agine.¹²Ak kingoech koyumgei Yahudik, ak korategei kayosiet, kole magiame kiy ama kiee agoi kebarPaulo. ¹³Ak kiisirei artam icheget che kiiyosio.¹⁴Ak kibwa ole mi tisiik che eechen ak boisiek, ak koleji, Kageratge eng' kayosiet ne o kele,magichamjami kiy agoi kebar Paulo. ¹⁵Obotji anyun akwek ak boisiek kiptaiyat ne o komut inendet kochorgei konyo ole omi, ko u ne omache ogin komie ng'alekyik: ak ki chobotin achek kebarinendet agot kotom korikyech.¹⁶Ago kigas weritab chepkametab Paulo agobo setyineng'wai, ak kinyo kwo irimet ak komwachiPaulo. ¹⁷Koguur anyun Paulo age eng' kiptainikab bogolwogik, ak koleji, Imut murenoni kwo ole mi kiptaiyat ne o: amu tinyei ng'olyo ne machei komwachi inendet.¹⁸Komut anyun inendet kwo ole mi kiptaiyat ne o, ak koleji, kaguura Paulo, kimonjororiot, awa olemi inendet, ak komwawa amutun murenoni konyo ole imi, tinyei ng'olyo ne machei komwaun. ¹⁹Konam anyun kiptaiyat ne o eutab weroto, ak komut taban, ak koteebe eng' ung'ot kole, Nee noto imache imwawa?²⁰Kole, kagochamnyechi Yahudik kole, kosomin imutu Paulo kochorgei mutai konyo kapkiruok, kou ne imache iteepse inendet komie. ²¹Ameyanji anyun: amu mitei eng' ichek che siirei artam chesetyin inendet, che kagoratgei eng murtoet, kole maamei kiy anan koee agoi kobar inendet: akchobotin ichek nguno kogeni ng'atutiet ne bunun.²²Kounda anyun kiptaiyat ne o murenonoto kwo, ak kong'at inendet koleji, Amemwachi chi agot agenge ileji, Kaimwa tuguchu. ²³Ak kiguur kiptainik aeng' che bo bogolwogik koba ole mi inendet, ak koleji, Ochob askarik bogol aeng' koba agoi Kaisaria, ak askarik tamanwogik tisab che lanyei mbartanyisiek, ak murenikab ng'orwek bogol aeng', eng' sait somok ne bo kemoi: ²⁴ak kimwachi kochob mbartanyisiek, si kobiit komute ichek Paulo, ak komut kot koit ole mi Peliki bounindet kochamegei.²⁵Ak kisir baruet ko u ni: ²⁶Ane Klaudio Lusia, agatin inye bounindet Peliki, ne i toogunot. ²⁷Kanam Yahudik chichi, ak ki legit kobar ichek inendet, awe anyun ak askarik ole mi ichek, ak asoru inendet, ko kaanai ale kaga Romanin inendet.²⁸Ak ye kiamache anai kit ne kiitaame ichek inendet, amutu anyun kochorgei kapkiruogeng'wai. ²⁹Ageer ale, kigitaam inendet agobo ng'alekab ng'atutikwai, ago mami ng'olyo ne kigiityi inendetne nyolji meet anan ratutik. ³⁰Ak ye kongiborua kele kogechob ng'alek eng' ung'ot agobo inendet,ayogu inendet konyo olong'ung' achogune, ak ang'at che kataamikyi si komwa ng'alek eng'taing'ung', che itaame inendet.³¹Komut anyun askarik Paulo, ko u ye kaga king'at, ak komut kemoi kwo Antipatris. ³²Ago mutai kobagakta murenik che kilanyei mbartanyisiek koba koboto inendet, ak kowektagei koba irimet: ³³ak kingo kagoit Kaisaria, ak kogochi bounindet baruet, konde Paulo agine tainnyi.³⁴Ak ye kiga kosoman baruet, koteebe ichek koleji, Ano emetab chichi? ak kingogas kele, boinendet Kilikia, ³⁵kole, Tun agasun ng'aleguk ko kait bik che kiitaamin: ak king'at kerib inendeteng' gotab kiruoget ne bo Herod.

Chapter 24

¹Ak kingobata betusiek mutu, kochorgei Anania tisiindet ne o ak boisiek alak, ak ng'alalindet age,ne kiguure Tertulo; ak koborji bounindet ng'alek che kogitaame Paulo. ²Ak kingo kageguur, kotoiTertulo kotaam inendet kole, Amu kiboiboitune kalyet ne o eng' inye, ak kiistoi yaitwogik eng'bororioni amu ng'omnateng'ung', ³kitaache anyun eng' ortinwek tugul ak eng' komoswek tugul,koboto kongoi tugul, ee inye ne i toogunot, Peliki.⁴Ago si mata again mising', asomin ale igasech eng' ng'alek che ng'ering' eng' mieindangung'. ⁵Amu kigegeer chichi kele inendet ko chine itoitos bich, ne ing'eeti chemereret eng' Yahudik tuguleng' ng'weny tugul, ak kandoindet ne bo kasubikab Nasaretik. ⁶Ak kogeny ko kigotiem kong'wanithekalut: ak kiginam inendet; ak kigimache kiruokyi inendet ko u ng'atutikyo.⁷Ago kinyo ole kimi Lusia kiptaiyat ne o ne bo askarik, ak korebenech inendet eng' eunekyo eng'kimnatet ne o. ⁸Imuchi inai tuguchu tugul eng' inendet ye igine inyendet agobo tuguchotokogitaame. ⁹Ak kiiyomechegei Yahudik kataamsonoto, kogimit kole, u noto ng'alechuto.¹⁰Ak kingo kagoborjine bounindet Paulo eut, kole kong'alal, kowol Paulo kole, Angen ale, ikiruogindet ne bo bororioni eng' kenyisiek che chang', amu noto asoruge eng' boiboindo: ¹¹Amu imuchi inai ile, tom kosiir betusiek taman ak aeng' kong'ete ngab atogoste Jerusalem awe asa: ¹²Ama nyorua ichek eng', hekalut kibelige ak chi age tugul, anan awase tuiyet, anan eng'sunagogisiek, anan eng' nganaset. ¹³Amaimuchi ichek koborun komie tuguk che itaamena.¹⁴Ago kang'ang'un nito, eng' Oranoto kuure ichek biteet age, aote Jehovah ne bo kwanisiekyo ak ayani tuguk ko u ye mwaei Ng'atutiet, ak che kigisir eng' maotik. ¹⁵Atinye kamang'unet eng'Jehovah, ne cheng'ei bichu agichek, ale, tatun komi ng'eetyetab che bo imanda ak che ma boimanda. ¹⁶Ak achobege anyun agane eng' ngolyondoni atebe kotugul kabwatet ne matinyeikanagut eng' taitab Jehovah ak bik.¹⁷Ak kingobata kenyisiek che chang' anyo aipchi bikab bororiennyu kagochinoik ak tuguk chekigoitoi. ¹⁸Ak kinyorua kitilila eng' hekalut, ama mi tuiyet anan bolatet: ago kimi Yahudik alak chekibunu Asia. ¹⁹Mie nda kami yu ichek eng' taing'ung' si komwaitaa ngo ting'ena ichek ng'olyo.²⁰Anan ingomwa bichu icheget boisiet ne ya ne kinyor, ye kingatonon eng' taitab kapkiruoget, ²¹Kobate twegunet agenge ne kiarirji atononi eng' kwenung'wai, ale, Kagiruokwa rani eng'taing'wong' agobo ng'etyeetab che kigobek.²²Amu kiingen Peliki komie agobo Oranoto, koleji, Ogen, ye tun kochortagei kiptaiyat ne o Lusia,atil anyun ng'alekwok. ²³Ak kong'at kiptaiyatab bogol kole kerib inendet, ak kigochin boroindo;amat koete age tugul eng' choronokyi koboisiechi inendet.²⁴Ago kingobata betusiek alage, koit Peliki, koboto Drusila osotiondennyi, ne ki Chebyahudio, akkoyokto Paulo konyo, ak kigas eng' inendet agobo kayanet eng' Kristo Jeiso. ²⁵Ak ye kita kong'alaliagobo imanda, ak ribetab ge, ak kiruoget ne nyonei, koiyweis Peliki, ak kowol kole, Ui korok; ak yetun anyoru boroindo ne mie, aguurin.²⁶Kiimang'u kole, togot kogochi Paulo siling'isiek: kiguur anyun inendet konyil che chang', ak kong'alal koboto inendet. ²⁷Ago kingogesgei kenyisiek aeng'u, konam Porkio Pesto boisietabPeliki; ak amu kimachei Peliki kobaibai Yahudik, kobagakta Paulo ko ratat.

Chapter 25

¹Ak ye kingoit Festo koronoto, kotogosta Jerusalem kobunei Kaisaria, ko kagobata betusieksomogu. ²Ak kimwachi tisiik che eechen ak bik che toogunotin che bo Yahudik ng'alek che kiting'ePaulo; ak kosaisai ichek inendet, ³kosom chamdaet agobo inendet, kole koyokto inendet kimut konyo Jerusalem; si kobiit korat oret kobar inendet.⁴Ago kiwol Festo kole kerib Paulo eng' Kaisaria, ak kole, Legit si awa anendet oloto. ⁵Ak koleinendet, Ongechortege ak che eechen eng' akwek, ngo mi ng'olyo age tugul ne ya eng' chichito,komwa ichek.⁶Ak kingo kagotebi eng' kwenung'wai koboto ichek eng' betusiek che masiirei sisiit anan ko taman, kochortagei Kaisaria; ak mutai kotebe ng'echeretab kiruoget, ak kong'at kole, kimut Paulo. ⁷Ak kingo kagoit, komuut inendet Yahudik che kabunu Jerusalem, koibu ng'alek che chang' chekoromen che kiitaame inendet, che kima imuch kobor komie kit ne inet. ⁸Ago kimwa Paulo eng'ng'alek che kisorunegei, kole, Tom ayai tengek agot kitigin agobo Ng'atutietab Yahudik, anan agobo hekalut, anan agobo Kaisari.⁹Ago ye kimachei Festo kobaibai Yahudik, kowolji Paulo, koleji, Tos imache itogoste Jerusalem, si kiruogun eng' oloto agobo tuguchu eng' tainnyu? ¹⁰Ago kile Paulo, Atononi eng' taitab ng'echeretab kiruoget ne bo Kaisari, ole kanyol kiruogena: tom ayachi kiy ne ya Yahudik, ko u ye ingen inye aginye komie.¹¹Ngo ai kiptengekyo, ak ngot ko koayai kiy ne nyoljin meet, ko maesioi ame: ago ngot ko ma boiman tuguchuto, che itaamjina bichu, ko mami chi ne imuchi kondea eunekwai. Arirjini Kaisari. ¹²Ak kingo kagong'alal anyun Festo ak bikab kapkiruok, kowol kole, Kairirji Kaisari: ara anyun,iwendi gab Kaisari.¹³Ak kingo kagosiirto betusiek alage, koit laitoriat Agripa ak Bernike Kaisaria, si kogat Festo. ¹⁴Ak ye kita kobeni betusiek che chang', koborji Festo laitoriat ng'alekab Paulo koleji, Mitei chi age ne kibagakta Peliki ko ratat. ¹⁵Ne kimwawa ng'alekyi tisiik che eechen ak boisiekab Yahudik ye kiami Jerusalem, kisomei ng'alek che kigikyine inendet. ¹⁶Ak kiawolji ichek aleji, ma biteetab Romanik kogoito chi kotomo kogeergei kimni chito ne kitaami ak che itaamsei, ak konyor boroindo nesorunegei eng' ng'alek che kigitaamjine.¹⁷Ye kingoyumgei anyun eng' yu, ko mata agaege, ago eng' betut ne bo aeng' atebe ng'echeretab kiruoget, ak ang'at kimut chichoto. ¹⁸Ak kingotononso icheget che kitaami inendet, ko ma koib ng'olyo ne ya ne bo kagikyino agobo inendet ko ye kiabwati. ¹⁹Ago kiting'e inendet teebutik agobo kayaneng'wai, ak agobo chi ne kilen Jeiso, ne kigome, ne igiiljingei Paulo kole, sobei. ²⁰Ago kialen agin ole teptoi ng'alechu kotemena, ateebe ngo machei kwo Jerusalem, si kiruokyi eng' olindo agobo ng'alechuto.²¹Ago kingorirji Paulo kotebi kole si kotil kiruoget bounindet ne o, ang'at ale kerib agoi tun ayokte kwo gab Kaisari. ²²Ak kileji Agripa Festo, Amache agas agane ng'alekab chichito. Koleji, Igase mutai.²³Ak mutai ko kagoit Agripa, koboto Bernike, eng' etunatet ne o, ak ko kagoba got ne kigaseng'alek, koboto kiptainik che eechen, ak bik che toogunotin che bo nganaset, kimut Paulo eng'ng'atutietab Festo. ²⁴Komwa Festo anyun, kole, Laitoriat Agripa, ak bik tugul che kimi yu tugul,ogeere chichi, kigorirja tuiyet tugul ne bo Yahudik agobo inendet, eng' Jerusalem ak eng' olito,koboldos, kolen, manyol kota kosob.²⁵Ago kiageer ale ma yai kiy ne nyoljin meet: ak ko u ye kirirji inendet bounindet ne o, achamanyun ayokto inendet. ²⁶Matinye ng'olyo ne bo iman ne asirjini kiptaiyandennyu agobo inendet.Noto anyun kamutu inendet konyo taing'wong', ak ne siirei, ko konyo taing'ung', inye, laitoriatAgripa, si ye kageteepse, asich ng'olyot ne asire. ²⁷Amu ageere ale, ma nyolu kiyoktokimonjororio, ama kibor tuguk che kigitaamjin.

Chapter 26

¹Koleji anyun Agripa Paulo, Kagichamun iwolu ng'aleguk. Kochuul anyun Paulo eunnyi, ak komwang'alek che sorunegei, kole. ²Abwati ale abaibai, ee laitoriat Agripa, amu amuchi asorge rani eng'taing'ung' agobo tuguk tugul che koitaamja Yahudik, ³ne siirei ko amu ingen komie bitonwek tugul ak teebutik tugul che tinyei Yahudik: noto anyun, kasomin ale igasa eng' muitaet.⁴Ingen Yahudik tugul ateptab sobennyu, kong'ete ko a mining', ne kiatinye kong'ete ko kabiitueng' bororiennyu, ak eng' Jerusalem. ⁵Ak kongena ichek kong'ete eng' tai, nda chamei ichekkobaorian, ko u ye kia Parisaindet ne isubi biteet ne koroom ne bo kayanennyo.⁶Ak katonon nguno eng' yu si kiruokwa agobo kamang'unet ne bo arorutiet ne kichopchi Jehovahkwanisiekyo. ⁷Noto ne imang'u ortinwekyo tamanu ak aeng' kole nyoru, koboisiechin Jehovah eng' kagiiletab ge bet ak kemoi. Kagogikya Yahudik agobo kamang'unonito, ee, laitoriandani!. ⁸Amunee si kibwat kele maiyanaksei eng' akwek kele, ing'eeti Jehovah che kigobek?⁹Kiabwati anendet iman ale kanyol ayai tuguk che chang' che kirindoi kainetab Jeiso ne boNasaret. ¹⁰Ak kiayai nito agine eng' Jerusalem: ak atoorji korgorosiek bik che chang' eng' chetililen, ko kagogono kimnatet tisiik che eechen, ak kiachame ye kigibarei ichek. ¹¹Ak kiabirotekonyil che chang' eng' sunagogisiek tugul, abirjini kochubis ak ye kiga konyita ichek mising',ausote agoi nganasok che bo toek.¹²Ak ye kingawendi Damasko atinye kimnatet ak kayokyoet ne bo tisiik che eechen, ¹³ageerlapkeiyet ne kibunu kipsengwet, ne siirei kaluunetab asista, kolilja komoswek tugul koboto chekigibendi tugul, eng' oret bet kwen, ee, laitoriandani. ¹⁴Ak kingo kagibutyi ng'weny tugul, agaskutit ne lejina eng' kutitab Hebranik, Saul, amu nee si iusa? bichii eng' inye itiar kiplitwet.¹⁵Ak kiale, I ng'o inye, Kiptaiyandani? Kole Kiptaiyat, Ai Jeiso ne iuse. ¹⁶Ago ng'eet, tonon eng' kelyeguk: kang'ang'unge amu ni, ale andein iegu kiboitiot ak baoriatab tuguchu kaigeer agobo ane ak tuguk che tun ang'ang'unenenge; ¹⁷asorun eng' bik ak eng' Bororiosiek, ole tun ayoktin iwe, ¹⁸si kobiit ing'any konyekwai, ak koweek eng' mesundeito kobwanji lapkeiyet, ak eng' kimnatetabSetani kobwanji Jehovah, si konyor ichek nyoetab kaat ne bo tengekwogik ak borotet ne mi eng' ane.¹⁹Noto anyun, ee, laitoriandani Agripa, ma abistoe kaborunet ne bo kipsengwet; ²⁰ago kiaborji che mi Damasko korok, ak eng' Jerusalem, ak eng' emet komugul ne bo Judea, ak eng' Bororiosiek agichek, si kosik ak koyan Jehovah, koyaei boisionik che nyoljin sigunet. ²¹Kinama anyun Yahudik eng' hekalut amu nito, ak kotiem kobara.²²Ye kinganyoru toretet ne bunu Jehovah, atonon agoi rani abaorianjini che mengech ak cheeechen, amamwae kiy age kobate che kimwa maotik ak Musa,kole tun bwanei; ²³kole kanyolkonyalil Kristo, ak kole komwaita korok eng' ng'eetyetab che kibek, lapkeiyet, komwachi bik akBororiosiek.²⁴Ak ye kita kosorugei ko u noto, komwa Festo eng' kutit ne o, kole, Paulo, i kibiywa; kagogoniniywek kanetetab ge ne o. ²⁵Ago kile Paulo, Ma ai kibiywa, ee Festo ne i toogunot: ago amwaeng'alek che bo iman ak che bo ng'omnatet. ²⁶Amu ingen laitoriat ng'alechuto, inendet neang'alaljini eng' nyiganatet: amu angen komie ale ma ung'otin ng'alechu eng' inendet agot agengeamu mayaak ng'olyondonito eng' taban.²⁷Laitoriat Agripa, tos iyani inye maotik? Angen ale iyani. ²⁸Ak kileji Agripa Paulo, ka legit igaigaa eng' ng'alek che ng'ering aek Kristianindet. ²⁹Kole Paulo, Achame ko u noto eng' Jehovah, ale ngo eng' che ng'ering anan eng' che chang', ma inye kityo, ago tugul agichek che kasa rani, ale kotebi ko u ane, ago ama eng' ratutichu.³⁰Kong'eet anyun laitoriat, ak bounindet ak Bemike, koboto ichek che kimi tugul; ³¹ak kingo kagoba, kong'alaljigei ichegei, kole, Ma yai chichi kiy ne nyoljin meet anan ratisiosiek. ³²Koleji anyun Agripa Festo, kota kitiachi chichi, nda kima rirji Kaisari.

Chapter 27

¹Ak kingo kagetil ng'alek kele kebun melit kebe Italia, Kigigochi Julia kiptaiyatab bogol, ne bolugetab Augusto, Paulo ak kimonjororinik alak. ²Kelany anyun melit ne bo Adramutio, ne kimachekwo komoswek alak che mi ngengutab Asia, ak kebe nyanjet ak Aristarko Makedonianindet ne boTesalonike.³Ak eng' betut ne bo aeng' keit Sidon: ak kirire Julio Paulo, ak kochamji kwo ole mi choronokyi sikonyor toretet. ⁴Ak kigibun melit eng' oloto ak kigitektaege Kupro, amu kigirindaech usonet. ⁵Ak ye kiga kebun melit kelande eng' nyanjet ne bo Kilikia ak Pampulia, keit Mura, nganaset ne boLukia. ⁶Ak kinyorji oloto kiptaiyatab bogol melit ne bo Aleksandria, ne wendi Italia; kondeech melitanyun.⁷Ak ye kiga kebe mutyo eng' melit eng' betusiek che chang', agoi keit Kanido eng' bichiindo,koranyech usonet, kebe ketektaege Krete, ne itorjingei Salmone. ⁸Ak kigibun tabanda eng'bichiindo agoi keit komosta age ne kiguure Luukwek che Miach; ole legite nganasetab Lasea.⁹Ak kingo kagosirto betusiek che chang', ak kobichiit bandab nyanjet, amu kiga kosiirto betusiekab Karugutetab ge, koteechi Paulo ichek, ¹⁰koleji, Mureju, kaageer ale mitei ng'olyondit ak luset eng' banito bo nyanjet, ma ne bo melit kityo ak tuguk che mi orit, ago ne bo sobonwekyo agichek. ¹¹Ago kigas kiptaiyatab bogol ng'alekab bounindet ak chitab kobo melit, kosiir ng'alek chekamwaei Paulo.¹²Amu kima ko luita ne kararan ketebe eng' betusiekab kaititiet, komwa che chang' kole, Mie kota kinaakte eng' olito, tamangab keit Poinike, si ketebe oloto eng' betusiekab kaititiet; noto ko kiluitab Krete, ne kitokyigei murot ne bo katam kitigin ak murot ne bo tai kitigin. ¹³Ak kingousmutyo usonet ne bunu komostab tai, kolen ichek kagonyor kit ne kamachei, konem nanget akkobun tabandab Krete, ye legite nyanjet kut.¹⁴Ak ne matenit kous chebwibwichet, ne kiguure Eurakulo. ¹⁵Ak ye kingenam melit, ak matakomuch kotab usonet, keistochige, ak koonech. ¹⁶Ak kingeruai ketektaatege emet ne kiikwen beekne kiguure Kauda, kimuch eng' bichiindo keganab moinget ne mining'.¹⁷Ak kingo kagotogosune moingonoto, koboisie tuguk che kitorete, koratune melit orit; akkingoiywei ichek kole si magiwirji Surti, kochoor angok, ak kion usonet koba. ¹⁸Ak ye kita koboisiei mising' eng' kagiiletab ge, ketabe usonoto o, ketau eng' betut ne bo aeng' kewirte tuguk che mimelit.¹⁹Ak eng' betutab somok kowirta icheget eng' eunekwai tuguk che kiboisie eng' melit. ²⁰Ak yekimata koluuchech asista anan kecheik eng' etusiek che chang', ak kogiichech usonet ne o, kogesgei anyun kamang'unet ne kigilen, tos kisoruech.²¹Ak ye kiga kotar betusiek che chang' ama amis, kotonon Paulo eng' kwenung'wai, ak kole,Mureju, kita mie nda kigogasa, ak kita mie nda kima obwa eng' Krete, ak onyoru nyalili ak lusoni. ²²Amwawok nguno ale onyiganitu amu mami chi ne meei eng' akwe, kobate melit.²³Amu kotonon malaikaiyatab Jehovah eng' ye legitena kemouni, ne ai nenyi, ak ne aote, ²⁴Kole,Ameiyweisie, Paulo; kanyol itonon eng' taitab Kaisari: ak keero, kagogonin Jehovah tugul cheobendi tugul eng' melit. ²⁵Ara anyun, mureju, onyiganitu amu ayani Jehovah, ale yaaksei ko u yekogomwawa. ²⁶Ago kanyol kewirjech emet ne kiikwen beek.²⁷Ak ye kingoit kemoutab taman ak ang'wan, ye kita kowirjech usonet komosi ak komosi eng'nyanjet ne kiguure Adria, ko kiibwati bikab melit olo bo kemoi kwen kolen kagorikta emet age. ²⁸Ak kiirooch beek kit ne kikwaise, ak konyor kakwautik artam: ak kita koba kitigin korooch beek kogeny kioto, konyor kakwautik sosom. ²⁹Ak kingoiywei ichek kole abere togot kewirjech bitet ne mi ruandosiek, kounda nangasiek ang'wan eng' melit olo bo let kosom kole nda kaech.³⁰Ak ye kimachei bikab melit komwei kobagakta melit, ko kagochoorta moinget kwo nyanjet,kolen si kobwat bik kole wirtoi ichek nangasiek eng' olo bo melit tai. ³¹Koleji Paulo kiptaiyatabbogol ak askarik, Ngot ko matebi bichu eng' melit, ko momuchi osopche. ³²Kotil anyun askarikrogoosiek che bo moinget, ak kobagakta kobut.³³Ak ye kimachei koech, kogaigai Paulo ichek tugul koamis, kolejini, Rani ko betutab taman akang'wan ogeni ak ko ta orugutige, ak tom oam kiy. ³⁴Noto anyun asomok ale oamisie: amu nitosobeng'wong'; amu mabetei sumeiyot agot agenge eng' metitab chi age tugul eng' akwek. ³⁵Ak yekingo kagomwa ko u noto, ak konam makatiat, kogochi Jehovah kongoi eng' taitab tugul: ak kiton,ak kotoi koamis.³⁶Konyiganitu anyun ichek tugul, ak koamis. ³⁷Ak achek tugul ko kigiite bik bogol aeng' aktamanwogik tisab ak lo eng' melit. ³⁸Ak kingo kagobiyong'so, kowirji nyanjet nganok si kowisisitmelit.³⁹Ak kingo kagoeech, ko ma konai emonoto: kigeer luita age ne tinyei ng'aniek, ne kiibwati kole,ngomugak kokweri melit kwo oloto. ⁴⁰Kotiach anyun nangaisiek, ak kobagakta eng nyanjet, akkotiach rogoosiek che kigirate baonik che kindochine melit; ak ye kingo kagonamji barak anget ne mi olin bo tai kotokyi usonet, koba tabandab nyanjet. ⁴¹Ago kingoit ye tuiyechin nyanjosiek aeng'u, kochunda ichek melit korieb ng'abiek; ak kinamak melit ole bo tai kot ko ma kotwau, ago kitoi melit kong'asur eng' ole bo let eng' kimnatetab mildaetab ge ne bo beek.⁴²Ak ng'olyot ne kitinye askarik ko kobar kimonjoronik, kole si mabir beek alage eng' ichek,kochililyo. ⁴³Ago amu kimache kiptaiyatab bogol kosor Paulo, koeete ichek si mayai kit nekamachei; ak kong'at ichek che kiimuchi kobirot beek kole, kowirjigei nyanjet, si kosib koittabandab nyanjet. ⁴⁴Ak kibun alage baonik, kobun alage tuguk alak che bo melit. Kolong'ji anyun tugul emet kochamegei.

Chapter 28

¹Ak ye kingo kagesopche, kenai anyun kele kigiguure emonoto kiikwen beek Melita. ²Ak yekiyaiywech ne mie mising' bikab emonoto: amu kiilaal mat, ak kotaachech achek tugul, amu kimiropta ak kaititiet.³Ago ye kingo kagoyum Paulo ratutiet ne bo kwenik, ak konde ma, komong' anyun erenet amumat, ak kotaachigei eunnyi. ⁴Ak kingogeer bikab emonoto erenet kosoginini eng' eut, kolejigei,Rumin chichi iman, agot nga kagosorgei eng' nyanjet, ko machamjin inendet Imanda kosob.⁵Ago kilelekta tionyoto kwo ma, ama am kiy Paulo. ⁶Ago kilen ichek abere tos ibwa, anan kobut ak kome ngunoto: ak ye kiga kogenis keny, ama kogeer kiy ne ya konyonji inendet, kowalkabwatutikwai ak komwa kole, inendet ko cheptalelit.⁷Kimi anyun eng' ole legite yoto, korotinwekab chito ne o ne bo emonoto kiikwen beek, nekigiguure Publio; ne kitaachech eng' chamyet, ak koyaech keegu toekyi eng' betusiek somok. ⁸Akkimiani kwandab Publio koamei eset ak miandab moet ne bendi korotik: ak kiwa Paulo gotabchichoto, ak kosa, ak kogonoor eunekyi inendet ak kosoob. ⁹Ak kingo kagoyaak nito kobwaagichek che kimiandos eng' kakwembeiyonoto, ak kigisoob. ¹⁰ak kigonyitech eng' teegisto ne o; akye kingebe eng' melit, kondewech melit tuguk che te che kigimakyinige.¹¹Ak kingobata arawek somogu ketau banda eng' melit ne bo Aleksandria, ne kiga tebekakwembeiyondonoto eng' betusiekab kaititiet, ne kaborunennyi ko ki Saramek che Muren. ¹²Akkingeit Surakusa, ketebe yoto betusiek somok.¹³Ak keng'eetye eng' oloto kebe keiyiematege, kot keit Regio. Ak kingobata betut agenge koususonetab murot ne bo tai, ak eng' betut ne bo aeng' keit Puteoli. ¹⁴Ole kiginyorji tupchosiek, akkiigaigaech ketebi ak icheget betusiek tisab: keit anyun Rom. ¹⁵Ak kingogas tupchosiek agoboachek eng' oloto, kobwa kotorokwech kot koit Siret ne bo Apio, ak Gorik Somok che bo Toek: chekingogeer Paulo, komwachi Jehovah kongoi, ak konyiganit.¹⁶Ak kingeit Rom kechamji Paulo kotebi inegei koboto askarindet ne kiribei inendet. ¹⁷Ak kingokagosiirto betusiek somogu koguur bik che eechen che bo Yahudik kotuiyo: ak kingo kagoyumgei,koleji ichek, Che kitupche, agot ngo mayai ane kiy ne ya eng' bik, anan eng' bitonwekabkwanisiekyo, ko kigindea eunekab Romanik eng' Jerusalem, ko ai kimonjororio. ¹⁸Ak kimachekotiacha ichek, ko kagogin ng'alekyu, amu kima komi kiy eng' ane ne nyoljin meet.¹⁹Ago ye kingogirinda Yahudik ng'olyondonoto, ageer ale kanyol arirji Kaisari; ma kele kiatinye kiyne ang'andoe bororiennyu. Amu nito anyun kasomok obwa kegeerge ak keng'alal tugul:²⁰ amu airatat eng' sirimi agobo kamang'unetab Israel.²¹Ak kileji inendet, Tomo kenyoru baronok che bunu Judea agobo inye, anan konyo oli age eng'tupchosiek ak koboruech anan komwa kiy ne ya agobo inye. ²²Ago kimache kegasenen kiy neibwati: amu kigonaak eng' achek kele kimwaoti ne ya agobo bitonito eng' komosta age tugul.²³Ak ye kingo kagochob betut, kobwanji inendet che chang' eng' got ne kimenyei; ak kiiborsechikomie, kobaoriani agobo bounatetab Jehovah, ak kogiiljigei koneti ichek agobo Jeiso eng'Ng'atutiet ne bo Musa, ak eng' maotik, konge'te karon agoi koimen. ²⁴Ak kiiyan alak tuguk chekigimwaei, ko ma iyan alak.²⁵Ak ye kimata kogasyin ichegei, koba, ko kagomwa Paulo ng'olyot agenge, kole, Kimwachi komie Tamirmiriet ne Tilil kwanisiekyo eng' maotiot Isaia, ²⁶Kole, Ui oldab bichu, ak imwa ile, Eng' kaset ogase, ago moguitosi agot kitigin; Ak eng' keeret ogeere, ago mobestosi agot kitigin:²⁷Amu kwolilenotin mugulelwekab bichu, Ak magastoi komie itikwai, Ak kiger icheget konyekwai;Si mageer eng' konyekwai, Anan kogas eng' itikwai, Anan koguiyo eng' mugulelwekwai, si koweekkogeny, Ak asoob ichek.²⁸Ingonaak anyun eng' akwek, ole kiyokyin yetunoni bo Jehovah Bororiosiek: kasei agichek. ²⁹Ak ye kingo kagomwa ng'alechu, koba Yahudik, koteebategei ichegei mising'.³⁰Ak kimeny eng' kenyisiek aeng' gonnyi ne kialei meng'et, ak kitaach tugul che kibwanjin inendet. ³¹Koamdoi agobo bounatetab Jehovah, ak koneti tuguk agobo Kiptaiyat Jeiso Kristo eng'nyiganatet tugul, ama ete chi.

Romans

Chapter 1

¹Paulo, otwogindetab Jeiso Kristo, ne kigiguur koek ne kiyoktoi, ne kigitabanji logoiywek che kororon che bo Jehovah.²Che kisib ko oroor eng' maotikyik eng' sirutik che tililen, ³ago werinyi Jeiso Kristo Kiptaiyandenyo ne kigisich eng' kesuegab Daudi eng' borto.⁴Kigimwaita kele weritab Jehovah eng' kimnatet, ko u Tamirmiriet ne bo tililindo, eng' ng'etyetab che kibegu, Jeiso Kristo ne kiptaiyandenyo. ⁵Kigitaach eng' inendet mieindo ak kayoktoet, agoi kasetab it ne bo kayanet eng' bororiosiek tugul ama kainenyi. ⁶Kigiguurok ak okwe omong'une icheget ak obunji Jeiso kristo.⁷Eng' akwe tugul che omite Rom, chamanikab Jehovah che kiguguur koek che tililen, ngotebi kobotok mieindo ak kalyet ne bunu Jehovah ak kiptayandenyo Jeiso kristo.⁸Ne bo tai, amwachini Jehovah nenyu kongoi eng' Jeiso Kristo agobo akwe tugul, amu kayaneng'wong' ne kimng'oitoi eng' ng'weny komugul. ⁹Amu Jehovah baoriandenyu ne aote eng' tamirmirienyu eng' logoiywek che kororon che bo werinyi, ale masise agoi ak ko amwae agobo akwe kotugul eng' sautikchu. ¹⁰Ak asome ale tamangab kobiitwa boroindo ra ko legit si achonjok eng' magetab Jehovah.¹¹Amu atinye emosto agerok, si agonok konunet age ne bo tamirmiriet, si kobit kigimitok. ¹²Noto ko si kobit kigaigaige akwe ak ane, chi tugul eng' kayanet ne bo age eng' kwenung'wong', ne neng'wong' ak nenyu.¹³Ak mamache oegu che monget anyun che kitupche, ale kiamach konyil che chang' achonjok ( ak kigeranya agoi kora), si kobiit anyor logoek alak eng' akwe ak eng' bororiosiek chun alak agiche. ¹⁴Ai ne kiyaache eng' yunanik ak che ma yunanik, tuwai che ng'omen ak che berberen. ¹⁵Noto anyun, ko u eng' ane, ko achobot aamwok logoiywek che kororon ak akwe che omite Rom.¹⁶Amu malilanjini logoiywek che kororon, amu choto ko kimnatetab Jehovah agoi yetunet eng' age tugul ne iyani, eng' Yahudiot korok, ak Yunanindet agine. ¹⁷Amu king'anye eng' choto imandab Jehovah, eng' kayanet agoi kayanet, ko u yo sirat kole, "ago sobe ne bo imanda eng' kayanet."¹⁸Amu kigeng'any neregekab Jehovah kobun kipsengwet agobo ngelelnatet ak yaitiet age tugul ne bo biko, che borie imanit eng' yaitiet. ¹⁹Amu tugukab Jehovah che nootin, kotogunotin eng' icheget, amu kigong'anyji Jehovah icheget.²⁰Amu kong'ete yaetab ng'weny, kegere komie tugukchi che matoogu, che nookse eng' tuguk che yootin, agot kimnatenyi ne bo koigeny, ak inendet iman ko Jehovah. Si maek icheget che tinye kole kimanai. ²¹Amu, ye kingo kagonai Jehovah koma kolos nda kogochi kongoi ko u Jehovah ago kiberberitu eng' kabkatutikwai, ak kotuekitu mugulelwekwai koek che matinye naet.²²Kindenoge koek che ng'omen, ago berberen. ²³Ak kowal torotnatetab Jehovah ne ma ng'emakse kogergeit ak itondab chito ne ng'emakse, ak ne bo taritik, ak tiong'ik che bo kelyek ang'wan ak che ichuteegei ng'weny.²⁴Noto anyun ko kibogokchi Jehovah icheget magutikab mugulelwekwai korub muruonindo si kotewer borwekwai ichegei eng' ichege. ²⁵Amu kiwal imanitab Jehovah ak kowale lembechta, ak kolos ak koot kit ne kigiyai kosiir yaindet, ne iberurot koigeny. Amen²⁶Amu nito anyun, ko kibagakchi Jehovah icheget magutik che bo tewernatet, amu kiwal kwonyikwai biteet ne nyolu koek ne manyolu. ²⁷Ko u noto, agiche murenik kobagakta biteet ne nyolu ne bo kwonyik ak kobutyi maget ne lale koyajinigei ichegei murenik eng' murenik noto ma nyolu. Ak taachei ichegei melekto ne yamegei ak yaitiengwai.²⁸Ak ko u ye kitai kotebe Jehovah eng' naeng'wai, kobagagchi icheget kabwatutik che king'emagis, si koyai tuguchuto manyolu.²⁹Choto ko nyitotin tuguk tugul che ma bo iman, sogornatet, kasetab miat, yaitiet, nyitatet, ngetkongda, rumisiet, boriet ak kenisiet. Icheget ko chamik, ³⁰che bo chemererosiek, che wechei Jehovah, che kolgolen, che menotik, che ichaugei, taunikab tuguk che yaachen, che magase it sigik. ³¹Che tae kaguiyet, che bute kayomisutik, che matinye chamnyet, che matinye rirenetabge.³²Che nganda inget ng'atutietab Jehovah ne len nyoljini meet icheget che yae tuguchuto, kotese tai koyae tuguchuto ak kochamnyechini koboto alak agiche che yae.

Chapter 2

¹Noto anyun, ee chi age tugul ne iruochi, metinye amune, amu noto iruokchini age, iruokchinige akinye amu iyae akinye tuguchoto. ²Ak kinget kele kiruogetab Jehovah konamegei ak imanit agobo icheget che yae tuguk che u choto.³Ee inye chi, tos itile ichilile kiruogetab Jehovah, inye ne iruokchini icheget che yae tuguk che u choto, ak iyae aginye choto? ⁴Nda isase magornatosiek che bo mieindanyi, muitaenyi ak tolosienyi, ago ma inai ile imutyini sigunet mieindab Jehovah?⁵Ago eng' uindab muguleldang'ung' ne matinye sigunet, igonorjinige nerekek, kobunji betutab nerekek, ak ng'ang'utietab kiruoget ne bo imanda ne bo Jehovah. ⁶Ne tun igochini chi age tugul ko u boisionikchi: ⁷Amu igochini sobondab koigeny icheget che cheng'e eng'muitaet ak eng' boisionik che kororon, torornatet ak tegisto ak sobondab koigeny ne ma ng'emakse.⁸Ago eng' icheget che ng'elelik, che makase it imanit ago kase it ne ma bo imanda, koegu nyitatet ak nereknatet. ⁹Nyalilda ak bichiindo eng' sobondab chi age tugul ne yae yaitio ne bo Yahudiot korok, ak ne bo Yunanindet agine.¹⁰Ago torornatet ak teegisto ak kalyet eng' chi age tugul ne yae ne kararan, ne bo Yahudiot korok ak Yunanindet agine. ¹¹Amu matinye Jehovah kalotunet. ¹²Amu eng' tugul che kiyai tengek komi eng' ng'atutiet ko tun kiruokyini eng' ng'atutiet.¹³Ma amu icheget che kase ng'atutiet, kobo imanda eng' taitab Jehovah, ago icheget che yae ng'atutiet kiityini imanda. ¹⁴Amu ko u ye yae bororiosiek che matinye ng'atutiet eng' biteengwai tuguk che bo ng'atutiet, ak koyae ko u ng'atutiet, koregu ngatutiet ichegei.¹⁵Ak ibortoi eng' noto boisietab ng'atutiet ne sirat eng' mugulewekwai ak kobaorionjini yautikwai, komwoitogee ichegei eng' ichegei eng' kabwotutikwai nda ko saruge ¹⁶eng' betut ne tun iruokchini Jehovah, ko u logoiwekchi che kororon eng' Jeiso Kristo, che kiuny biko.¹⁷Ogeero ngot kegurenen Yahudiot, ak itiege ng'atutiet, ak ichounege Jehovah, ¹⁸ak inget magenyi ak ichame komie tuguk che kororon kosiir, amu kiginetin ng'atutiet, ¹⁹ak iiti kole ii kandoindet ne bo che koriotin, ak lapkeiyet eng' icheget che mi tuindo, ²⁰kotigonindet ne bo che beberen, kanetindet ne bo kiptaigutinik, ne itinye eng' ng'atutiet kergeindab naet ak imanit?²¹Inyendet anyun ne menetige ko tos ineti age? inye ne iamdoi ile ama tichorse ko tos ichorsei inye? ²²Inye ne imwoe ile amat oipge ko tos iyae inye choto? Inye ne iweche kanamonik ko tos onamege ak che mi gorikab kanamonik?²³ Inye ne ichaunege ng'atutiet, ko tos iteweri Jehovah eng' chalwoktang'ung' ne bo ng'atutiet? ²⁴Amu kichube kainetab Jehovah eng' kwenutab bororiosiek ko u yo kigisir agobo akwe.²⁵Amu toreti iman kamuratanet ngot ii yaindetab ng'atutiet, ago ngot ii butindetab ng'atutiet ko kagoek kamurataneng'ung' ne ma kamuratano. ²⁶Ngot, ko anyun, riibe tetutikab ng'atutik inendet ne ma kimuratan, ko tos magiiti ne ma kimuratan kele imuratanat? ²⁷Ak tos ma tun koruokun inendet ne ma kimuratan eng' atebenyi, ngot ko yae ng'atutiet kosulda? Ago inyendet ne ii butindetab ng'atutiet, nganda itinye ng'atutiet che sirat ak kamuratanet!²⁸Amu ine ko ma Yahudiot inegei eng' borto barak; ama kamuratanet noto bo borto barak.²⁹Ago Yahudiot inendet eng' orit, ak kamuratanet ne noto bo muguleldo ne mi eng' Tamirmiriet, ma eng' siret. Kalosunet ne bo chi ne u no ko ma bo chi age tugul kobate bunu Jehovah.

Chapter 3

¹Tinye borot nee anyun Yahudiot? Nda toreti nee kamuratanet? ²Eng' oret age tugul. Ko Yahudik che kigigochi koek che bo tai kotononji ng'angutiet ne bunu Jehovah.³Amu egu nee ngot ko matinye alak kayanet? Tos kayaneng'wai ne mami ko wale imandab Jehovah koek buch?⁴Olo, bo iman Jehovah, mbo ngoek kiplembechwa chi age tugul, ko u ye sirat kole, "Si kobiit kindenen imanda eng' ng'aleguk, ak imuch ibelisie ye kiruogun."⁵Ago ngot ko atebenyo ne ma bo imanda kogonyiti imandab Jehovah, ko ta kemwoe nee anyun? Tos ma bo imanda Jehovah ne nyoni eng' neregek? ⁶Olo, ma u noto! Amu nda u noto koruogundoi ano Jehovah ng'weny?⁷Ngot ko eng' lembechtanyu ko kitesak imanitab Jehovah agoi torornatenyi, ko amu nee si kota kiruokwo ko u kiptengekcho?⁸Ak amu nee, "si ma kiyai ne ya si kobka che kororon?" ko u ye mwoe biko alak eng' ache, kole bo iman kiruogeng'wai.⁹Ne anyun? Tos ki i che kororon kosiir icheget? Ololo, ma u noto mbo kitigin amu kiga kisib kiityi Yahudik ak Yunanik kele, mi icheget tugul eng' bounatetab tengekto.¹⁰Ak ko u yo sirat kole, "mami ne bo imanda, olo mami mbo agenge;¹¹mami ne iguisot, mami ne cheng'e Jehovah. ¹²Kigomasta tugul ak kigoek tugul che matile kiy. Mami ne yae ne kararan, olo ma mi mbo agenge."¹³"Mokwekwai ko kererit ne yatat, amu boisiee kenisiet eng' ng'elyebwekwai, ago mi ng'wonetab erenok kutuswekwai orit."¹⁴"Che nyitat kutuswekwai chubisiet ak ng'wanindo."¹⁵"Chepchepen kelyekwai kotumda korotik.¹⁶Mi ortinwekwai ng'emisiet ak nyalilda.¹⁷Ama nae oretab kalyet."¹⁸"Ama mami kaiyweisiet ne iywei Jehovah eng' taitab konyekwai."¹⁹Kinget kele tuguk tugul che mwoe ng'atutiet, ko mwachini icheget che mito eng' bounatetab ng'atutiet, si kobiit keger kutit age tugul ne cheng'e kalotunet, ak si kimutyi ng'weny komugul kiruogetab Jehovah. ²⁰Amu mami chi ne kiityini imanda eng' tainyi eng' boisionikab ng'atutiet, amu bunu naetab tengekto ng'atutiet.²¹Ago ra ko kagong'ang'ak imandab Jehovah ama eng' ng'atutiet amu bunu naetab tengekto ng'atutiet ak maotik, ²²agot eng' imandab Jehovah ne mi eng' kayanet eng' Jeiso Kristo ko nganda baoriani ng'atutiet ak maotik,²³amu kigoyai tugul tengek ago ma koityini torornatetab Jehovah, ²⁴che ra kiityini imanda buch eng' mieindanyi amu katiaget ne mi eng' Kristo.²⁵Amu kigonde Jehovah Jeiso Kristo koek kaptisisio eng' kayanet ak eng' korotikchi, si kobarta imandanyi, amu kachundaetab tengekwogik che kisib keyai eng' muitaetab Jehovah.²⁶Amu kabartaetab imandanyi eng' betusiechoto, ko si kobiit koek inendet ne bo imanda, ak koek ne iityini imanda ne tinye kayanet eng' Jeiso.²⁷Mi ano anyun kachaunetabge? Ki ke kerji sang'. Eng' ng'atutiet ne u nee? Tos ne bo boisionik? Olo ago eng' ng'atutietab kayanet. ²⁸Kiiti anyun kele kiityini chi imanda eng' kayanet ama eng' boisionikab ng'atutik.²⁹Tos inendet ko Jehovah ne bo Yahudik kityo? Nda Jehovah ne bo bororiosiek agiche? Eee bo Bororiosiek agiche. ³⁰Ko, u ye, agenge Jehovah, ak koityini imanda eng' kayanet icheget che kigimuratan, ak kora koityni imanda eng' kayanet che ma kimuratan.³¹Tos kiiste ng'atutiet ak keyai koek ne matile kiy amu kayanet? Olo ma u noto, ago kigimitii ng'atutiet.

Chapter 4

¹Kimwoe nee anyun agobo Abraham, kwandanyo, tos kinyor nee eng' atebetab borto? ²Amu nda kiga ki ityi Abraham imanda eng' boisionik, ko ta tinye anyun inendet kito ne ilosunegee, ago ma eng' taitab Jehovah. ³Mwoe nee sirutik? "Kiiyan Abraham Jehovah ak ki kiityi anyun inendet imanda."⁴Eng' inendet ne boisiei ko ma kiityini melekto kele bo mieindo, ago bo besendo. ⁵Ago eng' inendet ne ma boisiei, ago ting'e kayanet inendet Jehovah ne iityini imanda (nyochin kaat) chi ne ya, ki iti kayanenyi kele bo imanda.⁶Mbo ko u ye kimwa Daudi agine agobo kaberuretab chito ne iityini Jehovah imanda ama eng' boisionik.⁷Kole, "boiboen icheget che kingenyochi kaat tengekwogikwai, ak che ki ketuch tengekwogikwai. ⁸Baibai ne matun iityini kiptayat tengekto. "⁹Tos kimwoe kaberuroni agobo che kigimuratan, nda agobo che ma kimuratan agiche? Amu mng'aat kele kiityi Abraham kayanenyi kobunji imanda. ¹⁰"Kigiityindo ano anyun? Ye kingo kagimuratan nda ye kitomo kimuratan? Ma ye kingo kagimuratan, ago ye kitomo kimuratan!¹¹Kitaach anyun kabarunetab kamuratanetab kamuratanet, ne ng'okset ne bo imandab kayanet ne kitinye ye kitomo kimuratan si kobiit koek kwandab icheget tugul che iyani, mbo ngo kitomo kimuratan, si kobiit kiityi iche imanda. ¹²Ak koek kwandab che imuratonotin eng' icheget che ma bo kamuratanet kityo, ago che bendote agiche tiegutikab kayanonoto bo kwandanyo Abraham ne kitinye ye kitomo kimuratan.¹³Amu kima kigochi Abraham ak kewechi arorutiet eng' oretab ng'atutiet kele kobunji ng'weny, ago kigigochi eng' imanda ne bo kayanet. ¹⁴Amu ngot koek icheget che bo ng'atutiet che name tuguk, ko kagoek buch kayanet, ak kageyai arorutiet koek ne matile kiy. ¹⁵Amu ibu ng'atutiet neregek, ago ole mi ng'atutiet, ko mami chalwok.¹⁶Amu eng' ni ko eng' kayanet, si mawalak arorutiet eng' iyotet tugul, si kobit koek ne bo mieindo, ago ma choto bo arorutiet kityo, ago choto agiche che bo kayanetab Abraham. Inendet ko kwandanyo ache tugul, ¹⁷ak ko u ye sirat kole, kayain iegu kwandab bororiosiek che chang' eng' taitab ne kigoyan inendet, noto ko Jehovah ne isobi che kigobek, ak ko guure tuguk che ma mi ko u che mi.¹⁸Kiiyan eng' kamang'unet yo ki ma ko mi kiy ne kimang'u si kobiit kwandab bororiosiek che chang', ko u ye kiga kiarorji kele tenitu choto iyoteng'ung'. ¹⁹Ak ki ma nyalul eng' kayanet ye kibwati agobo bortanyi ne u ne kigome (ye kigakotar kenyisiek olo bo bogol ) ak Sara ne kiga kosiirto betusiekab iyotet.²⁰Ee ki ma sage eng' chalwok Abraham. Kobate, ye kiibwoti arorutietab Jehovah, ago kitesak ak kogimit eng kayanet, kotorori Jehovah. ²¹Ak kingen komie kole kit ne ki ka koaror inendet komuchi koyai kosulda. ²²Eng' noto anyun ko, "ki kiityi inendet imanda."²³Ago ki ma ki sir agobo inendet inegei, kele ki kiityi inendet kityo. ²⁴Ago amu ache che tun kiityinech agiche che iyani inendet ne king'et Jeiso Kiptaiyandenyo komong' eng' che ki kobek. ²⁵Ne kigigoito amu cholwogikcho, ak kiging'et si kobit kiityech imanda.

Chapter 5

¹Noto anyun, kitinye kalyet ak Jehovah eng' Kiptayandenyo Jeiso Kristo amu kigiityech imanda eng' kayanet. ²Ak kigenyor eng' inendet agine kemongji eng' kayanet mieindonoto kitonone, ak ongeboiboitu eng' kamang'unet ne bo torornatetab Jehovah.³Ak ma u noto kityo, ago kiwoligei eng' nyalilwogikcho agiche, kinget kele ibu nyalilda muitaet. ⁴Ak ibu muitaet tiemisiet, ak ibu tiemisiet kamang'unet, ⁵ak magonu kamang'unet kelilan, amu kigerong'ji chamnyetab Jehovah mugulelwekcho eng' Tamirmiriet ne Tilil ne kigegonech.⁶Amu ye kita ke nyalulyotin, kome Kristo agobo che yaachen eng' betut ne kige lewen. ⁷Amu korom kome chi agobo chi ne bo imanda ago imuchi kogany chito age kome agobo chi ne kararan.⁸Ago iboruwech ache Jehovah chamnyenyi, amu ye kita ke ii kiptengeginik kome Kristo agobo ache. ⁹Ak ne siirei mising' anyun, ko kigiityech imanda eng' korotikchi, ak ko saruech inendet eng' neregekab Jehovah.¹⁰Amu yo ki ka keegu bunik ko kigituiyech ak Jehovah eng' meetab werinyi, ak ne sire mising' anyun, ko ka kituiyech, ak kesoruech eng' sobondanyi. ¹¹Ak ma u noto kityo, ago kiboiboen agiche eng' Jehovah ak eng' kiptaiyandenyo Jeiso Kristo amu kigenyoru eng' inendet katuiyet.¹²Noto anyun, ko u ye kimang'ji ng'weny tengek eng' chito agenge ak meet amu tengek, ko kiityi anyun meet biko tugul amu kiyai tugul tengek. ¹³Ak amu kimi ng'weny tengek kong'ete agoi koit ng'atutik, ago kima kiityi tengek ye kimami ng'atutiet.¹⁴Ago kiboi meet kong'ete Adam agoi Musa, mbo eng' icheget che kima yae tengekto ne kerge ak cholwoktab Adam, ne ki itondab ne kitun kocho. ¹⁵Ago ma u cholwokto konunetab chamnyet. Amu ngo kibegu che chang' eng' cholwoktab agenge, ko kitesak mising' kosiir che chang', eng' mieindab Jehovah ak konunet eng' mieindab chito agenge, nito Jeiso Kristo!¹⁶Ak ma kergei kito ne bitune konunet ak kit ne kibiitune tengektab chito agenge, amu kinyo kiruoget eng' agenge agoi kagikchinet, ago kinyo konunetab imanda eng' cholwogik che chang' agoi kaityinetab imanda. ¹⁷Amu ngo kiboi meet eng' cholwoktab agenge, ko ne sire mising' anyun ko bou eng' sobondo icheget che tache chang'indab mieindo ak konunet ne bo imanda eng' agenge, noto Jeiso Kristo.¹⁸Noto anyun, ko u ye kinyonji biko tugul kiruoget agoi kagikchinet eng' chalwoktab agenge, ko u noto, kinyonji agine biko tugul konunet ne kigoitoi buch agoi kaityinetab imanda ne bo sobondo eng' boisiet agenge ne bo imanda. ¹⁹Amu ko u ye che chang' kiptengekinik eng' cholwoktab chito agenge ko u noto, kiyae agiche che chang' kobunji imanda eng' kasetab it ne bo agenge.²⁰Ak kicho ng'atutiet si kobiit kotesak cholwokto ago ye kitesak tengekto, ko kitesak agine mieindo mising' kosir. ²¹Si ko u ye kibou tengekto eng' meet, ko u noto bou agine mieindo eng' imanda agoi sobondab koigeny eng' Jeiso Kristo Kiptaiyandenyo.

Chapter 6

¹Kimwa nee anyun? Kitestai eng' tengek si kobiit kotesak mieindo? ²Olo ma u noto, ache che kigimeiye eng' tengek ko ta kesoptei ano eng' tengek? ³Mbo monai ole ache che kigibatisanjech Jeiso Kristo ko kigibatisanjech meenyi?⁴Eng' noto anyun ko kigetubech koboto inendet eng' kabatisanet agoi meet, si ko u ye kiging'eet Kristo eng' che kimeiyo eng' torornatetab Kwanda, ko u noto kebendoti agiche eng' sobondo ne leel. ⁵Amu ngo ki ketuiyech ak inendet eng' kerkeindab meenyi ko u noto agiche eng' kergeindab ng'etienyi.⁶Kingen ni kele kigigartat chinyo ne bo keny koboto inendet (Jeiso), si kong'emwok bortab tengek, ak si mata koratech tengekto kogeny. ⁷Amu inendet ne ki kome kotiagat eng' tengek.⁸Ago ngo kigebegu koboto Kristo, kiyani kora kele kisapsoti koboto inendet. ⁹Ak ko u ye kiging'eet Kristo komong' eng' che kimomeiyo, ko ma komeei kogeny; ak ma kotinyei meet bounties eng' inendet kogeny.¹⁰Amu meet ne kime, ko kimechi tengek konyil agenge ak koem, ago sobet ne sobe inendet kosobe eng' Jehovah. ¹¹Ko u noto, oityige ak akwe kole kiobekchi tengek, ago osopsoti eng' Jehovah eng' Jeiso Kristo.¹²Noto anyun amochamji tengek koboi borwekwok che begu, si ogas it magutikwai. ¹³Ama ogochi tengek kebeberwekab borwekwok koek karik che ma bo iman, ago ogochige Jehovah ko u biko che sapsot che kamong'une che kikobek, ak ogochi Jehovah kebeberwekab borwekwok koek karikab imanda. ¹⁴Amu matindoi tengek bounatet eng' akwe, ko u ye ma omi eng' ng'atutik ago eng' mieindo.¹⁵Nee anyun? kiyai tengek amu maa ke mi eng' ng'atutik ago eng' mieindo? Olo, ma u noto. ¹⁶Tos monget ole inendet ne ogochinige koboiywok oegu otwogik agoi kasetab it? Ko oi otwogikab inendet ne ogase it, ngo bo tengekto agoi meet, nda ngo bo kasetab it agoi imanda.¹⁷Ago kimwachini Jehovah kongoi amu akwe che kioi otwogikab tengekto, ago kiogas it eng' muguleldo ne u ne kigegonok akwe. ¹⁸Ak ye kingitiachak eng' tengekto oegu otwogikab imanda.¹⁹Ang'alali ko u bitetab biko amu nyalulet ne bo borwekwok, amu ko u ye kiogoite kebeberwekab borwekwok koek otwogikab muruonindo ak tengek agoi tengek, ko u noto anyun, kanyoljok ogoite kebeberwekab borwekwok koek otwogikab imanda agoi tililindo. ²⁰Amu ye kita kooi otwogikab tengekto ko kiotiogotin eng' imanda. ²¹Tos kiotinye logoek nee eng' betusiechoto eng' tuguk che yaiyok ojistegee ra? Amu kagesunetab tuguchoto ko meet.²²Ago ra ko kagitiachak eng' tengekto ak kooegu otwogikab Jehovah, otinye logoekwok agoi tililindo, ak kagesunet ko sobondab koigeny. ²³Amu melektab tengek ko meet, ago konunetab chamnyetab Jehovah ko sobondab koigeny eng' Kristo Jeiso Kiptaiyandenyo.

Chapter 7

¹Nda mongen akwe, che kitupche (amu ang'alaljini biko che ingen ng'atutiet), ole tinye ng'atutiet bounatet eng' chito eng' betusiek tugul che bo sobenyi?²Amu kwondo ne tinye maning'otiot korate ng'atutik eng' maning'otiot eng' betusiek tugul che bo sobenyi, ago ngo me maning'otiot kotiagak anyun eng' ng'atutietab maning'otiot. ³Noto anyun, ye ta kosobe maning'otiot, ak konamge ak chito age, kegure inendet chebaigeiyat, ago ngo ka kome maning'otiot kotiagak eng' ng'atutiet, ak amu noto anyun ko ma keguure chebaigeiya, mbo ngo tun chito age.⁴Noto anyun che kitupche , kigeyaak obegu eng' ng'atutiet eng' bortab Kristo, si kobiit obunji chito age, noto ko inendet ne kiging'eet komong'une che kimeiyo, si keichi Jehovah logoek.⁵Amu yo kingo ta kemi eng' borto ko kiboisie magutikab tengek eng' kebeberwekab borwekcho, che kimi amu ng'atutiet si koiiyo logoek che ityini meet.⁶Ago ra ko kigitiachech eng' ng'atutiet, noto anyun ko kagebekchi noto ne ki karatech si kobiit keotisie eng' lelindab Tamirmiriet, ma eng' osindab ng'atutik che sirotin.⁷Kimwa nee anyun ? Tos tengek ng'atutiet? Olo, ma u noto. Ago kimata anae tengek nda kima ko eng' ng'atutiet, amu kima kota anae kasetab miat nda kima mwa ng'atutiet kole ame sare chi tugukchi. ⁸Ago kinyor anyun tengek boroindo eng' ng'atutiet koyai eng' ane kasetab miat age tugul, amu ye mami ng'atutiet ko meat tengekto.⁹Ak kiasobe eng' tai ye ki ma komi ng'atutiet, ago ye ki ngocho ng'atutiet kosob kogeny tengekto ¹⁰ak ameei anyun. Ak kiageer ale kibunji meet ng'atutiet ne ki ta ibu sobondo.¹¹Amu kinyor tengek boroindo eng' ng'atutiet kokena ak kobara eng' noto. ¹²Noto anyun tilil ng'atutiet ak ko tilil kayomiset, ak ko bo imanda ak ko kararan.¹³Tos kiek noto kararan anyun meet eng' ane? Olo ma u noto . Ago si koborgei tengekto kele tengekto ko kiyai meet eng' ane noto kararan si kobiit koek tengekto komie eng' ng'atutiet. ¹⁴Amu kingen kele bo ng'atutiet Tamirmiriet ago ane ko ai chitab borto ne kigealdochi tengek.¹⁵Amu noto anyun, mangen ne ayae, ama ne amache ayai ne ayae, ago ne asase ko noto ne ayae. ¹⁶Ngot ayai noto mamache, ko ka yan anyun ale kararan ng'atutiet.¹⁷Ak amu noto anyun ko ma ko ane ne ayae, kobate tengekto ne menyo. ¹⁸Amu anget ale eng' bortanyu ko mamenye kiy ne kararan, amu mi maket ayai ne kararan, ago mayae.¹⁹Amu kito ne kararan ne amache ayai ko mayae, ago yaitiet ne mamache ko noto ne cham ayae. ²⁰Ngot ko anyun ayae ne mamache, ko ma ane ne yaei ago tengekto ne menyo. ²¹Ageere anyun ng'atutiet ake eng' ane, yo kata ayae ne kararan, komi yaitiet koboto.²²Amu abaibai eng' ng'atutietab Jehovah eng' chito ne bo orit. ²³Ago ageere ng'atutiet ne ter eng' kebeberwekab bortanyu, ak koyaa aek lulenetab ng'atutiet ne bo tengekto ne mito kebeberwekab bortanyu.²⁴Ee ane ne ai chito ne mi eng' nyalilda ! Ng'o anyun ne itiacho eng' bori bo meiya? ²⁵Ago amwachini kongoi Jehovah eng' Jeiso Kristo Kiptaiyandenyo, ne noto aote eng' ng'omnatenyu. Ago anyun eng' bortanyu aote ng'atutietab tengekto.

Chapter 8

¹Noto anyun, ma komi kiruoget eng' icheget che mi eng' Kristo Jeiso. ²Amu kigotiacha ane ng'atutietab Tamirmirietab sobon eng' Kristo Jeiso amang'une anyun ng'atutietab tengek ak meet.³Amu kit ne kima imuch ng'atutiet koyai, amu nyaluletab borto, koyok Jehovah werinyi eng' kergeindab bortab tengek, si koek kagochinet ne tise tengekto ak kogikchi tengekto eng' borto. ⁴Ak kobiit kosulda kayomisetab ng'atutiet eng' ache che ma kirube borto, ago kirube Tamirmiriet. ⁵Amu icheget che rube borto kogereri met agobo tugukab borto, ago icheget che rube Tamirmiriet kogereri met agobo tugukab Tamirimiriet.⁶Amu kererwekab met che bo borto ko meet, ago kererwekab met che bo Tamirmiriet ko sobonda ak kalyet. ⁷Amu bunyondit eng' Jehovah kererwekab met che bo borto, amu magase it ng'atutietab Jehovah, amaimuchi. ⁸Ak kora icheget che mi eng' borto kotemenene kobaibai Jehovah.⁹Ago ma omi eng' borto ago eng' Tamirmiriet, ngot ko iman menyok Tamirmirietab Jehovah. Ago ngo matinye chi Tamirmirietab Kristo ko ma nenyi. ¹⁰Ak ngo mi Kristo eng' akwe ko kikome borto amu tengekto, ago tamirmiriet ko sobe amu imanda.¹¹Ago ngo menyok Tamirmirietab inendet ne king'eet Jeiso komong'une che kibek, ko inendet ne king'et Kristo Jeiso ne isoobi borwekwok che begu eng' Tamirmirienyi, ne menye eng' akwe.¹²Noto anyun, che kitupche, ki che kiyaache, ma eng' borto kele si kerub borto. ¹³Amu ngo subii borto obegu ne matiny, ago ngobar eng' Tamirmiriet boisionikab borto osapsoti.¹⁴Amu tugul che indochini Tamirmirietab Jehovah, ko choto werikab Jehovah. ¹⁵Amu ki ma otaach Tamirmirietab otwoknot kogeny ne konok oiyweisie, ago kiotaach Tamirmiriet ne kigi yaenak oegu leguk, eng' noto anyun kerire kele "Abba, kwanda."¹⁶Baoriani inendet Tamirmiriet koboto tamirmiraikcho kole ki i legukab Jehovah. ¹⁷Ak ngot ke i leguk anyun, ko ki i che bunjinech tuguk che choto bunjini tugukab Jehovah, ago bunjinech tuguk koboto Kristo, kobate ngot kenyalilsoti koboto inendet ko si ketororech koboto inendet.¹⁸Amu aiti ale nyalilwogik che bo betusiechu ko ma nyolu kerkeite torornatet ne tun king'ang'wech. ¹⁹Ma igenyi mising' ak konganye yaet komugul ng'ang'et ne bo weritab Jehovah.²⁰Amu kigigochi yaet komugul kogas it kioto matile kiy, ma amu ko u ye kimache, ago amu eng' kamang'unetab inendet ne kiigochi kogas it ko u noto, ²¹si kobiit kitiach yaet komugul agine eng' otwoknatetab ng'emisiet agoi katiaget ne bo torornatetab legukab Jehovah. ²²Amu kingen kele agoi ra kotigeni ak kogase ng'wonindo yaet komugul kobotech.²³Ak ma u noto kityo, mbo ache che kitinye tangoanikab Tamirmiriet ketigensoti agache eng' orit, kiganyi katiagetab borwekcho ak ka yaech keegu leguk ko u noto. ²⁴Amu kigesaruech eng' kamang'unet, ama kamang'unet ne kigeere, amu ng'o ne imang'u noto geere? ²⁵Ago ngimaang'u noto magigere kiganyi noto eng' muitaet.²⁶Ak toreti agine Tamirmiriet nyalulenyo ko u noto, amu magingen kesa ko u ye nyolu, ago saiywech Tamirmiriet inendet eng' tigenoik che magimuchi kemwa. ²⁷Amu inendet ne isiachi mugulelwek kongen kito ne ibwati Tamirmiriet amu sae agobo biko che tililen ko u magetab Jehovah.²⁸Ak kingen kele icheget che chame Jehovah kotuisot tuguk tugul si kobois koreu che kororon, agobo icheget che kigeguur ko u magenyi. ²⁹Amu Jehovah ko inendet ne kisib konai icheget, ak kisib kolewen icheget si ko gergeit ak itondab werinyi ne noto ko si koek ne bo tai eng' che tupcho che chang'. ³⁰Ak icheget che kisib kolewen ko choto che kiguur, ak choto kiguur ko choto che kiityi imanda, ak choto kiityi imanda ko choto kitoror.³¹Kimwoe nee anyun eng' tuguchu? Ngomi Jehovah komostanyo ko ng'o ne borienech? ³²Ngot ko inendet ne ki ma rire werinyi, ago kigon inendet agobo ache tugul, ko tos magonech tuguk tugul eng' aiyebindo koboto inendet?³³Ng'o ne itaami che kilewen Jehovah? Ago Jehovah ne ityini imanda. ³⁴Ng'o inendet ne igikchini? Ago Kristo Jeiso ne kime_ inendet ne kiking'eet komong'une che kikomeiyo_ne mi eutab tai ne bo Jehovah, ko saiywech agine.³⁵Ibesiech ng'o eng' chamnyetab Kristo? ngo nyalilda nda bichiindo, nda usisiet, nda rubet, nda ach ngor, nda ng'oiyondit, nda rotwob chok?³⁶Ak ko u ye sirat kole, "kibarech betut komugul agobo inye. Kigiitech ko u kechirek che bo eng'set."³⁷Ago ki i katerterik kot kosiir eng' tuguchu tugul eng' inendet ne kichamech. ³⁸Aamu angen komie ale, memuchi kobesiech meet, nda sobondo, nda malaikaisiek, nda bounatosiek , nda tuguk che mito, nda tuguk che bwanii, nda kimnatosiek, ³⁹nda tororindo, nda ko loindo kochu ngweny, nda kiy age tugul ne kigiyai eng' chamnyetab Jehovah, ne mi eng' Kristo Jeiso Kiptaiyandenyo.

Chapter 9

¹Amwoe imanda eng' Kristo, ak mamwoe lembech, baoriani kabwatutikchu koboto Tamirimiriet ne Tilil, ²ale atinye arogenet ne o ak ng'wonindo ne maigesuge eng' muguleldanyu.³Amu kataamache anendet king'wanita eng' Kristo agobo tupchosiekchu, che bikchu eng' borto. ⁴Icheget ko Israelik. Che kigiyai koek leguk che neng'wai torornatet, ak kayamisutik ak kagoitoetab ng'atutiet, ak otetab Jehovah, ak arorutik. ⁵Ne chekwai kwanisiek, ak neng'wai kristo eng' atebetab borto. Iberurot koigeny Jehovah ne bo u tugul. Amen⁶Ago amu ma kele kogoek buch ng'olyotab Jehovah. Amu Israelik ko ma icheget tugul che solu Israel. ⁷Ama kele icheget tugul ko leguk amu keswekab Abraham, ago Isak ne keguurtoe kesuwondeng'ung'.⁸Noto anyun, icheget che legukab borto, ko ma legukab Jehovah, ago legukab arorutiet che kiiti koek kesuwot. ⁹Nito anyun ng'olyotab arorutiet, ne mwaei kole: "Anyone tun ko te ni ( Kap kora) eng' kenyit ne chonii, ak kosich Sarah werit."¹⁰Ak ma u noto kityo, ago ye kingo kagomanach Rebeka agine eng' agenge, noto kwandanyo Isak_¹¹amu yo kingo tomo kesich leguk, koyai kito age tugul ne kararan nda ko ne ya, si kobiit kotonon magetab Jehovah ko u lewenetab boisionik, agobo inendet ne kuurse, ¹²kigileji inendet anyun ote ne o ne mining'. ¹³Mbo ko u ye sirat kole: Kiacham Jakobo ago kiasas Esau."¹⁴ Kimwa nee anyun? Tos mi ne ma bo imanda eng' Jehovah? Olo ma u noto. ¹⁵Amu kimwachi inendet Musa koleji, "arire inendet ne amache ariree, ak atinye rirge eng' inendet ne amache asiche rirgei." ¹⁶Ara anyun, ma bo inendet ne mache, nda inendet ne labati, ago amu Jehovah, ne tinye rirenetabge.¹⁷Amu kigimwachine siret Parao keleji, "kang'eetin amu ng'olyondonito ale abortoenen kamuktaenyu, si keamdat kainenyu eng' ng'weny komugul. ¹⁸Noto anyun, inendet ne mache korire, korire, ak ne mache kouuit muguleldo, kouit.¹⁹Tos ilejo anyun kora, "amu nee si ko ta ko cheng'e lelutiet? Amu ng'o ne kiringdoi magenyi?"²⁰Olo ee inye ne ii chito, ii ng'o ne tos iwolji Jehovah kiy? Tos mwachini kiy ne kigimimini mimiindet koleji amu nee si yai ko u noto? ²¹Nda tos mating'e cheptereniot kimnatet eng' menet, koyai eng' kebebertab menonoto teret ne bo tegisto ak age ne ma bo tegisto?²²Tos nee anyun, ngo mache Jehovah kobarta nereknatenyi ak kong'any kimnatenyi, ne kigomuita eng' talasiet ne o agobo terenik che bo neregek che nyoljini ng'emisiet? ²³Ak si kobiit kobarta magornatosiekab toronatennyi eng' terenik che bo rirenetabge, che kiga sib kochopchi torornatet? ²⁴Agot ache che kiguurech, ma eng' Yahudik kityo tos ma eng' Bororiosiek agiche?²⁵Ko u ye mwe agine eng' Hosea kole: Aguure bikchi, icheget che ki ma ko bikchu, ak aguure chamanet ne ki ma ko chamanet.²⁶Ak kimwa Isaia agine eng' kutit ne o agobo Israel kole, mbo ngo koitetab legukab Israel kote, kipshiaietab nyanjet kesoru che king'et.²⁷Ak kimwa Isaia agine eng' kutit ne o agobo Israel kole, "Ngot ngo koitetab legukab Israel ko te kipshiaietab nyanjet kesoru che king'et.²⁸Amu yae Kiptaiyat ng'olyondenyi kogesu eng' ng'weny kotil konuagit eng' imanda."²⁹Ko u ye kigasib komwa Isaia kole; "Nda ki ma bagakwech Kiptaiyatab lugosiek kesuiyo nda ki ka kegergeitu ak sodom, ak nda ki ka keyaech kekerkeitu ak Gomora."³⁰Kimwa nee anyun? kimwa kele kigonyor bororiosiek imanda che kima korube imanda, noto ko imanda ne bo kayanet. ³¹Ago Israel ye kingorub ng'atutietab imanda, ko maityi ng'atutienoto.³²Amu nee? ko amu ki ma cheng' eng' kayanet, ago ko u eng' boisionik. Kiriich iche anyun koita ne riiche bich, ³³ko u yo sirat kole, "ogeero, kandene Sion koita ne riche bich ak ruandet ne inachi bich. Ak inendet ne iyani ko magigochini kolilan."

Chapter 10

¹Che kitupche, magetab muguleldanyu ak somenyu eng' Jehovah agobo Israel, ko ale kesor icheget. ²Amu abaoriani agobo icheget ale tinye kagiiletabge agobo Jehovah, ago maityi eng' naet. ³ak ye ki ma nai imandab Jehovah, ak kicheng' icheget kogimit neng'wai, ama kogas it imandab Jehovah.⁴Amu Kristo kagesunetab ng'atutiet agoi imanda eng' age tugul ne iyani. ⁵Amu kiibor Musa kole, chi ne yae imanda ne bunu ng'atutiet ko sobe eng' noto.⁶Ago mwoe imanda noto bo kayanet ko u ni kole: "Amemwa eng' muguleldang'ung' ile ng'o ne lanye Kipsengwet, (noto ko komut Kristo kochorgei.) ⁷Nda ng'o ne chortoige kebenet ne loo? (Noto ko komut Kristo kotogos eng' che kikomeiyo.)⁸Ago mwoe nee nito? Legiten ng'olyot, mi kuting'ung, ak mi muguleldang'ung', noto ko ng'olyotab kayanet ne kiamdoi. ⁹Amu nging'any eng' kuting'ung' ile Jeiso ko Kiptaiyat, ak iyan eng' muguleldang'ung' ile king'eet Jehovah, inendet komong'une che kikomeiyo kesorun. ¹⁰Amu iyani chi eng' muguleldo agoi imanda, ak ng'anye eng' kutit agoi yetunet.¹¹Amu mwoe sirutik kole, age tugul ne iyani inendet ko makigochini kolilan. ¹²Amu mami kabesiet eng' Yahudiot ak Yunanindet, amu Kiptaiyandanoto ko Kiptaiyatab tugul, ago magoriot eng' icheget tugul che guure inendet. ¹³Amu age tugul ne guure kainetab Kiptaiyat kesoru.¹⁴Guurtoi ano anyun inendet iche che tomo koyan? ak iyondoi ano icheget inendet che tomo kogas agobo inendet? ak kastoi ano ama amdoindet? ¹⁵Ak amdoitoi ano ngo ma kiyokto? ak u ye sirat kole, "kororon ne tia kelyekab icheget che ibu logoiywek che kororon!"¹⁶Ago ki ma kas it icheget tugul logoiywek che kororon . Amu mwoe Isaia kole: "Kiptayandani, kigoyan ng'o logoiwekcho?" ¹⁷Nyoni anyun kayanet eng' kaset, ak nyone kaset eng' ng'olyotab Kristo.¹⁸Ago amwoe ale, "tos gas?" Ee iman. "Kiwo tugeng'wai komut emet komugul, ak kiba ng'alekwai agoi tabanwekab ng'weny."¹⁹Ago amwoe ale, "tos ki ma nai Israel?" Ago kisib komwa Musa kole, "andenok ng'etkong'da eng' noto ma bororiet. Atochok osich neregek eng' bororiet che matinye naet."²⁰Ak nyigan mising' Isaiah ne kimwa kole: "ki nyoruo icheget che ki ma cheng'a, ak kiatoogu eng' icheget che ki ma teba."²¹Ago mwoe agobo Israel kole "kiatokchi icheget eunekchu eng' betut komugul, biko che magase it che ng'elelik."

Chapter 11

¹Amwoe anyun ale, kitorta Jehovah bikchi? Olo ma u noto. Amu ai Israelindet ak ane ne bo kesuekab Abraham, ak aboe oretab Benjamen. ²Ki ma torta Jehovah bikchi, che kisub konai. Nda tos monai ne mwoe sirutiet agobo Elija, ko u ye ki ng'andoi inendet Israelik eng' taitab Jehovah, kole, ³"Kiptaiyandani, ki kobar maotiguk, ak kigoluul ole kitisisie ak kang'etu anege ago cheng'e sobondanyu."⁴Ago kileji wolunetab Jehovah inendet? "Katukchige murenik elfusiek tisab che ma kutung'ji Baal." ⁵Mbo ko u noto agine eng' mbo kora ko mito che ng'etunotin ko u lewenet ne bo mieindo.⁶Ago ngot ko bo mieindo, koboru kole ma bo boisionik amu ngo ma u noto ko ma ta koek mieindo mieindo. ⁷Tos nee anyun? Kimanyor Israel tugul noto kicheng'e, ago kinyor lewenik ak ki ki uit chun alak. ⁸Ak ko u ye sirat kole, "ki kegochi Jehovah icheget Tamirmirietab ruondo ne nyigis ak konyek che ma geere kiy, ak itik che ma kase kiy agoi betuni."⁹Ak mwoe Daudi kole: "Ngoek meseng'wai mestet ak rigeito, ak kanagutiet, ak yaaktaet eng' icheget.¹⁰Ngoimenitu konyekwai si mageer kiy ak iyai batoikwai kong'uruch kotugul."¹¹Amwoe anyun ale, "tos kiterteriot agoi kobutyo?" Olo ma u noto, ago kichonji yetunet bororiosiek alak eng' kabuteng'wai, si kobiit koamji icheget ng'etkongda. ¹²Ngot koegu anyun kabuteng'wai magornatosiekab ng'weny, ak koek luseng'wai magornatosiekab bororiosiek, kosiire ne tia anyun nyiiengwai?¹³Ago ang'alalwok anyun akwe che o boe bororiosiek . Ko u ye ai ne kiyoktoi ne bo bororiosiek, amu atorori boisienyu. ¹⁴Si koamji ng'etkongda eng' or age tugul icheget che ki borto agenge, ak kesoru alak eng' icheget.¹⁵Amu ngo tortaeng'wai ko katuiyetab ng'weny, ko tos nee anyun taagengwai, ma kobate sobondo ne mang'une che ki ko meiyo. ¹⁶Ak ngo tilil tongoaniat, kotilil agine kit komugul, ak ngo tilil tigitiot, ko tililen agiche kipsagatinik.¹⁷Ago ngot ko kigiiri kipsagatinik alak, ak inye, ne i emditab kertit, ko kinamnyenen icheget eng' kwenung'wai, ak kioemte koboto icheget tigityot ak akwaiyetab emdit, ¹⁸ko melasge ile isiire kipsagatinik, amu ngot ilasegei ko ma inye ne igeseni tigitiot, ago tigitiot ne kesenin.¹⁹Ak imwoe anyun ile, "kigiiri kipsagatinik si kinamyeno." ²⁰Ak ile kararan. Ak kigiiri icheget amu ng'elelnateng'wai, ak itononi eng' kayaneng'ung'. Amelasgei anyun ago iyweisie .²¹Amu ngo ki ma rire Jehovah kipsagatinik che bo ketoto atkinye tai, ko marirenen ak inye.²²Geer, anyun, o mieindo ak koromnatetab Jehovah: Eng' icheget che kiibutyo ko koromnatet, ago inye ko mieindab Jehovah, ngitebi eng' mieindanyi, ak ngo ma u noto ketilin aginye.²³Ak ngo matebi icheget eng' bistoeng'wai, kinamsot, amu imuchi Jehovah konaamnyo icheget kogeny. ²⁴Amu ngo kigetilin eng' biteetab emdit ne bo kertit, ak kinamnyenin emdit ne kararan ne ki ma bo kertit eng' bitenyi, kosiirei anyun ne tia kinamnye kipsagatinik che ki bo atkinya emding'wai?²⁵Amu che kitupche, mamache oegu che mongen ung'otioni, si motyigei ole o ng'omen eng' luseng'wong' bo ge amu kachonji eng' kebeber uuindo Israel, agoi konyo nyiiet ne bo bororiosiek.²⁶Ak ko u noto ko tun kisoru Israel tugul, ko u yo sirat kole: "Tun mong'une Sion katiagindet, ak koistoe Jakobo chalwok, ²⁷ak mi ararutienyu eng' icheget, ye tun aiste tengekwogikwai."²⁸Ago bunik icheget Yahudik eng' akwe amu logoiywek che kororon, ago eng' ng'olyotab lewenet, ko chamanik icheget amu kwanisiekwai. ²⁹Amu matinye ndara konunoikab Jehovah ak kursenyi.³⁰Amu ko u ye ki ko ng'elelji Jehovah eng' betusiek che ki kosiirto, ago ra ko ka konyoru rirenetabge eng' chalwoktang'wng. ³¹Ko u noto, agiche Yahudik che ki ko chalwogen. Si konyor agiche rirenetabge eng' rirenetabge ne kigiboruok. ³²Amu Jehovah ne ki ko ratyi icheget tugul eng' chalwok, si kobiit korire tugul.³³Ee tianitu anyun oindo ne bo magornatosiekab ng'omnatet ak naetab Jehovah! ak kiruogutikchi che mesiogoksei, ak ortinwekchi che ma cheng'okse.³⁴"Amu ng'o ne kigonai kabwatutikab Kiptaiyat?, nda ng'o ne kigoek konetindenyi?³⁵Nda ng'o ne kisub kogochi kiy si kobiit koyaakchi inendet kogeny?"³⁶Amu bo inendet, ago bunu inendet ak kowekchinige inendet tuguk tugul. Bunjini inendet torornatet koigeny. Amen.

Chapter 12

¹Noto anyun, che kitupche, asomok mising' eng' rirenosiekab Jehovah, ale ogoite borwekwok koek tiseiywot ne sobe, ne tilil, ne taachakse eng' Jehovah. Noto ko boisieng'wong' ne nyolu. ²Amo kergeitege atebetab betusiechu, ago ngowalak eng' kalelitetab kabkatutikwok, ak kobiit onai komie maget ne kararan, ne taachokse ak kogesunotge ne bo Jehovah.³Amu amwachini chi age tugul eng' mieindo ne kigegona ale amat kobwatge chi ne mi kwenung'wong' kole toror kosiir ne te ne nyolu kobwat, ago ingobwat ne yame ko u ye kiigochi Jehovah chi age tugul karagutietab kayanet.⁴Amu ko u yo kitinye kebeberwek che chang' eng' borto agenge, ama tinye kebeberwek tugul boisiet agenge. ⁵Ko u noto eng' ache che ki chang', ki i borto agenge eng' Kristo, ak ki i kebeberta age tugul ne bo age.⁶Ak ketinye konunoik che terotin ko u mieindo ne kigegonech, ngo maoinatet ko ongeamde ko u ole te kayanenyo.⁷Nda otisiet, ongigojige boisienyo, nda ngo inendet ne inetisie kochulchige kanetisienyi. ⁸Inendet ne iteitoi kochulchigei kateitaenyi nda inendet ne igoitoi kogoito eng' aiyebindo, inendet ne bou, kochuljigei ak inendet ne tinye rirgei kobarta rirge eng' boiboiyet.⁹Ngoek chamnyet ne matinye kenisiet, sas mising' noto ya; onam noto ne kararan. ¹⁰Ochamnye eng' chamnyet ne u ne bo tupchosiek. Ak ngoiit chito age kosiir inendet eng' teegisto.¹¹Ak eng' kagiiletab ge, amoegu chemeatin. Ak eng' tamirmiriet, ogilgei. Ak eng' Jehoveh, oote Kiptaiyat. ¹²Oboiboitu eng' kamang'unet, omuitoi eng' nyalilda ak ogiiljige kotugul saet. ¹³Otoret che tililen eng' tuguk che bononi ak oaiyebitu eng' toek.¹⁴Oberur che usok, oberur amochup. ¹⁵Oboiboitu koboto che iboiboi, ak oririe koboto che rirsot. ¹⁶Oegu che tinye kabwatet agenge akwege eng' akwege. Among'ijige tuguk che tororen, ago onamge ak che imininegei. Amoityigei kole o ng'omen eng' laskeitang'wong' bo ge.¹⁷Amoyakchi chi yaitio eng' yaitio. Ago ibwat tuguk che o tegisto eng' taitab biko tugul. ¹⁸Ak ngomugaksei eng' akwe, otebi ak biko tugul eng' kalyet.¹⁹Chamanichu, amoyakte mogetut, ago ogochi boroindo neregek amu sirat kole, "'nenyu yaaktaetab mugetut, ayooktoi,' mwoe Kiptaiyat." ²⁰Ago, "ngo ame rubet bunyondeng'ung', ibai. Ngo ame melel, ikoji ko ee, amu ye iyae ko u noto, ko kerurukchi ng'osotiot metinyi." ²¹Amekany koterterin yaitiet ago iterter yaitiet eng' ne mie.

Chapter 13

¹Ngogas iit chi tugul bounatosiek che echen, amu mami bounato kobate ne bunu Jehovah, ak choto mito ko kindenoi Jehovah. ²Amu inendet ne kirindoi bounated ko istoi ng'atutietab Jehovah ak icheget che istoe kocheng'jinige kirwoget.³Amu ma bo kamuiset bounik eng' boisionik che kororon ago eng' che yaachen. Tos meiywei inye bounatet? Yai anyun ne kararan si nyoru kalasunet eng' noto. ⁴Amu inendet ko kiboitiotab Jehovah eng' inye ne iyae ne kararan. Ago ngi yae ne ya iywei; amu inendet ko kiboitiotab Jehovah ama iboti rotwetab chok buch, ago yaktaindetab mugetut agobo neregek eng' inendet ne yae yaitio. ⁵Noto anyun kanyol ogas it, ma amu neregek kityo, ago amu kabwatet agine.⁶Amu ng'olyondonito anyun, ogoite aisurut agine, amu icheget ko kiboitinikab boisietab Jehovah che igiljinige kotugul agobo kioto. ⁷Ogochi tuguk tugul eng' kiy tugul ne nyoljini icheget: Aisurut eng' inendet ne nyoljini aisurut, kaiyweisiet eng' inendet ne nyoljin kaiyweisiet, ak teegisto eng' inendet ne nyoljini teegisto.⁸Amobesen kiy eng' chi age tugul, ago ochamnye, amu inendet ne chame chitab kokwenyi ko kakoyai ng'atutiet kosulda. ⁹Amu eng' mng'aanato kimwoe kele, amoipge, amerumisie, amechorse, amaamchin ng'etkong' kiy ne bo chi, ak ngot ko mi ng'atutiet age, kituiysot tugul eng' ng'olyondonito kele, "Cham chitab kokweng'ung' ko u ole ichomdoige." ¹⁰Amu mayachini chamnyet kiy ne ya chitab kokwenyi ko u noto anyun chamnyet ko kasuldaetab ng'atutiet.¹¹Ak anyun, ole kagoit sait ne kanyol ogasu eng' ruondo, ongen betusiek. Amu kagorikyech ra yetunet kosiir ye kigiyani eng' tai.¹²Legit kosiirto kemout, ak karik betut, noto anyun ongereegu boisionikab mesundeito ak ongilaach karikab lapkeiyet.¹³Ongebendoti ko u ye nyolu, ak ko u bet, ma eng' wasang'natet,nda bogitet, ma eng' sokset nda maget ne ya, ma eng' boriet ak ng'etkong'. ¹⁴Ago olaach Kiptaiyat Jeiso Kristo, amochopchi borto boroindo, si oyai magutikchi.

Chapter 14

¹Ago otaach inendet ne nyalulat eng' kayanet, ago ma si oruokchi eng' ng'usetabge. ²Amu tinye chito age kayanet koam tuguk tugul, age inendet ne nyalulat kwame ngwek ichegei.³Ama to sas ne ma ame ne amei, ak ama to koruokchi ne ma ame inendet ne ame. Amu kagotaach Jehovah inendet.⁴Ii ng'o inye ne iruokchini otwogindetab chito age? Ngo tononi nda ngo buti eng' Kiptaiyandenyi. Ee kiname kotonon, amu imuchi Kiptaiyat konam inendet kotonon.⁵Bo komonut betut age kosiir age eng' chito age. Koiti chito age betusiek tugul kogergeit. Ago ngoguiyo komie chi age tugul eng' ng'omnatenyi. ⁶Inendet ne ribe betut, koripchini Kiptaiyat; ak inendet ne ma ribe betut eng' Kiptaiyat ko ma ribe betut inendet ne amisie ko amisie eng' Kiptaiyat amu mwachini Jehovah kongoi. Ak inendet ne ma amisie ko ma amisie eng' Kiptaiyat; ak ko mwachini Jehovah kongoi kora.⁷Amu mami age tugul eng' ache ne sobe agobo ge, ama mi ne mee agobo ge. ⁸Amu ngesopsoti, kesopsoti eng' Kiptaiyat, ak ngemeiye kemeisoti eng' Kiptaiyat. Noto anyun ngesopsoti nda kemeiye keboe Kiptaiyat. ⁹Amu kime Kristo agobo nito ak kisob, si koek Kiptaiyat ne bo che kikomeiyo ak che sopsot.¹⁰Amu nee anyun inye, si iruokchi ne otupche? Ak kogeny, ko amu nee si iit ne otupche koek buch? Amu tun kotononi chi tugul eng' taitab ng'echeretab kiruoget ne bo Jehovah. ¹¹Amu kigisir kele, mwoe Kiptaiyat kole, "koteno ko ta asobe, tun ko kutung'jino kutungdo age tugul, ak kolos ng'elyepta age tugul Jehovah."¹²Noto anyun, tun tetyini chi age tugul Jehovah atebenyi.¹³Noto anyun ama ta ko ta kiruokchige kogeny achege eng' achege, ago kaigai oruoch ko u ni , kele ama ta konde chi kanagut oretab ne tupcho, nda ko kiy ne igochini kobut.¹⁴Angen ak kwanai komie eng' Kiptaiyat Jeiso ale mamito kiy ne ng'wanitu inege. Kobate eng' inendet ne iiti kioto ng'wan ko ng'wanitu eng' inendet. ¹⁵Amu ngo chol ne otupche amu amitwogikuk, ko ma iwendoti eng' chamnyet. Amebar inendet ne kimechi Kristo eng' amitwogikuk.¹⁶Ama ta kemwaitae mieindang'wong yaitio. ¹⁷Amu bounatetab Jehovah, ko ma amisiet ak eeiset, ago imanda ak kalyet ak boiboiyet eng' Tamirmiriet ne Tilil.¹⁸Amu inendet ne mi eng' tuguchuto ko ote Kristo koboiboi Jehovah, ak kayanjinet eng' biko. ¹⁹Noto anyun ongerub tuguk che yae kalyet, ak tuguk che kiteege ge achege eng' achege.²⁰Amowechaweche amitwogik boisietab Jehovah. Tililen tuguk tugul iman, ago yachen eng' chichoto ame eng' kanagut. ²¹Kararan ngot ko magiam banyek nda kee divaik, nda keyai kiy age tugul ne inachi ne otupche, nda koyai inendet konyalul nda koterteren.²²Itinye kayanet? tepte inyegei eng' taitab Jehovah. Baibai inendet ne matinye kioto iruokchininege kokakoyanjige inegei. ²³Ago kigikchini inendet ne tinye saget ngot kwam, amu maam eng' kayanet, ak kito age tugul ne ma bo kayanet ko tengek.

Chapter 15

¹Ache anyun che ki kimen ko konyoljech kegesen nyalulnatetab che ma kimen, ama kibaibaigei achegei. ²Ngobaibai age tugul eng' ache chitab kokwenyi eng' noto ne kararan si koteegak.³Amu ki ma ibaibaige Kristo inegei, ko u ye sirat kole, "Kokoityoo agane churisietab icheget che kichurin." ⁴Amu tuguk alak tugul che kigisir keny, ko kigisir si kinetegei, ak kenyoru kamang'unet eng' muitaet ak eng' kagaigaet ne bo sirutik.⁵Noto anyun ngogonok Jehovah ne bo muitaet ak kakaigaet oegu che otinye kabwatet agenge akwegei eng' akwegei ko u ye mache Kristo Jeiso. ⁶Si kobiit otoror Jehovah inendet ne Kwandab Kiptaiyandenyo Jeiso Kristo eng' maget agenge ak eng' kutit agenge. ⁷Noto anyun otaachge akwegei ko u yo kitaachak Kristo agine, eng' torornatetab Jehovah.⁸ Amu amwoe anyun ale kigeyai Kristo koek kiboitiotab kamuratanet agobo imanitab Jehovah, si kobiit kogimit arorutik che kigigochi kwanisiek.⁹Ak si kotoror bororiosiek Jehovah amu rirenenyi ko u yo sirat kole: "Noto anyun alosun eng' kwenutab Bororiosiek ak atienji kaineng'ung'."¹⁰Ak kimwa kogeny kole, "Oboiboitu akwe Bororiosiek koboto bikchi."¹¹Ak kogeny, "Olosu Kiptaiyat akwe bororiosiek tugul, ak ngolos biko tugul inendet."¹²Ak kogeny mwoe Isaia kole, "Tun biitu tigityotab Jesii, ak inendet ne tun ing'eeti Bororiosiek kotun imang'u inendet bororiosiek."¹³Noto anyun, ngonyiitak Jehovah ne bo kamang'unet boiboiyet tugul, ak kalyet eng' kayanet, si kobiit otesage eng' kamang'unet ne mi eng' kamuktaetab Tamirmiriet ne Tilil.¹⁴Ak anendet agine ne kwanai agobo akwe, che kitupche. Ale onyitotin eng' mieindo, ak onyitotin eng' naet tugul ak kogeny omuchi otikonge akwegee.¹⁵Ago asirwok agobo ng'alek alak eng' nyiganatet ne siire ko u ye abwotwok kogeny, amu mieindo ne kigona Jehovah. ¹⁶Ale aek kiboitiotab Kristo Jeiso eng' Bororiosiek, aboisiechini logoiywek che kororon che bo Jehovah, si kobiit koek kagoitoetab bororiosiek ne tachakse, ko kagitaban eng' Tamirmiriet ne Tilil.¹⁷Noto anyun, atinye kalosunenyu bo ge eng' Kristo Jeiso eng' tuguk che takchinige Jehovah. ¹⁸Amu maganye ang'alal agobo tuguk alak tugul, kobate choto che kigoyai eng' Kristo eng' ane, noto ko kasetab iit ne bo Bororiosiek, eng' ng'olyot ak yaet, ¹⁹kobun kamuget ne bo kaborunoik ak kwong'utik eng' kamuktaetab Tamirmiriet ne bo Jehovah. Noto anyun kong'ete Jesrusalem ak komoswekchi agoi Iluriko, ko kiamdate komie logoiywek che kororon che bo Kristo.²⁰Ee kiayai noto, koek kito ne atoorjinige ale aamda logoiywek che kororon eng' ole kemwoe kainetab Kristo, si mateech eng' lumeiywotab chito age. ²¹Ago ko u yo sirat kole:"Icheget che ki ma bkanji logoiywekchi ko tun geere, ak tun naei icheget che tomo kogas."²²Ki keranya anyun konyil che chang si manyonjok. ²³Ak ko u yo metinye oldo age eng' olito, atinye anyun eng' kenyisiechu chang' emosto ale achonjok.²⁴Eng ui tugul ye tun awendi Spania, amang'u ageerok eng' bandanyu, si oyamiso ak kagoyama emosto ak atebet ne kigetebi tugul ak akwe. ²⁵Ago ra awendi Jerusalem awa aboisiechini biko che tililen.²⁶Amu kichamnyechi Makedonia ak Akaia mising' kole kobasyi tugun bik che banansot eng' kwenutab che tililen che mi Jerusalem. ²⁷Ee kichamnyechi icheget mising' ng'olyondonito ak koek icheget che keyaache. Amu ngot ko kigeyai bororiosiek koek yamdoikab tugukwai che bo tamirmiriet, ko kanyol agiche koyaakta kora eng' boisiet ne boisechini eng' tuguk che bo borto.²⁸Ye kaagesu anyun nito ak agochi icheget logoechu (kayumanik) acho abunu oldang'wong' awendi Spania. ²⁹Ak anget ale ye achonjok, achoni eng' nyietab kaberuretab Kristo.³⁰Asomok mising' anyun, che kitupche, eng' Kiptaiyandenyo Jeiso Kristo, ak chamnyetab Tamirmiriet, ale ogilge kobotoo eng' sautikwok che osae Jehovah agobo ane. ³¹Osaa anyun si kobiit kesorwo eng icheket che ingeleltos eng Judea, ak si kochamak boisienyu eng bikab Jehovah che tililen. ³²Osaa si amuch achonjok eng' boiboiyet eng' magetab Jehovah, ak anyoru, koboto akwe, kamung'et.³³Ngotebi Jehovah ne bo kalyet kobotok akwe tugul. Amen.

Chapter 16

¹Kandene eunekwok cheboitiot Poibe ne kitupche, ne boisiechini kaniset ne mi Kenkrea, ²Ale otaach inendet eng' Kiptaiyat ko u yo nyoljini che tililen ak otoret inendet eng' kiy age tugul ne magenok, amu ki koek inendet agine toretindet ne bo che chang' che boto agine.³ Ogat Priska ak Akula che ki kiboitinik tugul eng' Kristo Jeiso, ⁴che ki chobotin agiche kogoito sobonwekwai agobo sobondanyu. Amamwachini kongoi agiche, ago ma anegei, ago koboto kanisosiek che bo Bororiosiek tugul.⁵Ak ogat kaniset ne mi gong'wai. Ogat Epeneto ne ochame mising', ne tangoaniat ne bo Kristo eng' emetab Asia.⁶ogat Maria ne kiboisiewech eng' boisiet ne o.⁷Ogat Androniko ak Junia, che bo orinyo ak che ki kimonjororinik kobotoo. Che toogunotin eng' che kiyyoktoi che kimi eng' Kristo eng' tai kotomo ayan.⁸Ogat Ampliato ne achame mising' eng' Kiptaiyat.⁹ogat Urbano kiboitiondenyo ne kiboisiei tugul eng' Kristo, ak Stako ne achame. ¹⁰Ogat Apele ne chamat eng' Kristo. Ak ogat icheget che bo gotab Aristobulo.¹¹Ogat Herodion ne bo orenyu . Ak ogat icheget che bo gotab Narkiso, che mi eng' Kiptaiyat.¹²Ogat Trupena ak Truposa che boisie eng' Kiptaiyat. Ak ogat Persis chamanet ne kibois mising' eng' Kiptaiyat.¹³Ogat Rupo ne lewenot eng' Kiptaiyat, koboto kamenyi ne kamenyu agane.¹⁴Ogat Asukrito, ak Plegon, ak Herme ak Patroba ak Herma, ak tupchosiek che mi koboto icheget.¹⁵Ogat Plologo ak Julia, ak Nereo ak Julia, ak chepto ne kitupche ak Olumpa ak che tililen tugul che mi koboto icheget. ¹⁶Ogatgei eng' ng'ututet ne tilil. Igatok kanisosiek tugul che bo Kristo.¹⁷Kasomok anyun che kitupche ale ogeer ak onai icheget che ing'eeti kabesiosiek ak kanagutik, konetisiet ne manamegei ak ne kionetgei ak oistoege icheget. ¹⁸Amu icheget che u choto, ko maote Kiptaiyandenyo Jeiso Kristo, ago ote mootinwekwai, ak kong'ale mugulelwekab che libkoben eng' ng'alekwai che tangusen ak kobi mugulelwekab chemwaikutnatet.¹⁹Amu kigogasak eng biko tugul kaseng'wong' bo it. Eng' noto anyun ko abaibai eng' akwe, ago amache ong'omegitu eng' noto kararan, ak oegu che berberen eng' noto bo yaityo. ²⁰Ak tun tue Jehovah ne bo kalyet chesawil eng' kelyekwok ko legit. Ngotebi kobotok mieindab Kiptaiyandenyo Jeiso Kristo²¹Igatok Timoteo ne kiboitiot koboto, ak Lukio ak Jaso ak Sosipatro ne bo orenyu. ²²Ane Tertio ne kaasire baruani, agatok eng' Kiptaiyat.²³Igatok Gaio ne ami gonyi ak kaniset Komugul. Igatok Erasto, ribindetab tugukab nganaset ak Kuarto ne tupcho. ²⁴Ngotebi kobotok tugul mieindab Kiptaiyandenyo Jeiso Kristo, Amen²⁵Ra eng' inendet ne imuchi kogimitok ko u logoiywekchu che kororon ak amdaetab Jeiso Kristo, ko u ng'ang'utiet ne bo ung'ot ne ki ka kiuny kosis kong'ete taunetab ng'weny.²⁶Ago kagong'ang'ak ra, ak eng' sirutik che bo maotik ko u ng'atutietab Jehovah ne bo koigeny, ko kagiborji bororiosiek tugul agoi kasetab it ne bo kayanet.²⁷Bo Jehovah inege ng'omnatet ak torornatet koigeny, eng' Jeiso Kristo. Amen.

1 Corinthians

Chapter 1

¹Paulo ne kigikuur koek ne kiyoktoi ne bo Jeiso Kristo eng' magetab Jehovah ak tupchenyo Sostena. ²eng' kanisetab Jehovah ne mi korintoek eng' icheket che kigitilil eng' Kristo Jeiso ak keguurji lewenisiek si eng' Kristo, Kiptayandengwai ak nenyor. ³Ngotebi kororindo kobotok ak kalieyet ne bune Jehovah .⁴Amwachini Jehovah kongoi kotugui akobo akwe, amu kororindab Jehovah ne kigonok Jeiso Kristo. ⁵Si eng' tuguk tukul komokornonok indendet eng' twekunet ak n'gomnatet, ⁶agot ye tooku baornatetab Kristo eng' akwe.⁷Si mororuok konunotiot age tugul keganyi nyonunetab kiptayandenyo Jeiso Kristo. ⁸Ne igimitok agoi kagesonet asi oegu che ititootin eng' betutab kiptayandenyo Jeiso Kristo. ⁹Iyanat Jehovah, ne kigeguurok eng' yamdaetab werinyi Jeiso Kristo kiptaiyandenyo.¹⁰Osomok anyun nguno topchosiek eng' kainetab kiptaiyandenyo Jeiso Kristo, ale ong'ala kit agenge, si maiit besiosiek eng' kwenung'won'g, ago si oegu che igesunotinge eng' kibagenge eng' kabwatet agenge ak kiruoget agenge. ¹¹Amu kigemwowo agobo akwe, tupchosiekechu, icheket che bo ketab Kloe kele mi ng'usetabge kwenung'wong'.¹²Lin alak eng' akwe abo Paulo, Kolin alak abo Apolos, kolin alak abo Kepas nda Kristo. ¹³Tos pcheat Kristo? Kigigartat Paulo akobo akwe? nda kigibatisanak eng' kainetab Paulo?¹⁴Amwochini Jehovah kongoi amu mami ne kiabatisan eng' akwe kobate Krispo ak Gaio. ¹⁵Si ma le chi kabatisan eng' kainenyu. ¹⁶Ak kiabatisan kotab Stepanas agiche mobwoti ngo kiabatisan che chi age kokeny.¹⁷Kiyokwo Kristo aamda logoiywek che kiroron ma abatisanis, ma eng' ng'omnotetab n'galek si maek buch kimurtoryotab Kristo.¹⁸Amu berberiet amdaetab kimurtoyot eng' che lustos, ago kimnatetab Jehovah eng' che siku. ¹⁹Amu kigisir kele ,ak ang'eme ng'omnotetab che ng'omen ak aesioi kauiyetab icheget che iguitos.²⁰Mi ano ne n'gom? Mi ano sirindet ? Mi ano Kipsuriotiotab ng'wenyuni? Tos mayai Jehovah n'gomnatetab ng'wenyuni koek berberiet? ²¹Amu eng' n'gomnotetab Jehovah ko manai ng'weny Jehovah eng' n'gomnotenyi, kicham Jehovah kosor icheket che iyoni, eng' berberindo ne bo ng'olyot ne kiamdoi.²²amu mache youtik koborunoik kocheng'e yunanik ng'omnatet. ²³Ago kiamdoi Kristo ne kigigartat ne kanakut eng' yahudik ago berberindo eng' Bororiosiek.²⁴Ako eng' iche che kigiguur, yahudik ak yunanik Kristo Ko kimnatet ak ng'omnotetab Jehovah. ²⁵Amu berberietab Jehovah ko ng'om kosiir biko ago nyalulnatenyi ko kim kosiir.²⁶Okeero Kuurseng'won'g topchosiek, ma kiguur che chang' che ng'omen eng' atebtab borto ma che chang' che kimen ama che chang' che tookunotin. ²⁷Ago kilewen Jehovah tuguk che berber che bo ng'weny si kogooch kalilanet che ng'omen, ak kileewen che tuguk che nyolulyotin che bo ng'weny si kogochi kalitanet che kimen;²⁸Agi tuguk che mi ng'weny che bo ng'weny ak tuguk che sosotin si kowal koek buch tuguk che mi. ²⁹Asi metororge chi eng'tainyi.³⁰Kionyoru anyun Jeiso kobun inendet ne kigiyai eng' Jehovah koek ng'omnotet ak imanda ak tililindo ak katiakanatet. ³¹Asi ko u ye kigisir, indenet ne itororeke kootororke eng' kiptaiyat.

Chapter 2

¹Ago kinganyonchok tupchosiek, ko ki ma anyo eng' anyinyindab n'galalet nda ne bo ng'omnotet, anyo aboruok baornatetab Jehovah. ²Amu kiatil ale ko manai kiy age tugul eng' kwenung'wony kobate Jeiso Kristo ne kigigartat.³Ak kigimi kibakenge eng' nyalulet, ak eng' kaiyweisiet ak eng' botanet neo. ⁴Ago ng'omnotetab chi ago eng' koborunet eng' tamirmiriet ak kimnatet. ⁵Asimatelele kayaneng'wong' n'gomnotetab biko ago eng' Jehovah.⁶Ago kimwoe ng'omnotet eng' kwenutab che ititotin ama eng' ng'omnotetab ng'wenyuni nda ne bo bouinikab ng'wenuyni che eku buch. ⁷Ago kimwoe ngomnotetab Jehovah eng' kwong'gutiet, akot ng'omnotet ne ung'at ne kisib kong'at Jehovah kotomo kobiit ng'weny amu torornatenyo.⁸Ne kimanai age tugul eng' bounikab ng'wenyuni, amu nda kiganai nda kimo kogortoti kiptaiyat ne bo toronatet. ⁹Ago ko u ye siraat, mami kong' ne kigokeer nda it ne kigokas, nda kochut mugulel ne bo chi tuguchu che kigochobchi Jehovah icheket che chamei indendet.¹⁰Ago king'ang'wech Jehovah eng' tamirmirienyi, amu isiachi tamirmriet tuguk tugul agot tuguk che un'gotin che bo Jehovah. ¹¹Tos ng'o ne ingen tugukab chi kobate tamirmirietab chichoto, u noto, tukukab Jehovah ko mengen chi kobate tamirmirietab Jehovah.¹²Nguno anyun ko makitaach tamirmirietab ng'weny, ako tamirmirietab Jehovah, asi keguiye ¹³Tuguk che kimwoe, ko ma ng'alek che ineti ng'omnotetab chi, ago che ineti tamirmiriet tugukab ne tilil, kiroge tugukab tamirmiriet ak tugukab tamirmiriet.¹⁴Ago matooche, chito ne mi eng' borto tuguk che bo tamirmirietab Jehovah, amu berberiet eng' inendet amemuchi kokuiyo amu kiguitos eng' tamirmiriet. ¹⁵inendet ne mi eng' tamirmiriet koruokchin tuguk tugul, ameruokchini chi indendet. ¹⁶Amu ng'o ne kigonai kabwatutikab kiptaiyat, Si kobiit konet indendet? ago kitinye ache kabwatutikab Kristo.

Chapter 3

¹Ago anyun tupchosiek mon'gololwok ko u biko che mi eng' tamirmiriet ago che mi eng' borto ago leguk eng' Kristo. ²Kiaguenak cheko mabaenak omitwokik che uuen; amu agot nguno kotomo omuch oam.³Agot nguni ko tomi eng' borto, amu tokomi ngetkonda ak bariosiek ak kabesiosiek, tos momi eng' borto ak obendoti kou biko alak. ⁴Amu lin alak obo Paulo, kolen alak obo Apolos, tos momi eng' borto? ⁵Paulo kong'o anyun, ko Apolos kong'o, kiboitinik che oyani ko u ye kiigoch kiptaiyat chi age tugul.⁶Kiagoole, kobisi Apolo ak kobiit Jehovah. ⁷Noto anyun ma kiy koliindet ama kiy kobisindet ago Jehovah ne ibiiti.⁸Inendet ne koolei ak neibisi ko akenge ago tun nyoru chitugul kogochinet korupke ak boisienyi. ⁹Amu kii kiboitinikab Jehovah mbarenyi ak teksenyi.¹⁰Kosupge ak miendaab Jehovah ne kigikono, kou teegindet neo ak ko ng'om, ago ng'om. Ko kialumde lumeiywot ne kiteekse barakunyi, ago ng'o keer age tugul ole katektaita barakunji. ¹¹Amu momi lumeiywot ne imuchi kolumitachi kobate noto kigelumta Jeiso Kristo.¹²Ak ng'o teekse chi lumeiywondoni tahbu, feda, koik che bo komonut, ketiik, suswek ak mobek. ¹³Tun kotogu boisietab chi age tugul, amu tun komwoitoi betut, amu king'anye eng' mat ak ketieme mat si kotook ole u.¹⁴Ng'o ng'et boisietab chi age tugul che kigateeke barakunyi, konyoru anyun meletko. ¹⁵Ng'o lal boisionikab chi, kowendi asen, ako kisoru indendet eng' mat.¹⁶Tos mongen akwe ole o i hekalut ne bo Jehovah, ago menyok tamirmirietab Jehovah? ¹⁷Ng'o ng'em chi hekalutab Jehovah, kon'geme Jehovah amu tilil hekalutab Jehovah ne nito ko akwe.¹⁸Amagenak chi, ng'o mi chi kwenung' wong' ne tooku ko ng'om eng' ng'onyuni ng'oek ne berber asi koek ne ng'om. ¹⁹Amu ng'omnotetab ng'wenyuni ko berberiet eng' Jehovah. Amu sirat kele, indent ko name che ng'omen eng' ng'alseng'wai. ²⁰Ingen kiptaiyat kabwatutikab ng'amotik kokeny kole buch.²¹Noto anyun mat kotoroke chi eng' biko amu chegwok tuguk tugul. ²²Ng'o Paulo, nda Apolos, nda kepa nda ng'wenyuni nda sobondo nda meet, nda tuguk che mi, nda tuguk che bwoni. Tugul ko chegwok. ²³Ak obo Kristo ak Kristo ko bo Jehovah

Chapter 4

¹Ng'oitech chi kole ki kiboitinikab Kristo ak ribikab ung'otikab jehovah. ²Noto anyun makat ribindet age tugul koek ne kiyoni.³Eng' ane ko kiy kitikin ng'o kina akwe, nda koruokwo chi, ee makinege anege. ⁴Amu mongen ke ane, ako mo ii ne ikesunotge ago inendet ne ing'eno ko Jehovah.⁵Ara anyun ameruokchi kiy kotom koit kasarta, kot konyo kiptaiyat ne ibu kobwa lapkeiyet tuguk che ung'otin che bo tuindo, ak koboor ng'alekab muguleido asi konyor chi tugul kolosunetab Jehovah.⁶Eng' noto anyun che kitupche, kaayai tuguchu koek kayaniet eng' ane ak Apolo agobo akwe, si kobiit onetge eng' ache si masiir tuguk che sirotin, si mamenege chi agobo chi age, kotil let chito age. ⁷Kayain ng'o iteritu eng' age? ak nee ne itinye inye ne kima iitach, ago ng'o kiitache ko amu nee si ilosuge, ko u ye kima itaache?⁸Ng'uno anyun onyitotin, ng'uno ko kiomokornon kiobounisie ko u laitorinik koma, kamacha anyun obou si kebounisie kobotok eng' Jehovah. ⁹Abwati ale kiteb Jehovah keegu ache che kiyoktoi che bo let, ko u biko che kigiruogyi kobek amu keerech ng'weny, malaikaisiek ak biko.¹⁰Ki che berber amu Kristo, kinyoluilyotin, ookimen, okonyitotin ko motekisech. ¹¹Agoi ng'uno koamech rubet ak melelda, kimi ach ngor ak ketortatech ama kitinye menyotet.¹²Ao kibirtoige keboisie eunekcho, ng'echosech keberur, ng'eusech kemuitoi. ¹³Ye kimwoitoenech yoito, kigoigoi, kiyaech ko u che muruonindab ng'weny che kibuktoi ak kelakte agoi nguno.¹⁴Mosire tuguchi asi olilanse ago si kou werkchu che achame ateechin . ¹⁵Agot ndotinye ribik elfu taman eng' Kristo, ko motinye kwanisiek che chang'. Amu kiosichok eng' Kristo Jeiso kobun lokoiywek che kororon. ¹⁶Noto anyun osomok oeku kosubikichu.¹⁷Noto amu nee asi oyokun Timoteo, ne werinyu ne achame ne kiyoni eng' Kristo, ne nyoni kobwatwok ortinwekchu eng' Kristo, ye onetisioti eng' ui tugul eng' kanisosiek tugul. ¹⁸Mendos alak ayun kolin abere manyonjinok.¹⁹Lekit anyonjok,ngo cham Kiptaiyat;ak aguiye,ma ng'olyotabiche che menotin,ago kamugengwai. ²⁰Amu bounatetab Jehovah ko ma eng' ng'olyot ago kimnatet. ²¹Nee ne omache anyun? anyonchok ak Kirogto ,nda eng' chamnyet,ak tamirmirietab talasiet?.

Chapter 5

¹Kosunot Komie kele mi kwenung'wony ibetabge mising' kosiir ogot ole u eng' bororiosiek, kot koit koibge ohi ak osotiotab Kwanit. ²Ak omendosi amoarokenye kele inendet ne kayai kioto keisto eng' kwenunyo.³Eng' iman ko momi eng' borto, ago omi eng' tamirmiriet, ko kaaruokyi inendet ne koyai youtionoto kou yo kwomite. ⁴Eng' kainetab kiptayandenyo Jeiso Kristo, yo kotuiye kibagenge ak tamimirienyu eng' kamuketab kiptayandenyo Jeiso Kristo. ⁵Okochi Oindet Chito ne u noto si keng'em borto, asi kesor tamirmiriet eng' betutab kiptaiyat Jeiso.⁶Ma kararan kolosuneng'wong'. Tos Mongen ole Mermerek tukitin kogutu kererutiet komugul. ⁷Oiste anyun mermerek che osen asi oegu kererutiet ne leel, amu momi mermerek eng' akwe, amu Kristo ne Pasaka ko korosiotnyo. ⁸Noto anyun, ongerib ikoorto, ma eng' mermerek che bo keny nda ko che bo yaitiet ak teng'ekto, ago eng' makatiat ne momi mermerek ne motinyei kenisiet ak bo iman.⁹Kioserwok eng' baruenyu ale amonamge ak che soksei. ¹⁰Mamwoe ale otabange mising' che sokse che bo ng'wenyuni, nda kipkeninik,nda che soe kanamonik: amu nda u notonta kanyoljok omandeeng' ng'weny.¹¹Ago kasirwak anyun ale amonamge ak chi age tugul ne kiguure tupchet ago yae sokset nda kipng'etkong'ia nda kosoe kanamonik nda ko ne chubisie nda ko kibogityot nda rebindet. Amoamisie ak chito ne u noto. ¹²Amage nee aruokyi iche che mi sang'? Tos moruokyini akwe iche che mito go? ¹³Ago iche che mito sang' koruokyini Jehovah choto. Oiste anyun chichoto sigoran eng' kwenung'wong'.

Chapter 6

¹Tos mi chi kwenung'wong' ne ng'otinye ke ng'olyo ak chitab kokwet komuti kapgiruok eng' taitab che mo bo imanda? Ama eng' taitab che tililen. ²Tos monget ole iruokyini che tililen ng'weny ? Ako ngot oruokyini anyun ng'weny ko tos manyoljinok oruokyi tuguk che mengechen? ³Tos mongen ole tun keruokyini malaikaisiek? Siirei anyun ne tia tuguk che bo soboni?⁴Ng'ot omuchi oruokyi tuguk che tinyeke ak soboni, ko to oiiti ole kiruogik iche che ma kiiti kele kiy eng' kaniset. ⁵Amwoe anyun ale si kobiit olilonse .Momi chi ne ng'om kwenung'wong' agot agenge ne imichi kotil ngalek eng' kwenutab tupchosiek? ⁶Ago imuti tupchet age tupchennyi kwo kapkiruok,akne siire ko eng' taitab che moiyonotin!⁷Achicha, Kagoek nguno lelut eng' akwe, amu oruokyinige akwege.Amu nee si mochamtege kinyalilak? Kaine si mochamtege kesarenak tuguk? ⁸Achicha akweget che oyae ne ya ak orebisiei agot eng' tupchosiek!⁹Tos mongen ole mochutei che mo bo iman bounotetab Jehovah? Amata kigenaak; momi eng' che yae sokset nda soikab kanamonik nds che yae ibetabge nda chemulkwonyik, nda chemogorgoinik. ¹⁰Nda choric nda kipkeinik nda kibogitinik nda chubik nda rebik che nyoru bounatetab Jehovah. ¹¹Ago ki u choto alak eng' akwe ago kigeunok ak ketililok ak keityok imanda eng' kainetab kiptaiyat Jeiso ak eng' tamirmiretab Jehovah.¹²Chomtootin tuguk tugul eng' ane, ama tuguk tugul che nyolu, chomtootin tuguk tugul eng' ane ama boiywo age tugul eng' choto ¹³Bo omitwokik moet, ak bo moet omitwogik ago ngeme Jehovah choto tugul. Ng'uno anyun mobo borto sokset ago bo kiptaiyat; ago bo kiptaiyat borto.¹⁴King'eet Jehovah kiptaiyat ak tun ing'eetech ak ache eng' kimnatenyi. ¹⁵Tos mongen ole borwekwok ko kebebertab Kristo? ara anyun aiste kabeberwekab Kristo, ak ayai koek kebeberwekab chepkugoniot? Olo mo u noto!¹⁶Nda tos mongen ole indendet ne namege ak chepkugoniot ko borto agenge. Amu mwaat kele eku tuwai borto agenge. ¹⁷Ako indendet ne kituisot ak kiptaiyat koegu tamirmiriet agenge.¹⁸Omwee anyun sokset,tenkegwogik alak komi sang'utab borto, ago inendet ne yae sokset koyachin bortanyi tengekto.¹⁹Nda tos mongen ole borwekwok ko hekalutab tamirmiriet ne tilil ne otinye eng' akwe ne otinye eng' Jehovah? amobo ge akwege; ²⁰Amu kigialenak kamanutiet, ara otoror Jehovah eng' borwekwok.

Chapter 7

¹Nguno anyun agobo tuguk che kioserwo ko kararan ko motiny mureno kwony. ²Agot kora, si keistoege sokset ko ng'otebi age tugul ak osotiondenyi ak kotebi kotebi kwony age tugul ak maning'otiondenyi.³ng'okochi maning'otiot osotiondenyi ko u ye nyoljini ak ko u noto agine osotiot eng' maning'otiot. ⁴Matinye kamuket osotiot eng' bortonyi ng'ot ko ma maning'otiot, ko u noto agine maning'otiot kele motinye kamuget eng' bortanyi ng'ot ko ma osotiot.⁵Amotaege akwege, kobate yo kochamnyechi asi onyoru osa ak orukutge ak otuiyege kogeny si mayomak oindet amu motinye ribetabge. ⁶Ago amwae ni amu chamjinet ma ng'atutiet. ⁷Ago kata chome koige biko tugul ane.AGo tinye chi age tugul konunenyi ne bunu Jehovah,age ko uni, ak age ko u no.⁸Amwochini icheket che tomo kotunis ak musogik alechini, kararan eng' iche ng'otebi ko u ane. ⁹Ago ng'o mosigchini kotebi, kotunis , amu kaigai kotunis kosiir maket ne lole.¹⁰Ang'ote che kigotung'e ma ane ago kiptaiyat ale mameto osotiot maning'otiondenyi. ¹¹Ago ng'ot kometo, ko gotebi komagitun nda kowekchige manig'otiot osortiondenyi.¹²Amwochini biko alak, ma kiptaiyat ale ng'o tinyei tupchet kwondo ne maiyanat ak koboibochi kotebi tuwai. Kotebi maon. ¹³Ago kwondo ne tinyei maning'otiot ne meyanat ak koboibochi komeng'is tuwai ko mat kometo maning'otiondenyi. ¹⁴Amu maning'otiot ne maiyanat ketilile ak osotiot ne meyanat eng' maning'otiot ketilile , nda ma u noto ta ma tililen legukwok: ago tililen iche nguno.¹⁵Ago ngwo ne meyanat, ko ngwo, momi tupchet ne muren nda kwony ne ratat eng' ng'alek che u choto- Ago kiguurchech Jehovah ache tugul eng' kalyet. ¹⁶Ago inae nee anyun inye osotiondoni ngo tos isoru maning'otiot? Nda Inae nee inye maning’otiondoni ngo tos isoru osotiot.¹⁷Ago ko u ye kigopchechi kiptaiyat chi age tugul, ko u ye kigoguur Jehovah age tugul, ngotebi ko u noto. Ak ang'ote anyun ko u noto eng' kanisosiek tugul. ¹⁸Tos kigiguur chi age tugul ko kagimuratan? Amat koige ne magimuratan, Tos. Kigiguur chi age tugul kotom kemuratan. ¹⁹Ma kiy kamuratanet, ago ngo magimurtatan ko ma kiy, ago kerib ng’atutikab Jehovah.²⁰Ngo tebi chi age tugul ko u ye kiu ye kingekuure. ²¹Tos kigiguurin i otwogin? Meimchike, ago ngot komugogse ketchachin iboisie. ²²Amu inendet ne kigiguur ko otwogin. Kotyaket eng' kiptaiyat, ko u noto, inendet ne kigiguur kotyakat ko otwokindetab Kristo. ²³Kigealak eng' kamanutiet, ama toegu otwokikab biko. ²⁴Tupchosiek ngotebi age tugul eng' Jehovah ko u ye kiteptoi ye king'ekuure.²⁵Nguno anyun ale,motinye ng'atut eng' kiptaiyat agobo bergeinik, ago agonu kereenyu ko u chi ne kigonyor rirenetab kiptaiyat aek ne kiyani. ²⁶Abwati anyun ale, kararan nito amu kaimetabge ne mi nguno ale ngotebi chi tugul kou ole teptoi nguno.²⁷Tos kigeratyin osotiot mecheng' anyun ketyachin Tos itiagat eng' osotiot amecheng' anyun osotiot. ²⁸Ago ngot itunisie ko maiyai tengek, ak ngitun berkeiya ko maiyai tengek, ago nyoru che u choto nyaliida eng' borwek amomoche soimge.²⁹Ago amwowok tupchosiek ale nwach kasarta ne ng'etunot, ngotebi che tinyei osotik ko u ye motinyei. ³⁰Ak Icheket che rirsot kot kou ne morirsot, ak icheket che boiboen kot kou che moboiboen ak che alisie kot kou ne motinyei kiy. ³¹Ak icheget che boisie ng'weny komoboisie mising', amu siirtoi itondab ng'weny.³²Ago momoche oegu che iimotinge. Inendet ne moitunis kojirjirenjin tuguk che bo kiptaiyat, ole imuchi kobaibaita kiptaiyat. ³³Ago inendet ne kigotunis kojircjirenjin tuguk che mi ng'weny ole imuchi kobaibait osotiondenyi. ³⁴Mi teerchinet kokeny eng' osotiot ak berkeiyat, inendet ne moitunot kojirjirengini tuguk, che bo kiptaiyat, asi koeg ne tilil eng' borto ak eng' tamirmiriet: ko inendet ne itunot kojirjirenjini tuguk che mi ng'weny, ole imuuktoi kobaibai maning'otiondenyi.³⁵Amwowok nito agobo keluneng'wong', melin kele katorchok mestet, ago si oboisiechi kiptaiyat eng' oret ne chamat ma eng' kaimetabge.³⁶Ago ng'obwati chi age tugul kole mayachini berkeiyandenyi ne nyolu, ak ngo kagosiirto kororonindab mining'natenyi, ak ngo mi kiy ne nyoljini, koyai ko u ye mache. Mayai tengek ngotungei. ³⁷Ago inendet ne lumdaat eng' moguleldanyi komuchi koboi mokutikji ago kagotil eng' muguleidonyi koriib berkeinatenyi ketun koyae ne kararan. ³⁸Inendet ne igoitoi berkeiyandenyi ketun ko yaei ne kararan, ak inendet ne mekoito berkeiyandenyi ketun koyae ne kararan mising'.³⁹Ratat osotiot kote kotoko sobei maning'otiot, ago ye kagome kotiagat kotun chi ko u chamnyenyi eng' kiptaiyat kityo. ⁴⁰Ago baibai kosiir ngo tebi ko u ye konye, ko u ye abwati: ak alin atinye agine tamirmirietab Jehovah.

Chapter 8

¹Noto anyun agobo tuguk ale kaginem koek korosekab kanmonik kingen tugul kele kitinye naet, mene naet ago teegse chamnyet. ²Ngot kobwatyi chi kole ingen kiy, ko mengen ko u ye makat kongen. ³Ago ngo chame chi age tugul Jehovah ko naat chichoto eng' inendet.⁴Agobo ametab tuguk che kagieng'ji kanamonik koek korosek , kingen kele ma kiy konomuet eng' ng'weny, ama mi komuktoindet age kobate agenge. ⁵Agot ndo mi che keguure cheptailelisiek, ngo kipseng'wet nda ng'weny (kou ye mi ) cheptailelisiek che chang' ak kiptainik che chang'. ⁶Ago eng' ache ko kamugtaindet ko agenge. Inendet kwanda ne bunu tuguk tukul, ak kemi eng' inendet, ak kiptaiyat aenge, Jesu Kristo, ne mi tuguk tugul amu inendet, ak ache eng' inendet.⁷Ago momi naonata eng' biko tugul, amu kigonaita agoi nguno eng' kabwatutigwai koame tuguk che kagibelchi koek korosek konomuet ak muruonitu kabwatengwai ne nyalulat.⁸Ago amitwogik ko ma kit ne imutech kerikechi Jehovah nda ngo magiamisie, ko mararuech kiy nda ngeamisie ko matesak kiy. ⁹Ago oribge asi monach che to ko nyolulotin eng' kimnatoning'wong'. ¹⁰Ak ngot keerin chi inye ne tinye naet iamisiei eng' hekalutab kanamonik, ko tos manyikanit inendet ne nyalulat koam tuguk che kagienchini kanamonik:¹¹Ak luse inendet ne nyalulat amu naeng'ung' ago kimechi Kristo. ¹²Ak ng'oyachi tengek topchosiek ak oguoteni kabwatutigwai ne nyalulat, ko koyachi Kristo tengek. ¹³Noto anyun ,ngot konachi amitwogik ne kitupche, ko ma aame banyek agoi, si manach ne kitupche.

Chapter 9

¹Tas Mei ne kiyoktoi? Tos matyakat? tos tomo aro kiptaiyandenyo Jeso Kristo?: Tos mo i akwe boisienyu eng' kiptaiyat? ²Ngot ko mo i ne kiyoktoi eng' ala,ko ne kiyoktoi eng' akwe: amu ng'oksetab kayoktoinatenyu ko akwe eng' Kiptaiyat.³Osorunege nito eng' icheget che kina. ⁴Tos makitinye kimnatet kee ak keam? ⁵Tos katinye kimnatet kemutate osotiot ne iyanat, ko u alak che kiyoktoi, ak tupchosiek che bo kiptayat ak kepa? ⁶Nda anege kityo ak barnaba che makitinye kimnatet kebakakte boisiet?⁷Ng'o ne wendi luget ak koboisie tugugchi?ng'o ne kole kabunguit ama ame logoek? nda ng'o ne iyoki akwet ama lue chekab kiayagichoto? ⁸Tos amwoe tukuchu ko u biteetab biko?nda mamwoei agine ng'atutiet choto?⁹Amu sirat eng' ng'atutietab Musa kole, mat irat kutitab eito ye tiechei beko koborei. Tos ibwoti Jehovah mising' agobo eik? ¹⁰nda mwoei kityo amu ache? Ee kigisir amu ache : amu inendet ne ibatisie,ko nyolu kobatis eng' kamang'unet , ak inendet ne bore kobore komang'u kole sigd kiy. . ¹¹Ngot ko kigigolchok tukukab tamirmiriet, ko tos kiy ne o ngot keges tugukwok che bo borto?¹²Ngot konyor alak yamdaet eng' kimnotoni kosiirok kesire ache, ago makiboisie ache kimnotonoto ak kimuitoi eng' tuguk tugul si makigerte letaetab lokoiywek che kororon che bo Kristo. ¹³Mongen ole icheket che boisiechini tuguk che tililen koame tuguk che bo hekalut , ak icheget che ribe kaptisisiet kotinye kebebertang'wai koboto kaptisisiet? ¹⁴Kou noto ole king'atita Jehovah kole icheket che amdoi lokoiywek che kororon.¹⁵Momi kiy eng' chuto che kioboisie. Amelin kasere ole si keyaiywa. Kaigai ame kosiir koyai chi torornatenyu koek buch. ¹⁶Agot ngaamdoi lokoiywek che kororon ko momi kiy natororege. Amu makat mising' nito eng' ane, ago bwa eng' ane ng'ot ko maainde lokoiywek che kororon.¹⁷Amu ye ayai eng' makenyu anege atinye malekto, ago ngo ma bo magenyu anege atinye ripest ne kigiyanwo. ¹⁸Nee melektanyu? Noto ko ni, ye omdoi lokoiywechoto kororon ayae koek che motinye melekto si moboisie kimnatenyu mising' eng' lokoiywek che kororon.¹⁹Agot kiatiagat eng' biko tugul, ko kiaegu otwogintetab tugul, asi anyor ilajinet kosiir. ²⁰Eng' yahudik, ko kioegu yahutiot, si kobiit anyor yahudik, eng' iche che mi eng' Ng'atutiet ko kiaige agane ne mi eng' Ng'atutiet ama kele ami anendet eng' Ng'atutiet ,ago si kobiit anyor icheget che mi eng' Ng'atutiet .²¹Eng' icheket che momi eng' ng'atutiet ko kiotebi ko u yo momi eng' ng'atutiet(ma kue ami eng' ng'atutik eng'Jehovah ago ami eng' ng'atutik eng' Kristo. Si anyor iche che momi eng' ng'atutik. ²²Kotebi kou ne nyalulat eng' che nyaluliotin asi anyor che, nyolulyotin, kiaegu tuguk tugul eng' biko tugul asi amuch osor alak eng' oret age tugul. ²³Ayae nito anyun amu amdaetab lokoiywek che kororon asi anyor yamdaet eng' chuto ak akwe.²⁴Tos mongen ole icheket che rwaei eng' labatet ko chang', ago nyoru melekto akenge? Ara orwai asi onyoru. ²⁵Ak chi age tugul ne ikilige eng' ureriosiek koribege eng' tuguk tugul, yaei anyun ko u noto asi konyor kutwet ne ng'emogse ago ache ko ne mon’gemogse. ²⁶Aloboti anyun ma ko u chi ne tinyei saket. Ak abarsoti ma ko u chi ne bire. olo buch. ²⁷Ago obire bortanyu ak obou, asi matikin ko ye kaamechi alak koma kimeto

Chapter 10

¹Momoche anyun ,chi kitupche, ale oegu chi monget, ole kimito kwanisiekyo tugul ng'wenyutab boldet, ak kibun tugul araraita. ²ak kibatisanji tugul Musa eng' boldet ak araraita. ³ak kiam tugul amdit agenge ne bo tamirmiriet, ⁴ak kiee tugul eet agenge ni bo tamirmiriet. amu kiee tugul eng' ruandet ni bo tamirmiriet ni kirub iche, ak ruandanoto ko ki Kristo.⁵Ago kima baibaichi mising' Jehovah chi chang' eng' iche; amu kigiserta eng' ong'atet. ⁶Kiek tuguchu anyun kaborunoikyo, si magimakyi tuguk chi yaachen, ko u yo kimakyige iche mising'.⁷Amoegu chi sae kanamok, ko u alak ing' iche, ko u yo kigisiir kele, kitebi ng'weny biko koamis ak koee, ak kong'etyo ko urerensot. ⁸Amata kisogse, ko u yo kiae alak eng' iche, ak kiibutyo eng' betut agenge elufusiek tuptemu ak somok.⁹Nda ketiem kiptaiyat, ko u yo kitiem alak eng' iche, ak kibar erenok. ¹⁰Amato ng'unyng'ungye ko u yo king'unyng'unyo alak eng' iche, ak kibok eng' ng'emindet.¹¹Kiaak anyun tuguchuto eng' iche si koek kaborunet; ak kigisir agobo kateunennyo, ache chi kagochonjet kagesunetab kenyisiek ¹²nyoto anyun ng'oripge si ma tebut inendet ne ibwoti kole tononi. ¹³Kima namak yomset kobate nyoto ne imuchi komuitae chi tugul; ago bo iman Jehovah ni machomdook keyomak kosiir ni te ne imuchi; ago koboto yomsonoto aei agine oret ni ochilile, si kobiit omuch omuite.¹⁴Nyoto anyun, chamanikyu oyestae biteetab kanamonik. ¹⁵Ang'ololi ko u yo ang'ololjini biko chi ng'omen; obesie kito no mwoe. ¹⁶Kigombet ni bo kaberuret ni kiberuri, ko tos ma amdaet ni kibutuli ko tos ma amdaet ni bo bortab Kristo? ¹⁷Amu ache chi ki biko chi chang'; ko ki makatiat agenge, borto agenge; amu kiome ache tugul makatiat agenge.¹⁸Ogeer Israel -o ing' atebtab borto: tos matinye amdaet ak kaptisisiet iche chi ame tiseiwyek? ¹⁹Amwoe nee anyun? amwa ale kiyni ne kieng'jin kanamonik nda tos kiy kanamwet?²⁰Ago tuguk chi igoitoi Bororosiek koeng'jini oik, ago ma Jehovah: amamoche oae amdaet ak oik, ²¹Momuchi oee kikombetab kiptaiyat, ak kikombetab oik. momuchi oam ing' mesetab kiptaiyat, ak mesetab oik. ²²Nda kitoche kiptaiyat konyor ng'etkong? Tos kigimen kosiir inendet?²³chamdaat tuguk tugul; ago ma rugut tugul chi nyolu. Chamdaat tuguk tugul; ago ma tuguk tugul chi teekse. ²⁴Ama tocheng'jige chi chechi inegei, ago chi bo chitab kokwennyi.²⁵Kiy age tugul ni kioldoi eng' kabany, oam, amoteeb kiy amu kabwatet; ²⁶amu bo kiptaiyat ng'weny, ak chi nyiitat ng'weny. ²⁷Ngo kuurok age eng' iche chi moiyoyni kole kobaak, ak omoche obe; ko kiy age tugul anyun ni kagindeno taing'wong' oam ama to teebi amu kabwatet.²⁸Ago ngo lenok chi age tugul, kagigoitoi kii koek tiseiywot, ko moam, amu inendet ni kagoborun, ak amu kabwatet. ²⁹Kabwatet ni amwoe ko ma ningung', ago bo age; amu kalya si koruokyi katiagennyu kabwatet age? ³⁰ngo atooche eng' kongoi ko amu nee si kemwataena yaitio eng' kito ni koagoite kongoi ?³¹Nyoto anyun ngoame, nda ngoee nda mbo ing' kiy age tugul ni oae, oae tugul otorori Jehovah. ³²Amonach Yahudik nda yunanik, nda kanisetab Jehovah; ³³mbo ko u yo oboiboien biko tugul eng' tuguk tugul, mocheng'e kelunennyu agine, ago kelunet ni bo chi chang', si kobiit kesor.

Chapter 11

¹Oegu kosupikchu ko inye osupi Kristo. ²Aloswok anyun tupchosiek , amu abkato eng' tuguk tugul ak oribe ng'atutik ko u ye kainetak. ³Onai anyun nyi ole metitab chi age tugul ko Kristo, ago metitab kwanda ko muren ago metitab Kristo ko Jehovah. ⁴Muren age tugul nyi maoteni nda kosa kotukot metinyi ko maknyit metinyi .⁵Ago chepyoso age tugul ne soe nda koamndoi logoiywek ko yatat metit ,kagotewer metinnyi "amu kagergeit ak chi ne inemunot met. ⁶Amu ngo ma tugot metitab chepyoso , ko ingetilji agine sumeek, ago ngo kalilano eng' chepyoso ketilji summek nda kinem , ko ngotuch metinnyi.⁷Monyolu kotuche met mureno amu inendet kerkeindo ak torornatetab Jehovah, ago kwondo ko torornatetab muren. ⁸Amu mo bo muren kwondo, ago bo kwondo murenet.⁹Amele kigichopchini muren, kwony ago kigichopchi kwony muren eng' kaptisisiet. ¹⁰Makat anyun kwony kotinye baunatet eng' metinyi amu malaikaisiek.¹¹Agot kora ko momi mureno ngo momi kwony, ama mi kwony ngo mami mureno eng' Kiptaiyat. ¹²Ko u ye kibunu kwony muren, ko u nyoto agine kosiche kwony muren ago tuguk tugul ko bo Jehovah.¹³Oruokchige kira, tos nyolu kwony kosa koatukot metinyi? ¹⁴Tos ma inetok bitet olu u? Kele ngo tinye mureno sumeek chi koen ko kalilanet eng' inendet? ¹⁵Ago ngot kotinye kwony sumeek che koen,ko torornatenyi nyoto, amu kigigochi sumeechoto asi kotugege. ¹⁶Ngot ko mi chi nyi tiysot, ko makitinye biitet nyi u nyoto ama mi kora eng' kanisetab Jehovah.¹⁷Amwowok anyun nyi ale melen oloswok amu tuiyosiek chi aname amu otuisoti ma eng' chi kororon ago eng' chi yaachen. ¹⁸Ne tai anyun, ogase ole ye otuiye eng' hekalut komi besiet kwenung'wong'. ¹⁹Amu mi besiosiek kwenung'wong' nyi matiny si kotook iche chi bo iman eng' kwenung'wong'.²⁰Yo kotuiyechi komasta agenge ko mosikchine oam meseetab Kiptaiyat. ²¹Amu eng' omisieng'wong' kosib konemu age ak ame age rubet kobogiti age. ²²Nee? Tos motinye gorik chi kiamisie ak chi kiesie ? nda koreny kanisetab Jehovah ? Ak ogochi kalilanet iche chi motinye? .Amwowok nee anyun? Tos aloswok eng' nyito?Olo maloswok.²³Kianyorune Kiptaiyat nyoto kiagonok akwe ko u ye kinam makatiat Kiptaiyat Jeiso eng' kemounoto kiging'wektoi inendet. ²⁴Ak ye kingo kakomwa kongoi, kobutul ak kole , nyi ko bortanyu nyi kibutuli amu akwe.Oyai nyito komugul obgatena.²⁵Ko u nyoto kora, ko kiib kigombet ak komuus ak kole, nyi ko arorutiet nyi leel eng' korotichu oyae nyito si obgatena. ²⁶Komugul anyun ye oame makatiat ak oee kikombet ,obortoi meetab Kiptaiyat agoi Konyo.²⁷Ara anyun ale tugul nyi ame makatiandani ak nda aee kikombani ama nyoljini, koipchige kiruoget nyi bo borto ak korotikab Kiptaiyat. ²⁸Ago ngosiachge chi age tugul kotom koam makatiat ak koe kigombet. ²⁹Amu inendet nyi ame ak koee ama nyoljini, koamchnike ,koechinike kiruok amu moikuiyo bortab Kiptaiyat. ³⁰Nyoto amu nee si konyolultos ak komiandos chi chang' eng' akwe ak ko ruisot chi chang'.³¹Amu Ngot kitigonige acheget , ko tun kumakiruokwech. ³²Ago yo kiruokwech Kiptaiyat, si ma tun kiruokwech ak ng'weny.³³Nyoto anyun,tupchosiekchu, yo kotuiye oamisie, okanyge. ³⁴Ak ngu ame chi rubet, koamis eng' gaa kotom kocho si moruogchige eng' kotuiyeng'wong'.Ak ng'alek alak che kiosir, anyoni achobe.

Chapter 12

¹Momoche oegu che mongen tupchosiek nguno agobo. ²konunotoikab tamirmiriet ongen ole kigii bororiosiek che kigitorchech cheptailelisiek che matwegu kou ye kigindoiywok. ³Noto anyun amache oguiye ole momi chi ne ngololi eng' kandoisetab tamirmiriet ne mwoe kole chubot Jeiso amami chi ne lin Jeiso ko kiptaiyat kobate eng' tamirmiriet ne tilil.⁴Ng'uno komi teerchinet eng' konunotoik ago tamirmiriet ko agenge. ⁵Ago mi ribsosiek che terotin ago kiptaiyat ko agenge. ⁶Ago mito boisionik che terotin ago Jehovah ko agenge ne boisie eng' tugul.⁷Ago kaborunetab tamirmiriet ko kigigochi chi tugul si kotoretege. ⁸Age ko kigigochi tamirmiriet ng'olyotab ng'omnoted eng' age kigigochi tamirmirietab ngolyotab kokuiyet.⁹Age ko kayanet eng' tamirmirionoto eng' age ko konunotiotab kanyoiset eng' tamirmirionoto. ¹⁰Eng' age koyaei kwong'utik ko eng' age maionotet, eng' age koguitos tamirmirik, eng' kutuswek che terotin, eng' age ko waletab kutuswek che terotin. ¹¹Ago boisie chuto tugul tamirmiriet ne noto agenge, kopchechini age tugul ko u ye makyini.¹²Ku u ye agenge borto, ago tinyei kebeberwek chang', Ago kebeberwek che chang', che bo boroto akot nda chang' ko borto agenge ko u noto kristo. ¹³Amu eng' tamirmiriet agenge, ko kigebatisanech eng' borto ageng, nge ii yahudik nda bororiosiek, ngerototin nda ketiogotin, ko kigeyaech eng' tamirmiriet agenge¹⁴Amu borto koma kebeberta agenge ago chang', ¹⁵Ngot kole keldo, amu mo i eut, komobo borto, ko tos mo bo borto? ¹⁶Ak ngot kole itit, amu mo i konda, ko mobo borto, ko tos mo bo borto? ¹⁷Ngot ko borto komugul ko konda, ko nda miano kastaet? Nda tugul ko kastaet nda miano konguiset ?¹⁸Ago nguno ko kigonde Jehovah kebeberwek, age tugul eng' iche, eng' borto, ko u ye kicham indendet. ¹⁹Ago nda ki tugul ko kebeberta, nda miano borto? ²⁰Akot nguno nganda tinyei kebeberwek che chang',ko borto agenge.²¹Ama lechini konda eut, mamochin.nda kolechi metit kelyek mamochok. ²²Ago ne siire mising', ko kebeberwekab borto che togu konyolulyotin, ko choto che mokotin mising'. ²³Ago kebeberwechoto bo borto che kiiti kele motekisotin, ko choto che ketekisi mising', ak kebeberwegchok che motinye kororonindo ko choto che tinyei kororonindo mising'. ²⁴Amu kebeberwegchok che tinye kororonindo ko mamoche kiy, ago kiituiyo jehovah borto, ak kogochi kondit ne o kebeberta ne kirorchini.²⁵Si mabit kabesiet eng' borto, ago si koribge kibagenge. ²⁶Ago ngot nyalil kebeberta agenge, konyalilsot kebeberwek tugul, nda ng'ekonyit kebeberta agenge, koboiboitu kebeberwek tugul. ²⁷Nguno o i bortab Kristo, ak o i kebeberwekab boroto age tugul eng' age.²⁸Amu kigoyai Jehovah alak eng' hekalut, ne tai chegiyoktoi, ne bo aeng' maotik ne bo somok konetik ne rube noto kwong'utik, korub konunotiotab kasoobet, toretisiet, bounisiet ak kutuswek che terotin. ²⁹Tos chegiyoktoi tugul? tos maotik tugul? tos konetik tugul? tos yaikab kwong'utik tugul?³⁰Tinyei tugul konunotiotab kasoobet? ng'alalsot tugul eng' kutuswek che terotin? woldoi tugul kutuswek che terotin? ³¹Ago omach mising' konunotoik che eechen asi aborwok ne kararan kosiir.

Chapter 13

¹Agot ng'ang'agalale kutuswekab biko ak malaikaisiek ama tinye chamnyet ko koegu sukunwet ne chee nda sanitab sukunwet ne chee. ²Agot ngotinye konunotiotab maoinotet ak okuisoti un'gotik tugul ak naet tugul, ak agot ng'otinye kayanet tugul, ne amuchi oiste tulontok, ama tinye chamnyet ko a i buch. ³Agot ngo goite tukuchu kebae bononik, agot ngo goite bortanyu kebeel, ama tinye chamyet komokelwo kiy.⁴Chamyet ko muitoi, ago tala, ama mene. ⁵Ama yaei ne ma nyolu, mochengchinge chechi, ama iiti tokisiet ama iiti yoitio. ⁶Moboibochini ne mo bo iman, ago baibai eng' imanda. ⁷Sise eng' tuguk tugul, iyoni tuguk tugul, imon'gu tuguk tugul, muitoi eng' tuguk tugul.⁸Mororu chamnyet agoi, ago ngot ko mi maoinatet koite let, ngo mi kutuswek che terotin ko ite kosisio, ngo mi naet koite kogesge. ⁹Amu kingen eng' kebeberta ak keamdoi eng' kebeberta. ¹⁰Amu Tun nanyo anyun indenet ne ikesunotge koit let ne bo kebeberta.¹¹Ki ngo i lekwa ko kiang'ololi ko u lekwa ak akuiye ko u lekwa,kiabwat ko u lekwa,ago king'aeku muren alakte tukukab lekwandit. ¹²Amu nguno kegere eng' kioit eng' tamirmiron ago tun kegere tokoch eng' tokoch, nguno ongen eng' kebeberta, ago tun onae ko ye kigenaa. ¹³Ago tebyei nguno kayanet, kamang'unet,ak chomyet chuto somok, ago ne o eng' chuto ko chamyet.

Chapter 14

¹Osub chamyet, ak omach mising' konunotoikab tamirmiriet, ago ne siirei ko amdaet. ²Amu inendet ne ng'ololi kutuswek che terotin komong'ololchini biko ago Jehovah, amu magase chi, amu mwoei ung'otik eng' tamirmiriet. ³Amu inendet ne amdoi kong'ololnchini biko ng'alekab teekset, ak kagimitet ak kagaikaet. ⁴Inendet ne ng'ololi kutuswek che terotin kotechege, ago inendet ne amdoi koteeche kaniset.⁵Ngotomache ole ong'alal tugul eng' kutuswek che terotin, ago ne siire ko oamde ago inendet ne amdoi kosiir ne ng'ololi kutuswek che terootin,nda koweech asi kobiit koteech kaniset. ⁶Nguno anyun, ngot anyonchok ong'ololi eng' kutuswek che terotin, ko koeg u kelchin nee eng' akwe? ngot ko mong'ololwok eng' ng'ang'utiet nda eng' naet, nda eng' amdaet nda eng' konetisiet?⁷Ago agot tuguk che tinye tuuget chi mo sobtos, ngo ndurerut nda kibugandet, kenooitoi ano nyi kiguute nda nyi kibute. ⁸Amu ngo chei iriaket eng' tuuget nyi mo kiguitos ko ng'o anyun nyi chobchinge boriet. ⁹Ko ou nyoto anyun , ngot komong'alale ng'alek chi kimuchi keguiyo eng' nyumnyumindo , kenoitoi ano tukuk che kagemwa? amu ing'ololchini oldo buch.¹⁰Imuchi komi tukosiek chi terotin eng' ng'weny amu momi nyi tinye komonut age tugul eng' chuto. ¹¹Ara ngot ko mongen anyun komonutietab tuuget, aegu too eng' inendet nyi ng'ololi ak inendet nyi ng'ololi koegu too eng' ane.¹²Ou nyoto ak akwe ko u ye omache mising' konunotiatab tamirmiriet ocheng' eng' kagiiletab ge tuguk chi ikochini kaniset koteekat. ¹³Ara ngot anyun ngosa ine nyi ng'olole kutuswek che terotin asi komuch kowalda . ¹⁴Amu ngot asae kutit nyi makikuitos ' kosae tamirmriennyu ago eng' ng'omnotet ko momi logoek.¹⁵Ara kile nee? Asae eng' tamirmiriet , ak asae eng ng'omnotet agine, atieni eng' tamirmiriet , ak atieni eng' ng'omnotet agine. ¹⁶Amu ngo mau nyoto ,ko ngiberuri eng' tamirmiriet ,ak komwoitoi ano *Amen ye igoitoi kongoi, inendet nyi tebe ole mi che ma inetge amu manoe kit nyi imwoe.¹⁷Amu igoitoi iman kongoi komie ago manyor age tugul kit nyi imuchi koteech . ¹⁸Olosu Jehovah ong'alale kutuswek chi terotin kosiirok okwe tugul. ¹⁹Ago eng' kanisa agoigoi ang'alal ng'alek mut che ikuitos, asi eng' tugenyu, amuch aneet alak akiche kosiir ng'alek elfusiek taman eng' kutuswek chi maiguitos.²⁰Tupchosiek amoegu lekuk eng' kaguiyeng'wong' ago oeku lekuk chi nyerotin eng' yaityo oeku leguk chi kaoekitu eng' ng'omnotet. ²¹Kigisir eng' sirutik kele ong'ololchini bichu eng' biko chi bo kutuswek alak, ak eng' kutuswek ab toek , ak agot ngo u nyoto ko maakasa , magasa kiptaiyat.²²Ara anyun kutuswek ko bo koborunoik ma eng' iche che iyoni ago eng' iche che meyoni , ako amdaet ko bo kabarunet ma eng' che maiyoni ako eng' iche che iyoni. ²³Nyoto anyun ngotuiyo kaniset tukul ak kong'alal eng' kutuswek che makigose , ak ngo maiyonotin , ak kobga ku bich che ma inetige nda ko che maiyonotin ko tos ma mwoe kole oi chebion?²⁴Ago ngot koamda tugul ak kochut chi nyi maiyanat nda ko ne mainetge , komuchi anyun tugul . ²⁵Ak keng'any ung'otikab muguleldannyi , ak kobutyi ng'weny anyun .kong'uruk kolos Jehovah komng'oe kolin mi Jehovah kwenung'wong' iman.²⁶Nee anyun ,che kitupche? ye oumge ,kotinye age tugul tiendab kalosunet,ak konetisiet,ak ng'ang'utiet ,ak kutit ne magigase, ak kaweegetab ng'alek.ngoyaogis tuguk tugul koteegogis . ²⁷Ngot ko ng'alal chi kutuswek che makiguitos , kong'alal aeng' nda ko somok, korupge ago ngobiit age ne imuchi kowalda ²⁸Ngot ko momi weekindetab ng'alek , ko siis anyun eng' kaniset ak ngo ng'alalchike ak koong'alalchi Jehovah.²⁹Ak ngong'alalyo maotik aeng' nda ko somok ak ngokuiyo chito. ³⁰Ago ngeng'angchi ng'olyo age nyi tebye eng' yoto ko ingosis nyi bo tai.³¹Ago omuchi oamde agenge agenge asi konetge tugul ak kegaigai tugul. ³²Ak kas iit tamirmirikab maotik. ³³Amu Jehovah ko ma Jehovah nyi bo bolatet ago bo kalyet. Ko u eng' kanisosiek tugul che bo che tililen.³⁴Ngososio chepyosok eng' kanisosiek amu machamat kong'alalyo ago ngogas it ,ko u ye mwoe ng'atutik. ³⁵Ak ngomache iche konetge kiy, kotebe maning'otoikwai eng' korigwai. Amu kaalilanet ngo ngalal chepyosok eng' kaniset ³⁶Nee anyun? tos akwe che kimongunenok ngolyotab Jehovah? Anan kibwanjok akwe?³⁷Ngot kobwati chi kole tuguk che osirwok ko ngotutikab Jehovah ³⁸Ago ngo maingen chi age tugul kiy ko ng'oek komoingen.³⁹Noto anyun che kitupche ocheng' mising' oamde amat oesie ken'galele kutoswek che terotin ⁴⁰Ago ng'oyaagis tuguk tugul ko u ye nyolu ak eng' chobet ne kararan.

Chapter 15

¹Oboruok anyun tupchosiek ale, lokoiwek che kororon che kiamwowok, choto kotaach ko choto chotonone ²Kisorunenok choto korar eng ng'alek che kiaamwok , ngot onam komie, ngot ko kima oyan kityo.³Amu kiagonok eng' tai noto kiataach agane, ale kime kristo agobo tengekwogikyok, kou ye sirat ⁴ak kigitub ak kon'geet eng' betutab somok ko u ye sirat .⁵ak kimong'ich kepa , ye ibata komong'chi taman ak aeng'. ⁶yeibata komong'chi tupchosiek che siirei bokol mut komi tugul, che ta komi alak eng' iche rani, ko kigoruiyo alak ⁷yeibata komong'chi Jakobo yeityo komong'chi che kiyoktoi tugul.⁸Ak eng' let komong'och anendet ko u ye kogas. ⁹Amu a mining' eng' che kiyoktoi,monyolu agot aek ne kiyoktoi ama kiaus kanisetab Jehovah.¹⁰Amu kororindab Jehovah a u ki ne au: ak kororindanyi ne kigigono ko maek buch; ago kiaboisie mising' asiir iche tugul. Ago ma ane, ago kororindab Jehovah ne kimito. ¹¹Ngo ane anyun nda ngo iche, keamdoi ui tugul ak u noto kioyan ak akwe.¹²ara anyun, ngeamdoi Kristo kele kigin'geet eng' che kibeg, ko teptoi ano si komwaei alak eng' akwe kele momi n'geetyet? ¹³Ago ngot ko momi ng'eetyet ko kaga ma king'eet Kristo agine. ¹⁴Ak ngo kima king'eet kristo, ko buch anyun amdaenyo, ko buch agine kayaneng'wong'¹⁵Ee ak kagenyoruech kei baorinikab lembch chebo Jehovah, amu kigebaorian agobo Jehovah kele king'eet Kristo ne kaga making'eet ngot ko ka making'eeti che beku. ¹⁶Amu ngo ko making'eeti che beku, ko kimaging'eet Kristo agine. ¹⁷Ago ngo kima n'geet Kristo ko buch kayaneng'wong' , kotomi eng' tengekwogikwok.¹⁸Nyoto anyun icheget che kigoruiyo eng' Kristo ko kigolusyo ¹⁹Ngot ko eng' soboni kemong' Kristo kityo, kei che orokenyotin eng' biko tugul.²⁰Ago kiging'eet anyun Kristo komong' eng' chekibek , tangoaniat ne bo icheget che ruitos. ²¹Amu kibunu chi meet, ko u noto bunu chi agine ng'etyeetab che beku.²²Amu ko u ye begu tugl eng' Adam, kou noto tun kisoobi tugul eng' Kristo. ²³Ago chi tugul eng' komostanyi, Kristo ko tangoaniat yeityo ko iche che bo Kristo eng' nyonunennyi²⁴Ye ibata koit let ak kogochi Jehovah bounatet inendet kwanda ye tun kagowong' bounatet tugul ak kimnatet tugul ak kamuktaet, ²⁵Amu kanyol kolaitoran inendet ne motiny, agoi konde bunikyi tugul keldebesikab kelyekyi. ²⁶Bunyot ne bo let ne tun king'eme ko meet.²⁷Amu, kigonde tuguk tugul kureretab kelyekyi kogas it inendet. Ago ye mwoei kole kondoi tuguk tugul kogas it inendet, kotoogu kele maboto inendet ne kiinde tuguk tugul kogas it. ²⁸Ak ye tun kaginde tuguk tugul kogas it inendet si koeg Jehovah tugul eng' tugul.²⁹Tos yai nee anyun che kigebotisonchi che kigobek?ng'ot ko kaga making'eeti iman che beku? ko amu nee si kebatisan choto agobo iche. ³⁰Amu nee si kemi ng'weynduni sait age tugul anyun?³¹abaoriani eng' kolosunonoto mi eng' akwe, che kitupche, ne atinye eng' Kristo Jeiso Kiptaiyatndennyo ale, amee betut age tugul ³²Ngo kigiborgei ak tiong'ik eng' Epeso ko u biteetab biko ,atinye borot nee anyun? Ngo kaga maging'eeti che begu ,ongeamisie ak kee ,amu kibegu mutai.³³Amata kiberberak: Ng'eme choronok che yaachen atepto ne kararan. ³⁴Ogosu eng' imanda, amat oyai teng'ek; amu maingen alak Jehovah: amwoe ni si agonok olilan.³⁵Ago mi che lin king'eetitoi ano che kigobek? ak bwondoi ano eng' borto? ³⁶Inye ne berber noto ni ikole, ko mosobe ngo mame.³⁷Ak noto ne igole , ko megole borto ne tun biitu,ago keswot buch, abere biitune nganok nda tuguk alak; ³⁸ago igochini Jehovah borto ko u iboiboi inendet, ak kogochini kesuwot age tugul bortanyi inegei ³⁹Banyek tugul ko ma agenge: ago mi alak chebo biko ak alak che bo tiong'ik ak alak chebo taritik, ak alak chebo njirenik.⁴⁰Mi borwek che bo kipseng'wet ak che bo ng'weny ago terchin terunatet ne bo choto bo ng'weny ⁴¹mi lilindab asista ago mi ne bo arawet, ak lilindo ne bo kogelik amu terchin kogeliet age ak age eng' lilindo.⁴²U noto anyun ng'etyeet kigole eng' ngemisiet, king'eeti ko ma komi ng'emisiet, ⁴³ko kigole kimomi teegisto ak tun king'eeti eng' telunatet: kigolei eng' nyalulet; ak tun king'eeti eng' kamuktaet ⁴⁴Kigole borto ne kigisiktoi; kig'eeti borto ne bo tamirmiriet .Ngo mi borto ne kigisiktoi,komi agine ne bo tamirmiriet .⁴⁵Ko u noto agine, kigisir kele,, kieg chito ne bo tai ,Adam, chito ne sobei .Kieg Adam ne bo let tamirmiriet ne igoitoi sobondo ⁴⁶Ago maindoi noto bo tamirmiriet ,ago noto bo borto ye ibata ko noto bo tamirmiriet .⁴⁷Chito ne bo tai ko bo ng'weny bo nyung'unyek: chito ne bo aeng' ko bo kipseng'wet, ⁴⁸Ko u ole teptoi ne bo nyung'unyek u choto agiche che bo nyung'unyek; ak ko u ole teptoi ne bo kipseng'wet, u choto agiche che bo kipseng'wet. ⁴⁹Ak ko u ye kigiib itondab chitab nyung'unyek , keibe ko u itondab kipseng'wet agine⁵⁰Amwoe ni anyun tupchosiechu , ale maimuchi banyek ak korotik konyor bounatetab Jehovah; amaimuchi ne nune konyor ne manune , ⁵¹Ogeero, amwowok ung'otiet , magiruitosi ache tugul , ago kiwalech ache tugul.⁵²Eng' ne matia eng' kamismisetab konda, eng' iriaget ne bo let; amu cheei iriaget, si king'eet che kigobek ko ma kotinyei nunet, a kewalech. ⁵³Amu kanyol kolaach ne nune ne manune , ak kanyol kolaach nito mee ne mamee⁵⁴Amu tun kagolaach nito nune, ne manune ak kolaach nito mee ne mamee ne mo mee, kosulda anyun mwaet ne kisir kele, kagelugui meet eng' kabelisiet, ⁵⁵ee, meet, mi ano kabelisieng'ung? Ee, meet mi ano ng'wanindang'ung'?⁵⁶Ng'wonindab meet ko tengek ; ak kimnatet ko ng'atutik: ⁵⁷ago kigochin Jehovah kongoi, ni konech kabelisiet eng' kiptaiyandennyo Jeiso Kristo⁵⁸Nyoto anyun, chi kitupche che achame ogimegitu, ama tigiwechak oae otese kotugul boisietab kiptaiyat, amu ong'et ole mabo buch boisieng'wok ni uui eng' Kiptaiyat.

Chapter 16

¹Nguno anyun agobo kayumanik agobo biko che tililen,ko u ye king'at kanisosiek che bo Galatia, oyai ak akwe ko u noto ²Ngogonor chi age tugul eng' akwe eng' betut ne bo tai ne bo wigit, ko u che te che kanyor, simabiit kayumisiet ye tun anyo.³Ak ye tun aitu, ayokte alak tugul che kiolewen koto baronok, koib tuguk che bo aiyebindang'wong' koba Jerusalem ⁴Ak ngot ko nyolu awa agane, kebe tugul.⁵Ago anyonjinok , ye kaabunote Makedonia ; amu abunoti Makedonia. ⁶ago abere anyone ketebi ak akwe eng' betusiekab kaititiet, si kobiit omonorseiwa akwe eng' bandanyu eng' komosta age tugul ole awendi.⁷Amu momache ageerok nguno asiirtoi eng' oret; amu amang'u ale atepche kobotok nematia, ngo cham Kiptaiyat ⁸Ago to atebe Epeso agoi betutab Pentekost; ⁹amu kogiyatwa kuret ne o ne nyoljini boisionik, ak mi bunik che chang'¹⁰Ngoto anyun kocho Timoteo, ko ngotebi kobotok ama eng' kaiyweisiet; amu boisie inendet eng' boisietab Kiptaiyat, ko u yo aei agane.. ¹¹amatosas chi inendet anyun.Ago omonorsechi inendet eng' bandanyi eng' kalyet si konyo ole ami: amu ageni inendet koboto che kitupche ¹²Ago eng' ng'alekab Apolo ne kitupche, kiasom inendet mising' ale konyonchok koboto tupchosiek; ak kima ko magennyi mbo kitigin konyo nguno; ago ta konyoni yetun nyor boroindo¹³Oripse , olumdege mising' eng' kayanet,otebi ko u murenik, ogimegitu ¹⁴Ngoyaak eng' chamnyet tugul che oyae¹⁵Asomok anyun mising' che kitupche (ongen che bo gotab Stepana, ole icheget tongoanik che bo Akaya, ak kichuljige koboisiechi che tililen), ¹⁶ale ogas it akwe che u chu ak chi age tugul ne toreti eng' boisiet ak ne birtoegei bosiet.¹⁷Ak abaibai eng' nyonunetab Stepana ak Portunato ak Akaiko: amu kiinyiitwa iche nyoto ni rarunot eng' komostang'wong' ¹⁸Amu kimuung'ji tamirmiriennyu ak neng'wong'.Onai anyun komie iche chi u choto.¹⁹Igotok kanisosiekab Asia.igotok Akula ak Priska mising' eng' kiptaiyat koboto kaniset ne mi gongwai. ²⁰Igotok tupchosiek tugul ogatge eng' ng'ututet ne titil.²¹Kagatennyu nito ane Paulo ing' eunnyu. ²²Ngo tomachome chi age tugul Kiptaiyat ko ngoek ne chubot Maran-atha. ²³Ngotebi kobotok kororindab Kiptaiya Jeiso Kristo! ²⁴Ngoteb chamnyennyi kobotok tugul eng' Kristo Jeiso. Amen.

2 Corinthians

Chapter 1

¹Paulo, ne kiyoktoi ne bo Kristo Jeiso eng' magetab Jehovah, ak Timoteo tupchenyo, kisirjini kanisetab Jehovah ne mi Korindo, koboto che tililen tugul che mi Akaya komugul. ²Ngotebi kobotok kororindo ak kalyet ne bunu Jehovah Kwandanyo ak Kiptaiyat Jeiso Kristo.³Iberurot Jehovah ne Kwandab Kiptaiyandenyo Jeiso Kristo, Kwanda ne bo rirenosiek ak Jehovah ne bo kagaigaet tugul. ⁴Ne igoigoech eng' bichiindanyo tugul, si komuch kegaigai icheket che mi bichiin age tugul eng' kagaigaet ne igoigoenech Jehovah.⁵Kou ye katesak eng' ache nyalilwogik che bo Kristo, ko u noto katesak kagaigaenyo eng' Kristo. ⁶Ago nginyalilech, ko agobo kagaigaen'gwong' ak yetuneng'wong';nda ngigoigoech, ko agobo kagaigaeng'wong' ne boisie eng' muitaet yo omuitoi eng' nyalilwogichoto kinyalili agiche. ⁷Ak lumdaat kamang'unenyo agobo akwe, king'et kele, ko u yo o i yomdoik che bo nyalilwogik, ko u noto o i yamdoik che bo kagaigaet.⁸Che kitupche, magimoche oegu che monget, agobo bichiindo ne kiginyoru eng' Asia, ale kisiebech mising' kosir kamugenyo, kot ko ki maketinye kamang'unetab sobet. ⁹Ee, kigitinye acheket kiruogetab meet eng' oritinyo, si mata kimang'uge ago si kimang'u Jehovah ne ing'eeti che begu. ¹⁰Kisoruech inendet eng' meet ne o ne teno ni, ago ta kosaruech; inendet ne kima'ngu kele, ta ko saruech kogeny.¹¹Yae nito yo otoretech ak akwe eng' saeng'wong', si kobiit kogoito kongoi biko che chang' agobo ache, amu konunet ne kigigonech eng' sautikab che chang'.¹²Amu kalosunenyo ko ni: baornatetab kabwatenyo kele, kigiteptoi tililindo ak atepto ne matinye kenisiet, ne bo Jehovah, ¹³eng' ng'weny, ma eng' ng'omnatetab borto ago eng' kororindab Jehovah, ak ne siirei mising' ko eng' komostang'wong.' ¹⁴Mbo ko u yo kionaech ngatigin, ole ache ko kii kalosuneng'wong', mbo ko u yo oii kalosunenyo ak akwe, eng' betutab Kiptaiyandenyo Jeiso.¹⁵Ak eng' kayananito, ko kiabwati isib anyonjok, si kobiit onyoru kororindo ne bo aeng'. ¹⁶Ak abunu olong'ngwong' awendi Makedonia anyoni, si omonorseiwa eng' bandanyu awendi Judea.¹⁷Kingabwati ko u noto, ko tos kiabireni? Nda tos atete tuguk korupge ak borto, si ale, "ee, ee," ak "olo,olo," eng' kasarta agenge? ¹⁸Ago ko u yo bo iman Jehovah, ng'olyondenyo eng' akwe ko ma "ee" ak "olo."¹⁹Amu weritab Jehovah, Jeiso Kristo, ne kigiamde ane ak silpano ak Timoteo eng' kwenung'wong', ko kima ko ee ak olo, ago eng' inendet ko wei. ²⁰Amu mbo ngo tia kayamisutikab Jehovah, eng' inendet, ko "wei"ak kogeny eng' inendet, ko "Amen" agoi torornatetab Jehovah.²¹Ago raa anyun, inendet ne igimitech koboto akwe eng' Kristo, ak ne kiilech, ko Jehovah, ²²Ak king'ochech, ak kogonech Tamirmiriet eng' mugulelwekyo koek tongoaniatab tugul che bwani .²³Ago aguure Jehovah koek baoriat eng' sobondanyu, ale, si machoo Korinto, ko kiarirenak. ²⁴Ma kele si kebou kayaneng'wong': amu otononjinig'e eng' kayaneng'wong',ago kii kiboitinik kobotok si oboiboiitu.

Chapter 2

¹1Ago kiatil ni ale, ma anyonjinok kogeny eng' arogenet. ²Amu ngot agonok oarogenye, ko ng'o anyun ne iboiboa, kobate inendet ne kaagochi koarogen?³Ak kiasirwak ng'olyondonito, si ma ngachoo, ko mamea mugulei eng' icheget che kanyoljnoo agasege; atinye kamang'unet eng' akwe tugul, ale boiboiyenyu ko neng'wong' akwe tugul. ⁴Amu kiasirwak eng' bichiindo ne o ak ng'wanindab muguleldo koboto beekab kong' che chang', ma si oarogenye, ago si kobiit onai chamnyet ne atinyenok mising' kosiir.⁵Ago ngot ko koing'eet chii arogenet, ko koing'eet arogenet, ma eng' ane anege ago eng' kebeber eng' akwe tugul si magonok ane nyigisindo ne siirei. ⁶Eme chito ne u nito kagikyinoni kitilji biko che chang'. ⁷Ago kaigai onyochi kaat inendet ak ogaigai, si malugui eng' oret age tugul, chito ne u noto arogenenyi ne sirtoot.⁸Noto anyun asomok ale ogimit chamnyeng'wong' eng' inendet. ⁹Amu kiasir agobo ng'olyondonito, ale anaak komie ng'ogase iit eng' tuguk tugul.¹⁰Ago inendet ne onyochini kaat anyochini agine. Amu noto ne kianyochi kaat agine, -ngo kianyochi kaat eng' kiy age tugul- ko kianyochi kaat agobo akwe eng' taitab Kristo. ¹¹Si manyor Chesawil kito ne iterterenech: amu ma kele making'et chobutikyi.¹²Ak kinganyo Troa amu logoiywek che kororon che bo Kristo, ye king'oyoitwo Kurget Kiptaiyat. ¹³Kimanyoru kamung'et eng' tamirmirienyu, amu kima nyoru Tito ne kitupche. Ago kiabagakte icheget ak awe Makedonia.¹⁴Ago kongoi eng' Jehovah, ne indoiywech kotugul kebelisie eng' Kristo, ak kobortoi nyamdutietab naenyi eng' ache eng' olo tugul. ¹⁵Amu ki nyamdutiet ne anyiny ne bo Kristo eng' Jehovah, eng' icheget che kisoru, ak eng' icheget che betsot.¹⁶Eng' alak ko ki nyamdutiet ne bo meet agoi meet. Eng' alak ko ki nyamdutiet ne bo sobondo agoi sobondo. Ak tos ng'o ne emege ak tuguchu? ¹⁷Amu ache ko ma ki u che chang' che boisie ng'olyotab Jehovah eng' borateng'wai. Ago kii che boisie eng' oret ne tiliil ne tagunot, ago kibo Jehovah, ak eng' taitab Jehovah keng'alali eng' Kristo.

Chapter 3

¹Ara anyun, kagitau kogeny kilosuge? nda kimache kou ole maktoi biko alak, baronok che bo mwaitaetab ge che bwanjinok ak che bunwok? ²Oii baruenyo ne sirat eng' mugulelwekyo, ne naat ak kosomoni biko tugul. ³Obortoige ole oii baruet ne bo Kristo, boisienyo ne kigiyai, ne kigisir amo eng' winek, ago eng' Tamirmiriet ne bo Jehovah ne sobei. Ma eng' koik che lebelen, ago eng' koik che Mugulelwek che bo borwek.⁴Ak ketinye nyiganatet ne u noto eng' Kristo, nebunu Jehovah. ⁵Ma kele kitinye kiy achege ne emege ak kiy, kele mi kiy ne bunwech, ago bunu Jehovah kamugenyo. ⁶Ne kiyaech keegu kiboitinik che bo arorutiet ne leel. Ma che bo ngatutiet, ago bo Tamirmiriet. Amu barisie ngatutiet, ago Tamirmiriet ne igoitoi sobondo.⁷Ago ngo kibwa koboto torornatet boisietab meet, ne kigisir, ak kewachi koik barak, kot ko kimata komuch bikab Israel kogeer toget ne bo Musa komie amu lilindab togenyi; kinito tornatetab lilindab togenyi ne kiigesuge . ⁸Tos matesat kosiir boisietab Tamirmiriet eng' torornatet?⁹Amu ngo boisietab kiruoget ko kotinye torornatet, ko ma siirtoot mising' boisietab imanda eng' torornatet! ¹⁰Amu iman, noto ne kigitoror, ko kima kigochi torornatet agobo nito, amu torornatet ne siirtoot. ¹¹Amu ngo kimi noto, siirtoi koboto torornatet, komi anyun eng' torornatet ne tia noto ne mi koigeny!¹²Noto anyun, amu kitinye kamang'unet ne u ni, Ketinye nyiganatet. ¹³Ama ki u Musa, ne kituge togenyi ang'et, si mageer legukab Israel komie kagesunet ne bo noto kigesuge:¹⁴Ago kiwiegitu kabwatutikwai: amu agoi betuni, eng' somanetab arorutiet ne go keny, ko ta komi anganato bo toget, tomo keisto, amu eng' Kristo kityo keistoi. ¹⁵Ago agoi betuni, ko eng' betut age tugul yo kisomani Musa, ko ta komi anganato mugulelwekwai. ¹⁶Ago ngo weekyige chi kiptaiyat, keistoi anganoto.¹⁷Kiptaiyat ko Tamirmiriet. ak ole mi Tamirmirietab Kiptaiyat komi katiagnatet. ¹⁸Ago ache tugul, kebortoi torornatetab Kiptaiyat ko u kioit eng' togochikyo che ma tugotin, kewalech eng' itonoto kobunu torornatet agoi torornatet, ko u yo bunu Kiptaiyat ne tamirmiriet.

Chapter 4

¹Noto anyun, amu kitinye boisioni, ko u yo kigenyoru rirenetabg'e, ko mameech mugulel. ²Ago kigitai tuguk che ung'otin che bo kalilanet, ama kibendoti eng' ng'olset, nda keboisie ng'olyotab Jehovah eng' kenisiet, ago eng' kabartaetab imanda, keborjinige kabwatetab chi age tugul eng' taitab Jehovah.³Ago ngo tugotin logoiwekyo che kororon, ko tugotin eng' icheget che betsot. ⁴Eng' icheget che katuch cheptailelitab ng'wenyuni kabwatutikab che maiyani, si kochorji icheget lapkeiyetab logoiwek che miach che bo torornatetab Kristo, ne inendet ko itondab Jehovah.⁵Amu magiamdoti agobo ge, ago Kristo Jeiso ne Kiptaiyat, ak acheget ke i otwogikwok amu Jeiso. ⁶Amu Jehovah ne kimwa kole, "tun joruu lapkeiyet Komung'une tuindo inendet ne kijorji mugulelwekyo, si kogon lapkeiyet ne bo naetab torornatetab Jehovah togetab Jeiso Kristo.⁷Ago kitinye konoruani eng' terenik che bo ny'ungunyek, si kobiit kobunji Jehovah oindo ne sirtoot mising' ne bo kamuktaet, ago ma ache; ⁸Kinyalilech eng' komosta age tugul, ago magigiichech; kitobtobeni, ago mabetwech kamang'unet. ⁹Kionwech, ago magibagaktech, kiwirjinech ng'weny ago magingemech; ¹⁰Kiiboti kotugul eng' borto meetab Jeiso, si kobiit Kong'ang'ak agine sobondab Jeiso eng' borwekyo.¹¹Amu acheget che kisapsoti, kemutyinech meet kotugul amu Jeiso, si kobiit kong'ang'ak agine sobondab Jeiso eng' borwekcho che begu. ¹²Noto anyun boisie meet eng' ache, ago sobondo eng' akwe.¹³Ago amu kitinye tamirmiriet noto bo kayanet, ko u yo kigisir kele: "Kiayan, noto anyun ang'ololi, kiyani agiche ak keng'ololi amu noto, ¹⁴Kingen kele inendet ne kiing'eet Kiptaiyat Jeiso, ko tun kong'etech agiche koboto Jeiso ak kobartech kobotok. ¹⁵Amu tuguk tugul ko agobo akwe, si ngo tesak kororindo eng' che chang', koyai kagoitoetab kongoi kotesak eng' katororetab Jehovah.¹⁶Noto anyun mameech mugulel. Ago mbo ngo ng'emak ¹⁷chinyo ne bo barak, kewale ne bo orit keleeliti betut age tugul. Amu bichiindonyo ne nyumnyum, ne matebyei, koyaiywech torornatetab ne o ne bo koigeny, ne tesoksei mising' kosiir. ¹⁸Amu magigere tuguk che toogu, ago tuguk che ma toogu ko bo koigeny.

Chapter 5

¹Amu kinget kele, ngobutok got ne bo ng'wenyuni ne borwekyo, keetinye teekset ne bunu Jehovah, got ne kima kiteech eng' eunek, bo koigeny, eng' Kipseng'wet. ²Amu iman kitigensoti eng' ni, kemache mising' kelaakwech meng'otenyo ne bunu Kipseng'wet: ³Tun kagilaagwech ko ma kemi ach ingor.⁴Amu ta kemi eng' borito, ketigensoti, kitinye laiset; Ma kele kimoche kereegunenech, ago kimoche kelakwech si kobiit kolugui sobondo noto mee. ⁵Ara anyun, ne kiyaech agobo nito, ko Jehovah ne kigonech Tamirmiriet, koek tongoaniatab tuguk che bwoni.⁶Eng' noto anyun oegu che nyigonen kotugul, ak kinget kele, kaigai kemande eng' borto, ngo magimi koboto Kiptaiyat. ⁷Amu kibendoti eng' kayanet, ma eng' keeret; ⁸Amwoe ale, ki nyigonen, ak kemoche kele, kaigai kemande eng' borto, ak ketebi koboto Kiptaiyat.⁹Noto anyun ko kit ne kitokyinige, ngemi eng' bori, nda ngo magimi, keegu che iboiboi inendet. ¹⁰Amu kanyol kebartech ache tugul eng' taitab ng'echeretab kiruoget ne bo Kristo; si kobiit kotaach chi age tugul tuguk che te che kiyai eng' borto, ngo kororon nda ko yaachen.¹¹Amu kinget anyun kaiyweisietab Kiptaiyat, kesaisai biko, ago kiborteech eng' taitab Jehovah; ak amang'u ale kiborteech eng' taitab kabwateng'wong'. ¹²Magimwauge kogeny eng' taitang'wong' ago kigonok boroindo si kobiit olosuge amu ache, si kobiit onyoru kit ne owoljini icheget che ilosuge eng' tuguk che toogu, ama eng' muguleldo.¹³Mbo ngo kogobetech met, ko eng' Jehovah; nda ngo kararan ng'omnatenyo, ko amu akwe. ¹⁴Amu boiywech chamnyetab Kristo; amu kigeere ko u ni, kele kimechi chito agenge tugul, noto anyun kibek tugul; ¹⁵Ak kimechi inendet tugul, si magosapsot agobo ge, icheget che sapsot, ago agobo inendet ne kimechi ak kong'et kogeny.¹⁶Noto anyun, kong'ete ra ak kwo tai, ko mageng'et chi age tugul eng' borto: mbo ngo kiging'et Kristo eng' borto, ko maging'et inendet ra kunoto kogeny. ¹⁷Noto anyun, ngo mi chi age tugul eng' Kristo, ko kigeyai inendet koek chito ne leel: kagosiirto tuguk che bo keny; ogeero, kagoek che leelach.¹⁸Amu bo Jehovah tuguk tugul. Ne kituiyech ache eng' Kristo, ak kigonech ache boisietab katuiyet. ¹⁹amu kimi Jehovah eng' Kristo kotuisot ng'weny ak inendet, ko maityini icheget yaitwogikwai, ko kagogonech ngolyotab katuiyet.²⁰Noto anyun kii tononjinik agobo Kristo, ko u yo igoigook Jehovah eng' ache, kigoigook agobo Kristo, kele "otuiyege ak Jehovah!" ²¹Inendet ne kima kong'et tengek amu ache; si kobiit keegu imanda ne bo Jehovah eng' inendet.

Chapter 6

¹Keboisie tugul ak inendet, kesomok kora kele, amotaach miendab Jehovah buch. ²Amu mwae kole, "Eng' betut ne bo chamjinet, ko kiagasin, ak eng' betut ne bo sarunet ko kiatoretin." Ogeer, raa, ko betut ne bo chamjinet; ogeero, raa ko betut ne bo yetunet. ³Ama kiyae kiy age tugul ne bo kanagut, ama ki ndeni temelyet taitab chi age tugul, si ma kimwaitae boisienyo yaityo.⁴Ago eng' tuguk tugul kebortoige, ko u kiboitinik ab Jehovah, eng' muitaet ne o, eng' bichiinwek, eng' kagigosiek, eng' uinwek, ⁵Eng' birutik, eng' ratisiosiek, eng' chemargosiek, eng' boisionik che nyigisen, eng' ripsosiek,eng' rubeet; ⁶Eng' tililindo, eng' naet, eng' mutyonet, eng' talasiet, eng' Tamirmiriet ne tilil, eng' chamnyet ne matinye kenisiet, ⁷Eng' ng'olyotab imanda, eng' kamuktaetab Jehovah; eng' karikab imanda, eng' eutab tai ak eng' eutab katam.⁸Kiboisiei eng' torornatet ak tewernatet, eng' ng'alek che yaachen che kimng'oitoenech, ak eng' ng'alek che miachen, che kiitech ko u chepkileonik ago ki bo iman. ⁹Kiboisiei ko u che ma nootin, ago kingetech komie; ko u che nyoru kerkong'yet ago makibarech. ¹⁰Ko u che arogensot, ago che boiboen betusiek tugul, ko u che banansot, ago kimogornoni che chang', ko u che matinye kiy ago kitinye tuguk tugul.¹¹Kagemwawok imanda tugul, ee korindoechu,an kabaraitu mugulelwekcho. ¹²Ma ogiikotin eng' ache, ago ogiigotin eng' mugulelwekwok. ¹³Ak eng' kageeret ne te ne kigigonok- ang'ololi ko u yo ang'ololjini legukchu- ngobaraitu mugulelwekwok ak akwe.¹⁴Amat oratge ak che ma iyoni. Amu tinye yamdao ne imanda ak tengekto? Nda tinye yamdao ne lapkeiyet ak tuindo? ¹⁵Nda kasyinsot eng' nee ne iyanat ak ne ma iyanat? ¹⁶Ak ting'ege ne hakalut ne bo Jehovah ak kanamonik? Amu kii hekalut ne bo Jehovah ne sobe, ko u ye kimwa Jehovah kole: "amenye eng' kwenungwai ak aboisiei koboto icheget. Aegu Jehovah nengwai, ak ko egu icheget biikyu.¹⁷Ara anyun, Omong'u eng' kwenungwai, ak otabange, mwoe Kiptaiyat. "Amatonam kiy age tugul ne ma tilil; si ataachak. ¹⁸Ak aegu Kwanda eng' akwe, ak oegu werik ak tibiik eng' ane," mwoe Kiptaiyat ne bo Kamuktaet.

Chapter 7

¹Chamanichu, amu kitinye kayamisutichu anyun, ongetililge, keiste simdo tugul ne bo borto ak ne bo tamirmiriet, si keityi tililindo eng' kaiweisietab Jehovah.²Oyatwech mugulelwekwok: makiyachi chi age tugul kiy ne ya, making'em chi age tugul, ma kiibe kiy chi age tugul eng' ng'alset ³Mamwae nito ale si aruokwok: amu kisib amwa, ale omi eng' mugulelwekcho, kebegu tugul, ak kesopche tugul. ⁴Ating'enok kamang'unet neo mising, oi kagasenyu bo ge: kanyiia kagaigaet, kanyiia boiboiyet kot kongirtage eng bichiinwekyo tugul.⁵Kingebwa Makedonia, ko memung'yo borwekcho, ago kiginyalilech eng komosta age tugul, kimi boryosiek eng' sang' ak kaiyweisiosiek eng' orit. ⁶Ago Jehovah, ne igoigoi che nyarotin, ko kiigaigaech kingoit Tito. ⁷Ki ma eng' itunenyi kityo ne kiyai kogaigaech Jehovah, ago eng' kagaigaet ne kiogaigai inendet, ye kingomwawech emostong'wong', ak rirekwok ak kagiileng'wong' bo ge agobo ane, kotabaibaitu mising' kosir.⁸Amu mbo nda kiimak baruenyu, ko ma geer ko ya, nganda kita ageer koya, kingageer ale kiyaak baruanato oimge, nganda ki bo kasarta ne matia. ⁹Abaibai raa, ma amu kioimge, ago abaibai amu kiyaak baruanoto oarogenye kot osigu. Amu kigiyaak oarogenye eng' arogenet ne tokyinige Jehovah, si mabetwok kiy age tugul amu ache. ¹⁰Amu arogenet ne tokyinige Jehovah koibu sigunet ne isuldoi yetunet, ne matinye ndara. Ago arogenet ne bo ng'wenyuni koibu meet.¹¹Amu ogeero, kagiletabge netia ne kiib kiyweet ne tokyinige Jehovah eng' akwe. Ki o netia mag'et ne kimi eng' akwe oboru ole kioberege. Ee, nereknatet, ee kaiweisiet, ee emosto, ee kagiiletabge, ee yaaktaetab mugetut! Eng' kiy age tugul, ko kiobartege ole o tililen eng' ng'olyontonito. ¹²Ng'anda kiasirwak, ko kimasirwak kityo agobo, ngo'lyondetab inendet ne kiyai ne ya, nda amu ng'olyondetab inendet ne kigiyachi ne ya, ago si kong'ang'ak eng' akwe kagileng'wong' bo ge agobo ache eng taitab Jehovah.¹³Noto anyun, kigigaigaech: Ak eng' kagaigaenyo ko kigiboiboitu mising' kosiir, amu boiboiyetab Tito, amu kioyai akwe tugul muguleldanyi komuny. ¹⁴Amu ngo kiamwaji inendet kiy age tugul agasenoge akwe, ko ki mogono alilan; ago ko u yo kimwowok tuguk tugul eng' iman, ko u noto kalosunenyo agine, kiy age tugul ne kiamwa eng' taitab Tito agobo akwe ko kiek iman.¹⁵Ak o mising' ne sirtoot chamnyenyi ne bo orit agobo akwe, kobwati kaseng'wong' bo it tugul, ko u yo kiotaach inendet eng' kaiyweisiet ak botanet. ¹⁶Abaibai amu atinyenok kamang'unet ne o mising'.

Chapter 8

¹Kimache anyun onai, tupchosiechu agobo miendab Jehovah ne kigigochi kanisosiekab Makedonia. ²Kingetiem icheket eng' nyalilda ne o mising', ko kiib oindaab boiboiyeng'wai ak bananda ne siirtoot mogornatosiekab ayebindangwai.³Amu abaoriani ale, kigonech tuguk che chang' kosubge ak kamugeng'wai, ak kigonech mbo kosiir kamugeng'wai, ak eng' chameng'wai. ⁴Kisomech eng' kagaigaet ne o agobo mieini ak yamdaet eng' boisiet ne kiboisiechini bikab Jehovah che tililen. ⁵Ak ma ko u ole kigimang'undoi, ago kisib kogochige icheget Kiptaiyat, ak kigonechge eng' magetab Jehovah.⁶Ara Kigigiil anyun Tito, ne kigagotoi boisioni, kotar ak kosulda boisioni bo korororindo. ⁷Ago otinye eng' chang'indo tuguk tugul- kayanet, ng'alalet, naet, kagiletabge tugul, ak chamiengwong eng' ache. Ara ogeer anyun ole kanyiak ak kosulda boisioni bo korororindo.⁸Mamwae nito kou ng'atutiet, ago atieme eng' kagiiletab ge ne bo alak, ngo bo iman chamnyeng'wong'. ⁹Amu onget miendab Kiptaiyandenyo Jeiso Kristo ole, nganda ki magorio, ko Kiek kibanania agobo akwe, si kobiit oegu magorek eng' banandanyi.¹⁰Ak eng' nito atigonok amu nyolu nito eng' akwe, che kisib otau eng' kenyit agenge ne kogosiirto, ma kityo oyai, ago amu kiochame kora. ¹¹Ago owong'u anyun raa boisiet; amu ko u yo kio chobotin ak kiochame oyai noto ko u noto, owong'u anyun kou kamungeng'wong'. ¹²Amu ngo chobot chi koyai boisioni, ko kararan ago taachakse eng' tuguk che tinye chi, ma eng' che matinye.¹³Amu ma ale si kinyumnyumji alak, ak kenyalilak akwe: Ago si koaechin. ¹⁴Toreti anyun raa changindang'wong' terterindang'wai, si kotoret changindang'wai terterindang'wong'; si kobiit kogergeit: ¹⁵Ko u yo kigisir kele, "inendet ne kiiyum che chang' ko mang'etyi kiy, ak inendet ne kiiyum che ng'ering' ko mararji kiy."¹⁶Ago kongoi eng' Jehovah, ne kinde muguleldab Tito kagiiletab'ge ne bo ribset agobo akwe ko u yo ating'enok. ¹⁷Amu kitaach iman kagiilenyo, ago amu igiilege mising'. Kogonyo anyun ole omi eng' magenyi inegei.¹⁸Ak kogiyokte tupchet age koboto inendet ne toogunot kalosunenyi agobo logoiywek che kororon eng' kanisosiek tugul; ¹⁹Ago ma noto kityo, ago kilewen kanisosiek inendet kebendate tugul agobo kararoni, ne kiyae ache agobo torornatetab Kiptaiyat; ak keboru chobenyo bo ge ne kitinye.²⁰Kiistoege ng'olyondonito, kele si kobiit mamwaitaenech chi age tugul kiy ne ya agobo aiyebini kiyae. ²¹Amu kibwati tuguk che bo teegisto, ma eng' taitab Kiptaiyat kityo, ago eng' taitab biko agiche.²²Ak kogiyokte koboto iche tupchenyo, ne kigegeer konyil che chang' kele igiilige eng' tuguk che chang', ago igilige raa kosiir, amu kamang'unet ne ting'enok mising'. ²³Tito ko kiboitiot ne kimi tuwai keboisiei agobo akwe. Ago Tupchosiekcho alak, icheget ko che kiyogu kanisosiek, choto ko torornatetab Kristo. ²⁴Noto anyun oborji icheget eng' taitab kanisosiek kito ne iboru chamnyeng'wong' ak kalasunenyo bo ge agobo akwe.

Chapter 9

¹Agokobo boisiet ne kiboisechini bikab Jehovah che tililen, ko matile kiy ko ta asirwok. ²Ang'et agobo makeng'wong', ne kialosunege agobo akwe eng' iche che bo Makedonia, ale kichopge Akaya kong'ete kenyit agenge ne kigosiirto; ak kigocheer kagiileng'wong' bo ge che chang' mising' eng' iche kot komuch kobois.³Ago kaoyogu che kitupche, si maek buch kagasenyo bo ge agobo akwe eng' ng'olyondonito; si kobiit ochopge, ko u ye kiamwa. ⁴Si nga kagibwa ak alak che bo Makedonia, ak kenyoruok kotomo ochoboge, ko magililan eng' kamang'unoni- mamwoe kiy agobo akwe- amu kiayanak kosiir. ⁵Kiabwat anyun ale kiganyol akimkim che kitupche, si kobiit kobwa olo omi, si kochob tuguk che bo ayebindang'wong' che kigosib oaror, si kobiit kochobokis tuguchoto, koek tuguk che bo aiyebindo,ma kit ne kagisar.⁶Ago ng'olyot ne amwoe ko ni: inendet ne kole che ng'ering' kokese che ng'ering', ak inendet ne kole eng' aiyebindo kokese agine che bo aiyebindo. ⁷Ngo goito chi age tugul ko u yo kigochob eng' muguleldanyi, ma eng' suiyondit nda torjinet, amu chame Jehovah ne igoitoi eng' boiboiyet.⁸Ak komuchi Jehovah kogonok korororindo tugul kotesak mising', si otinye akwe tuguk tugul kotugul che emok eng' kito age tugul, si otunen eng' boisiet age tugul ne kararan. ⁹Ko u ole kigisir kele, "kigoserser, kigogochi kibananok. Tebyei tililindanyi koigeny."¹⁰Ak inendet ne igochini kesuwek kolindet ak amitwogik che kiame, kogonok ak kotese kesuweg'wok che ogole. Tese rurutig'wok che bo tililindang'wong' ¹¹Kigonok magornatet eng' kiy age tugul eng' aiyebindo tugul, ne igochini Jehovah kongoi kobunwech ache.¹²Amu yaetab boisioni maityini kityo magutik che bo bikab Jehovah, ago ing'irtoige kora kotokyige boisionik che bo kaweekyinoik che chang' che bo kongoi che kiweekyini Jehovah. ¹³Amu tiemet ak kaborunet ne bo kamugeng'wong' eng' boisioni, otorori Jehovah amu kasetab iit ne bo ng'angeng'wong' eng' logoiywek che kororon che bo Kristo, ak ayebindab kagoitoieng'wong' eng' iche, ak eng' tugul. ¹⁴Kasei ndakigerok, ak go saiwok, yae nito amu miendab Jehovah ne tesat mising' eng' akwe. ¹⁵Kongoi eng' Jehovah amu konunenyi ne ma mwoaksei.

Chapter 10

¹Asomok anyun ane Paulo eng talasiet ak mutyonetab Kristo, ane ne atalaa yo ami kobotok eng kwenung'wong, ago ngo mami kobotok atinye nyiganatet. ²Asomok ale, si manyiganitu yo ami kobotok, eng' kamang'unet ne kona aeg nyigan ak akergong' alak, che iitech kole kibendoti eng' atebetab borto.³Amu mbo nda kibendoti eng' borto, ko magiyae luget eng' atebetab borto. ⁴Amu karikab lugenyo ko ma bo borto, ago tinye kimnatet neo eng' taitab Jehovah koluul irimoisiek. Ibu tiiyosyek che ibeti koek buch.⁵Kiluuli kabwatutik, ak kiy age tugul ne toror ne ieetege kole kogirinda naetab Jehovah, kiluli kabwatet age tugul ageibu si kobiit kogas it Kristo. ⁶Ak kechobotin keyaakyi mugetut chalwok age tugul, tun kesulda kaseng'wong' bo it.⁷Tos Ogeere kityo tuguk che mi taitab konyekwok? Ngo kobwati chi age tugul ak komong'ug'e kole bo Kristo, ko ng'onachige kole amu mi eng' Kristo inendet ko kimi agiche eng' Kristo. ⁸Amu mbo ndalosuge mising' ngatigin agobo kimnatenyo ne kigonech Kiptaiyat si kobiit ketechenak ma si kobutok, ko malilani.⁹Ma moche ale si kotok ko u yo amache amuenok baronokyu. ¹⁰Amu mwoe alak kole, "Baronokyi ko nyigisen ak ko kimen, ago nyalulat inendet ko mi eng' borto. Ama eme mbo kegasyi ng'alekyi."¹¹Ngonai che ibgoti kunoto kole, kit ne ki u eng' ng'alekab baronokcho yo ma kimi, keue noto agine eng' boisiet yo kimi. ¹²Amu ma ki nyigonen keityige nda kekergeitege alak eng' icheket che ilosuge koyaniege ichegei, ak kokergeitege ichegei eng' ichegei ak koek kaberberitu.¹³Ago makilasege mising' kosiir ole te karogendoet ne kigonech Jehovah. Ago ko u kityo ne kigichamwech, karogendoet ne kiroge neitwok ak akwe. ¹⁴Amu magiyogoitoige mising' kosiir, ku yo magiitwok, amu kigebka agoi ole omi keibuu logoiywek che kororon che bo Kristo.¹⁵Ama kilasuge kosiir ne eme agobo boisionikab biko alak. Ago, kimang'u kele ko u yo tesetai koetu kayaneng'wong', koboroitu ak koetu boisienyo eng' akwe. ¹⁶Si kobiit keamde logoiywek che kororon mbo eng' komoswek che mi komosin eng' olong'wong', ama kilosunege boisietab chi age ne kigeyai eng' komosta age.¹⁷"Ago inendet ne ilosuge, ko ngo losge eng' Kiptaiyat." ¹⁸Amu ma inendet ne ilosuge ne kiyoni, ago inendet ne leweni Kiptaiyat.

Chapter 11

¹Ee, katagaigai ndomuchi omuitawa eng' berberindo ngatigin, ee omuitawa iman! ²Amu amo nget'gong' agobo akwe, ng'etkong'ta ne bo Jehovah, amu kiachamwok obunji boiyot agenge, si kobiit amutyok Kristo ko u bergeiyat ne tiliil.³Ago aiywei ale, si mang'emogis eng' or age tugul kabgatutikwok eng' lititindo ak tililindo ne tokyinige Kristo. ko u yo kiiberber erenet Awa eng' kenisiet. ⁴Amu inendet ne choni, ngo amda Jeiso age, ne kima kiamde ache, nda kotaach tamirmiriet age, ne kimo taach akwe, nda ko logoiywek che ter, che kimo yan, ko kaga anyun omuitajini inendet komie.⁵Amu aiitige ale mami let eng' kiy age tugul eng' che eechen mising' eng' che kiyoktoi. ⁶Mbo nda u ngalalenyu ne bo chi ne ma inetge, ko ma u noto eng' naet, ago, kigibartech ache eng' akwe eng' kiy age tugul eng' kwenutab biko tugul.⁷Tos kiayai tengek kingamininge si kobiit kitororok akwe ,amu kiamwowok logoiywek che kororon che bo Jehovah amo eng' melekto? ⁸Kiasare kanisosiek alak, aibe melekto eng' icheget si kobiit aboisieunenok. ⁹Ak kingami kobotok, ak abanani, ko kimagochi chi age tugul nyigisindo, amu kingoit tupchosiekyo kobunu Makedonia, kogona che kiabanani. Kianetge eng' kiy age tugul komaegu nyigisindo eng' akwe, ak ta aribege.¹⁰Ko u yo mi imandab Kristo eng' ane, mami chi ne kertoo eng' kagasetab ge eng' komoswekab Akaya. ¹¹Amu nee? Tos amu machamok? Inget Jehovah.¹²Ago kit ne ayae, atesetai ayae, si kobiit akertae boroindo icheget che mache boroindo, si kobiit kogergeit ak ache eng' tuguk che ilosunegei. ¹³Amu biko che u choto ko che kiyoktoi che bo lembech, kiboitinikab kenisiet,che walege koek che kiyoktoi che bo Kristo.¹⁴Ama kwaong'et nito, amu mbo chesawil kowalege koaege inendet kou malaikayatab lapkeiyet. ¹⁵Ma kiy ne o mising' ngo aege otwogikchi kogergeit ge ak kiboitinikab imanda, ne kagesuneg'wai konamege ak boisionikwai.¹⁶Amwoe kogeny ale: Mangotebye chi kobkwati kole aberber. Ago ngobkwat ko u noto, otacha ko u ne berber, si agasge agine kitigin. ¹⁷Noto amwoe eng' lasgeita, mangololi ko u yo katangololi Kiptaiyat. Amwoe ko u ne berber. ¹⁸Amu ilosuge che chang' eng' borto, alosuge agine.¹⁹Amu omuitochini che berberen eng' boiboiyet, amu ong'omen! ²⁰Amu omuitochini chito, ngo yaak oegu otwogik, ngo amaak, ngo namak, ngo tororge nda korabachak togoch. ²¹Amwoe eng' sasetabge ale kiginyalulyotin mising' mbo keyai ko u noto. Ago ngo nyigan chi-angalali ko u ne berber-aii nyigan agine.²²Tos Hebranik iche? A i noto agine. Tos Israelik icheget? A i noto agine. Tos kesuwekab Abraham icheget? A i noto agine. ²³Tos kiboitinikab Kristo icheget? (Ang'alali ko u chito ne ame iywek.) Asiirtoot: eng' birtaosiekab ge che sirtoot, eng' korgorosiek mising', eng' birutik che siirtootin, eng' meosiek konyil che chang'.²⁴Eng Yahudik ko kianyoru konyil mut "birutik artam, kibet agenge. ²⁵Kigibireno kirogonik konyil somok, kigiwira eng' koik konyil agenge, king'emok melit ne kiami konyil somok,kiatebe araraita betut agenge ak kemout agenge. ²⁶Kiawendote eng' banwek konyil che chang', ng'oiyonditab ainosiek, ng'oiyondit ne bunu rebik, ng'oiyondit ne bunu bikab bororienyu, ng'oiyondit ne bunu bororiosiek, ng'oiyondit eng' nganaset, ng'oiyondit eng' ong'atet, ng'oiyondit eng' araraita ng'oiyondit eng' kwenutab tupchosiek che bo lembech.²⁷Kiaboisie eng' birtoetab ge ak nyalilda, kemousiek che chang' che mami ruondo, eng' rubet ak melelda, eng' karugutetab ge konyil che chang', eng' kaititiet ak eng' ach ingor. ²⁸Koboto chu ak kiy age tugul, komi kaimetab ge ne abwoti agobo tononjinetab kanisosiek tugul. ²⁹Ng'o ne nyalulat, ama nyalulat ane? Ng'o ne kigenach, ama agas agine kongwan?³⁰Ngot ko nyolu alosge, alosuge agobo tugukab nyalulenyu. ³¹Jehovah ago Kwandab Kiptaiyat Jeiso, inendet ne iberurot koigeny, ko ne inget kole magenu.³²Kiripso eng' Damasko bounindet ne kimi ng'weny ne bo Laitoriat Areta, kole si konama. ³³Ago kigichoortaena kiyondet eng' tirisiet ne bo irimet, ak kiachilile eunekyi.

Chapter 12

¹Kanyol anyun alosge, nga nda ma tesu kiy. Ago aityini keersosiek ak ng'ang'utik che bo Kiptaiyat. ²Anget chito eng' Kristo, ne eng' kenyisiek taman ak angwan che kigosirto, (ngo eng' borto ko manget, nda ngo kiga komanda eng' borto, ko mang'et, ing'et Jehovah), ale kigimut inendet kotogosta agoi Kipseng'wet ne bo somok.³Ak ang'et ale chichoto, ngo kimi eng' borto nda kima ta komi eng' borto, ko mang'et; ing'et Jehovah. ⁴Ale kigimut kotogosta agoi Paratiso, ak kigas ng'alek che ma mwaoksei, che ma chamdaat komwa chi. ⁵Alosuge anyun agobo chichoto : Ago malosuge agobo ane kobate kityo alosge agobo nyalulnatosiekyu.⁶Amu ngot amache alosge, ko maberberitu amu amwoe iman. Ago aribege si malosuge, si ma iito chi age tugul kosiir ne te ne keerjino, nda ne kasena. ⁷Ak eng' oindo ne sirtoot ne bo ng'angutik si ma kitorora mising', ko kigigona katet eng' borto, ne otwogindet ne bo Setani kobiro, si ma kitorora mising'.⁸Kiasom Kiptaiyat mising' konyil somok agobo nito, ale koistoiwo. ⁹Ak kilejo, "emin miendanyu, amu kiyae kamugenyu koek ne igesunotge eng' nyalulet. Ara alosuge anyun eng' boiboiyet mising' kosiir amu nyalulnatosiekyu, si kobiit kotebeno kamugetab Kristo. ¹⁰Ara anyun, abaibai eng' nyalulnatosiek, eng' ng'woningwek, eng' kagiigosiek, eng' usisiosiek, eng' tiritinwek, agobo Kristo: Amu nyalulet, ko yoto ole atindoi kimnatet.¹¹Kaaberberitu! kiobircho nito; amu kota nyolu oloswo akwe. Amu kima rartaat eng' kiy age tugul eng' che kiguree che kiyoktoi che eechen kosir, mbo nda ma i kiy. ¹²Kiyaagis kaborunoik che bo iman che bo ne kiyoktoi eng' kwenung'wong' eng' muitaosiek tugul, koboto kaborunoik ak kwang'utik. ¹³Amu ara tos mi nee ne kiyaak oegu akwe che nyarotin kosir kanisosiek alak, kobate kityo kima aegu nyigisin eng' akwe? Onyoiywo kaat lelutionito.¹⁴Ogeer, nito ko ne bo somok achobokse si anyonjok. Ak manyoegu nyigisindo eng' akwe : Amu macheng'e tugukwok.Akwe che amache. Amu ma magonorjini leguk sigiik tuguk, ago nyolu kogonorji sigiik leguk. ¹⁵Ak abaibaitu mising' aboisie chechu ak keboisieno kora agobo sobonwekwok. Nganda nga achamok mising' kosiir, ko kichomo ngatigin.¹⁶Ago ole toku ko u, ko kima konok nyigisindo. Ago amu atinye ng'omnatet, ko ane ne kianamak eng' mestet. ¹⁷Tos kiasigenok keljin eng' chi age tugul eng' icheget che kioyokwok? ¹⁸Kiatechi Tito, ak kiayokte ne kitupche koba tuwai. Tos kiibenok kiy Tito? Tos kima kibendoti eng' Tamirmiriet agenge? Tos ma kibendate eng' tiegutik che kerge?¹⁹Obwati ole agoi raa olen kisaruge eng' taing'wong? Eng' taitab Jehovah keng'alali eng' Kristo, ago kiyae tugul ko si kegimitok, chamanichu.²⁰Amu aiywei, ale tun kanyo, ko manyoruok eng' or age tugul ko u ye momeche, si mabiit eng' or age tugul boriosiek, ng'etgonda, neregek, suriosiek, ngaksosiek, chaamsosiek, menotosiek ak bolatosiek. ²¹Aiywei ale, nga wechge ko maiming'ino Jehovah nenyu eng' taing'wong'. Aiwei kora ale tos arir amu che chang' eng' cho kigoyai tengekwog'ik kongetege yoto, ama sik eng' simdo an sokset ak maget ne ya agobo tuguk che yaachen che kiyai.

Chapter 13

¹Ni ko bandanyu ne bo somok anyonjinok, kigimiti ng'olyot age tugul eng' kutuswekab baorinik aeng' nda ko somok. ²Kisib amwoji icheget chekiyai tengekto eng' tai ak kiamwachi chun alak tugul kingomi oloto eng' bandanyu ne bo aeng', ak amwoe kogeny: Nga nyo kogeny, ko ma rire icheget.³Amwowok ni, amu ocheng'e kaborunet ole ng'ololi Jeiso eng' ane. Manyalulat eng' akwe, ago kim eng' akwe. ⁴Amu kigigartat eng' nyalulet, ago sobei eng' kamuktaetab Jehovah. Amu kinyalulyotin akiche eng' inendet, ago kisapsoti ak inendet kobun kimnatetab Jehovah nemi eng' akwe.⁵Osiachge akwege,si oger ngo tomii eng' kayanet. Otiemge akwege. Tos monae nito agobo akwe ole mi Jeiso Kristo eng' akwe? -aye anyun nyoto kiobutie eng' tiemisiet. ⁶Ago amang'u ale ong'et ole magibutii amu tiemutik.⁷Kisae anyun Jehovah kele si moyai kiy neya. Masoe ni ale si ketogu ko u yo kige siir eng' tiemutik. Ago, asae ale si oyai kito ne nyolu, nga nda kimuchi ketogu ko u yo kigebutie eng' tiemutik. ⁸Amu magimuchi keyai kiy ne kirindoi imanda, ago ne toreti imanda.⁹Amu kiboiboen yo kinyoluliotin, ago okimen akwe. Kisae kora kele, oegu che igesunotge. ¹⁰Asirwok ng'alechu ko ma mi, si tun ngami kobotok komaboisie koromnatet eng' akwe, ko u ole te bounatet ne kigona Kiptaiyat si amuch atechak, ama butok.¹¹Ne bo let anyun, saisere.che kitupche, oboiboitu!Ogiljigei kagesunetabge.Asomok oegu chetinye kabwatet agenge,ak otebi eng' kalyet, si kotebi Jehovah ne bo chamnyet ak kalyet kobotok. ¹²Ogatge eng' ng'ututet ne tilil. Igatok biko tugul che Tililen.¹³Ingotebi ak akwe miendab Kiptaiyat Jeiso Kristo, ak chamnyetab Jehovah, ak amdaetab Tamirmiriet ne Tilil.

Galatians

Chapter 1

¹Paulo, ne kiyoktoi---ma ne kiyoktoi ne bunu biko anan kiyok eng' chi, ago eng' Jeiso Kristo ak Jehovah Kwanda ne kiing'et inendet komong' eng' che kimeiyo-- ²ak tupchosiek tugul che mi kobotoo , asirjini kanisosiek chebo Galatiek:³Ingotebi kobotok mieindo ak kalyet che bunu Jehovah Kwanda ak Kiptaiyandennyo Jeiso Kristo, ⁴ne kikoitogei agobo tengekwogikyoo si kobiit kosorwech eng' betusiechu yaachen ko u magetab Jehovah nennyo ak ko Kwandannyo, ⁵ingobunji torornatet koigeny ak koigeny. Amen.⁶Akwong'e amu oistoigee ochoktoi eng' inendet ne kiguurok eng' mieindab Kristo, obe oldab logoiwek alak che ter che wolotin, ⁷che ma ter, kobate mi alak che iimok ak komachei kowal logoiwek che miach chebo Kristo.⁸Agot ng'o achee anan malaikaiyat ne bunu kipsengwet ne tos mwowok logoiwek alak tugul che miach che ter eng' choto che kigemwowok ko ingoek ne chubot inendet. ⁹Ko u ye kiga kemwa eng tai, amwaei nguno kogeny ko u noto ale, "Ngot keamwok chi age tugul logoiwek alak che miach che ter eng' choto kiotaach ko ingoek ne chubot inendet." ¹⁰Tos abaibai ra biko anan Jehovah? Tos acheng'ei abaibai biko? Ngot ko ta cheng'e abaibai biko, ko moii otwogindetab Kristo.¹¹Amu amache onai anyun che kitupche, agobo logoiwek che miach che kiamdoii ale mabunu chii. ¹²Amu kima ataach kobun chi amakineta. Ago anyun ki eng' ng'ang'utietab Jeiso Kristo.¹³Amu kiogas agobo atebennyu eng' betusiek che kigosirto eng' kayanetab Yahudik, ko u ye kianyalili kanisetab Jehovah kot kosir ak kiang'emang'emi . ¹⁴Ak kiatese tai eng' kayanetab Yahudik kosiir siritoikyu che chang eng' bikab emennyu. Kiagiligei mising kosiir agobo bitonwekab kwanisiekyu.¹⁵Ago ye kingocham Jehovah , ne kiitabana, kong'ete moetab kamennyu, ak koguuro eng' mieindanyi, ¹⁶si kong'any Werinnyi eng' ane , si kobiit aamda inendet eng' bororiosiek, kima king'alal anyun ak chi eng' sainato. ¹⁷Kima togoste Jerusalem ole mi icheket che kisib koek che kiyoktoi eng' ane: ago kiawe Arabia ak kiawechge agoi Damasko.¹⁸Kingatar anyun kenyisiek somok atogoste awe Jerusalem si aborjige Kepas ak ketebi tuwai betusiek taman ak mut. ¹⁹Ago ma ageer alak eng' che kiyoktoi , kobate Jakobo ne tupcho ak Kiptaiyat. ²⁰Ara anyun eng' che asirwok, ogeero eng' taitab Jehovah ko mamwae lembech.²¹Yeityo anyun korotinwekab Syria ak Cicilia. ²²Ak kitomo kogeero togoch kanisiosiekab Judea che kimi eng' Kristo. ²³Ago kigas kemwoei kityo kele , "Inendet ne kiusech eng' betusiek alak koamdoi rani kayanet noto king'emang'emi." ²⁴Ak kiitoror icheket Jehovah eng' ane.

Chapter 2

¹Kingobata anyun kenyisiek tamanu ak ang'wan atogoste kogeny awe Jerusalem koboto Barnaba , amutii Tito agine. ²Ak kiatogoste eng ' ng'ang'utiet ak kiatetyi ichek logoiywek che miach che aamdooti eng' kwenutab bororiosiek , ago eng' ung'ot eng' icheget che tookunotin, si maek buch labatet ne alabati anan ko ne kialabat.³Ago ma kibirji Tito, ne Yunanindet ne kimi kobotoo , kele kimuratan. ⁴Amu tupchosiek che bo lembech che kigimut kobwa orit eng' ung'ot, che kimong eng' ung'ot kosegei katiagennyo ne kitinye eng' Kristo Jeiso. Kimoche kole si kobiit kondenech otwognatet , ⁵ago kima kigas iit icheget agot eng' sait agenge , si kobiit kotebi imanitab logoiywek che miach kobotok.⁶Ago icheget che kigiiti kele toogunotin -ngo u ole teptoi ichek, ko ma kiy eng' ane, makwele Jehovah chi- amwae ale ma teswa kiy icheget cho toogunotin. ⁷Ago ye kingogeer ichek kole kigigona arip logoiwek che miach agobo icheget che makimuratani , ko u Petero agine eng' che kimuratani. ⁸Amu inendet ne kiimuktochi Petero koek ne kiyoktoi eng' che kimuratani , ko kiimuktawa agane ko u noto agobo bororiosiek.⁹Ak ye kingonai Jakobo, ak Kepa, ak Johana icheget che kigiiti kele toloiwek, kokuiyo mieindo ak kigigonech ane ak Barnaba eutab tai nebo yamdaet. Ak kiiyan kole si kobiit kebe oldab bororiosiek , koba icheket oldab che kimuratani. ¹⁰Kobate kimakwech icheket kole kibwat kibananok, kioto ne kiatinye kagiiletabgei agane ale ayai.¹¹Ago ye kingonyo Kepa Antikia, agirinde inendet kimni, amu kinyoljini inendet kiruoget. ¹²Amu ye kitomo kobwa alak che kibunu kap Jakobo, ko kiamisiei ak bororiosiek. Ago ye kingobwa bichu koweektagei let ak kotabangei eng bikab bororiosiek. Amu kiiywei icheget che bo kamuratanet.¹³Ak kiiberberisiei Yahudik alage agichek koboto inendet , kot kotito Barnaba agine eng' kaberberisiengwai. ¹⁴Ak ye kingageer ale mabendoti eng' lititindo ko u imanitab logoiywek che miach, amwachi Kepa eng' taingwai tugul, aleji ,ngot ko inye ne ii Yahudiot, itebche ko u bororiosiek , ak ma ko u Yahudik ibirjindoi ano bororiosiek kergeitgei ak Yahudik.¹⁵Achee keii Yahudik eng siget ama kii kiptengeginik che bo bororiosiek; ¹⁶ago kingen kele magiityini chi imanda eng' boisionikab ng'atutik, ago eng' kayanet eng' Jeiso Kristo. Ara anyun kigiyan agichee Kristo Jeiso si kobiit kiityech imanda eng' kayanet eng kristo Jeiso ama eng' boisionikab ng'atutiet. Amu magiityini chi imanda eng' boisionikab ng'atutiet.¹⁷Ago ye kita kecheng'e kiityech imanda eng' Kristo , kenyoruech ak achek kele ki kiptengekinik , tos Kristo ko kiboitiotab tengek? Achicha, ma u noto. ¹⁸Amu ngot ateech kogeny tuguchoto che kiga abut, ko kabartege ale a bistoindet. ¹⁹Amu ane , ko kiamei eng' ng'atutiet si kobiit asob eng' Kamuktaindet.Kikekartata ak Kristo.²⁰Kigigartata koboto Kristo ago asobe , ago ma ko ane ,ago sobei Kristo eng' ane: ak sobondo ne asobe ra eng' borto asobe eng' kayanet ne mitei eng' weritab Jehovah , ne kichama, ak kigoitogei agobo ane. ²¹Mawale mieindab Jehovah koek buch amu nda bunu imanda ng'atutiet ko kime Kristo eng' buch!

Chapter 3

¹Ee Galatie chu berberen, ng'o ne kibanak akwee che kiginde Jeiso Kristo taitab konyekwok kotook kele kigigartat? ²Ni kityo ne amache anetanagee, kiotaach Tamirmiriet eng' boisionikab ng'atutiet , anan eng' kaset nebo kayanet? ³Tos kagaa o berberen ko u noto? Ngo kiotau eng Tamiririet, omache nguno oegu che ogesunotingei eng borto?⁴Tos kionyalilse eng' tuguk che chang buch? ngot ko buch iman. ⁵Tos inendet anyun ne konok Tamirmiriet, ak koyaei kwong'utik eng' kwenung'wong ko tos yaei eng' boisionikab ng'atutiet anan eng' kaset ne bo kayanet?⁶Agot ko u ye kiiyan Abraham Jehovah, ak kigiityi inendet kobunji imanda. ⁷Ongen anyun ole icheget che bo kayanet, ko werikab Abraham choto. ⁸Ak kisib kogeer sirutiet kole iityin Jehovah imanda bororiosiek eng' kayanet ko kisib koamji logoiwek che miach Abraham, kolenji kiberuri bororiosiek tugul eng' inye. ⁹Noto anyun , kiberuri icheget che bo kayanet koboto Abraham ne iyanat.¹⁰Amu tugul che mi eng' boisionikab ng'atutiet , komitei eng' chubet: amu kigisir kele chubot chi age tugul ne matebchei eng' tuguk tugul che kikisir eng' bukuitab ng'atutiet, kele koyai choto. ¹¹Toogu anyun kele , mami chi ne kiityini imanda eng' ng'atutiet eng' taitab Jehovah : amu , sobei ne bo imanda eng' kayanet, ¹²ak mo bo ng'atutiet kayanet , ago inendet ne yaei choto kosobei eng' choto.¹³Kitiachech kristo eng' chubisietab ng'atutiet ye kiek inendet chubet agobo achee : amu kigisir kele chubot chi age tugul ne kisoginini eng' ketit: ¹⁴Si konyonji bororiosiek kaberuretab Abraham eng' kristo Jeiso ,si kobiit ketaach arorutietab Tamirmiriet eng' kayanet.¹⁵Che kitupche amwae ko u biteetab chi: agot ngo arorutietab chi noto , ko ye kagigimit ko mami chi ne walei koek buch , anan kotesyi. ¹⁶Kigimwachi anyun Abraham arorutichoto, ak kesuiwondennyi. mamwaei kole igochini keuwekyii, ko u ye kachangit, ago ko u agenge kole , ak kesuiwondeng'ung noto ko Kristo.¹⁷Amwae ni anyun ale , kayomiset ne kiisib kogimit Jehovah , noto ng'atutiet ne kinyonei ko kakobata kenyisiek bogol angwan ak sosom ko mawalei koek buch , kele si koyai arorutiet koek ne matilei kiy. ¹⁸Amu ngo bunu borotet ng'atutiet , ko ma ko bo arorutiet anyun: ago kiigochi Jehovah Abraham eng' arorutiet.¹⁹Nee anyun ng'atutiet? kigites amu bistautik , agoi koit kesuiyot oldab inendet ne kiga kichopchi arorutionoto ak kiking'at eng' malaikaisiek eng' eutab katuiyoindet. ²⁰Katuiyoindet anyun ko ma bo agenge ago Jehovah ko agenge.²¹Tos kirindoi ng'atutiet arorutik kab Jehovah? Olo, ma u noto: amu nda kiga kigon ng'atutiet ne imuchi kosoob , nda kubunjini imanda ng'atutiet. ²²Ago kigoratyi sirutiet tuguk tugul kimnatetab tengekto , si kobiit kigochi che iyani, arorutiet eng' kayanet eng' Jeiso Kristo.²³Ago kingo tomo konyo kayanet , ko kikiribech eng' ng'atutiet. Kiga kiratech agoi koit kayanet ne kitun keng'any eng' let. ²⁴Kiek anyun ng'atutiet konetindennyo ne imutyinech Kristo, si kobiit kiityech imanda eng' kayanet. ²⁵Ago nguno anyun , ko kagonyo kayanet, ko ma koboiywech konetindet. ²⁶Amu akwee tugul ko oi werikab Jehovah, eng' kayanet, eng' Kristo Jeiso.²⁷Amu che tee eng' akwee che kigibatisanjok Kristo ko kiolaach Kristo. ²⁸Ma imugaksei kele mi Yahudiot anan Yunanindet , ama mi otwogindet anan ne itiagat, ama mi muren anan ne tie : amu akwee tugul ko oi agenge eng' Kristo Jeiso. ²⁹Ak ngot o bo Kristo , ko oi kesuwekab Abraham anyun che namei tuguk ko u eng' arorutiet.

Chapter 4

¹Ago amwoe ale inendet ne name tuguk, ko eng' betusiek tugul koto ko lekwa, ko ma kibestos inendet ak otwogin, nga nda kiptaiyatab tugul. ²Ago mito eng' eutab ng'atik ak ribiik agoi koit kenyisiek che king'atyi kwanit.³Kiu noto, agache kingota ke ii leguk, ko kigirototin eng' otwoknatet eng' bitonwekab ng'weny. ⁴Ago kingoit betut ne chamat, koyook Jehovah werinnyi ne kisich chepyoso, ne kigisich eng' nga'tutiet. ⁵Si kobiit kotiach icheket che mito eng' nga'tutiet, si kobiit kenyoru kenamech keegu werik.⁶Ak amu oii werik, ko kiiyokyi Jehovah Tamirmirietab Werinyi mugulelwekyo, ne rire kole, "Aba, Kwanda." ⁷Eng noto anyun ma ii otwogindet kogeny, ago aii werit ako ngo ii werit ko aii ne namu tugukab Jehovah eng' kristo.⁸Ago eng' betusiek che ki mong'et Jehovah, ko kigiyaak oegu otwagikab cheptailelisiek che eng' biteet ko kimobo iman. ⁹Ago raa amu kakonai Jehovah nda ko kakonaak Jehovah, kainee anyun si oweegchigee anyun bitonwek che nyalulyotin ak kobo bananda? Tos omache oweekchigei otwoknatet kogeny?¹⁰Oribe betusiek ak aroek che lelach ak oleteptoi betusiekab kenyit ak kenyisiek! ¹¹Aiywei anyun agobo akwee si maek buch birtoenyu bo ge ne kiayaiywok boisiet.¹²Asomok che kitupche ale otebi ko u ane, amu kiagergeitu ge ak akwee. Kimo yaiywo neya. ¹³Ago ongen ole kiaamwok logoiywek che tililen eng tai amu nyalunatetab borto. Ak kima osas tiemisiet ne kimi bortanyu ¹⁴amosasa ago kiotaacha ko u malaikaiyatab Jehovah,ko u kristo Jeiso inendet.¹⁵Mi ano kaberurenyu ra? Amu abaorionjinok ale nda ki mugaksei nda kiobalu konyekwok ak ogono. ¹⁶Ara anyun tos kaaegu bunyondeng'wong' amu kamwowok imanda?¹⁷Cheng'ok eng' kagiiletab gei, ama kobo kiy ne kararan. Meche kogerjok sang si kobiit ocheng' icheket. ¹⁸Ago kararan ngeecheng'ok kotugul eng' tuguk che kororon ago ma ngomi kobotok kityo.¹⁹Legukyuk che tiginen, che anyorunenok ng'wonindo eng' siget kogeny agoi koyaak kristo eng' akwee. ²⁰Katameche atebi ak awal kutinnyu amu aiimige agobo akwee.²¹Omwowo akwee ch omeche otebi eng' bounatetab ng'atutiet tos mogase ng'atutiet? ²²Amu kigisir kele, kitinye Abraham werik aeng,' agenge kobun chepyoset ne ki bakasiat ak age eng' chepyoset ne ki itiagat. ²³Kigisich agenge eng' borto inendet ne bo chepyoset ne bakasia eng borto, ago age kobun chepyoset ne itiagat eng' arorutiet.²⁴Kalewenet ng'alechu; amu arorutik aeng. Kibunu age tulwetab Sinai ni sikchini leguk bakasnatet. Inendet ko Hagar. ²⁵Ak Hagar ko tulwetab Sinai eng' emetab Arabia; ak teleljini Jerusalem nebo nguno amu mito eng' otwoknatet koboto legukyi.²⁶Ago itiagat Jerusalem nebo Barak noto kamennyo. ²⁷Amu kigisir kele, "Baibaitu, inye ne soon ne moii; ng'any kuting'ung' ak iwaach ne me gas ng'wonindab sigisiet; amu chang legugab chepyoset ne inegei kosir che bo ne tinye boiyot.²⁸Che kitupche, kii legukab arorutiet ko u Isak. ²⁹Ago eng kasarata ko kinyalil ne kisgisich eng' borto ne kigisich eng' Tamirmiriet.Ak ko u noto agot raa.³⁰Ago mwoei nee sirutik? "On chepyoset ne bakasiat ak werinnyi. Amu ma pchee tukuk weritab chepyoset ne bakasiat koboto weritab chepyoset ne itiagat." ³¹Noto anyun che kitupche, ma kii legugab chepyoset bagasiat ago kiboe chepyoset ne itiagat.

Chapter 5

¹Kiitiachech Kristo asi kenyoru' katiaget. Otononie komie anyunn, amatokany keratak kogeny eng' chogitab bakasnatet. ²Ogeero , amwawok ane Paulo ale ngimuratanak, ko monyorjini keluno age tugul eng' Kristo.³Ee abaorianjini kogeny chi age tugul ne kimuratani ale kiyaachei inendet koyai ng'atutiet komugul. ⁴Kaotoiye ak Kristo, akwee che omache kiityok imanda eng' ng'atutiet; kaobutye eng mieindo.⁵Amu kiganyi kamang'unet nebo imanda kobun Tamirmirieet eng' kayanet. ⁶Amu eng' Kristo Jeiso ko matile kiy ne kakimuratan, anan ko ne ma kimuratan, ago kayanet ne boisiei eng' chamnyet. ⁷Kioruae komie. Ng'o ne kiranyak si mogas iit imanit? ⁸Mabunu kagaigaoni inendet ne kiguurok!⁹Igutu mermerek tutigin kererutik komugul. ¹⁰Atinye kamang'unet eng akwee eng Kiptayat, ale moegu che tinyei kabwatutik che ter. Ago inendet ne inyalilok konyoru kiruokennyi, agot mbo nda ng'o.¹¹Ago ane anyun che kitupche ngot ko ta aamdooti kamuratanet, ko kainee si ko ta kenyalilo? Ngot ko u noto ko kaga kigeisto anyun kanagutietab kimurtoiyot. ¹²Agobo icheket che makonok omuuny, ko katamache anyun ale koistogei icheget!¹³Amu akwee che kitupche ko kigiguurjok katiaget, ago moboisie katiageng'wong koek boroindo ne bo borto, ago oboisiechige akwege eng akwege eng' chamyet. ¹⁴Amu isuldoi ng'atutik tugul eng ng'olyot agenge, noto ko ni: "Cham chitab kokweng'ung ko u ole ichamdoige." ¹⁵Ago ngot osusege ak oamege akwege eng akwege, oripge anyun si motarge akwege.¹⁶Amu amwae anyun ale obendate eng Tamirmiriet si moyai magetab borto. ¹⁷Amu machei borto mising kogirinda Tamirmiriet , ak machei Tamirmiriet kogirinda borto, amu bartos chuto tuwai, si moyai tuguk che omache. ¹⁸Ago ngondoiywok Tamirmiriet, ko momito bounatetab ng'atutiet.¹⁹Toogunotin anyun boisionik che bo borto, choto ko chu: sokset, simdo, maget ne ya agobo tuguk che yachen, ²⁰saetab kanamonik , bonisiet, bunyondisiek , suriosiek , ng'etkonda, nereknatosiek, toiyosiek, kabesiosiek, pcheutik, ²¹kong' ne ya, bogitosiek ak alak che u choto. Kasib ateywok agobo chu, ko u ye kisib ateeywok, ale icheget che yaei tuguk che u chuto ko manyoru baunatetab Jehovah.²²Ago logoiyatab Tamirmiriet ko chamnyet, boboiyet, kalyet, muitaet, talasiet, mieindo, atepto ne kiyani, ²³kamining'etabge, ribetab gei; mami ng'atutiet ne toei chuto. ²⁴Ak icheget chebo Kristo Jeiso ko kigogartat borto koboto magutikyi ak kasetab maget chebo choto.²⁵Ngot kesoptosi eng' Tamirmiriet, ko ongebendoti anyun eng' Tamirmiriet. ²⁶Amokany kilosuge buch amokany ketachatachge, amokany koamjechgei ng'etkong'.

Chapter 6

¹Che kitupche, ngot kenyorji chi lelutiet, ko akwee che o bo Tamirmiriet, oweegu chito ne u noto eng' Tamirmiriet ne bo mutyonet. Ak iripge si makityemin aginye. ²Otoretge eng' nyalilwogik, oyae kosulda ng'atutikab Kristo.³Amu ngot kobwategei chi kole ai kiy, ago kaga ma kiy, koberberegei inegei. ⁴Ago ingotiem chi age tugul boisiennyi, si konyor anyun kito ne ilosunegei inegei, ak ma eng' chito age. ⁵Amu keseni chi tugul milennyi inegei.⁶Ago ingoyamda tuguk tugul che kororon inendet ne kineti ng'olyot, ak inendet ne inetisiei. ⁷Amat kegenak, magigengenie Jehovah, amu kito age tugul ne kolei chi kotun kesei noto agine. ⁸Amu inendet ne koljin bortannyi kotun kesei eng' borto ng'emisiet ago inendet ne koljin Tamirmiriet kotun kesei eng' Tamirmiriet sobondo ne bo koigeny.⁹Amokany kechosye yo kiyae boisionik che kororon, amu tun kigese ko kait betunnyi ngot ko magichaltegee. ¹⁰Noto anyun ko u ye kitinye kasarta, ko onge yachi biko tugul ne kararan ago ne sirei ko icheget che bo gotab kayanet.¹¹Ogeer anyun baronaik che chang che kaasirunenak eunnyu anege. ¹²Tugul che te che machei kalasunet eng' borto, kobirjinok kole kimuratanak, ago si makinyalil icheket agobo kimurtoiyotab Kristo. ¹³Agot icheget che kimuratani, ko maribei ng'atutiet, ago machei kole kimuratanak si kolosunegei borwekwok.¹⁴Ago ingolooit eng' ane alosge, kobate eng' kimurtoiyot ne bo Kiptaiyandennyo Jeiso Kristo ne eng' noto ko kigigartat ng'weny agobo ane ak ane agobo ng'weny. ¹⁵Amu ma kiy kamuratanet, anan ngo ma kimuratan, ago yautiet ne leel. ¹⁶Ak ingotebe kalyet icheket tugul che bendoti eng' ng'atutioni, ak rirenetab ge, ak eng' Israel ne bo Jehovah.¹⁷Kong'ete rani ko matata koima chi, amu aiboti eng' bortanyu birutikab Jeiso. ¹⁸Che kitupche, ingotebi koboto tamirmiryeng'wong' mieindab Kiptaiyandennyo Jeiso Kristo. Amen.

Ephesians

Chapter 1

¹Paulo, ne kiyoktoi ne bo Kristo Jeiso eng' magetab Jehovah, asirjini biko che tililen che bo Epeso koboto che bo kayanet eng' Kristo Jeiso. ²Ngotebi kororindo kobotok ak kalyet ne bunu Jehovah kwandanyo ak Kiptaiyat Jeiso Kristo.³Iberurot Jehovah kwandab Kiptayandenyo Jeiso Kristo, inendet ne ilosunot eng' kaberuret age tugul ne bo Tamirmiriet eng' komoswekab kipseng'wet eng' Kristo. ⁴Ko u ye kilewenech eng' inendet ye kitomo kelumda ng'weny, si keegu che tililen che matinye lelut eng' tainyi eng' chamnyet.⁵Ko u ye kigasib kolewenech kenamech keegu werik eng' Jeiso Kristo, eng' inendet, ko u chamet ne kararan ne bo magenyi. ⁶Agoi kolosunetab torornatetab kororindonyi ne kigonech eng' aiyebindo eng' ine ne chame.⁷Eng' Jeiso Kristo ketinye katiaget eng' korotikyi, nyoetab kaat ne bo cholwogikyo, kosupge ak morgornatet ne bo magenyi. ⁸Kiyai kotesak magenyi eng' ache eng' ng'omnatet tugul ak naet.⁹Ko kagoboruech Jehovah ung'otiet ne bo magenyi , ko u eng' chamenyi ne karan, ne kichob eng' Jeiso, ¹⁰Ago tononjinet ne bo ripsetab betusiek che emege si koum tuguk tugul Kristo, tuguk che mi kipseng'wet ak tuguk che mi ng'weny, eng' metit agenge, mbo Kristo¹¹Ni ko kigigonech eng' Kristo keegu boratenyi, ko kisib kolewenech ko u magetab inendet ne yae tuguk tugul ko u kabwatetab mieindanyi. ¹²Si kobiit keegu kalasunetab torornatennyi ache che kiga kisib kemong'u Kristo.¹³Kiogas ak okwe eng' Kristo, ng'olyotab imanda, logoiywek che kororon che bo yetuneng'wong', eng' inendet ne kingo kaoyan ko kiging'ochak eng' Tamirmiriet ne Tilil ne bo ororutiet. ¹⁴Ne tongoaniatab boratenyo, agoi katiagetab boratenyi, eng' kalosunetab torornatenyi.¹⁵Amu nito anyun kingo kaagas agobo kayanet ne mi kwenung'wong' eng' Kiptaiyat Jeiso, ak chamnyet eng' tugul che tililen, ¹⁶tomo asise awekyini Jehovah kongoi agobo akwe eng' sautikyu.¹⁷Asae ale, ngo gonok Jehovah ne bo Kiptaiyandenyo Jeiso Kristo, Kwandab ne bo torornotet, Tamirmiriet ne bo ng'omnatet, ak ng'ang'utiet eng' naetab inendet. ¹⁸Asae ale kokwenyogis konyegab mugulelwekwok ,si kobiit onai kit ne u kamang'unetab kuursenyi, ak mogoriosiekab toronatet ne bo boratenyi eng' che tililen.¹⁹Eng' saenyu atepe onai kit ne u oindo ne sirtoot ne bo kamuktaenyi eng' ache che kiyoni ko u boisionoto bo kimntatetab kamuktaenyi. ²⁰Nito ne kiyai eng' Kristo kingong'eet inendet komong' eng' che kibek ak kondo inendet kotebe eunyi ne bo tai eng' komoswekab kipseng'wet. ²¹Ne toror kosiir laitornatet tugul, ak bounatet, ak kamuktaet ak kiptainatet ak kainet age tugul ne mwaat ma kityo eng' kenyisiechu, kobate eng' choto bkoni.²²Ak kiindeno Jehovah tuguk tugul kogas it eng' kelyekab Jeiso ak kogochi inendet koek metit eng'tuguk tugul eng' kaniset. ²³Kaniset ko bortanyi inendet ne inyiiti tugul eng' tugul.

Chapter 2

¹Ak kigosobok akwe che kiobegunotin eng' yaitiogikwok ak tengekwogikwok. ²Che kiobendote atkinya ko u biteetab ng'wenyuni orube ne o ne bo kimnatet ne bo barak ne bo tamirmiriet boisie ra eng' werikab ng'elelnatet. ³Che kigimenye mbo ache tugul kwenung'wai eng' magutik che yaachen che bo borto, ke yae magutik che bo borto ak che bo kabwatutik ak ki kii legukab nereknatet eng' siget ko u alak.⁴Ago Jehovah, ne mokoriot eng' rirenetabge eng' chamnyenyi ne o ne kichamenech. ⁵Mbo kigibegunotin eng' tengekwogikyo, ko kisoobech koboto Kristo,[kigesaruok eng' mieindo]. ⁶Ak king'eetech koboto inendet ,ak kogonech ketebi koboto inendet eng' komoswegab kipseng'wet eng' Kristo Jeiso. ⁷Si kobiit kobaarta eng' kenyisiek che bkoni magornatosiek che sirtoot che bo kororindanyi eng' tolosiet ne tokyinige eng' Kristo Jeiso.⁸Amu kigesaruok eng' mieindo eng' kayanet, ago mabunwok nito, ago konunetab Jehovah, ⁹ama bunu boisionik, si malaske chi. ¹⁰Amu ki ii boisienyi ache ,ne kigiyaech eng' Kristo Jeiso agobo boisionik che kororon che kisib kochob Jehovah si kebendate eng' iche.¹¹Noto anyun onan ole akwe che ki oi bororiosiek eng' borto atkinye, che kigigurenok che ma kimuratan eng' icheget che kiguure kamuratanet, eng' borto ne kigiyae eunek. ¹²Ole kiomite taban eng' Kristo, eng' betusiechoto che ki oi kipsagarek eng' bororietab Israel ak ki oi toek eng' kayomisutik che bo arorutiet,ki motinye kamang'unet ak ki maotinye Jehovah eng' ng'wenyuni.¹³Ago ra eng' Kristo Jeiso akwe che ki oloen eng' betusiek alak ko kagegonok origu eng' korotikab Kristo. ¹⁴Amu inendet ko kalienyo, ne ki yaech tuwai keegu agenge, ne kibut kiteutab kwen ne bo toiyet. ¹⁵Ko kagowong' eng' bortanyi bunyondit, ng'atutietab ng'atutik ne mito eng' kayomisutik, si kobiit kotoi koyai eng' inendet biko aeng' koek chito agenge ne leel, koyae kalyet. ¹⁶Ak kotuiyo iche tuwai eng' borto agenge ak Jehovah eng' kimurtoiyot, ko kagobar bunyondit eng' noto.¹⁷Ak kinyo koamdoiywok kalyet akwe che kio loen, ak kalyet eng' iche che ki legiten. ¹⁸Amu kiginyoru ache tuwai eng' inendet orenyo eng' Tamirmiriet agenge ne kiite ole mi Kwanda.¹⁹Noto anyun, akwe bunotik ko ma ko i toek ak kipsagarek, ago oi bikab nganaset agenge ak che tililen,ak che bo gotab Jehovah. ²⁰Kigiteechak eng' lumdaetab che kiyoktoi ak maotik, Kristo Jeiso inendet ko koita ne o ne bo luita. ²¹Ne kituiyechi teekset age tugul ne kiginomnyo koek agenge, koeet koek hekalut ne tilil eng' Kiptaiyat ²²Kigiteechak ak akwe oegu agenge eng' inendet, ole menye Jehovah eng' Tamirmiriet.

Chapter 3

¹Amu nito ane, Paulo, kimonjororiotab Kristo Jeiso agobo akwe Bunotik. ²Ngo kiogas agobo tononjinetab mieindab Jehovah ne kigigono agobo akwe.³Ko u yo kigiboruo eng' ng'ang'utiet ung'otietko ko u yo kiasib asir eng' tai eng' ng'alek che ng'ering'. ⁴Si ngosoman, omuch oguiye ng'omnotenyu eng' ung'otietab Kristo. ⁵Ne kima kiborji werikab biko eng' ebenwek alak ko u yo kageng'ong'ji ra che kiyoktoi chechi che tililen ak maotik eng' Tamirmiriet.⁶Kele, Bororiosiek ko yomdoikab nametab tuguk ak yomdoikab kebeberwekab borto, ak yomdoikab arorutiet eng' Kristo Jeiso eng' logoiywek che kororon. ⁷Che ki kiyaa aek kiboitiot ko u konunetab mieindo ne bo Jehovah ne kigigono ko u yo boisie kamuktaenyi.⁸Kigigono mieindo ane ne a tigin kosiir inendet ne tigin eng' che tililen tugul; aamji Bunotik magornatosiekab Kristo che ma isiogokse ⁹ak kiguiyechi biko tugul kit ne u tononjinetab ung'otiet ne kiga kiuny kong'ete kenyisiek che kigosiirto, eng' Jehovah, ne kitoi koyai tuguk tugul.¹⁰Si kobiit konaak eng' kaniset ra ng'omnatet ne o ne bo Jehovah eng' laitornatosiek ak baunatosiek eng' komoswekab kipsengwet. ¹¹Ko u magetab koigeny ne kisib kolewen eng' Kristo Jeiso kiptaiyandenyo.¹²Kitinye eng' inendet nyiganatet ak kamang'unet ne kirikyine inendet amu kiyani inendet. ¹³Eng' noto anyun asomok ale amatameak mugulel amu nyalilwogikyu agobo akwe, choto ko torornateng'wong'¹⁴Amu nitoanyun agutungjini Kwanda, ¹⁵ne nyorune inendet kainenwai oret age tugul ne bo kapchi, eng' kipseng'wet ak ng'weny. ¹⁶Asae ale si kobiit kogonok ko u mogornotosiekab toronatenyi, si ogimegitu koboto Tamirmiriet, eng' chito ne bo orit.¹⁷Asae ale si kobiit komeny Kristo mugulelwekwok eng' kayanet si kobiit olumdaagishe eng' chamnyet. ¹⁸Onyoru kimnatet oguiye koboto tugul che tililen ole teno tebeesindo, ak koindo, ak tororindo, ak loindo ne wendi ng'weny. ¹⁹Ak onai chamnyetab Kristo, ne siire naet si kobiit kenyitak nyiet tugul ne bo Jehovah.²⁰Ngobunji anyun inendet ne imuchi ko yai mising' ine kosiir tugul che kisome nda che kinoni, ko u kamuktaet ne boisie eng' ache, ²¹ngobunji inendet torornatet eng' kaniset ak eng' Kristo Jeiso koityi ebenwek tugul koigeny ak koigeny. Amen.

Chapter 4

¹Ane, anyun, ko u kimonjororiot eng' Kiptaiyat, asomok mising' ale obendate ko u yo nyonjini kuurset ne kigegurok. ²Asomok ale omeng'isie eng' kamining'etabge tugul ak mutyonet koboto muitaet, omuitajinige eng' chemnyet. ³Oribe amdaet ne bo Tamirmiriet eng' ratutietab kalyet.⁴Agenge borto, ak agenge Tamirmiriet ko u yo kigeguurok eng' kamang'unet agenge ne bo kuurseng'wong'. ⁵Kiptaiyat agenge, kabatisanet agenge, ⁶Jehovah agenge ne kwandab tugul, ak komi eng' tugul .⁷Ago kigigochi age tugul eng' ache mieindo ko u kakwaet ne bo konunetab Kristo. ⁸Mwoe eng' noto anyun kole, "kingolany kwo barak, komut luulenik che kigoluul, ak kogochi biko kagochinoik."⁹Nee anyun ng'olyondonito mwoe kole, "ki lany barak," kobate kele kiwool kochorjige komoswekab ng'weny orit mising? ¹⁰Inendet ne kiwaalda ko inendet ne kilaanda barak mising' kosiir kipsengwetisiek tugul, si kobiit konyiit tuguk tugul.¹¹Ak kiigochi alak koek che kiyoktoi, ak alak maotik, ak alak che mwoitooti logoiywek che miach, ak alak mestewek ak ko konetik. ¹²Si ko yai che tililen koek che igesunotinge agobo boisietab otisiet, agobo teeksetab bortab Kisto. ¹³agoi keit ache tugul yamdaetab kayanet ak naetab weritab Jehovah, agoi keegu biko che bekchinotin agoi kakwaet ne bo etunatetab nyietab Kristo.¹⁴Si mata keegu leguk che kitoortoti koba komosi ak komosi ak kiiboti eng' usonet age tugul ne bo konetisiet eng' kenisietab biko eng' ng'omnatet eng' kenisiosiekab lelutiet. ¹⁵Ago king'ololi che bo iman eng' chomnyet si keechegitu eng' tuguk tugul eng' inendet, inendet ne metit, noto ko Kristo. ¹⁶Eng' inendet kerobe ak ketuisot borto tugul eng' noto ne konu kebeberta age tugul, ko u kakwoutietab boisiet ne bo kebeberta age tugul, si kotes borto eng' teekset ni teechege inege eng' chamnyet.¹⁷Amwoe anyun ni, ak abaorioni eng' Kiptaiyat ale si mata obendate ko u yo bendoti bororiosiek agiche eng' kabwotutik che bo buch, ¹⁸Che tuityinok [imenen] eng' nautikwai che kigiyae koek kipsagarek eng' sobondab Jehovah amu berberindo ne mi eng' iche amu uindab mugulelwekwai ¹⁹Che kigochige maget ne ya agobo tuguk che yaachen, amu kigobek kosopsot si ko yae sumdo tugul eng' suiyondit.²⁰Ago ki mo netege Kristo ko u noto. ²¹Ngo kiogas inendet, ak kiginetak eng' inendet ko u yo mito imanda eng' Jeiso, ale ocheru chito ne bo keny, ²²Noto atebeng'wong' ne bo atkinye,ne ng'emokse ko u magutik che yaachen che bo kenisiet.²³Si owologisie oleelagitu eng' tamirmirietab nautikwok. ²⁴Ak olaach chito ne leel ,ne kigiae eng' Jehovah eng' imanda ak tililindo ne bo iman.²⁵Noto anyun oiste lembechta, ong'ololjinige ne bo iman chi tugul ak chitab kokwenyi amu ki i kebeberwek age tugul ne bo age. ²⁶Onerech amoyai tengek. Amat kororokta asis kota onereksoti. ²⁷Amat okochi boroindo chesawil.²⁸Inendet ne kikochorso ko matato kochorso. Ago kaigai kobois, koyai eng' eunekyi noto kararan, si kobiit konyor kit ne igochini inendet ne banani. ²⁹Amat ko mang'une ng'olyo age tugul ne ya kutuswekwok, ago noto ne kararan ne imuchi koteekso, ko u yo nyolu, si kobiit kogochi kororindo icheget che kase. ³⁰Ak mo gochi cholatet Tamirmiriet ne Tilil ne bo Jehovah ne kigindaenak ng'okset agoi betutab katiaget.³¹Ngoistoge eng' akwe ng'wonindo tugul, nyitatet, neregek, bolatet, ak koboto yaitiet tugul. ³²Ak otebi eng' talasiet akwege eng' akwege orirege, ak onyochinige kaat, ko u yo kinyoiywok kaat Jehovah agine eng' Kristo.

Chapter 5

¹Oegu anyun rubikab Jehovah, ko u leguk che kichome. ²Ak obendatee chamnyet, ko u yo kichamech Kristo agine ak kogoitoge agobo ache, koek kagochinet ak tiseiywot eng' Jehovah .³Ago ko u yo nyoljini biko che tililen ko mat kong'alale eng' kwenung'wong' sokset, ak sumdo tugul nda ko kasetab miat. ⁴Nda tewernatet, nda ng'alaletab salwondit nda roriot ne bo ng'alek che yaachen, manyolu choto ago kaigai kagoitoetab kongoi.⁵Amu ongen nito iman ole, mami chi ne sokse, nda chitab sumdo, nda kose miat, noto ne sae kanamonik, mami eng' chu ne nyoru boratet eng' bounatetab Kristo ak Jehovah. ⁶Amata kenak chi eng' ng'alek che ma namege ak kiy, amu nyonjini nereknatet ne bo Jehovah ng'elelnnatet amu tupcho. ⁷Nyoto anyun amoyai yamdaet agenge ak iche.⁸Amu ki o tuindo eng' betusiek alak, ago o lapkeiyet raa eng' Kiptaiyat. Obendate ko u legukab lapkeiyet. ⁹[Amu logoiyatab lapkeiyet ko eng' kororindo tugul ak imanda ak imanit]. ¹⁰Si onai noto toochakse eng' Kiptaiyat. ¹¹Amo yai amdaet ak boisionikab tuindo che matinye logoek, ago kaigai oger kong'. ¹²Amu tuguk che yae icheget eng' ole ung'aat ko tewernat ng'elen kemwa.¹³Ago tuguk tugul che kigere kong' ko ng'ang'akse eng' lapkeiyet. ¹⁴Amu kiy age tugul ne kibortoi ko lapkeiyet. Noto anyun, mwoe inendet kole," kosu inye ne irue, ak ing'eet eng' che kigobek, ak kogwenyin Kristo."¹⁵Oripge anyun mising' eng' ole oteptoi eng' banwekwok, ma ko u che ma ng'omen ago ko u che ng'omen. ¹⁶oboisie saisiek komie, amu yaachen betusiek. ¹⁷Noto anyun amo berberitu, ago oguiye kito ne u magetab Kiptaiyat.¹⁸Ama to bogitye eng' maiyek, che ibu maget ne ya, ago ngonyiak Tamirmiriet. ¹⁹Ong'ololjinige eng' tienwogikab kolosunet ak tienwogik ak tienwogikab Tamirmiriet, otieni tiendo ne rure eng' mugulelwekwok eng' Kiptaiyat, ²⁰Ogoite kongoi kotugul agobo tuguk tugul eng' kainetab Kiptaiyandenyo Jeiso Kristo, ogochini Jehovah inendet kwanda. ²¹Oming'injige eng' kaiyweisietab Kristo .²²Kwonyik, ogas it boiseiekwok, ko u yo ogose it Kiptayat. ²³Ak eng' boiyot ko matitach kwondang'ung', ko u Kristo agine ne metitab kaniset, inendet sarunudetab borto. ²⁴Ago ko u yo gase it kaniset eng' Kristo ko u noto agiche kwonyik eng' boisiekwai eng' kiy age tugul.²⁵Boisiechu, ocham chepyosokwok, ko u Kristo agine ne kicham kaniset ak kogoitoge agobo inendet. ²⁶Si kobiit kotoben ko kagotilil eng' kaunetab beko eng' ng'olyot. ²⁷Si kobiit komutyige kaniset noto ne bo torornatet ne matinye kunenden nda siring'ut nda kiy age tugul ne u noto, ago koek ne tilil ne matinye tisia.²⁸Ko u noto nyaljini boisiek agiche kocham chebiosokwai ko u yo chome borwekwai ichege. Inendet ne chame kwandanyi ko chamege agine. ²⁹Amu mami chi ne sose bortanyi, ago bae ak koribe ko u kito ne yo yachini Kristo agine kaniset, ³⁰amu ki i kebeberwek che bo bortanyi.³¹Amu ng'olyondeni, kobagakto chi kwandanyi ak kamet ak konamge ak osotiondenyi, ak koek icheget tuwai borto agenge. ³²O ung'otioni ago ang'ololi agobo Kristo ak kaniset. ³³Ago ngochom chi age tugul osotiondenyi, ko u ole chomdoge; ak ngogonyit osotiot maning'otiondenyi.

Chapter 6

¹Leguchu, ogas it sigikwok eng' kiptaiyat, amu kararan nito. ²"Teech kwandang'ung' ak komet" (nito ng'atutiet ne bo tai ne tinye kayomiset), ³"si kobiit ko kararanit eng' inye, si ko tesagis kenyisieguk eng' ng'weny."⁴Ak akwe, kwanisiechu, amotochatachi legukwok si ma nererkcho ago obai icheget eng' katigonet ak kateunetab Kiptayat.⁵Otwogichu, ogas it kiptainikwok eng' borto, kaiyweisiet ak botanet, eng' muguleldo tugul ko u yo ogase it Kristo. ⁶Ama eng' otwoknatet ne kerok che boiywok, ago ko u otwogikab Kristo, ak magetab Jehovah eng' muguledo. ⁷Oyai boisiet eng' chomnyet, ko u eng' Kiptaiyat ama eng' biko. ⁸Ongen ole kiy age tugul ne kararan ne yae chi tugul, kotun tooche noto kogeny eng' Kiptaiyat ngoratat nda kotiagat.⁹Ak akwe kiptainichu, oyachi icheget ak akwe ko u noto. Amo bolji. Ongen ole mi Kipsengwet kiptaiyandengwai ak ko neng'wong' ama mi eng' inendet kondit ne bo biko.¹⁰Ne bo let anyun, oegu che kimen eng' Kiptaiyat ak eng' kimnatetab kamugenyi. ¹¹Olaach karikab luget komugul che bo Jehovah, si kobiit omuch ogirinde kaberberisiekab chesawil.¹²Amu ma bo kabelenyo bo ge borto ak korotik, ago bo latornatosiek, ak kimnatosiek eng' baunikab ng'wenyuni che bo tuindo, eng' lugosiekab tamirmirikchi baunated eng' komoswekab kipsengwet. ¹³Noto anyun onam karikab luget komugul che bo Jehovah, si kobiit omuch ogerte eng' betut ne ya, ak ye kagoyai tugul otononie.¹⁴Otononie anyun komie, ko kaorat suenutikwok eng' imanda ak ko kaolaach karnetab taget ne bo imanda, ¹⁵ak, ngo kaoratyi kelyekwok bekyinet ne bo logoiywek che kororon ne bo kalyet. ¹⁶Ak onam long'etab kayanet ne omuchi okertae kotiek tugul che bo inendet ne ya .¹⁷Ak onam kutwetab yetunet, ak rotwetab chok ne bo Tamirmiriet, noto ng'olyotab Jehovah. ¹⁸Osa betusiek tugul eng' Tamirmiriet koboto saet tugul ak kagaigaet agobo tugul che tililen.¹⁹Ak osa agobo ane, si kobiit kegono twegunet ayat kutinyu. Ak abarta eng' nyiganatet ung'otiet ne bo logoiywek che kororon. ²⁰Amu ai tononjinindet ne bo noto eng' sirimwek, si kobiit ang'alal eng' choto eng' nyiganatet, ko u yo nyolu amwa.²¹Ago si kobiit onai ak akwe ng'alekyu, ole atebtoi, komwowok tuguk tugul Tukiko ,chamanet ne kitupche ne kiboitiot ne kiyoni eng' Kiptaiyat. ²²Kayakwak anyun inendet agobo ng'olyondonito si kobiit onai ng'alekcho, ak kogaigai inendet mugulelwekwok.²³Ng'otebi kalyet koboto tupchosiek, ak chamnyet ak kayanet ne bunu Jehovah Kwanda ak kiptaiyat Jeiso Kristo. ²⁴Ng'otebi karanindo koboto icheget tugul che chame Kiptaiyandenyo Jeiso Kristo eng' atebto ne mo ng'emakse.

Philippians

Chapter 1

¹Paulo ak Timoteo, otwogikab Kristo Jeiso, kisirjini tugul che tililen che bo Jehovah eng Kristo Jeiso che mito Pilipi koboto ribikab kaniset ak kiboitinik. ²Kisae kele, ingotebi mieindo kobotok ak kalyet che bunu Jehovah Kwandannyo ak Kiptaiyat Jeiso Kristo.³Awekchini Jehovah nennyu kongoi eng kabwatenyu tugul ne abwatok, ⁴eng sommenyu age tugul agobo akwee tugul , asome eng sautikchu eng boiboiyet kotugul, ⁵amu yamdaeng'wong eng logoiywek che tililen kong'ete betut ne bo tai agoi betuni. ⁶Angen komie ng'olyondonito, ale inendet ne kitoi boisiet ne kararan eng akwee koyaei kosulda agoi betutab Jeiso kristo.⁷Kararan eng ane abwat ko u nito agobo akwee tugul, amu omi muguleldannyu. Amu eng ratatennyu, ak eng ripset ak kagimetab logoiywek che tililen, ko akwee tugul k oii yamdoik koboto eng mieindo. ⁸Amu Jehovah baoriandennyu, ko u ole ating'enok akwee tugul emosto eng rirenosiekab Kristo Jeiso.⁹Ak ni ko saennyu: ale kotesak chamnyeng'wong missing eng naet ak kaguiyet tugul. ¹⁰Si kobiit onai komie tuguk che bo kayanet koboto atebto ne mie, si kobiit oegu che matinye kenisiet, che matinye kanagut agoi betutab kristo. ¹¹Saennyu kotugul oeku che nyitotin logoekab imanda, che bunu Jeiso Kristo, agoi torornatet ak kolosunetab Jehovah.¹²Ago amache che kitupche, onai ole tuguk che kibwonjo, ko kigotoret logoiwek che tililen koba tai. ¹³Kot kotook ratennyu agobo Kristo eng askarik tugul che bo kaplaitoriat, ak eng biko alak tugul kole aamdaii logoiywek che tililen chebo Kristo Jeiso. ¹⁴Ak tinyei che chang eng che kitupche eng Kiptaiyat nyiganatet ne o mising komwaita ng'olyotab Jehovah ama eng kaiyweisiet, amu tinyei kamang'unet agobo ratennyu.¹⁵Amdoi alak Kristo eng ng'etgonda , ak suriet koamdoi alak agiche eng kabwatutik che kororon. ¹⁶Amdoi chu alak eng chamnyet kongen kole kigindeno arib logoiywek che tililen. ¹⁷Ago chun alak koamdoi Kristo amu magutikwai, ma eng mugulelwek che leelachen, kolen teswo nyalilda eng ratatennyu.¹⁸Nee anyun? Kobate kityo eng oret age tugul---ngo eng kenisiet anan ngo eng imanit---Keamdoi Kristo, ak abaibai eng noto. Eeh, ako ta abaibaitu, ¹⁹Amu angen ale walaksei nito koegu katiagennyu kobun sautikwok ak toretet ne konu Tamirmirietab Jeiso Kristo.²⁰Ko u eng kaganyisiennyu ne aganyi mising ak kamang'unennyu ale magigona alillan, ago eng nyiganet tugul, ko u kotugul, ko u noto agine nguno kitorori Kristo eng bortannyu, ngo eng sobondo, anan eng meet. ²¹Amu eng ane ngasobe ko kristo, ak ngameei ko borotet.²²Ago ngasobe eng borto, ko choto logoekab boisiennyu. Ago alewen nee anyun? ²³Amu mangen. Kagigiikcho kwenutab tuguk aeng, atinnye maget awo ketebi ak Kristo, amu kararan noto mising kosiir, ²⁴ago ngatebi eng borto ko magat mising agobo akwee.²⁵Ak atinye kamang'unoni , ak angen ale atebche, ee ak ko ta atebche kobotok akwee tugul, agobo tesengwong bo tai ak boiboiyet eng kayanet, ²⁶si kobiit kotesak kalosunengwong eng Kristo Jeiso eng ane ngaitu ak ketuiye kogeny. ²⁷Ago ingoek atebeng'wong ne nyoljini logoiywek che tililen chebo Kristo, si ngot anyo ageerok anan ko ma nyoo, agas agobo atebengwong, kele otonondosi komie eng tamirmiriet agenge, eng kabwatet agenge ogilige tugul kibagenge agobo kayanetab logoiywek che tililen.²⁸Amat komuok bunik eng kiy age tugul. Noto ko kaborunet ne toogunot ne bo luseng'wai, ago ne bo saruneng'wong---ago bunu nito Jehovah. ²⁹Amu kigogonok buch agobo Kristo ma oyan inendet kityo, ago onyalilye agobo inendet kora, ³⁰otinye lugonoto kiogeere eng ane, ak ogase nguno kele mi eng ane.

Chapter 2

¹Ngo mito anyun cheerset age tugul eng' Kristo, ngo mito kagaigaet age tugul ne bo chamnyet, ngo mito yamdaet age tugul ne bo Tamirmiriet, ngo mito rirenetab age ak rirenet, ²onyit boiboiyennyu si otebi eng' kabwatet agenge, otinye chamnyet agenge, omi kibagenge eng tamirmiriet agenge ak katarjinet agenge.³Amoyai kiy age tugul eng' makyinetabge anan eng' kalasunetabge. Ago eng' kamining'etabge ne bo naet ngoit chito age kole kei kei biko alak kosir inendet. ⁴Ama ta rib chi makutikyi kityo eng' akwee, ago magutikab biko alak kora.⁵Ng'otebenok ateboni ne kimi agine eng' Kristo Jesio, ⁶Ne nga nda k i u Jehovah ko ma iit kole kito ne bo kamanut kogergeitge ak Jehovah. ⁷Ago kiyaigei inendet koek buch ak kinam itondab otwogin ak, kesich kogergeit ak biko, ⁸komining'itge ak kogas iit agoi meet eeh agot meet ne bo kimurtoiyot!⁹Noto anyun kigotoror Jehovah inendet mising ak kogochi inendet kainet ne siire kainaik tugul , ¹⁰asi kobiit kogutuny kutung'to age tugul ngogas kainetab Jeiso eng' kipsengwet ak eng ng'weny ak eng' ng'weny orit , ¹¹ak kong'any ng'elyebta age tugul kole Jeiso Kristo ko Kiptaiyat, ak koityi torornatetab Jehovah Kwanda.¹²Noto anyun, chamanikyu ko u yo ko ogase iit kotugul, ma yo amite kityo ago ogase iit kosir oloo mamite, ogilge oboisieji saruneng'wong kosulda eng' kaiyweisiet ak botanet. ¹³Amu Jehovah inendet ne boisie eng' oriting'wong si osich magetab oboisie ak oboisie agobo magennyi ne kararan.¹⁴Oyai tuguk tugul ama eng' kang'unyng'unyosiek anan eng' tiiyosiek ¹⁵si kobiit oegu che matinye tisia ago che libwoben, legukab Jehovah che matinye kunenden eng' kwenutab ebendo ne kunur ak komastaat, ne okwengtei eng' kwenung'wai ko u lapkeiyosiek eng' ng'weny. ¹⁶Onam anyun mising ng'olyotab sobondo si kobiit abaibaitu eng' betutab Kristo ale kima labat buch ak maboisie ne bo buch.¹⁷Eeh mbo nda mi kerongchino kaptisisiet agobo otisietab kayaneng'wong, abaibaitu ak agasige kobotok akwee tugul. ¹⁸Ko u noto ak akwee oboiboitu ak ogasge koboto.¹⁹Ago amang'u eng' Kiptaiyat Jeiso ale legit si ayokwok Timoteo, si kobiit kogaigaa agane ye agas agobo atebeng'wong. ²⁰Amu matinye chi age ne kerge ak inendet, ne tinye kabwatutik ak tetutik che kororon agobo akwe. ²¹Amu chenge tugul tugukwai, ma tuguk che bo Jeiso kristo.²²Ago ongen kamanutiennyi komie, ole kigeboisie tuwai eng' logoiywek che tililen ko u werit ak kwan. ²³Amang'u anyun ale ayokwok inendet nguno eng' sait ko kaageer ole ateptoi. ²⁴Ago amang'u eng' Kiptaiyat ale achoni anendet agane ko negit.²⁵Ago abwati ale kararan ayokwok Epaprodito. Inendet ko ne kitupche ak keboisiei tuwai ne askarindet koboto ago ne kiyoktoi neng'wong ak kiboitiot eng' banandanyu. ²⁶Inendet ne tinyenok emosto, ak kitinye nyigisindo kocho ole omite, amu kiogas kele kimian inendet. ²⁷Eeh iman kimian kot ko ki legit kome. Ago kirire Jehovah inendet, ago ma inegei kityo mbo ane si maegu ne atinye kaimutik eng' kaimutik.²⁸Kayogu inendet anyun kocho kochok, si ngogeer inendet kogeny obaibaitu ak si kong'ering'itu eng anendet kaimutik. ²⁹Otaach inendet anyun, eng' Kiptaiyat koboto kagasetabge tugul. Ak ogonyit biko che u inendet. ³⁰Amu ki agobo boiesietab Kristo si ko ki legit kome inendet. Marire sobondonyi si konyiitwa kito ne ki rartaat eng' boisieng'wong ne kioboisiewo.

Chapter 3

¹Ne bo let anyun, che kitupche, oboiboitu eng Kiptayat. Ma kaiimut iman eng ane asirwak tuguchuto, ago toretok akwee . ²Oribgee sesenik, oribege yaikab yaitio, oribege icheket che tilegei. ³Amu ki ii kamuratanet achee--- che saei eng Tamirmirietab Jehovah ak kilosuge eng Kristo Jeiso , ama kitinye kamang'unet eng borto.⁴Ago ngobwati chi age tugul kolen tinyei kamang'unet eng borto, ko atinye ne sirtoot. ⁵Kigimuratana eng betut nebo sisit, a bo keswekab Israel, aboo oretab Benjamin, Hebranindet nebo Hebranik, eng ngalekab ng'atutiet ko aii Parisaindet.⁶Eng Kagiiletabge, ko kianyalilii kaniset; eng imanda ne mi eng ng'atutiet ko kimatinye lelut. ⁷Ago tuguk che ki boratet eng anee ko kiaiit chuto koek tugun buch amu Kristo.⁸Ee iman, ak aiiti tuguk tugul koek tugun che matinye komonut amu kelunatet ne bo naetab Kristo Jeiso kiptayandennyu. Kigobetyo tuguk tugul amu inendet, ak aitii ale buch tugul---si kobiit anyor Kristo, ⁹ak kenyoruo eng inendet, ko matinye imandannyu, noto ko ne bo ng'atutiet, ago noto ne bunu kayanet eng Kristo--- imanda ne bunu Jehovah eng kayanet. ¹⁰Ago nguno amache anai inendet ak kamuktaet ne bo ng'eetiennyi ak yamdaet ne bo nyalilwokikyii ak kekerkeutu tuwai eng meenyi, ¹¹si kobiit anyor eng oret age tugul aiityi ng'eetyetab che kibek.¹²Ma kele kianyoru ama kele kiaegu ne igesunotgei, ago agiljinige tai si kobiit anam noto ne kiyai Kristo Jeiso koguuro. ¹³Che kitupche, ama aitii ane ale kaaityi noto. Ago ayae kito agenge, autie tuguk che mi let eng ane, ayogojinige tuguk che mi tai. ¹⁴Agiiljinige tai, ait ole mito melekto ne bo kursetab barak ne bo Jehovah eng Kristo Jeiso.¹⁵Achee tugul che kage eechegitu anyun, ongibwat ko ogebwat ko u nito; ak ngobwat kiy ne ter eng ng'olyo age tugul, ko ng'angwok Jehovah noto agine. ¹⁶Ago ne sire noto, ko ongebendate kosubge ak kanetisiet ne kigeityi.¹⁷Che kitupche, oegu che yaei tuguk che ayaei. Ak ogeer icheket che bendoti ko u kaborunet ne ogeerenech. ¹⁸Amu bendoti che chang---- che kiamwowok kotugul agobo icheget, ak nguno amwawok eng rirek----ale icheget ko bunikab kimurtoiyotab Kristo. ¹⁹Ne kagesuneng'wai ko luset. Ne cheptaileling'wai ko moeng'wai, ak kotororige eng tuguk che kililandoi. Che ibwati tugukab ng'weny.²⁰Ago kii bikab kipsengwet, che kiganyi yetindet kowechgei, inendet Kiptaiyat Jeiso kristo. ²¹Ne tun walei kolelakitu borwekchoo che bo nyorotiet, si kobiit kogergeit ak bortanyi ne bo torornatet, eng kamuget noto imuchi koyai tuguk tugul kogas it inendet.

Chapter 4

¹Noto anyun, tupchosiekyu, chamanik che atinye emosto akwe che oii boiboiyennyu ak kutwennyu olumdegee anyun eng kiptaiyat chorondokchu. ²Asome mising Euodia ak asome mising Sunuke, koek che bo kabwatet agenge eng Kiptaiyat. ³Eeh, asomin aginye kiboitiot ne bo iman kobotoo, ale toret chepyosochu amu kigiboisiei tugul eng logoiywek che tililen koboto Klementi agine ak chun alak che kii kiboitinik tugul che mi kainaikwai Bukuitab Sobondo.⁴Oboiboitu eng Kiptaiyat kotugul. Ak amwae kogeny ale oboiboitu. ⁵Ingonaak mutyoneng'wong eng biko tugul. Kagorik Kiptaiyat. ⁶Amogerer met eng kiy age tugul, ago eng kiy age tugul ko eng saet ak somet koboto kongoi, ingonaak somutikwok eng Jehovah, ⁷ak ribei kalyetab Jehovah , ne sirei kaguiyet tugul, mugulelekwok ak kabwatutikwok eng Kristo Jeiso.⁸Ne bo let anyun, che kitupche, tuguk alak tugul che bo imanit, alak tugul che bo tegisto, alak tugul che bo imanda, alak tugul che tililen , alak tugul che chamotin , alak tugul che kimwoitoe ne kararan, ngo mi mieindo age tugul ,ak ngo mi kolosunet age tugul, obwat tuguchuto. ⁹Tuguk che kionetge ak che kiotaach ak che kiogas ak che kiogeer eng ane oyai tuguchuto, ak kotebi kobotok Jehovah ne bo kalyet.¹⁰Ago ki abaibaitu mising eng Kiptaiyat ale koonanaa kogeny nguno. Kicham onanoo iman agot eng tai ak kabwatanoto iman ago kimotinye boroindo. ¹¹Mang'alali amu kele matinye kiy. Amu kianetge eng atebet age tugul yo atinye ak yo matinye ko u noto. ¹²Angen ole ateptoii eng bananda, ak angen ole ateptoii ye katesagis tuguk. Eng kiy age tugul, ak eng tuguk tugul ko kianetgei ung'otietab biyeng'do ak rugutet, anyor che chang ak abanan. ¹³Amuchi ayai tuguk tugul eng inendet ne kono kimnatet.¹⁴Ago kioyai ne mie amu kiotinye yamdaet eng nyalildanyu. ¹⁵Ak ongen akwegei akwee Philipik, ole eng taunatetab logoiwek che tililen, ye kinga mande eng Makedonia, ko mabiit kaniset ne kitinyei yamdaet kobotoo eng ngolyotab kagoitoet ak taaget, kobate akwegee kityo. ¹⁶Amu agot eng Tesalonika ko kioyokwo atkei tugul tuguk che kiabanani kosir agenge. ¹⁷Ma kele acheng'e konunet. Ago acheng'e logoek chee tesoksei eng koitoeng'wong ak kolosunoik che bunu Jehovah.¹⁸Ago atinye tuguk tugul, ak che siirtoot. Abiyong'ot amu kiataach eng Epradito tuguk che kibunwok. Tuguk che bo ng'uunet ne nyamdut, tiseiywot ne taagaksei ne iboiboii Jehovah. ¹⁹Ago inyitwok Jehovah nenyu kit age tugul ne obonani ko u magornatosiekyi eng torornatet eng Kristo Jeiso. ²⁰Nguno anyun ngobunji Jehovah nenyo inendet Kwandannyo torornatet koigeny ak koigeny. Amen.²¹Ogat age tugul ne tilil eng Kristo Jeiso. Igotok tupchosiek che mi kobotoo. ²²Igatok bikab Jehovah tugul che tililen, mising ko icheget che mi Kapkaisari. ²³Ingotebi mieindab Kiptaiyat Jeiso Kristo koboto tamirmirikwok.

Colossians

Chapter 1

¹Paulo, ne kiyoktoi ne bo Kristo Jeiso eng magetab Jehovah ak Timoteo tupchenyo, ²kisirjini bikab Jehovah che tililen che kitupche che iyanotin eng Kristo che mi Kolosaik. Ingotebi kobotok mieindo ak kalyet che bunu Jehovah Kwandanyo. ³Kiwekchini kongoi Jehovah Kwandab Kiptaiyandenyo Jeiso Kristo, ak kesoiywok kotugul.⁴Kigegas agobo kayaneng'wong eng Kristo Jeiso, ak chamnyet ne oting'e bikab Jehovah tugul che tililen, ⁵Amu kamangunet ne kigegonoruok eng Kipsengwet, ne kiosib ogas eng ngolyotab imanda, ne bo logoiwek che tililen, ⁶ne kigoitwak. Kou ole teptoi logoiwek che tililen koiyei logoek ak ko tesokse eng ngweny komugul- ko u eng akwe kongete betut ne kiogas ak onai miendab Jehovah eng iman.⁷Nito ko logoiwek che tililen ko u ye kionetge eng Epapra, chamanenyo ne kiboisiei tugul, ne kiboitiot ne iyanat ne bo Kristo agobo ache. ⁸Kimwawech Epapra chamiengwong ne mi eng Tamirmiriet.⁹Amu eng chamioni anyun, ko magimete kesae agobo akwe. Kisae kele konyiiak naetab magenyi eng ng'omnatet tugul ne bo tamirmiriet ak kaguiyet. ¹⁰Si obendate ko u ole nyolu eng Kiptaiyat, ne iboiboi inendet eng oret age tugul: oiiye logoek eng boisiet age tugul ne kararan, ak otesage eng naetab Jehovah,¹¹kigimitok eng kamuktaet tugul, ko u kamugetab torornatenyi, agoi muitaet tugul ak kagenisiet eng boiboiyet ¹²owekchini kongoi Kwanda, ne kiyaech keegu che nyolchini keimte borotetab che tililen eng lapkeiyet.¹³Ne kisoruech kemongune kipnatetab mesundeito, ak kouutech kebe bounatetab werit ne bo chamnyenyi; ¹⁴Ne eng inendet ketinye katiagenyo, nyoetab kaat ne bo tengekwogikyo.¹⁵Inendet itondab Jehovah ne ma toogu, inendet ne kiboretiet eng tuguk tugul che kigiyai. ¹⁶Amu kigitoi keyai tuguk tugul eng inendet, che mi Kipsengwetisiek ak che mi ngweny, tuguk che toogu ak tuguk che ma toogu. Ngo ngecherokab torornatet anan ko laitornatosiek chebo barak, nda ko bounatosiek nda ko kimnatosiek, kigiyai tuguk tugul eng inendet ak ko bo inendet. ¹⁷Ak ko bo tai inendet eng tuguk tugul, ak tonondos tuguk tugul eng inendet.¹⁸Ak inendet metitab borto, noto kaniset. Inendet ko taunet, kiboretietab che kimong eng che kikomeyo, si kobiit koek ne bo tai eng tuguk tugul. ¹⁹Amu kiboibochi Jehovah komeny nyiienyi tugul eng werit, ²⁰ako eng Werit kochomyo tuguk tugul eng inendet, ye kingo kagoyai kalyet eng korotigab kimurtoiyondenyi, ngo tuguk che mi ngweny nda ko tuguk che mi Kipsengwet.²¹Ak eng' kasarta age ko ki oii che itobonotin ak bunik eng kabwatutikwok ak eng boisionik che yaachen. ²²Ako kagotuiyok inendet raa eng bortanyi ne bo banyek eng meet si kobiit kobartak oii che tililen, che motinye tisia, ako ne sire tugul komotinye kiy ne kiruokunenok eng tainyi, ²³ngotestai iman eng kayanet, che olumdootin ak ko okimen, ako che ma kiistok eng kamang'unetab logoiwek chetililen che kiogas, che kigiamchi chi tugul eng yautiet ne kigiyai eng kureretab kipsengwet. Chuto ko logoiywek che tililen che kigiyaa ane Paulo amu noto aek kiboitiot.²⁴Abaibai anyun raa eng nyalilwogikyu agobo akwe, ak anyiiti eng bortanyu noto ne rarunot agobo nyalilwogikab Kristo eng bortanyu agobo bortanyi, noto ko kaniset. ²⁵Ak kigiyaa agobo kaniset noto aii kiboitiot, eng tononjiindoetab Jehovah ne kigigona amu akwe, si ayai kosulda ngolyotab Jehovah. ²⁶Nito ko ung'otiet ne kigiuny kongete kenyisiek tugul che kigosiirto ak ibinwek: ago raa ko kageng'onji chechi che tililen. ²⁷Kicham Jehovah kongangji kito ne u magornatosiekab torornatet ne bo ung'otionito eng bororiosiek, noto ko Kristo eng akwe, kamang'unetab torornatet.²⁸Inendet ne kimwoitei, ak kiteechini chi age tugul ak keneti chi age tugul eng ng'omnatet tugul, si kobiit kemut chi age tugul kogesunotge eng Kristo. ²⁹Amu noto anyun, abirtochinige ak agiljinige, ko u kimnatennyi ne boisiei eng ane eng kamuktaet.

Chapter 2

¹Amu amache onai ole kiacheretitege mising agobo akwe, ak icheget che mi Laodikia, ak alak tugul che tomo kogeero togoch eng borto. ²Aboisiei si kobiit kigaigai mugulelwekwai ak kemut kobwa tugul eng chamnyet ak eng magornatosiek tugul che bo nyiietab kaguiyet, si kobiit konai icheget ung'otietab Jehovah, noto ko Kristo. ³Kigiuny eng inendet konoraik tugul che bo ng'omnatet ak naet.⁴Amwae nito si magenak chi age tugul eng ngalek che bo kagengenet. ⁵Amu mbo nda mami ane eng borto, ami kobotok eng tamirmiriet. Abaibai eng atebeng'wong ak kimnatetab kayaneng'wong eng Kristo.⁶Kou yo kiotaach anyun Kristo Jeiso Kiptaiyat, obendate eng inendet. ⁷Olumdege eng inendet, oteegogisie eng inendet, okimegitu eng kayaneng'wong ko u yo kiginetak, ak konyiiak mwaetab kongoi.⁸Oripge si ma iluulok chi age eng ngomnatenyi ak kaberberisiet ne bo buch, eng bitonwekab biko, eng konetisiosiek che bo tamirmirik che bo ngwenyuni, ako ma eng Kristo. ⁹Amu menye eng inendet eng borto nyieet tugul ne bo Jehovah.¹⁰Ako ki oegu che nyitotin eng inendet, ne metitab bounatet ak kimnatet tugul. ¹¹Kigimuratanak eng inendet eng kamuratanet ne kima kiyae eunek, eng istoetab bortab banyek, ako eng kamuratanetab Kristo. ¹²Kigitubok koboto inendet eng kabatisanet, ak kiging'etaak eng noto koboto inendet amu kayanet eng yaet ne yaei Jehovah, ne kiing'eet inendet komong eng che kibek.¹³Ak akwe che kia omeiye eng yaitwogikwok ak borwekwok, che ki ma kigimuratan, kiisobok akwe koboto inendet ak konyoiwech kaat cholwogikyo tugul. ¹⁴Kibuuch siret ne bo arorutik ne kiga kogikyech koboto rangeiwekchi. Ak kigoisto kobirji kimurtoiyot. ¹⁵Kisare bounik ak kimnatosiek ak kobor kotook, koterteri icheget eng kimurtoiyot.¹⁶Noto anyun, amat koruokun chi age tugul agobo amitwogik nda ko che kieei, nda ko betutab igorta, nda ko arawet ne leel anan ko betusiekab Sabato. ¹⁷Chuto tugul ko uruetab tuguk che bwani, ago ne bo kamanut ko Kristo.¹⁸Amat okany kosarenak chi melektong'wong eng oret ne bo kamining'etabge ak kalosunetab malaikaisiek. Chito ne u nito kogimitege tuguk che kigogeer, ak komenee kabwatutkyi che bo borto. ¹⁹Ama name metit komie. Ako bunu metit tuguk chebo borto tugul agoi koityi rotionikchi koboto maisik, ak konamatge kebeberwek tugul ak tigitik; ak koet eng etunet ne konu Jehovah.²⁰Ngot ko kiomeye koboto Kristo ak omongune konetisiosiek che bo tai che bo oikab ngweny, ko amu nee anyun si ogas iit kogeny, ko u yo to sopsoti eng ngweny: ²¹"Amonam, amochamcham nda kole, amotwa?" ²²Begu tuguchuto tugul ngetestai keboisie, ko u ngatutik ak konetisiosiekab biko. ²³Tinyei tuguchuto kaborunet ne bo ng'omnatet, eng kayanet ne kichapchinige ak kamining'inatetabge, ak nyalilda ne kinyalili borto. Ako matoreti kiy age tugul chuto eng katerteretab magutikab borto.

Chapter 3

¹Ngot ko ki kong'eetak anyun Jehovah koboto Kristo, ocheng tuguk che mi barak, ole mi Kristo kotebche eng eutatab tai ne bo Jehovah. ²Obwati tuguk che mi barak, ma tuguk che mi ngweny. ³Amu kiimei, ak kigiuny sobondang'ung koboto Kristo eng Jehovah. ⁴Tun ngo took Kristo, ne inendet ko sobondang'ung, otoogu anyun ak akwe koboto inendet eng torornatet.⁵Obar anyun kebeberwekwok che mi ngweny-sokset, simdo, magutik che samisen, magutik che kimen, maget ne ya ak magetab tugun, noto ko saetab kanamonik. ⁶Nyonjini nerekekab Jehovah werikab ngelelnatet amu tuguchuto. ⁷Eng tuguchuto che kiobendote ak akwe eng tai, kingo ta omeng'isiei eng tuguchuto. ⁸Ago omete ak akwe tuguchuto tugul; nyitatet, neregek, yaitiet, chemereret, ak morisiet eng kutuswekwok.⁹Amomwochige lembech, amu kioregu chito nebo keny koboto boisionikyi, ¹⁰ak kiolaach chito ne leel, ne kiwalei koleelit eng naet kogergeit ak itondab inendet ne kiyae inendet, ¹¹ole ma mi Yunanindet, nda ko Yahudiot, ne imuratanat ak ne ma imuratanat, bunotio, sitiaindet, ne otwogin, ne itiagat, ago Kristo ko tugul eng tugul.¹²Noto anyun, amu oii che kilewen Jehovah, che tililen ak che chamotin, olaach muguleldo ne bo rirenetabge, talasiet, kamining'etabge, mutyonet ak muitaet. ¹³Omuitochige. Oegu che rirege akwege eng akwege. Ngo tinye chi age tugul ngolyo akobe age, ko u yo kinyoiwok kaat Kiptaiyat, oyai ko u noto ak akwe. ¹⁴Ne sirei tugul, otes eng tuguchuto tugul chamnyet, noto ratutiet ne bo kagesunetabge.¹⁵Ingoboywok kalyetab Kristo eng mugulelwekwok. Ki amu eng kalyet ko kigikurchok nito eng borto agenge. Ak omwae kongoi. ¹⁶Ingomenyok ng'olyotab Kristo eng mogornatet eng ngomnatet tugul onetige ak oteechinige eng tienwogikab kalosunet ak tienwogik ak tienwogikab tamirmiriet, otienjini Jehovah ak wektaetab kongoi eng mugulelwekwok. ¹⁷Ak kito age tugul ne oyae, eng ngolyot anan ko eng boisiet, oyai tugul eng kainetab Kiptaiyat Jeiso. Owekchi Jehovah Kwanda kongoi kobun inendet.¹⁸Osotichu, ogas it manongotoikwok, ko u ye nyolu eng Kiptaiyat. ¹⁹Manongotaichu, ocham osotikwok, amogochi ng'wanindo icheget. ²⁰Legochu, ogas it sigikwok eng tuguk tugul, amu iboiboi nito mising Kiptaiyat. ²¹Kwanisiechu, amotachatachi legukwok, si mameiyo mugulelwekwai.²²Otwogichu, ogas iit eng tuguk tugul icheget che kiptainikwok eng borwek, ama kityo yo keerok, ko u che iboiboi biko, ago eng muguleldo tugul. Oiywei Kiptaiyat. ²³Kito age tugul ne oyae, oyai kobunu muguleldo, ko u yo oechini Kiptaiyat, ama ko yo oechini chi. ²⁴Ongen ole otaache kobun Kiptaiyat melekto ne bo borotet. Oote Kiptaiyat Kristo. ²⁵Amu inendet ne yaei ne ya, ko tun taachei agine ne bo yaitiet noto kiyai, ama mi kwelet (kalotunet).

Chapter 4

¹Kiptainichu, ogochini otwogikwok noto ne bo imanda, ak ne nyolu; ongen ole otinye ak akwe Kiptaiyat eng Kipsengwet.²Ogiilige kotugul eng saet, oripse eng noto koboto kongoi, ³osaiywech akiche kotugul, si koyatwech Jehovah kurget ne bo ng'olyot kemwaite ung'otietab Kristo; amu kigirata agobo noto. ⁴Osaa si amuch abarta, ko u ole nyolundoi amwa.⁵Obendoti eng ng'omnatet eng taitab icheget che mi sang, ak orib saisiek komie. ⁶Ingoek ngalekwok che nyiitat mieindo. Ngoanying munyuk, si kobiit onai ole kanyol owaljinde chi age tugul.⁷Ngalek tugul agobo ane, ko mwowok Tukiko, tupchet ne ingenot eng akwe. Inendet tupchet, otwogindet ne iyanat , ak keboisiei tuwai eng Kiptaiyat. ⁸Ne koayakwok amu ng'olyondonito, si kobiit onai atebenyo, si kogaigai mugulelwekwok. ⁹Koayoku koboto Onesimo, tupchet ne kiyani ak ko chamat, ne age eng akwe. Mwawok icheket tuguk tugul che kiyoogis eng olito.¹⁰Igatok Aristarko ne keratotin tuwai, koboto Mariko, ne tupchetab Barnaba, ( ne kionyoru ng'atut agobo inendet; ngo nyonjok, otaach inendet), ¹¹ak Jeiso agine, ne kiguure Justo. Chuto ichegei che bo che imurotonotin kityo che keboisiei tugul agobo bounatetab Jehovah. Icheget che kigoek kagaigaet eng ane.¹²Igatok Epapra, ne agenge eng akwe, otwogindetab Kristo Jeiso. Igiilige kotugul agobo akwe eng sautik, si kobiit otononye oii che igesunotinge ak ongen komie maget tugul ne bo Jehovah. ¹³Amu abaoriani agobo inendet, ale tinye kaagiletabge ne o agobo icheget che mi Laodikia, ak icheget che mi Hierapoli. ¹⁴Igatok Luka, chepkerichot ne chamanet ak Dema.¹⁵Ogat tupchosiek che mi Laodikia, ak Numpa, ak kaniset ne mi gonyi. ¹⁶Ak ngo kagesoman baruani eng kwenung'wong, ogoite kesoman agine eng kanisetab Laodikia; ak osoman akwe baruan ne bo Laodikia. ¹⁷Ak omwachi Arkipo oleji, "rib boisiet ne kiitaach eng Kiptaiyat, si kobiit iyai kosulda."¹⁸Ni ko kagatenyu ane Paulo eng eunyu. Obwat ratennyu. Ingotebi miendo kobotok.

1 Thessalonians

Chapter 1

¹Paulo, ak Silbano ak Timoteo, kosirjini kanisetab Thessalonikek eng' Jehovah Kwanda ak Kiptaiyat Jeiso Kristo. Ngotebi kobotok miendo ak kalyet.²Kimwachini Jehovah kongoi kotugul agobo akwe tugul, kenanak eng' sautikcho. ³Kibwati ne magisise, boisieng'wong' ne bo kayanet, ak boisiet ne uui ne bo chamnyet ak muitaetab kamang'unet eng' Kiptaiyandenyo Jeiso Kristo.⁴Che kitupche, kibwati kayaneng'wong' eng' Jehovah, ⁵amu ma bkanchok amdaetab logoiywechu kororon eng' ng'olyot kityo, ago eng' kimnatet, eng' Tamirmiryet ne Tilil, ak eng' naet ne onget inendet. Ko u yo onget, ole kigii biko che u nee eng' taing'wong' agobo akwe.⁶Ago kioegu kasubikcho, ak che bo Kiptaiyat ko kaotach ng'olyot eng' usisiet ne o, ak boiboiyet ne bo Tamirmiriet ni Tiliil. ⁷Ngot oegu kabarunoik eng' tugul che iyani eng' Makedonia ak Akaya.⁸Amu kigogasak ng'olyotab Kiptaiyat kobun olong'wong', ma eng' Makedonia ak Akaya kityo, ago kigoit olo tugul kayaneng'wong' eng' Jehovah. Kot ko makemage kiy kotakemwa kiy age tugul. ⁹Amu ki icheget che ibortoi agobo ache ole kigibkanundae oldong'wong', ak ko u ye kiowekchige Jehovah ak obagakte kanamonik si kobiit oboisiechi Jehovah ne sobe agobo iman, ¹⁰ak okanye werinyi ne bunu Kipsengwet, ne king'eet komong' eng' che kibek, Jeiso, ne saruech eng' nereknatet ni choni.

Chapter 2

¹Amu onget akwe, tupchosiechu itunenyo ne kigiitu olong'wong', ole ki maek buch. ²Ago kingo kakinyalilech eng' tai ko u yo ongen, ak kitewerech eng' Pilipi, ko kiginyiganitu eng' Jehovah nenyo kemwowok logoiywek che kororon che bo Jehovah eng' boriet neo.³Amu mo bo kateunenyo lelut, nda, ko simdo, nda ko kenisiet. ⁴Ago, ko u yo kigoyanwech Jehovah keegu che tononchini logoiywek che kororon, kengololi, ma kou che iboiboi biko, ago Jehovah ne tieme mugulelwekcho.⁵Amu ki makibka ak ng'alekab kachaunetabge, ko u ye onget, nda ko ng'alekab ung'ot che bo keiyandit, baorianyo Jehovah. ⁶Ama kicheng'e tegisto eng' biko, nda ko akwe nda ko alak.⁷Ago kigitoloen eng' kwenung'wong', ko u kamet ne iboiboi legukchi. ⁸Ko u noto, kigiting'enok emosto ne bo chamnyet ne o, kigimache miising' kele kegonok, ma logoiywek che kororon che bo Jehovah kityo, ago sobonwekcho agiche, amu kioegu che chamatin mising' eng' ache. ⁹Amu obwati, tupchosiechu, boisienyo ne korom ak bichiindo keboisie kemoi ak bet. Si ma kigochi milet chi age tugul eng' akwe keamwok logoiywek che kororon che bo Jehovah.¹⁰Oi baorinik akwe, koboto Jehovah, agobo ole kigitepte ache eng' kwenung'wong' akwe che oyoni eng' tililindo ak eng'imanda ko makitinye kiy ne kiruogunenech. ¹¹Kou yo ongen ole kigiteechindoite chi age tugul eng' okwe ko u kwanda ak legukchi, ¹²kiteiywok ak kegilok, ak kebaoriani, si kobiit obendate ko u ole nyolu eng' Jehovah, ne kigurchok baunatenyi ak torornatenyi.¹³Amu nito anyun, kemwojini Jehovah kongoi, amu kingotaach ng'olyot ne kiogasenech, o taach ma ko u ng'olyotab biko, ago ko u ye mi eng' imanit, ng'olyotab Jehovah, noto ne boisie eng' akwe che oyani.¹⁴Amu akwe anyun, tupchosiechu, ko kioegu yaikab tuguk che yae kanisosiekab Jehovah che mi Judea eng' Kristo Jeiso, amu kionyoru ak akwe nyalilwogik che u choto eng' bikab emeng'wong' mbo ko u ye kinyor iche eng' Yahudik ¹⁵che kibar Kiptaiyat Jeiso ak maotik, ak kionech ama ibaibai Jehovah ama namege ak biko alak tugul. ¹⁶Etenech ke ng'alalji bororiosiek si kobiit kesor. Inyiiti tengekwogikwai koitita, ago nyoljini iche nereknatet agoi let.¹⁷Ago ache anyun tupchosiechu, nga mata kegeerge ak akwe togoch eng' betusiek che ng'ering', ma eng' muguleldo, ko kigitiem mising' kele kegeerok togoch amu emosto ne o. ¹⁸Amu kigimache kebka olong'wong' mising', mbo ane Paulo, ko kiamache ago ta amache-ago Kiranyech Chesawil. ¹⁹Amu tos nee kamang'unenyo, nda boiboiyenyo, nda kutwet ne bo torornatet? Tos ma akwe, eng' taitab Kiptaiyandenyo Jeiso eng' nyonunenyi? ²⁰Amu akwe torornatenyo ak boiboiyenyo.

Chapter 3

¹Noto anyun, yo kingo matagemuch kemuite, kebwat kele mie kebagaktech achege eng' Atene. ²Kigiyogu Timoteo, tupchenyo ak ko kiboitiotab Jehovah eng' logoiywek che kororon che bo Kristo kogimitok, ak kogaigaak agobo kayaneng'wong'. ³Si ma itimtimok chi eng' nyalilwogichuto. Amu ongen akweget ole kigilewenech amu nito.⁴Amu iman, kingemi kobotok, ko kisib kemwowok kele kinyoru usisiet ko u ye kigobiit, ak ongen ak akwe. ⁵Amu nito, kingomatamuch amuita, ayogu kut, ale si kobiit anai agobo kayaneng'wong'. Ale nda matiemak yomindet, ak koek buch boisienyo ne wiy.⁶Ago kingonyo Timoteo kobunu olong'wong', koibwech logoiywek che bo boiboiyet che bo kayaneng'wong' ak chamnyet, ak otinye kabkatet ne kararan ne obwatech kotugul, oting'enech emosto omache ogeerech, ko u yo kimache agiche kegerok. ⁷Amu ng'olyondonito anyun, tupchosiechu, ko kigigaigaech eng' akwe eng' bichiindonyo tugul ak nyalildanyo amu kayaneng'wong'.⁸Amu kisapsoti ra, ngot olumdege eng' Kiptaiyat. ⁹Amu kongoi nee ne kimuchi kegochi Jehovah kogeny agobo akwe, amu boiboiyet tugul ne kiboiboitune ko amu akwe eng' taitab Jehovah nenyo? ¹⁰Kisae mising' kemoi ak bet si kobit kegeer togochikwok, ak kewong'u noto ne rartaat eng' kayaneng'wong'.¹¹Ngondochi anyun Jehovah Kwandanyo inegee bandanyo, ak Jeiso Kristo. ¹²Ngogonok Kiptaiyat otesage ak obaraitu eng' chamnyet akwege eng' akwege ko u ache eng' akwe. ¹³Si kobiit kogimit mugulelwekwok, ko motinye kiy ne kimuchi kiruogunenok eng' tililindo eng' taitab Jehovah nenyo ak ko Kwandanyo, eng' nyonunetab Kiptaiyandenyo Jeiso Kristo koboto chechi che tililen tugul.

Chapter 4

¹Nebo let anyun, che kitupche, kesomok mising' ak kiteiywok eng' Kiptaiyat Jeiso, ko u ye kiotach eng' ache ole kanyol obeetite, ak obaibaite Jehovah mbo ko u ye obendoti si kobiit obaraitu mising'. ²Amu onget ng'atutik che kigigonook ache eng' Kiptaiyat Jeiso.³Amu nito magetab Jehovah, noto katabaaneng'wong', si kobiit oistoegee sokset. ⁴Si kobit konai chi tugul eng' akwe komuch koribge, korib bortanyi eng' tililindo ak teegisto, ⁵Ma eng' ng'etkong', (mbo ko u Bororiosiek che meenget Jehovah). ⁶Ama tayai chi kachililut nda koyachi ne ya tupchenyi eng' ng'olyondonito. Amu Kiptaiyat yaktaindetab mugetut eng' tuguchuto tugul, ko u ye kisib kiteiywok ak kebaorian.⁷Amu kimagurcheech Jehovah simdo ago tililindo. ⁸Inendet ne tae ko ma tae chi, ago tae Jehovah, ne konok Tamirmiriet ne tiliil.⁹Ago ma nyolu kesirwak agobo chamnyetab tupchosiek, amu onetotin akwe eng' Jehovah si ochamnye. ¹⁰Amu oyae kunoto iman oyachini tupchosiek che mito Makedonia komugul. Ago kiteiywok tupchosiechu, kele obaraitu kosiir. ¹¹Ak onetgee otebi eng' mutyonet, ak oyai boisionikwok, ak oboisiee eunekwok ko u yo kiging'atak. ¹²Si obendate eng' oret ne nyolu eng' taitab icheget che mi sang' si mo banan kiy age tugul.¹³Magimache anyun tupchosiekcho oegu che matinye naet agobo icheget che ruisot, kele amoarogense ko u biko alak che matinye kamang'unet. ¹⁴Amu nge yani kele, kime Jeiso ak kong'eet kogeny, ko u noto anyun eng' icheget che ruisot eng Jeiso, imutu Jehovah koboto inendet. ¹⁵Amu kimwowok ni eng' ng'olyotab Kiptaiyat kele, ache che kisapsoti che king'etunotin, ko magoi kindoe icheget che kigoruiyo.¹⁶Amu choruge Kiptaiyat inendet eng' Kipsengwet, koboto twegunet ne o, ak kutitab Malaikayat ne o, ak iriagetab Jehovah, ak sib kong'etsot che kibek eng' Kristo: ¹⁷Ak ache anyun che kisapsoti, che king'etunotin, keganabech koboto iche eng' bolik, ketuiye ak Kiptaiyat eng' barak. Ak ketebi anyun koboto Kiptaiyat koigeny. ¹⁸Noto anyun ogaigaige akwege eng' ng'alechito.

Chapter 5

¹Ago mami amune anyun, che kitupche, kesirwak agobo betusiek ak kenyisiek. ²Amu ongen komie akweget ole choni betutab Kiptaiyat ku chorin ne choni kemoi, ³Ngo mwoe iche kolen, "kalyet ak chametabge, "koityi anyun iche ng'emisiet, ku yo ityini ng'wonindo kwondo ne mache kosigis, ago magoi chililyo.⁴Ago akwe, tupchosiechu, ko mami eng' tuindo got kochonjok betunoto ko u chorin. ⁵Amu akwe tugul oi werikab lapkeiyet, ak werikab bet. Ma ki bo kemoi, nda ko tuindo. ⁶Ara anyun, matokany keruiye ko u yo ruisot biko alak, ago ongeripse ak keegu che ribege. ⁷Amu icheget che ruisot ko ruisot kemoi, ak icheget che bogitsot ko bogitsot kemoi.⁸ Ago ongeegu che kiribege, ache che kibo bet, kilaachi karnetab teget ne bo kayanet ak chamnyet; ak kutwet, noto ko kamang'unet ne bo yetunet. ⁹Amu kimalewenjech Jehovah nereknatet, ago nyorunetab yetunet eng' Kiptaiyandenyo Jeiso Kristo, ¹⁰Ne kimecheech si, ngegosuu nda ko ngeruisoti, kesopsoti koboto inendet. ¹¹Noto anyun ogaigaige akwege eng' akwege, otechge akwege eng' akwege, mbo ko u yo oyae ak akwe.¹²Ago kisomok, che kitupche, kele onai icheget che tinye boisiet ne o eng' kwenung'wong', ak che boiywok ak ko tigonok eng' Kiptaiyat. ¹³Ak ogonyit icheget mising' eng' chamnyet agobo boisieng'wai. Otebi eng' kalyet akwege eng' akwege. ¹⁴Ak ketigonok akwe che kitupche: Kele oteechi che maribege che kiging'at, ochar che nyogoren, otoret che nyolulyotin, ak oegu che tinye muitaet ak biko tugul.¹⁵Ogeer si meyaakchi chi chito age tugul yaitio eng' yaitio. Ago orub noto kararan kotugul, chi age eng' age, ak eng' biko tugul. ¹⁶Oboiboitu eng' betusiek tugul. ¹⁷Osae kotugul. ¹⁸Omwoe kongoi eng' tuguk tugul. Amu nito magetab Jehovah eng' Jeiso eng' akwe.¹⁹Amogirinde Tamimiriet. ²⁰Amosas maonatosiek. ²¹Otiem tuguk tugul. Onan mising' noto mie. ²²Oistoege kiy age tugul ne ya.²³Ak ngo tabanaak eng' katabaanet ne nyitat Jehovah ne bo kalyet. Ak ngoribogis komie tamirmiriikwok ak sobonwekwok ak borwekwok, ko motinye kiy ne kimuchi kiruokunenok eng' nyonunetab Kiptaiyandenyo Jeiso Kristo. ²⁴Inendet ne kuurok ko inendet ne kiyoni, ne yae noto agine kosulda.²⁵Che kitupche, osaiywech. ²⁶Ogat tupchosiek tugul eng' ng'ututet ne tilil. ²⁷Ang'atok eng' Kiptaiyat ale ngesoman baruani tupchosiek tugul. ²⁸Ngotebi mieindab Kiptaiyandenyo Jeiso Kristo kobotok.

2 Thessalonians

Chapter 1

¹Paulo, ak Silbano, ak Timoteo, kisirjini Kanisetab Tesalonikek eng' Jehovah Kwandanyo ak Kiptaiyat Jeiso Kristo. ²Ngotebi kobotok mieindo ak kalyet ne bunu Jehovah Kwanda ak Kiptaiyat Jeiso Kristo.³Nyolchinech kemwochi Jehovah kongoi betusiek tugul agobo akwe, che kitupche , ko u ye nyolu amu nere kayaneng'wong' mising', ak kotesakse chamnyet ne oting'eke akwe tugul. ⁴Kot ko kikechaunenoge akwe Kanisosiekab Jehovah amu muitaeng'wong' ak kayanet eng' usisiosiekwok tugul, ak nyalilwogik che omuitoi. ⁵Nito kabarunet ne togunot ne bo kiruogetab imanda ne bo Jehovah, si kobiit keitok kele onyolu eng' bounatetab Jehovah, ne onyorune agine nyalilta:⁶Amu eng' iman, ko tililindo ne bo Jehovah ko yaakchi mugetut nebo nyalilda icheget che inyalilok, ⁷Ak kogonok kamuung'et kobotech, akwe che kiuse eng' ng'aang'etab Kiptaiyat Jeiso kobunu Kipsengwet koboto Malaikaisiekchi che echen, ⁸Eng' mat ne liplipeni, koyaakchi mugetut icheget che mengen Jehovah ak iche che makase it logoiywek che miach che bo Kiptaiyandenyo Jeiso.⁹Che tun konyoru biret, noto ng'emisiet ne bo koigeny kugakeisto eng' taitab Kiptaiyat ak eng' torornatetab kimnatenyi. ¹⁰Tun kanyo si kitoror eng' chechi che tililen; ak ke kwongee eng' icheget tugul che kiyan ( Amu kigiyan baornatenyo eng' akwe) eng' betunoto.¹¹Noto anyun kisaiywok kotugul, si kobiit koitok Jehovah nenyo kole onyolu eng' kuurseng'wong', ak kosulda maget age tugul ne bo miendo ak boisiet age tugul ne bo kayanet, eng' kamuktaet; ¹²Si kobiit ketoror kainetab kiptaiyandenyo Jeiso eng' akwe , ak akwe eng' inendet, ko u mieindab Jehovah nenyo ak Kiptaiyat Jeiso Kristo.

Chapter 2

¹Kisomok anyun ra che kitupche, eng' nyonunetab Kiptaiyandenyo Jeiso Kristo, ak tuiyenyo ne kiumjinige inendet, ²Kele amat kitumtumok, amokerer met nda ocholye, eng' Tamirmiriet, nda ko eng' ng'olyot nda ko kobun baruet kou ye bunwech, amu legit nyonunetab Kristo.³Amokany kogenak chi eng' kiy age tugul. Amu manyoni betunoto, kobate indou korok kabutetab kayanet, ak kogeny chitab cholwokto ne tun king'ong'u, noto ko weritab ng'emisiet. ⁴Inendet ne kirindoi ago losuge kosir tugul che Kiguure Jehovah, nda che kilosu; si kotebe anyun Hekalutab Jehovah kobortoge ko u ne Jehovah inendet.⁵Tos mononi, yo ki tami kobotok, ole kiamwowok ng'alechu? ⁶Ra onget kit ne ranye inendet, asi kobiit keng'any eng' betunyi. ⁷Amu boisiei ra ung'otietab ng'elelnatet, ago mito ne ranye inendet , agoi koit keisto komanda eng' oret.⁸Ak eng' yoto anyun keng'any ng'elelyondonoto, inendet ne tun bare Kiptaiyat eng' kambusetab kutinyi, ak kong'em eng' lilindab nyonunenyi: ⁹Nyonunetab inendet ko namege ak boisietab chesawil koboto kimnatet tugul, ak kabarunoik, koboto kwang'utik che bo lembech, ¹⁰koboto kenisiet tugul che mo bo tililindo eng' icheget che lustos; amu kimaatach chomiet ne bo imanda, asi kobiit kesor icheget.¹¹Amu nito anyun, koyokyini Jehovah icheget kenisiet ne oo mising, si kobiit koyan lembeita: ¹²Si kobiit kiruokyi icheget che ki maiyan imanda, ago kiboibochi tuguk che ma bo tililindo.¹³Ago kanyol kemwochi Jehovah kongoi kotugul amu akwe, che kitupche che chamanikab Kiptaiyat, amu kilewenok Kiptaitat kong'ete eng' taunet onyoru sarunet kobun katabanet nebo Tamirmiriet ak kayanetab imanda: ¹⁴Eng choto anyun kiguurok kobun logoiywek che miach che kigiamdoiywok, si kobiit onyoru torornatetab Kiptaiyandenyo Jeiso Kristo. ¹⁵Noto anyun che kitupche, olumtege mising' ak orib bitonwek che kiginetak, eng' ngolyot nda ko eng' baruenyo.¹⁶Ara anyun ngogaigaak Kiptaitandenyo Jeiso Kristo inandet, ak Kamuktaindet, ne Kwandanyo, ne kiichamech ak kogonech kagaigaet nebo koigeny ak kamon'unet ne mie eng' oretab mieindo, ¹⁷ Ngogaigai mugulelwekwok, ak kolumtak eng' ng'olyot ak boisiet ne mie.

Chapter 3

¹Nebo let anyun, che kitupche, osoiwech ak ache, si kobiit kochakta ng'olyotgab Kiptaiyandenyo, ak kitoror, mbo ko u ye u eng' akwe. ²Si kesoruech eng' biko che kolgolen ak ko yaachen: Amu ma biko tugul che tinye kayanet. ³Agobo iman Kiptaiyat, ne lumdook, ak koribok eng' ne ya.⁴Ak ketinye kayanet eng' Kiptaiyat agobo akwe, kele oyae ago to oyae tuguk che kiging'atak kele oyai. ⁵Ngondochi Kiptaiyat mugulelwekwok, eng' chamnyetab Jehovah eng' muitaet ye kigonyi Kristo.⁶King'atok anyun ra, che kitupche, eng' kainetab Kiptaiyandenyo Kristo Jeiso, kele oistoege tupchet age tugul ne wendoti eng' oret ne ma nyolu, amarupe atebet ne kiginetak. ⁷Amu ongen okwe ole, nyolu orubech amu kima kirub ache oret ne ma nyolu ye kingemi kwenung'wong'. ⁸Ago kima kiam, amitwogikab chi age tugul buch ago kigikilge keyoi boisiet eng' bet ak kemoi, si ma kiim chi ake tugul eng' akwe: ⁹Ma kele amu ki ma kitinye kimnatet, ago si kobit keegu kaborunet eng' akwe, si orubech.¹⁰Amu mbo ye kingotagemi tugul, ko kiging'atak ko u ni kele, "chi ne mayae boisiet, ko mata amis". ¹¹Amu kigose kele, mi alake eng' okwe che ma bendote eng' oret ne nyolu, che ma yae boisiet mbo kitigin, ago icheget ko kipyeminik che iboti ng'alek. ¹²Ago king'ote biko che u choto ak keteechini eng' Kiptaiyat Jeiso Kristo kele kobois eng' mutyonet, ak koam amitwogikwai.¹³Ago akwe, che kitupche, amat ong'etye ye oyae ne mie. ¹⁴Ago ngo magase it chi ng'olyondenyo ne mi baruani, ogeer, chichoto, amat oyai yamdaet age tugul ak inendet, si kolilan. ¹⁵Ago anyun, amat oit inendet ole bunyo, kobate otigon ko u tupchet.¹⁶Ra anyun, ngogonok kalyet kotugul Kiptaiyat ne bo kalyet betusiek tugul eng' oret age tugul. Ngotebi Kiptaiyat kobotok akwe tugul. ¹⁷Kagatak ane Paulo eng' eunyu, ne kaborunet eng' baruet age tugul, ee kasirwak anyun ko u noto. ¹⁸Ngotebi anyun mieindab Kiptaiyandenyo Jeiso Kristo kobotok akwe tugul. Amen.

1 Timothy

Chapter 1

¹Paulo ne kiyoktoi ne bo Kristo Jeiso ko u ng'atutietab Jehovah yetindenyo, ak Jeiso Kristo ne kamang'unenyo, ²asirjini Timoteo, werinnyu ne bo iman eng kayanet: ale ngotebi koboten mieindo, ak rirenetab ge, ak kalyet che bunu Jehovah Kwanda ak Kristo Jeiso Kiptaiyandenyo³Ko u ye kiasomin ale ing'etu eng Epeso, ye kiawendi Makedonia, ko si kobiit ing'at biko alak amat konetis konetisiet age ne ter. ⁴Anan koepchi iit atindonik ak tetutikab ibinwek che kigosiirto, che matinye ole igesunegei. Che ibu ng'usetabge kosiir ripsetab boisietab Jehova ne mi eng kayanet.⁵Ako kasultaetab ng'atutioni ko chamyet ne bunu muguleldo ne tilil, ak kabkatet ne kararan, ak kayanet ne matinye kenisiet. ⁶Kigochilil biko alak eng' tuguchuto ak kotokyige ng'alalet ne bo buch. ⁷Mache icheket koek konetikab ng'atutiet, nganda maiguitos che mwae, anan ng'alechoto mwae eng' kimnatet. ⁸Ago kinget ache kele mie ng'atutiet ngo boisie chi ko u ye nyolu.⁹Kingen kele kima kiyai ng'atutiet agobo chi ne bo imanda, ago agobo bistoik ak ng'emik, agobo che yaachen ak kiptengekinik, ak che matililen, ak che meiywei Jehovah, ak che barei kwanisiek ak che barei kametisiek ak agobo rumik, ¹⁰agobo icheget che soksei, ak murenik che ibegei ak murenik alak , ak che chore biko ak kiplembechonik ak che iyostos eng lembech, ak ngot ko mi kit age tugul ne taei konetisiet ne bo imanit. ¹¹Ko u ye mwae logoiywek che tililen che bo torornatetab Jehovah ne iberurot noto kigigona atononji.¹²Amwachini kongoi Jeiso Kristo, inendet kiptaiyandenyo. Ne kigona kimnatet, amu kiito kole aii chito ne kiyani, ak kondeno boisiet. ¹³Nganda kyoi chi ne chubisie eng tai, ak ne usisie ak kia kolgol. Ago kianyoru rirenetabge amu ki ayae ko mangen, ak kotoma ayan. ¹⁴Ak kitesak mieindab Kiptayandenyo kobarait koboto kayanet ak chamnyet ne mi eng Kristo Jeiso.¹⁵Bo iman ngolyondoni ak nyolu koyanak komie, kele kicho Kristo Jeiso ng'weny kosor kiptegeginik, noto ai anendet ne bo tai eng choto. ¹⁶Ago anyun kianyoru rirenetabge, si kobiit kobarta Jeiso Kristo muitaenyi tugul eng ane. Kiyai ne koek kabarunet eng ichek che tun iyani inendet agobo sobondab koigeny. ¹⁷Ingobunji anyun nguno Laitoriat ne bo koigeny, inendet ne mang'emakse, ne ma toogu, Jehovah ne inegei tegisto ak torornatet koigeny ak koigeny. Amen.¹⁸Kagonin kayamisoni inye lekwenyu Timoteo, ko u maoinatosiek che kisib kemwa agobo inye, si kobiit imuch iyai luget ne kararan eng choto, ¹⁹inam kayanet ak kabwatet ne kararan. Mito alak che kingo kagometo nito kong'emokis eng kayanengwai. ²⁰Choto ko Humenayo ak Aleksandro, che kiagochi Chesawil si kobiit kiinet ko machubisie.

Chapter 2

¹Ne bo tai anyun, asome ale ingoyaakis somutik, ak sautik, ak saisaet, ak mwaetab kongoi agobo biko tugul, ²agobo laitorinik ak tugul che tinye baurnatet, si kobiit ketebi eng kalyet ak mutyonet eng' kaiyweet ne kiywei Jehova ak tegisto. ³Amu kararan nito ak ko taagaksei eng' taitab Jehovah ne sarunindeyo. ⁴Innendet ko mache kole kesor biko tugul ak konyor naet ne bo imanit.⁵Amu mito Jehovah agenge, ak ko mito katuiyoindet agenge agine eng kwenutab Jehovah ak biko, noto ko chito, Kristo Jeiso. ⁶Ne kiigoitogei koek ne kitiage tugul, koek baoriat eng kasartanyi. ⁷Amu nito ko kikigono anyun agobo nooto aek amdoindet ak ne kiyoktoi -amwae iman, mamwae lembech-, konetindetab Bororiosiek eng' kayanet ak imanit.⁸Amache anyun ale kosae murenik eng' komosta age tugul, konamjin barak eunekwai che tililen, ko mami neregek ak ketiytiyo. ⁹Ko u noto, chepyosok ko ingolaachge eng' kalaakset ne nyolu, eng' teegisto ak ribetabge, ma eng' kaletetab sumeek ana ko taabu anan sanaek che kororon anan ngoroik che bo kamanutiet neo, ¹⁰ago eng che nyoljini chepyosok che ibortogei kole bikab Jehovah icheget kobun boisionik che kororon.¹¹Ingonetgei chepyoso eng' mutyonet koboto kasetab iit. ¹²Ago machamjini chepyoso konetis anan koboi muren, ago kotebi eng' mutyonet.¹³Amu kigiyai Adam korok, si keyai Awa. ¹⁴Ak kima king'al Adam ago kingo kageng'al chepyoset kobutyi cholwok. ¹⁵Ago kisoru eng' sigisiet, ngotestai kotebi eng kayanet ak chamnyet ak katabanetabge koboto ribetabge.

Chapter 3

¹Bo iman ng'olyondoni: Ngo mache chi koek ribindetab kaniset, ko kamach boisiet ne kararan. ²Noto anyun ribindetab kaniset konyoljini koek ne magikeerjini anan kekosyi ng'olyo ne ma litit. Magat ko boiyotab chepyoset agenge Magat ko ne ribegei, ne ng'om, ne tebche komie, ne taache toek. Magat komuchi anan chepchep konetis. ³Ne ma kimaiya, ne ma birisie, ago ne tala, ne machame boriot.Magat ko chito ne machame silingisiek.⁴Ne bou gannyi komie, ne igochini teegisto tugul lekukyi ak kogas it inendet eng kiy tugul. ⁵Amu ngo manai chi ole boundoi gannyi, koriptoi ano kanisetab Jehovah?⁶Amaek chi ne kotokoyani, si ma meen ak kobutyi kiruogetab chesawil. ⁷Ak kogeny konyoljin kotinye baornatet ne kararan eng icheget che mi sang, si mebutyi tewernatet ak mestetab chesawil.⁸Ko u noto, kiboitinikab kaniset ko kanyol kotebi eng' teegisto, ma che bo ng'elyebwek aeng. Ama che bogitsot, ama chemoetinikab. ⁹Magaat koek che name ung'otietab kayanet eng' kabkatet ne tilil. ¹⁰Ak nyolu ketiem chuto agichek korok, ngoyai anyun icheket boisietab kiboitinik ngot ko magigeerji ngolyo ne ma litit.¹¹Ko u noto, chepyosokwai kanyol kotebi eng' teegisto, ma che chame chemereret, ago che ribegei, che kiyani eng tuguk tugul. ¹²Magat kiboitinikab kaniset ko boiyotab chepyoset agenge. Magat kobou legukwai ak korikwai komie. ¹³Amu icheget che kigobois komie eng' boisionoto bo kiboitinik, konyoru teegisto ne kararan, ak nyikanatet ne o eng' kayanet ne mito eng Kristo Jeiso.¹⁴Kasirun tuguchuto, amang'u ale achonjinin ko legit. ¹⁵Ago ngot aengei, imuchi inai ole kanyol kotepto biko eng' gotab Jehovah, noto ko kanisetab Jehovah ne sobei, toloita ak irimetab imanit.¹⁶Ak ne matiny, kechame tugul kele oo ung'otiet ne bo kaiyweet ne kiywei Jehovah: " Inendet neking'ang'ak eng' borto', kigiityi imanda eng' Tamirmiriet, kigeer inendet malaikaisiek, kigiamda eng' bororiosiek, kigiyan eng ng'weny, ak kigimut kwo barak eng' torornatet."

Chapter 4

¹Ago mwae Tamirmiriet komie kole tun eng' betusiek che bo let koistoegei alak kayanet, ak koepchi iit tamirmirik che ibeeti bich ak konetisiosiek che bo oik, ²eng chombilisieng'wai ak kong'alali lembech, ko kigomeiyo kabkatutikwai ko u che kigibelee karnet ne bele bich.³Che taisot kitunis, ak koistoegei amitwogik alak, che kiyai Jehovah kole ketaach eng' kongoi icheket che iyani ak kong'en imanit. ⁴Amu kararan kiy age tugul ne kiyai Jehovah, ama mi kiy nyi nyolu ketai, ngetaach eng' kongoi. ⁵Amu kitilili eng' ng'olyotab Jehovah ak saet.⁶Ngot inet tuguchu tupchosyek, iegu anyun kiboitiot ne kararan ne bo Kristo Jeiso. Amu ibaat komie eng' ng'alek che bo kayanet, ak eng' konetisiet ne kararan ne kiirub inye. ⁷Ago tai atindonik che bo tangoita che manamegei ak oretab Jehovah, che chame chebiosok che yosen. ⁸Amu boratet ne matia kagiiletabge che bo borto, ago borotet eng' tuguk tugul kaiyweet ne kiywei Jehovah, amu tinye arorutiet ne bo sobondo ne bo nguni, ak ne chonii.⁹Bo iman ng'olyondoni, ak konyolu kiyan kotugul. ¹⁰Kiyae anyun boisiet ne o amu nito ak kigiilige. Amu mito kamang'unenyo Jehovah ne sobe , inendet Yetindetab biko tugul, ago ne sire ko agobo biko che iyani.¹¹Ng'at tuguhcu ak inet. ¹²Amat kosas chi mining'nateng'ung', ago egu kaborunet eng' icheket che iyani, eng' ng'olyot eng' atepto, eng' chamnyet, eng' kayanet, ak eng' tililindo. ¹³Agoi aitu ichuuljige somanet, ak kateitaet, ak konetisiek.¹⁴Amobagakte iboisie kanonutiet ne itinye, ne kigigonin eng' oret ne bo maoinatet, koboto kagonoretab eunek che bo boisiekab kanisa. ¹⁵Igiiljige tuguchuto, igochige mising; si kotook eng' biko tugul bandang'ung' ne bo tesetabtai. ¹⁶Ripge, ak irib konetisieng'ung'. Testai eng tuguchuto. Amu ngiyae nito isoruge koboto icheget che kasin.

Chapter 5

¹Amebolji boiyo ne o. Ago ng'alalji ko u kwanda. Ak murenik che mengeech icheer icheket ko che otupche, ²chebyosok cheosen kou kamitisiek, chebyosok che mengechen kou tibik che otupche, eng' tililindo tugul.³Konyit mosogik, che mosokik iman. ⁴Ago ngo tinyei mosoget age tugul leguk anan mogochoronik konetgei korok kobarta kaiyweet ne kiywei Jehovah eng' bikab gong'wai. Ak koyaakyi sigikwai toretet, amutaagakse nito eng' taitab Jehovah.⁵Ak inendet ne mosoget iman, nni tebchei inegei kotinye kamang'unenyi eng' Jehovah, ak kotepto somutik ak sautik kemoi ak bet, ⁶Ago inendet ne suegei ko chame talbisto ko kigome agot kosobei.⁷Ng'at tuguchuto, si kotebi icheket ko matinye tisia. ⁸Ago ngo maribe chi bikyi, ak ne siire ko che bo gonnyi, ko kagotai kayanet, ak ko yaa kosiir chito ne ma iyani.⁹Amat kesirji ole kisirjini mosokik kotomo koit kenyisiek tamanwogik lo, ako ki chepyosetab chito agenge. ¹⁰Ne kimwaitae inendet boisionik che kororon, ngo kikorib leguk, ngo kigotaach toek, ngo kigoun kelyekab che tililen che bo Jehovah, ngo kigotoret che nyalildos, ngo kigogiilgei eng' boisiet age tugul nye Kararan.¹¹Ago esie mosogik che mengechen. Amu ye kagokochige magutikab borto ak kong'elelji Kristo, komach kitun. ¹²Tinye kiruoget anyun, amu kagometo kayanengwai ne bo tai. ¹³Koboto noto anyun, konetgei koek chemeatin, ak koitoti gorik. Maegu kityo chemeatinik, ago chamiik che iboti chemererosiek, kongalalote tuguk che manyolu.¹⁴Noto anyun achame ale kitun mosogik che ta ko mengechen, si kosich leguk, ak korib got, ama togochi boroinoto bunyot kochurech eng' kiy age tugul. ¹⁵Amu agot nguno ko kagomasta alak korub Chesawil. ¹⁶Ngo tinye boiyo anan chepyoso ne iyanat mosogik, ingotoret anyun icheket, si manyor nyigisindo kaniset, si kotoret che mosogik eng iman.¹⁷Ingoityi boisiek che bou komie, teegisto konyil aeng, ne siirei ko icheket che yaei boisiet ne nyigis ne bo ng'olyot ak konetisiet. ¹⁸Amu mwae sirutiet kole, "Amerat kutitab eito komi kotieche beka kobore" ak "Nyoljini kiboitiot melektanyi."¹⁹Ametaach kataamset agobo boiyo kobate eng' kutuswekab baorinik aeng' anan ko somok. ²⁰Ker kong' eng' taitab biko tugul icheget che yae tengekwogik si kobiit koiywei chun alak agichek.²¹Kang'atin anyun eng' taitab Jehovah, ak Kristo Jeiso ak malaikaisiek che lewenotin, ale irib tuguchuto, amesib itil kiruoget, ameyai kiy age tugul eng' kalotunet. ²²Amegonoor chi age tugul eunek eng' chokjinet anan iyai yamdaet ak tengekwokikab biko alak, ripge eng' tililindo.²³Kong'ete nguno komata iee beek ichegei. Ago boisie divaik tutigin amu moeng'ung' ak amu mianweguk che bo atgai tugul. ²⁴Toogunotin tengekwokigab biko alak, indoe kobendi kiruoget. Ak che bo biko alak agiche korube let. ²⁵Kou noto agine, mito boisionik che kororon che toogunotin, ak che ma u choto ko maimugaksei koung'ogis

Chapter 6

¹Ingoit otwogik alak tugul che ratotin kole nyoljini kiptainikwai teegisto tugul. Si ma kichub kainetab Jehovah ak konetisiet. ²Ak ichek che tinye kiptainik che bo kayanet, ko kass iit icheket. Amu icheget che nyoru toretet ko che iyani ak ko chamanik. Inet ng'alechu ak ibaraste.³Ngonet chi age tugul konetisie ne teer, ama namegei ak ng'alek chebo iman, ng'alekab Kiptaiyandenyo Jeiso Kristo, ak konetisiet ne namage akatebet ne bo kaiyweisietab Jehovah, ⁴komenot chichoto ama igusot kiy age tugul. Ago tinye tebutik ak tiiyosiekab ng'alek che bunu ng'etkonda, suriet, chemereret, kabkatutik che yaachen, ⁵ak boriosiekab biko che kigong'emogis kabkatutikwai. Biko che kigobet imanit, koleen kaiyweet ne kiywei Jehovah ko oret ne bo kenyor silingisiek che chang.⁶Ara anyun kaiyweet ne bo kiywei Jehovah koboto yametab ge eng' tuguk che kitinye, ko borotet ne oo . ⁷Amu kima kiibu kiy kocho ngweny, ama kimuchi keib kiy komanda eng' ngweny. ⁸Ago ngetinye amitwogik ak ngoroik, koyamech choto.⁹Ago icheket che mache koek mokorek kobutyini tiemutik, ak mestet. Ibutyini magutik che chang che berberen, che ibu ngwonindo, che lugui biko koba ng'emisiet ak luset. ¹⁰Amu chametab silingisiek ko tikitiot ne bo yaitwogik alak tugul. Mito biko che kiko makyinge ak ki kometo kayanet ak kigotorgei eng' arogenosiek che chang'.¹¹Ago anyun inye, chitab Jehovah, mwee tuguchuto. Ak irub imanda, ak kaiyweet ne kiywei Jehovah, kayanet, chamyet muitaet ak mutyonet. ¹²Borie luget ne mie ne bo kayanet. Nam sobondo ne bo koigeny, noto ne kigiguurjin, ak kiing'any ng'ang'et ne kararan eng' taitab baorinik che chang'.¹³Kang'atin anyun eng' taitab Jehovah, ne igochini tuguk tugul sobet, ak eng' taitab Kristo Jeiso, ne kibaorian ng'ang'et ne kararan eng' taitab Pontio Pilato, ¹⁴ale irib ng'atutiet kot ko manyor tisia anan kemaitae kiy ne ya', agoi toogunetab kiptaiyandenyo Jeiso kristo.¹⁵Tun kong'anye Jehovah nyonunetab Jeiso eng betusikyi--Jehovah ne inendet ne iberurot ago Kamuktaindet inegei, laitoriat ne bo laitorinik , ak Kiptaiyat ne bo Kiptainik. ¹⁶Ne tinye inegei sobondab koigeny ne menye lapkeiyet ne magimuchi kerikyi. Ne tomo kogeer chi, anan ko imuchi kogeer. Ingobunji ienendet teegisto ak kamuktaet koigeny.Amen.¹⁷Ng'at mogorek chebo betusiechu, si mamenio anan kondeno kamang'unengwai magornatosiek che matonondos. Ago eng Jehovah inendet ne konech tuguk tugul eng aiyebindo si kobiit keboiboitune. ¹⁸Ile koyai ne kararan, si kobiit mogorek eng' boisionik che kororon, si kochobogis kogoito, kotuitogei ak biko alak. ¹⁹Kogonorjige lumdaet ne kim ak ko kararan, agobo betusiek che bwanii , si kobiit konam sobonda ne bo iman.²⁰Ee, Timoteo, rib anyun noto kigegonin. Istoege ng'alek che manamege ak oretab Jehovah, ak kabeletab ge nei bo naet, noto kiguure naet ago eng' lembech. ²¹Ne kigorub alage ak kigochilil eng' kayanet. Ngotebi mieindo koboten.

2 Timothy

Chapter 1

¹Paulo, ne kiyoktoi ne bo Kristo Jeiso eng' magetab Jehovah, ko u arorutiet ne bo sobondo ne mito eng Kristo Jeiso, ²asirjini, Timoteo lakwenyu ne achame mising: Ngotebi koboten mieindo, rirenetabge, ak kalyet ne bunu Jehovah Kwanda ak Kristo Jeiso Kiptiyandenyo.³Awekchini Jehovah kongoi, ne aote ko u ye kiyae kwanisiekchu che bo keny, eng' kabkatet ne tilil, ale masise eng kabkatet ne abwatin eng' somutikchu, kemoi ak bet. ⁴Atinye emosto ageerin, abwati beeguk bo kong', si konyia boiboiyet. ⁵Ye kinge bwatwo kayanet ne matinye kenisiet ne mi eng' inye, ne kimenye korok eng' kogong'ung' Lois, ak kameng'ung' Eunike, ak, ayani ale menyin aginye.⁶Abkatun anyun amu nito ale iyuokyi konunet ne bo Jehovah, ne mi eng inye kobun kagonooretab eunekchu. ⁷Amu makonech Jehovah tamirmirietab nyogoriet, ago ne bo kamuget ak chamnyet ak atebet ne chulat.⁸Amelilanji anyun baornatetab Kiptaiyandenyo, anan ko ane kimonjororiondenyi. Ago nam yamdaetab nyalilwogik amu logoiywek che tililen ko u ye te kamuktaetab Jehovah, ⁹ne kisoruech ak koguurech eng' kuurset ne tilil. Ma ko u boisionikcho, ago ko u magenyi ak mieindonyi, ne kigigonech eng' Kristo Jeiso kong'ete kenyisiekab koigeny. ¹⁰Ago kagotook nguno sarunetab Jehovah eng' toogunetab yetindenyo Jeiso Kristo, ne kikobar meet ak koib sobon ak sobondab koigeny kobun logoiywek che tililen. ¹¹Kigindeno agobo noto aek amdoindet, ak ne kiyoktoi, ak konetindetab bororiosiek.¹²Amu noto anyun, anyoru nyalilwokichu. Ago malilani, amu angen inendet ne kiayan. Ak ayani komie ale imuchi korib noto ne kiabogokchi inendet agoi betunoto. ¹³Nam itondab ng'alek che bo imanit che kiigasena, eng' kayanet ak chamyet che mito eng' Jeiso Kristo. ¹⁴Riib eng' Tamirmiriet Ne Tilil ne menye eng' oritinyo, noto ne kararan ne kigogonin Jehovah.¹⁵Ingen inye ni, ile' kigoistoenage tugul che mi Asia. Eng' icheket ko Pugelo ak Hermogene. ¹⁶Ingogochi Kiptaiyat rirenet gotab Onesiporo, amu kitoreto konyil che chang' ama ililanda monjorornatennyu. ¹⁷Ago ye kingomi Rom, kocheng'a eng' kogiiletabge, ak kinyorua. ¹⁸Ingogochi Kiptaiyat rirenet eng' betunoto. Ak inget komie oletee boisiet ne kiyai eng' Epeso.

Chapter 2

¹Kimitu anyun, lakwenyu, eng' mieindo ne mito eng' Jeiso Kristo. ²Ak tugul che kiigasena eng' kwenutab baorinik che chang, igochi choto biko che kiyani, che imuchi konet alak agichek.³Nam yamdaet ne bo nyalilda ko u askarindet ne kararan ne bo Jeiso Kristo. ⁴Mami askarindet, ne ngo mi luget koratyinige tuguk che bo ng'weny, si kobaibai ne kisire inendet koek askarindet. ⁵Ak ngot koyai chi agine kabeletabge eng' ureriosiek che bo labatet, ko magigochini kutwet, ngo ma ibelis ko u ye mwae ng'atutik.⁶Nyoljini kabatindet ne yae boisiet eng kagiiletabge, kosib konyor logoek che bo tai. ⁷Ibwat komie kito ne amwae, amu konin Kiptaiyat kaguiyet eng tuguk tugul.⁸Ibwat anyun Jeiso Kristo, ne bo oretab Daudi ne kiging'eet eng' che kigomeiyo. Nito ko kosubge ak logoiywekchu che kororon, ⁹noto anyorune nyalilda, agoi monjorornatosiek ko u chito ne yae yaitio. Ago ma ratat ng'olyotab Jehovah. ¹⁰Noto anyun amuitoi eng' tuguchu tugul amu che kigilewen, si kobiit konyor agichek yetunet ne mito Jeiso Kristo, koboto torornatetab koigeny.¹¹Bo iman ng'olyondoni: "Ngot ko kigimeiye koboto inendet, kesoptosi koboto inendet. ¹²Ngemuite, ko tun kebou koboto inendet. Ngot ketai inendet, ko tun kotaech agine. ¹³Ngo ma ki bo iman, kotebche inendet kobo iman amu maimuchi kotaigei."¹⁴Ibkatyinii icheket tuguchuto. Ng'at icheket eng' taitab Jehovah, si ma ing'ang'a agobo ng'alek' che matile kiy, che ng'eme icheket che kase. ¹⁵Igilge ibartege ile kigoyanun Jehovah iegu kiboitiot ne manyol kolilan, inendet ne ineti komie ng'olyotab imanit.¹⁶Istoege ng'alek che manamege ak oretab Jehovah, amu tesokse koyaachegitu kosiir eng' yaitiet. ¹⁷Ak inerneri ng'olyondeng'wai ko u seriat. Eng' ichek ko mi Humenayo ak Pileta, ¹⁸biko che kigochilil eng' imanit. Mwae kole kigosiirto ng'eetyet, ak kong'em kayanetab biko alak.¹⁹Ago tononi lumeiywot ne kim ne bo Jehovah. Kotinye ng'oksoni kele. "Inget Kiptaiyat che chechiket", ak "Ingoistoege yaitiet age tugul ne mwae kainetab Kiptaiyat". ²⁰Ago eng' got ne o ko mami terenikab tahabu ak fedha ichege. Mito kora che bo ketik ak ny'ung'unyek agichek, ak bo alage teegisto, ko ma bo ajage teegisto. ²¹Ak ngot kotililge anyun chi eng' tuguchuto, koegu teret ne bo teegisto. Ne itabanat, ne nyoljini koboisie Kiptaiyat, ne kigichopchi boisiet age tugul ne kararan²²Ago mwee magutik che bo neranik. Ak irub imanda, chamnyet, kayanet, kalyet, koboto icheget che kuurei kiptaiyat eng' mugulelwek che tililen. ²³Ago taei teebutik che berberen che mabunu konetisiet. Inget ile yiei ngichetabge.²⁴Ama nyoljini kiboitiotab Kiptaiyat koyai bolotet. Ago koek ne tala eng' tugul, ne chepchep konetis, ago muitoi, ²⁵ne kerekong' eng' mutyonet icheket che kirindoi. Tamangab kogochi Jehovah icheket sigunet ne bo naetab imanit. ²⁶Ak kosorge icheket komong'une mestetab chesawil, ne kigonam icheket si koyai magenyi

Chapter 3

¹Ago nai ni: Ile bwanii eng' betusiek che bo let egosiek che koromen. ²Amu egu biko che chamegei ichegei, che chame silingisiek, che ichauge, che mendos, che boisie chemereret, che ing'eleljini sigikwai, che matinye kongoi, che matililen. ³Che matinye chamnyet ne bo biteetab kwegeny, che matinye nyoetab kaat, che itaamse, che maribegei, che chame tuguk che kororon. ⁴Egu che ng'wektoisie, ng'elelik, che ilosuge, che chame talbisto kosiir koek che chame Jehovah.⁵Che tinye kergeindab kaiyweet ne kiywei Jehovah, ago tae kimnatetenyi. Istoege biko che u chuto. ⁶Amu biitune chuto boisiek che itoti gorik, ak koluul chepyosok che berberen che tinye chalwogik che chang, che indochini magutik che terter. ⁷Chepyosochuto ko inetegei kotugul, ago magoi imuch koityi naetab imanit.⁸Ak ko u Janne ak Jambri, che kigirinda Musa koyae agiche ko u noto kanetichuto bo lembech, kirindoi imanit. Biko che kigong'emogis ng'omnatosiekwai, che mako chamatiin eng' oretab kayanet. ⁹Ago matesei tai, amu toogu berberindeng'wai eng' biko tugul, ko u ne bo chun agichek.¹⁰Ago kiirub inye konetisiennyu, atebet, kit ne atokyinige, kayanet, mutyonet, chamyet, muitaet, ¹¹usisiosiek, nyalilwogik, tuguchuto che kibwanjo eng' Antiokia, ak Ikonia , ak Lustra, kiamuite eng' usisiosiechoto tugul, ak kisorua Kiptaiyat eng' choto tugul. ¹²Ee, tugul che mache kotebi eng atebet ne kararan eng' Jeiso Kristo, konyoru usisiet. ¹³Ago tesoksei kiptengeginik ak kenik eng' yaiteit, koberberisie ak keberberi.¹⁴Ago tebi inye eng' tuguk che kiinetgei, ak iyan komie. Ingen ileng'o ne kiinetege. ¹⁵Ago kong'ete ko ii lekwa ko kiinget siirutik che tililen. Chuto che imuchi kong'omitin agoi yetunet kobun kayanet eng' Jeiso Kristo.¹⁶Sirutik tugul ko bunu kambusetab Jehovah. Ak kotoreti eng' konetisiet, eng' kergong'iet eng' kateechinet, eng' kotigonet ne mi eng' imanda. ¹⁷Si kobiit koek kiboitiotab Jehovah, ne inetat, ne kigichob koek ne ititaat eng' boisiet age tugul ne kararan.

Chapter 4

¹Kang'atin anyun eng' taitab Jehovah Kwanda, ak eng' kiptaiyandenyo Jeiso Kristo, ne tun iruokyini che saptos ak che kigobek, ak eng' toogunenyi ak eng' baunatenyi: ²Amde ng'olyot, choboge eng' betut ne nyolu, ak eng' betut ne ma nyolu. Itigon, kerkong, igil eng' muitaet tugul ak konetisiet.³Amu choni betut ne ma tun ko ma kokase it mbo kitigin konetisiet ne bo iman. Ago amu tinye itik che iututos, ko iumchinige konetik che rube magutikwai. Che mwaei tuguk che mache itikwai che iututos kokass ⁴Ak kotai kogas iit imanit, ak komasta korub atindonik che bo buch. ⁵Ago ripge inye eng' tuguk tugul. Muite eng' nyalilda, yai boisietab amdaet logoiyek che miach, yai boisieng'ung' kosulda.⁶

⁷Kiaborie luget ne kararan, kaagesu labatet, kiarib kayanet. ⁸Kong'ete ra ko kagegonorua kutwet ne bo imanda ne tun kona Kiptaiyat, kiruogindet ne bo imanda, eng' betunoto, ago ma anege, ago koboto icheget tugul agiche che kigocham chonunenyi.⁹Igiilge si ichonja ko legit. ¹⁰Amu kagobagakta Dema kagocham ng'wenyuni bo betusiechu, ak kwo Tesalonike. Kwo Kreske Galatia ak kwo Tito Dalmatia.¹¹Luka inegei ne mi koboto. Imutwa Mariko, ak obka tuwai amu toreta eng' boisiet. ¹²Ago kiayokte Tukiko kwo Epeso. ¹³Ye inyo iibu sumet ak bukuisiek, ago ne siire ko magatok che kisire che kiametochi Karbo eng' Troa.¹⁴Kiyoiywa ne ya mising' Aleksandro, katong'indet ne bo Sugunonik. Tun yaakchini kiptaiyat ko u boisionikyi. ¹⁵Ripge agobo inendet, amu, kigirinda ng'alekcho mising'. ¹⁶Ma bit chi ne kitoreta eng' wolunennyu ne bo tai, ak kibagakta tugul. Ama tun kiityi icheket ng'olyondonito.¹⁷Ago kitonon Kiptaiyat koboto, ak kogimito, si kobiit keamda eng' ane ng'alek komie, ak si kogas bororiosiek tugul. Ak kigisorua eng' kutitab ng'etundo. ¹⁸Sorua Kiptaiyat eng' boisiet age tugul ne ya, ak kosorwo agoi ait bounatenyi ne bo kipsengwet. Ingobunji torornatet koigeny ak koigeny. Amen.¹⁹Igat Prisca ak Akula, ak bikab Onesiporo. ²⁰Kitebi Erasto eng' Korinto , ago kiabagach Tripimo eng' mileto komiani. ²¹Igiilge asi inyo kotomo koiit betusiekab kaititiet. Igatin Eubulo, akPude, ak Lino, ak Klaudia, ak tupchosiek tugul. ²²Ngotebi Kiptaiyat koboto tamirmirieng'ung'. Ngotebi mieindo koboten.

Titus

Chapter 1

¹Paulo, otwogindetab Jehovah ak ne kiyoktoi ne bo Jeiso Kristo, ko u kayanetab che kigilewen che bo Jehovah, ak naetab imanit ne namegei ak kaiyweet ne kiywei Jehovah, ²eng kamang'unet ne bo sobondab koigeny, ne kiiyomis Jehovah , ne maimuchi kokenis kotomo kotoigee kasarwek tugul chebo ebenwek. ³Ago king'any ng'olyondennyi eng kasarta ne chamat eng amdaet ne kigitororwo ko u ng'atetab Jehovah Yetindennyo.⁴Asirun Tito, werinnyu ne bo iman eng kayanet ne kiemtoi: ingotebi koboten mieindo ak kalyet ne bunu Jehovah Kwanda ak Kristo Jeiso yetindennyo. ⁵Kiabagakten eng Krete amu ng'olyondeni , si kobiit ichul tuguk che kirartootin, ak itoror boisiek eng nganaset age tugul, ko u ye kiang'atin.⁶Boiyot age tugul ne bo Kaniset ko magat ne matiny, ko chi ne matinye lelut, ne manongotiotab osotiot agenge, ne tinyei leguk che iyanotin che magimwaitae yaitio, anan che makase iit. ⁷Amu kanyolji ribindetab kaniset koek chi ne matinyei lelut, inendet ne ribindetab boisietab Jehovah ma ne rube magennyi, ne ma sib konerechi , ne ma kibokityo, ne mabirisiei, ak ne ma kipsuryotio.⁸Ago ne taachei toek , ne chamei che kororon, bou kabwatutikchi, ne bo imanda, ne tilil, ako ribege. ⁹Ne namei ng'olyot ne kiyani ko u ole teptoi konetisiet, si komuch koteechi eng konetisiet ne bo iman, ak koterter che kirindoi inendet.¹⁰Amu mi biko che chang che magastoi, ng'ololikab ng'alek chebo buch ak kenik, mising ko icheket che bo kamuratanet. ¹¹Che kanyol keger kutuswekwai. Iserieti kapchi komugul , koneti tuguk che ma sikchini amu makchinige keljinoik che bo tewernatet.¹²Kile age eng icheket ne maotiong'wai, "kiplembechonik Kretik kotugul, tiong'ik che yaachen , chemoetin ako chemeatin." ¹³Bo iman baornatanita. Ker kong anyun eng kimnatet amu noto, si kobiit koek che bo iman eng kayanet, ¹⁴ame ebchi iit atindonikab Yahudik, ak ng'atutikab biko che istoegei imanit.¹⁵Tililen tuguk tugul eng icheket che tililen. Ago mami kiy ne tilil eng icheket che muruonen ak che maiyoni, ago muruonen eng kabwateng'wai ak kabwotutikwai. ¹⁶Mwaei kole ingen Jehovah, ago taisot inendet eng boisionikwai. Kigoek che machomu, ak che magase iit , ama tilei kiy eng boisiet age tugul ne kararan.

Chapter 2

¹Ago amde inye agobo ng'alek che nyoljini konetiset ne bo iman. ²Inet boisiek che kagoechegitu, koek che bo teegisto, che bou kabwatutikwai, che bo iman eng kayanet, eng chamyet, ak eng muitaet.³Ko u noto chebiosok che kagoechekitu , ingoek che teegisotin eng atebosiekwai, che ma kataamik, anan che ratyinigei divaik che chang, konetik che bo tuguk che kororon, ⁴si kobiit konet chepyosok che mengechen kocham boisiekwai , kocham legukwai, ⁵koek che bou kabwatutikwai , che tililen, che boisiei eng gorikwai, che taloen, che kase it boisiekwai, si ma kimwaitae ng'olyotab Jehovah kiy ne ya.⁶Ko u noto anyun, cheer murenik agiche koek che bo u kabwatutikwai. ⁷Ibartege inyendet eng tuguk tugul iegu kaborunet ne bo boisionik che kororon. Ibarte tegisto ak atebet ne ma ng'emakse eng konetisieng'ung, ⁸ak ng'alek che bo iman che magimuchi kiruokchi, si kobiit kolilan inendet ne kirindech, ko matinyei kiy ne ya ne mwaitaenech.⁹Ingogas iit otwogik che bo u icheket, ak kobaibai icheket komie eng tuguk tugul , amaek che wolu kiy, ¹⁰amaek che chorse, ago kobarta kayanet tugul ne mie ; si kobiit kogochi icheket tegisto konetisietab Jehovah ne yetindennyo eng tuguk tugul.¹¹Amu kigotook mieindab Jehovah, ne ipchini biko tugul sarunet. ¹²Inetech kole ketoiye oret ne matokchinige Jehovah, ak magutik che bo ng'weny, ak ketebi eng ng'omnatet ne litit, ak eng imanda , ak eng oret ne tokchinigei Jehovah eng betusiechu, ¹³keganye kamang'unet ne iberurot, noto ko toogunetab torornatetab Jehovah nenyo ne o ak Yetindennyo Jeiso Kristo.¹⁴Kiigoitoge Jeiso inendet agobo ache , si kobiit kotiachech eng tengekto tugul , ak kotililjige biko koek chechi, che lewenotin, che igiiligei koyai boisionik che kororon.¹⁵Mwa tuguchuto, cheer ak iteechi ak iger kong eng' kimnatet tugul. Amata sasin chi age tugul.

Chapter 3

¹Ibwatyi icheket kominingjigei bounik, ak bounatosiek, kogas iit , kochobogis eng boisiet age tugul ne kararan, ²amat komwa kiy ne ya agobo chi age tugul, amat koek bich che bo boriot, ingoek che toloen, koborjini biko tugul mutyonet tugul.³Amu kigi berberen agiche keny ak kima kegase iit. Kichutech ak koratech magutik che ter ter koboto talbisto. Kikimeng'isie eng yaitiet ak ng'etkong. Kigii che kiwechei ak che kigisasekei.⁴Ago ye kingotook kararanyetab Jehovah Sarunindennyoo ak chamnyenyi ne chame chi, ⁵kosoruech, ma eng boisionikab imanda che kigiyai acheget, ago ko u ole teptoi rirenennyi bo ge, eng kaunetab siget ne leel ak kaleelitetab Tamirmiriet ne Tilil,⁶ne kirongwech eng aiyebindo, kobun Jeiso Kristo Sarunindennyo, ⁷si ye kagiityech imanda eng mieindonyi koyaech keegu che namu tuguk ko u kamang'unetab sobondab koigeny.⁸Bo iman ng'olyondoni. Amache imwa tuguchuto eng kimnatet, si kobwat icheket che kigoyan Jehovah, koyai kotugul boisionik che kororon. Tuguchuto ko kororon ak kotoreti chitugul.⁹9 Ago istoege teebutik che berberen, ak tetutikab ibinwek che kigosiirto, ak suriosiek, ak bariosiek agobo ng'atutiet. Tuguchoto ko matinyei borot ak ko buch. ¹⁰Tai chito ne ibu toiyosiek ye kageger kong ne bo tai ak ne bo aeng, ¹¹ingen ile chito ne u noto ko kigomasta ak koyae tengekto ak koruokchinige inege.¹²Ye tun kayogu Artema anan Tukiko, igiilge ichoku Nikopoli ole ami, amu kokatil atebee oloto eng betusiekab kaititiet. ¹³Igiilge si saiseret eng bandang'wai Sena ng'amotiotab ng'atutik ak Apolo, si mararchi kiy icheket.¹⁴Ak ingonetge bikyo agiche koyai boisionik che kororon kotugul agobo tuguk che makchinige, ak si maek che ma iyei logoek.¹⁵Igatin tugul che mi koboto. Igat icheket che chamech eng kayanet. Ingotebi mieindo kobotok akwe tugul.

Philemon

Chapter 1

¹Paulo kimonjororiotab Kristo Jeiso, ak Timoteo tupchenyo, kisirun Pilemon tupchenyo ne kiboityot ne kiboisiei tugul, ²ak Apia chepkamenyo ak Arkipo asikarindet ne kiboisiei tugul, ak kaniset ne tusot eng gong'ung. ³Ngotebi miendo ak kalyet kobotok nebunu Jehova Kwandanyo ak Kiptaiyat Jeiso Kristo.⁴Amwachini Jehova nenyu kongoi, amwain eng sautikyu, ⁵amu agose akobo chamnyeng'ung ak kayanet ne itinye eng Kiptaiyat Jeiso ak eng che tililen tugul. ⁶Asae ale si koek yamtaetab kayaneng'ung ne boisiei komie eng naetab kiy age tugul ne kararan ne kitinye eng Kristo Jeiso. ⁷Amu kitinye boiboiyet neo ak kakaikaet eng chamieng'ung amu kikonyor kamung'et mukulelwekab biko che tililen akobo inye ne ki tupche.⁸Noto anyun mbo ntatinye nyikanatet tugul eng Kristo si ang'atin akobo ne nyolu. ⁹Ako amu chamyet, asomin mising ane Paulo ne kaositu ak raa kogeny ko aii kimonjororiot nebo Kristo Jeiso.¹⁰Asomin mising akobo lakwenyu Onesmo ne kiasich eng monjororionotosiekyu. ¹¹Inendet ne kima kotoretin kiy eng tai, ako raa kotoretin ak kotoreto. ¹²Ne kaawegun inendet ne mukuleldanyu. ¹³Ne kitameche arany ketebi tuwai si ko toreto kokereninge kotomi monjorornatosiekab lokoiwek che tililen.¹⁴Ako mamach ayai kiy kotomo akas kito ne ibwati. Kima mache boisieng'ung ne kararan koek eng makeng'ung. ¹⁵Imuchi kim amu nito asi kiobesiege eng betusiek che matia si kobiit otebi tuwai kogeny agoi. ¹⁶Ma kou bakasiat kogeny ako kakosir bakasia, noto tupchet ne chamat, mising ko eng ane; ako sirei netia anyun eng inye eng borto ak eng Kiptaiyat.¹⁷Noto anyun, ngiito ile kii akenge eng boisiet, itaach anyun kou yo imuchi itacha ane. ¹⁸Ako ngokikoyaun kiy ne ya, anan ngo kikobesenin kiy, iityo noto. ¹⁹Anendet Paulo ne kasir eng eunyu ale ayakun ako mamwaun ale itinye besentanyu, u kele inyendet noto! ²⁰Ee tupchenyu nganyorunenen boiboiyet eng Kiptaiyat ibaibai mukuleldonyu eng Kristo.²¹Kasirun amu amang'u kaseng'ung bo iit. Angen ale iyae agot che sirei che kasom. ²²Ako koboto choto, ichobko olinyorue amu amang'u ale eng sautik kwok amuchi ketyacha si anyonchok.²³Igotin Epapra, ne kei kimonchororinik tuwai eng Kristo Jeiso. ²⁴Ko u noto, Aristorko, Dema ak Luka che kii kiboitinik tugul. ²⁵Ngotebi mieindab Kiptaiyandenyo Jeiso Kristo koboto tamirmiryeng'wong. Amen.

Hebrews

Chapter 1

¹King'alalji Jehovah kwanisiekcho eng keny kobun maotik konyil che chang' ak eng' ortinwek che chang'. ²Ako inendet ne kagong'alalwech eng betusiechu bo let eng' Werit, ne kigondeno koek ne namu tuguk tugul. Amu kiyai ng'weny eng' inendet. ³Inendet [Jeiso] ko kakweng'etab talilindab torornatetab Jehovah, ako kergeindo ne bo itondanyi. Ak kotonondos tuguk tugul eng' ngolyotab kamuktaennyi. Ako ye kingo kagoyai kaundoetab tengekwogik, kwo kotebee eutab tai ne bo torornatet eng barak.⁴Ako kigoek ne kararan ne kindet missing eng' malaikaisiek, ko u ye konyitot kainennyi kosiir kaineng'wai. ⁵Amu anjo eng' malaikaisiek che kimwoji Jehovah eng' betut age kolenji, "ii werinnyu kaasichin rani''? Ak kogeny, ''aegu kwanda eng' inendet ak koek werit eng ane''?⁶Ak kogeny, ye kingomut kiboretiennyi kocho ng'weny, komwa Jehovah kole, " ingokutungji inendet malaikaisiek tugul che bo Jehovah. ⁷Ago kimwa agobo malaikaisiek kole, " inendet ne yae malaikaisiekyi koek tamirmirik, ak kiboitinikchi koek mat ne liblibeni."⁸Ago eng Werit komwa kole, '' Ee Jehovah tebche koigeny ak koigeny ng'echereng'ung' ne bo laitornatet. Shioritab imanda ko shioritab baunateng'ung. ⁹Kiicham imanda ak kiisas tengekto . Eng noto anyun kigoiilin Jehovah eng' mwaitab boiboiyet kosiir sirityeng'ung."¹⁰"Eng' taunet ko kiilumde inye Kiptaiyandani, ole tonone ng'weny ak kipsengwetisiek ko boisionikab euneguk. ¹¹Ing'etu inye agoi, ak sirtoi icheket. Ak osegitu tugul ko u ngoriet. ¹²Ak itagurii ko u ngoriet ne tabanu barak, ak kowalak ko u ngoriet. Ago ii u inye noto agoi, ama tinyei kenyisieguk ole igesunegei.¹³Tos mi malaikaisiek anjojo che kimnwaji betut age koleji, "Tebe eunyu ne bo tai agoi ayai buniguk koek ng'echeretab kelyeguk"? ¹⁴Tos choto tugul ko ma malaikaisiek che tamirmirik che boisie, ak che kiyoktoi korib icheket che tun nyoru yetunet?

Chapter 2

¹Eng' noto anyun kanyoljech kenam mising kosiir tuguchuto kigegas, si ma kichuchuge.²Amu ngot ko ki tononot ng'olyot ne kigimwaei kobun malaikaisiek, ago age tugul ne kiginyorji bistoet ak ngelelnatet konyoru melektonnyi ne emegei eng imanda, ³kichilildoi ano anyun ngeleste yetunet ne o ne te ni? Ni ko sigunet ne kitoi kobarasta Kiptaiyat ak kiigimitwech icheket che kigas. ⁴Ak eng' kasarata ko kibaorian agine Jehovah koboto icheget eng kaborunoik, ak kwong'utik che ter ter, koboto kamugosiek che terotin, ak eng' kagoitosiekab Tamirmiriet ne Tilil ko u magenyi.⁵Amu maigochi Jehovah malaikaisiek koboi ng'wenyut ne chonii, ne noto anyun kimwae ago bo. ⁶Ako baoriani chito age eng' komasta age kole, "Nee chi, ne tos ibwat? Anan ko weritab chi ne tos image kiy?⁷Kiyai inendet komining'it ng'atigin eng' malaikaisiek; ilaakchi inendet kutwetab torornatet ak tegisto. ⁸Kiindene tuguk tugul kogas it inendet eng' keldebesaikab kelyekchi." Amu ki eng inendet anyun ne kiindeno Jehovah tuguk tugul kogas it inendet. Maituch kiy ne ma kase it inendet. Ago ra kotomo kegeer kogase it tuguk tugul inendet.⁹Ago kigeere inendet (Jeiso) ne kigiyai eng kasarta kitigin komining'it kosir malaikaisiek ko kigilaakyi kutwet ne bo torornatet ak teegisto amu nyalilda ne bo meet, si kobiit kochamcham meet eng mieindab Jehovah agobo chi age tugul. ¹⁰Amu kinyolji inendet ne mi tuguk tugul amu inendet ak kora kobunu tuguk tugul inendet, koek ne imutyini werik che chang' torornatet. Si koyai koek taunindetab yetuneng'wai ne igesunotge eng' nyalilwogik.¹¹Amu inendet ne itililisie ak icheget che kitilili kobunu orit agenge. Eng' noto anyun ko ma ililani inendet koguure icheket che kitupche. ¹²Ak kole, "Amwachini kaineng'ung' tupchosiekchu, atieni kalosuneng'ung' eng' kwenutab tuiyet."¹³Ak kogeny, ''amang'u inendet''.Ak kogeny, "keer ami yu ak leguk che kigogona Jehovah". ¹⁴Ak ko u yo emdoi anyun leguk korotik ak borto, koginam agine inendet borto nebo chito ko u noto, si kobiit kong'em eng' oretab meet inendet ne tinye kimnatetab meet, noto ko chesawil. ¹⁵Si kobiit kotiach icheget tugul che ki ratotin eng' betusiekwai tugul amu kaiyweisietab meet.¹⁶Amu eng' iman ko kimakotoreti malaikaisiek, ago ki kitoreti kesuwekab Abraham. ¹⁷Eng' noto anyun ko kinyolji keyai inendet eng' tuguk tugul kogergeit ak tupchosiekyi, si kobiit koek tisiindet ne o ne bo rirenetabge ak ko bo iman eng' tuguk che tokyinge Jehovah, ak koyai tisisiet agobo tengekwogikab biko. ¹⁸Amu ko u yo kinyalil inendet ye kigitieme, komuchi agine kotoret icheket che bune tiemutik.

Chapter 3

¹Noto anyun, che kitupche che tililen, yamdoik che bo kursetab kipsengwet, obwat mising' ne kiyoktoi ak tisiindet ne o ne bo ng'ang'enyo, inendet Jeiso . ²Ne kiek ne kiyani eng'Jehovah ne kileweni inendet, ko u ye kiyai Musa agine eng' gotab Jehovah kotugul. ³Amu kigiit Jeiso kele nyoljini inendet torornatet ne o kosir Musa, ko u yo kiiti kele tinye teegisto inendet ne kiteeche got kosiir got. ⁴Amu go age tugul ko teechei chito, ago Jehovah ne kiitechei tuguk tugul.⁵Ak eng' iman ko kiek Musa ne kiyani eng' gotab Jehovah tugul, ako baoriani agobo tuguk che tun kimwae eng betusiek che bwanii. ⁶Ago Kristo ko ne kiyani ko Werit ne bou kotab Jehovah. Acheget ke ii gonyi ngot kenam mising' nyiganatennyo ak kamang'unet ne kiwolegei.⁷Noto anyun, ko u yo mwaei Tamirmiriet ne Tilil kole: "ngot ogas kutinyi rani ⁸Koma to uuit mugulelwekwok ko u ngelelnatet, ak ko u eng' betutab tiemisiet eng' ong'atet.⁹Nito ko ye kingongelelso kwanisiekwok ak kotiema, nga nda kiagogeer boisionikchu ¹⁰kenyisiek artam. Eng' noto anyun ko kianerekchi ebenoto. Ak kiamwa ale, 'ichilili kotugul eng mukulelwekwai. Tomo konai ortinwekchu.' ¹¹Ko u ye kiamurte eng' neregekyu ale: 'Maite icheket kamuung'enyu.'¹²Oripge anyun che kitupche si mabiit chi age tugul eng' akwe netinye muguleldo ne ya ne bo bistoet (ne matinye kayanet), muguleldo ne istoegei Jehovah ne sobe. ¹³Ago oteechinigei betut age tugul, ko te ko ta kemwaei kele "rani,'' si ma kinach [kiuit] chi age tugul eng' akwe amu kenisietab tengekto.¹⁴Amu kigeegu yamdoikab Kristo ngot kenam mising' nyiganatennyo eng inendet kong'etee taunet agoi kagesunet. ¹⁵Agobo nito ko kikemwa kele, "ngot ogas kutinyi rani, ko mat ouiit mugulelwekwok ko u eng' tagisiet".¹⁶

¹⁷Ak ng'o che kinerekchi inendet kenyisiek artam? Tos ma icheket che kicholwogenso, che kibekyi muswekwai ong'atet? ¹⁸Ak ng'o che kimurto inendet kole maite kamuung'enyi, tos, ma icheket che kiingelelji inendet? ¹⁹Eng' noto anyun kegeere kele kima imuch icheket koit amu ma iyan.

Chapter 4

¹Yo ta komi kayomiset ne bo keit kamuungenyi, ongiywei anyun, si mabiit chi age tugul eng akwe ne mwae kole matanyoru. ²Amu kigiamwech iman logoiywek che tililen ko u icheget. Ago eng' kaset ko ma toret ng'olyot icheget che kima ing'ol ak kayanet, kou icheget che kigas iit eng tai.³Amu ache che kigeyan keite kamuung'enoto kou yo kigomwa inendet kole, "Ko u ye kiamurte eng' neregekchu ale, maite icheket kamuung'enyu, nganda kiga kogesgei boisionichoto kong'ete ngab kelumda ng'weny. ⁴Amu kigomwa eng orit age agobo betutab tisab kole: "Ak kiimuny Jehovah eng' betutab tisab eng' boisionikchi tugul". ⁵Ak eng' yu komwa kokeny kole, "Maite icheket kamuung'enyu."⁶Eng' noto anyun, kegeere kele mito boroindo ne bo alak koit kamung'enoto, ago icheget che kinyor boroindo ak keamji logoiywek che tililen ko kimata koit amu ng'elelnatet. ⁷Ak kogeny komwa Jehovah agobo betut age, ne kiguure "Rani" kingong'alal kobun Daudi ko kagobata betusiek alak kole: "Rani ko u ye kisib kemwa kele, ngot ogas tugenyi rani ko mat ouuit mugulelwekwok."⁸Amu nda kigaa kogochi Josua icheket kamuung'et, nda kima ta komwae eng' let Jehovah agobo betut age. ⁹Ara ng'etunot anyun kamung'etab sabato agobo bikab Jehovah. ¹⁰Amu inendet ne kagoit kamuung'etab Jehovah, kogagomuuny eng' boisionokyi, ko u ye kimuuny Jehovah agine eng chechi. ¹¹Ongegilge anyun si keit kamuung'enoto, si maibutyi chi age tugul kergeindab ngelelnateng'wai ne kiyai.¹²Amu sobe ng'olyotab Jehovah ak ko serser, ak ko ng'atip kosir rotwetab chok ne ng'atiben komoswek tuwai. Ak toorei agoi kobesio sobondo ak tamirmiriet, ak ole tuiyechini kowoik ak amset, ak komuchi koguiyo kabwatutik ak magutikab muguleldo. ¹³Ama mi kiy age tugul ne kigiyai ne ung'at eng' taitab konyekab Jehovah, ako sulotin tuguk tugul eng taitab konyek che bo inendet ne tun kitetyini atebosiekcho.¹⁴Amu kitinye tisiindet ne o ne kigochut ak komanda kipsengwetisiek, noto Jeiso Weritab Jehovah, ko ongenam anyun mising' ng'ang'enyo. ¹⁵Amu magitinye tisiindet ne o ne maimuchi korirenech eng ny'alulnatosiekcho, ago kitinye ne kigityem inendet ko u ache eng' tuguk tugul, kobate matinyei tengek. ¹⁶Ongetenden anyun kerikchi ng'echeretab riranet eng nyiganatet, asi ketaach mieindo ak kenyoru rirenet netoretech eng' kasarta ne mi nyalilda.

Chapter 5

¹Amu tisiindet age tugul ne o, ne kigilewen eng' biko, ketorori kotebe yoto agobo biko amu tononjinetab tuguk che tokchinige Jehovah, si kobiit kogoito kagochinoik ak tiseiywek agobo tengekwogik. ²Inendet ko imuchi korire che mengen kiy, ak che ki keberber, amu inendet agine komi eng' nyalulnatet. ³Amu nito anyun, ko u ye nyoljini kogoito che kitisisie agobo tengekwogikab biko, konyoljini kogoito agine agobo tengekwogikchi.⁴Ama mi chi ne igochinigei teegisi inegei. Kobate ye kaguur Jehovah inendet ko u Aron. ⁵Ko u noto anyun, kima itororgei Kristo agine koyaige koek tisiindet ne o. Kobate mi inendet ne king'alalji koleji ; "ii Werinyu; rani kaaeku Kwandang'ung'."⁶Ko u ye mwae agine eng komosta age kole, " ii tisiindet koigeny ko u ole ki u Melkisedek."⁷Ki eng' betusiek che kimi eng' borto, ko kiigoito Kristo sautik ak samutik eng' rirek che kasunotin, ak beekab kong' korirjini Jehovah, ne imuchi kosor inendet eng' meet, ako kigigasyi amu kaiyweenyi ne kiywei Jehovah eng' sobenyi. ⁸Agot nganda ki Werit inendet, ko kiinetgei kasetab iit eng' tuguk tugul che kinyorune nyalilda.⁹Kigiyai inendet koek ne igesunotgei, ak kiek inendet taunetabge nebo yetunetab koigeny eng' tugul che kase iit inendet. ¹⁰Ak kiguure Jehovah inendet tisiindet ne o ko u ye ki u Melkisedek. ¹¹Kitinye anyun che kimwae agobo Jeiso che chang,' kobate korom ole kemwoitei, amu kigo uiit eng' akwe ogaste.¹²Nga nda eng kasari konyolu koegu konetik, kogagonyoljok kogeny kocho chito age si konetak konetisiosiek che bo tai che bo ng'alekab Jehovah. Amu kioegu che mache chego, ama amitwogik che uuen. ¹³Amu age tugul ne kiguue chego ko tomo konai, anan koityi koboisie komie ng'olyotab imanda, amu ta ko lekwet ne mining'[manyurut] inendet. ¹⁴Ago amitwogik che uuen ko bo biko che eechen. Chuto ko amu kikosoiyo icheget, koboisie kaguiyeng'wai ak komuchi kobesio che kororon ak che yaachen.

Chapter 6

¹Noto anyun, ongebagakte , amata keng'alale ng'alek che bo tai che bo Kristo, ago ongetestai agoi keechegitu. Matogany ketou kogeny lumeiywot ne bo sigunet ne bunu boisionik che meiyotin ak ne bo kayanet eng' Jehovah, ²anan ko lumeiywot ne bo konetisietab kabatisanosiek, ak ne bo kagonoretab eunek, ak ne bo ng'etyeetab che kigomeiyo ak kiruogetab koigeny. ³Ak kibendi keyae nito ngo cham Jehovah.⁴Amu maimukakse eng' icheket che kigaa kegochi lapkeiyet, ak kochamcham konunet ne bo kipsengwet, ak koek yamdoikab Tamirmiriet ne Tilil. ⁵Ak kora kochamcham ng'olyot ne kararan ne bo Jehovah, ak kimnatosiekab kenyisiek che bwanii, ⁶ak ngot ko chuchuchgei icheket ko ma imugakse keweekyi icheket sigunet. Amu igartatyingei weritab Jehovah kogeny, kogochini inendet kateweret ne toogu.⁷Amu mbaret ne kigoee ropta ne robonjini konyil che chang , ak kobiityo tugukab komonut che kigibatyini- konyoru kaberuret eng' Jehovah. ⁸Ago ngo iiyo katok ak talibik, ko matoreti kiy ak ko legite chubet, ne kagesunennyi ko kebeel.⁹Ago chamanichu, kiyani eng' akwe tuguk che kororon kosiir choto, ago mising kemwae che namegei ak yetunet, agot nganda king'alali ko u nito. ¹⁰Amu Jehovah ko ma Jehovah ne ma bo iman. Mautie boisieng'wong' ak chamnyet ne kiobarte agobo kainennyi, amu kioboisiechini bikchii che tililen, ak otese tai oboisiechini agoi.¹¹Ak kimache mising chi age tugul eng' akwe kele kobarta kagiletabge ne u noto agoi let, asi kobiit koek kamang'uneng'wong ne iyanat. ¹²Nito ko si moegu chemeatin, ago okergeitu ak icheket che eng kayanet ak muitaet konyoru kayamisutik.¹³Amu ye kingogachini Jehovah Abram kayamisutiennyi, ko kimurtaege, amu kima komi age ne o kosiir inendet. ¹⁴Ak kimwa kole " Awendi aberurin ne bo iman, ak akonin ioteng'ung ko chang'it." ¹⁵Ak kingo kagomuita Abram ko u nito, konyor kito ne kikakiyamisyi.¹⁶Amu murtoi biko eng ne o kosiir icheget. Ak murtaet ko kagimitet ne tare tiiyet age tugul. ¹⁷Ye kingomach Jehovah mising koborji icheket che nyoru kayamisutiet ole u magennyi ne mawalakse, kondeno murtaet kwenut. ¹⁸Ki yai ko u nito si eng' tuguk aeng' che mawalakistos -ama imugakse eng' Jehovah komwa lembech- ko ache che ki kemwechi ole mi toretet, kemuchi anyun eng' noto kenyoru kagaigaet ne kim si kenam kamang'unet ne kigendeno tainyo.¹⁹Kitinye nito ko nangetab sobondo, kamang'unet ne wendi kot orit kosiirtoe anget ne kigikitisie, ²⁰ole kichut Jeiso agobo ache. Ak kikoek tisiindet ne o ko u kit ne ki u Melkizedek.

Chapter 7

¹Amu Mechizedekinito, laitoriatab Salem, tisiindetab Jehovah ne Toror Mising, ne kituiyo ak Abram kingowechekei kobunu boriet eng' ole kibare laitorinik ak kiberur [Melchizedek] inendet. ²Nito ko inendet ne kipchechi Abram kebebertab taman ne bo tugul. Kainennyi ne bo tai ko "laitoriatab imanda" ak yeityo kogeny ko "laitoriatab Salem", noto ko "laitoriatab kalyet". ³Ne matinye kwan, ama tinye kamet, ama tinye oreng'wai, ama tinye taunetab betusiek, anan kagesunetab sobet. Ago kegergei ak Weritab Jehovah, tebchei ko tisiindet koigeny.⁴Ogeer anyun ole ki tee oindab chichi ne kigoochi Abram boiyot ne o kebebertannyi bo taman ne bo barunoikchii. ⁵Ak tinyei iman werikab Lawi che namei boisietab tisisiet ko kiking'at konam kebeberwekab taman kobun biko kou eng' ng'atutiet, noto ko tupchosiekchi agot nga nda kibunu bortab Abram. ⁶Ago kinam Melkidedek kebeberwekab taman kobun Abram, nga nda inendet ko kima kiitito inendet eng' oreng'wai ak koberur inendet, ne kitinye kayomisutik.⁷Ak ko mami tiiyet age tugul kele nyoru ne mining' kaberuret eng' ne o. ⁸Ak eng' nito, kotaachei biko che begu kebeberwekab taman, kobate eng' nito kigibaorian kele sobe agoi. ⁹Ak kimuchi anyun kemwa kele, eng Lawi ne kitaache kebeberwekab taman, ko kigoito agine eng Abram, ¹⁰amu kita komi bortab kwandanyi Lawi kingotuitos Melkizedek ak Abram.¹¹Ak nda kiimugakse keityi kagesunetabge eng tiseinatetab Lawi [amu kinyorune yoto biko ng'atutiet], ko kita kimage nee kobiit tisiindet age ne u ole ki u Melkizedek, ama kiyai ko u ole ki u Aron? ¹²Amu ngot kowalak tiseinatet, ko matiny agoi kewal agine ng'atutiet.¹³Amu inendet ne kimwaitae tuguchu ko bo bororiet age, ne mami chi eng' bororionoto ne kigobois eng' kaptisisio. ¹⁴Amu toogu komie kele Kiptaiyandennyo ko kibunu oretab Juda, bororiet ne kimang'alale Musa ng'olyo age tugul agobo ng'alekab tisiik.¹⁵Che kimwae ko toogu komie kosiir kele biitu tisiindet age eng' kergeindab Melkizedek. ¹⁶Nito kigiyai ago ma eng' oretab ng'atutikab borto, ago eng' kimnatetab sobondab koigeny. ¹⁷Amu baoriani sirutik agobo inendet kole: ''ii tisiindet koigeny ko u kit ne ki u Melkizedek''.¹⁸Ama kele kikiisto kityo ng'atutiet ne kiga kendoune amu nyalulenyi ako amu ma til kiy- ¹⁹ako amu ma yai ng'atutienoto kiy koek ne igesunotge-- ak kora ibunetab kamang'unet ne keigei ne kirikchine Jehovah kosiir.²⁰Ako ki makiyai koek tisiindet ko mami murtoet! Alak ko kiek tisiik ko makimurto, ²¹kobate kigiyai inendet [Jeiso] koek tisiindet eng inendet ne kimwochi kole, " Kikomurto Kiptaiyat ama walei kapkotutikchi kole: ii tisiindet koigeny".²²Eng nito anyun ko kiek Jeiso tononjinindet ne bo arorutiet ne kararan kosiir. ²³Tisiik che ki bo betusiek che kikosirto ko ki chang, amu kitaee icheket meiyat si matebi. ²⁴Ako anyun amu sobei Jeiso koigeny, kotinyei tiseinatet ne magiwalei.²⁵Eng noto anyun komuchi kogeny kosor agoi kasuldaet icheget che bwanjini Jehovah kobun inendet, amu sobe inendet si kosae agobo icheket. ²⁶Amu kinyolu ketinye tisiindet ne o, ne tilil , ne matinye kenisiet, ama tinye muruonindo, ne itabanat eng' kiptengekinik ak kigitoror kosiir kipsengwetisiek.²⁷Ne manyoljini kogoito tiseiywek betut age tugul, ko u tisiik chuun ki eechen che kiigoitoi korok agobo tengekwogikwai, ngotar kogoito agobo che bo biko. Kiyai noto [Jeiso] konyil agenge ak koem ye kingogoitoge. ²⁸Amu kiindenoi ng'atutiet bich che nyalulyotin koek tisiik che eechen. Ago eng' ngolyotab murtoet, ne kibiitu let eng' ng'atutiet, ko kilewen Werit, ne kigeyai koek ne igesunotge koigeny.

Chapter 8

¹Nguno anyun eng' tuguk che kimwae ko kit ne o ko ni: kitinye tisiindet ne o ne kikotebee eutab tai ne bo ng'echeretab Torornatet eng' kipsengwetisiek. ²Inendet ko kiboitiot eng ole tilil, emait ne bo iman ne kilume Kiptaiyat, ama chito.³

⁴Nda mito Kristo ng'weny, nda maegu tisiindet inendet, amu mi icheket che igoitoi kagochinoik ko u biteetab ng'atutiet. ⁵Boisie icheget eng' kaborunet ak uruetab tuguk che bo kipsengwet. Ko u ye kigitechi Musa Jehovah ye kimache kotonon emait: Kimwa Jehovah kole, ''Rib si iyai tuguk tugul kou kergeindo ne kigiborun eng' tulwet''.⁶Ago nguno Kristo ko kigotaach boisiet ne kararan kosiir, ko u eng' noto ko agine ko katuiyoindet ne bo arorutiet ne kararan kosiir, ne kigiyai eng' inendet kayomisutik che kororon kosiir. ⁷Amu nda kima ko rartaat arorutiet ne bo tai, ko ki ta makechengjini boroindo ne bo aeng'.⁸Amu ye kingo nyorji lelutik biko, komwa kole; ''Ogeero, mwae Kiptaiyat kole bwanii betusiek, che tun kiyomisyinige kayomiset ne leel koboto gotab Israel ak gotab Juda. ⁹Ma ko u kayomiset ne kigiyomisge, ak kwanisiekwai eng betut ne kianam eunekwai si amut komong eng' emetab Misiri. Amu kima kas iit kayomisenyu, ak kima tamage kiy icheket- mwaei Kiptaiyat.¹⁰Ako ni kayomiset ne tun kiyomisyinige ak gotab Israel ye ibata betusiechoto- mwae Kiptaiyat. Andenoi ng'atutikchu kabkatutikwai, ak asire kogeny eng mugulelwekwai. Aegu Jehovah neng'wai ak koek icheket bikchu.¹¹Ama koneti chi age tugul chitab kokwenyi anan konet chi ne tupcho, ak koleji 'Nai Kiptaiyat,' Amu tun konaa chi tugul, kong'ete ne mining' eng' icheket kot koit ne o. ¹²Amu tun ariree icheket amu tengekwogikwai, ama tun anani tengekwogikwai agoi.¹³Amu kingogure arorutieni "ne leel," ko kibarasta kole kigometo arorutiet ne bo tai, ago noto kakemeto ak koosit ko legit kobetito.

Chapter 9

¹Noto anyun agot arorutionoto ki bo tai ko kitinye ng'atutikab saet ak komastanyi ole tilil ne bo ng'wenyuni. ²Amu kiga kichob emainoto komie. kiteut ne bo tai ko ole kimi keldab tait, ak meset, ako makatinik che bo kabartaet ko kigigure ole tilil.³Ak kingesiirtoe anget nebo aeng ne kigikite got, ko kimi got age eng' emait ne kigiguure ole tilil missing kosiir tugul. ⁴Ne kitinye kapkorosutab tahabu ak moingetab arorutiet ne kigiliige tahabu komoswek tugul. Orit ko kimi teret ne bo tahabu ne kitinye mana, ak kiroktab Aron ne kiing'ati, ak koikab arorutiet. ⁵Ak eng baragutab moingetab arorutiet, ko kimi kerubisiekab lilindo che kiiuri kereiwotab rirenet, tuguk che magimuchi keng'alale raa agenge agenge.⁶Ak kingo kagechob anyun tuguchuto, ko u noto, kobendi tisiik kotugul emainoto bo tai koyaei boisionikwai. ⁷Ago kiwendi tisiindet ne o inegei emait ne bo aeng, konyil agenge eng' kenyit, ak kima wendi ama tinye korotik che igoitoijinige ak agobo lelutikab biko.⁸Kiboru anyun Tamirmiriet Ne Tilil eng' ng'olyondoni kole, kitomo keng'any oret ne mongjini ole tilil mising kosiir ye kita kotononi emait ne bo tai. ⁹Nito ko ki kalewenetab betusiechu. Nebo eng kagochinoik ak eng' tiseiywek che kimaimuchi koyai chito ne saei koek ne igesunotge eng' kabwatenyi. ¹⁰Amu kiribe mising agobo amitwogik ak che kiee ak kaunosiek che terotin, choto ko ng'atutik che bo borto kityo che kiging'at agoi betusiekab tetutik che leelachen.¹¹Kinyo anyun Kristo ne inendet tisiindet ne o ne bo tuguk che kororon che kikobwa. Kibun anyun emait ne o ago ne igesunotge kosiir, ne magiyae eunek, ago che ma bo ng'wenyuni. ¹²Ama eng' korotigab kwesik ak moek, ago eng' korotikchi ichegei ak kiwo anyun ole tilil mising konyil agenge ak koem ak konyorwech katiaget ne bo koigeny.¹³Amu ngot ko kitilili kaunetab borto korotikab kwesik ak kirugik, aronikab roriat che kikiise icheget che tinye muruonindo, ¹⁴kotililii anyun ne tia korotikab Kristo, ne eng' Tamirmiriet ne bo koigeny ago matinye tisia ko kiigochige Jehovah, kotilili kabwatennyo eng' boisionik che meiyotin si keboisiechi Jehovah ne sobe? ¹⁵Ak amu nito, inendet ko katuiyoindetab koyomiset ne leel. Si kobiit konyor che kigeguur kayomisetab borotet ne bo koigeny', ye kingo kagobiit meet agobo katiagetab chalwogik, che kimito eng' arorutiet ne bo tai.¹⁶Amu ole mito arorutiet, ko ne matiny agoi komito meetab inendet ne yae. ¹⁷Amu tinye arorutiet kimnatet ye kabiit meet, ago matinye kimnatet kota kasobe inendet ne kiyae.¹⁸Eng' noto anyun agot arorutiet ne bo tai ko kima kilumda ko mami korotik. ¹⁹Amu ye kingo kagomwachi Musa biko tugul ko u eng' ng'atutiet, konam korotikab moek ak che bo kwesik, koboto beeko ak kororik che biriren ak husop ak koise bukuit ak biko tugul. ²⁰Ak komwae kolen, "chu ko korotik che bo arorutiet ne king'at Jehovah agobo akwe."²¹Ak ko u noto, koisee korotik emait koboto tuguk tugul che kiboisie. ²²Eng' ng'atutiet, ko u kele kitilile tuguk tugul korotik. Ak ngo mami tumdaetab korotik ko mami nyoetab kaat.²³Kinyolu anyun kitilile itonwekab tuguk che bo kipsengwet eng korotik chuto bo tiong'ik. Ago anyun kitilile tuguk che bo kipsengwet tiseiywek che kororon kosiir chuto. ²⁴Amu ki machut Kristo ole tilil missing ne kigiyae eunek, ne kaborunetab kito ne mito ago bo iman. Ago kimongji inendet kipsengwet, si kotook eng' taitab Jehovah agobo ache.²⁵Ma si kogoitoge konyil che chang', ko u yo wendi tisiindet ne o ole tilil eng' kenyit age tugul, koibe korotik che ma chechii. ²⁶Amu nda ki u noto, ko kinyoljini anyun kinyalil konyil che chang kong'ete ngelumda ng'weny. Ago kong'ang'ak raa konyil agenge eng' kagesunetab kenyisiek si kobiit koisto tengekto eng tiseiywot ne inendet.²⁷Ak ko u yo kiging'at agobo chito kome konyil agenge, ak ye ibata korub kiruoget, ²⁸ko u noto, Kristo agine kingo kagigoito konyil agenge si koib tengekwogikab che chang, ko tun toogu ne bo aeng' ma agobo tengek , ago eng' icheket che iganyi inendet agoi yetunet.

Chapter 10

¹Amu tinye ng'atutiet uruetab tuguk che kororon che bwanii, ago ma itondong'wai. Tuguchuto ko maimuchi koyai icheket che rikyini Jehovah koek che igesunotinge eng' tiseiywechoto igoitoi tisiik kotugul eng' kenyit age tugul. ²Nda kima u noto, ko tos kima kiagebagakta kigoitoi? Amu kita kinga kotilil che sae konyil agenge ko kimata kotinye kabkateetab tengekwogik kogeny. ³Ago eng' tiseiywechoto komito kabkatetab tengekwogik kenyit age tugul. ⁴Amu maimugakse eng' korotikab kirugik ak ngororek koisto tengekwogik.⁵Eng noto anyun ye kingocho Kristo ng'weny, konyo komwa kole, "Kima imach tiseiywek ak kagochinoik, ago kiichobko borto; ⁶kima ibaibaitu eng' kagochinoik che kibeele komugul ak kogochinoik che bo tengekwogik. ⁷Amwa anyun ale, 'keero, angni anee- ko u ye kigisir agobo ane eng' bukuit- ayai mageng'ung, ee Jehovah."'⁸Ne tai komwa kole, "Ki ma imach anan ibaibaitu eng' tiseiywek, ak kagochinoik, anan ko kagochinoik che kibeele komugul, nda ko che bo tengekwogik. Ama ibaibaitu eng choto. ⁹Yeityo komwa anyun inendet [Jeiso] kole, " Keero, kaanyo ayai mageng'ung." Noto anyun, istoi atebto ne bo tai, asi kigimit atebto ne bo aeng. ¹⁰Eng' maget noto, kigitililech anyun kobun kagoitoetab bortab Jeiso Kristo konyil agenge ak koem.¹¹Iman, tisiindet age tugul kotononi eng' betut age tugul koboisie ak kogoitoi konyil che chang- tiseiywechoto che magoi imuchi koisto tengekwogik. ¹²Ago tisiindeni [ Kristo] ko ye kingo kagogoito tiseiywot konyil agenge agobo tengekwogik, kotebe anyun eutab tai ne bo Jehovah. ¹³Koganyi kong'ete yoto agoi keyai bunikchi koek ng'echeretab kelyekchi. ¹⁴Amu eng kagoitoet agenge ko kigoyai icheket che kitilili koek che igesunotinge koigeny.¹⁵Ak baorianwech agine Tamirmiriet Ne Tilil. Ne tai komwae kole, ¹⁶''Ni ko arorutiet ne tun kiyomisyinige ak icheket ye ibata betusiechoto, mwae Kiptaiyat. Andeni ng'atutikchu mugulelwekwai, ak asirjini eng kabkatutikwai''.¹⁷Ak kotesyi kole, "Ama abwati chalwogikwai ak tengekwogikwai kogeny." ¹⁸Nguno anyun ole mito nyoetab kaat ne bo chuto, komakomi kogeny kagoitoet agobo tengekto.¹⁹Amu noto anyun che kitupche, kitinye nyiganatet kechut ole tilil mising amu eng' korotikab Jeiso. ²⁰Noto ko oret ne leel ak kosobe, ne kiyatwech kechute kebundoe anget ne kigebesio, ne noto ko kobun bortanyi. ²¹Amu kitinye tisiindet ne o ne bou gotab Jehovah, ²²ongerikte anyun eng' muguleldo ne bo imanda, ak eng' kayanet ne nyitat ko kagetis mugulelwekcho ak kemete kabwatet ne ya, ak kiun borwekcho eng' beko che tililen.²³Ongenam mising', ng'ang'etab kamang'unennyo, amu bo iman inendet ne kiiaroru. ²⁴Ak ongebkaat mising ole kicheerteige achege eng' achege, kigimitige eng chamnyet ak boisionik che kororon. ²⁵Ama kibagakte ketuitosi achege eng achege, ko u ye kigoyai alak. Ago, ongecheerge achege eng achege, ko u yo ogeere ole rigu betut.²⁶Amu ngot keyae tengek kekwetyini ko kagetaach naetab imanit, ko ma komi tiseiywot age kogeny ne bo tengekwogik. ²⁷Ago kito ne kang'et ko kagenet eng' kaiyweisiet ne bo kiruoget, ak koromnatetab mat ne igesu bunikab Jehovah.²⁸Chito age tugul ne kasas ng'atutietab Musa komee amamii rirenet eng' baorinik aeng' anan ko somok. ²⁹Obwatitoi ano akwe, ago ng'wanitu ne tia biret ne tun nyoljini kiruokyine inendet ne kigotiech Weritab Jehovah, ak koiit korotikab arorutiet che kitilile inendet koek tuguk che ma tililen, ak kosas Tamirmirietab mieindo?³⁰Amu kinget inendet ne kigomwa kole, nenyu yaaktaetab mugetut, ane ne ayaaktoi". Ak kogeny, "Ko iruokyini Kiptaiyat bikchi." ³¹kit ne ngw'an mising' ngibutyi eunekab Jehovah ne sobe!³²Ago obwat ye kingo kagegonok lapkeiyet eng betusiek che ki bo keny, ole kiomuitoji boriet ne o eng' nyalilwogik. ³³Ye kioegu eng' kasarta age che kitangangjini eng' katewerisiosiek ak kanyalilosiek, ak eng' kasarwek alak ko kiotoretige koboto icheket che kicham keyachini ko u noto. ³⁴Amu kiorire icheket che ki ratotin, ak ocham eng' boiboiyet kesarenak tugukwok. Amu kiongen ole otinye magornatet ne kararan kosiir choto ago ne tebche koigeny.³⁵Amowirte anyun nyiganateng'wong,' ne tinye melekto ne o. ³⁶Amu nyolu otinye muitaet, si ye kaoyai magetab Jehovah, omuch otaach tuguk che kiyamis. ³⁷Amu ta komi kasarta kitigin mising', si kocho inendet ne nyonii ama ienege.³⁸Ago sobe nenyu ne bo imanda eng' kayanet. Ak ngot kochuchuchge, ko mabaibaitu sobondanyu eng' inendet." ³⁹Ago ache ko mabotech icheget che ichuchuchige kobendi luset, ago kimite ak icheket che iyani ak kosor sobonwekwai.

Chapter 11

¹Ara anyun kayanet ko naetab tuguk che kimang'u ak kaborunetab tuguk che tomo kegeer. ²Amu eng nito ne kigibaorianjine boisiekcho che bo tai agobo kayaneng'wai. ³Eng kayanet kenae kele kigiyai kipsengwetisiek eng ng'olyotab Jehovah, noto anyun tuguk che kigeere ko kima kiyae tuguk che toogu.⁴Eng' kayanet ko kiigochi Abel Jehovah tiseiywot ne kararan kosiir ne bo Kain, ne kigibaorianjine inendet kele ki bo imanda, ak kibaorian Jehovah agobo kagochinoikchi, ak eng' kayanet ko agot ng'anda kigome ko ta kong'alali Abel.⁵Ki eng' kayanet ko kigimut Enok si mageer meet. Ak kimata kogeer chi inendet, amu kiimut Jehovah. Amu kiga kibaorian agobo inendet ye kitomo kimut kele kiibaibai Jehovah. ⁶Ak ngo mami kayanet ko ma imugaksei kibaibai inendet. Amu inendet ne chonjini Jehovah konyoljini koyan kole mi inendet ak ko igochini inendet melekto icheket che cheng'e inendet.⁷Ki eng' kayanet si koyai Noa melit, kot kosor gonyi ye kingo kageteechi agobo tuguk che kitomo kegeere, amu kiiywei Jehovah. Kigiruokchine ng'weny nito anyun, akoek inendet ne kinam imanda ne biitu eng' kayanet.⁸Eng' kayanet ko kigas iit Abraham ye kingeguur, ak kimanda ak kwo koret ne ki maingen, kwo komosta ne ki tun kotaach koek borotet. ⁹Eng' kayanet ko kiek kiprutoiyot eng' emetab kayamisutiet, ko u emet ne ma nenyi. Kimeng'oti emaisiek koboto Isak ak Jakobo, che ki che name kayamisutienoto koboto inendet. ¹⁰Amu kiiganyi nganaset ne tinye lumeiywek, ne teegindennyi ak yaindennyi ko Jehovah .¹¹Ki eng' kayanet, ko kisiich agine Sara kimnatet nga nda ki sonet, ak komanach ko kagosiirto kenyisiekyi. Amu kiit kole bo iman inendet ne kikochini kayomiset. ¹²Noto anyun, kobun chichi agenge----ne kiga koige ne kigome---- ko kigisiich biko che chang ko u kokelikab kipsengwet ak kipsiaiyet che mi tabandab araraita che ma iitokistos.¹³Eng' kayanet ko kimeiyo chuto tugul ama taach kayomisutichu. Ago kiga kogeer kityo, ak koboiboitu kota komi ole loo, ko kagong'any kole ki toek ak ko kiprutoinik icheket eng' ng'weny. ¹⁴Amu icheket che mwae tuguk che u choto, koboru kole cheng'e emet ne neng'wai.¹⁵Ak nda kiga kibwati iman agobo emoni kimong'une, ta kinyoru boroindo koweektage. ¹⁶Ago ko u ole u, ko mache missing emet, ne kararan kosiir, noto ko ne bo kipseng'wet inegei. Ak ma ililandoige Jehovah agobo icheket keguure Jehovah neng'wai, amu kigochopchi icheket nganaset.¹⁷Eng' kayanet ko kiigoito Abraham Isak, kingetiem inendet . Ee kiigoito werinnyi ne kigisich inegei, inendet ne kigataach kayamisutik. ¹⁸Inendet Abram ne kiga kimwoji keleji, "Tun kemwoitoe Isak iyoteng'ung". ¹⁹Kiit anyun Abram kole imuchi Jehovah kong'eet Isak agot eng' che kigobek, ak kitaach inendet ak kowechge si koek kaborunet.²⁰Eng' kayanet ko kiiberur Isak Jakobo ak Esau eng' tuguk che bwanii. ²¹Eng' kayanet ko kiiberur Jakobo werik tuwai che bo Josep ye ki legit kome, ak kosa kotiegei walitab kiroktannyi. ²²Eng' kayanet ko kimwa Josep agobo mandaetab legukab Israel ye ki legit kome, ak kogon ng'atutiet agobo kowoikchi.²³Eng kayanet ko kiuny sigikchi Musa eng' arawek somok kingo kagesich, amu kiga geer kole ki lakwet ne kararan. Ak kima iywei ng'atutietab laitoriat. ²⁴Eng' kayanet ko kitai Musa, kingo kagoeet keguure weritab cheptab Parao. ²⁵Kilewen keyachi che yaachen koboto bikab Jehovah kosiir kobaibaige eng' boiboiyosiekab tengekto che bo betusiek che matia. ²⁶Kiit tewernatet ne kiteweri agobo Kristo kole magornatet ne o kosiir konoraik che bo Misiri, amu kiiganyi melektonnyi.²⁷Eng' kayanet kobagakta Musa Misiri. Ama iywei neregekab laitoriat, amu kimuita ko u yo kikeerei inendet ne ma toogu. ²⁸Eng' kayanet ko kiyai Pasaka, ak isisietab korotik, si ma twa israelik ne kibare werik che bo tai.²⁹Eng' kayanet ko kibun orit ne bo araraita ne Birir ko u yo bunei emet ne yaamat. Ak kingolen kotiem Misirik koyai ko u nito, kelugui icheget. ³⁰Eng' kayanet ko kilulyo irimoikab (tiikab) Jeriko, kingo kagemut betusiek tisab. ³¹Eng' kayanet ko ma me chepkukoniot ne kigiguure Rahab koboto icheket che ki ng'elelik, amu kigataach segeik eng' kalyet.³²Ara anyun, nee age ne ta kemwae? Amu mamii boroindo ngot amwa agobo Gideon, Barak , Samson, Jepta ak agobo Daudi ak Samuel ak Maotik. ³³Ki eng' kayanet koterter bounatosiek, ak koyai imanda, ak kotaach Kayamisutik. Kiger kutuswekab ng'etunyik, ³⁴kiimis kimnatet ne bo mat, kichilile rotwetab chok, kigigimit eng' nyalulateng'wai, kigimegitu eng' luget, ak kiterter askarikab luget chebo bunik.³⁵Kitaach kwonyik bikwai che kiga komeiyo, che kiging'eet. Alak kenyalil, ago ki taiyo ketiach, si kobiit kosiich ng'eetyet ne kararan kosiir. ³⁶Ak kigitiem alak eng' chombilet ak eng' birosiekab kipcharitisiek, ee ak kogeny eng' ratisiosiek ak toorjinetab korgoret. ³⁷Kigiwir alak eng' koik. Kigibet kobun aeng eng' musumenosiek. Kigibar eng' rotwetab chok. Kiilogoti ngoraikab kechirek ak che bo ng'ororek. Kibononsot, kiginyalil ak keyachini che yaachen. ³⁸Che kima konyoljini ng'weny icheket. Kiombenoti eng' ong'atosiek ak tulondok, ak eng kebenonik ak keringonikab ng'weny.³⁹Nga nda bichu tugul ko kinyor chamet ak kobaorianji Jehovah amu kayaneng'wai, koma taach iche kayamisutiet. ⁴⁰Amu kigasib kochobgech Jehovah kito ne kararan kosiir, si ma kiyai ichegei koek che igesunotinge ama kimi.

Chapter 12

¹Noto anyun, amu kimutech boldet ne kindet ne bo baorinik eng' komoswek tugul, ongelelektee kobaa taban nyigisin age tugul ak tengekto ne sib kong'wilech. Ak ongeruei eng muitaet ak eng' kabeletab ge ne kigindenoiwech tainyo. ²Ongegeer Jeiso, ne taunindet ak ko kawong'unindet ne bo kayanet. Ne kimuita eng' kimurtoiyot amu boiboiyet ne kigindeno tainyi, ak kosas kalilanet ak kigotebe eutab tai ne bo ng'echeretab laitornatet ne bo Jehovah. ³Obkat mising' inendet ne kimuita eng' kirindaet ne bo kiptengeginik ak kanyalilet agobo inendet, si mojosye ak otanuise eng' sobonwekwok.⁴Tomo ogirinde tengek kot kotumdage korotik, obarege ak tengekto; ⁵ak kioutie kakaigaet ne ng'alalwok oii werik kolejinok: "Werinyu, amesas kotigonetab kiptaiyat, anan itanui ye kerin kong' inendet. ⁶Amu inendet ne chame kiptaiyat kotigoni, ak kobire werit age tugul ne taache."⁷Omuitee anyun eng nyalilwogik amu kotigonet. Yaiywok Jehovah ko u noto, ko u ye yaachini werik. Ara werit anonoo anyun ne maitigoni kwanit? ⁸Ago ngot ko motinye kotigonet, ne kiginyorune ache tugul yamdaet, oboe sorbuch anyun, mo ii werik.⁹Ngot ko kigitinye kwanisiek che bo borwekcho che kiitigonech ago kigigonyitii icheket, ko tos kaigai ne tia kimining'ityige Kwanda ne bo tamirmiriet ak kesopche! ¹⁰Amu kiitigonech kwanisiekcho eng' betusiek che ng'ering' ko u ye kigeere kole kararan. Ago Jehovah kotigonech agobo toretennyo, si keegu che kiemtei tililindanyi. ¹¹Ma toogu kotigonet age tugul kele bo boiboiyet eng' betunoto, ago konu kaimutik. Ago ye ibata koiichi icheget che kiginet logoekab kalyet choto ko logoekab imanda.¹²Eng noto anyun onamji barak eunek che nyalulyotin, ak kutung'oik che meiyotin. ¹³Ak oyachi kelyekwok ortinwek che lititen, si ma kimaas icheket che ing'waltos, ago si kinya ak kesoob.¹⁴Ogiilge ak otebi eng' kalyet koboto biko tugul, ak tililindo, amu ngo matinye chi ko memuchi kogeer Kiptaiyat. ¹⁵Oribge si ma rarchi chi age tugul mieindab Jehovah, si mabiit tigitiotab ng'wanindo ak koet si ko koon kaimutik, ak komuruon che chang, ¹⁶si mabiit ne sokse, anan chito ne meiywei Jehovah, ko u Esau ne kialda etunennyi ne bo siget agobo amdit agenge. ¹⁷Kingomach eng' let konam kaberuret ketae, amu onget ole kimasich boroindo ne bo sigunet, nganda kicheng mising' eng' beekab kong.¹⁸Amu ma obwanji tulwet ne kimuchi ketiiny, tulwet ne lale ko u maat, anan tuindo, ak mesundeito ak kipchurchuriet. ¹⁹Ma obwbaa ole mi cheetab iriaget, anan ko twegunet ne bo tuget ne ngalali ngalek ne kisom icheket che kigas kole si matata ketes kemwoji icheket ng'olyo age. ²⁰Amu kima komuji komuita eng' ng'olyondonoto kiging'at kele: "Agot ngo tiiny tiony tulwet kewiree koik ne matiny." ²¹Ak eng' kioto kitook, ko kito ne ang'oss ak kiimui biich mising', kot kole agine Musa, ''Aiywei ak abotani.''²²Ago ne siire anyun, ko kaobwaa akwe tulwetab Sion, ak ng'anaset ne bo Jehovah ne sobe, Jerusalem ne bo kipsengwet, ak tuiyosiek elfusiek tamanusiek che bo malaikaisiek che mi eng boiboiyet . ²³Kaoitu tuiyet ne o ne bo kiboret, biko tugul, ak kaniset ne bo che kigesir eng' kipseng'wet. Kaobwanji Jehovah, kiruogindetab tugul, ak ne bo tamirmirik che bo bikab imanda che kigeyai koek che igesunotinge. ²⁴Ak Jeiso katuiyoindetab arorutiet ne leel, ak korotikab iset che ng'alali ne kaigai kosiir che bo Abel.²⁵Ogeer si motaiye inendet ne ng'alali. Amu ngot ko kimachililyo icheket ye kingotaiyo inendet ne kiitechini icheket eng ng'weny, kechililtei ano anyun ache ngot keistoege inendet ne iteu eng kipsengwet. ²⁶Eng kasarta agenge, ko kitumtum ng'weny kutinyi. Ago kagoaror anyun ra kole, "ta ketyini atumtumi kogeny ng'weny, ago ma ng'weny inegei, ago koboto kipsengwet agine."²⁷Ago eng' ng'olyondonito, kamwa kole, "ta ketyini", koboru istoetab tuguk che kimuchi kitumtum, ko u eng' tuguk che kigeyai, si kobiit kong'et tuguk choto che ma kitumtumi. ²⁸Noto anyun, amu kigetaach ache bounatet ne magimuchi kitumtum, ko ongeegu che tinye kongoi ak ko u nito keyai boisiet ne iboiboi Jehovah mising', eng' teegisto ak kaiyweet . ²⁹Amu Jehovah nenyo ko mat ne igesu.

Chapter 13

¹Ingotestai chamnyet nebo tupchosiek. ²Amatouitye otaach toek. Amu kigotaach alak malaikaisiek eng' noto ko maingen.³Obwati icheget che ratotin ko u yo oratatin tugul. Obwati icheget che kinyalili ko u yo omi ak akwe eng' boroto. ⁴Ingogonyit chi tugul katunisiet, amat koek kitogut ne tinye simdo, amu tun iruokyini Jehovah biko che sokse ak che ibege.⁵Ingoek atebeng'wong' ne matinye chametab silingisiek. Ingoemak tuguk che otinye, amu kigomwa Jehovah inendet kole, " Magoi abagakten, ama goi ameten." ⁶Ingoemech anyun tuguk che ketinye si kenyoru nyiganatet kemwa kele, "Toretindennyu Kiptaiyat, maiyweisiei. Tos itaa nee chi?⁷Obwati icheket che indoiywok, icheket che kimwawok ng'olyotab Jehovah, ak ye obwati ogeere ole kiteptoi atebosiekwai. Oyai ko u ye kiyae iche eng' kayanengwai. ⁸Kerge Jeiso Kristo eng' amut, rani, ak agoi koigeny.⁹Ama ta ogany kobeetok kanetisiosiek che besiotin ak che ter. Amu kararan kolumdaak muguleldo eng' mieindo, ago ma eng' amitwogik che matoreti kiy icheket che bendote choto. ¹⁰Kitinye anyun kaptisisiet ne ma kichamjini icheket che boisie eng' emait koamis. ¹¹Amu korotikab tiong'ik che kigibare agobo tengekwogik ko kiibu tisindet ne o kobwa ole tilil, ak kigibeelei borwekab tiong'ichoto eng' nganaset sang'.¹²Noto anyun kinyalil agine Jeiso eng' ormarich sang ne bo nganaset, si kobiit kotilil biko eng' korotikyi. ¹³Ongebe anyun ole mi inendet eng' sang'utab ormarich, keibe tewernatet ne kimuitoji inendet. ¹⁴Amu makitinye eng' yu nganaset ne tebche koigeny. Ago kicheng'e noto chonii.¹⁵Eng inendet, ko ongigochi Jehovah kotugul korosekab kalosunet, noto ko lokoekab kutuswek che ilosu kainenyi. ¹⁶Amata kiutie keyai che kororon ak kagoitoetab tuguk che kitinye, amu baibai mising' Jehovah eng' korosek che u choto. ¹⁷Ogas iit che indoiywok ak omining'ityige icheket, amu ripse agobo sobonwekwok, ko u che tun tetu agobo boisieng'wai. Ogas iit si kobiit koyai boisionoto eng' boiboiyet, ama eng arogenet, si maek buch eng akwe.¹⁸Osaiwech, amu kiyani kele kitinye tugul kabwatet ne kararan, ak kemache ketebi eng' atebet ne chulat eng tuguk tugul. ¹⁹Ak asomok mising' kot koit ale oyai ko u noto (Osaiwech), si kosib keweekwo anyo ole omite.²⁰Ingoyaak Jehovah ne bo kalyet, ne kiimut mestowot ne o ne bo kechirek komong eng' che kikomeiyo, eng' korotik che bo kayomiset ne bo koigeny, inendet noto kiptaiyandennyo Jeiso. ²¹Oegu anyun che ochobotin eng' boisiet age tugul ne kararan, si oyai magenyi, yae eng' ache che chamakse mising' eng' tainyi, eng' Jeiso Kristo, ne nenyi torornatet koigeny ak koigeny. Amen.²²Ago acheerok mising' anyun tupchosiechu ale, omuite eng' ng'olyotab kagimitet, amu kaasiruak eng' ng'alek tutigin. ²³Onai ole kogitiach tupchenyo Timoteo, ago ngot konyo ko legit ko tun anyoni ageerok koboto inendet.²⁴Ogat tugul che indoinywok ak bikab Jehovah tugul che tililen. Igatok che bunu Italia. ²⁵Ingotebi mieindo kobotok akwe tugul..

James

Chapter 1

¹Jakobo, kiboitiotab Jehovah ak ko bo kiptaiyat Jeiso Kristo, asirjini ortinwek taman ak aeng' che bo biko che kigoyestaat, agotok tugul. ²Tupchosiekchu, oiit ole boiboiyet kityo ye onyoru tiemisiosiek che terotin. ³Oit ole ibu muitaet tiemetab kayaneng'wong'.⁴Ak ngoek anyun muitaet ne tinye boisiet ne igesunotge, si kobiit oegu che igesunotge ago nyitotin, che ma rartaat eng' kiy. ⁵Ago ngot kobetyi chi age tugul eng' akwe ng'omnatet ko ngosom Jehovah ne igochini inendet eng' aiyebindo, ama kere kong' chi age tugul ne some, ago igochini.⁶Ago ngosom anyun eng' kayanet ama ta kosage, amu inendet ne sage ko kergei ak mildaetabge ne bo nyanjet ne mildoi koristo koba komosi ak komosin. ⁷Noto anyun, amata kobkat chi choto kole siche kiy kobun Kiptaiyat. ⁸Chitab kabkatutik aeng' ne ma tononot eng' ortinwekyi tugul.⁹Ago tupchet ne konyarat ko ngobaibait eng' katororenyi, ¹⁰ak eng' mokoriot ko kakimining', amu sirtoi kou taptetab suswek. ¹¹Amu choru asista koboto koristo ne beelei tuguk ak kobeel suswek koresyo ak kobutyo taptokwai ak kobet kororindab itondongwai, bete anyun ko u noto agine magoriot eng' ortinwekchi.¹²Baibai chito ne muitoi eng' tiemutik, amu ye kagoterter, kotaache kutwet ne bo sobondo ne kiarorji kiptaiyat icheget che chame inendet. ¹³Amat komwa chi ye kagitiem kole katiema Jehovah amu makitiemee Jehovah yaitiet, ama tieme inendet chi age tugul.¹⁴Ago kitieme chi age tugul, ye imut inendet magenyi ne ya ak kochuut. ¹⁵Ngo kagomanach anyun maget ne ya, koii tengekto ak ye kagoeet tengekto koii meet. ¹⁶Chamanikchu che kitupche, amogany kegenak.¹⁷Konunet age tugul ne kararan ak kanunotyot age tugul ne igesunotge ko bunu barak, ak kochoruge eng' Kwanda ne bo lapkeiyosiek. Ne mami eng' inendet kiy ne walakse, nda ko u urwet ne bunu walet age tugul. ¹⁸Kigisichech eng' magenyi eng' ng'olyotab imanit si kobiit keegu che tangoanikab yautikchi.¹⁹Onai ng'olyondoni, chamanikchu che kitupche: Ago ngochebchebit chi age tugul kogas, amaek ne sib kong'alali ama sib konerechi. ²⁰Amu mayae neregekab chi imandab Jehovah. ²¹Eng' noto anyun omete simdo tugul ak changindab yaitwogik, ak otaach eng' mutyonet ng'olyot ne kigikol ne imuchi kosor sobonwekwok.²²Ago oegu yaikab ng'olyot, ama che gase kityo, ogenege akwegee. ²³Amu ngot koek chi age tugul kasindetab ng'olyot, ama ne yae, ko u chito ne tobeni togenyi eng' kioit. ²⁴Amu keerege ak kwo ak koutie eng' yoto kole kai chito ne u nee. ²⁵Ago inendet ne isiachi ng'atutiet ne igesunotge, ne bo katiaknatet ak koteptoi noto, amaek kasindet ne utie, ago yaindet ne boisie, kiberuri chichoto eng' boisienyi.²⁶Ngot kole chi tinye atebet ne u ne bo kayanik, ama ribe ng'elieptanyi, koberberi muguleldanyi ago buch kayanetab chichoto. ²⁷Ago kayanet ne tilil ne matinye muruonindo eng' taitab Jehovah ak ne Kwanda ko u ni, ne wendi kogeere che matinye sigikwai ak mosogik eng' nyalildang'wai, ak koribege inendet eng' ng'weny ak koek ne matinye tisia.

Chapter 2

¹Tupchosiekchu, amonam kayanetab kiptaiyandenyo Jeiso Kristo, Kiptayatab torornatet eng' kalotunet eng' taitab biko. ²Amu ngot ko nyo chi kole otuiyechini ne tinye peteyot ne bo tahabu ak ngoroik che kororon, ak konyo agine kibananiat ne tinye ngoroik mararen. ³Ngot okonyit inendet ne ilaachi ngoroik che kororon ak oleji tebee yu kararan, ak oleji kibananiat tonon eng' yo, nda itebe ng'weny yu bo kelyekchu, ⁴ko tos ma obesiege okwege ak oegu che oruochi eng' kabwatutik che yaachen?⁵⁵Ogas, tupchosiekchu ago chamanikchu, tos kima lewen Jehovah che bononsot eng' ng'weny koek mogorek eng' kayanet, ak koek che nyoru bounatet ne kigiarorji icheget che chame inendet? ⁶Ago ra ko koisas kibananiat! Tos menyalilok mogorek ak kochuutok obe kapkiruok? ⁷Tos machube icheget kainet ne bo teegisto ne kimwaitaenak?⁸Ngot osuldae ng'atutietab kaplaitoriat, ko u yo mwoe sirutik kole cham chitab kokweng'ung' ko u ye i chamdoige, oyae anyun ne kararan. ⁹Ago ngot oyae kalotunet eng' biko, kogaoyai tengekto ak kagoruokwok ng'atutiet kole oi cholwogik.¹⁰Amu chito age tugul ne ribe ng'atutiet komugul, ak kobut eng' ng'olyot agenge koname kiruoget eng' tugul. ¹¹Amu inendet ne kimwa kole amoipge, ko kimwa agine kole amerumisie. Eng' noto anyun, ngot ko me yai ibetabge , ak irumisie, ko kaiegu butindetab ng'atutiet.¹²Omwa anyun, ak oyae ko u biko che tun kiruokyini eng' nga'tutietab katiaknatet. ¹³ Amu matinye kiruoget rirenetabge eng' inendet ne ma ibor rirenetabge. Amasire rirenetabge kiruoget.¹⁴Tos kelu nee tupchosiekchu , ngot kole chi tinye kayanet ama tinye boisionik? Tos komuchi kayananoto kosaru inendet¹⁵Ngot komi ach ngor werit ne otupche, nda ko chepto ne otupche, ama tinye amitwogikab betut. ¹⁶Ngot koleji agenge eng' akwe icheget, oba eng' kalyet ak onyoru lolong'nyet ak biyeng'do, ama igochi icheget tuguk che mache borto ko katoret nee anyun? ¹⁷Ko u noto anyun agine kayanet, ngot ko matinye boisionik ko meet.¹⁸Ee, imuchi komwa chito kole itinye inye kayanet, atinye ane boisionik, iboruo kayaneng'ung' ne matinye boisionik, si aborun Kayanenyu eng' boisionikyu. ¹⁹Ye iyani ile agenge Jehovah, ak iyae ne kararan, ko iyani agiche oik ak kobotansot. ²⁰Ago imache inai ee inye chito ne berber, ile kayanet ne matinye boisionik ko buch?²¹Tos kima kiityi kwandanyo Abraham imanda eng' boisionik ye kingogoito werinyi Isak eng' kaptisisiet? ²²Igeere anyun ile kibois kayanet koboto boisionikyi ak kiek kayanet ne igesunotge koboto boisionikwai, ak kiek kayanet ne igesunotge koboto boisionik. ²³Ak kisulda sirutiet ne mwoe kole, kiiyan Abraham Jehovah, ak kigiityi inendet noto koek imanda, ak keguure inendet choruetab Jehovah. ²⁴Ogeere anyun ole kigiityi imanda eng' boisionik ago makiityi eng' kayanet inegei.²⁵Ak ko u noto ko tos kima kiityi Rahab ne ki chepkugoniot imanda agine eng' boisionik ye kingotaach che kigagiyokto ak koweekta icheget kobun oret age? ²⁶Amu noto anyun, ko u ye meat borto ne matinye tamirmiriet, ko u noto kayanet ne matinye boisionik ko meat agine.

Chapter 3

¹Tupchosiekchu, amat koek che chang' eng' akwe konetik, amu onget ole tun kinyoru kiruoget ne o mising'. ²Amu ache tugul kebutsoti eng' tuguk che chang'. Ago ngot ko mebut chi age tugul eng' ng'olyo, kogesunotge chichoto, ak komuchi korib borto komugul agine.³Ogeero, kindeni karik kutuswekab mbartanyisiek si kobiit kogasech it, ak keweech borwekwai tugul agiche. ⁴Ogeer melisiek agiche mbo nda eechen mising' ak koonati koristo ne kim, ak kewegee bagoiyot ne mining, ak kindochine kwo ole makchini chito ne ikwerie.⁵Ko u noto agine ng'elyepta, kebeberta ne mining' ak kolosuge eng' tuguk che eechen. Ogeero, bele mat ne kitigin kwenik che tia! ⁶Ng'eliepta ko mat, ago ng'onyut ne bo tengekto eng' kebeberwekyo, ak komuruoni borto komugul, ak konaami mat eng' bandab chi kote kosobe, ak inami agoi matab gehena.⁷Amu tiong'ik alak tugul, ak taritik, ak tuguk che ichutegei ak tuguk che mito nyanjet, ko kigobai biko ak korib. ⁸Ago anyun meemuch chi koboi ng'elyepta, amu yaitiet ne ma bounakse ne nyitaat ng'wonetab meet.⁹Noto ne kilosune Kiptaiyat ak Kwanda, ak kechube biko, che kigiyai eng' kergeindab Jehovah. ¹⁰ Bunu kutit agenge kaberuret ak chubisiet. Che kitupche manyolu kotebi ko u nito tuguchuto.¹¹Tos kuutune konda agenge beko che anyinyen ak che ng'wonen? ¹²Che kitupche, tos imuchi mogoiywet koii emitik? Nda koii ketitab sabibuk logoekab mogoonik? Amaimuchi beko che kororon kogutune che bo munyek.¹³ Ng'o ne ng'om eng' okwe ak koguisot? Ngobaarta boisionikchi eng' atebet ne mie ak eng' kamining'etabge ne bo ng'omnatet. ¹⁴Ago ngot otinyege ng'etkong' ne ng'wan ak taiyet eng' mugulewekwok ko mat olosugei, nda omwa lembech agobo imanit.¹⁵Ng'omnatonoto ko mabunu barak ak bo ng'weny ak bo borto ak oindet. ¹⁶Amu ole mito ng'etkonda ak toiyet, ko mito bolatet ak yaitiet age tugul ne ya. ¹⁷Ago ng'omnatet ne bunu barak, ko ne tai ko tilil, yeityo ko bo kalyet, gase kiy ne kimwachini, muitoi, ak ko nyitaat rirenet ak logoek che kororon, ama walakse , amatinye chombilet. ¹⁸Amu kigole logoekab imanda eng' kalyet, kobun icheget che yae kalyet.

Chapter 4

¹Bunu ano anyun lugosiek ak bariosiek eng' kwenung'wong'? Tos mabunu makutikwok che bartos eng' kebeberwekwok? ²Omache amotinye kiy, ak oborisie ak kwamok ng'etkong', omache onyoru amomuchi onyoru, amu obarsoti ak oyae luget ak motinye kiy amu mosome. Osome amosiche amu someng'wong' ne ya, ole si oyae magutikwok.⁴Akwe che oibege! Ko tos monget ole chorwanditab ng'weny ko bunyondit eng' Jehovah? Chi age tugul anyun ne mache koek chorwetab ng'weny, ko kagoyaige koek bunyotab Jehovah.

⁶Len anyun, "kirindoi Jehovah che meniotin', ago konu mieindo ne tesat eng' icheget che imining'itige. ⁷Noto anyun, omining'ityige Jehovah, ago ogirinde oindet si komweenok.⁸Orikyi Jehovah si korikyok, ak oun eunekwok akwe kiptengekinik, ak otilil mugulelwekwok akwe che o bo kabwatutik aeng'. ⁹Oarogense ak oteiye ak owokye, ngowalak roriong'wong' koek arogenet ak koek boiboiyeng'wong' nyigisindo. ¹⁰Ominingei eng' taitab kiptaiyat si kieetok.¹¹Amomwaitaegee ng'alek che yaachen akwegee eng' akwegee, che kitupche. Inendet ne mwoitoe ng'olyo ne ya ne tupcho, nda koruokyi tupchenyi kogamwaitae ng'olyot ne ya ng'atutiet, ak koruokchini ng'atutiet. Ago ngot iruokyini ng'atutiet, ko ma i chito ne yae ng'atutiet, ago ne iruokyini. ¹²Ne konu ng'atutiet ak koruochi ko agenge, inendet ko imuchi kosor nda kong'em , ago ii ng'o inye si iruokyini chitab kokweng'ung'?¹³Ogas anyun akwe che omwoe ole kibendi "rani nda ko karon nganasanin, ak ketar kenyit agenge eng' olindo, kealisie ak kealdoisiei, ak kenyoru kelunet". ¹⁴Ago monget kito ne bitu eng' egonetab karon. Nda tos nee sobeng'wong'?, Amu akwe ko u cheburetyet ne toogu ne Maria ak kobetito.¹⁵Amu kata nyoljinok omwa ole, "ngo cham kiptaiyat, kesapsoti keyai ni nda ko niin". ¹⁶Ago ra eng' kachaunosiekwok bo ge otororige, ago katororetabge ne u noto ko ya. ¹⁷Eng' inendet anyun ne inget koyai ne mie ama yae ko tengekto eng' inendet.

Chapter 5

¹Ogas anyun akwe che oi mogorek, oririe ak oteeiye, amu bkanjinok nyalilwogik. ²Amu nunsot mogornatosiekwok, ak kwam tugun ngoroikwok. ³Kagonam kutuk tahabusiekwok, ak fedaisiekwok ak tun egu kutuukwai baornatet eng' akwe ak tun ame borwekwok ko u mat. Ak kagogonorjige konorweng'wong' ne bo betusiek che bo let.⁴Ogeer, bolsot melekwekab kiboitinik che kigese mbarenikwok. Che kiogen ak onamdegee tugukwai, ak kigoityi itikab kiptaiyat ne bo lugosiek rirekab icheget che kigesisye.⁵Kiomeng'isie eng' kabartaetabge eng' ng'weny, ak kiobaibaegee magutikwok, ak obai mugulelwekwok eng' betutab eng'set. ⁶Kioruokyi ak kobar chitab imanda. Amaa gertak.⁷Omuite, anyun, che kitupche, kot koit nyonunetab kiptaiyat, ogeero, igenyi chitab kobo mbaret logoek che kororon che bo ng'weny, ak komuitoi agobo choto, kot konyor ropta ne bo tai ak ne bo let. ⁸Omuite anyun ak akwe ak ogimit mugulelwekwok, amu kagolekitit nyonunetab Kiptaiyat.⁹Che kitupche , among'uny'nguny'jige akwege, si ma kiruokwok. Amu ogeer, tononi kiruogindet eng' taitab kurgotik. ¹⁰Tupchosiechu, okergeitege maotik che king'alal eng' kainetab kiptaiyat, koek karugutetab nyalilda ak muitaet.¹¹Ogeero, kiguure che kimuita che boiboen, ak kiogas agobo muitaetab Job, ak kiogeer kit ne kiyaji Kiptaiyat eng' let ole nyiitat rirenet inendet ak koriregee.¹²Ago ne siire tuguk tugul tupchosiekchu, amat omurtoe kipsengwet, nda ko ng'weny, nda eng' murtoet age tugul, ago ngoek neng'wong' "Ee"ko "Ee" ak ngoek "achicha" ko "achicha", si mobutyi kiruoget.¹³Mi chi eng' akwe ne nyalili (iimegei)? Ngosa. Mi chi ne baibai? Ngotien kalosunet. ¹⁴Mito kwenung'wong' ne imiani? Ngoguur boisiekab kaniset ak kosa icheget agobo inendet, ak koiile mwaita eng' kainetab Kiptaiyat. ¹⁵Ak kosoob saetab kayanet inendet ne imiani, ak kong'eet Kiptaiyat inendet, ak ngot ko kigoyai tengekwogik, konyojini kaat Kiptaiyat inendet.¹⁶Ong'angjige anyun kachililutikwok okwege ak osachinige okwege, si kobiit kisoobok. Toretisie mising' saetab chito ne bo imanda ngosa eng' kagiiletabge. ¹⁷Elija ko ki chito ne u ache, ago kisa kogiilge kole si marobon, ak marobonji ng'weny eng' kenyisiek somok ak arawek lo. ¹⁸Ak kisa kogeny, ak kigon kipsengwet ropta ak kii ng'weny logoekchi.¹⁹Che kitupche, ngot komi chi eng' kwenung'wong' ne mastoi eng' imanda ak koweekchi inendet, ²⁰ko ngonai anyun chichoto kole inendet ne wale kiptengekyot kobagakta mastaetab orenyi ko kasor sobondo eng' meet ak kotuch tengekwogik che chang'.

1 Peter

Chapter 1

¹Petero, ne kiyktoi ne bo Jeiso Kristo, asirjini che kigilewen, bunotik che bo biko che kigiyeesta eng' Ponto, Galatia, Kapadokia, Asia, ak Bitunia. ²Ko u eng' naetab Jehovah kwanda ne kisib konai, eng' katabanetab Tamirmiriet, agoi isetab korotik che bo Jeiso Kristo, ngotesak mieindo ak kalyet eng' akwe. Kongoi eng' kamang'unetab yetunet ne tinyei chitab Kristo³Ingolosunok Jehovah kwandab Kiptaiyandennyo Jeiso Kristo, ne kisichech kogeny eng' rirenennyi ne o kenyoru kamang'unet ne sobei eng' ng'eetyetab Jeiso Kristo ne kimong eng' che kibek. ⁴Ketaach borotet ne ma ng'emaksei, ama tinyei tisya, ama betei. Ne kigogonoruwech eng' kipsengwet. ⁵Ichek che kiribei eng' kimntetab Jehovah eng' kayanet si kenyoru yetunet ne chobot keng'any eng' betutab let.⁶Che oboiboi mising' eng' yoto, ako ra matiani ocholie eng' tiemutik che chang'. ⁷Si kenyor eng' Kalisz net ak torornatet ak tegisto, tiemet ne chamaksei ne bo kayaneng'wong' ne tinyei kamanutiet ne o kosiir ne bo thahabu che betos nganda kitiemei eng' maat.Nito sikenyorwok eng kolosunet ak tekisto ak torornatet eng' ng'ang'et ne bo Jeiso Kristo.⁸Ne ochame nganda tomo ogeer, inendet ne nganda mogeere ra, oyani ak oboiboi mising eng' boiboiyet ne mamwoaksei ako nyiitat torornatet. ⁹Si tun onyoru kasuldaetab kayaneng'wong', yetunetab sobonwekwok. ¹⁰Ye kicheng' maotik ak kogilgei mising' agobo yetunanoto icheget che kimaoten agobo mieindo ne kigesich acheket.Ne kicheng eng' kagilet tab ge.¹¹Ye kicheng'e betut ne inet anan ole u betut ne kiiborji Tamirmirietab Kristo ne kimito eng' ichek, ye kisib kobaorian agobo nyalilwokikab Kristo, ak torornatosiek che rupe choto. ¹²Che kiging'ang'ji ma agobo icheget, ago ra eng' iche che kiamwok logoiwek che miach eng' Tamirmiriet ne tilil ne kigiyok eng' kipsegwet, tuguk che kimache malaikaisiek kogeer.Atebetab chitab Kristo¹³

¹⁴Ko u leguk che kasei it, amoyayoniegei magutikwok che bo tai eng' betusiek che ki bo berberindang'wong'.¹⁵Ago ko u ye tilil inendet ne kiguurok, oegu che tililen ak akwe eng' atebosiek tugul. ¹⁶Amu kigisir kele oegu che tililen, amu a tilil ane. ¹⁷Ak ngot oguure inendet olen "kwanda'', ne iruochi ko u ole teptoi boisietab chi age tugul, ama eng' tiytiet, obendoti eng' kaiyweisiet eng' betusiekwok che omi oi toek.¹⁸Onget ole kigitiachak omang'une atebeng'wong' ne bo buch ne kionyoru eng' kwanisiekwok, ma eng' tuguk che ng'emaksei ko u fedha anan thahabu. ¹⁹Ago eng' korotik che bo kamanutiet ne o, ko u che bo aruet ne matinyei berut ak ne matinyei tisya, choto ko korotikab Kristo.²⁰Ne kisib konaak iman kotomo kelumda ng'wony, ago kiging'any eng' betusiek che bo let agobo ache. ²¹Che oi kayanik eng' Jehovah amu inendet, ne kiing'eet inendet komong eng' che kibek ak kokochi torornatet, si eng' kayanet ak kamongunet komi eng Jehovah.²²Amu kiotilil sobonwekwok eng' kasetab it ne ogase it imanit kot koit chamnyetab tupchosiek ne matinyei kenisiet, ochamnye, okwege eng'mugulelwekwok eng' kagiiletab gei. ²³Amu kigesichok kogeny, ma eng' kesuwek che ng'emksei ago che ma ng'emaksei, eng' ng'olyotab Jehovah, ne sobei ak kotebchei koigeny.²⁴Ako,u suswek borwek tugul, ak u taptokab suswek torornateng'wai tugul.Restos suswek, ak kobutyo taptok. ²⁵Ako tepchei koigeny ng'olyotab kiptaiyat.

Chapter 2

¹Oiste anyun yaitiet tugul, ak ng'alset tugul, ak chombilisiosiek, ak ng'etkonda, ak ng'alalet age tugul ne ya. ²Omach mising' chego che bo ng'omnatetab tamirmiriet, che matinye ng'alset, ko u manyurunik, si kobiit onerie akoi yetunet. ³Ko u kiochamjam ole Kiptaiyat ko bo mieindo.⁴Obkwanji inendet, koita ne sobei, ne kitoiyo biko iman, ago lewenet eng' Jehovah , ne chamat mising'. ⁵Ak akwek che oii koik che saptos, kokigitechak oegu gotab tamirmiriet, oegu che boisie eng' tiseinatet ne tilil, si ogoite koroseiotab tamirmiriet, che taachaksei eng' Jehovah eng' Jeiso Kristo.⁶Amu eng' sirutik kolen, ogeer, kande Zion koita ne o nyi bo luita, ne lewenot, ne chamat mising'. ak inendet ne iyani, ko malilani.⁷Eng' achek anyun che kiyani ko chamat mising' inendet, ''Ago eng' icheket che maiyani,ko koita Nyoto kitae teegik, kigiyai koiyata koek metiteb Luita. ⁸Ak ko, kita ne inachi bich, ko ruandet ne riiche bich, amu kinachi icheget eng' ng'olyot amu magase it, kiginde icheket akobo noto⁹Ak ache ke ii bororiet ne kigelewen, kii che boisie eng' tiseinatet nyi bo kaplaitoriat,bororiet ne tilil biko che bunjini Jehovah, si kobiit obarte telunatosiekche bo inendet ne kiguurok omung'une tuindo omong'ji lapkeiyenyi ne kikwong'e. ¹⁰Ache che kima ii bororiet eng' tai, ago ra ke ii bororietab Jehovah, che kima kitinyei rirenetab ge, ago ra ketinyei rirenetabgei.¹¹Chamanichu, asomok ko u ye oii toek ak, kiprutoinik, ale oistoegei magutik che bo borto, che bortos ak sobondo. ¹²Akwek che otinye atebet ne nyolu eng' kwenutab bororiosiek, si nganda kitamach ko u yaikab yaitio, kotoror Jehovah eng' betutab rutochinet eng' boisionikyok che miach che keerei.¹⁴Kanyol kegas it bounikab emet ¹³Ogas it kit age tugul ne ng'ate bich amu kiptaiyat, nda ko laitoriat, ne bou tugul.

¹⁵Amu u noto magetab Jehovah, ale oger eng' yautik che miach abusnatetab biko che berber. ¹⁶Ko u che itiogotin, amoboisie katiaknateng'wong' ko u kiy ne otektoe yaitiet, ago oboisie ko u kiboitinikab Jehovah. ¹⁷Okonyit biko tugul, ocham che otupche, oiywei Jehovah, okonyit laitoriat.¹⁸Akwe che oii otwogik ogas it Kiptainiwok eng' kaiyweisiet tugul, ma eng che miachen ak che taloen kityo, ago ogas it che kolgolen agiche. ¹⁹Amu chamat nyito, ngo komuita chi eng chi eng' arogenosiek kobkati Jehovah, ye kinyalil ama yai kiy ne ya. ²⁰Amu keljin nee, ngot oyai tengek ak kebirok, ak omuitoi? Ago ngot oyai nyi mie, ak onyalil, ak omuitoii, ko chamaksei nito eng' Jehovah.²¹Amu kigiguurjok nyito, amu kinyalil Kristo agine agobo ache kobagakwech kaborunet, si kobiit kiisub tiegutikyik. ²²Inendet ne kima yai tengek, ama kinyorjin kutinyi ng'alset. ²³Ne ye kingeng'emji kut, ko ma ng'em kut, ye kingonyalil, ko ma imuiso. Ago kiigochigei inendet iruochi eng' imanda.²⁴Inendet ne kiib tengekwogikyok eng' bortanyi eng' ketit barak, si kesopchei eng' imanda, ache che kiga kebekyi tengekwogik, kigisoobenok birutikyi. ²⁵Amu kiobetoti ko u kechirek, ago kaawekchigei mestewot ne ribindetab sobonwekwok.

Chapter 3

¹U noto osotichu, ogas it maning'otaikwok, si nganda magase it alak ng'olyot, kimuch kesor ichek eng' atebet ne mie ne bo osotikwai ama eng' ng'olyot, ²ye keere atebtong'wong' ne tilil ne bo kaiyweisiet.³Amaek lelestang'wang lelesta ne bo sang nebo kaletetab sumeek ak kalaagetab karikab thahabu, ak kalaagetab ngoroik. ⁴Ago ngoek chito ne ung'at eng' oritab muguleldo eng' lelesta ne ma ng'emaksei nebo tamirmiriet ne tala ak kosisei, ne eng' taitab Jehovah kobo kamanutiet ne o mising'.⁵Amu kiyae lelesta kounoto agichei kwonyik che tililen che ki bo keny, che kiimang'u Jehovah ak kigase it maning'otaikwai. ⁶Ko u ye kigaseit Sara Abraham, koguure inendet kiptaiyat, oii legukchi,ngot koae ne kararan amoiywei kamuiset age tugul⁷Akwe maning'otoichu, otebi ko u noto koboto osotikwok eng' ngomnatet, ogochini kwonyik teegisto, amu inendet ko nyalulat eng' muren, ko u ye tun onyoru tugul mieindab sobondo, si ma kigerta sautikwok.Rirenetab ge nyii nyoljini bikab Kristo kobarta⁸Ne bo let anyun, ko oegu tugul che bo kabkatet agenge , che riregei, che chamdos ko u che tupcho che iming'inigee. ⁹Che mayaaktoi yaitio eng' yaitio, nda ko ng'emetab kut eng' ng'emetab kut, ago oegu che iberurisie, amu kigigurjook nito, si onam kaberuret.¹⁰Amu, "inendet ne chame sobondo, ak si kogeer betusiek che miachen, ko ingorib ng'elyeptanyi mamwa yaitio, ak kutunyi si ma ng'also. ¹¹Ak ngoistoegei yaitio, ak koyai ne mie, ngocheng' kalyet ak kosub. ¹²Amu tokyingei konyekab Jehovah che bo imanda, ak kogase itikyi sautikwai ago kirindoi togetab kiptaiyat che yae yaitio". Nyalilda agobo imanda kaborunetab Kristo¹³Ak ng'o ne yaiywok ne ya, ngot ochame mising kit ne mie? ¹⁴Ago ngoto onyalili agobo imanda, oboiboitu, amoiywei kamuisengwai,nda oimchigei.¹⁵Ago ogonyit Kristo koek kiptaiyat ne tilil eng' mugulelwekwok, ak oegu che chobotin kotugul owolji chi tugul ne teebenok agobo kamang'unet ne mito eng' ariting'wong, ago eng' talasiet ak kaiyweisiet. ¹⁶Otinye kabkatet ne kararan, si ye kitaamok, kigochin kolilan ichek che mwaitaenok ng'alek che yaach akobo atebtang'wong ne kararan eng' Kristo. ¹⁷Amu keigei ngot ko noto magetab Jehovah, onyalilye ko ma amu oyae ne kararan kosiir oyae ne ya.¹⁸Amu kime Kristo agine konyil agenge agobo tengekwogik, inendet ne bo imanda agobo che ma bo imanda, si kobiit komutyech Jehovah, ne kigibar eng' borto, ago kigisoob eng' tamirmiriet. ¹⁹Kiwa eng' yoto agine koamji tamirmirik che kimi korgoret. ²⁰Che kima kogase it eng' tai, ye kiganye muitaetab Jehovah eng' betusiekab Noa, ye kingeyae melit, ne kigisorune biko che ng'ering' eng' beeko, choto ko ki biko sisit.²¹Kergeindab tuguchuto ko kabatisanet, ne sorwech agine eng' betusiechu , ma kele istoetab simdab borto, ago wolunetab kabkatet ne kararan ne tokyinigei Jehovah, eng' ng'eetyetab Jeiso Kristo. ²²Ne kiwa kipsengwet ak komi eutab tai ne bo Jehovah, ak kigiyai malaikaisiek ak bounatosiek ak kimnatosiek kogas it inendet.

Chapter 4

²¹Noto anyun ko u ye kinyalil Kristo eng' borto ogermenge anyun eng' kapkatonoto , amu kigitiach eng' tengekto inendet ne kiginyalil eng' borto. ²Si ko mata osopche eng' betusiekwok chetotinye eng' magutik che yaach che bo biko , ago si osopche eng' magetab Jehovah.³Amu kigoyam betusiiek che kigosiirto kosulda magetab bororiosiek, che kibendoti eng' magutik che yaachen, kasetab miat, eetab maiyek, wasang'natet', keiyandit ak saetab kanamonik che etee ng'atutik. ⁴Che ibwati kole kwong'et amu moruachini osubi kimargatanoto eng atepto ne ya koboto ichek, si komngaitaenak yaitio. ⁵Ne tun tetyin ng'alek inendet ne chobot koruokyi che soptos ak che kigobek. ⁶Amu nito ko kigiamji logoiywek che miach agot che kigobek si kobiit kiruokyi eng' borto ko u ye kiruokyini biko che soptos, ago si kosopcho eng' tamirmiriet ko u ye sobei Jehovah.⁷Ago kagorik kogesunetab tuguk tugul, noto anyun oegu che oribegei, ak oripsei eng' saet. ⁸Ne siirei tuguk tugul ko ochamnye mising, akwei eng' akwei amu tuchei chamnyet changindab tengekwogik. ⁹Oyachigei ne mie akwei eng' akwei ama eng' kang'unyng'unyet.¹⁰Ko u ye kigonyor chi age tugul kagochinet oboisiechigei, kou ribik che miachen che bo chang'indab mieindab Jehovah. ¹¹Ngo ng'alalchi chi. ko u arorutikab Jehovah, ngo boisie chi koboisie eng' kimnatet ne igochini Jehovah, si kobiit kitoror Jehovah eng' tuguk tugul eng' Jeiso Kristo, ne nenyi torornatet ak kimnatet koigeny ak koigeny. Amen.¹²Chamanichu, amokwong' eng' tiemisiet nyi bo at nyi mi kwenung'wong', nyi nyonjinok si kobiit kotiemak, ko u ye kaityok kiy nyi okwong'e. ¹³Ago oboiboitu, kou ye oii yamdoikab nyalilwogikab Kristo, si tun oboiboitu eng' boiboiyet ne o eng' ng'ang'etab lilindanyi .¹⁴Ng'echurok eng kainetab Jeiso Kristo , oberutotin amu mi tamimirietab torornatetab Jehovah barakung'wong.¹⁵Amat konyalil age tugul eng' akwe kou rumin, anan ko chorin, anan ko ne yae yaitio anan ko chi ne indonogee ng'alekab biko alak. ¹⁶Ago ngonyalil chi amu kristianiindet , ko mat kolilan; ingotoror Jehovah eng' kainanito.¹⁷Amu itei betut ne kitaune kiruoget gotab Jehovah, ak ngot ketaunenech achek, kotam nee kagesunetab ichek che magase it logoiywek che miach che bo Kamuktaindet ? ¹⁸Ak ngot ko korom kesor chi ne bo imanda, ko tun koegu nee eng' nema bo imanda ak kiptengekyot? ¹⁹Noto anyun ingogoito sobonwekwai che nyalildos ko u magetab Jehovah kogochi eng' yaet ne kararan yaindet ne kiyani korib. kotigonutik che kimng'achi boisiek

Chapter 5

¹Ateechini mising' boisiek che mi kwenung'wong', anendet ne aii boiyo ko u ichek, ak aii baoriatab nyalilwogikab Kristo, ne kiyamdoi torornatetnyi tun king'anyei: ²Oyagei kerichekab Jehovah ne mito kwenuwong', otononji ama eng' magetab keljinet ne muruon, ago oyagei eng' chamet ne o. ³Amoegu kiptainik eng' che otononjini, ago oegu kaborunoik eng' akwet. ⁴Ak tun cho mestowot ne o, onyoru kutwet ne bo lilindo ne mabegu.⁵Kou noto ak akwe che mengechen , ogas it boisiek,Ee, ogermen ge akwe tugul eng'kominingetabge si kobiit oboisiechige akwe eng' akwe amu kirindoi Jehovah che Mensot, ak kogochi mieindo che iming'inige. ⁶kotigoni che terotin Oming'ityigei anyun eut ne kim nebo Jehovah, si kotororok ye kait betut. ⁷Otuuchini inendet kaiimutikwok tugul, amu ribok inendet mising'.⁸Oripge, oripse, amu wendoti bunyondeng'wong' chesawil, ko u ng'etundo ne boriseni, kochengei ne amei. ⁹Ogirinde inendet ko o lumdotin eng'' kayaneng'wong, Onget ole yaaksei nyalilwogik che u choto eng' tupchosiekwok che mi ng'wony .¹⁰Ak ngochobok, ak kolumdak ak kogimitok Jehovah nebo miendo tugul, ne kiguurchech lililindsnyi nebo koigeny eng' Jeiso Kristo, ko kaonyalilse eng' betusiek che matia. ¹¹Nenyi kimnatet koigeny ak koigeny.Amen.¹² Kasirwak eng' ng'alek tutigin, eng' eutab Silbano, tupchennyo ne kiyani, ko u ye abkati, amwawok iman, ak abaoriani ale mieindab iman nebo Jehovah. otononse olumdegei. ¹³Igatok inyendet ne mito Babulon, ne kigilewenok tugul; ak kogatak agine Mariko werinyu. ¹⁴Ogatgei eng' ng'ututetab chamnyet, ingoteb kalyet eng' akwe tugul che omite eng' Jeiso Kristo.

2 Peter

Chapter 1

¹Simon Petero kiboitiot ak ne kiyoktoi nebo Jeiso Kristo, asirjini ichek che kigenyoru tugul kayanet ne kararan mising' eng' imandab Jehovah nenyo ak yetindennyo Jeiso Kristo. ²Ingotesak mieindo ak kalyet eng' akwe eng' naet ne onget Jehovah ak Jeiso Kiptaiyandennyo. Tuguk che miachen che nyoru bikab Kristo ak atebetab tuguchuto³Amu kigonech kamuktaetab Jehovah tuguk tugul che nyoljini sobondo ak kaiyweet ne kiywei Jehovah, eng' naet ne kiinae inendet ne kiguurech eng' torornatenyi ak neikesunotgei. ⁴Kigogonech eng' chuto yamdoikab atebetab Jehovah, ko kaochilile ng'emisiet ne mi ng'wony amu maget ne ya.⁵Ee, amung'lyondonito ye kaotes kagiiletab ge tugul eng' komostang'wong', otesyi mieindo kayaneng'wong';Ak otesyi naet mieindo. ⁶Ak otesyi ribetab ge ak otesyi muitaet ribetab ge , ak otesyi kaiyweetab Jehovah, muitaet. ⁷Ak otesyi chametab tupchosiek kaiyweeta Jehovah ak otesyi chametab tupchosiek , chamyet.⁸Amu ngot komi eng' akwe tuguchuto ak kotesak, koyaok si mochorirense anan ko che ma iyei logoek eng' naetab kiptaiyandenyo Jeiso Kristo. ⁹Amu inendet ne matinyei tuguchuto, ko kipkoratiat ak kogeere kit ne mi ole legit kityo ak koutie katililet eng' tengekwogikyi chebo keny.¹⁰Eng'noto anyun, che kitupche, ogilge mising' oyai kuurseng'wong' ak lewenengw'ong' kogimit, amu ako ye oyai tuguchuto ko magoi obutye matiny. ¹¹Amu kigonok ko u nyoto eng' chong'indo ochut bounatetab koigeny ne bo Kiptaiyandennyo ak ko sorunindennyo Jeiso Kristo. Ko legit kome Petero¹²Noto anyun ochobogei kotugul abwatwok tuguchuto'' akot ye onget choto, ko lumdootin eng' imanit ne otinye. ¹³Ak abwatwok ale kararan ko taami eng' bori, ang'eetak eng' kabkatet ne kabkatok. ¹⁴Anget ale choni kochogu metoetab bortanyu,ko u ye kigamwo'wa kiptaiyandennyo Jeiso Kristo. ¹⁵Ee, agiilige si ye kaamei omuch obwaat tuguuchu tugul. Baornatetab Petero, ak ne bo maotik¹⁶Amu kima kisub atindonik che kigichobe eng' ng'omnatet, ye kingemwowok kimnatet ak nyonunetab kiptaiyandenyo Jeiso Kristo. Ache che kiger eng' konyekyo ak telunatenyi. ¹⁷Amu kitaach teegisto ak torornatet eng' Jehovah kwanda, ye kichonji inendet kutit ne kibunu lilindo nebo etunet, kole ni ko werinyu chamanenyu, ne abaibai mising' eng' inendet. ¹⁸Ak kigas kutinoto kibunu kipsengwet, ye kigimi koboto inendet eng' tulwet ne tilil.¹⁹Ak kitinye ng'olyotab maoinatet nebo iman, ne oyae ne kararan ye orib, ko u tait ne ikweng'toi eng' le tui, kot koech, ak kochorji mugulelwekwok taboiyetab karon. ²⁰Ye kaonai ni korok, ole mami maoinatetab sirutiknyi iboru chito inegei kaguiyenyi. ²¹Amu mami maoinatet ne kigobit eng' magetab chi, ago king'alali biko eng' Jehovah kondochi Tamirmiriet ne tilil. maotik che bo lembech ak sobet nyi ya

Chapter 2

¹Ago kibiit maotik che bo lembech agiche eng' kwenutab biko, ko u ye tun biitu agine eng' kwenung'wong' konetikab lembech, cheibu eng' ung'ot pcheutikab ng'emisiet, koesio agot kiptaiyat ne kial ichek koipchingei ng'emisiet ne chogu. ²Ak kosubi biko che chang', magutikwok che yaachen, kemwaitae ne ya oretab imanit amu ichek. ³Ak kocheng'jige borotet eng' akwe eng' ng'alekab ng'alset amu kaseng'wai ne bo miat, che ma iyenigei kirwogenywa kong'ete keny ama rue ng'emisiengwai.⁴Amu ngot ko ma rire Jehovah malaikaisiek ye kingoyai tengekto, ago kitoorji oldab kiruoget, ak konde keringonik che bo mesundeito, kerib agoi koit kiruoget. ⁵Ak kima rire ngwonyut nebo keny, ako nganda ki rip Noa amdoindet nebo imanda, ak biik alak tisap ye kingoiipchi maranet ng'wonyutab biko che maiywei Jehovah. ⁶Ak ngot ko kigabui ak kong'em nganasoogab Sodom ak Gomorahkoek aronik si koek kaboorunet eng ichek che ta kotebyei koma iywei Jehovah⁷Ak kosor Lot chitab imanda, ne kinyalil mising' amu atebosiek che yaachen che bo kiptenginik. ⁸-Amu ye kimenyei chichoto bo imanda kwenung'wai kogeere ak kogasei, kong'em muguleldannyi nebo imanda eng' betut age tugul eng' boisiosekab ng'elelnatet- ⁹ko Inget anyun kiptaiyat kosar eng' yomset che iywei Jehovah, ak korib chi ma bo imanda kot betutab kiruoget, si tun kiruokchi.¹⁰Ago mising ko icheget che isubi borto eng' magetab muruonindo, ak kosase bounatet. Che koromen, che rupei magutikwai, che mabondatos ye chubei kandoikwai. ¹¹Agot nganda kimen malaikaisiek, che siirei mising eng' kimnatet, ko maipchini it ichek kiruogetab chubisiet kocho taitab kiptaiyat¹²Ago bichuto matinye ng'omnatet, che kigisich kityo ko u tiong'ik che kinamei ak kebarei, che chubisie eng' ng'alek chemaingen, ko tun king'eme iman eng' ng'emisiengwai. ¹³Che nyoru nyalilda , nyoto ko melektab yaitiet, che iiti kole boiboiyet ye bogitos bet, berutik ak tisonik,che iboiboigei eng' igorwekai chebo chamnyet, ye amisie tugul. ¹⁴Biko che tinye konyek che nyiitotin ibetab ge, amaimuchi kometo tengekto, che chore sobonwek che ma tononiotin,che tinye muguleldo chikigonetgei kasetab miat lagok chechubotin.¹⁵Kigobagakta oretab iman, koba komasta, korub oretab Balaam nebo kap Beor, ne kicham melektab yaitiet. ¹⁶Ako kigiger kong' amu bistoenyi - king'alal sigiriet nye namat kut eng' kutitab chi ak korany iywekab maotiondonoto.¹⁷Chuto konyekab beko che matinye bei, ak ko bolik che iboti koristo, che kigigonorji tuuindab mesundeito. ¹⁸Amu ye mwaei ng'alek che koromen chebo lasetab gei, kong'usei eng' magutikab borto, ak eng' maget nye ya, biko che katoi kochililyo eng' ichek che mi eng' kaniset. ¹⁹Kaororjini ichek katiagnatet, ako icheget ko otwogikab ngemisiet. Amu inendet ne iterteri chito age, koyai chichoto koek otwogindet.²⁰Amu ye kagochililge muruonditab ng'wony eng'naet ne nae kiptaiyat ne soruniindennyo Jeiso Kristo, ko ngot kota koratgei kogeny ak tuguchuto ak kiterter, kayait atebengwai nebo let kosir nebo tai. ²¹Amu kikayai eng' ichek ko ma nai oretab imanda, kosiir, ye kingonai koweektagei let eng ngatutiet ne tilil ne kigakegochi. ²²Kigoosulta eng' icheget ko u yo mngae kalewenetab iman kole; Weekyingei seset kang'uktaikyi ak kwo komilmilegei ng'atatek koge Betutab nyonunetab kipaiyat ny toret ye kakeun kowekchigei ng'atateek.

Chapter 3

¹Chamanichu, baruani asirwok ra ko nebo aeng', ak eng' tuwai ang'eeti kabkatutikwok chi tililen ye agonok obwaat. ²Si obwaat ng'alek che kimwa maotik che tililen eng' tai, ak ng'atutietab kiptaiyat ak sorunindet eng' bikyok che kiyoktoi.³Korok, onai ole tun bwani chombilik ak chombilisiet eng' betusiek chebo let, che isubi magutikwai. ⁴Ak komwaei kole, miano arorutietab nyonunennyi? Amu, kochob ye kingoruiyo kwanisiek, komi tuguk tugul ko u ole ki u kong'ete taunetab yaetab ng'ony.⁵Amu kwetyini ichegei koutyie kole kimi kipsengwetisiek koboto keny, ak ng'wony ne kigiyai eng' ng'olyotab Jehovah. ⁶Kimaran bechoto ng'wonyut ne kibo betusiechoto ak kiboku. ⁷Ago kipsengwetisiek ak ng'wonyut chebo ra, ko kigonorji mat eng' ng'olyondonoto, kogonor agoi, betutab kiruoget ak ng'emisietab biko che meiywei Jehovah.⁸Ago amoutie ng'olyondoni, chamanichu, ale betut agenge eng' kiptaiyat kokerge ak kenyisiek elfut, ak ko kergei kenyisiek elfut ak betut agenge. ⁹Maigage kiptaiyat eng' arorutienyi, ko u yo iiti alak kagaetab ge. Ago muitoi agobo akwek, mamachei kobet chi age tugul. Ako machei kobwanji tugul sigunet.¹⁰Ago tun chonii betutab kiptaiyat ko u chorin: Ne siirtoe kipseng'wetisiek eng' cheet ne o ak kochootyo tuguk tugul che kigiae ng'wony ak barak eng' mat ne korom, ak kolal ng'wonyut ak boisionik che mi. Nyolu kochopge biko¹¹Amu tun chotos tuguchuto tugul ko u nito nyolu oegu biko che u nee? Eng' atebet ne tilil ak kaiyweetab Jehovah. ¹²Ogenyi nyonunetab betutab Jehovah, ak ogilgei amu noto anyun chotos Kipsengwetisiek eng' mat, ak kochootyo tuguk tugul che kigiyae barak eng' mat ne korom. ¹³Ako kigonyi kipseng'wet ne leel ak ng'wonyut ne leel ko u arorutienyi, ole menye imanda.¹⁴Noto anyun, chamanichu, amu kigenyi tuguchuto, ongegiilge si tun kenyoruech kemi eng' kalyet ko matinye tisia amakitinye lelut eng' tainyi. ¹⁵Ak oiit ole muitaetab Kiptaiyandennyo ko yetunet, ko u ye kisirwak agine Paulo, tupchennyo ne kichame , ko u ng'omnatet ne kigigochi. ¹⁶Ko u eng' baronikyik tugul agichek, kong'alal agob tuguchuto eng' baronochoto, ole mi tuguk alak Che uuen kiguiyo, che igunuri che meeng'en kiy, ak che ma tononiotin, ko u ye itoi sirutik chun alak, kot koit ng'emisiengwai''¹⁷Ko akwe anyun , chamanichu, amu koosib onai tuguchuto, oripge, si machorak kachililetab bistoik ak obutye eng' tononeng'wong'. ¹⁸Ago onerie eng' mieindo ak naet nebo kiptaiyandennyo ak sorunindennyo Jeiso Kristo. Nenyi torornatet ra agoi koigeny. Amen.

1 John

Chapter 1Sobondab koigeny ne kiging'any eng' Jeiso

¹Noto ne ki mi kong'ete taunet,noto ne kigegas,noto ne kigegeer eng' konyekyo, ak kenam eng' eunekyo agobo ng'olyotab sobondo.²Ak king'ang'ak sobonoto ,ak kigigeer, ak kebaoriani,ak kiboruok sobondab koikeny ne kimi koboto kwanda ak kigong'ang'wech.³Noto ne kigegeer ak kegas ko noto ne kemwowok ak akwe si kobiit onyoru ak akwe yamdaet kobotech ; Ee mito yamdaenyo koboto kwanda ak koboto werinyi Jesio Kristo.⁴Ak kesirwok tuguchu si kobiit kosulda boiboiyenyo.Kanyol koistoege tengekto biko che mache yamdaet ak Jehovah.⁵Ak ni ng'oliot ne kigigas eng' inendet, ak kemwowok kele lapkeyetab Jehovah ko ma mi tuindo eng' inendet mbo kitigin.⁶Nda kimwa kele kitinye yamdaet koboto inendet ak kebendoti eng' tuindo kegenu ama kiyae imanda.⁷Ago nda kibendote lapkeyet ko u ye mi indendet eng' lapkeyet ketinye yamdaet ak kotililech korotikab Jesio werinyi eng' tengekwogikyo tugul.⁸Nda kimwa kele makitinye tengek,kegenegei ago mami imanda eng' ache. Ng'ot keng'any tengekwogikyo ⁹Koyanat ak ko bo imanda konyoiwech kaat tengekwogikyo, ak kotililech eng' kit age tugul ne ma bo imanda.

Chapter 2

¹Legukyu che mengechen, asirwok tuguchu , si moyai tengek. Ak ngot koyai chi tengek, ketinye ne saiywech kwanda, inended Jeiso Kristo ne bo imanda. ²Ak inendet tiseiywot ne bo tengekwogikyo, ago ma tengekwokikyo kityo ago bo ng'weny komugul agine. ³Ak kingen eng' ni kele kingen inendet, ngot keribe ng'atutikyi.⁴Inendet ne mwae kole , angen inendet, ama ribe ng'atutikyi, ko kiplembechwa, ama mi imanit eng' inendet. ⁵Ago inendet ne ribe ng'olyondenyi , ko kageyai koek ne igesunotgei chamnyetab Jehovah eng' inendet . Kingen eng' nito kele kimi eng' inendet: ⁶Inendet ne mwoe kole menye eng' inendet konyoljini agine kowendot ko u ye kigawendot inendet.⁷Chamanichu, masirwok ng'atutiet ne lel , ago ng'atutiet ne kibo keny ne kiotinye kong'ete taunet: Ng'atutienoto bo keny ko ng'olyot ne kiogas. ⁸Ak kogeny , asirwok ng'atutiet ne leel, ngolyot ne iman eng' inendet ak eng' akwe amu sirtoi tuindo ak komong' lapkeiyet ne bo iman.⁹Inendet ne mwoe kole mi eng lapkeiyet, ak kosase ne tupcho komi eng'tuindo agoi ra. ¹⁰Inendet ne chame ne tupcho komi eng' lapkeiyet, ama mi kanagutiet eng' inendet. ¹¹Ago inended ne sase ne tupcho komi eng' tuindo, ak kowendoti eng tuindo, ama ingen ole wendi , amu kagotuch tuindo konyekyi.¹²Asiirwok legochu mengechen, amu kigenyoiywok kaat tengekwokikwok amu eng' kainenyi. ¹³Asirwok kwanisiechu , amu kigonai inendet ne kimi kong'ete taunet. Asirwok murenju amu kioterter inendet ne ya. Kaasirwak legochu mengechen amu ongen Kwanda. ¹⁴Kaasirwak akwe, kwanisiechu, amu ongen inendet ne kimi kongete taunet. Kasirwak akwe murenju amu o kimen ak komenyok ng'olyotab Jehovah ak kioterter inendet ne ya.¹⁵Amocham ng'weny nda ko tuguk che mi ng'weny . Ngot ko cham chi ngweny ko mami chamnyetab kwanda eng inendet. ¹⁶Amu tuguk tugul che mito ng'weny ko magetab borto, ak magetab konyek, ak menotetab sobondo, ko ma bo kwanda, ago bo ng'weny. ¹⁷Ago siirtoi ng'weny koboto magenyi: ago inendet ne yae magetab Jehovah kotebche koigeny.¹⁹Kiteechini biko agobo kirindoikab Kristo. ¹⁸Legochu, ni ko kasarta ne bo let: Ak ko u ye kiogas kele tun nyone kirindoindetab Kristo, mbo ra ko kagobiit kirindoinikab Kristo che chang', kingen eng' noto kele nito kasarta nebo let. 19 Kimanda eng' kwenunyo, amu ki ma ko checho tugul.²⁰. Ak kigiilaak eng' inendet ne Tilil, ak ongen akwe tuguk tugul. ²¹Masirwak amu mongen imanit, ago kasirwak amu ongen, amu mami lembechta ne mang'une imanit.²²Ng'o kiplembechwet? ma inendet ne the kole Jeiso ko Kristo? Nito ko kirindoindetab Kristo inendet ne tae Kwanda ak werit. ²³Age tugul ne tae werit ko matinye noto Kwanda: Ak inendet ne ng'anyei werit kotinye Kwanda agine.²⁴Ak akwe anyun ngomenyok noto kiogas kong'ete taunet, ngot komenyok noto kiogas kong'ete taunet, omenye ak akwe eng' werit ak eng'Kwanda. ²⁵Ak ni arorutiet ne kiiaroruech inendet , noto ko sobondab koigeny. ²⁶Kasirwak tuguchu agobo icheget che machei kobetok.²⁷Ak akwe anyun komenyok kailet ne kionyoru eng' inendet , ak manyolu konetak chi , ago ko u ye inetok kaiilenyi agobo tuguk tugul, ak kobo iman , ma lembech ak ko u ye kigonetak omeny inendet. ²⁸Ak ra anyun legochu mengechenen , omeny inendet si ye tun kaging'any inendet, kesich nyiganatet , ama kililani eng' tainnyi eng' nyonunennyi. ²⁹Ngot ongen ole bo iman inendet, ongen ole age tugul ne yae imanda ko kigesich agine eng' inendet.

Chapter 3

¹Itililige chi ne chame kwanda Ogeero, chamnyet ne u nee ne kichamenech Kwanda,kot kegurenech legukab Jehovah! Ago kii choto ache. Noto anyun maingenech ng'weny amu ki manai inendet. ²Chamanichu,kii legugab Jehovah ra ago tomo keng'any ole tun ke u. Kingen kele ye tun took inendet ,kegergeituge ak inendet : amu tun kigeere inendet. ³Ak itililigei chi age tugul ne tinye kamang'unoni agobo inendet, ko u ye tilil inendet.⁴Bute ng'atutiet chi age tugul ne yae chalwok amu chalwok ko butetab ng'atutiet.⁵Ak ongen ole kinging'any inendet si kobiit koib chalwok,amami chalwogik eng' inendet.⁶Chi age tugul ne menye inendet ko ma yaei chalwok ama kere inendet age tugul ne yae chalwok amengen inendet.⁷Legochu mengechen, amokany kobeetok chi, bo iman inendet ne yae imanda ko u inendet ne bo imanda .⁸Bo chesawiliet ne yae chalwok amu kiyai chesawiliet chalwok kong'ete taunet.Kigeng'any weritab Jehovah amu si kobiit kong'em boisionikab chesawiliet.⁹Mayae chalwok chi age tugul ne kigesich eng' Jehovah, amu tebyei keswondenyi eng' inendet amaimuchi koyai chalwok amu kigesich eng' Jehovah. ¹⁰Toogu legukab Jehovah eng nito ak legukab chesawiliet: Ma bo Jehovah chi age tugul ne mayae imanda nda ko inendet ne ma chame ne tupcho.¹¹Amu ni ngo'lyot ne kigikas kong'ete taunet kele kechamnye achege en achege. ¹²Ma ko u Kain ne ki bo inendet ne ya ne kibar ne tupcho .Amu nee si kobar? amu ki yaachen boisionikyi ,ak ki bo imanda che bo tupchennyi Chamnyetab tupchosiek.¹³Amokwong'ie che kitupche ng'osasak ng'weny . ¹⁴Kingen kele kigemong'une meet kemong'ji sobondo, amu kichame che kitupche.Inendet ne ma chame tupchet kong'etu eng' meet. ¹⁵Rumin chi age tugul ne sase ne tupcho ak ongen ole mami rumin ne tinye sobondab koig'eny ne mite eng' inendet.¹⁶Kigenai chamnyet eng' nito amu kiigoito sobondanyi agobo ache ak kanyol kigoite sobonwekyo agobo che kitupche.¹⁷Ago chito ne tinye tugukab ng'wenyuni ak kogeere ne tupcho konyalili ama rire inendet, komeng'doi ano chamnyetab Jehovah eng' inendet? ¹⁸Leguchu mengechen, amatokany kecham eng' ng'olyot nda eng' ng'eliepta kityo ago eng' yautik ak imanda.¹⁹Kinae eng'nito kele kibo imanda ak kigoikoi mugulelwekyo eng' tainyi.²⁰Ngot koruokwech mugulelwekyo; ko o Jehovah kosiir mugulelwekyo,ak kongen tuguk tugul.²¹Chamanichu,ngo meruokwech mugulelwekyo, ketinye nyiganet eng' taitab Jehovah.²²Ak kiy age tugul ne ki some kenyoru eng' inendet amu kigose it ng'atutikyi ak keyae tuguk ko u ye kigong'atech.²³Ak ni ng'atutienyi ,kiyan kainetab werinyi Jesio Kristo ak kechomnye ko u ye kigong'atech.²⁴Ak menyei eng' inendet ne kase it ng'atutikyi ak noto kele menyech inendet amu tamirmiriet ne kigogonech.

Chapter 4

¹Tiemisiet ne kinae tamirmirik, ngo bo Jehovah Chamanichu, amoyan tamirmiriet age tugul , ago otiem tamirmirik ngo bo Jehovah: Amu kigomang'ji ng'weny maotik che chang' chebo lembech. ²Ongen eng' ni Tamirmirietab Jehovah , Tamirmiriet age tugul ne ng'anyei kole kinyo Jeiso Kristo eng' borto ko bo Jehovah, ³ak Tamirmiriet age tugul ne mang'anye Jeiso ko mo bo Jehovah. Nito anyun ko kirindoindetab Kristo, ne kiogas kele nyoni, ak ra komito ng'weny.⁴O bo Jehovah legochu mengechen, ak kioteter iche , amu o inendet ne mi eng' oriting'wong kosir inendet ne mi ng'weny. ⁵Bo ng'weny icheget : ko amu noto kong'alali che bo ng'weny, ak kogasei ng'weny icheget. ⁶Ki bo Jehovah ache : Inendet ne ngen Jehovah kogasech , inendet ne ma bo Jehovah ko magasech. kingen eng' nito Tamirmirietab imanit ak Tamirmirietab kenisiet.⁷Chamanichu, ongechamnye, amu chamnyet ko bunu Jehovah. Ak age tugul ne tindoi chamnyet ko kigesich eng' Jehova, ak kongen Jehovah. ⁸Inendet ne matindoi chamnyet ko menget Jehovah, amu Jehovah ko chamnyet.⁹Kigeng'any eng' nito chamnyetab Jehovah eng' ache, kele kigoyok Jehovah werinnyi ne kigisich inegei konyo ng'weny , si kobiit kesopche eng' inendet. ¹⁰Nito chamnyet, ma kele kigicham Jehovah, ago kichamech inendet ak koyok werinnyi , koek tiseiywot agobo tengekwokikcho.¹¹Chamanichu, amu kichamech Jehovah ko u nito konyoljinech kechamnye. ¹²Ma mi chi ne kigogeer Jehovah kong'ete keny, ngot kechamsoti, komenyech Jehovah ak koyae chamnyenyi koek ne igesunotgei eng' ache. ¹³kingen eng' nito kele kimenye eng' inendet ak komenyech inendet amu kigonech keyamde Tamirmiryenyi. ¹⁴Ak kigegeer ak kebaorian kele kiiyok Kwanda werit konyo koek yetindetab ng'weny.¹⁵Age tugul ne ng'anye kole Jeiso ko weritab Jehovah komenye Jehovah eng' inendet ak komenye inendet eng' Jehovah. ¹⁶Ak kingen ak kigiyan chamnyet ne ting'enech Jehovah. Jehovah ko chamyet, inendet ne men'gishei eng' chamnyanito komenye Jehovah inendet.¹⁷Amu nito ko Kigeyai chamnyet koek ne igesunotke eng' ache si kobiit kesich nyiganatet eng' betutab kiruoget, amu ko u ole u inendet, ke u noto ache eng' ng'wenyuni. ¹⁸Mami kaiyweisiet eng' chamnyet. Ago oone chamnyet ne igesunotgei kaiyweisiet amu tinye kaiyweisiet kergong'iet ak inendet ne iyweisie ko magiyae koek ne igesunotke eng' chamnyet.¹⁹Kichame inendet amu kisib kochamech. ²⁰Ngot komwa chi kole, achame Jehovah ago sase ne tupcho ko kiplembechwa . Amu inendet ne ma chame ne tupcho ne kigogeer ko maimuchi kocham Jehovah ne tomo Kogeer. ²¹Kitinye anyun ng'atutioni bunu inendet , kele inendet ne chame Jehovah ko ngocham ne tupcho agine.

Chapter 5

¹Age tugul ne iyani kole Jeiso ko Kristo ko kigesich eng' Jehovah : Ak age tugul ne chame inendet ne kisiche, kochamei agine inendet ne kigisiche eng' inendet. ²kinget eng' nito kele kichame legukab Jehovah, ye kichame Jehovah, ak keyae ng'atutikyi. ³Amu ni chamnyetab Jehovah , ale kerib ng'atutikyi: Ama nyigisen ng'atutikyi.⁴Amu age tugul ne kigesich eng' Jehovah koterteri ng'weny : Ak ni ko katerteret ne iterteri ng'weny , noto ko kayanenyo. ⁵Ak ng'o inendet ne iterteri ng'weny? Kobate inendet ne iyani kole Jeiso ko weritab Jehovah.⁶Ni ko inendet ne kinyo eng' beko ak korotik ; ma nyo eng' beko ichegei , kinyo eng' beko ak korotik. Ak Tamirmiriet ne baoriani amu Tamirmiriet ko imanit. ⁷Amu mi somogu che baoriani eng' kipsengwet, Kwanda, Ng'olyot ak Tamirmiriet he tilil,(ago chito somok ko agenge). ⁸Ak mi somogu che baoriani eng' ng'weny, Tamirmiriet, ak beko, ak korotik: Ak iyanjinsot choto somogu eng' agenge.⁹Ngot ketaache baornatetab bik , ko o baornatetab Jehovah kosiir ne bo bik : Amu baornatetab Jehovah ko ni, kele kigobaorian agobo werinyi. ¹⁰Inendet ne iyani weritab Jehovah kotinye baornatanoto eng' inendet: Inendet ne ma iyani weritab Jehovah ko kakoyai inendet koek kiplembechwa, amu ma iyan baornatet ne kibaorian Jehovah agobo werinyi.¹¹Ak baornatonoto ko ni, kele, kigonech Jehovah sobondab koigeny, ak mi sobonito werinyi. ¹²Inendet ne tinye Werit ko kotinyei sobondo; Inendet ne matinyei weritab Jehovah ko matinye sobondo.¹³Kaasirwak tuguchu si kobiit onai ole otinye sobondab koigeny, akwe che oyani kainetab Weritab Jehovah. ¹⁴Ak ni nyiganatet ne ketinye eng' inendet kele ngesom kiy age tugul ko u magenyi, kogasech: ¹⁵Ak ngot kingen kele kasech eng' kiy age tugul ne kisome, kingen kele kitinye tuguk che kigesom inendet.¹⁶Ngot kogeer chi tupchenyi koyae tengekto ne ma bo meet, kosom , si kogochi Jehovah sobondo agobo icheget che kayai tengekto ne ma bo meet. mi tengekto ne bo meet: mamwoe ale kosom agobo noto. ¹⁷Kiy age tugul ne ma bo imanda ko tengek: ak mi tengekto ne ma bo meet.¹⁸Kingen kele mayae tengekto chi age tugul ne kigesich eng' Jehovah; ago inendet ne kigesich eng' Jehovah koribe inendet , ama twae chichoto inendet ne ya. ¹⁹Ak kingen kele ki bo Jehovah ache ak mito ng'weny komugul eng' bounatetab inendet ne ya.²⁰Ak kingen kele kigonyo weritab Jehovah , ak kigogonech kaguiyet, si kobiit kenai inendet ne bo iman , ak kemi eng' inendet ne bo iiman , eng' Werinnyi Jeiso Kristo. Nito ko Jehovah ne bo iman, ak sobondab koigeny. ²¹Legochu mengechen, oistoege kanamonik.

2 John

Chapter 1

¹Ane boiyot asirjini baruani chebioset ne konyitot ago ne lewenot ak legukyi, che achame eng' imanit, ago ma anege kityo, ago icheget tugul che ingen imanit. ²Agobo imanit, ne menyech, ak ko tebche kobotech koigeny. ³Tebche kobotech mieindo,rirenet ak kalyet che bunu Jehovah Kwanda, ak Jeiso Kristo, Weritab Kwanda , eng imanit ak chamnyet.⁴Kiabaibaitu mising amu kianyoru legukuk alak kobendoti eng' imanit, ko u ye kikong'atech Kwanda. ⁵Ak ra anyun, chebiosoni, kasomin mising ma ko u yo kasirun ng'atutiet ne leel, ago noto kigitinye kong'ete taunet ale kechomnye. ⁶Ak ni chamnyet ,ale kebendate ko u ng'atutikyi. Ni ng'atutionoto ko u ye kiogas kong'ete taunet, obendate noto.⁷Amu kigomongji ng'weny kenik che chang; icheget che mang'anyei kole kinyo Jeiso Kristo eng' borto.Nito ko kenindet ak ko kirindoindetab Kristo. ⁸Oripge si mobeet tuguk che kigeyai , ago si onyoru melekto ne nyitat.⁹Matinyei jehovah chi age tugul ne indoi amatebche eng' kanetisietab Kristo, tinye Kwanda ak Werit inendet ne menye eng' konetisiet. ¹⁰Ngonyonjok chi ne ma ibu konetisioni ko mat otaach inendet eng' gong'wong amat otoroch. ¹¹Amu inendet ne torochi ko kayai yamdaet ak boisionikyi che yaachen.¹²Atinye ng'alek che chang che katamache asirwak amamache asir eng' kartasit ak wino ago amang'u anyonjok ak keng'alal ak akwe togoch eng' togoch [kimni]. Si kobiit kosulda boiboiyenyo. ¹³Igatin legukab cheptong'wong ne lewenot.

3 John

Chapter 1

¹Ane boiyot, asirjini Gaio chamanet ne achame eng' imanda.²Chamanani, asae ale ibor komie eng' tuguk tugul ak eng' sobondo, agobo imanit ne mi eng' sobondang'ung'. ³Amu kiabaibaitu mising' ye kingobwa tupchosiek ak konyo kobaorian agobo imanda ne mi eng' inye, kou ye iwendote imanit. ⁴Matinye boiboiyet ne sire ni, ye agas kele bendoti legukchu eng' imanda.⁵Chamanani, iyoe boisietab iman eng' kiy age tugul ne iyochini tupchosiek ak toek; ⁶Che ibortoi chamyeng'ung' eng' taitab kaniset. Iyae ne mie ye iyomisi eng' bandang'wai kou ye nyolu eng' Jehovah. ⁷Amu kimanda iche agobo kainet amoib kiy eng' chebo bororiosiek alak. ⁸Noto anyun kanyoljech ketoret che u choto si kobiit keegu kiboitinik koboto iche eng' imanda.⁹Kiasirji ngolyo kaniset; ago ma taachech Diotrepe, ne chame koek ne togunot eng' kwenung'wai. ¹⁰Eng' noto anyun,ye anyo, abwati boisionikyi che yoe; ng'alalet ne ng'alalenech eng' ng'alek che yaachen, ama noto kityo, matoche tupchosiek ak koete icheget che chame kotaach ak koone eng' kaniset.¹¹Chamanani, amerup che yaach, ago noto mie. Bo Jehovah inendet ne yae ne mie ago tomo kogeer Jehovah inendet ne yae yaitio. ¹²Mwoe tugul ne mie agobo Demetrio ak kobaoriani imanda agine, ee ak kebaoriani ak ache ak ingen ile bo iman baornatenyo.¹³Katinye ng'alek che chang' che katasirun, ago mamache asirunenen winek ak kilamit.¹⁴Ago amang'u ageerin kolegit, si kengalaal togoch eng' togoch. ¹⁵Ngotebi kalyet koboten, igotin chorondok. Igat chorondokyo eng' kainaikwai.

Jude

Chapter 1

¹Juda ,kiboityotab Jeiso Kristo ago tupchetab Jakobo asirjini icheget che kigiguur,che chamatin che mi eng' Jehovah Kwanda, che kigitabonji Jeiso Kristo.²Ngotesak rirenet ak kalyet ak chomiet eng' okwe.³Chamanichu, kiagilge mising' asirwak agobo ole kisarwech Jehovah ache tugul .Ago kimagaat eng' ane asirwak okwe ak a kaigaak, asi akiljike miising' eng' kayanet ne kigikoji korok kayanik Chuto ko tuguk che kigenetech Jehovah koityi cho tugul che iyani Jeiso. Tuguchuto ko mawalakse agoi.⁴Amu mi biko alak che kochutu eng' ung'ot ko mongen ago kigikoji kiruoget. Biko che kimoiyoni, che wale rirenetab kamuktaindet koek che mokyinige, ak kotae Jehovah Kamuktaindet ak Kiptaiyat Jeiso Kristo.⁵Eng' nito anyun, anonwok mbo nda kionget ole King okay is or Kiptaiyat biik eng' emetab Misiri, ko kingokakobata kong'em icheget che ki maiyoni. ⁶kora, kinde anyun Jehovah malaikaisiek che kimarib baunateng'wai, ago kibagakta meng'oteng'wai ; kinde kotebe ratisiosiek che bo koigeny eng' mesundeito agoi koit kiruogetab betut neo.⁷Ko u noto agot Sodom ak Komora, ak nganasook che kimuti, kingokochige sokset, ago rubote borwek che makerge ak chekwai ago kinde koek kaborunet, kololyo eng' kiruogetab mat ne bo koigeny. ⁸Imurwoni agiche chuto ko u noto borwek eng'karuotitoisiekwai ak kosase Kiptaiyat ago chube che tororen.⁹Ago kingo baregei Mikael malaikayat ne o, ak chesawil kotiysot agobo bortab Musa, komakany koipchi inendet kiruogetab chubet; ago kile ine, "ngokerin kong Kiptaiyat". ¹⁰Ago chube bichu tuguk alak tugul che menget. Ak tuguk che iguisot ichege ko u biteng'wai, ko u tiong'ik che matinye ng'omnatet king'eme icheget eng' tuguchuto. ¹¹Bwo eng' iche amu kirub oretab Kain. Ak kokochige mastaetab Balaam komach melekto ak kolusyo eng' ng'elelnatetab Kora, ne ng'elelji Musa.¹²Bichuto ko yatok che mi nyanyjosiek orit che ung'otin eng' igorwekwok che bo chamnyet ye oamisie tugul, mestowek che amisie ichege ama iyweisie, bolik che matinye beek, che iboti koristo, ketik che matinye logoek, che kigobek konyil aeng' che kigetut ak tikitik. ¹³Miltaetabge ne korom nebo araraita che igutu kalilanengwai, kokelik che bendoti, che kikikonorji tuindo ne bo koigeny.¹⁴Ak kimaoten Enok agine, chito nebo tisap kong'ete Adam, koamtochi bichu, "kole ogeero, kinyo Kiptaiyat koboto bikchi che tililen elfusiek ng'isiat. ¹⁵Konyo koyachi kiruoget tugul, ak koruokyi tugul che ma iywei Jehovah eng' boisionikwai tugul che yaachen, che kigoyai ko ma iywei Jehovah. Ak ng'alekwai tugul che nyigisen che kimwa kiptengeginik che ma iywei Jehovah," agobo inendet. ¹⁶Chuto ko che ing'unyng'unysot kiptiyotinik che rube magutikwai che yaachen. Ak komwoe kutuswekwai ng'alek che koromen che bo menotet. che iboboe ng'alek biko si konyor kelunet.¹⁷Ago okwe chamanichu, obwat ng'alek che kikamwa eng' tai koyoktoikab Kiptaiyandenyo Jeiso Kristo. ¹⁸Kigamwowok kole tun bitu chotik eng' betusiekab let, che rube makutikwai che yachen che ma bo kaiyweetab Jeiso Kristo. ¹⁹Chuto che ibu kabesiosiek, che rube borwek, che matinye Tamirmirietab Jehovah.²⁰Ago okwe chamanichu, okimitge eng' kayaneng'wong' ne tiliil mising', osoe eng' Tamirmiryet. ²¹Oribge eng' chamnyetab Kamuktaintet, ocheng'e rirenetab Jeiso Kristo agoi koit sobondab koigeny.²²Ak orire alak che tinye saket eng' konetisiet ne bo kayanet, ak otoret iche. ²³Ak osoru alak eng' kaiyweisiet, ochuutu eng' maat, ak orire alak, ye osose mbo ngoriet ne kagomuruonit eng' borto amu eng' tengektang'wai.²⁴Ngobunji anyun ra inendet ne imuchi koribok si mobutye, ak kondenok taitab torornatenyi eng' boiboiyet ne o ne komatinye tisia. ²⁵Kobunji Jehovah ne inege. Ne sarunindenyo eng' Jeiso Kristo Kiptaiyandenyo, ak torornatet, ak etunatet, ak bounatet, ak kimnatet kong'ete keny ak ra, ak koigeny. Amen .

Revelation

Chapter 1

¹Nito ko ng'ang'utiet ne bo Jeiso Kristo ne kiigochi Jehovah inendet koborji otwogikyi tuguk che biitu ne matiny ak kochogu. Ak kiiyok malaikaiyandenyi asi koborji kiboitiondenyi Johana, ²ne kibaorian agabo ngolyotab Jehovah ak baornatetab Jeiso Kristo, tuguk tugul che kigeer. ³Iberurot inendet ne somani, ak, icheket che kasei ngalekab maoinatoni ak koribe tuguk che kigisiir eng maonotonito, amu kagorik betut.⁴Sirjini Johana, koityi kanisosiek tisab chemi Asia: ingotebi mieindo kobotok ak kalyet, che bunu inendet ne mi, ago kimi, ago tun choni, ak che bunu tamirmirik tisab che mi taitab ngecherenyi nebo laitornatet, ⁵ak che bunu Jeiso Kristo, ne baoriat ne bo iman, kiboretiet nebo che kigobek, ako bounindetab laitorinikab ng'weny. Koityi inendet ne chamech ako ne kitiachech eng tengekwogikcho eng korotikchi- ⁶kigoyaech keegu bororiet, keegu tisiik chebo Jehovah nenyi ako kwandanyi--- ingobunji inendet torornated ak kimnatet koigeny ak koigeny. Amen.⁷Ogeero, nyoni koboto bolik; ak tun kogere inendet konda age tugul, koboto icheket che kiga toor inendet. Ak koteiyo bororiosiek tugul chebo ng’weny amu inendet. ⁸"Ane ko aii Alpha ak Omega" mwae Kiptaiyat Jehovah, "inendet ne mi, ago kimi, ago tun nyoni, noto ko Kamuktaindet.⁹Ane, Johana- tupcheng’wong ak ko aii ne kiemtei tugul nyalilda ak bounatet ak muitaet ne mi eng Jeiso Kristo--kiami emet ne kiikwen beko ne kiguure Patmo; agobo ngolyotab Jehovah ak baornatetab Jeiso. ¹⁰Kiami eng’ Tamirmiriet eng’ betutab Kiptaiyat. Ak kiagas kutit ne o eng batenyu, ko u ne bo iriaget. ¹¹Komwa kole "Sirji bukuit tuguk che igeere eng bukuit ak iyokchi kanisosiek tisab--- koityi Epeso, koityi Simura, koityi Pergamo, koityi Tuatera, koityi Sarde, koityi Laodikia."¹²Ak kiakuskong ale ageer kutinato kingalalwo, ak kingakuskong ageer kelyek tisab che bo taisiek che bo tahabu. ¹³Ak eng’ kwemutab kelyechoto bo taisiek ageer chito ne kergei ak weritab chi, kolaachi ngoriet ne koi ne itei kelyekchi ak koratege birirwetab tahabu komut tegenyi.¹⁴Ak ki leel metinyi ak ko leelach sumeekyik ko u kororik che leelachen- ak leelach ko u teluchi-ak ki u konyekyi mat ne liblibeni. ¹⁵Ak ki u kelyekchi sugunwet ne sitat missing, ko u ne kigitilil eng mat, ak ki u tugenyi cheetab beko che chang. ¹⁶Kitinye kokelik tisab eng’ eunyi ne bo tai, ak kimong’une kutinyi rotwetab chok ne ng’atiben komoswek tuwai. Ki lile bich togenyi ko u asista ne lale eng kimnatenyi tugul.¹⁷Ak kingageer inendet, abutyi kelyekchi ko u chito ne kagome. Ak kiigonora eunyi ne bo tai ak kole, "Ameiywei. Anendet ko aii ne bo tai ak ne bo let ¹⁸ak ko aii ne sobei. Kiga amei, ak ogeer anyun, asobe koigeny ak koigeny! Ak atinye yateiywekab meet ak che bo oldab che kigobek.¹⁹Sir anyun tuguk che kaigeer, ak tuguk che mito raa, ak tuguk che tun biitu eng let. ²⁰Ako anyun ung’otietab kokelik tisab che kegeer eng’ eunyu ne bo tai, ak kelyek tisab che bo taisiek che bo talabu: Kokelikchoto tisab ko malaikaisiekab kanisosiek tisab, ak kelyechoto tisab che bo taisiekab tahabu ko Kanisosiek tisab.

Chapter 2

¹"Koityi malaikayat ne bo kaniset nemi Epeso sir: 'Mwae tuguchu inendet ne name kokelik tisab eng eunyi nebo tai ako inendet ne wendote kwenutab kelyek tisab chebo taisiek che bo tahabu, ²"' Anget boisioniguk, ak boisiengung’ ne nyigis, ak muitaengung’, ak anget ale memuchi imuite agobo biko che yaachen- ak kiityem icheket che kurege che kiyoktoi, ago ma choto, ako kiinai ile kiplembechonik.³Ak itinye muitaet ak kiimuite agobo kainenyu, amechaas. ⁴Ago ating'enen ngolyo, ale kiimete chamnyeng'ung’ ne bo tai. ⁵Inan anyun ole kiibute. Sigu ak iyai bocsionik che kiyae eng tai. Ngot ko mesigu anyonjinin ak aiste keldab taingung’ eng’ ole mito.⁶Ago itinye ni: Isase boisonikab Nikolaitik, che asase agine. ⁷Inendet ne tinye itit, kogas kito ne mwachini Tamirmiriet kanisosiek. Inendet ne iterteri agochini koaam che bunu ketitab sobondo, ne mi paradiso ne bo Jehovah."'⁸Ak isirji malaikaiyatab kaniset ne bo Smurna: Ngalek che bo inendet ne bo tai ak ko ne bo let, inendet ne kigakome ak kosob kogeny: ⁹"Anget nyalilwogikuk ak banandang'ung', ago ii mogorio. Anget chubisietab icheket che mwae kole yahudik icheket, ago ma Yahudik icheket. Icheget ko sunagogitab chesawil.¹⁰Ameiywei nyalilwogik che legit inyoru. Ogeero! Machei chesawil kotoorji korgoret alak eng’ okwe si kobiit ketiemak, ak inyoru nyalilda eng betusiek taman. Egu ne kiyani ogoi meiyat, si agonin kutwet ne bo sobondo. ¹¹Inendet ne tinyei itit, kogas kito ne mwachini Tarmirmiriet kanisosiek. Inendet ne iterteri ko manyoru ng’wanindo eng’ meet ne bo aeng.¹²Ak isirji malaikaiyatab kaniset ne mi Pergamo: Ngalek che bo inendet ne tinye rotwetab chok ne ng’atiben komoswek tuwai: ¹³"Anget ole imenye, ole mi ng’echeretab laitornatet ne bo chesawil. Ak ikwore kainenyu missing. Anget ale metai kayaneng'ung' eng ane, agot eng betusiekab Antipa baoriandenyu, nenyu ne bo iman, ne kigibar eng kwenung'wong, ole menye chesawil.¹⁴Ago atingenen ng’alek che ngering: Itenye alak eng oloto che kigonaam kanetisietab Balaam, ne kiinet Balak kondeno kanagutiet taitab logokab Israel asi koam amitwogik che kigochini kanamonik ak kosokso. ¹⁵Itinye kora ko u noto, alak che rube kanetisietab Nikolaitik.¹⁶Sigu anyun! Ngot ko mesigu, anyonjinin achogu oborie icheket eng rotwetab chok ne mi kutinyu. ¹⁷Inendet ne tinye itit, kogas kito ne mwachini Tamirmiryet kanisosiek. Inendet ne iterteri, agochini mana che ung'otin, ak agochini koita ne leel ne kigesirji kainet ne leel eng koiata, kainet ne mainget chi kobate inendet ne taache."¹⁸"Koityi malaikayat ne bo kaniset nemi Tuatera sir: Ilechi, 'mwae ng'alechu Weritab Jehovah, ne tinye konyek che liblibendos kou mat ak kou kelyekchi taet ne tabulul: ¹⁹"Angen boisioniguk: chamnyeng’ung' ak kayaneng’ung’ ak muitaeng’ung. Anget ale chang’ boisioniguk che bo let kosiir che bo tai.²⁰Ako ating’enen ng’oly, ale ichamjini chnepyoset, jezebel, ne kuuregei maotio; ak koneti kiboitinkyuk ak kogoigoi kosokso, ak koam tuguk che kigochin kanamonik. ²¹Ak kiogochi kasarta ale si kosik, ago machame kosik eng soksennyi²²Ogeer anyun! Awirjini kitogut ne bo miendo ak ichek che ibegei koboto inendet koba nyalida ne o, ngotko masig eng boisionikyi. ²³Ak abare legukchi komeiyo, ak konai kanisosiek tugul kole anendet ne isiachi kabwatutik ak mugulelwek. Ak agochini age tugul eng akwe ko u boisionikwok.²⁴Ako amwawok akwek che ong’etunotin eng’ Tuatira, tugul che matinyei konetisioni che maingen tuguk che kure alak tugukab orit chebo Chesawil- ko eng akwe amwae ale mateswok milet age. ²⁵Ago ko u noto, okwar missing noto otinye akoi aitu.²⁶Ak inendet ne iterteri ak koyai boisionikyu agoi kagesunet, kotun agochini kimnatet koboi bororiosiek. ²⁷'Ak koboi eng’ kiroktab karnet, ak kotuei ko u terenikab cheptereniot komengechitu koek rokyonick.' ²⁸Ak ko u yo kiataach agine kobun Kwandanyu, agochini inendet kokeliet ne bo koriron. ²⁹Inendet ne tinye itit, kogas kito ne mwachini Tamirmiriet kanisosiek."

Chapter 3

¹"Koityi malaikayatab kaniset ne mi Sarde sir anyun: 'Ng'alechu ko bo inendet ne tinye tamirmirik tisab che bo Jehovah ak kokelik tisab. " Anget boisioniguk. Itinye kainet kele isobe, ago kiimei. ²Kosu ak igimit tuguk che ng'etunotin che legit komeiyo, amu tomo anyoru, boisioniguk ko che kigosulda eng taitab Jehovah nenyu.³Inan anyun, kito ne kiitaach ak o igas. Kas iit anyun, ak isigu. Ngot ko meng'et ak iripse anyun, achonii ko u chorindet, amenae sait ne anyonjinin. ⁴Ago itinye kainaik che ng'ering eng' Sarde che ma imuruon ngoroikwai, ak tun bendoti icheket kobotoo, koloogoti ngoroik che lechach, amu nyolunotin icheket.⁵Inendet ne iterteri kotun kilaakchini ngoroik che leelachen, ak mogoi abuch kainenyi eng Bukuitab Sobondo, ago ang'anye kainenyi eng taitab Kwandanyu, ak eng taitab malaikaisiekchi. ⁶Inendet ne tinye itit, kogas kito ne mwachini Tamirmiriet kanisosiek"⁷" Koityi malaikaiyatab kaniset ne mi eng’ Piladelpia sir anyun: ' Ng'alek chebo inendet ne tilil agobo iman- inendet ne tinye yateiwotab Daudi, inendet ne ngo yaat ko makere chi, ak ne ngoker ko mayatei chi. ⁸"'Angen boisioniguk. Keer anyun, kaandene taing’ung’ kurget ne yatat ne maimuchi chi koger. Angen ale itinye kimnatet ne kitigin, ako kiirib ng’olyondenyu, ama itai kainenyu.⁹Keer anyun! Agochini icheget che bo sunagogitab Chesawil, icheget che kuregee yahudik ago ma ichet, che kenu- Ayae icheket kobwa kogutuny eng kelyeguk, ak konai kole achamin. ¹⁰Amu kiirib ng’atutiennyu eng muitaet, aribin agine eng’ kasartab tiemisiet ne chonjini ng’weny komugul, si kotiem icheket che menyei ng’weny. ¹¹Anyoni achogu. Nam missing noto itinye si masaranin chi kutweng’ung.¹²Inendet ine iterteri ayae koek toloita eng' hekalut ne bo Jehova nenyu. Ama komandoi sang’ kogeny, ak asirjini inendet kainetab Jehova nenyu, ak kainetab nganasetab Jehova nenyu. (noto ko Jerusalem ne leel, ne chorugei eng kipsengwet kobunu Jehova nenyu), ak kainenyu ne leel. ¹³Inendet ne tinye itit, kogas kito ne mwachini Tamirmiriet kanisosiek."'¹⁴"Koityi malaikaiyatab kaniset ne mi Laodikia sir anyun: 'Ng'alekab inendet ne Amen, baoriat ne kiyani ak ko bo iman, bounindetab yautikab Jehova. ¹⁵"Angen bosioniguk ale mekaitit amebele bich. Kata keigei nda kekaitit anan ibele bich! ¹⁶Ko amu ilalang anyun- mebele bich amekaitit- Ko legit, ang’ung’den eng’ kutinyu.¹⁷Amu imwae ile, 'Aii Magorio, ak kianyoru tugukchu che chang', ama mi kiy ne amache.' Ako mengen anyun ile inyalilii mising, nyolu kerirenen, ibanani, ii kipkoratia ak imi aach ngor. ¹⁸Kas katikonenyu: alena tahabu ne kigitilile mat asi iegu magoriot, ak ngoroik che leelach ako liltoi, si ilaach, ak si matook kalilanetab aach ngorieng’ung, ak kerichekab konyek che iile konyeguk si igeerte.¹⁹Agere kong’ ak atigoni tugul che achame. Noto anyun, igiilge ak isigu. ²⁰Keer anyun, atononi eng’ kurget ak agonygonyi. Ngot ko kas chi age tugul kutinyu ak koyaat kurget, anyoni konyi ak aamisie koboto inendet, ak koamis inendet kobotoo.²¹Inendet ne iterteri agochini ketebi tuwai eng’ ng’echerennyu ne bo laitornatet, ko u ye kiaterter agine ak atebi ak Kwandanyu eng’ ng’echerenyi ne bo laitornatet. ²²Inendet ne tinye itit, kogas kito ne mwachini Tamirmiriet kanisosiek.""

Chapter 4

¹Kingobata tuguchu atobende, ak ageer anyun kurgetab kipsengwet ne yatat. Tuget ne bo tai ne kiagas ko ki u ne bo iriambut, ne king’alalwo kole, "long’u oli, asi aborun tuguk che tun biitu eng’ let ne matiny." ²Eng kasarata ko kiami anyun eng’ Tamirmiriet, Ak kiageer anyun ko kagindeno eng kipsengwet ng’echeretab laitornatet, ak kimi chito ne kitebe ng’echeranato. ³Ak inendet ne kitebee ko kikegei ako koitab jasipi ak carnelit. Kimito kibembet ne kigemut ng’echeretab laitornatet. Kigergei kibembeinato ako sumaragdo.⁴Ak kigemut ng’echeranato bo laitornatet ng’echerok tiptemu ak ang’wan, ak kitebe boisiek tiptemu ak ang’wan ng’echerochoto, kolaachi ngoroik che leelachen, ak kotinye eng metowekwai kutwesiek che bo tahabu. ⁵Ak kimong’une ng’echeranato kalyelosiek, bolotosiek ak tulosiekab ilat. Ak kiliblibendos taisiek tisabu che bo matik eng taitab ng’echeranoto bo laitornatet, choto ko tamirmirik tisab che bo Jehova.⁶Ak kimii taitab ng’echeranoto bo laitornatet, araraita ne bo glasit ne u krustalo. Ak kimi kwenutab ng’echeranato bo laitornatet ak kiimut komoswek tugul che bo ng’echeranata ko kigemuut tiong'iik ang’wanu che saptos, che nyiitotin konyek tai ak Let.⁷Ak ki kergei tiondo ne bo tai ak ng’etundo ak ki kergei ne bo aeng’ ak moita, ak kitinyei ne bo somok itondo ne u ne bo chito, ako nebo angwan ko kigerge ak chepsireret ne tirireni ⁸Ak ki nyiitotin tiong’ichoto ang’wan soptos konyek komoswek tugul barak ak orit, kotinyei age tugul kebebaik lo. Ama imuung'tos icheket bet ak kemoi komwae kolen, "Tilil, Tilil, Tilil, Kiptaiyat Jehova Kamuktaindet, ne kimi ak komi ak kotun nyonii."⁹Ak ye kingogochi tiongichoto saptos torornatet, ak teegisto ak kongoi inendet ne tebee ng’echeranoto bo laitornatet, inendet ne sobei koigeny ak koigeny, ¹⁰kobutyi anyun boisiechoto tiptemu ak ang’wan taitahb inendet ne tebee ng’echeranoto bo laitornatet ak kogutungji inendet ne sobei koigeny ak koigeny. Ak kowirji ng’weny kutwesiekwai eng taitab ng’echeret kolen, ¹¹"nyoljinin, kiptaiyandennyo ak ko Jehova nenyo, itaach torornatet ak tegisto ak kamuktaet, amu kiiyai tuguk tugul, ak komii amu mageng’ung’ nekiyai koyaagis.

Chapter 5

¹Ak kiageer anyun eng’ eutab tai ne bo inendet ne kitebee ng’echeranato bo laitornatet, bukuit ne kigisiir tai ak batai, ne kiging’och eng ngoksosiek tisab. ²Ak kiageer anyun malaikayat ne kim kobarastoi eng’ kutit ne o, kole, "Ng’o ne nyolu koyaatk bukuit ak kotiach ng’oksosiekyi?³Ak kima komi chi kipsengwet, anan ng’weny, anan ko kureretab ng’weny ne kiimuchi koyaat bukuinoto, anan kosoman. ⁴Ak kiarir missing amu kima biit chi ne nyolu koyaat bukuinoto anan kogeer kosoman. ⁵Ak kilejo age eng’ boisliechoto, "Ameterir. Keer anyun! Kigoterter Ng’etundo ne bo oretab Juda, Tigitiotab Daudi, ko kigoturis. Ako imuchi inendet koyaat ng’oksosiechoto tisab."⁶Ak kiageer Aruet ne kitononi eng’ kwenutab ng’echeranato bo laitornatet ak tiong’ichoto angwan saptos, ak eng kwenuta boisiechoto. kitoogu ko u ne kegaa kebar. Kitinye kuinoik tisab ak konyek tisab, choto ko tamirmirik tisab che bo Jehova che kigiyokto koba ng’weny komugul. ⁷Kiwo anyun ak koib bukuit eng’ eutab tai ne bo inendet ne tebee ng’echeranato bo laitornatet.⁸Ak ye kingo kagoib bukuinoto, kobutyi taitab Arwet tiong'ichoto ang’wanu saptos ak boisiechoto tiptemu ak ang’wan. Ak kitinye age tugul ketubet ak tabet ne bo tahabu ne nyiitotin nyamdutik, che kebeelei, che choto ko sautikab bikab Jehovah che tililen.⁹Ak kitienyo tiendo ne leel: kolen "nyoljinin inam bukuit ak iyaat ng’oksosiekyi. Amu kigienyin, ak eng korotiguk ko kiialji Jehova biko kobun bororiet age tugul, ak che bo kutit age tugul, ak che bo bik alak tugul, ak che bo ematunwek tugul. ¹⁰Ak kiiyai icheket koek bororiet ak tisiik eng’ Jehova nenyo, ak kobounisie eng’ ng’weny."¹¹Ak kiageerte anyun ak kiagas kutitab malaikaisiek che chang’ che kiimut ng’echeranato bo laitornatet ak tiong’ik che saptos ak boisiek. Ak koitengwai ko ki elfusiek tamanusiek konyil elfusiek konyil elfusiek che bo elfusiek. ¹²Kimwaei eng’ tuget ne o kole, "Nyolunot Aruet, ne kigieny, kotaach bounatet, magornatosiek, ng’omnatet, kimnatet, teegisto, torornatet ak kalosunet."¹³Ak kiagas kito age tugul ne kigiyai ne kimi kipsengwet, ak ne mi ng’weny, ak ne mi kureretab ng’weny, ak eng’ araraita-ak tuguk tugul che mi oring'wai-kolen, "Ingobunji inendet ne tebe ng’echeretab laitornatet ako inendet Aruet, kalosunet, tegisto, torornatet, ak bounatet koigeny ak koigeny. ¹⁴Ak kimwa tiong'ichoto ang’wanu saptos kole," Amen!" Ak kobutyi ng’weny boisiechoto ak kukutungchi.

Chapter 6

¹Ak kiageer ye kingoyaat Aruet agenge eng' ng’ok sosiechoto tisab, ak kiagas agenge eng' tiong’ichoto ang’wan saptos komwa eng’ tuget ne ki tule ko u ilat kole "Nyo!" ²Ak kiageer anyun mbartanyit ne leel. Ak kitinye kianda ketindet, ak kigigochi inendet kutwet. Ak kimong' ko katerterin, ak asi kosich koterteris.³Ak ye kingoyaat Arwet ng’okset ne bo aeng, agas tiondo ne bo aeng’ ne sobei kole, "Nyo!" ⁴Ak kimong’ Mbartanyit age---ne birir ak kigigochi inendet ne kikete koisto kalyet kobet eng’ ng’weny, si kobiit kobargei ichegei eng ichegei.. Kigigochi inendet rotwetab chok ne o.⁵Ak ye kingoyaat Arwet ng’okset ne bo somok, agas tiondo ne sobei ne bo somok kole, "Nyo!" Ak kiageer anyun mbartanyit ne tuui, ak kitinyei ratilit eng’ eunyi inendet ne kikete. ⁶Ak kiagas ne u tuget eng’ kwenutab tiong’ichoto ang’wan che saptos kolen, "kialdoe kibabetab nganok denarit agenge, ak kialdoe kibabok somok che bo sairik denarit agenge. Ameng’em mwaita ak divaik."⁷Ak ye kingoyaat Arwet ng’okset ne bo ang’wan, agas tugetab tiondo ne sobei ne bo ang’wan kole, "Nyo!" ⁸Ak kiageer anyun, mbartanyit ne talelyo. Ak kainetab inendet ne kikete ko kigiguree meet, ak kirube inendet oldab che kigomeiyo. Ak kigigochi ichecket kimnatet koboi kebeberta agenge eng’ ang’wan ne bo ng’weny, kobare rotwetab chok, rubet ak miondo, ak tiong’ikab timdo che yaachen che bo ng’weny.⁹Ak kingoyaat Arwet ng’okset ne bo mut, ageer eng’ kureretab kaptisisio sobonwekab icheket che kigibar amu ng’olyotab Jehova, ak baornatet ne kitinyei. ¹⁰Ak kimwa eng kutit ne o kole, "Agoi ou, ee Bounindetab tugul, ne tilil ak ko bo iman, si iruokyi ak iyaaktoiywech mugetit ogobo korotikyo eng’ ichek che menyei ng’weny?" ¹¹Ak kigigochi age tugul eng’ icheket ngoriet ne goi ne leel, ak keleji ko ta kogany ne matia, kot kosulda koitetab che otwogik koboto icheket, ak tupchosiekwai, che tun kibarei ko u icheget.¹²Ak kiageer ye kingoyaat Arwet ng’okset ne bo lo, ak kibiit kiprengreng’it ne o mising. Ak kituuit asista ko u kuniet ne kigiyae kororik che tuuen, ak kikergeit arawet komugul korotik. ¹³Ak kiroroiyo ng’weny kokelik che mi kipsengwetisiek, ko u ye ibutos eng’ mogoiywet logoekyi, kotomo korurio, ye itumdumi koristo ne o. ¹⁴Ak kiistogee kipsengwet ko u kartasit ne kakimaman. Ak kigiisto eng komoswekwai tulwet age tugul ak emet age tugul ne kiikwen beko.¹⁵Kong'et anyun Laitorinikab ng’weny ak bounik, ak kiptainik che eechen, ak magorek, ak che kimen, ak chi age tugul ne rarat ak chi age tugul ne itiagat, kounygee eng’ kebenonik ak ruandosiek che bo tulonok. ¹⁶Ak kolejini tulonok ak ruandosiek, "Oluulchech! Ak ounyech eng’ togetab inendet ne tebee ng’echeretab Laitornatet, ak eng’ neregekab Aruet. ¹⁷Amu kagoit betut ne o ne bo neregekwai. Ak tos ng’o ne imuchi kotonon?"

Chapter 7

¹Kingobata nito ageer malaikasiek ang’wan kotonondos eng’ luukwek ang’wan che bo ng’weny, konamei koristo ang’wan che bo ng’weny, si mata kousyi usonet ng’weny, anan araraita, anan ketit age tugul. ²Ak kiageer malaikayat age komong'u kobun kong’asis, kotinye ng’oksetab Jehova ne sobei. Kiguur malaikaisiek ang’wan eng’ tuget ne o, che kigigochi kong’em ng’weny ak araraita: ³Koleji, "Among’em ng’weny, anan araraita , anan ketiik, agoi kindene ng’okset togochikab kiboitinikab Jehova nenyo."⁴Ak kiagas koitetab icheget che kiging’och, ko kiek elfusiek bogol ak artam ak ang’wan, che kiging’och eng oret age tugul ne bo legukab Israel: ⁵kiging’och elfusiek taman ak aeng’ che bo oretab Juda, ak kiek che bo oretab Reuben elfusiek taman ak aeng, ak kiek che bo oretab Gad elfusiek taman ak aeng, ⁶ak kiek che bo oretab Aser elfusiek taman ak aeng, ak kiek che bo oretab Naptali elfusiek taman ak aeng, ak kiek che bo oretab Manase elfusiek taman ak aeng,⁷ak kiek che bo oretab Simeon elfusiek taman ak aeng, ak kiek che bo orethab Lawi elfusiek taman ak aeng, ak che bo oretab Isaker elfusiek taman ak aeng, ⁸ak kiek che bo oretab Sebulun elfusiek taman ak aeng, ak kiek chebo oretab Josep elfusiek taman ak aeng, ak kiging’och che bo oretab Benjamin elfusiek taman ak aeng.⁹Kingobata tuguchu, ageer anyun, tuiyet ne o ne kima komuchi chii koiit--che bunu bororiet age tugul, oret age tugul, kutuswek tugul- kotonondos eng taitab ng’echeterab litornatet ak eng’ taitab Aruet. Kilaachi ngoroik che koen ako leelach, ak Kotinye temenikab sosik eng’ eunekwai, ¹⁰ak kibarostoi eng’ kutit ne o, Kole: "Bo Sarunet Jehova nenyo ne tebe ng’echeretab Laitornatet, ak ko bo Aruet."¹¹Ak kitonondos malaikaisiek tugul ko kaimuut ng’echeretab Loitornatet, ak boisiek, ak tiong'ik ang’wan che saptos, ak kiibutyi ng'weny eng taitab ng’echeretab Laitornatet. Ak kolos Jehova, ¹²kolen, "Amen! Bo Jehova nenyo kolosunet, ak torornatet, ak ng’omnatet, ak kongoi, ak tegisto, ak kamuktaet, ak kimnatet, koigeny ak koigeny! Amen!"¹³Ak kitebena agenge eng’ boisiek, kolejo, "Chu ilaachi ngoroik che leelachen, ko ng’o, ak kobunu ano? ¹⁴Ak kiawolji inendetn aleji, "Kiptaiyandeni, ingen inye," kolecho anyun, "Chu ko icheket che bunu nyalilda ne o. Ak kigoun ngoroikwai koleelagitu eng’ korotikab Aruet."¹⁵Amu nito anyun, komi icheket taitab ng’echeretab laitornatet ne bo Jehova; ak koboisiechini inendet bet ak kemoi eng’ hekalunyi. Ak koiitoi inendet ne tebe ngecheretab laitornatetab emainnyi eng’ baragung’ wai. ¹⁶Ma kogasei rubet kogeny, ama koamei melelda kogeny. Makobeelei ichekt asista, ama kobelei icheket mat age tugul. ¹⁷Amu egu mestowong’wai Aruet ne mi kwenutab ng’echeretab laitornatet, ak kondochini icheket koba konyekab beko che saptos, ak kobukchi Jehova beekab kong alak tugul eng’ konyekwai."

Chapter 8

¹Ak ye kingoyaat ng’okset ne bo tisab, kosis kipsengwet kasarta ne legit kebebertab sait. ²Ak kiageer malaikaisiek tisab che kitonondos eng’ taitab Jehova, ak kigigochi kiriambusiek tisab.³Ak kicho malaikayat age, konyo kotonone ole bo kapkorosut, kotinyei teret ne bo tahabu; ne kibelee nyamdutik. Ak kigigochi nyamdutik che chang’ che kibeele, si kotese sautikab che tililen tugul chebo Jehovah eng’ kapkorosutab tahabu, ne kimi taitab ng’echeretab laitornatet. ⁴Ak kitogosta iyetab nyamdutik che kibeelei---koboto sautikab biko che tililen, eng taitab Jehova ak eng’ eutab malaikayat. ⁵Ak kiib malaikaiyat teronoto ak konyiit matab kapkoros konyi. Ak kowirji ng’weny, ak kibiit tulosiek, ak kutuswek ak kalyelosiek, ak kiprengreng'iet.⁶Ak kipchopgei malaikasiek tisabu che kitinyei kiriambusiek tisab si koguut. ⁷Ak kiguut malaikayat ne bo tai, ak kibiit koikab ropta ak mat, che ing'olotin ak korotik. Ak kigiwirji ng’weny; ak kilal kebeberta agenge eng somok ne bo ng’weny, ak kilal kebererta agenge eng somok ne bo ketiik, ak kilalyo suswek tugul che nyalilen.⁸Ak kiguut malalikayatab aeng’ ak kigiwirji anaraita kit ne u tulwet ne o kolalei. Ak kiek korotik kebeberta agenge eng’ somok ne bo araraita, ⁹ak kimeiyo kebeberta agenge eng’ somok ne bo tiong’ik che kimi araraita che ki saptos, ak kiging’em kebeberta agenge eng’ somok ne bo melisiek.¹⁰Ak kiguut malaikaiyatab somok, ak kirorok kokeliet ne o kobun barak, kolalei ko u torchit, ak kiibutyi keberta agenge eng’ somok ne bo ainosiek. ¹¹Kigiguure kainetab kokelienato ng’wanindo. Ak king’waniit kebeberta agenge eng’ somok ne bo beko, ak kimeiyo biko che chang’ eng’ beechoto, amu kiga kiyai kong’wonegitu.¹²Ak kiguut malaikaiyatab ang’wan iriambunyi, ak kigikwer kebeberta agenge eng’ somok ne bo asista, ak kebeberta agenge eng’ somok ne bo arawet ak kebeberta agenge eng’ somok ne bo kokelik. Ak koimenit kebeberta agenge eng’ somok ne bo tuguchoto, ama lapkeit betut eng’ kebeberta agenge eng’ somok ak kebebertab somok ne bo kemout ko kima kotinye lapkeiyo age tul.¹³Ak kiageer, chepsireret ne kitirireni eng’ eng barak ak agas kolen eng’ kutit ne o, "Bwo bwo, bwo, agobo Icheket che menye ng’weny, amu cheosiek alak che bo iriambusiek che bo malaikaisiek somok che ta koguutei."

Chapter 9

¹Ak kiguut iriambunyi malaikaiyatab mut. Ak kiogeer kekeliet ne kibunu kipsengwet ko kakobutyi ng’weny. Ak kigigochi inendet yateiywot ne bo kebenet ne lo missing amatinye let. ²Ak kiyaat kebenonoto matinye let, ak kilany iyeto komong’une kebenonoto, ne u iyeto ne bo mat ne o missing. Ak koimenit asista ak soet amu iyetab kebenonoto.³Ak kimong’une chereng’enyinik iyeto kobwa ng’weny, ak kigigochi ichek kimnatet ne u ne bo takolikab ng’ony. ⁴Ak kiging’at icheket komang’em suswekab ng’weny anan ko kiy age tugul ne nyalil anan ko ketit age tugul, ago bichoto ichegei che kimatinye ng’oksetab Jehova eng’ togochikwai.⁵Ak kiging’at icheket keleji amat kobar bichoto, ago si kobiit konyalil icheket arawek mut. Ak ki u kanyalileng’wai kanyalitetab takoliet, yo kasus chito. ⁶Ak tun cheng’e biko meet eng’ betusiechoto ako mogoi nyor. Isori biko ko machei komeiyo, ak komweei meiyat eng’ icheket.⁷Ak ki u itonwekab chereng’enyisiechoto mbartanyisiek che chobotin koba boriet. Ak ki u yo mi metowekwai kutwesiekab tahabu ak togochikwai ko kigerge ak togochikab biko. ⁸Ak kitinye sumeek che u sumeekab chepyoso, ak ki u kelekwai kelekab ng’etunyik. ⁹Ak kitinyei garik che kiilaakyini teget ko u che bo karnok; ak ki u cheetab kebebaikwai cheetab karisiek che bo mbartanyisiek che chang’ che ruaei kobendi boriet.¹⁰Ak kitinye saruraik che u che bo takolaik; ak eng saruraikwai ko kitinye kimnatet kosus biko eng’ arawek mut. ¹¹Ak kitinye icheket laitoriat ne bou, noto ko malaikaiyatab kebenet ne mang'ete let. Ne kainenyi eng’ kutitab Hebranik ko abnandon, ak eng yunanik ko Apollyon. ¹²Kagosiirto bwo ne bo tai. Okeer anyun! Ye ibata kobwanii nyasutik alak aeng’u.¹³Ak kiguut malaikaiyatab lo iriambunyi, ak kiagas tuget ne mongune kuinoikab kapkorosutab tahabu ne mi taitab Jehova, ¹⁴komwachini malaikaiyandanato bo lo, ne kitinye iriambut, kolech, "Itiach malaikaisiek ang’wan che ratotin eng’ ainet ne o ne bo Euphrate." ¹⁵Ak kigitiach malaikaisiechoto ang’wan, che kiga kechob ogobo kasarata, ak betut, ak arawet, ak eng kenyinoto ketiach kobar kebebertab agenge eng’ somok ne bo biko.¹⁶Ak kiek koitetab askarikab luget che kikalany mbartanyisiek 200,000,000. Ak kiagas koitengwai. ¹⁷Ak kiageer anyun ko u noto mbartanyisiek eng ng’ang’utiet ak icheget che kikete: Kokitinye garik che kilaakyini tegetik che u mat, ak che u haukinto ak che songi ko u koik che laldos. Ak ki u metowekab mbartanyisiek metowekab ng’etunyik, ak komong’une kutuswekwai mat, ak iyeto, ak koik che laldos.¹⁸Ak kibar tiong’ichu somogu kebeberta agenge eng somok ne bo biko, eng’: mat, iyeto ak eng’ koik che laldos che kimong’une kutuswekwai. ¹⁹Amu kimi kimnatetab mbartanyisiechoto kutuswekwai, ak saruraikwai-- amu kikergei sarurikwai ak erenok, amu kitinye metowek che kisuse biko kot konyor mook.²⁰Ak biko che king’et , che kima kibar eng’ korotwechoto, ko mosig eng' boisionikab eunekwai si ma ta kosa oik ak kanamonikab tahabu, ak che bo feda, ak che bo sugunonik, ak che bo koik, ak chebo ketik---tuguk che maimuchi kogeerto, anan kogasta anan kobendat. ²¹Amasik eng rumisiosiekwai, anan eng’ banitwogikwai, anan eng sokseng'wai, anan eng chorsosiekwai.

Chapter 10

¹Ak kiageer kogeny anyun malaikaiyat age ne kim kochorugei eng kipsengwet. Kikakilaagchi boldet, ak kimi kibembeit baragutab metinyi. Ak ki u togenyi asista, ak ki u kelyekyi toloiwekab mat. ²Ak kikanam eng’ bukuit ne mining, ne kikiyat eng eunyi. Ak kiindeno keldanyi ne bo tai nyanjet ak kondeno ne bo katam emet.³Ak kiwaach eng’ tuget ne o ko u yo morori ng’etundo. Ak ye kingo kagowaach, kong'ololyo ilotik tisab eng' tulosiekwai. ⁴Ak ye kingo kogong'ololyo ilotik tisabu, amach asir, ako kiagas tuget ne bunu kipsengwet kole, " Ng’och tuguk che kamwa ilotik tisabu. Amesir."⁵Ak Kinamji barak eunyi ne bo tai kotokyi kipsengwet malaikaiyat ne kiageer kotonone araraita ak emet. ⁶Ak kimuro eng inendet ne sobei koigeny ak koigeny, inendet ne kiyai kipsengwet ak tuguk che mito orit, ng’weny ak tuguk che mi orit, ak araraita koboto tugul che mito orit, ak komwa malaikaiyat kole, "Makomii kaenetabge. ⁷Ago eng’ betut ye machei koguut iriambunyi malaikaiyatab tisab, kosulda anyun ung’otietab Jehova, ko u logoiywek che tililen che kimwochi kiboitinikyi maotik."⁸Ak tuget ne kiagas kobunu kipsengwet kong’alolwo kogeny: kole, "Ui, nam bukuit ne yataat eng eutab malaikayat ne tononi eng araraita ak eng’ ng’weny." ⁹Awe anyun ole kimi malaikaiyat ak aleji kogona bukuinoto mining. Ak kolejo, "Nam bukuit ak iaam. Igochini moeng’ung kong’wanit , ago anyinyitu eng’ kuting’ung’ ko u kumiat."¹⁰Ak kianam bukuit ne mining eng’ eutab malaikaiyat ak aam. Ak ki anyin eng' kutinyu ko u kumiat, ak kingo kaam, kong’wanit eng’ moennyu. ¹¹Ak kimwowo kole, "Kanyoljin imaoten agobo bik che chang,’ bororiosiek, kutuswek, ak laitorinik.

Chapter 11

¹Ak kigigona tegat ne u kirokto aboisie koek ne kikwoisie. Ak kikilejo, "Ngeet ak ikwaa hekalutab Jehova ak kapkorosut, koboto icheget che saei eng’ oloto orit. ²Ago bagakte, amat ikwaa kiyeng'ut ne mito hekalut sang, amu kigegochi Bororiosiek. Ak kotiechatiechi eng’ kelyekwai nganaset ne tilil eng arawek artam ak aeng.³Agochini baorinikyu aeng’ komaoten betusiek 1,260 kolachi kuniook." ⁴Baorinichuto ko ketik aeng’ che bo emitic ak kelyek aeng’ che bo taisiek che kotonondos eng’ taitab Kiptaiyet ne bo ng’weny. ⁵Ak komache chi konyalil icheket, komong’une mat kutuswekwai ak kotar bunikwai. Ak ngot ko mache chi konyalil icheket, kebare ko u nito ne matiny.⁶Tinye baorinichuto kimnatet koger kipsengwet si marobon eng’ betusiekab maoinatengwai. Ak kotinye kimnatet kowal beko koek korotik ak kobir ng’weny eng’ koroita age tugul ko u ole maktoi. ⁷Ak ye tun kagotar baornatengwai, koyai luget agobo icheket tiondo ne mong’une kebenet ne loo ama tinye let. Iterteri ak kobar icheket tionyoto.⁸Ak tebsot muswekwai eng’ oretab nganaset ne o, (ne kiguure eng’ tamirmiriet Sodom ak Misiri) ole kiga kigartate Kiptaiyandengwai. ⁹Ak keerei muswekwai alak eng’ biko tugul che bunu ortinwek, ak kutuswek, ak bororiosiek, eng’ betusiek somok ak kebebertab betut. Ama chamdoi ketub muswekwai eng’ kererit.¹⁰Ak boiboitu che menye ng'weny ogobo icheget ak kogasge. Ak koyokyige konunoik agenge eng age amu kinyalili maotichuto aeng’ icheket che menyei ng’weny. ¹¹Ak ye kingobata betusiechoto somogu ak kebeberiat kochut icheket kambusetab sobondo ne bunu Jehova, ak kotononio eng’ kelyekwai. Ako name cholatet ne o ichek che keere icheket. ¹²Ako kase tuget ne o ne bunu kipsengwet kolejini icheket, "Olong’u oli!" Ak kolanye koba kipsengwet eng boldet, kogeeroti icheket bunikwai.¹³Ak eng kasarata kobiitu kiprengreng’iet, ak kolul kebeberta agenge eng’ taman ne bo nganaset. Ak kobare kiprengreng'ianato biko elfusiek tisab, ak kicholsot che ng'etu ak kogochi torornatet Jehova ne bo kipsengwet. ¹⁴Kagosiirto nyalilda ne bo aeng. Keer anyun! Nyoni Nyalilda ne bo somok kochogu.¹⁵Ak kiguut malaikaiyatab tisab iriambunyi, ak kibiit tugosiek che eechen eng’ kipsangwet ak komwa kole, "Kagobunji bounatetab ng’weny Kiptayandenyu, ak ko bo Kristo nenyi, ak kobou koigeny ak koigeny."¹⁶Ak kiibutyi ng’weny boisiek tiptemun ak ang’wan, che tebee taitab Jehova eng’ ng’echerokwai che bo torornatet, ak kokutungji Jehova. ¹⁷Komwae kole, "Kiwegun kongoi, ee Kiptaiyat Jehova kamuktaindet, ne imi, ak kiimi, amu kainam kamuktaeng’ung ne o ak kaitou ibou.¹⁸Kinerekcho bororiosiek, ak kakonyo nereknateng’ung. Ak kakoit betut ne kiruokyine biko che kigomeiyo ak betut ne kigochine kiboitiniguk maotik melekwekwai, ak biko che tililien, ak icheket che kiiywei kaineng’ung, che mengechen ak che eechen. Kakoit kasarta nengu'un ing’em icheket che ngemei ng’weny."¹⁹Ak kigiyaat hekalutab Jehova eng’ kipsengwet ak kitook eng’ hekalunnyi moingetab arorutioenyi. Ak kibiit kalyelosiek ak kutuswek, ak tulosiek ak kiprengreng'osiek, ak koik che eechen che bo ropta.

Chapter 12

¹Kitook kaborunet ne o eng kipsengwet: chepyoso ne kiilaachi asista, ak komi arawet ng'wenyutab kelyekchi ak kimi metinyi kutwetab kokelik taman ak aeng. ²Kitomono inedet, ak kiwaache kotinye ngw'anindab sigisiet, ak eng’ ng'wanindo komache kosigis.³Ak kitook kaborunet age eng kipsengwet: Ogeer anyun! Kimi tiondo ne o ne borir ne kitinye metewek tisab ak kuinok taman, ak kimi metewekchi kutwesiek tisabu. ⁴Ak kibukto saruryenyi kebeberta agenge eng somok ne bo kokelikab kipsengwet ak kowirji ng'weny. Ak kitonon tionyoto eng taitab chepyosonoto kimache kosigis, kole si ye sigis, koam lekwet.⁵Ak kisich lekwet ne werit, ne tun ko bou bororiosiek tugul eng kiroktab karnet. Ak kigimut kechaktae lakwenyi kwo ole mi Jehova agoi nyecherenyi ne bo laitornatet. ⁶Ak kimwei chepyosonoto kwo tumoo kwen, ole kitinye komosta ne kiga kochopchi Jehova, si komuch kobai inendet eng oloto betusiek 1,260.⁷Ak kibiit boryet eng kipsengwet. Kiwo Mikol Koboto malaikaisiekchi kobarge ak tiondo, ak kiyai boryet tionyoto ak malaikaisiekchi. ⁸Ago kima ko kim tionyoto komuch koterteris. Ak ki mata konyor olda ngwai kogeny eng kipsengwet. ⁹Ak kigiwiir tionyoto O konyo ng'weny erenet ne bo keny, ne kigiguure Chesawil anan ko Setani, keberberindetab ngweny komugul- kigiwir konyo ngweny, ak kigiwir malaikaisiekchi koboto inendet.¹⁰Ak kiagas kutit ne o eng kipsengwet: kole, "kagocho raa sorunet ak kamuktaet ak bounatetab Jehova nenyo, ak kimmatetab Kristo nenyi. Amu kagewirta kataminetab che kitupche kwa ngweny, kiitami icheket eng taitab Jehova nenyo bet ak kemoi.¹¹Ak kiiterter inendet amu korotikab Aruet ak amu ng'olyotab baornateng'wai ama cham sobonwekwai agoi meet. ¹²Noto anyun oboiboitu, akwe kipsengwetisiek, ak akwe che omenye oloto! Ako mutyo agobo ng'weny ak araraita, amu kachorge chesawilyet kocho ole omite! Kotinye nereknatet ne ya ako ingen kole tinye kasarta ne kitigin kityo!¹³Ak ye kingogeer chesawilyet kole kagewir kocho ng'weny, korub chepyoset ne kasiche lakwet ne werit. ¹⁴Ak kigigochi chepyosonoto kebebaik aeng chebo chepsireret ne o si komuch kotiriren kwo oldanyi ne kigichopchi eng ong'atet. Nito ko ole kigiribee, betusiek ak kebebertab betusiek koistoege erenet.¹⁵Ak kirong erenet beeko eng kutinyi che teno ainet korubee chepyosonoto kole si komuch koib inendet bechoto. ¹⁶Ak kitoret ng'weny chepyosonoto. Kiyaat kutinyi ng'weny ak kolugui ainet ne ki rang'uge eng kutitab chesawilyet. ¹⁷Ak kinerekchi chesawilyet chepyosonoto ak kwo kobarge akch bo orenyi, icheket che ribe ng'atutikab Jehova ak kotinye baornatetab Jeiso. ¹⁸Ak kitonon tiondo eng kipsiaiyet ne mito tabandab araraita.

Chapter 13

¹Ak kiageer tiondo kolong'u kong'etune araraita. Ak kitinye kuinoik taman ak metewek tisab. Ak eng' kuinoikyi ko kitinye kutwesiek taman, ak eng metit age tugul ko kimi kainetab chubisiet. ²Ak tionyi kiogeer ko ki kerge ak cheplanget. Kelyekchi ko ki u kelyekab chebogerit, ak kiu kutinyi kutitab ng’etundo. Ak kiigochi chesawilyet inendet kimnatenyi, ng'echerennyi, ak bounatet ne o asi koboi.³Ak kiageer agenge eng' metewekchi ko u yo kagikwer ak kitinye moet ne ya, ak kigakosob moet. Ak kikwong ng'weny komugul ak korub tiondo. ⁴Ak kora kogutungji icheket chesawilyet, amu kigochi bouinatenyi tiondo. Ak kigutungji icheket kora tiondo ak kotestai komwa kole, "Ng’o ne kerge ak tiondo?", ak "Ngo ne imuchi koborio ak inendet?"⁵Ak kigigochi tiondo kutit kong'alal tuguk che bo laskeita che eechen ak chubisiet. Ak kigigochi inendet kimnatet koboisie arawek artam ak aeng. ⁶Ak kiyaat kutinyi kochub Jehova, ak kochub kainenye ak gonyi, ak icheket che menye kipsengwet.⁷Ak kigigochi tiondo chamjinet kobarge ak bikab Jehovah che tililen ak kotur icheket. Ak kigigochi kora kimnatet koboi oret age tugul, ak biko tugul, ak kutit age tugul ak bororiet age tugul. ⁸Ak kogutungji inendet tugul che menye ngweny, chi agetugul ne ma kisirchi kainenyi Bukuitab Sobondo, ne bo Aruet ne kigieny kong'etee taunetab ng’weny.⁹Ngo tinye chi age tugul itit, kogas. ¹⁰Ngot kemuti chi kerat, kerate ne matiny. Ngot kebare chi eng rotwetab chok, ko eng rotwetab chok kebare nematiny. Mi yu muitaet ak kayanetab biko che tililen.¹¹Ak kiager tiondo age kolong'u eng ng'weny. Kitinye kuinok aeng ko u aruet, ak king'alali ko u chesawil. ¹²Ak koboisie kimnatet tugul ne bo tiondo nebo tai eng tainyi, ak kogochi ng'weny ak che menye ng'weny kogutunji tiondo ne kibo tai----noto ne kigisoob ole kitinye moet ne ya.¹³Ak kiyai inendet kaborunoik che eechen. Kiyai agot mat kororok ng'weny kong'ete kipsengwet eng taitab biko. ¹⁴Ak kiken icheket che menye ng'weny eng kaborunoik che kigigochi inendet kamuget koyai eng taitab tiondo, koleji icheket che menye ng'weny komuswogenji kanamwet tiondo--- ne tinye lomutietab rotwetab chok, ako kisob kogeny.¹⁵Ak kigichamji inendet kombushi kanamwetab tiondo si komuch kong'alal kanamwetab tiondo, ak kotil kole kebar tugul che ma kutungjini kanamwetab tiondo. ¹⁶Ak king'at tugul, che mengechen ak che eechen, mogorek ak kibananok, che itiogotin ak che ratotin, kotaach ng'okset eng eutab tai anan ko eng toget. ¹⁷Ak kima imugakse eng chi age tugul koalis anan koaldois ngo matinye ng'okset ne bo tiondo, noto ko koitetab tiondo ne koitet ne teleldochini kainenyi.¹⁸Ni ko mache ng'omnatet. Inendet ne tinye Kaguiyet, koiit koitetab tiondo. Amu koitetab chi. Ako koitenyi ko bogol lo ak tamamwogik Lo ak Lo (666).

Chapter 14

¹Ak kichilte, ak ki ageer anyun Aruet ko tononi eng Tulwetab Sion. Ak koboto inendet ko kimi biko alfusiek bogolu ak artam ak ang’wan (144,000) che kitinye kainenyi ak kainetab kwandanyi che kigisirchi togochikwai. ²Kiagas kutit kobun kipsengwet ne u bolatetab beko che chang ak ko u tuletab ilet ne bolei mising. Ak tuget ne kigagas ko ki u nebo butik che bute kibukandisiekwai.³Ak kitien tiendo ne leel eng taitab ngechenetab laitornatet, ak eng’ taitab tiongik ang'wan che saptos ak boisiek. Ama mi chi ne kimuchi konetge tienoto kobate icheget 144,000 che kigimutu kong'e ng'weny. ⁴Chuto ko icheghet che ma nyerege eng chepkukonik, amu bergeinik icheget. Chuto ko icheget che rube Aruet eng’ oldo tugul ole wendi. Kigial chuto eng’ kwenutab biko koek logoekab tai eng Jehova ak eng Aruet, ⁵Ama kinyorji kutuswekwai lembechta; ama tinye tisia.⁶Ak kiageer malaikaiyat age kotirireni eng kwenutab barak, kotinye logoiywek che tililen che bo koigeny asi koamchi icheket che menye ng'weny--- ak bororiet age tugul, oret, kutit, ak biko. ⁷Ak kigurso eng kutit ne o, kole, "Oiywei Jehova ak ogochi torornatet. Amu kagoit kasartab kiruogenyi. Ogutungji inendet, ne kiyai kepsengwet, ak ngweny, ak araraita neo ak ole kosunee beeko."⁸Ak korub malaikaiyat ne bo aeng, ne mwae kole, "Kagolul, kagolul Babulon ne o, ne kisaisai bororiosiek tugul koee divaikab koromnatetab soksennyi."⁹Ak korub icheket malaikaiyat age--ne bo somok ne mwae eng tuget ne o kole, "Ngot ko kutungji chi age tugul tiondo ak kanamwenyi ak kotaach ngokset eng togenyi nda ko eng eunyi, ¹⁰koee agine divaik che bo neregek che koromen che bo Jehova, che kigichob ama king'ool eng tabetab (kikombetab) nerekekchi. Chito ne eei kenyalili eng mat ak koik che laidos eng taitab malaikaisiek che tililen ak eng taitab Aruet.¹¹Ak lonye iyetab ngwanindongwai koigeny ak koigeny, ama tinye kamuung'et bet ak kemoi--- icheket che ilosu tiondo ak kanamwenyi, ak age tugul ne taache ngoksetab kainenyi. ¹²Mi yu Muitaetab bikab Jehovah che tililen, icheget che ribe ng’atutikab Jehovah ak kayaneng'wai eng Jeiso."¹³Ak kiagas tuget kong'ete kipsengwet kole, "Sir chu: Boiboen icheket che meisot eng Kiptaiyat." "Eeh," mwae Tamirmiryet, "Si komuch komuuny eng boisionikwai, amu rube icheket boisionikwai".¹⁴Ak kiatobende, ak ageer anyun boldet ne leel. Ako ne kitebe boldanato ko chito ne u weritab chi. Kitinye eng’ metinyi kutwet ne bo tahabu ak kimi eunyi ringet ne ng'atib. ¹⁵Ak komong' malaikaiyat age eng kapkorosut ak koguur eng kutit ne o inendet ne kitebe boldet: Ak koleji, "Naam ringeng'ung ak itou igesisie. Amu kogoit kasartab kesisiet, amu kagoruryo kesutikab ng’weny." ¹⁶Ak kiwirchi ng'weny ringenyi inendet ne kitebe boldet, ak kigiges ng'weny.¹⁷Ak Kimong malaikaiyat age eng kapkorosut ne mi kipsengwet; kotinye agine ringet ne ng'atib. ¹⁸Ak kimong’ kora malaikaiyat age eng kaptisisiet ole kibelee nyamdutik, inendet ne kitinye kimnatet eng mat. Kiguur anyun inendet eng kutit ne o, inendet ne kitinye ringet ne ng'atib, koleji, "Naam ringeng'ung ne ngatib ak iruruch sabibukab ketik che bo ng'weny, amu kagoruryo sabibukchi."¹⁹Ak kiwirchi malaikaiyat ringenyi ng'weny ak kokes sabibukab ng'weny. Ak kowirji kenut ne o, ole kitue sabibuk che bo neregekab Jehova. ²⁰Ak kigitiech ole kitue sabibuk eng nganaset sang’, ak komong korotik eng ole kituisie kot koit karikab kutitab mbartanyisiek, ne ite olo bo mailisiek bogol aeng.

Chapter 15

¹Ak kiageer kaborunet age eng kipsengwet, ne o ak ko bo kwang'ut: Kimi malaikaisiek tisabu che tinye korotwek tisab, choto ko korotwek che bo let, amu kitoree choto neregekab Jehova.²Ak kiageer kito ne ki u araraita ne o ne u glasit ne ing'olat ak mat. Ak kotonondos eng tabandab araraita ko ki icheget che kiga koterter tiondo ak kanomwenyi ak koitetab kainenyi. Kitinye icheket kibukandisiek che kigochini icheket Jehova.³Ak kitiensot icheket tiendab Musa, kiboityotab Jehova, ak tiendab Aruet: Kolen, " Eechen ak ko bo kwong'ut boisioniguk, ee Kiptaiyat Jehovah, Kamukitaindet. Bo imanda ak kobo iman ortinweguk, inye Laitoriatab bororiosiek. ⁴Tos ng'o ne ma iywein inye Kiptaiyat ak kotoror kaineng'ung? Amu inye inyege ne itilil. Bwanii bororiosek tugul ak kogutungjin eng taing'ung, amu kageng'any boisoniguk che bo Imanda."⁵Ak kingobata tuguchu ageerte, ak kigiyat hekabut ne bo emaitab baornatet eng kipsengwet. ⁶ak kimong'une hekalunato malaikaisiek tisabu che tinye korokwechoto tisab. Ak kilaachi ngoroik che tililen, che kilile bich, ak koratatege biriraikab tahabu komut tegetikwai.⁷Ak Kiigochi age eng tiong'ik ang'wan che septos malaikasiek tisab ketubosiek tisab chebo tahabu che nyiitotin neregekab Jehovah, inendet ne sobe koigeny ak koigeny. ⁸Ak kinyi hekalut iyeet ne kibunu toronatetab Jehovah ak kong'ete kimnatenyi. Ak kima imuch chi kwo hekalut orit agoi kosulda korotwek tisabu che bo malaikaisiek tisab.

Chapter 16

¹Ak kiagas tuget ne o kogurse eng hekalut kolejini malaikasiechoto tisab, "Oba ak orongji ng'weny ketubosiek tisab che bo neregekab Jehovah."²Ak kiwo malaikayat ne bo tai ak korongji ng'weny ketubenyi: ak kibityo mook che ang'osen ak ko ngwonen eng biko che kitinye ng'oksetab tiondo ak che kisae kanamwenyi.³Ak kirongji malaikaiyat ne bo aeng ketubenyi araraita. Ak kiwalak koek korotik, ko u korotikab chito ne kagome, ak kime kiy age tugul ne sobe ne ki mi araraita.⁴Ak kirongji malaikaiyat ne bo somok ketubenyi ainosiek ak kong'ikab beeko, ak kiek korotik. ⁵Ak kiagas malaikaiyat ne bo beeko komwa kole, "Ibo imanda- inye ne imi, ak ko kiimi, Inye ne Itilil-- amu kairuoch ko u noto. ⁶Amu kitumda korotikab biko che tililen ak che bo maotik, ak kaigochi icheket korotik koe; amu nyoljini icheket ko u noto." ⁷Ak kiagas kapkorosut komwa kole, "Eeh, Kiptaiyat Jehovah, Kamuktaindet, bo iman ak ko bo imanda kiruogutiguk."⁸Ak kirongji malaikaiyat ne bo ang'wan ketubenyi asista, ak kigichamji kobeel biko eng' mat. ⁹Ak kigibeel biko eng mat ne o, ak kichub kainetab Jehovah, inendet ne tinye kimnatet eng korotwechuto. Ako ma sik anan kogochi inendet torornatet.¹⁰Ak kironji malaikaiyat ne bo mut ketubenyi ngecheretab laitornatet ne bo tiondo, ak kotuch tuindo bounatenyi. Ak kinyei ngelyebwekwai amu ngwanindo. ¹¹Ak kichub Jehovah ne bo kipsengwet amu ng'wonindong'wai ak mookwai, ak kitoiyo kora kosik eng boisionikwai.¹²Ak Kironji malaikaiyat nebo lo ketube ainet ne o, noto ko Euphrate. Ak kiyaamnyo beekyi si kobiit kochobok oretab laitorinik che bunu kong'asis. ¹³Ak kiageer tamirmirik somok che muruonen che kerge ak morororchik komong'une kutitab chesawil ak eng kutitab tiondo ak eng' kutitab maotiot ne bo lembech. ¹⁴Amu choto ko tamirmirikab oik che yae kwang'utikab kaborunoik. Che kibendi ole mi laitorinikab ng'weny komogul, si koruruch icheket koba lugetab betut ne o ne bo Jehova Kamuktaindet.¹⁵("Ogeer anyun! Anyoni ko u chorin! Iberurot inendet ne ripsei, ak koribei ngoroikyik si ma wendot aach ngor ak kegeer kalilanennyi.") ¹⁶Ak kirurukchi icheket eng' orit agenge ole kiguure Har-Magedon eng' kutitab Hebranik.¹⁷Ak kironji malaikaiyat ne bo tisab ketubenyi eng' soet. Ak kimong' tuget ne o eng' hekalut ak kobun ng'echeretab laitornatet, kole, "Kagosulda!" ¹⁸Ak kibiit kalyelosiek che bo ilet, ak kung'unyng'unyet, tulosiek, ak kiprengreng'iet ne kim--kipengreng'iet ne sirei tugul kong'etee kotoi komeny chito eng' ng'weny, ak eng iman ko ki o kiprengreng'iet noto. ¹⁹Ak kipcheak nganaset ne o koek komoswek somok, ak kilulyo nganasokab bororiosiek. Ak kiinan Jehovah Babulon ne o, ak kiigochi inendet kikombet ne nyiitat divaikab koromnatetab neregekchi.²⁰Ak kibet emet age tugul ni kiikwen beko, ama keroo tulondok. ²¹Ak kirorokyi biko koikab ropta che eechen kobun barak che te nyigisindang'wai talentait. Ak kichub biko Jehovah amu koroitab koichoto bo ropta amu ki yaa mising' koroito noto.

Chapter 17

¹Ak kinyo age eng' malaikaisiechoto tisab ne kitinyei ketubosiek tisab, konyo kong'alolwo, kole, "Nyo, si aborun kiruogetab chepkugoniot ne o ne tebe beko che chang, ²nee kiyai sokset akaitorinikab ng'weny ak inendet, ako kibogityo meng'ikab ng'weny, eng' divaikab soksenyi."³Ak kiimuta malaikaiyat eng' Tamirmiriet agoi surkwen, ak kiageer chebioso ne kitebe tiondo ne birir, ne nyiitat kainaikab chubisiet. Kitinye tionyoto metowek tisab ak kuinoik taman. ⁴Ak kiilaachi chebiosonato ngoroik che arusen ne birir ak che biriren, ak kigilelesonjine tahabu ak koik che bo kamanutiet ne o mising' ak sanaek che kororon. Kitinye eng' eunyi kikombet ne bo tahabu ne nyiitat tuguk che sasotin ak tugukab simdo che bo soksenyi. ⁵Ak kigisirji togenyi kainet ako ne ung'at kele: "Ung'otiet, Babulon ne o, kametab chepkugonik ak ne bo tuguk tugul che kesase che bo ng'weny."⁶Ak kiageer kwonyoto ko kagobogit eng' korotikab biko che tililen che bo Jehovah, ak eng korotikab baorinikab Jeiso. Ak ye kingageer inendet, akwong' eng' kwonget ne o. ⁷Ak kilejo malaikaiyat, "Kekwong' amu nee? Amache amwaun ung'otietab kwonyito ak ne bo tiondo ne keseni inendet, ne tinyei metowek tisab ak kuinoik taman.⁸Tionyi kegeere ko kimi, ama mami ra, ak ko legit komong' eng' kebenet ne lo ama ng'ete let. Ak kowendi luset. Ak kwong'dos icheket che menye ngweny, che makisirji kainaikwai Bukuitab Sobondo kong'ete ngab kelumda ng'weny---ye keer tiondo, amu Kimi, ama Komi raa, ak kota konyonii.⁹Mi yu kaguiyet ne bo ng'omnatet. Metowechoto tisab ko tulondok tisab, che tebe kwonyoto. ¹⁰Ak choto ko laitorinik tisab. Kigobutyo mut, mito agenge, tomo konyo age; ak ye nyo, konyoljini kotebi ne matia.¹¹Ak tionyoto kimi, ama komi, inendet ko laitoriat ne bo sisiit. Ak ko agenge eng' chun tisab ak ko wendi ng'emisiet.¹²Ak kuinoichoto taman che kegeer ko laitorinik taman che tomo konam bounatet, ak konyoru kimnatet ko u laitorinik koboto tiondo, eng' boroindab sait agenge. ¹³Tinyei kabwatet agenge, ak kogochini icheket tiondo kamuget ak kimnateng'wai. ¹⁴Baregei chuto ak Aruet. Ak koterteri Aruet icheket amu inendet ko Kiptaiyatab kiptainik ak ko Laitoriatab laitolrinik--ak icheget che mi koboto inendet ko che kigeguur, che kigelewen ak che kiyani."¹⁵Ak kilejo malaikaiyat, "Beechu Kegeere, che katebee chepkugoniot, ko biko, ak tuiyosiek, ak bororiosiek, ak kutuswek.¹⁶Ak kuinoichu kegeere taman ak tiondo, ko tun sasei chepkugoniot. Ak kometo kotebi inegei komi aach ngor, ak koam banyekyi, ak kobeel inendet eng' mat kogesgei. ¹⁷Amu kiindeno Jehova mugulelwekwai koyai magenyi ak kosich tugul kabwatet agenge, ak kokoshin kogochi tiondo bounatengwai, agoi kosulda ng'alekab Jehova.¹⁸Ako chepyosoni kegeere ko nganaset ne o, ne bou laitorinikab ng'weny."

Chapter 18

¹Kingobata tuguchu ageer malaikayat age kochoruge eng' kipsengwet. Kitinye kimnatet ne o, ak kokweny ng'weny eng' talilindanyi. ²Ak Kiwaach eng' kutit ne kim, kole, "Kogolul, kagolul Babulon ne o! Ak kagoek ole menye oik, ak korgoretab tamirmiriet age tugul ne muruon, ak korgoretab tarit age tugul ne muruon, ak korgoretab tiony age tugul ne muruon ak ne kisasei. ³Amu kigobutyo bororiosek tugul amu kokoee divaikab koromnatetab soksenyi. Kisokso laitorinikab ng'weny ak inendet. Ak kiek mogorek chemung'arainikab ng'weny eng' kimnatetab kaseretab tugukyi."⁴Ak kiagas tuget age kobunu kipsengwet, kole, "Omong'une inendet, akwe bikchu, si moemte tengekwogikyi, ak si monyoru korotwekchi. ⁵Amu kigochang'it kot goit tengekwogikyi kipsengwet, ak kagobwat Jehova yautikchi che yaachen. ⁶Oweekyi inendet ko u ye kigoyai, ak oyakyi inendet konyil aeng' ko u boisionikyi; eng kikombet ne king'olsee, ong'olji inendet konyil aeng.⁷Ko u ye kiilosgei ak komeng'iis eng talbisto, ogochi inendet ng'wanindo ak orogenet ko u noto. Amu mwae inendet eng' muguleldanyi, kole, 'Atebche ko a laitoriat ne kwondo, ma ii mosok, ak magoi ageer rirek.' ⁸Noto anyun itu korotwekyi eng betut agenge: meiyat, rirek, ak rubet. Ak kebeel inendet eng' mat, amu kim Kiptaiyat Jehova ne kiruokindenyi."⁹Ak rirtos ak koteitos agobo inendet laitorinikab ng'weny, che kisokso ak kotebi koboto inendet eng' talbisto, ye keer iyetab lalenyi. ¹⁰Kotonondos eng' ole loo amu kaiyweetab ng'wanindanyi, ak kolen "Buoi, buoi, wee, nganaset ne o, Babulon, nganaset ne Kim! Amu kait kiruogeng'ung eng' sait agenge kogagoit kergong'ieng'ung."¹¹Ak korirtos chemung'arainikab ng'weny ak koteitos agobo inendet amu ma koalei chi kogeny tugukwai che aldoi- ¹²tugukab tahabu, ak feda, ak koik che bichien eng' alet, ak sanaek che kororon, ak katanisiek che kororon, ak ngoroik che biriren; ak ketit age tugul ne nyamdut, ak kit age tugul ne bo kelekab belek, ak kit age tugul ne kigiyae ketit ne bo kamanutiet ne o, ak che bo sugunonik, ak karik, ak koik che leelachen, ¹³ak cinamon, ak nyamdutik, ak nyamdutik che kibeelei, ak mwanik che kiilegei, ak tuguk che nyamdut, ak divbaik, ak mwanik, ak busiek che tabululilen, ak nganuk, ak tuga, ak kechirek; ak mbartanyisiek ak karisiekab mbartanyisiek ak atwogik ak sobonwekab bik.¹⁴Ak kagobetito logoyat ne kimakyinige eng sobondang'ung tugul. Tuguguk tugul che bo talbisto, che anyinyen ago kororon ko kakomuchunta, ama kenyoru kogeny.¹⁵Tonondos eng' ole loo chemung'arainikab tuguchuto che kiek magorek eng inendet amu kaiyweetab ng'wanindanyi, ak korirtos ak koteitos eng' tuget ne o. ¹⁶Kolen, "Buoi, buoi wee, nganaset ne o, ne kiilachi katanisiek che kororon, ak ngoroik che arusen ne birir, ak che biriren, ago ne kigilelesonjine tahabu, ak koik che bo kamanutiet ne o, ak sanaek che kororon! ¹⁷Amu eng sait agenge kityo kogagobetyo magornatosiek tugul che eechen."¹⁸Ak kiririo ye kingogeer iyetab lalenyi. Komwa kole, "Tos mi nganaset ne kergei ak nganasani o?" Ak kiwirji temburiek metowoikwai, ak kowaaksot, korirtos ak koteeitos, ¹⁹" Buoi, buoi wee nganasani o ole kiegune magorek biko tugul che kitinyei melisiekwai eng' araraita. Amu oindab kaimutienyi ne kait ngemisiennyi eng' sait agenge." ²⁰"Baibaitu eng' inendet inye, kipsengwet, ak akwe che tililen, ak che kiyoktoi, ak maotik, amu kagoruokyi Jehovah inendet amu akwe."²¹Ak kisut malaikaiyat ne kim koita ne u koitab bai ne o ak kowirji araraita, kolen, "Kiwirtoi Babulon nganaset ne o, kobut ko u noto eng kabutet ne o, ama kegeere kogeny. ²²Ama kegasei kogeny eng' inye butikab ketubosiek ak che itiendos ak che kutei ndurerusiek ak che kutei iriambut. Ama kenyoru muswogindet ne bo muswokindet age tugul eng' inye kogeny agoi. Ama kegasei tugetab koitab bai eng inye kogeny agoi.²³Ama kokwenyi lapkeiyetab tait eng' inye kogeny. Ama kegasei kutitab sandet ak ne bo mureret eng' inye kogeny, amu chemung'arainiguk ko ki biko che eechen che bo ng'weny, ako kigigen bororiosiek tugul eng' banisieng'ung'. ²⁴Ak kiginyorji inendet korotikab maotik ak che bo bikab Jehovah che tililen, ak che bo tugul che kigibar eng' ng'weny."

Chapter 19

¹Kingobata tuguchu, agas kit ne u tuget ne o ne bo biko che chang eng' kipsengwet ko kurse ak kolen, "Halleluya! Bo Jehova nenyo yetunet, torornatet, ak kamuktaet. ²Amu bo iman ak ko bo imanda kiruogutikyi, amu kagoruokyi chepkugoniot ne o ne kimuruon ng'weny eng' soksenyi. Ak kagoyaakta mugetut ak ko bo korotikab kiboitinkyi eng' eutab Chebiosonato."³Ak Kimwa kogeny ne bo aeng kole: "Haleluya! Ak lanyei iyetanyi koigeny ak koigeny." ⁴Ak kiibutyi ng'weny boisiek tiptemu koboto tiong'ik ang'wan che saptos ak kolos Jehova, inendet ne tebe ng'echeretab laitornatet. Ak kimwae kolen, "Amen. Haleluya!"⁵Ak kimong tuget eng' ng'echeretab laitornatet kolen, "Olosu Jehovah nenyo, akwe tugul kiboitinkyi che oiywei inendet, che mengechen ak che eechen."⁶Ak kiagas kito ne ki u tugetab tuiyetab biko ne o, ak ko u cheetab beko che chang, ak ko u cheetab tulosiek che kimen, kolen, "Haleluya! Amu laitorani Kiptaiyat Jehova, inendet ne Kamuktaindet.⁷Ongeboiboitu ak kegasgei mising ak kigochi torornatet inendet! Amu kagoit katunisietab Aruet, ak kagochopge osotiondenyi. ⁸Ak Kigigochi inendet kolaachge eng' katanit ne kararan, ne leel ak ko tilil" (amu katanit ne kararan ko boisionikab imanda che bo bikab Jehovah che tililen).⁹Ak kilejo malaikaiyat, "Sir chu: Iberurotin icheket che keguurjini igortab katunisietab Aruet." Ak Kilejo, "Chu ko ng'alekab iman che bo Jehova." ¹⁰Ak kiabutyi kelyekyi alosu inendet, ago kilejo, "Ameyai kou nito! Aii kiboitiot ko u inye koboto tupchosieguk che tinyei baornatet agobo Jeiso. Kutungji Jehova, amu baornatetab Jeiso ko tamirmirietab maoinatet."¹¹Ak kiageer koyatak kipsengwet, ak kimi anyun, mbartanyit ne leel. Ako inendet ne kikete ko kigigure ne kiyani ak ko bo iman. Ak koruochi ak koyae luget eng' imanda. ¹²Ak ki u konyekyi liblibenatab mat, ak eng metinyi ko kimi nariosiek che chang. Ak kotinye kainet ne kigisirchi inendet ne mami chi ne ingen kobate inendet inegei. ¹³Ak ilaachi ngoriet ne koi ako kigichukta korotik, ak kigigure kainenyi Ng'olyotab Jehovah.¹⁴Ak kiruboti inendet lugosiek che bo kipsengwet che kitinye mbartanyisiek che leelachen, ako kiilachi katanisiek che kororon che leelachen iman ak ko tililen. ¹⁵Ak kimong'une kutinyi rotwetab chok ne ng'atib si kobiit kobire bororiosiek, ak koboi icheket eng' kiroktab karnet. Ak kotiech sabibuk eng' ole kituisie che bo koromnatetab neregekab Jehova ne bo kamuktaet. ¹⁶Ak kotinye eng' ngorienyi ak eng' kebestannyi kainet ne kigisir kele, "LAITORIAT NE BO LAITORINIK, AK KIPTAIYAT NE BO KIPTAINIK."¹⁷Ak kiageer malaikaiyat kotononi eng' asista. Ak kigurso eng' tuget ne o kolejini taritik tugul che tirirendos eng barak, "Obwa otuiyechi igorta ne o ne bo Jehova. ¹⁸Si Kkbiit oaam borwekab laitorinik, ak borwekab kiptainikab luget, ak borwekab biko che kimen, ak borwekab mbartanyisiek ak che bo che ketei , ak borwekab biko tugul, che itiagotin ak che otwogik, ak che mengechen ak che eechen."¹⁹Ak kiageer tiondo ak laitorinikab emotinwek, ak lugosiekwai. Ko kairuruchge koyai luget ak inendet ne kiga tebe mbartanyit ak lugenyi. ²⁰Ak kiginam tiondo koboto maotiondonoto ki bo lembech ne kiyae kaborunoik eng' tainnyi. Eng kaborunoichuto ko Kiiberber che kiga kindeno ng'oksetab tiondo ako icheket che kiilosu kanamwennyi. Kigiwirji choto aeng tuwai kosaptos araraitab mat ne bo koik che laidos.²¹Ak kigibar icheket che king'et eng' rotwetab chok ne kimong'une kutitab inendet ne kitebe mbartanyit, ak kibiyongyo taritik tugul eng' borwekwai.

Chapter 20

¹Ak kiageer malaikaiyat kowolu eng' Kipsengwet. Kitinyei yateiywotab kebenet ne loo ne man'ete let, ak kotinye sirimdo ne o eng' eunyi. ²Kinam anyun ndaret, erenet ne bo keny, ne inendet ko oindet ago chesawil, ak korat inendet kenyisiek elfut agenge. ³Ak kowirji inendet kebenet ne loo ne mang'ete let. Ak koger ak kong'och baragunnyi. Si mata koberber bororiosiek kogeny agoi kogesge kenyiksiek elfut agenge. Ye ibata noto, kitiach ne matia.⁴Ak kiageer ng'echerokab laitornatet. Ak che kitebe Icheket ko che kigagegochi kimnatet koruoch. Ak kiageer sobonwekab ichekelt che kigitil metewek amu baornatetab Jeiso ak ng'olyotab Jehova. Ak ko icheket che magutungji tiondo anan ko kanamwenyi, ako che kimanyor ng'okset eng' togochikwai anan eng' eunekwai. Kisopcho anyun, ak kolaitoran koboto Kristo kenyisiek elfut.⁵Ma sopcho che kiga komeiyo agoi kogesge kenyisiek elfut agenge. Nito ko ng'eetiet ne bo tai. ⁶Iberurot ako tilil ne tinyei yamdaet eng' ng'etiet ne bo tai! Mabou icheket meet meet ne bo aeng. Egu tisiikab Jehova ak ko bo Kristo ak kolaitorani akoboto inendet kenyisiek elfut agenge.⁷Ak ngobek kenyisiek elfut agenge, kitiach Setani komong' eng' korgorennyi. ⁸Ak komong' koberber bororiosiek che mito luukwek ang'an che bo ng'weny--- Gog ak Magog--- koyumji icheket luget. Ak ko chang'itu kaiteng'wai ko u ng'aniekab araraita.⁹Ak kiba kotogosta komut emet ne lebel ak komuut oldab che tililen che bo Jehovah----nganaset ne chamat. Ak kichorgei mat kong'ete kipsengwet ak kotar icheket. ¹⁰Ak chesawil ne kiiberber icheket, kewirji araraitab mat ne laldos koik, ole kigiwirji agine tiondo ak maotiot ne bo lembech. Ak kinyalili beet ak kemoi koigeny agoi koigeny.¹¹Ak kiageer ng'echeret ne o ak ko ne leel ne bo laitornatet koboto inendet ne kitebee. Ak kimwei, ng'weny ak kipsengwet komwee togenyi, ago kimakomi ole bendi. ¹²Ak kiageer che kigobek--- che mengechen ak che eechen, kotonondos eng' taitab ng'echeteretab laitornatet, ak kigiyaat bukuisiek. Ago kigiyaat bukuit age-- noto ko Bukuitab Sobondo. Ak kigiruokyi che kigobek eng' tuguk che kigakisirji bukuisiechoto, ko u boisionikwai.¹³Ak kigon araraita che kigomeyo che kimi oritinnyi. Ak kigon meet ak oldab che kigomeiyo icheket che kigomeiyo che kimi oriting'wai, ak kigiruokyi che kigomeiyo tugul ko u boisionikwai. ¹⁴Ak kigiwirji meet ak oldab che kigomeiyo araraitab mat. Nito ko meet ne bo aeng----araraitab mat. ¹⁵Ak ngot kenyor chi age tugul ne kima kisirji kainennyi Bukuitab Sobondo kewirjini araraitab mat.

Chapter 21

¹Ak kiageer kipsengwet ne leel ak ng'weny ne leel, amu kigakosirto kipsengwet ne bo tai ak ng'wenyut ne bo tai, ago kima komi araraita kogeny. ²Ak kiageer emet ne tilil, Jerusalem ne leel, kowolu eng kipsengwet Kobunu Jehova, ko kagechob ko u mureret ne kagelelesanji sandenyi.³Ak kiagas kutit ne o komong'une ng'echeretab laitornatet kolen, "Ogeer anyun! Mi ole tebee Jehova ak biko, ago meng'isie koboto icheket. Egu icheket bikchi, ak kotebi Jehova inendet ak icheket ak koek Jehova neng'wai. ⁴Ak kobukchi inendet beekab Kong' alak tugul eng konyekwai, ama komi meet kogeny, anan ko kateet kogeny, nda ko rirek, nda ko ng'wanindo. Kigosirto tuguk che bo tai.⁵Ak kimwa inendet ne tebee ng'echeretab laitornatet, kole, "Ogeero! ayae tuguk tugul koleelagitu." Ak kile, "Sir tuguchu amu ngalechu ko che kiyani ak kobo iman." ⁶Ak kolejo, "Kagosulda tuguch! Ai Alpha ako aii Omega, taunet ak kagesunet. Agochini buch inendet ne ame melelda che bunu kondab beekab sobondo.⁷Inendet ne iterteri konamu tuguchu, ak aegu Jehova nenyi ak koek inendet werinyu. ⁸Ago icheketet che nyogoren, ak che matinye kayanet, ak che kisase, ak rumik, ak che sokse, ak boniik, ak che sae kanamonik, ak kiplembechonik tugul, kotinye kebebertang'wai eng araraita ne lale matab koik che laldos. Nito ko meet ne bo aeng."⁹Ak kinyo agenge eng malaikaisiechoto tisab che kitinye ketubonik tisab che ki nyiitotin korotwek tisabu che bo let, ak kole, "Nyo yu. Awendi aborun mureret, osotiotab Aruet." ¹⁰Ak kiimuta eng' Tamirmiriet agoi tulwet ne o ago koi ak kiboruo emet ne tilil Jerusalem kowolu eng kipsengwet Kobunu Jehovah.¹¹Kitinye Jerusalem torornatetab Jehova, ak talilindanyi ko ki kerge ak koita ne bo kamanutiet ne o, ak ko u koita ne bo Jasipi ne tilil ko u krustalo. ¹²Kitinye karwet ne o, ne koi ak kotinye kurgotik taman ak aeng', che kimi malaikaisiek taman ak aeng. Eng kurkotichoto ko kigisir kainaik chebo ortinwek taman ak aeng che bo werikab Israel. ¹³Kimi komostab kongasis kurgotik somogu, ak kimi komostab murot ne bo katam kurgotik somogu, ak kimi komostab murot ne botai kurgotik somogu, ak kimi komostab cherongo kurgotik somogu.¹⁴Ak kitinye karwetab emonoto lumeiywek taman ak aeng, ak kimi kainaikab che bo che kiyoktoi taman ak aeng che bo Aruet. ¹⁵Ak kitinye inendet ne king'alalwo tegat ne bo tahabu si kokwae emet, ak kurgotikchi ak karwenyi.¹⁶Ak kiaechin karwesiek tugul angwanu che bo emet; ak kiaechin koindanyi ak tebeesindo. Ago kiikwae emet tegandanoto, ak kiek mailisiek elfut agenge ak bogol mut koindanyi (koindanyi, tebe sindanyi, ak koindanyi ne wendi barak ko kiaechin). ¹⁷Ak Kiikwa kora karwenyi, ak kiek kakwoutikab eut bogol ak artam ak agwan eng kakwaetab chito (noto kora ko ne bo malalaikaiyat).¹⁸Ak kigitechee jasipi karwenyi, ak nganaset ko kigitechee tahabu che tililen, ko u glasit ne lildoi. ¹⁹Ak kigilelesonji lumeiywekab karwet ne bo emet eng koik alak tugul che bo kamanutiet ne o. Nebo tai ko ki jasipi, ne bo aeng' ko ki sapire, ne bo somok ko ki kalkedo, ne bo angwan ko sumaragdo, ²⁰ne bo mut ko sardonukso, ne bo lo Ko sardio, ne bo tisab ko krusolito, ne bo sisit ko beryli, ne bo sokol ko topasi, ne bo taman ko kruspopraso, ne bo taman ak agenge ko huakint, ak ne bo taman ak aeng ko ametusto.²¹Ak kurgotik taman ak aeng' ko ki sanaek taman ak aeng' che kororon; age tugul eng kurgotik ko ki chobe sanaiyat agenge. Ak kikichobe tahabu che tililen ko u glasit ne sengelel oretab nganaset. ²²Ama geer hekalut orititab nganaset, amu Kiptaiyat Jehova Kamuktaindet ak Aruet ko hekalunyi.²³Ak kima ko mache nganaset asista, nda ko arawet si kobiit kokweny amu ikwenyi torornatetab Jehova, ako tainyi ko Aruet. ²⁴Ak kobendote bororiosiek lapkeiyetab nganasanato. Ak koibu laitorinikab ngw'eny torornateng'wai kocho orit. ²⁵Ama kigere kurgotikchi bet ako mami kemout oloto.²⁶Ak ibu icheket torornatet ak teegistab bororiosiek kobwa orit, ²⁷ago machute orit kiy age tugul ne ma tilil nda ko ne yae kiy ne kisase, anan ko kenisiet, ago kobate icheket che kigisirji kainaikwai Bukuitab Sobondo ne bo Aruet.

Chapter 22

¹Ak kiiboruo malaikaiyat ainetab beekab sobon, ne tilil ko u krustalo. Kirong'uge kobunu ng'echeretab laitornatet ne bo Jehova ak ne bo Aruet ²eng kwenutab oretab nganaset.. Ak kimi ketitab sobon ainonoto komosi ak komosin ak koiei logoek taman ak aeng che magerge, ak koiei logoekchi eng arawet age tugul. Ak kobo kasoobetab bororosiek sogekab ketoto.³Ama komi chubisiet age tugul kogeny. Ak tun ko mi orit ne bo nganaset ng'echeretab laitornatet nebo Jehova ak ne bo Aruet, ak atwogikchi che boisiechini inendet. ⁴Ak kogere togenyi, ak ko mi kainenyi togochikwai. ⁵Ama komi kemout kogeny; ama mache lapkeijetab tait anan ko lapkeiyetab asista, amu lapkeiyet Kiptaiyat Jehova eng icheket. Ak koegu laitorinik icheket koigeny ak koigeny.⁶Ak kilejo malaikaiyat, "Ng'alechu ko che kiyoni ak ko bo iman. Inendet Kiptaiyat, ne Jehova ne bo tamirmirikab maotik, ko kiyok malaikayandenyi koborji otwogikchi tuguk che bitu ko legit ne matiny." ⁷Ogeero! Achoni kolegi! Iberurot ne inendet ne ribe ng'alekab maoinatetab bukuini."⁸Ane, Johona, ne kiagas ak ageer tuguchu. Ak yo Ago ki ngagas ak ageer, abutyi ng'weny si akutungji eng kelyekab malaikaiyat ne kiboruo tuguchuto. ⁹Ak kolejo, "Meyai ko u noto! Aii otwogikindet ko u inye, koboto tupchosieguk maotik, ak koboto icheket che ribe ng'alekab bakuini. Kutungji Jehova!"¹⁰Ak kilejo, "Amat ituch ng'alek che bo maoinatetab bukuini, amu kagorik betusiek. ¹¹Inendet ne ma bo imanda, kotestai koyai che ma bo imanda kosiir. Inendet ne bo atebto ne ya, ingoek ne bo atebto ne ya kosiir. Ak inendet ne bo imanda, koyai che bo imanda kosiir. Ak inendet ne tilil, ko ingotililit kosiir.¹²"Ogeero! Achoni achagu. Ating'anu melektanyu, si agochi chi age tugul ko u boisionikchi. ¹³Aii Alpha ak aii Omega, ne bo tai ak ko ne bo let, tauntet ak kagesunet.¹⁴Iberurotin icheket che iuni ngoroikwai si komuch konyor chamjinet koam che bunu ketitab sobondo ak kochut nganaset kobune kurgotik. ¹⁵Mi sang' sesenik, ak bonik, ak che sokse, ak rumik, ak che sae kanamonik ak age tugul ne chame lembech ak koboisie.¹⁶Ane, Jeiso, ne kayogu malaikayandenyu si kobaorianwok agobo tuguchu bo kanisosiek. Aii tigitiot ak kesuwotab Daudi, kokelyet ne bo kariron ne ikwengtoi.¹⁷Mwae Tamirmiriet ak Mureret kole, "Nyo!" Ako inendet ne kase, komwa kole, "Nyo!" Ago age tugul ne ame melelda, kocho, ak inendet ne mache, koee beko che bo sobon buch.¹⁸Abaorianjini chi age tugul ne kase ng'alek che bo maoinatetab bukuini ale: Ngot kotesyi chi age tugul ngalechu, ngalek alak, kotesyini Jehova korotwek che kigisirji bukuini. ¹⁹Ako ngoisto chi age tugul ng'alek che mi eng bukuitab maoinatoni, konemu Jehova kebebertanyi eng ketitab sobondo, ak eng nganaset ne tilil, che kigisirji bukuini.²⁰Inendet ne baorianjini tuguchu komwae kole, "Eeh! Anyoni achogu." Amen! Nyo, Kiptaiyat Jeiso! ²¹Ingotebi mieindab Kiptayat Jeiso koboto tugul. Amen.